
Ea este genul de femeie obișnuită cu viaţa de lux și cu caviar, 
el este mare amator de bere şi de golf şi, impreună, sunt ca o bom- 
bă gata să explodeze... Dar și dragostea ce se aprinde între ei este 
la fel de surprinzătoare şi inedită ca interacțiunea dintre ei. 

Francesca Day este cea mai răsfăţată şi admirată femeie din 
Marea Britanie, obișnuită ca totul să se întâmple după cum vrea 
ea și ca orice dorinţă să îi fie sarisfăcură pe dată. Doar că brusc 
se trezește fără bani, păcălită, abandonată și extrem de furioasă, mer- 
gând singură pe un drum pustiu, într-o tară străină — Ţara Tuturor 
Posibilităţilor —, îmbrăcată într-o sinistră rochie roz (culoarea 
pe care nu a suportai-o niciodată) cu crinolină, după ce a fugit 
de pe platoul de filmare al unui film la fel de sinistru ca rochia... 

Dallie Beaudine este un american înalt, suplu și fascinant, 
jucător de golf pasionat, dar cu un trecut apăsător și cu dureri 
mari ascunse bine în suflet. Un bărbat greu de intimidat — sau de 
cucerit. Îi plac berile reci și femeile fierbinţi — și lucrurile necom- 
plicate. De aceea nu înțelege ce-o fi fost în mintea lui când a oprit 
mașina şi a acceptat să o ia cu el pe mironosiţa cu înfăţişare jalnică 
şi o atitudine de divă. Şi unde va duce aventura lor, la care nici 
unul nu s-a inhămat de bunăvoie? 

Părinților mei, cu toată dragostea 


prolog 


Trimiteţi-i pe aceștia, vagabonzii, naufragiaţii 
la mine... 

EMMA LAZARUS, 

The New Colossus 


- Blana de samur este groaznică, mormăi Francesca 
Serritella Day printre dinți când mai multe lumini îi 
intrară în ochi. Îşi vâri capul mai adânc în gulerul înalt 
al blănii ei ruseşti și îşi dori să fi fost ziuă ca să își poată 
pune ochelarii întunecați. 

- Nu este o opinie tocmai populară, dragă, zise 
prinţul Stefan Marko Brancuzi luând-o de braţ și con- 
ducând-o prin mulțimea de paparazzi care se postaseră 
la ușa restaurantului La Cote Basque din New York City 
ca să fotografieze celebrităţile care ieşeau de la petrecerea 
privată care avea loc înăuntru. 

Stefan Brancuzi era monarhul unic al unui principat 
micuţ din Balcani care înlocuia rapid orașul supraaglo- 
merat Monaco drept noul refugiu al bogaţilor cu poveri 
fiscale, dar nu el era cel de care fotografii erau cei mai 
interesaţi. Frumoasa englezoaică de lângă el era cea care 
le atrăgea atenţia, alături de atenția unei mari părți a 
publicului american. 

În timp ce Stefan o conduse către limuzina lui, care 
aștepta, Francesca își ridică mâna înmănușată într-un 
gest inutil, care nu făcu nimic pentru a opri focul între- 
bărilor aruncate asupra ei - întrebări despre slujba ei, 
relaţia ei cu Stefan, ba chiar o întrebare despre prietenia 
ei cu starul serialului de televiziune de succes China Colt. 

Când ea și Stefan fură în cele din urmă așezați co- 
mod pe banchetele somptuoase din piele, și limuzina 

intră în traficul nopții târzii de pe East Fifty-Fifth Street, 
ea gemu. 

- Circul acela mediatic a avut loc din cauza hainei 
acesteia. Presa te deranjează foarte rar pe tine. Este vor- 
ba despre mine. Dacă aş fi purtat pardesiul meu vechi, 
ne-am fi putut strecura imediat, fără să atragem în vreun 
fel atenţia. 

Stefan o privi cu amuzament. Ea se încruntă la el 
cu reproș. 

- Este o lecţie morală importantă de învăţat, Stefan. 

-Care este aceea, scumpo? 

-În fața foametei mondiale, femeile care poartă blană 
de samur merită ceea ce primesc. 

El râse. 

- Ai fi fost recunoscută indiferent de ce ai fi purtat. 
Te-am văzut blocând traficul îmbrăcată într-un trening. 

- Nu am ce face, răspunse ea abătută. Este în sângele 
meu. Blestemul celor din familia Serritella. 

- Serios, Francesca, nu am cunoscut niciodată o fe- 
meie care să urască la fel de mult ca tine faptul că este 
frumoasă. 

Ea mormăi ceva ce el nu putu auzi, ceea ce era pro- 
babil mai bine, şi îşi vâri mâinile adânc în buzunare- 
le hainei, neimpresionată, ca întotdeauna, de orice 
menţiune a incandescentei ei frumuseți fizice. După o 
lungă aşteptare, ea sparse tăcerea: 

- Încă din ziua în care m-am născut, chipul meu nu 
mi-a adus decât necazuri. 

„Să nu mai pomenim despre trupuşorul ăsta minu- 
nat al tău“, gândi Stefan, dar, cu înțelepciune, păstră 
comentariul acela pentru sine. În vreme ce Francesca 
privea absentă pe geamul fumuriu, profită de neatenția 
ei pentru a studia trăsăturile incredibile care captivaseră 
atât de mulți oameni. 

Încă își amintea vorbele unui bine-cunoscut editor de 
modă, care, hotărât să evite toate clişeele despre Vivien 
Leigh care îi fuseseră aplicate Francescăi de-a lungul ani- 
lor, scrisese: „Francesca Day, cu părul ei castaniu, chipul 

oval şi ochii verzi ca salvia, arată ca o prințesă dintr-o 
poveste care își petrece după-amiezile răsucind fuiorul 
de aur în grădinile din fața propriului ei castel dintr-o 
carte de povești. 

În particular, editorul de modă fusese mai puţin 
exaltat: 

- Ştiu în inima mea că Francesca Day nu are absolut 
niciodată nevoie să meargă la toaletă... 

Stefan făcu semn către barul din lemn şi bronz ascuns 
discret în partea laterală a limuzinei. 

- Ai dori ceva de băut? 

- Nu, mulțumesc. Nu cred că mai pot să suport vreo 
gură de alcool. 

Nu dormise prea bine, şi accentul ei britanic era mai 
pronunţat decât de obicei. Haina ei se deschise, iar ea 
aruncă un ochi în jos, la rochia de gală cu mărgele, de la 
Armani. Rochie Armani... Blană Fendi... Pantofi Mario 
Valentino. Își închise ochii, amintindu-și dintr-odată un 
moment din trecut, o după-amiază fierbinte de toamnă, 
când zăcea întinsă în praf, în mijlocul unui drum din 
Texas, purtând o pereche de blugi murdari cu douăzeci 
şi cinci de cenți ascunși în buzunarul de la spate. Ziua 
aceea fusese începutul pentru ea. Începutul și sfârşitul. 

Limuzina o luă spre sud pe Fifth Avenue, şi amintirile 
ei alunecară mai în urmă, către anii copilăriei din An- 
glia, înainte să fi știut măcar că existau lucruri ca Texas. 
Ce monstruleț răsfățat fusese - răzgâiată și dezmierdată 
în timp ce mama ei, Chloe, o purta de la un loc de 
joacă european la altul, de la o petrecere la alta. Chiar 
şi când era copilă, fusese de-a dreptul arogantă - abso- 
lut încrezătoare că faimoasa frumuseţe Serritella avea să 
deschidă lumea pentru ea și să facă ca toate piesele să se 
potrivească în orice nouă configuraţie şi-ar fi dorit ea. 
Mica Francesca - o creatură orgolioasă și inutilă, com- 
plet nepregătită pentru ceea ce viața avea să îi ofere. 

Avea 21 de ani în ziua aceea din 1976 când zăcuse în 
praful de pe drumul din Texas. 21 de ani, necăsătorită, 
singură și însărcinată. 

Acum, avea aproape 32 de ani şi, deși deținea orice 
bun la care visase vreodată, se simțea la fel de singu- 
ră ca în acea după-amiază fierbinte de toamnă. Inchise 
strâns ochii, încercând să îşi imagineze ce curs ar fi ur- 
mat viața ei dacă ar fi rămas în Anglia. Dar America 
o schimbase atât de mult, încât nici măcar nu putea să 
își închipuie. 

Zâmbi în sinea ei. Când Emma Lazarus scrisese poe- 
zia despre mulțimea de oameni care tânjeau să respire 
liberi, cu siguranță că nu se gândise la o tânără engle- 
zoaică orgolioasă care sosea în această ţară purtând un 
pulover de cașmir și o valiză Louis Vuitton. Dar bietele 
fete sărace trebuiau și ele să viseze, și visul la America 
se dovedise destul de măreț încât să o învăluie chiar și 
pe ea. 

Stefan își dădu seama că o frământa ceva pe Fran- 
cesca. Fusese neobișnuit de tăcută toată seara, lucru 
care nu îi stătea deloc în fire. Plănuise să o ceară în că- 
sătorie în seara aceasta, dar acum se întreba dacă nu 
ar fi mai bine să aștepte. Ea era atât de diferită de alte 
femei pe care le cunoştea, încât nu putea niciodată 
să anticipeze cum avea să reacționeze. Bănuia că zeci de 
alți bărbați care fuseseră îndrăgostiți de ea avuseseră o 
problemă asemănătoare. 

Dacă era să dea crezare zvonurilor, prima cucerire 
importantă a Francescăi avusese loc la vârsta de nouă 
ani, la bordul iahtului Christina, când îl fermecase pe 
Aristotel Onassis. 

Zvonuri... Existau atât de multe care o înconjurau pe 
Francesca, dintre care majoritatea nu aveau cum să fie 
adevărate... numai că, având în vedere genul de viață pe 
care ea o avusese, Stefan se gândea că poate totuși erau. 
Odată îi spusese cu nonşalanţă că Winston Churchill 
o învățase să joace gin rummy, şi toată lumea ştia că 
prințul de Wales îi făcuse curte. Într-o seară, la scurt 
timp după ce se cunoscuseră, sorbiseră şampanie și făcu- 
seră schimb de anecdote legate de copilăria lor. 

- Cei mai mulți dintre copii sunt concepuți din dra- 
goste, îl informase ea, dar eu am fost concepută pe plat- 
forma unei vitrine din centrul salonului pentru blănuri 
din Harrods. 

În timp ce limuzina trecu în viteză pe lângă Cartier, 
Stefan zâmbi în sinea lui. O poveste amuzantă, dar nu 
credea o iotă. 


Lumea Veche 


capitolul 1 


Când Francesca fu pusă pentru întâia oară în brațele 
mamei sale, Chloe Serritella Day izbucni în lacrimi şi 
insistă că asistentele de la spitalul particular din Lon- 
dra, unde născuse, îi pierduseră copilul. Orice imbecil 
putea să vadă că această micuță creatură urâtă, cu ca- 
pul strivit și pleoapele umflate nu putea să fi ieșit din 
trupul ei desăvârșit. 

Din moment ce nici un soț nu era prezent pentru a o 
linişti pe isterica Chloe, rămăsese în sarcina asistentelor 
să o asigure că cei mai mulți nou-născuți nu erau în cea 
mai bună formă timp de câteva zile. Chloe le porunci 
să ia urâta și micuța impostoare și să nu revină până 
nu aveau să găsească adevăratul ei copil. Apoi îşi împros- 
pătă machiajul şi îşi întâmpină vizitatorii - printre ei 
un star de cinema din Franța, secretara ministrului de 
interne britanic și Salvador Dali - cu o relatare lacrimo- 
genă despre îngrozitoarea tragedie care fusese săvârșită 
împotriva ei. Vizitatorii, obișnuiți de mult cu modul spe- 
cific de a dramatiza al frumoasei Chloe, nu făcură decât 
să o bată ușurel pe mână și să îi promită să cerceteze 
problema. Dali, într-o explozie de mărinimie, anunță că 
avea să picteze o versiune suprarealistă a pruncului în 
cauză, drept cadou de botez, dar, din fericire, îşi pierdu 
interesul față de proiect şi trimise în schimb un set de 
pocale purpurii. _ 

Trecu o săptămână. În ziua în care trebuia să fie exter- 
nată din spital, asistentele o ajutară pe Chloe să se îm- 
brace într-o cămaşă largă neagră cu un guler și manșete 
mari din organdi, de la Balmain. 

După aceea, o conduseră într-un scaun cu rotile și 
depozitară în brațele ei pruncul lepădat. Timpul care 

trecuse nu făcuse prea multe pentru a îmbunătăți as- 
pectul copilului, dar, în momentul în care ea îşi cobo- 
rî privirea către grămăjoara din braţele ei, Chloe avu 
una dintre schimbările ei de dispoziţie iuți ca fulgerul. 
Scrutând chipul pestriț, declară tuturor că cea de-a tre- 
ia generație de frumusețe a familiei Serritella era acum 
asigurată. Nimeni nu fu atât de lipsit de maniere încât 
să o contrazică, ceea ce, după cum se dovedi, fu mai 
bine, pentru că, în doar câteva luni, Chloe dovedi că 
avusese dreptate. 


Sensibilitatea lui Chloe când venea vorba despre 
frumusețea feminină își avea rădăcinile în propria co- 
pilărie. Pe când era mică, fusese durdulie, cu o cută 
suplimentară de grăsime care îi dubla talia și pernuțe 
cărnoase care îi ascundeau oasele delicate ale feței. 
Nu era destul de grasă încât să fie considerată obeză 
în ochii lumii, ci doar destul de grăsuță încât să se 
simtă urâtă în sinea ei, mai ales în comparaţie cu 
mama ei atrăgătoare și stilată, măreața croitoreasă 
de lux de origine italiană, Nita Serritella. Abia în 1947, 
în vara în care Chloe avea 12 ani, îi spusese cineva că 
era frumoasă. 

Venită acasă într-o vacanţă scurtă de la unul dintre 
pensioanele în care își petrecuse prea mult din copilă- 
rie, şedea cât se putea de retrasă cu şoldurile ei pline 
cocoțate pe un scaun aurit în colțul elegantului salon al 
mamei sale din Rue de la Paix. Privea atât cu ranchiună, 
cât şi cu invidie cum Nita, subțire ca un creion, într-un 
costum negru cu o croială severă cu revere supradimen- 
sionate din satin vișiniu, discuta cu o clientă îmbrăcată 
elegant. Mama ei își purta părul negru-albăstrui tuns 
scurt și drept, în așa fel încât îi cădea peste pielea palidă 
a obrazului stâng într-o buclă mare în formă de virgu- 
lă, iar gâtul ei ca al unei picturi de Modigliani susținea 
şiraguri de perle negre perfect asortate. Perlele, alături 
de conţinutul unui mic seif de perete din dormitorul 

ei, erau cadouri din partea admiratorilor Nitei, bărbați 
prosperi la nivel internațional care erau din cale-afară 
de bucuroși să cumpere bijuterii pentru o femeie destul de 
prosperă încât să şi le cumpere singură. Unul dintre acei 
bărbaţi fusese tatăl lui Chloe, deşi Nita pretinsese că nu 
își amintea care anume și, cu siguranță, nu se gândise 
nici măcar o clipă să se căsătorească cu el. 


Atrăgătoarea blondă care primea atenția Nitei în 
salon în după-amiaza aceea vorbea spaniolă, accentul 
ei fiind surprinzător de obișnuit pentru cineva care 
primea atât de mult din atenția lumii în acea vară de- 
osebită a anului 1947. Chloe urmări conversaţia pe ju- 
mătate atentă şi îşi dedică cealaltă jumătate studiului 
manechinelor subțiri ca trestia care defilau în centrul 
salonului, prezentând cele mai noi modele ale Nitei. 
De ce nu putea fi şi ea subțire și sigură pe ea ca acele 
manechine? se întrebă Chloe. De ce nu putea să arate 
exact ca mama ei, mai ales că aveau același păr negru 
şi aceiași ochi verzi? Poate că, dacă ar fi fost frumoasă, 
se gândea Chloe, mama ei ar înceta să se uite la ea cu 
atât de mult dezgust. Pentru a suta oară, se hotări să 
renunțe la prăjituri ca să poată câștiga bunăvoința mamei 
sale - și pentru a suta oară simți senzaţia aceea neplăcută 
de leşin în stomac, care îi spunea că nu avea voința nece- 
sară. Pe lângă forța mistuitoare a scopului ce o caracte- 
riza pe Nita, Chloe se simţea de-a dreptul ca un pufuleț 
de lebădă. 

Blonda ridică dintr-odată ochii din desenul pe care îl 
studia şi, pe nepusă masă, își lăsă ochii căprui limpezi să 
poposească asupra lui Chloe. În curios de aspra ei limbă 
spaniolă, remarcă: 

- Micuța aceea va fi o mare frumuseţe într-o zi. Sea- 
mănă foarte mult cu tine. 

Nita aruncă o privire către Chloe, cu dispreț prost 
“ascuns. 

- Nu văd absolut nici o asemănare, señora. Și nu va fi 
niciodată o frumusețe până când nu învață să mai lase 
furculița din mână. 

Clienta Nitei ridică o mână îngreunată de câteva ine- 
le de prost gust și făcu un semn către Chloe. 

- Vino încoace, querida. Vino şi dă-i Evitei un sărut! 

Preţ de o clipă, Chloe nu se mișcă, încercând să ab- 
soarbă ceea ce spusese femeia. Apoi se ridică ezitant 
de pe scaunul ei și traversă salonul, stânjenitor de 
conștientă de gambele butucănoase care se iveau 
de sub tivul fustei ei de vară din bumbac. Când ajun- 
se la femeie, se aplecă și depuse un sărut timid, dar 
totuși plin de recunoștință pe obrazul uşor parfumat al 
Evei Perón. 

- Căţea fascistă! șuierase mai târziu Nita Serritella, 
când prima-doamnă a Argentinei ieșise pe ușile din față 
ale salonului. Îşi strecurase un portțigaret de abanos 
între buze doar ca să îl scoată brusc, lăsând la capătul 
lui o pată stacojie. Mi se face pielea de găină când o 
ating! Toată lumea știe că nu a existat nazist în Euro- 
pa care să nu găsească adăpost la Perón şi la acoliții lui 
din Argentina. 

Amintirea ocupaţiei germane din Paris era încă 
proaspătă în mintea Nitei, şi ea nu avea decât dispreț 
față de simpatizanții naziștilor. Cu toate acestea, era o 
femeie cu simţ practic, iar Chloe ştia că mama ei nu 
vedea nici un rost în a trimite banii Evei Perón, oricât 
de necinstit câștigați, din Rue de la Paix în Avenue Mon- 
taigne, unde domnea supremă Casa Dior. 

După aceea, Chloe decupă din ziare fotografii ale 
Evei Perón şi le lipi într-un album cu o copertă roșie. 
De fiecare dată când criticile Nitei deveneau deosebit de 
mușcătoare, Chloe privea fotografiile, lăsând uneori o 
pată de ciocolată pe pagini în timp ce își amintea că Eva 
Perón spusese că avea să fie o mare frumusețe într-o zi. 

În iarna în care avea 14 ani, grăsimea ei dispă- 
ru miraculos odată cu pofta ei de dulce, și legendara 

osatură Serritella ieşi în cele din urmă la suprafață. În- 
cepu să petreacă ore întregi zgâindu-se în oglindă, vrăjită 
de silueta subțire ca trestia din fața ei. Acum, își spuse 
în sinea ei, totul avea să fie diferit. De când îşi amin- 
tea, se simţise ca o proscrisă la şcoală, dar dintr-odată se 
trezi făcând parte din cercul restrâns al privilegiatelor. 
Nu înţelegea că celelalte fete erau mai atrase de noul ei 
aer de încredere în sine decât de talia ei de cincizeci şi 
șase de centimetri. Pentru Chloe Serritella frumusețea 
însemna acceptare. 

Nita părea mulțumită de pierderea ei în greutate, așa 
că, atunci când Chloe merse acasă, în Paris, în vacanța 
ei de vară, găsi curajul de a-i arăta mamei sale schițe ale 
unor rochii pe care le desenase, în speranța că într-o 
bună zi avea să ajungă și ea o creatoare de modă. Nita 
întinse schițele pe masa ei de lucru, aprinse o ţigară şi o 
disecă pe fiecare în parte cu ochiul ei critic care o făcuse 
o creatoare de modă de renume. 

- Linia aceasta este ridicolă. Şi proporţia este com- 
plet greșită aici. Vezi cum ai distrus-o pe aceasta cu prea 
multe detalii? Unde îţi este ochiul, Chloe? Unde îți 
este ochiul? 

Chloe înșfăcă schițele de pe masă şi nu mai încercă 
niciodată să deseneze. 

Când reveni la școală, Chloe se dedică cu totul în- 
cercării de a deveni mai frumoasă, mai spirituală şi mai 
populară decât oricare dintre colegele ei, hotărâtă ca ni- 
meni să nu bănuiască vreodată că o fată grasă stângace 
trăia încă înlăuntrul ei. Învăță să dramatizeze cele mai 
banale evenimente ale zilei cu gesturi mărețe și oftaturi 
extravagante, până când tot ce făcea părea mai impor- 
tant decât orice puteau să facă celelalte. Treptat, chiar și 
cele mai banale întâmplări din viaţa lui Chloe Serritella 
deveniră presărate cu mari drame. 

La 16 ani, își dărui virginitatea fratelui unei prietene, 
într-un foișor care dădea spre lacul Lucerna. Experiența 
fu stângace și inconfortabilă, dar sexul o făcu pe Chloe 

să se simtă slabă. Se hotări iute să încerce din nou cu 
cineva cu mai multă experiență. 

În primăvara anului 1953, când Chloe avea 18 ani, 
Nita muri în mod neaşteptat, din cauza unui apen- 
dice perforat. Chloe stătu împietrită şi tăcută cât 
dură înmormântarea mamei sale, prea amorțită să 
înţeleagă că intensitatea durerii ei izvora nu atât din 
tragicul eveniment, cât din sentimentul că nu avuse- 
se niciodată o mamă. Temându-se să fie singură, ni- 
meri în patul unui conte polonez bogat cu mulți ani 
mai în vârstă decât ea. Acesta îi asigură un refugiu tem- 
porar împotriva temerilor ei şi, șase luni mai târziu, o 
ajută să vândă salonul Nitei pentru o uluitoare sumă 
de bani. 

În cele din urmă, contele se întoarse la soţia lui, 
şi Chloe începu să trăiască de pe urma moştenirii 
sale. Fiind tânără, bogată şi fără familie, atrase rapid 
tinerii indolenţi care se împleteau ca firele aurii în 
țesătura societății internaţionale. Deveni un fel de colec- 
ţionar, cochetând cu unul după altul în căutarea băr- 
batului care avea să îi ofere dragostea necondiționată 
pe care nu o primise niciodată de la mama sa, bărbatul 
care avea să o facă să înceteze să se simtă ca o nefericită 
fată grasă. 

Jonathan „Black Jack“ Day intră în viaţa ei de pe 
partea opusă a unei roți de ruletă dintr-un club de 
jocuri de noroc din Berkeley Square. Black Jack Day 
își căpătase numele nu de pe urma înfățișării sale, 
ci ca urmare a slăbiciunii lui pentru jocurile riscan- 
te. La 25 de ani distrusese deja trei mașini sport de 
înaltă performanţă şi un număr semnificativ mai 
mare de femei. Un crai american păcătos de chipeș 
din Chicago, avea păr castaniu care îi cădea într-o buclă 
rebelă peste frunte, o mustață ștrengărească și un handi- 
cap de șapte la polo. În multe privințe, nu era deloc dife- 
rit de alți tineri hedoniști care deveniseră o parte atât de 
mare din viaţa lui Chloe; bea gin, purta numai costume 

la comandă şi schimba terenurile de joc odată cu ano- 
timpurile. Dar celorlalți bărbaţi le lipsea trăsătura teme- 
rată a lui Jack Day, abilitatea lui de a risca totul - chiar 
şi averea pe care o moştenise de pe urma căilor ferate 
americane - pe o singură rotire a ruletei. 

Pe deplin conștientă de ochii lui aţintiţi asupra ei 
pe deasupra roții ruletei care se învârtea, Chloe privi 
mica bilă de fildeș ciocnindu-se de la rouge la noir şi îna- 
poi Înainte să se oprească în cele din urmă pe negru 
17. Îşi permise să îşi ridice privirea și îl descoperi pe 
Jack Day privind-o pe deasupra mesei. Acesta zâmbi, 
încrețindu-şi mustaţa. Ea îi zâmbi la rândul ei, încre- 
zătoare că arăta foarte bine într-o haină argintie de la 
Jacques Fath din satin și tul, care îi scotea în evidență 
şuviţele din părul ei negru, paloarea pielii şi adâncimile 
verzi ale ochilor. 

-Se pare că nu poți pierde în seara aceasta, zise ea. 
Eşti întotdeauna atât de norocos? 

- Nu întotdeauna, răspunse el. Tu ești? 

- Eu? Scoase unul dintre oftaturile ei lungi, dramati- 
ce. Am pierdut la toate în seara aceasta. Je suis miserable. 
Nu sunt niciodată norocoasă. 

El scoase o țigară dintr-o tabacheră de argint în timp 
ce ochii lui o măsurară din cap până-n picioare. 

- Bineînţeles că ești norocoasă. Tocmai m-ai cunoscut 
pe mine, nu-i așa? Şi te voi duce acasă în seara aceasta, 

Chloe fu în același timp intrigată și excitată de îndrăz- 
neala lui, şi mâna ei se strânse instinctiv în jurul margi- 
nii mesei, pentru sprijin. Simţea că ochii lui cenușii îi 
topeau rochia și ardeau în cele mai adânci cotloane ale 
trupului ei. Fără să fie în stare să definească cu exacti- 
tate ce anume îl deosebea pe Black Jack de ceilalți, ea 
simți că numai cea mai excepțională dintre femei putea 
să câștige inima acestui bărbat cu o încredere în sine 
supremă și că, dacă ea avea să fie acea femeie, urma să 
poată să înceteze pentru totdeauna să își mai facă griji 
pentru fata grasă dinlăuntru. 

Dar, oricât de mult îl dorea, Chloe se abţinu. În anul 
care trecuse de la moartea mamei sale, devenise mai per- 
spicace în ceea ce privea bărbaţii din jurul ei. Observa- 
se lucirea iresponsabilă din ochii lui în timp ce bila de 
fildeş trecea prin compartimentele roții ruletei care se 
învârtea și bănui că acesta nu ar preţui prea mult ceea 
ce putea obține cu prea multă ușurință. 

- Îmi pare rău, răspunse ea cu răceală. Am alte 
planuri. 

Înainte ca el să apuce să răspundă, ea îşi luă geanta și 
părăsi încăperea, 

El telefonă a doua zi, dar ea îi ceru servitoarei să 
spună că nu era acasă. Îl zări la un alt club de jocuri 
de noroc o săptămână mai târziu și, după ce îi oferi o 
imagine ispititoare rapidă, se strecură afară prin ușa din 
dos, înainte ca el să o poată aborda. Zilele trecură, și ea 
descoperi că nu se putea gândi la nimic altceva în afară 
de tânărul crai din Chicago. El îi telefonă din nou; ea re- 
fuză din nou să preia apelul. Mai târziu în aceeași seară, 
îl văzu la teatru și îl salută dând nepăsătoare din cap, cu 
o urmă de zâmbet, înainte de a pleca în loja ei. 

A treia oară când el telefonă, ea preluă apelul, dar 
se prefăcu a nu-și aminti cine era el. El chicoti sec și 
îi spuse: 

- Vin să te iau într-o jumătate de oră, Chloe Serri- 
tella. Dacă nu eşti gata, nu te voi mai vedea niciodată. 

- O jumătate de oră? Îmi este imposibil să... 

Dar el închisese deja. 

Mâna ei începu să tremure când puse telefonul îna- 
poi în furcă. În mintea ei, văzu învârtindu-se roata unei 
rulete, bila de fildeș sărind de la roșu la negru, de la 
negru la roşu, în jocul acesta pe care îl jucau. Cu mâini 
tremurânde, se îmbrăcă într-o rochie albă de lână cu 
manşete de ocelot, apoi adăugă o pălărioară acoperită 
de un văl. Răspunse ea însăși când sună la ușă cu fix o 
jumătate de oră mai târziu. 

El o conduse pe alee până la o mașină sport roşie 
Isotta-Fraschini, pe care se apucă să o conducă pe străzile 
din Knightsbridge cu o viteză ameţitoare folosind doar 
degetele mâinii drepte pe volan. Ea îl privi cu admiraţie 
cu coada ochiului, adorând șuvița de păr castaniu care 
cădea atât de neglijent peste fruntea lui, precum și 
faptul că era un american cu sânge fierbinte și nu un 
european oarecare. 

În cele din urmă, el opri la un restaurant retras, unde 
îi atinse mâna cu a lui de fiecare dată când ea o întindea 
după paharul de vin. Ea simţi durerea dorinței față de 
el. Sub intensitatea acelor ochi argintii neastâmpărați, 
se simţi sălbatic de frumoasă și la fel de zveltă în inte- 
rior cum era pe dinafară. Totul la el îi trezea simţurile: 
felul în care mergea, sunetul vocii lui, mirosul de tutun 
din respiraţie. Jack Day era trofeul suprem, confirmarea 
finală a propriei frumuseți. 

Când părăsiră restaurantul, el o lipi de trunchiul 
unui smochin și îi dărui un sărut întunecat, seducător. 
Lunecându-și mâinile pe spatele ei, îi cuprinse fesele. 

-Te doresc, murmură el în gura ei deschisă. 

Trupul ei era atât de plin de dorință, încât simți o 
durere reală când îl îndepărtă. 

- Eşti prea rapid pentru mine, Jack. Am nevoie de 
timp. 

El râse şi o ciupi de bărbie, ca și cum ar fi fost deose- 
bit de încântat de cât de bine participa ea la jocul lui; 
apoi îi strânse sânii exact în clipa în care un cuplu mai 
în vârstă ieși din restaurant și privi în direcția lor. Pe 
drumul spre casă, o amuză cu anecdote pline de viață și 
nu pomeni nimic despre o nouă întâlnire. 

Două zile mai târziu, când camerista ei o anunță 
că el era la telefon, Chloe clătină din cap, refuzând 
să preia apelul. Apoi dădu fuga în camera ei și se lăsă 
pradă unei crize înflăcărate de plâns, temându-se că îl 
împingea prea departe, dar fiindu-i frică să îi piardă in- 
teresul făcând orice altceva. Data viitoare când îl văzu, 

la inaugurarea unei galerii, acesta avea la braţul lui o 
dansatoare cu părul vopsit cu henna. Chloe se prefăcu 
a nu observa. 

El apăru în pragul casei ei în după-amiaza următoare 
şi o luă la o plimbare cu mașina prin provincie. Ea spu- 
se că avea o întâlnire stabilită anterior și nu putea lua 
cina cu el în seara aceea. 

Jocul de noroc continuă, și Chloe nu putea să se 
gândească la nimic altceva. Când Jack nu era cu ea, 
îl invoca în imaginația ei - mișcările neastâmpărate, 
neglijenta șuviță de păr, mustața ştrengărească. Abia 
putea să gândească din cauza tensiunii dense și ude 
care îi inunda trupul, dar refuză în continuare avansu- 
rile lui sexuale. 

El îi vorbi cu cruzime în timp ce îi urmări forma ure- 
chii cu buzele: 

- Nu cred că ești destul de femeie pentru mine. 

Ea îi cuprinse ceafa cu mâna. 

- Nu cred că ești destul de bogat pentru mine. 

Bila de fildeş se lovi de marginile roții ruletei: de la 
rouge la noir, de la noir la rouge... Chloe ştia că aceasta 
avea să facă în curând ultima mișcare. 

- În noaptea aceasta, zise Jack când ea răspunse la 
telefon. Fii gata pentru mine la miezul nopții! 

- La miezul nopţii? Nu fi ridicol, dragule! Este 
imposibil. 

-La miezul nopţii sau niciodată, Chloe. Jocul a luat 
sfârșit. 

În noaptea aceea, își trase pe ea un costum negru 
de catifea cu nasturi din strasuri peste o bluză din mă- 
tase creponată de culoarea șampaniei. Ochii ei o pri- 
veau strălucind din oglindă în timp ce își peria părul 
negru catifelat tuns băiețeşte. Black Jack Day, îmbră- 
cat într-un smoching, apăru la ușa ei exact la miezul 
nopții. La vederea lui, își simți măruntaiele la fel de 
lichide ca loțiunea parfumată pe care şi-o aplicase pe 
pielea îmbujorată. În locul maşinii Isotta-Fraschini, 

el o conduse către un Daimler cu șofer și o anunţă că o 
ducea la Harrods. 

Ea râse. 

- Miezul nopţii nu este un pic cam târziu pentru o 
sesiune de cumpărături? 

El nu spuse nimic, zâmbind doar când se așeză co- 
mod pe bancheta moale din piele și începu să sporovă- 
iască despre un ponei pentru polo pe care ar putea să îl 
cumpere de la Aga Khan. Nu peste mult timp, Daimle- 
rul opri sub prelata verde cu auriu de la Harrods. Chloe 
privi la lumina slabă care strălucea prin ușile magazinu- 
lui gol. 

- Harrods nu pare să fi rămas deschis, Jack, nici chiar 
pentru tine. 

- Mai vedem noi, nu-i așa? 

Şoferul le deschise ușa din spate, și Jack o ajută 
să iasă. 

Spre uimirea ei, un ușier în livrea apăru din spatele 
ușii de sticlă a magazinului Harrods și, după ce privi pe 
furiș ca să vadă dacă cineva din stradă îl vedea, descuie 
ușa și o deschise pentru ei. 

- Bine aţi venit la Harrods, domnule Day. 

Ea privi uimită la uşa deschisă. Cu siguranţă, nici 
măcar Black Jack Day nu putea pur și simplu să intre în 
cel mai faimos magazin din lume la mult timp după ora 
de închidere fără ca vreun vânzător să fie prezent. Când 
ea nu schiță nici o mișcare, Jack îi dădu ghes înainte cu o 
apăsare fermă pe şale. De îndată ce se aflară înăuntrul 
magazinului, ușierul făcu cel mai uimitor lucru: îşi ri- 
dică pălăria, ieși în stradă şi încuie uşa în urma lui. Ei 
nu îi venea să creadă ce văzuse și privi către Jack pentru 
o explicație. 

- Roata ruletei a fost deosebit de amabilă cu mine de 
când te-am cunoscut. M-am gândit că poate ţi-ar plăcea 
o sesiune de cumpărături în privat, 

- Dar magazinul este închis, Nu văd nici un vânzător, 

- Cu atât mai bine. 

Ea insistă cerând o explicaţie, dar el nu spuse prea 
multe, în afară de faptul că făcuse un aranjament 
privat - şi, ea era sigură, foarte ilegal - cu câțiva 
dintre angajaţii mai noi şi mai puţin scrupuloși de 
la Harrods. 

- Dar nu sunt oameni care lucrează aici noaptea? Per- 
sonal de curățenie? Paznici de noapte? 

- Pui prea multe întrebări. La ce sunt buni banii dacă 
nu pot cumpăra plăcere? Să vedem ce te atrage în seara 
aceasta. 

Luă o eșarfă argintie cu auriu din vitrină și o aranjă 
peste gulerul de catifea al jachetei ei. 

- Jack, nu pot să iau asta pur şi simplu! 

- Relaxează-te, scumpo! Magazinul va fi bine compen- 
sat. la spune, ai de gând să mă plictisești cu grijile tale 
sau putem să ne simțim bine? 

Lui Chloe nu îi venea să creadă ce se întâmpla. Nu se 
zăreau nici un vânzător, nici un supraveghetor sau paz- 
nic. Oare acest minunat magazin chiar era la dispoziția 
ei? Își cobori privirea la eșarfa care îi împodobea gâtul 
şi răsuflă întretăiat. El făcu semn către abundența de 
marfă elegantă. 

- Haide, alege ceva! 

Chicotind nepăsătoare, ea întinse mâna şi scoase din 
vitrină o geantă cu paiete, apoi îşi puse pe umăr șnurul 
împletit. 

- Foarte frumoasă, zise el. 

Ea îşi aruncă brațele în jurul gâtului lui. 

- Eşti absolut cel mai captivant bărbat din lume, Jack 
Day! Cât te ador! 

Palmele lui coborâră de pe talia ei și se curbară pe 
fesele ei, trăgândur-i șoldurile și lipindu-i-le de ale lui. 

- lar tu ești cea mai captivantă femeie. Nu puteam 
îngădui ca aventura noastră să se consume într-un loc 
obișnuit, nu-i așa? 

De la noir la rouge... de la rouge la noir... Partea aceea 
tare apăsată pe abdomenul ei nu o lăsă să înţeleagă greșit 

spusele lui, și ea însăși simţi că se încălzeşte și i se face 
frig în acelaşi timp. Jocul avea să ia sfârșit aici... în maga- 
zinul Harrods. Numai Jack Day putea înfăptui ceva atât 
de scandalos. Gândul acesta îi făcu capul să se învârtă 
ca o roată roșu cu negru. 

El trase geanta de pe umărul ei, îi scoase jacheta de 
catifea şi le puse pe amândouă peste o vitrină cu umbre- 
le de mătase cu mânere de lemn de trandafir. Apoi își 
scoase smochingul și îl puse lângă haina ei, rămânând în 
faţa ei într-o cămașă albă cu capse negre ca smoala care 
îi fixau partea cu pliuri din față, talia lui îngustă fiindu-i 
înfășurată cu un brâu negru. 

- Vom lua astea mai târziu, o anunţă el, aşezând din 
nou eșarfa pe umerii ei. Haide să explorăm. 

O duse în faimoasa zonă cu mâncare de la Har- 
rods, cu tejghelele ei minunate din marmură şi tavanul 
cu fresce. 

- Îţi este foame? întrebă el, ridicând din vitrină o cu- 
tie argintie cu bomboane de ciocolată. 

- De tine, răspunse ea. _ 

Gura lui se curbă sub mustață. Îndepărtând ca- 
pacul cutiei, scoase o bomboană de ciocolată neagră 
şi mușcă dintr-o parte, deschizând învelișul în așa fel 
încât din mijloc se scurse un strop de lichior cremos de 
cireşe. O lipi iute de buzele ei, împingând bomboana 
înainte și înapoi în așa fel încât o parte din umplutura 
bogată fu transferată către ea. Apoi îşi puse bomboana 
de ciocolată înapoi în gură și își plecă ușor capul să o 
sărute. Când buzele ei se deschiseră, dulci și lipicioase 
din cauza lichiorului de cireşe, el împinse învelișul de 
ciocolată înainte cu limba. Chloe primi bomboana cu 
un geamăt, și trupul ei deveni la fel de lichid și de lipsit 
de formă precum centrul fluid. 

Când, în cele din urmă, se retrase, alese o sticlă de 
șampanie, o desfăcu şi o înclină mai întâi către buzele 
ei, apoi către ale sale. 

- În cinstea celei mai scandaloase femei din Lon- 
dra! zise el, aplecându-se înainte și lingând un rest de 
ciocolată din colţul gurii ei. 

Rătăciră pe la primul etaj, alegând o pereche de mă- 
nuşi, un buchețel de violete de mătase, o cutie de bijute- 
rii pictată manual și punându-le într-o grămadă pentru a 
le lua mai târziu. În sfârșit, ajunseră la raionul de parfu- 
muri, şi amestecul ameţitor al celor mai fine parfumuri 
din lume o inundă, aromele lor nefiind tulburate de 
turmele de oameni care se îmbulzeau ziua de-a lungul 
coridoarelor acoperite de covoare. 

Când ajunseră în mijloc, el îi lăsă mâna să cadă şi 
o întoarse cu fața către el. Începu să îi desfacă nasturii 
bluzei, iar ea simți un amestec ciudat de excitație și stin- 
ghereală. Cu toate că locul era pustiu, se aflau în centrul 
magazinului Harrods. 

- Jack, eu... 

- Nu fi copil, Chloe, zise el. la-te după mine! 

Fu străbătută de un fior când el dădu la o parte mate- 
rialul de satin al bluzei ei și descoperi dantela de culoa- 
rea oului a sutienului ei. El scoase dintr-o vitrină o cutie 
de Joy acoperită cu celofan și o desfăcu. 

- Apleacă-te pe tejghea, zise el, cu glasul la fel de mă- 
tăsos precum crepul bluzei ei. Întinde-ţi brațele de-a lun- 
gul marginii. 

Ea făcu întocmai, neputincioasă din cauza intensității 
din ochii lui argintii. Scoţând dopul de sticlă al parfu- 
mului, el îl strecură în interiorul dantelei sutienului 
ei. Ea îşi ținu răsuflarea când el frecă vârful rece de 
sfârcul ei. 

- Este plăcut, nu-i așa? murmură el, cu voce joasă și 
răgușită. 

Ea încuviință din cap, incapabilă să vorbească. El in- 
troduse dopul înapoi în sticlă, luă o altă picătură de Joy 
şi îl strecură în cealaltă cupă a sutienului ei, pentru a-i 
atinge și celălalt sfârc. Ea își simți carnea încrețindur-i-se 
sub mișcarea circulară înceată și, în timp ce fierbințeala 

se adună înlăuntrul ei, trăsăturile frumoase și necuge- 
tate ale lui Jack părură să plutească înaintea ochilor ei. 

El cobori dopul, iar ea îi simți mâna pătrunzând 
pe sub tivul fustei ei şi urcând alene de-a lungul cio- 
rapului său. 

- Desfă picioarele, șopti el. 

Strângând marginea tejghelei sub mâini, făcu aşa 
cum îi ceruse. El urmări cu dopul interiorul unei 
coapse, urcând peste marginea ciorapului și pe pie- 
lea goală, mișcându-l în cercuri mici până la mar- 
ginea chiloţilor ei. Ea gemu și își depărtă şi mai 
mult picioarele. 

El râse răutăcios și își retrase mâna de sub fusta ei. 

- Încă nu, scumpo. Nu chiar acum. 

Se deplasară prin magazinul tăcut, mergând din raion 
în raion, vorbind foarte puţin. El îi mângâie sânii în 
timp ce îi fixă o broşă antică pe gulerul bluzei, îi frecă 
fesele prin fustă în timp ce îi trecu o perie cu mâner 
filigranat cu argint prin păr. Ea încercă o curea din piele 
de crocodil şi o pereche de pantofi din piele de căpri- 
oară cu vârf ascuţit. În raionul de bijuterii, el îi scoase 
cerceii cu perlă și îi înlocui cu clipsuri din aur încercuite 
de duzini de diamante micuţe. Când ea protestă împo- 
triva prețului, el râse de ea. 

- O singură învârtire a ruletei, scumpo. Doar o 
învârtire. 

El descoperi un boa din pene albe și, lipind-o de o 
coloană de marmură, îi cobori bluza pe umeri. 

- Prea arăţi ca o școlăriță, declară el, întinzând mâna 
în spatele ei pentru a-i scoate sutienul. 

Materialul mătăsos alunecă printre degetele lui pe po- 
deaua acoperită cu mochetă, iar ea rămase înaintea lui 
goală de la brâu în sus. 

Avea sâni mari și plini, cu sfârcuri plate de dimen- 
siunea unei monede de cincizeci de cenți întărite 
acum şi încrețite de excitație. El ridică fiecare sân în 
mână. Ea fu încântată să i se arate și rămase complet 

nemișcată, răcoarea coloanei fiind binevenită în con- 
trast cu fierbințeala de pe spinarea ei. El îi ciupi sfârcu- 
rile, iar ea gemu. Râzând, el luă eșarfa din pene albe și o 
așeză pe umerii ei goi în așa fel încât să o acopere. Apoi 
mișcă alene capetele de pene înainte și înapoi. 

- Jack... 

Voia ca el să o ia acolo. Voia să se lase în jos pe co- 
loană, să își desfacă picioarele și să îl primească înlăun- 
trul ei. 

- Am căpătat brusc o poftă pentru gustul parfumului 
Joy, şopti el. 

Dând la o parte eșarfa de pene de pe o parte, îi aco- 
peri sfârcul mare cu gura şi începu să sugă insistent. 

Ea se cutremură când fierbințeala umplu fiecare părti- 
cică din trupul ei, arzându-i organele interne şi făcându-i 
pielea să dogorească. 

-Te rog..., murmură ea. Ah, te rog... nu mă mai 
tortura. 

El se îndepărtă de ea, ochii lui neastâmpărați 
tachinând-o. _ 

- Încă un pic, scumpo. Încă nu am terminat cu joaca. 
Cred că ar trebui să ne uităm la blănuri. 

Și apoi, cu un surâs care ei îi spuse că el ştia exact cât 
de departe o împinsese, îi aranjă din nou eșarfa de pene 
pe sâni, atingându-i ușor un sfârc cu unghia în timp ce 
punea capetele la locul lor. 

- Nu vreau să mă uit la blănuri, zise ea. Vreau... 

Dar el o conduse la liftul căruia îi manevră manetele 
de parcă o făcea în fiecare zi. În timp ce urca alături de 
el cu liftul, doar eșarfa albă de pene îi acoperea sânii goi. 

Când ajunseră la salonul cu blănuri, Jack păru să uite 
de ea. Se plimbă printre cuiere, inspectând toate hainele 
şi etolele din vitrine înainte să aleagă o blană rusească 
lungă din blană de râs. Pieile erau lungi și groase, de 
un alb-argintiu. Studie haina preț de o clipă şi apoi se 
întoarse către ea. 

- Scoate-ți fusta. 

Degetele ei se chinuiră cu fermoarul şi, pentru o cli- 
pă, avu impresia că avea să fie nevoită să ceară ajutor. 
Apoi însă, acesta se deschise, și ea își lăsă fusta să alune- 
ce, alături de jupa de dedesubt, pe şolduri, şi păși peste 
ambele. Capetele eșarfei de pene îi mângâiară portjarti- 
erul alb de danrelă. 

- Chiloţii. Scoate-ţi chiloţii pentru mine. 

Respirația ei era întretăiată în timp ce făcea ceea 
ce el îi ceruse, lăsând la locul lor doar portjartierul 
şi ciorapii. Fără să aștepte să i se spună, își îndepărtă 
eșarfa de pene de pe sâni și o lăsă să cadă pe podea, 
dându-și umerii ușor pe spate pentru ca el să se poată 
înfrupta din priveliștea sânilor ei, copți și semeți, și a 
muntelui lui Venus, cu acoperirea lui mătăsoasă de păr 
negru încadrat de baretele albe de dantelă ale portjar- 
tierului ei. 

El merse către ea, cu magnifica haină întinsă în 
mâini și cu ochii lucind precum capsele negre ca smoala 
de pe plastronul lui ca de zăpadă. 

-Ca să alegi blana potrivită, trebuie să simţi firele 
pe pielea ta... pe sânii tăi... Vocea lui era la fel de moa- 
le ca blana de râs în timp ce luneca blana de-a lungul 
trupului ei, folosindu-se de textura acesteia pentru a o 
excita. Pe sânii tăi... pe abdomen și pe fese... pe interio- 
rul coapselor tale... 

Ea întinse mâna după blană și o lipi strâns de piele. 

- Te rog... Mă torturezi. Te rog, încetează... 

Încă o dată el se retrase, dar de data aceasta doar pen- 
tru a desface capsele de pe partea din față a cămăşii lui. 
Chloe îl privi cum se dezbracă, inima ei bubuind și gâtul 
uscându-i-se de dorință. Când el rămase gol în faţa ei, 
luă haina din brațele ei și o întinse cu blana în sus pe 
o platformă de prezentare din mijlocul încăperii. Apoi 
urcă și o trase şi pe ea să stea alături de el. 

Atingerea pielii lui goale pe pielea ei o înfierbântă 
atât de tare, încât abia își mai aminti să respire. El își 
trecu mâinile peste coastele ei, apoi o întoarse în așa fel, 

încât se afla cu faţa către vitrină. Mutându-se uşor în 
spatele ei, începu să îi mângâie sânii ca și cum ar fi exci- 
tat-o pentru o audienţă care privea în tăcere din salonul 
întunecat. Mâna lui cobori pe pântecele ei şi de-a lun- 
gul coapselor. Ea îi simţi penisul tare apăsându-i șoldul. 
Mâna lui ajunse între picioarele ei, și fierbințeala ei cres- 
cu la atingerea lui, tânjind după eliberarea unui miliard 
de pulsări care bubuiau înlăuntrul ei. 

El o împinse jos pe blana moale și groasă. Aceasta îi 
mângâie partea din spate a coapselor când el i le des- 
făcu şi se așeză între genunchii ei depărtați. Întorcân- 
du-și obrazul în blana moale, ea își înălță şoldurile, 
dăruindu-i-se în centrul raionului de blănuri, pe o plat 
formă destinată să afişeze ceea ce avea Harrods mai bun 
de oferit. 

El aruncă o privire către ceasul de la mână. 

- Paznicii ar trebui să revină chiar acum. Mă întreb 
cât timp le va lua să ne ia urma până aici. 

Apoi se împinse înlăuntrul ei. 

Dură o clipă până când vorbele lui își făcură efectul. 
Ea scoase o exclamaţie răgușită când își dădu seama de 
ceea ce făcuse el. 

- Dumnezeule! Aşa ai plănuit tu, nu-i așa? 

El îi strivi sânii în mâini şi se împinse puternic în ea. 

- Desigur. 

Focul din trupul ei şi teroarea descoperirii se uniră 
laolaltă într-o explozie de sentimente. Când orgasmul o 
inundă, mușcă din carnea de pe umărul lui. 

- Nemernicule... 

El râse şi apoi ajunse la propria eliberare cu un gea- 
măt puternic, zgomotos. 

Abia reușiră să fugă de paznici. Trăgând pe el un mini- 
mum de haine, Jack aruncă haina din blană de râs peste 
goliciunea lui Chloe şi o trase către scări. În timp ce pi- 
cioarele ei goale zburară pe trepte în jos, râsul lui nepăsă- 
tor răsună în urechile ei. Înainte de a părăsi magazinul, 

el îi azvârli chiloţii pe o vitrină, alături de cartea lui 
de vizită. 

În următoarea zi, ea primi un bilet care spunea că 
mama lui se îmbolnăvise, iar el trebuia să se întoarcă 
pentru o vreme în Chicago. În timp ce îl aștepta, Chloe 
trăi într-o agonie de emoții amestecate: mânie față de 
riscul la care el o expusese, entuziasm față de emoțiile 
pe care el i le stârnise și teama sfâșietoare că el nu 
avea să revină. Patru săptămâni trecură, apoi cinci. 
Încercă să îl sune, dar legătura fu atât de proastă, încât 
nu se putu face înțeleasă. Două luni trecură astfel. Era 
convinsă că el nu o iubea. Era un aventurier, un căută- 
tor de senzații tari. Văzuse fata grasă dinlăuntrul ei și nu 
mai dorea să aibă deloc de-a face cu ea. 

La zece săptămâni după noaptea de la Harrods, el își 
făcu din nou apariţia, la fel de brusc cum plecase. 

- Salutare, scumpo, zise el, stând în pragul casei ei cu 
haina costumului său de cașmir aruncată neglijent peste 
umăr. Mi-a fost dor de tine. 

Ea îi căzu în brațe, suspinându-și ușurarea de a-l 
revedea. 

- Jack... Jack, dragul meu... 

El își trecu degetul mare pe buza ei inferioară, apoi 
o sărută. Ea își retrase mâna și îl plesni cu putere 
peste faţă. 

- Sunt însărcinată, nemernicule! 

Spre surpriza ei, el fu imediat de acord să se însoa- 
re cu ea, și fură căsătoriţi trei zile mai târziu, la casa 
de la ţară a uneia dintre prietenele ei. În timp ce stă- 
tea alături de mirele ei chipeș la altarul improvizat din 
grădină, Chloe simţi că era cea mai fericită femeie 
din lume. Black Jack Day ar fi putut să se însoare cu 
oricine, dar o alesese pe ea. Pe măsură ce săptămânile 
trecură, ea ignoră cu hotărâre un zvon cum că fami- 
lia lui îl dezmoştenise când acesta fusese în Chicago. 
În schimb, visa cu ochii deschişi la pruncul ei. Cât 

de splendid ar fi să aibă întreaga dragoste a doi oameni: soț 
şi copil. 

O lună mai târziu, Jack dispăru, împreună cu zece mii 
de lire care se odihniseră într-unul dintre conturile de 
la bancă ale lui Chloe. Când își făcu din nou apariţia, 
șase săptămâni mai târziu, Chloe îl împușcă în umăr cu 
un Luger nemțesc. Urmă o scurtă împăcare, până când 
Jack avu parte de o altă întoarcere a norocului și plecă 
din nou. 

De Valentine's Day, în 1955, zeiţa Fortuna îl pără- 
si pentru totdeauna pe Black Jack Day, pe periculosul 
drum alunecos din cauza ploii dintre Nisa şi Monte 
Carlo. Bila de fildeș pică pentru ultima oară în compar- 
timentul ei şi roata ruletei se opri pentru ultima oară. 


capitolul 2 


Unul dintre foştii iubiți ai lui Chloe, văduv, își trimi- 
se mașina Silver Cloud Rolls să o ducă acasă de la spital 
după ce aceasta dădu naştere fiicei sale. Instalată con- 
fortabil pe banchetele ei de piele plușată, Chloe cobori 
privirea către pruncul micuţ înfășurat în flanelă, care fu- 
sese atât de spectaculos conceput în mijlocul raionului 
de blănuri de la Harrods, şi mângâie cu degetul obrazul 
moale al copilei. 

- Frumoasa mea micuță Francesca, murmură. Nu vei 
avea nevoie de un tată sau de o bunică. Nu vei avea 
nevoie de nimeni în afară de mine... pentru că îţi voi da 
tot ce există pe lume. 

Din nefericire pentru fiica lui Black Jack, Chloe se 
apucă să facă exact asta. 

În 1961, când Francesca avea şase ani, iar Chloe, 
douăzeci și șase, cele două pozară pentru un articol 
de modă din British Vogue. Pe partea stângă a paginii 
se afla fotografia alb-negru, adesea reprodusă, făcută de 
Karsh Nitei, în care aceasta purta o rochie din colecţia ei 
Gypsy și, pe partea dreaptă, Chloe și Francesca. Mamă 

şi fiică stăteau într-o mare de hârtie albă morotolită 
«drept fundal, ambele îmbrăcate în negru. Hârtia albă, 
pielea lor palidă și pelerinele lor de catifea neagră cu 
plugi curgătoare făceau din fotografie un studiu al con- 
trastelor. Singura culoare adevărată venea de la patru 
fulgere de un verde pătrunzător - ochii de neuitat ai 
familiei Serritella sărind din pagină și strălucind ca niște 
bijuterii imperiale. 

După ce șocul fotografiei se diminuă, mai mulţi ci- 
titori critici observară că trăsăturile pline de farmec 
ale lui Chloe nu erau, poate, la fel de exotice ca ale 
mamei sale. Dar nici măcar cel mai critic dintre ei nu 
putu găsi vreun cusur copilei. Arăta ca fantasma unei 
fetițe perfecte, cu un zâmbet îmbătător și o frumusețe 
nepământeană de înger strălucind în ovalul chipului ei 
micuţ. Numai fotograful care făcuse fotografia vedea co- 
pila într-un mod diferit. Acesta avea două cicatrici mici, 
ca nişte linii albe gemene, pe dosul mâinii, acolo unde 
micii ei dinți ascuţiţi din față îl mușcaseră, străpungân- 
du-i pielea. 

- Nu, nu, puiule, o dojeni Chloe în după-amiaza în 
care Francesca îl mușcase pe fotograf. Nu trebuie să îl 
muşcăm pe domnul drăguţ. 

Clătină către fiica ei o unghie lungă colorată în aba- 
nos lucios. 

Francesca se încruntă revoltată la mama sa. Voia să 
fie acasă, jucându-se cu noul ei teatru de păpuși, nu 
să i se facă poze de către un bărbat urât care îi spunea 
încontinuu să nu se mai fâțâie. Infipse vârful unui 
pantof negru lucios din piele în hârtiile mototolite ale 
decorului alb din hârtie și îşi eliberă buclele castanii 
din închisoarea glugii din catifea neagră. Mămica îi pro- 
misese o excursie specială la Muzeul Figurilor de Ceară 
dacă se arăta cooperantă, iar Francescăi îi plăcea la ne- 
bunie la Madame Tussaud's. Chiar și aşa, nu era absolut 
sigură că încheiase cel mai bun târg posibil. li plăcea la 
nebunie și la Saint-Tropez. 

După ce îl consolă pe fotograf pentru mâna muşcată, 
Chloe întinse mâna să îndrepte părul fiicei sale și apoi 
se retrase cu un scâncet neașteptat când primi același 
tratament ca fotograful. 

- Fată neascultătoare! se tângui ea, ridicându-și mâna 
la gură și sugându-și rana. 

Ochii Francescăi se umplură imediat de lacrimi, iar 
Chloe fu furioasă pe ea însăși pentru că-i vorbise atât de 
aspru. lute, o trase pe fiica ei într-o îmbrăţișare strânsă. 

- Nu e nimic, fredonă ea. Chloe nu este mânioasă, 
scumpo. Mămică rea. Îți vom cumpăra o frumoasă 
păpușică nouă în drum spre casă. 

Francesca se cuibări în siguranță în brațele adoratoare 
ale mamei sale și aruncă o privire către fotograf printre 
genele ei dese. Apoi scoase limba. 

După-amiaza aceea marcă prima, dar nu şi ultima oca- 
zie când Chloe simţi usturimea dinților mici și ascuțiți 
ai Francescăi. Dar, chiar şi după ce trei bone își dădu- 
seră demisia, Chloe refuză să admită că faptul că fiica 
ei muşca era o problemă. Francesca era doar plină de 
viață, iar Chloe cu siguranță că nu avea nici cea mai 
mică intenţie să atragă ura fiicei sale făcând o problemă 
din ceva atât de banal. Regimul de teroare al Francescăi 
ar fi continuat poate nestingherit dacă un copil străin 
nu ar fi mușcat-o la rândul lui după o încăierare pe un 
leagăn din parc. 

Când Francesca descoperi că experiența era dureroa- 
să, muşcatul încetă. Nu era un copil nemilos în mod 
deliberat; doar dorea să obțină ceea ce voia. 

Chloe cumpărase o casă în stilul reginei Anne pe Up- 
per Grosvenor Street, nu departe de Ambasada Americii 
şi de extremitatea estică a Hyde Park. Înaltă de patru 
etaje, dar lată de mai puţin de zece metri, construcția 
îngustă fusese restaurată în anii '30 de Syrie Maugham, 
soţia lui Somerset Maugham, care făcea totodată par- 
te dintre cei mai faimoși decoratori ai vremii. O scară 
în spirală ducea de la parter la salon, trecând pe lângă 

un portret de Cecil Beaton al lui Chloe şi al Francescăi. 
Coloane de marmură falsă corai încadrau intrarea în sa- 
lon, care prezenta un amestec stilat de piese de mobilier 
lranțuzeşti şi italieneşti, precum și câteva scaune Adam 
și o colecție de oglinzi venețiene. La etajul următor, 
«lormitorul Francescăi era decorat precum castelul Fru- 
moasei Adormite. Cu fundalul din perdele de dantelă 
pe care erau prinse rozete de mătase roz și un pat aco- 
perit de o coroană de lemn aurită împodobită cu trei- 
zeci de metri de tul alb, Francesca domnea ca o prințesă 
peste tot ce cuprindea cu privirea. 

Din când în când, își întreținea admiratorii în camera 
ci ca din povești, turnând ceai îndulcit dintr-un ceainic 
de porțelan de Dresden pentru fiica uneia dintre prie- 
tenele lui Chloe. 

- Sunt prințesa Aurora, declară ea Onorabilei Clara 
Millingford cu ocazia unei vizite, dându-și frumos pe 
spate buclele castanii pe care le moştenise, alături de fi- 
rea ei nechibzuită, de la Black Jack Day. Tu ești una din- 
tre femeile cumsecade din sat care a venit să mă viziteze. 

Clara, unica fiică a vicontelui Allsworth, nu avea nici 
cea mai mică intenţie de a fi o femeie cumsecade din 
sat, în vreme ce îngâmfata Francesca Day se purta ca și 
cum ar fi fost regină. Puse jos cel de-al treilea biscuit 
cu lămâie şi exclamă: 

- Eu vreau să fiu prinţesa Aurora! 

Sugestia o uimi pe Francesca atât de tare, încât izbuc- 
ni în râs, un hohot mic delicat de clinchet argintiu. 

- Nu fi caraghioasă, dragă Clara. Tu ai pistruii aceia 
grozav de mari. Nu că pistruii nu sunt absolut drăguți, 
desigur, dar cu siguranţă nu pentru prințesa Aurora, 
care a fost cea mai faimoasă frumuseţe a locului. Eu voi 
fi prinţesa Aurora, iar tu poți fi regina. 

Francesca credea că acel compromis pe care îl făcuse 
era din cale-afară de rezonabil, aşa că i se frânse inima 
când Clara, ca atâtea alte fetițe care veniseră să se joace 
cu ea, refuză să mai vină. Abandonul lor o nedumerea. 

Nu își împărţise toate jucăriile ei frumoase cu ele? Nu le 
lăsase să se joace în frumosul ei dormitor? 

Chloe ignoră orice aluzie că fetiţa ei devenea teribil 
de răsfăţată. Francesca era puiul ei, îngerul ei, fetița ei 
perfectă. Angajă cele mai deschise la minte guvernante, 
cumpără cele mai noi păpuşi, cele mai actuale jocuri, 
se agită în jurul ei, o mângâie și o lăsă să facă tot ce 
dorea atât timp cât nu se punea în pericol. Moartea 
neașteptată își ridicase deja capul urât de două ori în 
viața lui Chloe şi gândul că ceva i se putea întâmpla co- 
pilei sale prețioase îi îngheţa sângele în vene. Francesca 
era ancora ei, singurul atașament emoţional pe care fu- 
sese în stare să îl menţină în viața ei fără rost. Uneori, 
stătea lungită în pat fără să doarmă, cu pielea umedă 
şi rece, în timp ce își imagina ororile care puteau să se 
abată asupra fetiţei blestemate cu firea nechibzuită a ta- 
tălui ei. O văzu pe Francesca sărind într-o piscină fără 
să mai iasă la suprafață, rostogolindu-se dintr-un teles- 
caun, rupându-și muşchii picioarelor în timp ce făcea 
balet și căpătând o cicatrice pe chip într-un accident cu 
bicicleta. Nu putea să scape de teama îngrozitoare 
că ceva cumplit pândea chiar dincolo de raza vederii 
sale, gata să îi răpească fiica, și îi venea să o înfăşoare 
pe Francesca în puf și să o încuie într-un loc frumos din 
mătase, unde nimic să nu o poată răni vreodată. 

- Nu! ţipă ascuţit când Francesca țâșni de lângă ea și 
alergă pe trotuar după un porumbel. Vino înapoi aici! 
Nu fugi așa! 

- Dar îmi place să fug, protestă Francesca. Vântul îmi 
fluieră în urechi. 

Chloe îngenunche şi întinse brațele. 

- Alergarea îți ciufulește părul și îți face toată fața 
roșie. Oamenii nu te vor iubi dacă nu ești frumoasă. 

O strânse puternic pe Francesca în braţele ei în 
timp ce rosti această amenințare absolut îngrozitoare, 
folosind-o aşa cum alte mame ar putea oferi ororile 
baubaului. 

Uneori, Francesca se răzvrătea, făcând în secret roata 
sau legănându-se de ramura unui copac când dădaca era 
cu mintea în altă parte. Dar activităţile ei erau mereu 
«descoperite, și mama ei iubitoare de plăceri, care nu îi 
nega nimic niciodată, care nu o certa niciodată nici mă- 
car pentru cea mai scandaloasă purtare, devenea atât de 
neliniștită, încât o înspăimânta pe Francesca. 

- Ai fi putut să mori! striga cu voce ascuţită mama 
ci, arătând cu degetul către o pată de iarbă de pe rochia 
palbenă de pânză a Francescăi sau o dâră de praf de pe 
obrazul ei. Uită-te ce urât arăţi! Cât de îngrozitor! Ni- 
meni nu iubeşte fetiţele urâte! 

Şi apoi Chloe începea să plângă într-un fel atât de 
sfâșietor, încât Francesca devenea din ce în ce mai în- 
spăimântată. După câteva astfel de episoade tulburătoa- 
re, îşi învăță lecţia: în viață, orice îi era permis... atât 
timp cât arăta frumos în timp ce făcea lucrul respectiv. 

Cele două duseră o viaţă elegantă de vagabondaj de 
pe urma moștenirii lui Chloe, precum și a generozității 
unui șuvoi de bărbați care trecură prin viața ei în mod 
foarte asemănător aceluia în care taţii lor trecuseră 
odată prin cea a Nitei. Simţul estetic scandalos al lui 
Chloe și obiceiurile ei risipitoare contribuiră la reputația 
ei, în circuitul social internaţional, de companie amu- 
zantă și un oaspete foarte distractiv, fiind cineva pe 
care se putea conta întotdeauna să însuflețească până 
și cel mai plictisitor dintre evenimente. Chloe fu cea 
care dictă ca ultimele două săptămâni din luna februa- 
rie să fie întotdeauna petrecute pe plajele în formă de 
semilună de la Rio de Janeiro; Chloe fu cea care animă 
orele cenușii de la Deauville când toată lumea se plic- 
tisise de polo, organizând elaborate vânători de comori 
care îi făcuseră pe toți să gonească prin ţinutul franțuzesc 
în mașinuțe elegante în căutare de preoți chei, sma- 
ralde netăiate sau o sticlă perfect răcită de Cheval 
Blanc din 1919; Chloe insistase de un Crăciun să aban- 
doneze Saint-Moritz în favoarea unei vile maure din 

Algarve, unde fură distrați de un grup amuzant de liber- 
tin de vedete rock și o rezervă fără fund de haşiş. 

De cele mai multe ori, Chloe își lua fata cu ea, 
împreună cu o doică și cu guvernanta care se ocupa la 
momentul respectiv de educaţia de mântuială a Frances- 
căi. Aceste îngrijitoare o ţineau pe Francesca separată 
de adulți în timpul zilei, în general, dar noaptea, Chloe 
o oferea uneori bogătașilor care își permiteau să facă 
zboruri de agrement, ca şi cum copila era un truc de 
cărți ingenios. 

- Uitaţi-o, oameni buni! anunţă Chloe la o ocazie, 
în timp ce o conduse pe Francesca pe puntea din spa- 
te a iahtului Christina al lui Aristotel Onassis, care era 
ancorat peste noapte pe coasta Trinidadului. Un balda- 
chin verde acoperea barul spaţios de la pupa, și oaspeţii 
stăteau lungiţi în fotolii confortabile la marginea unei 
reproduceri a unui mozaic al Minotaurului cretan fixate 
în puntea din lemn de tec. Mozaicul servise drept ring 
de dans cu mai puţin de o oră mai înainte și mai târziu 
avea să fie coborât cu trei metri și umplut cu apă pentru 
cei doritorii să înoate înainte de a se retrage. 

- Vino aici, prinţesa mea frumoasă, spuse Onassis, 
întinzând brațele. Vino să îi dai unchiului Ari un sărut! 

Francesca își alungă somnul din ochi și păși înain- 
te, o păpușică desăvârșită de fetiță. Guriţa ei perfectă 
formă un delicat arc al lui Cupidon și ochii ei verzi se 
deschiseră și se închiseră ca și cum pleoapele erau ușor 
îngreunate. Spuma de dantelă belgiană de la gâtul lun- 
gii ei cămăși albe de noapte flutură în briza nopții și 
picioarele ei goale se zăriră de sub tiv, scoțând la iveală 
unghiile de la picioare vopsite în aceeași delicată nuanță 
de roz ca a interiorului urechii unui iepure. În ciuda 
faptului că avea doar nouă ani și fusese trezită la ora 
două dimineaţa, simţurile ei deveniră încet-încet aler- 
te. Toată ziua fusese abandonată în grija servitorilor și 
acum era nerăbdătoare să aibă șansa de a obţine atenția 

oamenilor mari. Poate că, dacă în seara aceasta avea 
să fie deosebit de cuminte, a doua zi aveau să o lase să 
stea pe puntea din spate cu ei. 

Onassis, cu nasul lui ca un cioc și cu ochii înguști, 
acoperiți chiar și noaptea de niște siniștri ochelari 
de soare, o înspăimânta, dar păşi ascultătoare în 
îmbrățișarea lui. În seara anterioară, el îi dăduse un me- 
«alion frumos, în formă de stea de mare, iar ea nu dorea 
să riște să sacrifice nici un alt cadou care ar fi putut să îi 
iasă în cale. 

Când el o ridică în poala lui, ea aruncă o privire către 
Chloe, care se cuibărise lângă amantul ei momentan, 
Giancarlo Morandi, pilotul italian de Formula 1. Fran- 
cesca știa totul despre amanți, pentru că mama ei îi ex- 
plicase. Amanţii erau bărbați fascinanți care aveau grijă 
de femei și le făceau să se simtă frumoase. Francesca 
aştepta cu nerăbdare să fie destul de mare ca să aibă 
propriul amant. Totuşi, nu pe Giancarlo. Uneori acesta 
dispărea cu alte femei și o făcea pe mămica ei să plângă. 
În schimb, Francesca voia un amant care să îi citească şi 
să o ducă la circ și care să fumeze o pipă ca unii dintre 
bărbații pe care îi văzuse plimbându-se cu fetiţele lor 
de-a lungul lacului Serpentine. 

- Atenţie, toată lumea! 

Chloe se ridică în capul oaselor și bătu din palme în 
aer deasupra capului, ca una dintre dansatoarele de fla- 
menco pe care Francesca le văzuse pe scenă ultima oară 
când fuseseră în Torremolinos. 

- Frumoasa mea fiică vă va demonstra acum ce ţărani 
ignoranți colosali sunteți cu toții. 

Huiduieli ironice întâmpinară acest anunţ, iar Fran- 
cesca îl auzi pe Onassis chicotind în urechea ei. 

Chloe se cuibări iar aproape de Giancarlo, frecân- 
du-și unul din cracii pantalonilor ei albi cu talie joa- 
să de la Courreges de gamba lui, în timp ce înclină 
capul în direcția Francescăi. 

-Nu le da nici o atenţie, dulceața mea, declară ea 
ţanțoşă. Sunt nişte lepădături din cel mai rău soi. Nu 
pot să îmi dau seama de ce îmi mai bat capul cu ei. 

Croitoreasa de lux chicoti. Când Chloe arătă către o 
masă de mahon joasă, partea din față a noii ei tunsori 
Sasson îi căzu peste obraz, formând o margine dreaptă. 

- Educă-i, te rog, Francesca. Nimeni în afară de un- 
chiul tău Ari nu face distincţia câtuşi de puțin. 

Francesca lunecă de pe genunchiul lui Onassis și mer- 
se către masă. Putea să simtă privirea tuturor aţintită 
asupra ei şi în mod deliberat prelungi momentul, fă- 
când pași înceți și ținându-și umerii pe spate, pretin- 
zând că era o mică prințesă care se îndrepta către tronul 
ei. Când ajunse la masă și văzu cele șase mici vase de 
porțelan cu margini aurite, zâmbi şi îşi dădu la o parte 
părul de pe față. Îngenunchind pe covorul din fața me- 
sei, privi gânditoare vasele. 

Conţinutul acestora strălucea pe porțelanul alb al 
vaselor, şase grămezi de caviar lucind umed în variate 
nuanțe de roșu, cenușiu și bej. Mâna ei atinse vasul de 
la capăt, care conținea o grămadă generoasă de icre ca 
perlele roşii. 

- Icre de somon, zise ea împingându-l. Nu merită 
luate în seamă. Caviarul adevărat provine doar de la stu- 
rionul din Marea Caspică. 

Onassis râse, și una dintre starurile de film aplaudă. 
Francesca elimină iute alte două vase. 

- Acestea conțin ambele caviar din pește-lanternă, așa 
că nici pe ele nu putem să le luăm în seamă. 

Decoratorul se aplecă către Chloe. 

- Informaţii obținute la sân, întrebă el, sau prin 
osmoză? 

Chloe îi aruncă o privire răutăcioasă. 

- La sân, desigur. 

- Și ce sâni glorioși sunt, cara. 

Giancarlo îşi trecu mâna peste partea din față a bluzei 
scurte a lui Chloe. 

- Acestea sunt de morun, anunţă Francesca, nemulțu- 
mită de faptul că atenţia se abătea de la ea, mai ales 
după ce petrecuse întreaga zi cu o guvernantă care tot 
mormăia lucruri îngrozitoare doar pentru că Francesca 
refuzase să își facă plictisitoarea tablă a înmulțirii. Își 
aşeză vârful degetului pe marginea vasului din mijloc. 

- Veţi observa că morunul are icrele cele mai mari. 

Mutându-și mâna la următorul vas, declară: 

- Acestea sunt de păstrugă. Culoarea este aceeași, dar 
icrele sunt mai mici. lar acesta este caviar Osetra, de ni- 
setru, preferatul meu absolut. Icrele sunt aproape la fel 
de mari ca ale morunului, dar culoarea este mai aurie. 

Auzi un cor satisfăcător de râsete amestecate cu aplau- 
ze, şi apoi toată lumea începu să o felicite pe Chloe pen- 
tru isteaţa ei copilă. La început, Francesca zâmbi la auzul 
complimentelor, apoi însă fericirea ei începu să scadă 
când își dădu seama că toată lumea se uita la Chloe, nu 
la ea. De ce primea mama ei toată atenţia când nu ea 
fusese cea care făcuse trucul? În mod limpede, adulții 
nu aveau să o lase să stea a doua zi cu ei pe puntea din 
spate. Mânioasă și frustrată, Francesca sări în picioare 
şi mătură cu mâna masa, făcând vasele de porțelan să 
zboare şi mânjind cu caviar întreaga punte lustruită din 
lemn de tec a lui Aristotel Onassis. 

- Francesca! exclamă Chloe. Ce s-a întâmplat, 
scumpo? 

Onassis se încruntă şi mormăi în greacă ceva care 
Francescăi i se păru oarecum ameninţător. Ea își împin- 
se înainte buza inferioară şi încercă să se gândească la 
cum să își revină după acea ieşire. Mica ei problemă cu 
crizele de isterie trebuia să fie un secret - un lucru care, 
sub nici o circumstanţă, nu putea să fie vreodată arătat 
în faţa prietenilor lui Chloe. 

- Îmi pare rău, mămico, zise. A fost un accident. 

- Bineînțeles, pui, răspunse Chloe. Toată lumea știe 
asta. 

Cu toate acestea, expresia de nemulțumire a lui 
Onassis nu se şterse, și Francesca știu că era nevoie de 
o acțiune mai convingătoare. Cu un strigăt dramatic 
de agonie, ţâșni pe punte până lângă el şi se aruncă în 
poala lui. 

- Îmi pare rău, unchiule Ari, suspină ea, cu ochii 
umpluți instantaneu de lacrimi - unul dintre cele mai 
bune trucuri ale ei. A fost un accident, chiar a fost! 

Lacrimile se prelinseră pe obrajii ei în timp ce se con- 
centră din răsputeri să nu tresară din cauza privirii din 
spatele acelor ochelari. 

-Te iubesc, unchiule Ari, oftă ea, întorcând în sus 
întreaga putere a chipului ei vrednic de milă, brăzdat 
de lacrimi, cu o expresie pe care o culesese dintr-un film 
vechi cu Shirley Temple. Te iubesc și îmi doresc să fi fost 
propriul meu tătic. 

Onassis chicoti și spuse că spera să nu fie nevoit vreo- 
dată să se confrunte cu ea la o masă de negocieri. 

După ce Francesca fu lăsată să plece, se întoarse în 
apartamentul ei, trecând pe lângă camera copiilor, unde 
își primea lecţiile pe timpul zilei, la o masă de un gal- 
ben-deschis așezată direct în fața unei fresce pariziene 
pictate de Ludwig Bemelmans. Fresca o făcea să se simtă 
ca și cum pășise într-una dintre cărțile lui cu Madeline - 
doar că mai bine îmbrăcată, desigur. Camera fusese des- 
tinată celor doi copii ai lui Onassis, dar, cum nici unul 
din ei nu se afla la bord, Francesca o avea în întregime 
pentru ea. Deși era un loc drăguţ, ea prefera barul, unde 
o dată pe zi i se permitea să se bucure de o băutură ră- 
coritoare cu ghimbir servită într-un pahar de șampanie 
alături de o umbreluță de hârtie şi o cireașă amară. 

De fiecare dată când stătea aşezată la bar, lua 
înghițituri mici din băutura ei, ca să o facă să dureze mai 
mult, în timp ce privea în jos prin fundul paharului la o 
imitație luminoasă a mării, completată de vapoare mici 
cu magneți. Suportul pentru picioare al scaunelor de 
la bar erau dinți șlefuiți de balenă, pe care abia îl putea 


Vino și sărută-mă! 45 


atinge cu vârful micuțelor ei sandale italienești făcute 
manual, iar tapițeria scaunelor se simțea fină ca mătasea 
pe spatele coapselor ei. şi aminti că, odată, mama ei 
țipase râzând când unchiul Ari îi spusese că ședeau cu 
toţii pe prepuţul penisului unei balene. Francesca râsese 
şi ea şi îi spusese unchiului Ari că era caraghios - nu 
voise să spună aluna unui elefant? 

Vasul Christina avea nouă apartamente, fiecare cu o 
zonă de zi și un dormitor, elaborat decorate, precum și 
o baie de marmură roz pe care Chloe o declarase „atât 
de opulentă, încât se află la limita prostului gust“. 
Apartamentele purtau toate nume după diferite insu- 
le greceşti, a căror formă era conturată în foițe de aur 
pe un medalion lipit pe ușă. Sir Winston Churchill și 
soţia sa, Clementine, vizitatori frecvenți la bordul vasu- 
lui Christina, se retrăseseră deja pentru noapte în apar- 
tamentul lor, Corfu. Francesca trecu pe lângă el, apoi 
căută desenul insulei sale: Lesbos. Chloe izbucnise în râs 
când fuseseră cazate în Lesbos, spunându-i Francescăi că 
în mod sigur câteva zeci de bărbaţi nu ar fi de acord cu 
alegerea aceea. Când Francesca întrebase de ce, Chloe 
îi spusese că era prea tânără ca să înțeleagă. 

Francescăi îi displăcea profund când Chloe răspun- 
dea astfel întrebărilor ei, așa că ascunsese cutia albastră 
din plastic cu diafragma mamei sale, un obiect des- 
pre care Chloe îi spusese odată că era cel mai prețios 
obiect pe care îl poseda, cu toate că Francesca nu prea 
înțelegea de ce. Și nici nu o returnase - cel puţin nu 
înainte ca Giancarlo Morandi să o scoată de la lecţiile 
ei când Chloe nu era atentă și să o amenințe că avea 
să o arunce peste bord și să lase rechinii să îi mănânce 
globii oculari dacă nu îi spunea ce făcuse cu ea... Acum, 
Francesca îl ura pe Giancarlo Morandi și încerca să stea 
departe de el. 

În clipa în care ajunse la Lesbos, Francesca auzi des- 
chizându-se ușa de la apartamentul Rodos. Ridică privi- 
rea şi îl văzu pe Evan Varian ieşind pe coridor şi zâmbi 

în direcţia lui, lăsându-l să-i vadă dinții frumoși și drepți, 
şi perechea asortată de gropiţe imprimate pe obraji. 

- Bună, prinţeso, zise el, vorbind cu accentul fluid 
pe care îl folosea fie atunci când juca rolul rebelului 
ofiţer de contraspionaj John Bullett în filmul cu spioni 
recent lansat și cu un succes fenomenal, fie atunci când 
juca rolul lui Hamlet pe scena teatrului Old Vic. În ciu- 
da originii sale ca fiu al unei învățătoare irlandeze şi 
al unui zidar galez, Varian avea trăsăturile ascuțite ale 
unui aristocrat englez și părul oarecum lung al unui crai 
de la Oxford. Purta un tricou polo de culoarea la- 
vandei, cu o eșarfă imprimată cu linii șerpuite, și 
pantaloni albi de doc. Dar, cel mai important pentru 
Francesca, acesta avea o pipă - o minunată pipă maro- 
nie cu un găvan din lemn marmorat. 

- Nu este un pic cam târziu să fii trează? întrebă el. 

- Stau tot timpul trează până la ora aceasta târzie, răs- 
punse ea scuturându-şi ușor buclele, cu toată îngâmfarea 
pe care reuși să și-o adune. Doar bebeluşii merg devreme 
la culcare. 

- Ah, înțeleg. lar tu în mod categoric nu eşti bebeluș. 
Te strecori afară ca să te întâlneşti cu un admirator, 
poate? 

- Nu, caraghiosule. Mămica m-a trezit ca să fac trucul 
cu caviarul. 

- Ah, da, trucul cu caviarul. 

El tasă tutunul din găvanul pipei sale cu degetul 
mare. 

- Te-a legat la ochi şi te-a pus să guști de data aceasta 
sau a fost o simplă identificare vizuală? 

- Doar vizuală. Nu îmi mai cere să fac trucul legată la 
ochi pentru că, ultima oară când l-am făcut, m-am îne- 
cat. Văzu că el era gata să meargă mai departe și acționă 
rapid. Nu crezi că mămica arată grozav de frumos în 
seara asta? 

- Mămica ta arată întotdeauna frumos. 

Acoperi un chibrit cu palma şi îl ţinu deasupra 
wăvanului. 

- Cecil Beaton spune că este una dintre cele mai fru- 
moase femei din Europa. Silueta ei este aproape perfec- 
tă - și, desigur, este o amfitrioană minunată. Francesca 
veni cu un exemplu menit să îl impresioneze: Ştiai 
că mămica a făcut curry înainte ca oricine altcineva să 
se fi gândit la el? 

-O reușită legendară, prinţeso, dar, înainte să te obo- 
seşti să ridici în slăvi virtuțile mamei tale, nu uita că noi 
doi ne detestăm unul pe celălalt. 

- Dg’ de unde, te va plăcea dacă eu îi spun să o facă. 
Mămica face tot ce doresc eu. 

- Am observat, comentă el sec. Cu toate acestea, chiar 
dacă ai reuşi să schimbi opinia mămicii tale, lucru pe 
care îl cred foarte puțin probabil, nu o vei schimba 
pe a mea, așa că mă tem că va trebui să îți arunci plasa în 
altă parte pentru a prinde un tată. Trebuie să îți spun 
că numai gândul de a fi permanent încătuşat cu nevro- 
zele lui Chloe mă face să mă cutremur. 

Nimic nu mergea cum trebuia pentru Francesca în 
seara aceea, şi spuse bosumflată: 

- Dar mă tem că se va căsători cu Giancarlo, şi, dacă 
o face, va fi numai vina ta! Este un rahat îngrozitor, și 
îl urăsc! 

- Dumnezeule, Francesca, foloseşti un limbaj groaz- 
nic pentru un copil. Chloe ar trebui să-ți tragă o palmă 
la fund. 

Nori de furtună se adunară în ochii ei. 

- Ce lucru înfiorător spui! Cred că şi tu ești un rahat! 

Varian trase de cracii pantalonilor săi pentru a nu 
face cute când îngenunche lângă ea. 

- Francesca, îngerul meu, ar trebui să te consideri no- 
rocoasă că nu sunt tăticul tău, pentru că, dacă aș fi fost, 
te-aș fi încuiat în fundul unui dulap întunecat și te-aș fi 
lăsat acolo până când te-ai fi mumificat. 

Lacrimi autentice înţepară ochii Francescăi. 

- Te urăsc, strigă ea în timp ce îl lovi cu putere în 
fluierul piciorului. 

Varian sări în picioare cu un scâncet. 

Uşa apartamentului Corfu se deschise. 

- Este prea mult să cer ca unui bătrân să i se îngăduie 
să doarmă în pace? Mârâitul lui Sir Winston Churchill 
umplu coridorul. Ai putea să îţi desfășori afacerile în 
altă parte, domnule Varian? lar dumneata, domnișorică, 
mergi de îndată la culcare, altfel jocul nostru de cărți de 
mâine va fi anulat! 

Francesca fugi cât o ţinură picioarele în Lesbos, fără o 
vorbă de protest. Dacă nu putea avea un tătic, cel puțin 
putea să aibă un bunic. 


Odată cu trecerea anilor, încurcăturile romantice 
ale lui Chloe deveniră atât de complexe, încât până 
și Francesca acceptă faptul că mama ei nu avea să se 
stabilească vreodată la un singur bărbat destul timp 
cât să se mărite cu el. Se strădui să privească lipsa unui 
tată ca fiind un avantaj. Avea destui adulți în viaţa ei 
cărora să le facă față, cugetă ea, și cu siguranță nu avea 
nevoie de alții care să îi spună ce trebuia și ce nu trebuia 
să facă, mai ales că începuse să capteze atenția unui cârd 
de adolescenţi. Aceștia se fâstâceau de fiecare dată când 
ea era aproape, şi vocile li se spărgeau când încercau să 
stea de vorbă cu ea. Ea le dăruia zâmbete blânde, vicle- 
ne, doar ca să îi poată privi în timp ce roşeau, și puse în 
practică toate trucurile cochete pe care văzuse că le folo- 
sea Chloe: râsul generos, înclinarea grațioasă a capului 
și ocheadele piezișe. Fiecare dintre ele funcționa. 

Era Vărsătorului își găsise prințesa. Hainele de fetiță 
ale Francescăi făcură loc rochiilor tradiționale cu șaluri 
cu franjuri din cașmir și mărgele hipiote multicolore 
înșirate pe fire de mătase. Își cârlionță părul, își făcu 
găuri în urechi şi își aplică în mod expert machiaj care 
să îi mărească ochii până când păreau să îi umple chi- 
pul. Creştetul capului ei abia dacă trecuse de nivelul 


Vino și sărută-mă! 49 


sprâncenelor mamei sale, când, spre marea ei dezamăgi- 
re, încetă să mai crească. Dar, spre deosebire de Chloe, 
care avea rămășițele unui copil durduliu adânc înlăun- 
trul ei, Francesca nu avusese niciodată vreun motiv să se 
indoiască de propria frumusețe. Pur și simplu, aceasta 
exista, atâta tot — exact ca aerul, lumina şi apa. Exact ca 
Mary Quant, pentru numele lui Dumnezeu! Până când 
implini vârsta de 17 ani, fiica lui Black Jack Day devenise 
o legendă. 

Evan Varian reintră în viața ei în discoteca de la Anna- 
bel. Ea şi partenerul ei plecau ca să meargă la White 
Tower pentru baclava şi tocmai trecuseră de peretele de 
sticlă despărțitor care separa discoteca de restaurantul 
de la Annabel. Chiar și în atmosfera la modă din cel mai 
popular club al Londrei, costumul Francescăi, cu panta- 
lonii din catifea stacojie şi jacheta cu umerii cu pernuțe, 
captă aproape toată atenţia, mai ales că nu purta bluză 
pe sub deschizătura adâncă în formă de V a jachetei cu 
talie de viespe, şi sânii ei de 17 ani se curbau atractiv 
deasupra locului în care cele două revere se uneau. Efec- 
tul devenea cu atât mai ațâțător datorită tunsorii sale 
scurte ă la Twiggy, care o făcea să arate mai degrabă ca 
unul dintre cei mai erotici școlari ai Londrei. 

- Măi să fie, dacă nu este mica mea prinţesă! Vocea 
sonoră răsună limpede, menită să fie auzită în cotloa- 
nele îndepărtate ale Teatrului Naţional. S-ar părea că a 
crescut şi este gata să înfrunte lumea. 

Trecând peste faptul că îl văzuse în rolul lui Bullett în 
filmele cu spioni, nu mai dăduse ochii cu Evan Varian 
de ani în șir. Acum, când se răsuci cu fața către el, se 
simți ca și cum se confrunta cu personajul interpretat 
de el pe ecran. Purta același costum croit imaculat de 
la Saville Row, aceeași cămașă de mătase de un albas- 
tru-deschis și pantofi italienești făcuți la comandă. Ar- 
gintiul îi presărase tâmplele de la ultima lor întâlnire, la 
bordul vasului Christina, dar acum părul îi stătea conser- 
vator pe cap, îmblânzit de tunsoarea unui brici expert. 

Partenerul ei din seara aceea, un baronet venit acasă 
în vacanță de la Eton, păru dintr-odată la fel de tânăr ca 
un vițel de lapte. 

- Salut, Evan, zise ea, dăruindu-i lui Varian un zâmbet 
care reuși să fie în același timp trufaş şi fascinant. 

Acesta nu luă în seamă nerăbdarea evidentă a fotomo- 
delului blond agăţat de braţul lui în timp ce el cerceta 
costumul din catifea stacojie al Francescăi. 

- Micuța Francesca. Ultima oară când te-am văzut nu 
aveai atât de multe haine pe tine. Din câte îmi amintesc, 
purtai o cămașă de noapte. 

Alte fete poate că ar fi roșit, dar ele nu aveau încrede- 
rea de sine fără de margini a Francescăi. 

- Serios? Am uitat. E amuzant că îți aminteşti. 

Și apoi, pentru că se hotărâse cu adevărat să capte- 
ze interesul crescând al acestui foarte sofisticat Evan 
Varian, îi făcu semn din cap însoţitorului ei și îi permise 
să o ia de acolo. 

Varian o sună în ziua următoare și o invită să ia cina 
cu el. 

-Cu siguranță nu, ţipase ascuțit Chloe, sărind în pi- 
cioare din poziţia ei de lotus din mijlocul covorului din 
sufragerie unde cocheta cu meditaţia de două ori pe zi, 
cu excepția zilelor de luni din două în două săptămâni, 
care erau rezervate pentru epilarea picioarelor. 

- Evan este cu mai mult de 20 de ani mai în vâr- 
stă decât tine și este un crai notoriu. Dumnezeule, a 
avut deja patru soţii! Pur și simplu, nu îţi voi permite 
să te încurci cu el. 

Francesca oftă și se întinse. 

- Îmi pare rău, mămico, dar este deja un fapt împli- 
nit. Sunt îndrăgostită. 

- Fii rezonabilă, scumpo! Este destul de bătrân să îți 
fie tată. 

- A fost vreodată amantul tău? 

- Bineînţeles că nu. Ştii că noi doi nu ne-am înțeles 
niciodată. 

- Atunci, nu văd de ce ai obiecta. 

Chloe o imploră şi o rugă, dar Francesca nu îi dădu 
atenție. Se săturase să fie tratată ca un copil. Era gata de 
aventuri adulte - aventuri sexuale. 

Cu câteva luni mai înainte, făcuse un mare specta- 
col insistând ca Chloe să o ducă la medic pentru pilule 
anticoncepţionale. La început, Chloe protestase, dar se 
răzgândise iute când o surprinsese pe Francesca într-o 
imbrăţișare fierbinte cu un tânăr care își introducea 
mâna sub fusta acesteia. De atunci, una dintre acele pi- 
lule apărea pe tava de mic dejun a Francescăi în fiecare 
dimineaţă, pentru a fi înghițită cu mare ceremonie. 

Francesca nu spusese nimănui că pilulele se dove- 
«iseră până atunci nenecesare, nici nu lăsă pe cineva 
să vadă cât o supăra virginitatea ei. Toate prietenele ei 
vorbeau cu atâta înflăcărare despre experiențele lor se- 
xuale, încât era îngrozită că aveau să afle că ea mințea 
în legătură cu ale ei. Dacă îi descoperea cineva lipsa de 
experienţă, era absolut sigură că avea să își piardă statu- 
tul de cel mai la modă membru al grupului tinerilor 
londonezi ultraeleganți. 

Cu hotărâre încăpățânată, își reducea sexualitatea ti- 
nerească la o simplă problemă de poziție socială. Era mai 
uşor pentru ea în felul acesta, din moment ce poziţia 
socială era un lucru pe care îl înţelegea, în vreme ce 
singurătatea produsă de copilăria ei anormală și nevoia 
dureroasă pentru o legătură profundă cu o altă ființă 
umană nu făceau decât să o zăpăcească. 

Cu toate acestea, în ciuda hotărârii ei de a-şi pierde 
virginitatea, se lovise de o piedică neașteptată. Îşi petre- 
cuse atât de mult din viață alături de adulți, încât nu se 
simţea cu totul în largul ei alături de cei de vârsta ei, nici 
măcar cu acei băieți care o venerau și o urmau pretutin- 
deni ca nişte cățeluşi de salon bine dresați. Înţelegea că 
sexul implica şi o oarecare încredere în partenerul ei şi 
nu se putea imagina având încredere în acei tineri lipsiţi 
de experienţă. Văzuse imediat un răspuns la dilema 

ei când pusese ochii pe Evan Varian, la Annabel. Cine 
era mai potrivit decât un bărbat cu experiență pen- 
tru a o însoți prin acele ultime portaluri către femini- 
tate? Nu văzu nici o legătură între alegerea de acum ca 
Evan să fie primul ei amant și faptul că, în urmă cu 
câțiva ani, îl voise ca tată. 

Așadar, ignorând protestele lui Chloe, Francesca ac- 
ceptă invitația lui Evan de a cina la Mirabelle în următo- 
rul weekend. Se așezară la o masă alături de una dintre 
micile sere în care erau crescute florile restaurantului și 
mâncară cotlet de miel umplut cu carne de vițel și trufe. 
Fl îi atinse degetele, îşi înclină capul atent de fiecare 
dată când ea spuse ceva și îi zise că era cea mai frumoa- 
să femeie din încăpere. Ea consideră în mod secret că 
era mai degrabă o părere preconcepută, dar, cu toate 
acestea, complimentul îi făcu plăcere, cu atât mai mult 
cu cât Bianca Jagger ciugulea un sufleu de homar în 
fața unuia dintre pereții tapisați din partea cealaltă a 
încăperii. După cină, merseră la Leith pentru o budincă 
de lămâie și căpşune glasate, apoi la casa din Kensing- 
ton a lui Varian, unde el cântă pentru ea o mazurcă de 
Chopin la pianul măreț din sufragerie și îi dărui un să- 
rut memorabil. Însă, atunci când încercă să o conducă 
sus, în dormitorul lui, ea se împotrivi. 

- Altă dată, poate, zise ea relaxat. Nu am chef. 

Nu-i trecu prin minte să îi spună că i-ar fi plăcut foar- 
te mult dacă el ar fi ținut-o pur și simplu în braţe pentru 
o vreme sau i-ar fi mângâiat părul și ar fi lăsat-o să se 
ghemuiască lângă el. Lui Varian nu îi plăcu refuzul ei, 
dar ea îi readuse buna dispoziție cu un zâmbet cochet 
care promitea viitoare plăceri. 

Două săptămâni mai târziu, se chinui să facă lunga că- 
lătorie alături de el urcând pe scara curbată în stil Adam, 
pe lângă tabloul de Constable! și băncuţa cu ladă, prin 
intrarea boltită şi în dormitorul lui bogat decorat în stil 


Ludovic al XIV-lea. 
! Constable John, pictor englez (1776-1837) 

- Eşti delicioasă, zise el, ieşind din dressingul său 
într-un halat de mătase maroniu cu bleumarin, cu lite- 
rele J.B. monogramate cu o scriere elaborată pe buzu- 
nar, în mod evident un costum pe care și-l însuşise din 
ultimul lui film. Se apropie de ea, întinzând mâna să îi 
mângâie sânul deasupra prosopului pe care îl înfășurase 
în jurul ei după ce își scosese hainele în baie. 

- „Frumoasă ca sânul unui porumbel: moale ca puful 
şi dulce ca laptele mamei“, cită el. 

- Este din Shakespeare? întrebă ea emoționată. 

Îşi dorea ca el să nu fi folosit o colonie atât de 
puternică. 

Evan clătină din cap. 

- Este din Dead Men's Tears, chiar înainte să împing 
un pumnal în inima spionului rus. Îşi trecu degetele 
de-a lungul curbei gâtului ei. Poate ai dori să mergi în 
pat acum. 

Francesca nu voia deloc să facă asta - nici măcar nu 
era sigură că îl plăcea pe Evan Varian -, dar ajunsese 
prea departe pentru a da înapoi fără să se umilească, așa 
că făcu ceea ce el îi ceruse. Salteaua scârțâi când se lungi 
pe ea. De ce trebuise ca salteaua să scârțâie? De ce era 
atât de frig în încăpere? Fără nici avertisment, Evan se 
prăbuși deasupra ei. Alarmată, încercă să îl împingă 
de pe ea, dar el mormăia ceva în urechea ei, în timp ce 
se chinuia cu prosopul ei. 

- Ah... încetează! Evan... 

- Te rog, scumpo, zise el. Fă ce îţi cer... 

- Dă-te de pe mine! 

Panica îi bubuia în piept. Începu să îi împingă umerii 
când prosopul cedă. 

El mormăi din nou ceva, dar, în agitația ei, ea prinse 
doar ultima parte a spuselor lui. 

„Mă excită, șopti el, desfăcându-şi halatul. 

_ Animalule! Dispari! Dă-te de pe mine! 

În timp ce striga, îşi strânse pumnii și începu să îl 
lovească în spate. El îi desfăcu picioarele cu genunchii. 

-... Doar o dată, și apoi mă voi opri. Spune-mi pe 
nume doar o dată. 

- Evan! 

- Nu! 

Un lucru îngrozitor de tare o împunse. 

- Spune-mi Bullett. 

- Bullett? 

În clipa în care cuvântul îi părăsi buzele, el se împinse 
înlăuntrul ei. Ea ţipă când se simţi străfulgerată de un 
junghi fierbinte de durere și apoi, înainte să apuce să 
scoată cel de-al doilea țipăt, el începu să se cutremure. 

- Porcule, suspină ea isteric, încercând să îl lovească 
cu picioarele ei țintuite. Bestie îngrozitoare şi scârboasă! 

Folosind o putere pe care nu știa că o poseda, îi îm- 
pinse în cele din urmă greutatea de pe ea și sări de pe 
pat, luând cu ea cuvertura și ținând-o peste trupul ei 
gol, agresat. 

- Voi pune să fii arestat, strigă ea, cu lacrimile 
şiroindu-i pe obraji. Voi avea grijă să fii pedepsit pentru 
asta, pervers nenorocit. 

- Pervers? 

El îşi trase halatul pe el şi se ridică de pe pat, încă 
răsuflând greu. 

- Nu m-aș grăbi atât de tare să-mi spun pervers, Fran- 
cesca, zise el cu răceală. Dacă nu ai fi o amantă atât de 
incapabilă, nimic din toate astea nu s-ar fi întâmplat. 

- Incapabilă! 

Acuzaţia o sperie atât de tare, încât aproape uită de 
durerea pulsândă dintre picioare și de chestia aia lipi- 
cioasă scârboasă care se scurgea pe coapsele ei. 

- Incapabilă? M-ai atacat! 

El îşi înnodă cordonul și o privi cu ochi dușmănoși. 

-Cât de amuzaţi vor fi cu toții când le voi spune că 
Francesca Day este frigidă. 

- Nu sunt frigidă! 

- Bineînţeles că ești frigidă. Am făcut dragoste cu sute 
de femei, şi tu ești singura care s-a plâns. 

El merse până la o comodă aurită și își luă pipa. 

- Dumnezeule, Francesca, dacă aș fi ştiut că ești o par- 
tidă de sex atât de îngrozitoare, nu mi-aş fi bătut capul 
cu tine. 

Francesca o ţâșni în baie, își trase hainele pe ea și 
ieşi în goană din casă. Se forță să suprime revelația 
faptului că fusese violată. Fusese o neînțelegere îngro- 
zitoare, iar ea avea să se forțeze pur și simplu să uite ce 
se întâmplase. La urma urmei, era Francesca Serritella 
Day. Nimic cu adevărat îngrozitor nu putea vreodată 
să i se întâmple. 


capitolul 3 


Dallas Fremont Beaudine îi spusese cândva unui re- 
porter de la Sports Illustrated că diferența dintre jucătorii 
de golf profesioniști şi alți atleți de seamă era în primul 
rând aceea că jucătorii de golf nu scuipau. Asta dacă nu 
crau din Texas, caz în care făceau cam orice afurisit de 
lucru aveau chef. 

Golful în stil texan era unul dintre subiectele prefe- 
rate ale lui Dallie Beaudine. Ori de câte ori venea vorba 
despre acest subiect, își trecea o mână prin părul blond, 
işi vâra o lamă de Double Bubble în gură și spunea: 

- Vorbim despre golf texan adevărat, înţelegi... nu 
despre rahatul acesta pompos din PGA!. Cu adevărat 
necruţător, loveşti bila aia tâmpită împotriva vântului 
printr-un ciclon și reușești să o duci la cincisprezece 
centimetri de stâlp pe un teren public distrus, construit 
chiar lângă autostradă. Și nu contează decât dacă o faci 
cu o vechitură de crosă pe care ai dezgropat-o de la groa- 
pa de gunoi când erai copil și pe care o ţii prin preajmă 
doar pentru că îți place să te uiţi la ea. 

Până în toamna anului 1974, Dallie Beaudine ajun- 
sese cunoscut printre jurnaliștii sportivi ca atletul care 
avea să aducă o binevenită gură de aer proaspăt în lu- 
mea înăbușită a golfului profesionist. Citatele lui erau 
pline de culoare, iar aspectul lui texan extraordinar de 
plăcut dădea bine pe copertele revistelor. Din păcate, 
Dallie avea prostul obicei de a se alege cu suspendări 
din cauză că înjura oficialii sau pentru că plasa pariuri 
cu persoane indezirabile, așa că nu era întotdeauna în 
preajmă atunci când lucrurile deveneau plictisitoare 


! Professional Golfers’ Association - Asociaţia Jucătorilor de Golf 
Profesioniști (n.tr.) 

în cortul pentru presă. Totuşi, tot ce trebuia să facă un 
reporter pentru a-l găsi era să întrebe localnicii numele 
celui mai jegos bar cu muzică country din ţinut, și, în 
nouă din zece cazuri, Dallie avea să fie acolo, alături de 
băiatul care îi căra crosele, Clarence „Skeet“ Cooper, 
şi de trei sau patru foste regine ale balului care reușeau 
să se strecoare de lângă soţii lor în seara aceea. 

- Cu siguranță mariajul dintre Sonny și Cher este în 
pericol, zise Skeet Cooper, studiind un exemplar al revis- 
tei People în lumina care se vărsa din torpedoul deschis. 
Aruncă o privire către Dallie, care conducea cu o mână 
pe volanul mașinii lui Buick Riviera și în cealaltă ținea 
un pahar de unică folosință cu cafea. 

- Da, domnule, continuă Skeet. Dacă este să mă în- 
trebi pe mine, micuța Chastity Bono o să aibă în curând 
un tătic vitreg. 

-Cum de ţi-ai dat seama? 

Dallie nu era cu adevărat interesat, dar pâlpâirea 
ocazionalei perechi de faruri venind din sens opus şi 
ritmul hipnotic al liniei albe întrerupte de pe autostradă 
îl adormeau - și încă nu erau chiar atât de aproape de 
granița statului Florida. Aruncând un ochi către cadra- 
nul iluminat al ceasului de pe bordul Buickului, văzu 
că era aproape ora patru și jumătate. Mai avea trei ore 
până să lovească mingea de golf în runda de calificare 
a Turneului Orange Blossom. Asta abia avea să îi dea 
timp să facă un duș și să înghită vreo două pilule ca să se 
trezească. Se gândi la Ursul de Aur, care se afla probabil 
în Jacksonville deja, dormind buștean în cel mai bun 
apartament pe care domnul Marriott îl avea de oferit. 

Skeet aruncă revista People pe bancheta din spate și 
luă o copie a tabloidului National Enquirer. 

- Cher începe să vorbească în interviurile ei despre 
cât de mult îl respectă pe Sonny - așa mi-am dat sea- 
ma că se vor despărți în curând. Ştii la fel de bine ca 
mine că, de fiecare dată când o femeie începe să vor- 
bească despre „respect“, bărbatul ar face bine să își ia un 
avocat bun. 

Dallie râse și apoi căscă. 

- La naiba, Dallie, protestă Skeet, privind acul vite- 
zometrului trecând încet de la 120 la 130 de kilometri. 
De ce nu te strecori în spate să tragi un pui de somn? 
Lasă-mă să conduc eu o vreme! 

- Dacă adorm acum, nu mă voi mai trezi până sâm- 
băta viitoare, și trebuie să mă calific pentru nenorocirea 
asta, mai ales după ziua de azi. 

Tocmai se întorceau de la runda finală a Turneului 
de Sud, unde Dallie obținuse un dezastruos scor de 79, 
care era cu șapte lovituri peste scorul lui obişnuit - și 
un număr pe care nu avea nici cea mai mică intenţie să 
îl repete. 

- Bănuiesc că nu ai şi o copie a revistei Golf Digest 
prin toate gunoaiele alea, nu? întrebă. 

- Ştii că nu citesc niciodată chestia aia. 

Skeet întoarse la pagina a doua din Enquirer. 

- Vrei să auzi despre Jackie Kennedy sau Burt 
Reynolds? 

Dallie gemu, apoi se jucă cu cadranul radioului. Deşi 
el însuşi era un bărbat căruia îi plăcea rock-and-rollul, 
de dragul lui Skeet încercă să aleagă un post cu muzică 
country. Tot ceea ce putu obține fu Kris Kristofferson, 
care se vânduse Hollywoodului, aşa că dădu la știri. 

-... Conducătorul radical al anilor '60, Gerry Jaffe, a 
fost achitat astăzi de toate acuzațiile după ce a fost impli- 
cat într-o demonstraţie la Baza Forțelor Aeriene Nellis 
din Nevada. Potrivit autorităților federale, Jaffe, care și-a 
câştigat notorietatea în timpul revoltelor din 1968 de la 
Convenţia Democratică din Chicago, şi-a întors de cu- 
rând atenţia către activitățile antinucleare. Unul dintre 
grupurile în scădere ale radicalilor din anii '60 implicate 
încă în cauzele activiste... 

Dallie nu era deloc interesat de vechii hipioți și răsuci 
butonul cu dezgust. Apoi căscă din nou. 

- Crezi că, dacă încerci din răsputeri, ai putea să dai 
glas cuvintelor din cartea aceea pe care o am vârâtă 
sub scaun? 

Skeet băgă mâna şi scoase o copie cu coperta tare 
a cărții Catch-22, scrisă de Joseph Heller, apoi o puse 
deoparte. 

- M-am uitat la asta acum câteva zile, când erai ple- 
cat cu bruneţica aceea, cea care îți tot spunea „domnul 
Beaudine“. A naibii carte nu are nici o logică. 

Skeet închise Enquirer. 

- Doar de curiozitate, ţi-a mai spus așa odată ce v-aţi 
întors la motel? 

Dallie își vâri o lamă de Double Bubble în gură. 

- De îndată ce şi-a scos rochia, a fost mai degrabă 
tăcută. 

Skeet chicoti, dar schimbarea expresiei nu îi îmbună- 
tăți cu mult înfățișarea. În funcție de cum vedeai lu- 
crurile, Clarence „Skeet“ Cooper fusese binecuvântat 
sau blestemat cu un chip care îl făcea să semene leit 
cu Jack Palance. Avea aceleași trăsături amenințătoare și 
urât-chipeșe, același nas turtit și ochi mici și oblici. Părul 
lui era negru, presărat cu cenușiu în mod prematur, și îl 
purta atât de lung, încât era nevoit să îl lege într-o coadă 
cu un elastic când căra crosele pentru Dallie. Alteori, îl 
lăsa pur și simplu să îi atârne pe umeri, ținându-l depar- 
te de față cu o bentiţă dintr-o bandană roșie, ca adevăra- 
tul lui idol, care nu era deloc Palance, ci Willie Nelson, 
cel mai mare tâlhar din Austin, Texas. 

La 35 de ani, Skeet era cu zece ani mai în vârstă 
decât Dallie. Era un fost puşcăriaș care fusese închis 
pentru jaf armat și ieșise din această experienţă de- 
cis să nu o repete. Liniștit în jurul celor pe care nu îi 
cunoștea, circumspect față de oricine purta un cos- 
tum de afaceri, era extrem de loial oamenilor pe care 
îi iubea - și persoana pe care o iubea cel mai mult era 
Dallas Beaudine. 

Dallie îl găsise pe Skeet leşinat pe podeaua unei băi 
dintr-o benzinărie Texaco dărăpănată de pe U.S. 180, 
dincolo de Caddo, Texas. Dallie avea 15 ani pe atunci, 
era un golan înalt de 1,82 m, îmbrăcat într-un tricou 
rupt și o pereche de blugi murdari care lăsau la vedere 

prea mult din glezne. Avea, de asemenea, un ochi vâ- 
năt, articulațiile degetelor julite și o falcă umflată de 
două ori faţă de dimensiunea normală, ca urmare a unei 
altercații care avea să se dovedească a fi cea din urmă cu 
tatăl său, Jaycee Beaudine. 

Skeet încă își amintea cum privea în sus la Dallie 
de pe podeaua murdară a băii şi cum încerca din greu 

să se concentreze. În ciuda chipului său bătut, băiatul 
care stătea în picioare în cadrul ușii băii era cel mai fru- 
mos puști pe care îl văzuse vreodată. Avea o claie de 
păr blond spălăcit, ochi azurii înconjurați de gene dese 
şi groase, și o gură care părea să aparțină unei curve 
de două sute de dolari pe oră. Pe măsură ce mintea lui 
Skeet se limpezi, acesta observă și brazdele întipărite 
de lacrimi în praful de pe obrajii băiatului, precum şi 
expresia posacă și războinică de pe chipul puștiului, care 
îl provoca să o înțeleagă. 

Ridicându-se cu greu, Skeet îşi aruncă niște apă 
pe față. 

- Baia aceasta este deja ocupată, băiete. 

Puștiul își vâri un deget în buzunarul jerpelit al blugi- 
lor săi și îşi împinse înainte bărbia umflată. 

- Da, sigur că este ocupată. De un rahat de câine bun 
de nimic. 

Skeet, cu ochii lui oblici şi chipul lui Jack Palance, nu 
era obișnuit să fie provocat de un bărbat în toată firea, 
darămite de către un puști care nu era destul de mare 
încât să aibă mai mult de o întâlnire pe săptămână cu 
o lamă de ras. 

- Cauţi belele, băiete? 

- Am dat deja de belele, așa că bănuiesc că încă o 
porție nu strică. 

Skeet îşi clăti gura și apoi scuipă în chiuvetă. 

- Eşti printre cei mai proști puști pe care i-am văzut 
în viața mea, mormăi. 

- Da, ei bine, nici tu nu arăţi ca și cum ai fi prea deș- 


tept, Rahat de Câine. 

Skeet nu își pierdea cu ușurință cumpătul, dar fusese 
cherchelit timp de aproape două săptămâni și nu era 
tocmai în toane bune. Îndreptându-și spinarea, îşi trase 
pumnul înapoi și făcu doi paşi nesiguri înainte, hotă- 
rât să aducă un plus vătămărilor făcute deja de Jaycee 
Beaudine. Puștiul se pregăti, dar, înainte ca Skeet să apu- 
ce să lovească, poșirca de whisky pe care o băuse îl birui, 
şi el simți cum podeaua de ciment jegoasă cedează sub 
genunchii lui șovăitori. 

Când își veni în fire, se trezi pe bancheta din spate a 
unui Studebaker din '56, cu o tobă de eșapament strica- 
tă. Puştiul se afla la volan, îndreptându-se spre vest pe 
U.S. 180, conducând cu o mână pe volan și cu cealaltă 
atârnată pe fereastră, bătând cu palma ritmul melodiei 
Surf City în portiera maşinii. 

- Mă răpeşti, băiete? mârâi, ridicându-se în capul oa- 
selor pe bancheta din spate. 

-Tipul care alimenta la Texaco se pregătea să cheme 
polițaii pentru tine. Din moment ce nu păreai să ai un 
mijloc de transport legal, nu prea puteam să fac altceva 
decât să te iau cu mine. 

Skeet se gândi la asta preț de câteva minute și apoi 
spuse: 

- Numele meu este Cooper. Skeet Cooper. 

- Dallas Beaudine. Oamenii îmi spun Dallie. 

- Ești destul de în vârstă ca să conduci mașina asta 
în mod legal? 

Dallie ridică din umeri. 

- Am furat mașina de la babacu' meu și am 15 ani. 
Vrei să te las să cobori? 

Skeet se gândi la polițistul care-l avea sub suprave- 
ghere, căruia sigur nu i-ar plăcea acest gen de lucruri, şi 
apoi se uită la puştiul arțăgos care conducea de-a lungul 
drumului texan scăldat de soare ca și cum era proprieta- 
rul zăcămintelor de minereu de dedesubt. 

Hotărându-se, Skeet se lăsă pe spate și își închise 
ochii. 

- Cred că aș putea să mai rămân pentru alți câțiva 
kilometri, zise. 

Zece ani mai târziu, era încă acolo. 

Skeet privi către Dallie, care şedea în spatele volanu- 
lui Buickului din '73 pe care îl conducea acum și se 
întrebă cum zburaseră atât de iute toți acei ani. Jucaseră 
pe multe terenuri de golf din ziua în care se întâlni- 
seră în benzinăria Texaco. Chicoti uşor în sinea lui, 
amintindu-și de primul teren de golf. 

Cei doi nu călătoriseră mai mult de două ore în acea 
primă zi până când devenise evident faptul că împreu- 
nă nu aveau mai mult decât echivalentul unui plin de 
rezervor. Cu toate acestea, faptul că fugise din calea mâ- 
niei lui Jaycee Beaudine nu îl făcuse pe Dallie să uite să 
arunce câteva crose uzate în portbagaj înainte să apese 
pedala de accelerație pentru a ieși din Houston, așa că 
începu să caute indicatoare care să îi ducă la cel mai 
apropiat club. 

Când intră pe un drum mărginit de copaci, Skeet îi 
aruncă o privire. 

-Ţi-a dat prin cap că nu arătăm tocmai ca nişte per- 
soane potrivite pentru un club de golf, cu maşina asta 
Studebaker furată și cu faţa ta şifonată? 

Gura umflată a lui Dallie se strâmbă într-un zâmbet 
larg plin de îngâmfare. 

- Genul acesta de lucruri nu contează absolut deloc 
când poţi să loveşti cu o vechitură de crosă la 200 de 
metri, împotriva vântului, și să lovești la fix? 

Îl obligă pe Skeet să își golească buzunarele, luă averea 
lor totală de 12 dolari și 64 de cenți, merse la trei dintre 
membrii clubului și le sugeră să joace un mic joc priete- 
nesc de zece dolari pe gaură. Membrii clubului, declară 
cu mărinimie Dallie, puteau să își ia micile lor mașini 
electrice și sacii lor de piele supradimensionați umpluți 
cu crose de fier Wilson și crose de lemn MacGregor. 
Dallie anunţă că el era perfect mulțumit să meargă pe 
jos doar cu crosa lui veche şi cu mingea sa Titleist de 
categoria a doua. 

Bărbații se uitară la puştiul ciufulit, dar chipeș căruia 
i se vedeau vreo 15 centimetri din picioarele osoase dea- 
supra tenișilor și clătinară din cap. 

Dallie zâmbi larg și le spuse că erau niște lași care 
călcau în rahat, imitații ieftine de femei şi le sugeră să 
ridice miza la 20 de dolari pe gaură, cu exact 7 dolari 
şi 36 de cenți mai mult decât avea el în buzunarul de 
la spate. 

Membrii îl împinseră către zona de start şi îi spu- 
seră că aveau să îi azvârle fundul dincolo de graniță, 
în Oklahoma. 

Dallie și Skeet mâncară fripturi în seara aceea și dor- 
miră la Holiday Inn. 


Ajunseră în Jacksonville cu 30 de minute înainte ca 
Dallie să trebuiască să lovească pentru runda de califi- 
care a Turneului Orange Blossom din 1974. În aceeași 
după-amiază, un jurnalist sportiv care dorea să își facă 
un nume dezgropă faptul uimitor că Dallas Beaudine, 
cu gramatica lui de băiat de la ţară și convingeri de bă- 
dăran, avea o diplomă universitară în literatură engleză. 
Două săptămâni mai târziu, jurnalistul sportiv reuși în 
sfârşit să îi dea de urmă lui Dallie la Luella, o clădire 
murdară din ciment cu vopseaua roz scorojită și cu pă- 
sări flamingo din plastic, aflată nu departe de Gator 
Bowl, şi îl confruntă în legătură cu acea informaţie ca şi 
cum ar fi descoperit un fapt de corupție politică. 

Dallie săltă privirea din paharul lui de Stroh, ridică 
din umeri și spuse că, din moment ce diploma lui pro- 
venea de la Universitatea Texas A&M’, bănuia că, în 
realitate, nu conta prea mult. 

Tocmai acest gen de lipsă de respect era cel care îi fă- 
cea pe jurnaliştii sportivi să revină pentru mai mult încă 
de când Dallie începuse să joace în turneul profesionist, 
cu doi ani în urmă. Dallie îi putea distra preț de ore 
întregi cu texte care nu puteau fi citate despre situația 

sindicatului, despre atleți care vindeau toate biletele la 
Hollywood și despre „șutul în fund“ dat de femeile care 
aveau drepturi egale cu ale bărbaților. Făcea parte din 
noua generație de băieți de treabă - frumos ca un star 
de cinema, autocritic şi mult mai inteligent decât voia 
să dea de înțeles. Dallie Beaudine era cât se putea de 
apropiat de perfecțiune, cu o singură excepție. 

Rata marile turnee. 

După ce fusese declarat noul preferat al turneului de 
profesionişti, comisese păcatul aproape de neiertat 
de a nu câştiga nici măcar un singur turneu impor- 
tant. Dacă participa la un turneu de mâna a doua la 
periferia orașului Apopka din Florida sau a orașului 
Irving din Texas, câștiga cu un avantaj de 18 puncte, 
dar la Bob Hope sau la Campionatul Kemper putea 
chiar să nici nu se califice. Jurnaliștii sportivi continu- 
au să adreseze aceeași întrebare cititorilor lor: Când 
avea Dallas Beaudine să se ridice la potenţialul său de 
jucător profesionist? 

Dallie îşi pusese în gând să câștige campionatul Oran- 
ge Blossom de anul acesta și să pună capăt șirului de 
ghinioane. În primul rând, îi plăcea în Jacksonville - în 
opinia lui, era singurul oraș din Florida care nu încer- 
case să se transforme într-un parc tematic - şi îi plăcea 
terenul pe care se ținea Orange Blossom. În ciuda lipsei 
de somn, făcuse o demonstrație solidă în runda de cali- 
ficare din ziua de luni și apoi, pe deplin odihnit, jucase 
strălucit în turneul Pro-Am de miercuri. Succesul îi în- 
tări încrederea în sine - succesul și faptul că Ursul de 
Aur din Columbus, Ohio, se îmbolnăvise rău de gripă 
și fusese obligat să se retragă. 

Charlie Conner, jurnalistul sportiv din Jacksonville, 
luă o gură din paharul său de Stroh şi încercă să se lase 
pe spate în scaunul său cu aceeaşi grație pe care o obser- 
vase la Dallie Beaudine. 

- Crezi că retragerea lui Jack Nicklaus va afecta 
Orange Blossomul de săptămâna aceasta? întrebă. 

În mintea lui Dallie aceea era una dintre cele mai 
stupide întrebări din lume, alături de: „A fost la fel de 
bine pentru tine cum a fost pentru mine?“, dar, cu toate 
astea, se prefăcu a se gândi la asta. 

- Ei bine, vezi tu, Charlie, când iei în consideraţie 
faptul că Jack Nicklaus este pe cale să devină cel mai 
mare jucător din istoria golfului, aș zice că sunt destule 
şanse să îi remarcăm lipsa. 

Jurnalistul sportiv îl privi cu scepticism pe Dallie. 

-Cel mai mare jucător? Nu uiţi câțiva oameni, cum 
ar fi Ben Hogan și Arnold Palmer? 

Făcu o pauză plină de respect înainte să rostească ur- 
mătorul nume, cel mai sfânt nume din golf. 

- Nu îl uiţi pe Bobby Jones? 

- Nimeni nu a jucat vreodată ca Jack Nicklaus, zise cu 
fermitate Dallie. Nici măcar Bobby Jones. 

Skeet vorbea cu Luella, proprietara barului, dar, când 
auzi menționat numele Nicklaus, se încruntă şi îl între- 
bă pe jurnalistul sportiv despre șansele celor de la Cow- 
boys de a ajunge în Super Bowl. Lui Skeet nu îi plăcea 
ca Dallie să vorbească despre Nicklaus, așa că își făcuse 
obiceiul de a întrerupe orice discuție care se îndrepta 
în direcția aceea. Skeet zicea că faptul că vorbea despre 
Nicklaus făcea ca jocul lui Dallie să se ducă naibii. Dallie 
nu voia să recunoască, dar Skeet cam avea dreptate. 

În timp ce Skeet şi jurnalistul discutau despre Cow- 
boys, Dallie încercă să se scuture de depresia care se 
așeza deasupra lui în fiecare toamnă cu precizia unui 
ceasornic, răsfățându-se cu o gândire pozitivă. Sezonul 
din '74 era aproape gata, și el nu se descurcase prea 
rău. Câștigase câteva mii din premii și dublul sumei 
respective din pariuri nebunești: lovind cea mai bună 
minge cu mâna stângă, pariind că avea să lovească zero- 
ul din mijlocul semnului de 200 de metri pe un teren 
de antrenament, jucând pe un traseu improvizat într-o 
albie de râu secată și într-o conductă de canalizare de 
ciment de 14 metri. Ba chiar încercase trucul lui Tre- 
vino de a juca vreo câteva găuri aruncând mingea în aer 

şi lovind-o cu o sticlă de un litru de Dr Pepper, dar sti- 
cla nu era la fel de groasă acum ca atunci când Super 
Mex inventase chichiţa aceea deosebită din sacul 
fără fund al jocurilor de pariuri de golf, așa că Dallie 
renunțase la asta după ce se alesese cu cinci copci la 
mâna dreaptă. În ciuda rănii, câștigase destui bani cât 
să plătească pentru combustibil și să trăiască confortabil 
atât el, cât și Skeet. Nu era o avere, dar era al naibii de 
mult față de ce câștigase vreodată Jaycee Beaudine în- 
vârtindu-se pe docurile aflate de-a lungul râului Buffalo 
Bayou din Houston. 

Jaycee era mort de un an deja, viaţa fiindu-i luată de 
alcool și de temperamentul său iute. Dallie nu aflase 
despre moartea tatălui său decât după câteva luni, când 
dăduse peste unul dintre amicii de băutură ai bătrânului 
Jaycee, într-un salon din Nacogdoches. Dallie își dorea 
să fi știut la timpul respectiv, ca să fi putut să stea alături 
de coşciugul lui Jaycee, să privească în jos la cadavrul 
tatălui său și să scuipe direct între ochii închiși ai bătrâ- 
nului. Un singur scuipat pentru toate vânătăile pe care 
le căpătase de la pumnii lui Jaycee, pentru tot abuzul 
pe care îl îndurase de-a lungul copilăriei şi pentru toate 
dăţile în care îl ascultase pe Jaycee numindu-l neispră- 
vit... frumușel... fără nici o valoare... până când nu mai 
fusese în stare să îndure și fugise de acasă la vârsta de 
15 ani. 

Din câte reușise să vadă în câteva fotografii vechi, 
Dallie căpătase cea mai mare parte a înfățișării sale plă- 
cute de la mama sa. Și ea fugise. Fugise de Jaycee la scurt 
timp după ce se născuse Dallie și nu se deranjase să lase 
o adresă de contact, Jaycee spusese odată că auzise des- 
pre ea că plecase în Alaska, dar nu încercase niciodată 
să o găsească. 

- Prea multă bătaie de cap, îi spusese Jaycee lui Dallie. 
Nici o femeie nu merită atâta bătaie de cap, mai ales 
când sunt atâtea altele în jur. 

Cu părul lui castaniu bogat şi ochii cu pleoape gre- 
le, Jaycee atrăsese mai multe femei decât ştia ce să facă 

cu ele. De-a lungul anilor, cel puţin o duzină au petrecut 
variate perioade trăind cu el, unele aducându-și chiar 
copiii. Unele dintre femei avuseseră grijă cum trebuie 
de Dallie, altele îl abuzaseră. Pe măsură ce crescuse, el 
observase că cele care îl abuzau păreau să stea mai mult 
decât altele, probabil pentru că era nevoie de o anumi- 
tă cantitate de violenţă pentru a-i supraviețui lui Jaycee 
pentru mai mult de câteva luni. 

- A fost născut rău, îi spusese lui Dallie una dintre 
femeile mai bune în timp ce își făcea valiza. Unii oameni 
pur şi simplu așa sunt. La început, nu îţi dai seama de 
asta la Jaycee, pentru că este deştept şi poate să vorbească 
atât de frumos, încât te face să te simți cea mai frumoasă 
femeie din lume. Dar este înlăuntrul lui ceva bolnav, 
care îl face rău până în măduva oaselor. Nu asculta la 
toate lucrurile alea pe care le spune despre tine, Dallie. 
Eşti un copil bun. Doar că el se teme că vei crește şi vei 
face ceva cu viața ta, ceea ce este mai mult decât va fi el 
vreodată în stare să facă. 

Dallie stătuse la o parte din calea pumnilor lui Jaycee 
cât putuse de mult. Sala de clasă devenise raiul lui cel 
mai sigur și, spre deosebire de prietenii lui, nu chiulea 
niciodată de la școală - decât dacă avea o serie deosebit 
de rea de vânătăi pe față, caz în care se învârtea pe lân- 
gă băieţii care lucrau la clubul de peste drum, cărând 
crosele. Aceștia îl învățaseră golf şi, până când împli- 
nise 12 ani, își găsise un refugiu chiar mai sigur decât 
la școală. 

Dallie se scutură de vechile amintiri și îi spuse lui 
Skeet că era vremea să se retragă la culcare. Se întoarse- 
ră la motel, dar, deși era obosit, Dallie se gândise prea 
mult la trecut pentru a adormi cu ușurință. 

Cu runda de calificare încheiată și competiția Pro-Am 
terminată cu bine, turneul adevărat începea în urmă- 
toarea zi. Ca toate turneele majore de golf profesionist, 
competiția Orange Blossom își avea primele două run- 
de joi şi vineri. Jucătorii care supraviețuiau calificării 

după ziua de vineri mergeau mai departe în cele două 
runde finale. 

Nu numai că Dallie trecuse de calificarea de vineri, ci 
era în fruntea competiției cu patru lovituri când trecu pe 
lângă turnul rețelei de televiziune către prima lovitură, 
în dimineața de sâmbătă, pentru runda finală. 

- Ascultă, trebuie doar să te menţii astăzi, Dallie, zise 
Skeet. Lovi cu podul palmei sale partea de sus a sacului 
de golf al lui Dallie și privi neliniștit la clasament, care 
avea numele lui Dallie afișat în mod vizibil în partea 
de sus. Aminteşte-ți că îţi joci propriul joc astăzi, pe al 
nimănui altcuiva. Scoate-ți din minte camerele acelea de 
televiziune și concentrează-te să lovești pe rând, lovitură 
după lovitură. 

Dallie nici măcar nu încuviință din cap în semn că 
auzise vorbele lui Skeet. În schimb, zâmbea larg la o bru- 
netă spectaculoasă care stătea aproape de frânghiile care 
țineau la depărtare galeria de admiratori. Ea îi zâmbi 
drept răspuns, așa că el se apropie, pentru a face câteva 
glume cu ea, purtându-se ca și cum nu ar fi avut nici o 
grijă pe lumea asta, ca și cum câştigarea acestui turneu 
nu era cel mai important lucru din viaţa lui, ca și cum 
în anul acesta nu avea să fie deloc Halloween. 

Dallie era unul dintre ultimii patru, alături de Johnny 
Miller, cel mai bine plătit din turneu în sezonul acela. 
Când fu rândul lui Dallie să lovească, Skeet îi înmână o 
crosă de lemn de trei şi îi oferi ultimele sfaturi. 

- Amintește-ţi că eşti cel mai bun jucător tânăr de golf 
din turneu din ziua de azi, Dallie. O ştii și tu, şi o ştiu şi 
eu. Ce ai zice să lăsăm şi restul lumii să afle asta? 

Dallie încuviință din cap, se așeză în poziţie și dădu 
genul de lovitură de golf care face istorie. 

După paisprezece găuri, Dallie era încă în frun- 
te cu șaisprezece puncte avantaj. Cu doar patru gă- 
uri rămase, Johnny Miller înainta rapid, dar era încă 
în urmă cu patru lovituri. Dallie şi-l scoase din minte pe 
Miller și se concentră asupra propriului său joc. Când 
băgă la o gaură de la o distanţă considerabilă, își spuse 

în sinea sa că era născut să joace golf. Unii campioni 
sunt făcuți, dar alții sunt creați în momentul conceperii. 
În sfârşit avea să se ridice la nivelul reputației pe care 
revistele o creaseră pentru el. Cu numele său în fruntea 
clasamentului competiţiei Orange Blossom, Dallie se 
simţi ca și cum ar fi ieşit din pântece cu o minge Titleist 
nouă-nouţă în mână. 

Pașii îi deveniră mai lungi în timp ce mergea către 
cea de-a cincisprezecea gaură. Camerele de televiziune îi 
urmăriră fiecare mișcare, iar încrederea spori înlăuntrul 
lui. Acele înfrângeri din ultima rundă din ultimii doi 
ani erau toate lăsate în urmă. Fuseseră accidente, nimic 
altceva decât accidente. Acest băiat din Texas era pe cale 
să pună pe foc lumea golfului. 

Soarele îi lovi părul blond și îi încălzi cămașa. În ga- 
lerie, o admiratoare cu forme frumoase îi suflă un sărut. 
El râse şi se prefăcu a prinde sărutul din aer și a-l stre- 
cura în buzunar. 

Skeet îi întinse o crosă de opt de fier, pentru o lovitu- 
ră ușoară către cea de-a cincisprezecea gaură. Dallie luă 
crosa, evaluă terenul și își ocupă poziţia. Se simți puter- 
nic şi stăpân pe situație. Avansul său era solid, iar el juca 
bine - nimic nu îi putea răpi victoria aceasta. 

Nimic în afară de Urs. 

„Nu crezi cu adevărat că poţi să câştigi, nu-i așa, 
Beaudine?“ 

Vocea Ursului răsună în capul lui Dallie, la fel de clar 
de parcă Jack Nicklaus stătea alături de el. 

„Campionii ca mine câştigă turneele de golf, nu 
ratații ca tine.“ 

„Pleacă“, ţipă în minte Dallie. Nu îți face apariția 
acum! Pe frunte începu să îi apară picături de sudoare. 
Îşi ajustă strânsoarea, încercă să se destindă şi să nu as- 
culte vocea aceea. 

„Ce ai să arăţi în favoarea ta? Ce ai făcut cu viaţa ta în 
afară de a o da în bară?“ 

„Lasă-mă în pace!“ Dallie se îndepărtă de minge, ve- 
rifică din nou linia și se așeză iar în poziție. Trase crosa 

înapoi și lovi. Mulțimea scoase un geamăt colectiv când 
mingea devie spre stânga și ateriză pe o porțiune dificilă 
de teren. În mintea lui Dallie, Ursul de Aur clătina din 
capul lui blond mare. 

„Exact despre asta vorbesc, Beaudine. Pur și simplu, 
nu ai ceea ce trebuie ca să ajungi campion.“ 

Skeet, cu o expresie evident îngrijorată pe chip, se 
apropie de Dallie. 

- De unde naiba a venit lovitura aia? Acum, va trebui 
să te chinuieşti să rămâi în avantaj. 

- Mi-am pierdut echilibrul, atâta tot, se răsti Dallie, 
pornind furios către teren. 

„Ţi-ai pierdut curajul, atâta tot“, îi răspunse șoptind 
Ursul. 

Ursul începuse să apară în mintea lui Dallie la scurt 
timp după ce Dallie începuse să joace în turneul de 
profesioniști, Înainte de asta, singura voce pe care o au- 
zea în capul său era cea a lui Jaycee. În mod logic, Dallie 
înţelegea că îl crease pe Urs el însuși și ştia că era o mare 
diferență între Jack Nicklaus cel cu vorba blândă şi cu- 
viincios din viața reală şi creatura aceasta din iad care 
vorbea și arăta ca Nicklaus şi care ştia toate secretele cele 
mai adânci ale lui Dallie. 

Dar logica nu prea avea de-a face cu diavolii personali, 
şi nu era un accident faptul că diavolul personal al lui 
Dallie luase forma lui Jack Nicklaus, un bărbat pe care îl 
admira mai mult decât pe oricine altcineva - un bărbat 
cu o familie frumoasă, cu respectul semenilor săi și cel 
mai bun joc de golf pe care îl văzuse lumea vreodată. 
Un bărbat care nu ar fi știut cum să dea greș nici dacă 
încerca să o facă. 

„Eşti un puști aflat pe partea greșită a străzii“, șopti 
Ursul când Dallie dădu o lovitură scurtă către cea de-a 
şaisprezecea gaură. Mingea atinse marginea găurii și alu- 
necă într-o parte. 

Johnny Miller îi aruncă lui Dallie o privire plină 
de compătimire, apoi introduse propria minge. Două 
găuri mai târziu, când Dallie lovi pentru cea de-a 

optsprezecea gaură, avantajul lui de patru lovituri fusese 
anulat, ajungând la egalitate cu Miller. 

„Iaică-tău ţi-a spus că nu o să faci niciodată mare sco- 
fală“, zise Ursul când lovitura lui Dallie alunecă cu bru- 
talitate către dreapta. „De ce nu l-ai ascultat?“ 

Cu cât Dallie juca mai prost, cu atât mai mult glumea 
cu mulțimea. 

- Vai, de unde a venit lovitura aceea îngrozitoare? stri- 
gă el către spectatori, scărpinându-se în cap cu o uimire 
prefăcută. Şi apoi arătă către o femeie rotofeie și respec- 
tabilă care stătea lângă frânghii. Doamnă, poate ar fi mai 
bine să vă puneţi geanta jos şi să veniţi până aici ca să o 
loviți în locul meu pe următoarea. 

Rată gaura finală, și Johnny Miller o marcă. După 
ce jucătorii își semnară fişele de scor, președintele tur- 
neului îi înmână lui Miller trofeul pentru locul întâi 
şi un cec în valoare de treizeci de mii de dolari. Dallie 
îi scutură mâna, îl bătu pe Miller de câteva ori pe umăr în 
semn de felicitare şi apoi merse să mai glumească puţin 
cu mulțimea. 

- Asta capăt pentru că l-am lăsat aseară pe Skeet să 
îmi ţină fălcile deschise și să îmi toarne toată berea aia 
pe gâtlej. Bătrâna mea bunică ar fi putut juca mai bine 
astăzi cu o greblă și patine cu rotile. 

Dallie Beaudine petrecuse o copilărie întreagă ferin- 
du-se de pumnii tatălui său şi știa foarte bine cum să nu 
lase pe nimeni să vadă cât suferea. 


capitolul 4 


Francesca stătea în mijlocul unei grămezi de rochii 
de seară aruncate și îşi studia reflexia în peretele de 
oglinzi construit la unul din capetele dormitorului ei, 
decorat acum cu pereți de mătase în dungi pastelate, 
fotolii asortate Ludovic al XV-lea și un Matisse tim- 
puriu. Ca un arhitect cufundat într-o schiță, îşi cerce- 
ta chipul de 20 de ani în căutarea unor imperfecțiuni 

provocate de spiriduși care și-ar fi putut face în mod ră- 
utăcios apariția după ce se uitase ultima oară în oglindă. 
Micul ei nas drept era pudrat cu o pudră transparentă 
care costa 12 lire cutia, pleoapele îi erau date cu fard 
fumuriu, iar genele, separate individual cu un piepte- 
ne micuț, fuseseră acoperite de fix patru aplicări de ri- 
mel nemţesc importat. Își cobori privirea critică asupra 
siluetei sale micuţe până la curba grațioasă a sânilor, 
apoi inspectă scobitura suplă a taliei înainte de a trece 
la picioare, îmbrăcate într-o pereche de pantaloni din 
piele de căprioară verde lăcuită, asortată perfect cu o 
bluză de mătase ivoar de la Piero De Monzi. Tocmai 
fusese numită una dintre cele zece cele mai frumoase fe- 
mei din Marea Britanie pe anul 1975. Deși nu ar fi fost 
nicicând atât de bătută în cap încât să o spună cu voce 
tare, se întreba în secret de ce revista se mai deranjase 
cu alte nouă. Trăsăturile delicate ale Francescăi erau de 
o frumuseţe mai clasică decât cele ale mamei sau ale 
bunicii ei și mult mai schimbătoare. Ochii ei verzi oblici 
puteau deveni la fel de reci și de distanți ca ai unei pisici 
atunci când era nemulțumită sau la fel de nerușinați 
ca ai unei chelnerițe din Soho dacă i se schimba starea 
de spirit. Când îşi dădu seama de cât de multă atenţie 
atrăgea, începu să își scoată în evidență asemănarea cu 
Vivien Leigh și își lăsă părul castaniu să îi crească în nori 
cârlionțaţi, până la umeri, uneori chiar îndepărtându-și-l 
de pe faţa ei micuță cu piepteni de păr, pentru a face 
asernănarea și mai pronunțată. 

În timp ce îşi contemplă reflexia, nu îi trecu prin 
minte că era superficială și vanitoasă, că mulți dintre 
oamenii pe care îi considera prieteni abia dacă puteau să 
o suporte. Bărbaţii o iubeau, şi asta era tot ceea ce conta. 
Era atât de scandalos de frumoasă, atât de desăvârșit 
de fermecătoare când își canaliza energia, încât doar 
bărbaţii care se protejau cu cea mai mare strășnicie îi 
puteau rezista. Bărbaţii considerau că a fi cu Francesca 
era ca şi cum ar fi luat un drog care dădea dependență 

şi, chiar și după ce relația luase sfârşit, mulți se trezeau 
că se întorceau pentru o a doua doză dăunătoare. 

Asemenea mamei sale, vorbea în hiperbole și își pu- 
nea vorbele în caractere italice invizibile, făcând până 
și cea mai banală dintre întâmplări să pară o aventură 
măreață. Se zvonea că era o vrăjitoare în pat, deși amă- 
nuntele legate de cine penetrase cu adevărat vaginul fer- 
mecat al Francescăi deveniseră un pic tulburi odată cu 
trecerea timpului. Săruta minunat, asta era sigur, lăsân- 
du-se pe pieptul bărbatului, cuibărindu-se în brațele lui 
ca o pisicuță senzuală, uneori lingându-i gura cu vârful 
micii ei limbi rozalii. 

Francesca nu își pusese niciodată problema că bărbații 
o adorau pentru că în general se purta cât putea de bine 
în preajma lor. Nu erau obligați să îi suporte atacuri- 
le de nechibzuinţă, întârzierile perpetue sau supărările 
când lucrurile nu mergeau așa cum dorea ea. Bărbații o 
făceau să înflorească. Cel puţin pentru o vreme... până 
când se plictisea. Apoi devenea imposibilă. 

Aplicându-și un strat de luciu corai pe buze, nu se 
putu împiedica să nu zâmbească amintindu-și de cea 
mai spectaculoasă cucerire a ei, chiar dacă era absolut 
îndurerată că bărbatul nu primise mai bine despărțirea 
lor. Cu toate astea, ce ar fi putut ea face? Câteva luni 
în care jucase vioara a doua la toate responsabilităţile 
lui oficiale adusese lumina rece a realității asupra acelor 
viziuni delicios de calde ale imortalității regale pe care 
le nutrise - trăsuri protejate de sticlă, uși de catedrale 
deschise larg și trompete cântând -, viziuni nu întru to- 
tul de neconceput pentru o fată care fusese crescută în 
dormitorul unei prințese. 

Când își venise în fire în cele din urmă în ceea ce 
privea relația lor şi își dăduse seama că nu voia să îşi tră- 
iască viața la cheremul Imperiului Britanic, încercase să 
facă despărțirea de el cât se putea de curată. Dar, cu toa- 
te acestea, el nu o acceptase prea ușor. Putea să îl vadă 
acum aşa cum arătase în noaptea aceea: cu un costum 

croit imaculat, impecabil bărbierit și încălțat cu pantofi 
scumpi. Cum naiba putea ea să știe că un bărbat care 
nu avea nici o cută la exterior putea ascunde înăuntru 
o serie de incertitudini! Îşi aminti de seara care avusese 
loc cu două luni în urmă, când îşi încheiase relația cu 
cel mai dorit burlac din Marea Britanie. 

Tocmai își terminaseră cina în intimitatea apartamen- 
telor lui și chipul lui păruse tânăr și curios de vulnerabil 
când lumina lumânării îi îmblânzise trăsăturile aristocra- 
te. Îl privise peste fața de masă de damasc aşternută cu 
argint vechi de două sute de ani și porțelanuri cu rame 
de aur de 24 de karate, încercând să îi dea de înţeles, 
prin seriozitatea expresiei, că toate astea erau mult mai 
dificile pentru ea decât puteau să fie pentru el. 

- Înţeleg, zisese el, după ce ea îi oferise motivele ei, cât 
putuse de blând, pentru a nu continua prietenia lor. Şi 
apoi spusese încă o dată: 

- Înţeleg. 

- Înţelegi? zisese ea şi își înclinase capul într-o parte în 
așa fel încât părul îi căzuse de pe chip, lăsând lumina să 
strălucească în bucățile gemene de cristale care atârnau 
de lobii urechilor ei, pâlpâind ca un lanţ de stele pe un 
cer castaniu. 

Răspunsul lui direct o şocase. 

- De fapt, nu. Împingându-se de lângă masă, se ridi- 
case brusc. Nu înţeleg deloc. Privise în jos, spre podea, 
apoi ridicase din nou privirea spre ea. Trebuie să măr- 
turisesc că m-am cam îndrăgostit de tine, Francesca, și 
mi-ai dat toate motivele să cred că și ţie îți pasă de mine. 

- Îmi pasă, răspunsese ea grăbită. Bineinteles că da. 

- Dar nu destul încât să înduri tot ce vine la pachet 
cu mine. 

Combinația de mândrie încăpățânată şi suferință pe 
care o auzise în glasul lui o făcuse să se simtă îngrozi- 
tor de vinovată. Nu se presupunea ca persoanele din 
familia regală să îşi ascundă emoțiile, oricât de dificile 
erau circumstanțele? 

- Sunt cam multe, îi reamintise ea. 

- Da, sunt, nu-i aşa? 

Fusese o urmă de amărăciune în râsul lui. 

- Caraghios din partea mea să fi crezut că îţi păsa des- 
tul de mult încât să le faci față. 

Acum, în intimitatea dormitorului său, Francesca se 
încruntă pentru o secundă la reflexia din oglindă. Din 
moment ce propria inimă nu fusese influențată de ni- 
meni, era întotdeauna surprinzător pentru ea când unul 
dintre bărbaţii cu care avea o relaţie reacționa atât de 
vehement când se despărțeau. 

Și totuși nu se mai putea face nimic acum. Puse din 
nou capacul luciului ei și încercă să își recapete buna 
dispoziţie fredonând o melodie britanică din anii '30, 
despre un bărbat care dansa cu o fată care dansase cu 
prințul de Wales. 

- Acum plec, scumpo, zise Chloe, apărând în pragul 
ușii în timp ce își aranja marginea unei pălării melon 
din fetru crem pe părul ei negru, tuns scurt şi cârlionțat. 

- Dacă sună Helmut, spune-i că mă întorc până 
la ora unu. 

- Dacă sună Helmut, îi voi spune că ai murit, la 
naiba! 

Francesca își așeză mâna pe şold, unghiile ei maro- 
nii ca scorțişoara arătând ca niște mici migdale sculp- 
tate în timp ce bătea cu ele în pantalonii ei verzi din 
piele de căprioară. 

Chloe își prinse închizătoarea de la gât a hainei ei 
de nurcă. 

- Ei, hai, scumpo... 

Francesca simţi un junghi de remuşcare când ob- 
servă cât de obosită părea mama ea, dar îl reprimă, 
reamintindu-și că atitudinea autodistructivă a lui Chloe 
se accentuase în ultimele luni și că era datoria ei de 
fiică să îi atragă atenţia. 

- Este un gigolo, mămico. Toată lumea o ştie. Un 
prinț german fals care își bate joc de tine. 

Întinse mâna dincolo de umerașele ei parfumate cu 
Porthault din dulap, către raftul pe care se afla cureaua 

din solzi aurii pe care o cumpărase de la David Webb 
ultima oară când fusese în New York. După ce își prinse 
cureaua, își reîndreptă atenţia către Chloe. 

- Îmi fac griji pentru tine, mămico. Ai cearcăne sub 
ochi și pari tot timpul obosită. De asemenea, a fost im- 
posibil să trăiască cineva lângă tine. Nu mai departe de 
ieri mi-ai adus acasă chimonoul bej de la Givenchy în loc 
de cel argintiu pe care ţi-am cerut să îl iei. 

Chloe oftă. 

- Îmi pare rău, scumpo. Am... am avut unele lucruri 
pe cap și nu am dormit bine. Voi lua astăzi chimonoul 
argintiu pentru tine. 

Încântarea Francescăi când auzi că își va primi chi- 
monoul potrivit nu prea umbri îngrijorarea ei pentru 
Chloe. Cât putu de blând, încercă să o facă pe Chloe să 
înțeleagă cât de serioasă era situația. 

- Ai 40 de ani, mămico. Trebuie să începi să ai mai 
multă grijă de tine. Dumnezeule, nu ţi-ai mai făcut un 
tratament facial de săptămâni bune. 

Spre disperarea ei, văzu că rănise sentimentele lui 
Chloe. Alergând, îi dărui iute mamei sale o îmbrățișare 
de împăcare, atentă să nu întindă delicata nuanţă de 
fard de sub pomeţii săi. 

- Nu contează, spuse. Te ador. Și eşti în continuare 
cea mai frumoasă mamă din Londra. 

- Ceea ce îmi amintește... O singură mamă este de 
ajuns în casa aceasta. Îţi iei pilule contraceptive, nu-i 
așa, scumpo? 

Francesca se văită: 

- Nu despre asta din nou... 

Chloe scoase o pereche de mănuși dintr-o geantă 
Chanel din piele de struţ și începu să și le tragă pe mâini. 

- Nu suport gândul că ai putea rămâne însărci- 
nată când eşti încă atât de tânără. Sarcina este atât 
de periculoasă. 

Francesca își dădu părul pe după umeri și se întoarse 
din nou către oglindă. 

- Un motiv în plus să nu uit, nu-i așa? zise ea în 
glumă. 

- Doar să fii atentă, scumpo. 

- M-ai văzut vreodată să îmi pierd controlul în vreo 
situație în care sunt implicați bărbați? 

- Slavă Domnului, nu. Chloe își împinse cele două 
degete mari sub gulerul hainei sale de nurcă și ridică 
blana până când aceasta îi atinse bărbia. Dacă aș fi fost 
mai mult ca tine când aveam 20 de ani! Chicoti sec. Pe 
cine păcălesc? Dacă aș fi mai mult ca tine acum! 

Suflând un sărut în aer, făcu un semn de la revedere 
cu geanta și dispăru de-a lungul coridorului. 

Francesca strâmbă din nas în oglindă, apoi scoase 
pieptenul pe care tocmai şi-l aranjase în păr și merse 
cu pași mari către fereastră. Privind în jos, în grădină, 
amintirea nepoftită a acelei întâlniri cu Evan Varian 
îi reveni și o făcu să se cutremure. Chiar dacă știa că 
sexul nu putea fi atât de îngrozitor pentru cele mai 
multe dintre femei, experienţa ei cu Evan din urmă cu 
trei ani o făcuse să îşi piardă mare parte din dorința 
de a mai experimenta, chiar și cu bărbați care o atră- 
geau. Însă batjocura lui Evan legată de frigiditatea ei 
atârna în colțurile prăfuite ale conştiinţei ei, sărind 
la vedere în cele mai ciudate momente, ca să o maci- 
ne. În cele din urmă, vara trecută, își adunase curajul și 
permisese unui chipeș tânăr sculptor suedez pe care îl 
întâlnise în Marrakesh să o ducă în pat. 

Se încruntă când își aminti cât de groaznic fusese. 
Ştia că atunci când făcea sex trebuia să fie ceva mai mult 
decât să aibă pe cineva opintindu-se deasupra trupului 
ei, pipăindu-i cele mai intime părți ale trupului cu su- 
doarea picurând de la subsuori peste tot pe ea. Singurul 
sentiment pe care experienţa aceea îl stârnise înlăuntrul 
ei fusese o anxietate îngrozitoare. Urâse vulnerabilitatea 
şi sentimentul enervant că îşi pierduse controlul. Unde 
era apropierea mistică despre care scriseseră poeții? De 
ce nu era în stare să se simtă apropiată de nimeni? 

Privind relaţiile lui Chloe cu bărbaţii, Francesca 
învățase de la o fragedă vârstă că sexul era o marfă co- 
mercializabilă ca oricare alta. Știa că mai devreme sau 
mai târziu avea să fie nevoită să îi permită unui bărbat 
să facă din nou dragoste cu ea. Dar era hotărâtă să nu 
facă asta până când nu se simțea complet în control, iar 
recompensele erau destul de mari încât să justifice an- 
goasa. Care ar fi putut fi mai exact acele recompense... 
nu prea ştia. Nu banii, cu siguranță. Banii erau acolo, 
pur și simplu, nu erau un lucru la care cineva măcar să 
se gândească. Nici poziţia socială, din moment ce aceas- 
ta îi fusese asigurată în mare măsură la naștere. Ci ceva... 
lucrul acela greu de atins care lipsea din viața ei. 

Cu toate acestea, ca o persoană esențialmente opti- 
mistă, se gândi că experienţele ei sexuale nefericite se 
dovediseră totuşi un lucru bun. Atât de multe dintre 
cunoștințele ei săriseră din pat în pat până când își pier- 
duseră orice simţ al demnității. Ea nu sărea în nici un 
pat, şi totuși fusese în stare să prezinte iluzia experienței 
sexuale - păcălind-o chiar și pe propria mamă -, în 
același timp rămânând rezervată. Una peste alta, era 
o combinație deosebită, care intriga cel mai interesant 
amestec de bărbați. 

Soneria telefonului îi întrerupse gândurile. Pășind 
peste o grămadă de haine aruncate, traversă covorul ca 
să ridice receptorul. 

- Francesca sunt, zise, așezându-se într-unul dintre 
fotoliile Ludovic al XV.lea. 

- Francesca. Nu închide. Trebuie să îţi vorbesc. 

- Măi să fie dacă nu este Sfântul Nicolae. 

Încrucișându-și picioarele, își cercetă vârful unghiilor 
în căutarea unor defecte. 

- Scumpo, nu am vrut să te supăr aşa tare săptămâna 
trecută. Tonul lui Nicholas era împăciuitor, iar ea putea 
să îl vadă în mintea ei, șezând la pupitrul din biroul său, 
trăsăturile lui plăcute fiind pline de hotărâre. Nicky era 
atât de dulce și atât de plictisitor. Am fost foarte neferi- 
cit fără tine, continuă el. Îmi pare rău dacă am insistat. 

-Ar trebui să îți pară, zise ea. Serios, Nicholas, te-ai 
purtat ca un snob atât de îngrozitor. Urăsc să se țipe la 
mine și nu apreciez să fiu făcută să mă simt ca și cum 
aș fi vreo femeie fatală lipsită de inimă. 

- Îmi pare rău, scumpo, dar nu am țipat cu adevărat. 
De fapt, tu ai fost cea care... 

Se opri, cugetând mai bine la acel anumit comentariu. 

Francesca găsi defectul pe care îl căuta, o crăpătură 
aproape invizibilă în vopseaua de unghii de pe degetul 
ei arătător. Fără să se ridice de pe fotoliul său, se întinse 
către măsuța de toaletă după sticla ei de ojă maronie 
ca scorțișoara. 

- Francesca, scumpo, m-am gândit că poate ţi-ar plă- 
cea să mergi cu mine în Hampshire la sfârșitul săptămâ- 
nii acesteia. 

- [mi pare rău, Nicky, sunt ocupată. 

Capacul sticlei de ojă cedă sub smucirea degetelor 
sale. În timp ce scoase pensula, ochii ei zburară către 
tabloidul împăturit de lângă telefonul ei. Deasupra aces- 
tuia se odihnea un suport pentru pahare din sticlă, care 
mărea o porţiune circulară din scrisul de dedesubt, astfel 
că propriul ei nume sări către ea, literele distorsionate 
fiind ca o reflexie într-o oglindă de carnaval. 


Francesca Day, frumoasa fiica a vedetei interna- 
tionale Chloe Day și nepoata legendarei creatoare de 
modă Nita Serritella, frânge din nou inimi. Cea mai 
nouă victimă a temperamentalei Francesca este compa- 
nionul ei frecvent din ultima vreme, chipeșul Nicholas 
Guynwyck, moștenitorul în vârstă de 33 de ani al ave- 
rii distileriei Guynwyck. Prietenii spun că Gwynwyck 
era gata să anunte o dată a nunţii, când Francesca a 
început dintrodată să apară în compania nou-apăru- 
tului pe ecrane, în vârstă de 23 de ani, David Graves... 


- Atunci, sfârşitul săptămânii viitoare? 
Ea își roti şoldurile în fotoliu, întorcând spatele tablo- 
idului, pentru a-şi repara unghia. 

- Nu cred, Nicky. Haide să nu îngreunăm situația. 

- Francesca. 

Pentru o clipă, vocea lui Nicholas păru să se frângă. 

- Mi-ai... mi-ai spus că mă iubeşti. Te-am crezut... 

O încruntare îi încreți fruntea. Se simţi vinovată, 
chiar dacă nu era deloc vina ei că el îi interpretase greşit 
cuvintele. Suspendând pensula de ojă în aer, își vâri băr- 
bia mai aproape de receptor. 

- Chiar te iubesc, Nicky. Ca pe un prieten. Dumneze- 
ule, ești un dulce și un drăgut... „Și plictisitor.“ Cine nu 
te-ar iubi? Am petrecut momente minunate împreună. 
Îţi aminteşti de petrecerea Gloriei Hammersmith, când 
Toby a sărit în fântâna aceea îngrozitoare... 

Auzi o exclamaţie de la celălalt capăt al telefonului. 

- Cum ai putut să faci asta? 

Ea își suflă pe unghie. 

- Ce să fac? 

- Să ieşi cu David Graves. Noi doi suntem practic 
logodiți. 

- David Graves nu este deloc treaba ta, replică ea. Nu 
suntem logodiţi, și voi vorbi din nou cu tine atunci când 
vei fi gata să discuţi într-o manieră mai civilizată. 

- Francesca... 

Receptorul lovi furca cu zgomot. Nicholas Gwynwyck 
nu avea nici un drept să o interogheze! Suflând asupra 
unghiei, merse până la șifonier. Ea şi Nicky se distraseră 
împreună, dar ea nu îl iubea și cu siguranță că nu avea 
nici cea mai mică intenţie să îşi trăiască restul vieții căsă- 
torită cu un distilator, nici măcar cu unul bogat. 

De îndată ce unghia i se uscă, își reluă căutarea 
unei ţinute pe care să o poarte la petrecerea lui Cissy 
Kavendish din seara aceea. Încă nu găsise ceea ce căuta 
când fu distrasă de o bătaie în ușă, iar o femeie de vâr- 
stă mijlocie, cu părul vopsit roșcat și ciorapi rulați pe 
glezne, intră în dormitor. În timp ce femeia începu să 
așeze grămada de lenjerie frumos împăturită pe care o 
adusese cu ea, zise: 

- Voi pleca pentru câteva ore, dacă nu vă supăraţi, 
domnişoară Francesca. 

Francesca ridică o rochie de seară de şifon de culoa- 
rea mierii, de la Yves Saint Laurent, cu pene de struț 
maronii și albe în jurul tivului. Rochia era de fapt a 
lui Chloe, dar, când Francesca o văzuse întâia oară, 
se îndrăgostise de ea, așa că pusese să i se scurteze fusta 
și să i se strâmteze bustul înainte de a o transfera în 
propriul şifonier. 

-Ce părere ai despre rochia de şifon pentru mâine, 
Hedda’? întrebă. Prea simplă? 

Hedda așeză ultima lenjerie a Francescăi și închise 
sertarul. 

- Totul arată grozav pe dumneata, domnişoară. 

Francesca se întoarse încet în fața oglinzii și apoi 
strâmbă din nas. Rochia de la Saint Laurent era prea 
conservatoare, nu era totuși stilul ei. Lăsând rochia să 
cadă pe podea, păși peste grămada de haine aruncate 
şi începu din nou să caute în șifonier. Pantalonii ei de 
catifea ar fi perfecţi, dar avea nevoie de o bluză pe care 
să o poarte cu ei. 

- Mai aveți nevoie de ceva, domnişoară Francesca? 

- Nu, de nimic, răspunse absent Francesca. 

- Atunci, mă voi întoarce până la ceai, anunță mena- 
jera în timp ce se îndrepta către ușă. 

Francesca se întoarse să o întrebe de cină şi observă 
pentru întâia oară că menajera era aplecată mult mai 
tare decât în mod obișnuit. 

-Te deranjează din nou spinarea? Parcă mi-ai spus că 
era mai bine? 

- A fost pentru o scurtă perioadă, răspunse menaje- 
ra, sprijinindu-se de mânerul ușii, dar a durut așa tare 
în aceste ultime zile, încât abia dacă mă pot apleca. De 
aceea am nevoie să plec pentru câteva ore - să merg 
la clinică. 

Francesca se gândi cât de îngrozitor ar fi să trăiască 
precum biata Hedda, cu ciorapi rulaţi la glezne și o spi- 
nare care durea de fiecare dată când se mișca. 

- Lasă-mă să-mi iau cheile, se oferi ea impulsiv. Te voi 
duce cu mașina la medicul lui Chloe și îl voi pune să îmi 
trimită mie nota de plată. 

- Nu este nevoie, domnişoară. Pot să merg la clinică. 

Dar Francesca nu voi să audă. Ura să vadă oamenii 
suferind și nu putea să suporte gândul că biata Hedda 
nu avea parte de cea mai bună îngrijire medicală. Ordo- 
nându-i menajerei să aștepte în mașină, își schimbă blu- 
za de mătase cu un pulover de cașmir, adăugă o brățară 
din aur și fildeș la încheietura mâinii, dădu un telefon, 
îşi dădu cu parfum Femme și părăsi încăperea - fără să 
se gândească vreo clipă la hainele și accesoriile pe care le 
lăsase împrăștiate în urmă pentru ca Hedda să se aplece 
şi să le ridice când avea să se întoarcă. 

Părul i se răsuci în jurul umerilor când se repezi în 
josul scărilor, cu o jachetă maronie-roșcată atârnându“i 
de degete și cu ghetele din piele moale afundându-se în 
covor. leșind în foaier, trecu pe lângă o pereche de bon- 
sai crescuţi în ghivece din majolică. Puţină lumină de la 
soare pătrundea în foaier, așa că plantele nu înfloreau 
niciodată şi trebuiau înlocuite o dată la șase săptămâni, 
o extravaganţă pe care nici Chloe, nici Francesca nu se 
deranjau să o pună la îndoială. Se auzi soneria de la ușă. 

- Deranj, murmură Francesca, aruncând o privire că- 
tre ceasul de la mână. 

Dacă nu se grăbea, nu avea să fie niciodată în stare să 
o ducă pe Hedda la medic și să aibă în continuare timp 
să se îmbrace pentru petrecerea lui Cissy Kavendish. Ne- 
răbdătoare, deschise larg ușa de la intrare. 

Un agent de poliție îmbrăcat în uniformă stătea de 
partea cealaltă, consultând un carneţel pe care îl ținea 
în mâini. 

-O caut pe Francesca Day, zise el, roşind uşor când 
înălță capul și îi observă înfățișarea care îți tăia respirația. 

În mintea ei răsări imaginea unei grămezi de amenzi 
de circulație neplătite care stăteau împrăștiate în sertarul 
din pupitrul ei de sus și îi dărui cel mai frumos zâmbet 
al ei. 

- Aţi găsit-o. Îmi va părea rău? 

O privi cu solemnitate. 

- Domnișoară Day, mă tem că am niște vești nu 
prea bune. 

Pentru întâia oară, ea observă că acesta ținea ceva pe 
lângă el. Un fior subit de teamă o cuprinse când recu- 
noscu geanta de mână din piele de struț a lui Chloe. 

El înghiți în sec, încurcat. 

- Se pare că a avut loc un accident destul de serios în 
care a fost implicată mama dumitale... 


capitolul 5 


Dallie și Skeet accelerară pe U.S. 49 îndreptându-se 
spre Hattiesburg, Mississippi. Dallie prinsese câteva ore 
de somn pe bancheta din spate, cât condusese Skeet, 
dar acum se afla din nou în spatele volanului, bucu- 
ros că nu era nevoit să lovească mingea de golf până la 
ora 8.48 dimineaţa, așa că avea timp să lovească câteva 
mingi mai înainte. Ura aceste drumuri care durau toată 
noaptea, de la runda finală a unui turneu către runda de 
calificare a următorului, cam la fel cum ura orice. Dacă 
bogătanii din PGA ar fi fost nevoiți să facă câteva ture 
de-o noapte peste graniţele a trei state și pe lângă câteva 
sute de pancarte cu Stuckey, se gândea că ar fi schimbat 
regulile al naibii de repede. 

Pe terenul de golf, lui Dallie nu îi păsa de cum se îm- 
brăca - atât timp cât cămășile lui nu aveau animale pe 
ele şi nimic nu era roz -, dar era atent la hainele sale în 
afara terenului. Prefera blugii mulați Levi's decolorați, 
purtați cu ghete de piele lucrate manual scâlciate și un 
tricou destul de vechi încât să și-l smulgă dacă îi venea 
cheful și să îl folosească pentru a lustrui capota mașinii 
sale Buick Riviera, fără să îşi facă griji că îi zgâria lacul. 
Câteva dintre admiratoarele lui îi trimiseseră pălării 
de cowboy, dar nu le purtase niciodată, preferând în 
schimb șepci cu cozoroc, ca aceea pe care o purta acum. 

Spunea că pălăriile Stetson fuseseră distruse pentru tot- 
deauna din cauză că erau purtate de prea mulți agenți 
de asigurări cu burdihane, îmbrăcaţi în costume din 
poliester. Nu că Dallie avea ceva împotriva poliesteru- 
lui — atât timp cât era făcut în America. 

- lată o poveste pentru tine, zise Skeet. 

Dallie căscă și se întrebă dacă avea să fie în stare să 
lovească așa cum trebuia cu crosa lui de fier de doi. 
Nu fusese în formă în ziua precedentă, dar nu putea să 
își dea seama de ce. De la dezastrul de anul trecut de la 
campionatul Orange Blossom, jucase mai bine, dar tot 
nu reuşise să termine mai sus de locul al patrulea în nici 
un turneu mare din sezonul acesta. 

Skeet apropie mai mult tabloidul de lumina 
torpedoului. 

- Îşi amintești că acum ceva timp ţi-am arătat o poză 
a fetiţei ăleia din Marea Britanie, cea care umbla cu 
prințul ăla și cu vedetele alea de cinema? 

Poate că îşi muta greutatea prea repede, se gândi 
Dallie, Poate de aceea avea probleme cu crosa de fier de 
doi. Sau poate era balansul. 

Skeet continuă: 

- Ai zis că arată ca una dintre femeile alea care nu ţi-ar 
strânge mâna decât dacă ai purta un inel cu diamant pe 
degetul mic. Acum, îți amintești? 

Dallie mormăi. 

- În orice caz, se pare că mama ei a fost lovită de un 
taxi săptămâna trecută. Au aici o poză cu ea ieșind de 
la înmormântare purtând ceva îngrozitor. „Îndurerata 
Francesca Day îşi jeleşte celebra mamă“, asta spune. la 
zi, de unde crezi că scot chestii ca asta? 

- Chestii de care? 

- Indurerată. Cuvinte ca ăsta. 

Dallie își mută greutatea pe un şold și băgă mâna 
adânc în buzunarul de la spate al blugilor. 

- Este bogată. Dacă era săracă, ar fi spus doar că era 
„tristă“, Mai ai gumă de mestecat? 

- Un pachet de Juicy Fruit. 

Dallie clătină din cap. 

- Urmează o benzinărie peste câțiva kilometri. Să ne 
dezmorţim picioarele. 

Opriră și băură niște cafea, apoi urcară din nou în 
mașină. Ajunseră la Hattiesburg la timp pentru ca Dallie 
să lovească prima minge și să se califice fără probleme 
pentru turneu. Mai târziu în după-amiaza aceea, pe dru- 
mul către motelul lor, cei doi opriră la un oficiu poștal 
ca să verifice corespondența. Găsiră o grămadă de facturi 
care îi așteptau, alături de câteva scrisori - dintre care una 
stârni o gâlceavă care ținu tot drumul până la motel. 

-Nu mă vând și nu mai vreau să aud nimic în le- 
gătură cu asta, se răsti Dallie smulgându-şi șapca și 
aruncând-o pe patul camerei de motel, apoi trăgându-și 
tricoul peste cap. 

Skeet întârziase deja la întâlnirea pe care o stabilise cu 
o chelneriță cu părul creţ, dar ridică ochii din scrisoarea 
pe care o ţinea în mână și studie trunchiul lui Dallie, cu 
umerii săi ați și mușchii bine definiţi. 

- Eşti cel mai încăpățânat nemernic pe care l-am cu- 
noscut vreodată, proclamă. Faţa aia frumoasă a ta și 
mușchii ăia ai pieptului superdezvoltați ar putea să ne 
aducă chiar în clipa asta mai mulţi bani decât tu și crosa 
ta ruginită ați câștigat tot sezonul acesta. 

- Nu pozez pentru nici un calendar pentru poponari. 

- O.J. Simpson a acceptat să o facă, preciză Skeet, ală- 
turi de Joe Namath şi de golanul ăla de schior francez. 
La naiba, Dallie, ai fost singurul jucător de golf pe care 
s-au gândit măcar să îl întrebe. 

-Nu o voi face! strigă Dallie. Nu mă vând. 

- Ai făcut reclamele alea în revistă pentru FootJoy. 

- Asta-i altceva, și o știi şi tu. Dallie intră furios în 
baie şi trânti ușa, apoi strigă de pe partea cealaltă: Foot- 
Joy face niște pantofi de golf afurisit de buni! 

Se auzi apa curgând, şi Skeet clătină din cap. Mor- 
măind printre dinți, traversă holul către camera lui. 
De multă vreme fusese evident pentru mulți oameni 
că aspectul fizic al lui Dallie i-ar fi putut oferi un bilet 

către Hollywood, dar fraierul nu voia să profite de asta. 
Impresarii îl apelaseră de la distanță încă din primul 
său an de turneu, dar tot ce făcuse Dallie fusese să le 
spună că erau niște lipitori şi apoi să facă remarci defăi- 
mătoare la adresa mamelor lor, lucru care nu ar fi fost 
chiar atât de rău în sine dacă nu le-ar fi zis-o în față. 
Ce era atât de îngrozitor, voia Skeet să știe, în a câștiga 
cu ușurință niște bani? Până când nu începea să câștige 
turneele importante, Dallie nu avea să obțină niciodată 
contractele de publicitate de până la șase cifre cu care in- 
divizi ca Trevino se alegeau fără probleme, ca să nu mai 
pomenim despre afacerile drăguţe pe care Nicklaus și 
Palmer le încheiau. 

Skeet își pieptănă părul și îşi schimbă cămașa de fla- 
nel. Nu vedea ce naiba era așa de rău în a poza pentru 
un calendar, chiar dacă asta însemna să împartă spațiul 
cu băieți frumușei ca J.W. Namath. Dallie avea ceea ce 
impresarii numeau magnetism sexual. La naiba, până 
şi cineva care era aproape orb putea să vadă asta. Indi- 
ferent de cât de jos se afla în clasament, întotdeauna 
avea o galerie întreagă care îl urma și 80% din acea ga- 
lerie părea să poarte ruj. În clipa în care pășea pe te- 
ren, acele femei se repezeau ca muștele la miere. Holly 
Grace spunea că femeile îl iubeau pe Dallie pentru că 
ştiau că acesta nu avea nici o pereche de chiloți în culori 
asortate sau discuri cu Wayne Newton. Dallas Beau- 
dine, insistase Holly Grace, nu doar o dată, este ultimul 
american cu adevărat bărbat până în măduva oaselor 
din Texas. 

Skeet luă cheia camerei şi chicoti în sinea lui. Ulti- 
ma oară când vorbise cu Holly Grace la telefon, aceasta 
îi spusese că, dacă Dallie nu avea să câștige un turneu 
mare cât de curând, Skeet ar trebui pur și simplu să îl 
împuște ca să îi curme suferința. 


Petrecerea anuală a Mirandei Gwynwyck, dată întot- 
deauna în ultima săptămână a lunii septembrie, era în 
plină desfășurare, și gazda supraveghea cu satisfacție 

platourile cu creveţi roșii mediteraneeni, anghinare şi 
homar în aluat. Miranda, autoare a bine-cunoscutei ope- 
re feministe Femeia ca o luptătoare, adora să fie o gazdă 
bună, fie și numai pentru a dovedi lumii că feminismul 
şi viața minunată nu se excludeau reciproc. Politica ei 
personală nu îi îngăduia să poarte rochii sau machiaj, 
dar petrecerile îi ofereau ocazia de a pune în practică 
ceea ce numea în Femeia ca o luptătoare „domestica“ — 
partea mai civilizată a naturii umane, fie ea masculină, 
fie feminină. 

Ochii ei trecură în revistă distinsul grup de oaspeți 
pe care îl adunase între pereții gravați ai sufrageriei sale 
redecorate în luna august a acelui an drept cadou de 
ziua ei de naștere din partea fratelui său. Muzicieni și 
intelectuali, câțiva membri ai nobilimii, presăraţi cu 
câțiva scriitori și actori cunoscuți și câțiva șarlatani care 
să aducă un strop de picanterie - exact genul de oameni 
interesanți pe care adora să îi adune laolaltă. Apoi se 
încruntă când privirea îi căzu asupra proverbialei muște 
din laptele satisfacţiei sale: micuța Francesca Serritella 
Day, îmbrăcată spectaculos, ca întotdeauna, și, tot ca 
întotdeauna, centrul atenţiei bărbătești. 

O privi pe Francesca zburând de la o conversație la 
alta, arătând scandalos de frumoasă într-o salopetă din 
mătase turcoaz. Îşi flutura norul de păr castaniu strălu- 
citor ca și cum lumea era scoica ei personală plină de 
perle, când toată lumea din Londra știa că ajunsese la 
ultimul ei gologan. Ce surpriză trebuie să fi fost pentru 
ea să descopere cât de profund îndatorată fusese Chloe. 

Pe deasupra zgomotului politicos al petrecerii, Mi- 
randa auzi râsul generos al Francescăi și ascultă cum 
aceasta salută câțiva bărbați cu vocea aceea a ei care îţi 
tăia respirația când o auzeai, subliniind fără nici o grijă 
cele mai nesemnificative vorbe într-o manieră care o în- 
nebunea pe Miranda. Dar, unul câte unul, nemernicii 
aceia idioţi se topeau cu toţii într-o băltoacă la picioarele 
ei. Din nefericire, unul dintre acei nemernici idioţi era 
scumpul ei frate, Nicky. 

Miranda se încruntă și luă o nucă de macadamia 
dintr-un castron opalescent de Lalique, imprimat cu li- 
belule. Nicholas era cea mai importantă persoană din 
lume pentru ea, un bărbat minunat de sensibil, cu un 
suflet iluminat. Nicky fusese cel care o încurajase să scrie 
Femeia ca o luptătoare. O ajutase să își rafineze gându- 
rile, îi adusese cafea noaptea târziu și, cel mai impor- 
tant, o apărase de criticile mamei lor legate de motivul 
pentru care fiica ei, cu un venit anual de o sută de mii 
de lire, trebuia să se amestece într-o asemenea prostie. 
Miranda nu putea suporta ideea de a sta cu mâinile în 
sân în timp ce Francesca Day îi frângea inima. Timp de 
luni întregi, o privise pe Francesca zburând de la un băr- 
bat la altul, fugind înapoi la Nicky de fiecare dată când 
se trezea între un admirator şi altul. De fiecare dată, 
el îi accepta întoarcerea - un pic mai rănit din bătălie, 
poate, un pic mai puţin înfocat, dar tot o primea cu 
braţele deschise. 

- Când suntem împreună, îi explicase el Mirandei, 
mă face să mă simt ca și cum aș fi cel mai spiritual, mai 
strălucit şi mai perspicace bărbat din lume. Și apoi adă- 
ugase sec: Asta dacă nu se află într-o dispoziție proastă, 
desigur, caz în care mă face să mă simt ca un adevărat 
rahat. 

„Cum reușește ea asta!“ se întreba Miranda. Cum de 
cineva atât de sterp intelectual și spiritual atrăgea atât 
de multă atenție? Mare parte din ea, Miranda era si- 
gură, se datora extraordinarei ei frumuseți. Dar o altă 
parte se datora vitalităţii ei, felului în care însuşi aerul 
din jurul ei părea să trosnească de viață. Un truc de 
salon ieftin, considera cu dezgust Miranda, din mo- 
ment ce Francesca Day cu siguranţă nu avea nici măcar 
un singur gând original în capul ei. Era de ajuns să o 
priveşti! Nu avea nici un ban şi nici o slujbă, şi totuşi 
se purta ca și cum nu ar fi avut nici o grijă pe lume. Şi 
poate că nu avea nici o grijă, se gândi neliniștită 
Miranda - nu cu Nicky Gwynwyck și toate milioanele 
lui așteptând cu răbdare în culise. 

Deşi Miranda nu o știa, nu era singura persoană bo- 
sumflată de la petrecerea ei din seara aceea. În ciuda bu- 
nei dispoziţii afișate, Francesca era foarte nefericită. Cu 
doar o zi în urmă, mersese să îl vadă pe Steward Bessett, 
şeful celei mai prestigioase agenţii de modele din Lon- 
dra, și îi ceruse o slujbă. Deși nu își dorea o carieră, mo- 
dellingul era o modalitate acceptabilă de a câştiga bani 
în cercul ei social, și se hotărâse că i-ar fi oferit măcar un 
răspuns temporar năucitoarelor ei probleme financiare. 

Dar, spre disperarea ei, Steward îi spusese că era 
prea scundă. 

- Indiferent de cât de frumoasă ar fi o persoană, pur 
și simplu trebuie să aibă un metru șaptezeci și doi de 
centimetri ca să poată intra în lumea modei, spusese 
el. Tu abia dacă ai un metru cincizeci și șapte. Desigur, 
aș putea să îți găsesc ceva legat de frumusețe: prim-pla- 
nuri, știi, dar mai întâi vei avea nevoie de niște fotografii 
de probă. 

Acela fusese momentul în care ea se pierduse cu firea, 
strigând la el că fusese fotografiată pentru unele dintre 
cele mai importante reviste din lume și că nu prea avea 
nevoie de fotografii de probă, ca o amatoare de rând. 
Acum, își dădea seama că fusese o prostie din partea ei 
să se supere atât de tare, dar la vremea respectivă pur și 
simplu nu fusese în stare să se abţină. 

Deşi trecuse un an de la moartea lui Chloe, Frances- 
căi încă îi era dificil să accepte pierderea mamei sale. 
Uneori, durerea ei părea să fie vie, un obiect tangibil 
care se răsucise în jurul ei. La început, prietenii ei fu- 
seseră înțelegători, dar, după câteva luni, păruseră se 
creadă că ea trebuia să îşi lase deoparte tristețea. Ea se 
temea că ei aveau să pună capăt invitaţiilor dacă nu de- 
venea un companion mai vesel, iar ea ura să fie singură, 
așa că învățase în cele din urmă să își ascundă durerea. 
Când era în public, râdea și flirta ca și cum totul era 
în regulă. 

În mod surprinzător, râsul începuse să ajute și, în ul- 
timele luni, simţise că, în sfârşit, se vindeca. 

Uneori, chiar simţea vagi frământări de mânie împo- 
triva lui Chloe. Cum putuse mama ei să o părăsească 
astfel, cu o armată de creditori așteptând ca o invazie 
de lăcuste să apuce tot ce dețineau? Dar mânia nu dura 
niciodată mult timp. Acum, când era prea târziu, Fran- 
cesca înţelegea de ce Chloe păruse atât de obosită și 
de distrasă în acele luni de dinainte de a fi lovită de 
acea mașină. 

La numai câteva săptămâni de la moartea lui Chloe, 
bărbați îmbrăcaţi în costume din trei piese începuseră 
să apară la ușă, cu documente legale și ochi lacomi. 
Mai întâi, dispăruseră bijuteriile lui Chloe, apoi Aston 
Martinul și tablourile. În cele din urmă, fusese vândută 
casa însăși. Lucrul acesta acoperise ultimele datorii, dar 
îi lăsase Francescăi doar câteva mii de lire, dintre care 
cea mai mare parte dispăruseră acum. Era adăpostită 
temporar sub acoperișul lui Cissy Kavendish, una dintre 
cele mai vechi prietene ale lui Chloe. Din nefericire, 
Francesca şi Cissy nu se înțeleseseră niciodată prea bine, 
şi, încă de la începutul lui septembrie, Cissy făcuse lim- 
pede faptul că dorea ca Francesca să se mute. Francesca 
nu era sigură cât timp mai putea să o amâne cu promi- 
siuni vagi. 

Se strădui să râdă la gluma lui Talmedge Butler și 
încercă să îşi găsească liniştea spunându-și că era o ne- 
plăcere să nu aibă bani, dar că nu era decât o situaţie 
temporară. Îl zări pe Nicholas în partea opusă a în- 
căperii, în blazerul său bleumarin de la Gieves and 
Hawkes și pantalonii gri plisați. Dacă se căsătorea cu el, 
putea să aibă toți banii de care ar fi avut vreodată nevo- 
ie, dar nu se gândise serios la această idee decât preț de 
un moment extraordinar de scurt, într-o după-amiază din 
urmă cu câteva săptămâni, după ce primise un apel te- 
lefonic de la un bărbat absolut odios care o ameninţase 
cu tot felul de lucruri neplăcute dacă nu își aducea la 
zi cărțile de credit. Nu, Nicholas Gwynwyck nu era o 
soluţie la problemele ei. Dispreţuia femeile care erau 
atât de disperate, atât de nesigure pe ele însele, încât 

se căsătoreau pentru bani. Avea doar 21 de ani. Viito- 
rul ei era prea special, o promisiune prea strălucită ca 
să îl distrugă din cauza unei neplăceri temporare. Ceva 
avea să se întâmple în curând. Tot ce trebuia să facă era 
să aștepte. 

-... Este un gunoi pe care îl voi transforma în artă. 

Crâmpeiul de conversaţie rostit de către un bărbat 
ca Noel Cowardish, cu un portțigaret scurt și un păr 
îngrijit, prinse atenția Francescăi. Acesta se desprinse de 
lângă Miranda Gwynwyck ca să se materializeze alături 
de ea. 

- Bună, draga mea, zise. Eşti incredibil de încântă- 
toare, și am așteptat toată seara ca să te am doar pentru 
mine. Miranda a spus că îmi vei plăcea. 

Ea zâmbi și își așeză mâna în mâna lui întinsă. 

- Francesca Day, zise ea. Sper că merit așteptarea. 

- Lloyd Byron, şi cu siguranță meriţi. Ne-am întâlnit 
mai devreme, deși probabil că nu îţi aminteşti. 

- Dimpotrivă, îmi amintesc foarte bine. Eşti unul din- 
tre prietenii Mirandei, un regizor de film faimos. 

- Un amator, mă tem, care o dată în plus s-a vândut 
pe sine însuși pentru dolarul yankeu. Îşi dădu drama- 
tic capul pe spate şi vorbi către tavan, eliberând un 
cerc de fum perfect: Un lucru mizerabil, banii ăștia. 
Determină oameni extraordinari să facă tot felul de 
lucruri depravate. 

Ochii Francescăi se lărgiră poznaș. 

- Mai exact, câte lucruri depravate ai înfăptuit, dacă 
îmi este permis să întreb? 

- Mult, mult prea multe. Sorbi o gură dintr-un pahar 
generos umplut cu ceea ce părea a fi whisky sec. Tot 
ce are legătură cu Hollywoodul este depravat. Eu, însă, 
sunt hotărât să îmi pun semnătura chiar și pe cel mai 
murdar produs comercial. 

- Absolut curajos din partea ta! 

Zâmbi cu ceea ce spera să treacă drept admiraţie, 
dar era, de fapt, amuzament, la parodia lui aproape 

perfectă a regizorului obosit de lume şi obligat să își 
compromită arta. 

Ochii lui Lloyd Byron urmăriră linia pomeţilor ei și 
apoi poposiră asupra gurii ei, inspecția lui fiind admi- 
rativă, dar destul de lipsită de pasiune pentru a-i da ei 
de ales că prefera compania bărbaţilor în locul celei fe- 
minine. Își țuguie buzele și se aplecă în față ca și cum îi 
împărtășea un mare secret. 

- În două zile, dragă Francesca, plec spre Missis- 
sippiul uitat de Dumnezeu ca să încep filmarea unei 
chestii care se cheamă Delta Blood, un scenariu pe care 
l-am transformat de unul singur dintr-un gunoi afurisit 
într-o puternică declaraţie spirituală. 

- Pur şi simplu ador declaraţiile spirituale, gânguri ea, 
ridicând un pahar de șampanie de pe o tavă în trecere 
în timp ce pe ascuns cerceta rochia de tafta ca un stâlp 
vărgat a lui Sarah Fargate-Smyth, încercând să se decidă 
dacă era o creaţie Adolfo sau Valentino. 

- Intenţionez să fac din Delta Blood o alegorie, o 
declarație de venerație atât față de viaţă, cât și față de 
moarte. Făcu un gest dramatic cu paharul, fără să verse 
vreun strop. Ciclul trainic al ordinii naturale. Înţelegi? 

- Ciclurile trainice sunt specialitatea mea. 

Pentru o clipă, el păru să privească prin pielea ei şi 
apoi își închise strâns ochii în mod dramatic. 

- Pot să simt forţa vieţii tale bătând atât de puternic 
în aer, încât îmi răpește respiraţia. Trimiţi vibrații invizi- 
bile chiar și cu cea mai neînsemnată mișcare a capului. 
Își apăsă o mână pe obraz. Nu mă înșel absolut nicio- 
dată cu privire la oameni. Simte-mi pielea! Este jilavă. 

Ea izbucni în râs. 

- Poate or fi creveţii cam vechi. 

E] îi apucă mâna și îi sărută vârfurile degetelor. 

- Dragoste. M-am îndrăgostit. Trebuie neapărat să 
te am în filmul meu. Din momentul în care te-am văzut, 
am știut că ai fi perfectă pentru rolul Lucindei. 

Francesca ridică dintr-o sprânceană. 

- Nu sunt actriță. Oare cum de ţi-a venit ideea asta? 

El se încruntă. 

- Eu nu pun niciodată etichete oamenilor. Eşti ceea 
ce percep eu că eşti. li voi spune producătorului meu că 
pur şi simplu refuz să fac filmul fără tine. 

- Nu crezi că asta este un pic exagerat! zise ea cu un 
zâmbet. Mă cunoşti de mai puţin de cinci minute. 

- Te cunosc de o viaţă întreagă, și întotdeauna am 
încredere în instinctele mele; asta este ceea ce mă 
deosebește de ceilalti. Buzele lui formară un oval perfect 
şi scoaseră un al doilea inel de fum. Rolul este mic, dar 
memorabil. Experimentez cu conceptul de călătorie în 
timp atât din punct de vedere fizic, cât și spiritual - o 
plantație sudică la apogeul prosperității sale de secol 
al XIX-lea și apoi plantaţia în ziua de azi, căzută în ruină. 
Vreau să te folosesc la început, în câteva scene scurte, 
dar infinit de memorabile, să joci rolul unei tinere en- 
glezoaice virgine care vine pe plantație. Nu vorbeşte ni- 
ciodată, însă prezenţa ei consumă pur și simplu ecranul. 
Rolul ar putea deveni o demonstrație pentru tine dacă 
eşti interesată de o carieră serioasă. 

Pentru o fracțiune de secundă, Francesca chiar simți 
junghiul sălbatic, nebunesc de irațional al tentaţiei. O 
carieră de film ar fi răspunsul perfect la toate dificultățile 
ei financiare, iar drama de a da un spectacol o atrăsese 
întotdeauna. Se gândi la prietena ei Marisa Berenson, 
care părea să se distreze de minune cu cariera ei cine- 
matografică, și apoi aproape râse în hohote de propria 
naivitate. Regizorii adevăraţi nu abordau niciodată o 
femeie necunoscută la petreceri pentru a-i oferi roluri 
în filme. 

Byron scosese un carnețel legat în piele din buzunarul 
de la piept şi mâzgălea ceva în el cu un stilou de aur. 

- Mâine trebuie să părăsesc Londra şi să plec în- 
spre State, așa că sună-mă la hotelul meu înainte de 
prânz. Aici stau. Nu mă dezamăgi, Francesca! Întregul 
meu viitor atârnă de decizia ta. Pur și simplu, nu poți 
trece cu vederea șansa de a apărea într-un important 
film american. 

În timp ce luă hârtia de la el și o strecură în buzunar, 
se abținu să comenteze că Delta Blood nu suna deloc 
precum un important film american. 

- A fost foarte plăcut să te cunosc, Lloyd, dar mă tem 
că nu sunt actriță. 

El își apăsă ambele mâini - una cu băutura și cealaltă 
cu portțigaretul - peste urechi, așa că arăta acum ca o 
creatură din spaţiu care scotea fum. 

- Fără gânduri negative! Eşti ceea ce spun eu că ești. 
Mintea creatoare pur și simplu nu își poate permite gân- 
duri negative. Sună-mă înainte de prânz, scumpo. Pur și 
simplu, trebuie să te am! _ 

Spunând asta, se îndreptă din nou către Miranda. În 
timp ce îl privea, Francesca simţi o mână așezându-i-se 
pe umăr și o voce îi șopti în ureche: 

-Nu este singurul care trebuie să te aibă. 

- Nicky Gwynwyck, ești un maniac sexual îngrozitor, 
spuse Francesca, întorcându-se să depună un sărut rapid 
pe obrazul lui proaspăt bărbierit. Tocmai l-am întâlnit pe 
cel mai amuzant omuleț. Îl cunoşti? 

Nicholas clătină din cap. 

- Este unul dintre prietenii Mirandei. Vino în su- 
fragerie, scumpo! Vreau să îţi arăt noua creaţie a lui 
de Kooning. 

Francesca cercetă cu respect tabloul, apoi pălăvrăgi cu 
câțiva dintre prietenii lui Nicky. Uită de Lloyd Byron, 
până când Miranda Gwynwyck o încolți chiar când ea și 
Nicholas se pregăteau să plece. 

- Felicitări, Francesca, zise Miranda. Am auzit minu- 
natele vești. Se pare că ai un talent de a ateriza în picioare. 
Cam ca o pisică... 

Francesca o detesta din toată inima pe sora lui Nicho- 
las. O considera pe Miranda la fel de uscată și de firavă 
ca ramura maronie subțire cu care semăna, dar și ridicol 
de protectoare față de un frate destul de în vârstă ca să 
fie în stare să aibă singur grijă de sine. Cele două femei 
renunțaseră cu mult timp în urmă la încercarea de a 
păstra mai mult decât o politeţe de suprafață. 

- Că tot veni vorba despre pisici, zise ea mieros, arăţi 
divin, Miranda. Cât de inteligent din partea ta să com- 
bini astfel dungile cu ecosez. Dar despre ce vești minu- 
nate vorbeşti? , 

- Vai, despre filmul lui Lloyd, desigur. Inainte să ple- 
ce, mi-a spus că te distribuie într-un rol important. Toată 
lumea din încăpere este verde de invidie. 

- Tu chiar lai crezut? zise Francesca ridicând întrebă- 
tor dintr-o sprânceană. 

-Nu ar fi trebuit? 

- Bineînțeles că nu. Nu am ajuns atât de rău încât să 
apar în filme de mâna a patra. 

Sora lui Nicholas îşi dădu capul pe spate și izbucni în 
râs, cu ochii strălucind de o veselie neobișnuită. 

- Biata Francesca! De mâna a patra, într-adevăr. 
Credeam că tu cunoşti pe toată lumea. Este evi- 
dent că nu ești chiar atât de la curent cum ai dori să 
creadă oamenii. 

Francesca, fiindcă se considera cea mai la curent per- 
soană pe care o cunoștea, își ascunse cu greu iritarea. 

- Ce vrei să spui cu asta? 

- Îmi pare rău, dragă, nu am avut intenţia să te insult. 
Sunt doar surprinsă că nu ai auzit de Lloyd. A câştigat 
Palm d'Or la Cannes acum patru ani, nu îți amintești? 
Criticii sunt pur și simplu înnebuniți după el - toate 
filmele lui sunt niște alegorii minunate -, și toată lumea 
este sigură că noua lui producţie va avea un mare succes. 
Lucrează numai cu cei mai buni. 

Francesca simţi un mic fior de entuziasm când Mi- 
randa se apucă să înşire toți actorii faimoși cu care 
lucrase Byron. În ciuda convingerilor sale politice, Mi- 
randa Gwynwyck era îngrozitor de snoabă și, dacă ea îl 
considera pe Lloyd Byron un regizor respectabil, Fran- 
cesca hotări că trebuia să dea ofertei acestuia un pic mai 
multă atenţie. 

Din nefericire, de îndată ce părăsiră casa surorii 
sale, Nicky o duse la un club particular care tocmai 

se deschisese în Chelsea. Rămaseră acolo până aproape 
de ora unu, apoi el o ceru din nou în căsătorie și avură 
din nou o ceartă îngrozitoare - cea categoric finală, din 
punctul ei de vedere -, așa că nu reuși să se culce decât 
foarte târziu. Drept urmare, era trecut bine de ora prân- 
zului când se trezi în ziua următoare, și chiar și atunci 
o făcu pentru că Miranda îi telefonase ca să îi adreseze o 
întrebare lipsită de sens despre o croitoreasă. 

Sărind din pat, o blestemă pe camerista lui Cissy 
că nu o trezise mai devreme și apoi ţâșni pe podea- 
ua acoperită de covor a dormitorului pentru oaspeți, 
desfăcându-și cordonul din față al cămășii sale de noapte 
de la Natori în timp ce înainta. Își făcu baie iute, apoi 
trase pe ea o pereche de pantaloni negri de lână și un 
pulover stacojiu cu galben de la Sonia Rykiel. După ce 
își dădu cu minimum posibil de fard de obraz, de ochi 
şi de luciu pe buze, trăgându-și apoi o pereche de cizme 
până la genunchi cu fermoar, o luă la fugă către hote- 
lul lui Byron, unde recepționera o informă că regizorul 
plecase deja. 

- A lăsat vreun mesaj? întrebă ea, bătând nerăbdătoa- 
re cu unghiile în tejghea. 

- Voi verifica. 

Recepţionera se întoarse un moment mai târziu 
cu un plic. Francesca îl deschise sfâșiindu-l și cercetă 
iute mesajul. 


Osanale, dragă Francesca! 


Dacă citeşti asta, ţi-ai venit în simţiri, deși a fost 
absolut inuman din partea ta că nu ai sunat înain- 
te să plec. Trebuie să te am în Louisiana până cel 
mai târziu vinerea aceasta. Zboară până la Gulfport, 
Mississippi, şi angajează un șofer care să te ducă pe 
plantația Wentworth, conform instrucţiunilor alătu- 
rate. Secretara mea se va ocupa de permisul tău de 
muncă, de contract etc. când ajungi și îţi va rambursa 
cheltuielile de călătorie. Trimite imediat o telegramă 

cu acceptul tău pe adresa plantații, ca să pot respira 
din nou cu ușurință. 
Ciao, frumoasa mea nouă stea! 


Francesca băgă instrucțiunile în geantă, alături de bi- 
letul lui Byron. Își aminti cât de splendid arătase Marisa 
Berenson atât în Cabaret, cât și în Barry Lyndon şi cât 
de geloasă fusese ea când văzuse filmele. Ce modalitate 
absolut minunată de a face bani. 

Apoi se încruntă când își aminti de comentariul lui 
Byron legat de rambursarea cheltuielilor de călătorie. 
Dacă ar fi dat de el mai devreme, pentru ca el să fi putut 
să facă aranjamente pentru biletul ei! Acum, avea să fie 
nevoită să îl plătească ea însăși, și era aproape sigură că 
nu avea destui bani rămași în contul ei pentru a acoperi 
costul. Prostia asta ridicolă legată de cărţile ei de credit 
îi închisese temporar calea aceea și, după noaptea tre- 
cută, refuza categoric să vorbească cu Nicky. Așadar, de 
unde putea să facă rost de banii pentru biletul de avion? 
Aruncă un ochi către ceasul din spatele recepției și văzu 
că întârziase la întâlnirea cu croitoreasa ei. Oftând, își 
vâri geanta sub braț. Trebuia pur şi simplu să găsească 
o soluție. 


- Mă scuzaţi, domnule Beaudine. 

Însoțitoarea de zbor plină de viață se opri lângă sca- 
unul lui Dallie. 

- V-ar deranja dacă aţi da un autograf pentru ne- 
potul meu? Joacă în echipa de golf a liceului său. Nu- 
mele lui este Matthew, și este un mare admirator de-al 
dumneavoastră. 

Dallie dărui sânilor ei un zâmbet recunoscător şi apoi 
ridică ochii către chipul ei, care nu era chiar la fel de 
încântător ca restul trupului ei, dar era totuși plăcut. 

- Aş fi foarte bucuros, zise el, luând carnetțelul și stilo- 
ul pe care ea i le întinsese. Sper că joacă mai bine decât 
am jucat eu în ultimul timp. 


Vino și sărută-mă! 101 


- Copilotul mi-a spus că aţi dat peste un pic de necaz 
la Firestone cu câteva săptămâni în urmă. 

- Dulceaţă, am inventat necazul la Firestone. 

Ea râse recunoscătoare şi apoi își cobori glasul pentru 
ca numai el să poată auzi: 

- Aș pune pariu că ați inventat necazul în multe alte 
locuri, nu numai pe terenurile de golf. 

- Fac tot ce pot. 

Îi zâmbi alene. 

- Căutaţi-mă data viitoare când sunteţi în L.A., da? 

Mâzgăli ceva pe carnețelul pe care el i-l dăduse înapoi, 
rupse pagina și i-o dădu lui, alături de un alt zâmbet. 

Când ea se îndepărtă, el vâri hârtia în buzunarul blu- 
gilor săi, unde se mototoli alături de o altă bucată de 
hârtie pe care fata aceea de la ghișeul Avis i-o strecurase 
când plecase din Los Angeles. 

Skeet mârâi la el de pe scaunul de la fereastră. 

- Pun pariu că nici măcar nu are un nepot sau, dacă 
are, el nici n-a auzit vreodată despre tine. 

Dallie deschise un exemplar al cărții lui Vonnegut 
Micul dejun al campionilor și începu să citească. Ura 
să discute cu Skeet în avion cam la fel de tare pe cât 
ura orice. Lui Skeet nu îi plăcea să călătorească decât 
dacă o făcea pe patru cauciucuri Goodyear și o auto- 
stradă interstatală. De cele câteva ori când fuseseră 
nevoiţi să abandoneze cea mai nouă mașină Riviera a 
lui Dallie ca să zboare de partea cealaltă a țării pentru un 
turneu - ca această călătorie de la Atlanta către L.A. 
şi înapoi -, temperamentul obișnuit al lui Skeet, în cel 
mai bun caz spinos, devenea complet dezagreabil. 

Acum, se uita încruntat la Dallie. 

- Când ajungem la Mobile? Urăsc avioanele astea afu- 
risite, şi să nu începi din nou cu mine cu legile fizicii. 
Ştii și tu, şi ştiu și eu că nu este nimic decât aer între noi 
şi pământ, iar din partea aerului nu te poți aștepta deloc 
să susțină ceva atât de mare. 

Dallie închise ochii și spuse uşurel: 

- Taci din gură, Skeet. 

- Să nu îmi dormi. La naiba, Dallie, vorbesc serios! 
Ştii cât de mult urăsc să zbor. Ai putea măcar să stai 
treaz şi să îmi ţii companie. 

- Sunt obosit. Nu am dormit destul azi-noapte. 

- Nu mă mir. Ai chefuit până la ora două dimineața 
şi apoi ai adus câinele ăla râios cu tine. 

Dallie deschise ochii și îi aruncă o privire piezișă 
lui Skeet. 

- Nu cred că lui Astrid i-ar plăcea să fie numită câine 
râios. 

- Nu ea! Câinele, prostule! La naiba, Dallie, am auzit 
câinele ăla scâncind prin pereţii motelului. 

- Ce puteam să fac? răspunse Dallie, întorcându-se 
să înfrunte privirea încruntată a lui Skeet. Să îl las să 
moară de foame pe autostradă? 

- Cât le-ai dat la recepţia motelului înainte să plecăm? 

Dallie mormăi ceva ce Skeet nu putu să audă prea 
bine. 

- Ce-ai spus? zise Skeet arțăgos. 

-O sută, am spus! O sută acum și încă o sută anul 
viitor când mă întorc și găsesc câinele în bună stare. 

-Al naibii prost, mormăi Skeet. Tu și maidanezii tăi. 
Ai câini râioși cazați la managerii de moteluri din trei- 
zeci de state. Nici măcar nu știu cum reușești să le mai ţii 
socoteala. Câini. Copii care au fugit de acasă... 

- Copil. A fost unul singur, și l-am pus într-un autocar 
în aceeași zi. 

- Tu şi afurisiții tăi de maidanezi. 

Privirea lui Dallie îl măsură alene pe Skeet din cap 
până în picioare. 

- Da, zise. Eu și maidanezii mei afurisiți. 

Asta îl reduse la tăcere pe Skeet pentru o vreme, 
ceea ce era fix ce intenționase Dallie. Îşi deschise 
cartea pentru a doua oară, și trei coli albastre împă- 
turite în jumătate îi alunecară în poală. Le despături, 
observând marginea cu zburdalnicii Snoopy din par- 
tea de sus şi rândul de X-uri de la sfârșit, apoi începu 
să citească. 

Dragă Dallie, 


Stau lungită la marginea piscinei de la Rocky Hal- 
ley cu doar cinci centimetri de bikini mov între mine 
și notorietate. lti amintești de Sue Louise Jefferson, 
fetița care lucra la Dairy Queen și și-a trădat părinţii 
mergând la Purdue în loc să se ducă la East Texas 
Baptist University, pentru că dorea să fie Fata de Aur 
a echipei Boilermakers, dar a fost apoi lăsată gravi- 
dă de către un fundaș de la Buckeye după meciul din 
Ohio State? (Purdue a pierdut cu 21 la 13.) Oricum, 
mă gândeam la una dintre zilele de acum câţiva ani, 
când Sue Louise era încă în Wynette și simțea că liceul 
Wynette și prietenul ei aveau să fie prea mult pentru 
ea. Sue Louise s-a uitat la mine (eu comandasem o 
înghețată cu ciocolată și vanilie cu bombonele) și a zis: 
„Mă gândeam că viața este ca o Dairy Queen, Holly 
Grace. Fie are un gust atât de bun că îţi dă fiori, fie se 
topește pe toată mâna ta“. 

Viaţa se topește, Dallie. 

După ce am ajuns la cincizeci la sută peste normă 
pentru lipitorile alea de la Sport Equipment Interna- 
tional, am fost trasă în birou săptămâna trecută de 
către noul vicepreședinte, care mi-a spus că promovează 
pe altcineva în functia de manager de vânzări pe regi- 
unea de sud-est. Din moment ce acel altcineva se în- 
tâmpla să fie bărbat și abia dacă și-a atins norma anul 
trecut, am sărit în sus și i-am spus vicepreședintelui că 
se uita drept în sânul unui proces pentru discriminare. 
El a zis: „Haide, haide, dulceată! Voi, femeile, sunteti 
prea sensibile când vine vorba despre genul acesta de 
lucruri. Vreau să ai încredere în mine“. Moment în 
care i-am spus că nu aș avea încredere că nu ar avea 
o erecţie într-un cămin pentru femei în vârstă. Au urmat 
alte câteva schimburi înflăcărate de cuvinte, motiv pen- 
tru care stau acum lungită lângă piscină, în loc să fiu 
prin aeroporturi. 

Veşti mai vesele: mi-am făcut părul ca al lui Far- 
rah Fawcett și arată aproape spectaculos, iar maşina 

Firebird merge grozav. (Era carburatorul, exact cum ai 
zis tu.) 

Nu te încrede în nimic, Dallie, și continuă cu punc- 
tajele alea. 

Cu dragoste, 


Holly Grace 


PS. Am inventat o parte dintre lucrurile despre Sue 
Louise Jefferson, așa că, dacă se întâmplă să o vezi 
data viitoare când te afli în Wynette, să nu pomenești 


nimic despre fundașul de la Buckeye. 


Dallie zâmbi în sinea lui, împături scrisoarea și o vâri 
în buzunarul cămășii, cel mai apropiat loc de inima lui 
pe care îl putu găsi. 


capitolul 6 


Limuzina era un Chevrolet din 1971, fără aer 
condiţionat. Lucrul acesta era deosebit de deranjant 
pentru Francesca, pentru că arșița densă și grea părea 
să fi format un cocon în jurul ei. Deși călătoriile ei în 
Statele Unite fuseseră până în ziua aceea limitate la 
Manhattan şi Hamptons, era prea preocupată de propria 
eroare de judecată pentru a arăta vreun interes față de 
peisajul nefamiliar pe lângă care treceau de când plecase- 
ră de la Gulfport, cu o oră în urmă. Cum de putuse gafa 
atât de tare în alegerea garderobei sale? Aruncă o privire 
dezgustată în jos la pantalonii ei albi din lână grea, și la 
puloverul de cașmir cu mânecă lungă de culoare verde, 
care i se lipea atât de neplăcut de piele. Era prima zi din 
luna octombrie! Cine și-ar fi putut imagina că avea să 
fie atât de cald? 

După aproape 24 de ore de drum, pleoapele i se în- 
chideau de oboseală și trupul îi era acoperit de murdă- 
rie. Zburase de la Gatwick la JFK, apoi în Atlanta şi de 
acolo la Gulfport, unde temperatura era de 33 de grade 

la umbră și unde singurul șofer pe care îl putuse an- 
gaja avea o mașină fără aer condiţionat. Acum, nu 
putea să se gândească decât la momentul când avea 
să ajungă la hotel, să comande un minunat gin cu chi- 
nină, să facă un duş lung rece şi să doarmă pentru ur- 
mătoarele 24 de ore. De îndată ce avea să ia legătura cu 
compania de film și afla unde era cazată, urma să facă 
exact asta. 

Trăgând puloverul departe de pieptul ei umed, în- 
cercă să se gândească la ceva care să o înveselească până 
avea să ajungă la hotel. „Asta are să fie o aventură abso- 
lut grozavă“, își spuse în sinea ei. Deşi nu avea nici un 
pic de experienţă actoricească, fusese întotdeauna 
un mim minunat și avea să muncească din greu în film, 
astfel încât criticii să creadă că era nemaipomenită și toți 
regizorii cei mai buni să dorească să o angajeze. Avea să 
meargă la petreceri minunate, să aibă o carieră frumoasă 
şi să facă grămezi de bani. Asta era ceea ce lipsise din 
viața ei, acel „ceva“ alunecos pe care nu reușise niciodată 
cu adevărat să îl definească. De ce oare nu se gândise la 
asta mai înainte? 

Își dădu la o parte părul de pe tâmple cu vârful dege- 
telor și se felicită pentru că înlăturase cu atâta dibăcie 
piedica de a găsi destui bani pentru a acoperi costul bi- 
letului de avion. De fapt, fusese o distracție, odată ce 
trecuse de șocul inițial al ideii. Multe persoane monde- 
ne își duceau hainele la magazine care cumpărau haine 
de firmă pentru a le revinde; nu ştia de ce nu făcuse 
asta cu luni în urmă. Banii obținuți îi asiguraseră un 
bilet de avion la clasa întâi și achitaseră cea mai mare 
parte a facturilor ei urgente. Oamenii făceau chestiu- 
nile financiare atât de inutil de complexe, își dădea ea 
seama acum, când tot ce era necesar pentru a rezolva 
dificultățile cuiva era un pic de inițiativă. Oricum, de- 
testa să poarte haine de sezonul trecut, şi avea să poată 
începe să cumpere o întreagă garderobă nouă de îndată 
ce compania de film îi restituia banii pentru bilet. 

Mașina intră pe o alee lungă mărginită de stejari. Ea 
își lungi gâtul când cotiră și văzu în față o casă restaura- 
tă, o clădire cu trei etaje din cărămidă și lemn, cu șase 
coloane canelate amplasate grațios de-a lungul verandei 
din față. Pe măsură ce se apropiară, observă o varieta- 
te de camioane și furgonete de secol XX parcate lângă 
casa antebelică. Vehiculele arătau nelalocul lor, exact ca 
membrii echipei care se fâțâiau în pantaloni scurți, tri- 
couri, piepturi goale sau maiouri. 

Şoferul opri mașina și se întoarse către ea. Avea un 
nasture rotund mare cu Bicentenarul American aplicat 
pe gulerul cămășii sale de lucru cafenii. Pe acesta se pu- 
tea citi: „1776-1976“ sus, cu „AMERICA“ şi „ȚARA TU- 
TUROR POSIBILITĂŢILOR“ în mijloc și în partea de 
jos. Francesca văzuse însemne ale Bicentenarului Ameri- 
can pretutindeni de când aterizase pe JFK. Standurile cu 
suvenire erau pline de nasturi comemorativi şi modele 
de plastic ieftine ale Statuii Libertăţii. Când trecuseră 
prin Gulfport, văzuse chiar și stingătoare vopsite să ara- 
te ca acei minutemen din Războiul de Independenţă. 
Cuiva care venea dintr-o țară atât de veche ca Anglia, 
toată celebrarea aceasta a doar două sute de ani îi 
părea exaperată. 

- Patruzeci și opt de dolari, anunţă șoferul de taxi 
într-o engleză cu atât de mult accent, încât ea abia 
îl înțelese. 

Răsfoi banii americani pe care îi cumpărase cu lirele 
ei englezești când aterizase pe JFK și îi dădu aproape tot 
ce avea, alături de un bacşiș generos şi un zâmbet. Apoi 
ieși din taxi, luându-și cu ea trusa de cosmetice. 

- Francesca Day? 

O femeie cu păr zbârlit și cercei care atârnau veni 
către ea. 

- Da? 

- Bună. Sunt Sally Calaverro. Bine ai venit la capătul 
pustietății! Mă tem că voi avea nevoie de tine la garde- 
robă imediat. 

Şoferul depuse valiza Vuitton la picioarele Francescăi. 
Aceasta cercetă fusta șifonată, din bumbac cu imprimeu 
indian, a lui Sally şi maioul maro pe care aceasta alesese 
în mod lipsit de înţelepciune să îl poarte fără sutien. 

- Lucrul acesta este imposibil, domnișoară Calaverro, 
răspunse ea. De îndată ce îl văd pe domnul Byron, merg 
la hotel şi apoi la culcare. Singurul somn pe care l-am 
avut de douăzeci şi patru de ore a fost în avion, și sunt 
înfricoșător de epuizată. 

Expresia lui Sally nu se schimbă. 

- Ei bine, mă tem că voi fi nevoită să te mai rețin un 
pic, deși voi încerca să fac să se termine cât mai repede 
posibil. Lord Byron a devansat programul, şi trebuie să 
avem gata costumul tău până mâine-dimineață. 

- Dar asta este absurd. Mâine este sâmbătă. Voi avea 
nevoie de câteva zile ca să mă acomodez. Nu se poate 
aştepta să încep să lucrez din secunda în care ajung. 

Purtarea plăcută a lui Sally dispăru. 

- Aceasta este lumea spectacolului, dulceaţă. Sună-ţi 
agentul! Aruncă o privire la valizele Vuitton și apoi stri- 
gă la cineva din spatele Francescăi. Hei, Davey, ia lucru- 
rile domnişoarei Day și du-le la cotețul de găini, bine? 

- Coteţul de găini! exclamă Francesca, începând să se 
simtă cu adevărat alarmată. Nu ştiu despre ce este vorba 
aici, dar vreau să merg la hotelul meu de îndată. 

- Mda, nu asta vrem cu toții? Îi aruncă Francescăi 
un zâmbet care se învecina cu obrăznicia. Nu te teme, 
nu este cu adevărat un coteț de găini. Casa unde stăm cu 
toţii se află exact lângă proprietatea aceasta. În urmă 
cu câțiva ani, era un sanatoriu; paturile î încă au mani- 
vele. Îi spunem „coteţul de găini“ pentru că așa arată. 
Dacă nu te deranjează câțiva gândaci, nu este rea. 

Francesca refuză să muște din momeală. Asta se în- 
tâmpla, îşi dădu ea seama, când te certai cu subordonații. 

- Aş vrea să îl văd pe domnul Byron de îndată, de- 
clară ea. 

-În clipa aceasta, filmează înăuntrul casei și nu îi pla- 
ce să fie întrerupt. 

Ochii lui Sally o măsurară nepoliticos, și Francesca o 
putu simți cum îi cerceta hainele șifonate şi materialul 
de iarnă nepotrivit. 

- Îmi încerc norocul, răspunse ea sarcastic, uitându-se 
ţintă la stăpâna garderobei preț de un moment lung și 
încărcat, înainte de a-şi da părul pe spate şi de a pleca. 

Sally Calaverro o privi în timp ce se îndepărta. Stu- 
die trupul acela micuț și zvelt, amintindu-și machiajul 
perfect şi coama splendidă de păr. Cum reușea să își 
vânture părul astfel cu doar o mică ridicare din umeri? 
Femeile superbe luau cumva lecţii despre cum să îşi vân- 
ture părul? Sally trase de o șuviță din propriul păr, us- 
cat şi despicat la vârfuri de la un permanent prost. Toţi 
bărbaţii heterosexuali din companie aveau să înceapă să 
se poarte ca nişte copii de 12 ani când aveau să dea cu 
ochii de femeia aceea, se gândi Sally. Erau obișnuiți 
cu starletele drăguțe, dar asta era altceva, cu accentul 
acela fițos britanic al ei și modul ei de a te fixa cu privi- 
rea care îți amintea de faptul că prinții tăi traversaseră 
oceanul în cala unui vapor. În timpul a nenumărate ore 
petrecute în prea multe baruri pentru persoane singure, 
Sally observase că unii bărbați înghițeau pe pâine raha- 
tul acela de superioritate și condescendență. 

- La dracu’, mormăi ea, simțindu-se ca o uriașă gra- 
să şi demodată înrădăcinată cu fermitate de partea 
greșită a vârstei de 25 de ani. Domnișoara Mare-și-Iare 
cu siguranţă se sufoca sub puloverul ei de cașmir de 
două sute de dolari, dar arăta la fel de rece și de proas- 
pătă ca o reclamă din reviste. Unele femei, i se părea 
lui Sally, fuseseră puse pe pământ doar pentru ca alte 
femei să le urască, iar Francesca Day era, cu siguranță, 
una dintre ele. 


Dallie putea să simtă cum se cobora asupra lui În- 
spăimântătoarea Zi de Luni, deși era sâmbătă și lovise 
un scor spectaculos de 64 cu o zi mai înainte, jucând 
pe un teren cu 18 găuri cu niște vechi prieteni, în afara 
orașului Tuscaloosa. Înspăimântătoarea Zi de Luni era 

numele pe care îl dăduse el dispozițiilor proaste care pu- 
neau stăpânire pe el mai frecvent decât dorea să lase să 
se vadă, înfigându-și dinţii ascuțiți în el și sugând toată 
seva. În general, Înspăimântătoarea Zi de Luni dădea 
peste cap afurisit de multe lucruri, nu numai loviturile 
sale lungi cu crosele de fier. 

Se aplecă peste cafeaua lui Howard Johnson și privi 
în gol pe fereastra restaurantului către locul de parcare. 
Soarele nu se ridicase cu totul și, în afară de câțiva șoferi 
de camion cu ochii somnoroși, restaurantul era aproa- 
pe gol. Încercă să își alunge starea proastă căutând o 
motivație. Nu fusese un sezon rău, își spuse în sinea lui. 
Câștigase câteva turnee, iar el și comisarul Deane Beman 
de la PGA nu avuseseră discuții de mai mult de două 
sau trei ori pe tema subiectului preferat al comisarului: 
purtare nedemnă de un jucător profesionist de golf. 

-Ce să fie? întrebă chelnerița care veni lângă masa 
lui, cu o batistă portocalie cu albastru în buzunar. 

Era una dintre femeile acelea grase curate ca lacrima, 
cu păr dat cu fixativ și machiaj reuşit, genul care avea 
grijă de ea şi te făcea să spui că avea un chip drăguţ sub 
toată grăsimea aceea. 

- Friptură şi cartofi prăjiți, zise el, dându-i meniul. 
Două ouă ochiuri moi şi încă un galon de cafea. 

- Vrei și ceașcă sau ar trebui să ţi-o injectez direct 
în vene? 

El râse. 

- Tu doar continuă să o aduci, dulceaţă, şi mă descurc 
eu unde să o pun. 

La naiba, iubea chelnerițele. Erau cele mai bune fe- 
mei din lume. Aveau înțelepciunea străzii și erau imper- 
tinente - și fiecare dintre ele avea o poveste. 

Această chelneriță zăbovi câteva momente ca să îl pri- 
vească înainte de a se îndepărta, studiindu-i chipul fru- 
mos, se gândi el. Se întâmpla tot timpul şi în general nu 
era deranjat decât dacă ele îi aruncau și privirea aceea 
pe jumătate flămândă care îi spunea că doreau de la el 
ceva ce el nu putea să le dea, la naiba. 

Înspăimântătoarea Zi de Luni reveni cu toată forța. 
Nu mai departe de dimineața aceasta, imediat după ce 
se târâse din pat, stătuse sub duș încercând să își facă cei 
doi ochi înroșiţi să stea deschişi când Ursul venise chiar 
lângă el și îi șoptise în ureche: „Este aproape Halloween, 
Beaudine. Unde ai de gând să te ascunzi anul acesta?“ 

Dallie răsucise robinetul de apă rece la maximum, 
dar Ursul continuase: „Ce dracului crede că face un nei- 
ca-nimeni fără nici o valoare ca tine trăind pe aceeași 
planetă cu mine!“ 

Dallie alungă amintirea când sosi mâncarea, alături 
de Skeet, care se strecură la masă. Dallie împinse farfuria 
cu micul dejun pe masă și își mută privirea în timp ce 
Skeet își luă furculița şi o înfipse în friptura în sânge. 

-Cum te simți astăzi, Dallie? 

- Nu pot să mă plâng. 

- Ai băut cam mult azi-noapte. 

Dallie ridică din umeri. 

- Am alergat câțiva kilometri azi-dimineață. Am făcut 
niște flotări. Am transpirat. 

Skeet ridică privirea, cu furculița și cuțitul pregătite 
în mâini. 

- Oho! 

- Ce dracului ar trebui să însemne asta? 

- Nu înseamnă nimic, Dallie, doar că eu cred că te 
prinde iar din urmă Înspăimântătoarea Zi de Luni. 

Luă o gură din ceașca lui de cafea. 

- Este normal să te simţi deprimat către sfârșitul 
sezonului - prea multe moteluri, prea mult timp petre- 
cut pe drumuri. 

-Mai ales atunci când nici măcar nu te-ai apropiat de 
vreunul dintre turneele mari. 

- Un turneu este un turneu. 

- Baligă de cal. _ 

Skeet se reîntoarse la friptură. Între ei se scurseră câ- 
teva minute de tăcere. Dallie vorbi în cele din urmă: 

- Mă întreb dacă pe Nicklaus îl apucă vreodată Înspăi- 
mântătoarea Zi de Luni. 

Skeen puse jos furculița, trântind-o. 

- Ei, haide, nu începe să te gândești din nou la 
Nicklaus! De fiecare dată când începi să te gândești 
la el, jocul tău se duce direct la dracu”. 

Dallie își împinse ceașca de cafea și luă nota de plată. 

- Dă-mi câteva amfetamine, da? 

- Fir-ar, Dallie, credeam că ai de gând să te lași de 
chestiile alea. 

- Vrei să rămân azi în cursă sau nu! 

- Sigur că vreau să rămâi în cursă, dar nu îmi place 
felul în care o faci în ultima vreme. 

- Las-o baltă, te rog, și dă-mi nenorocitele de pastile! 

Skeet clătină din cap, dar făcu întocmai cum i se spu- 
sese, băgând mâna în buzunar și împingând pastilele 
negre pe masă. Dallie le înșfăcă. În timp ce le înghiți, 
nu îi scăpă faptul că exista o contradicție aproape cara- 
ghioasă între grija pe care o avea față de trupul său de 
atlet şi abuzul la care îl supunea sub forma nopților 
târzii, a băuturii și a acelei rezerve pe care îl obliga pe 
Skeet să o care în buzunarele sale. Totuşi, nu avea 
cu adevărat importanță. Dallie se zgâi la banii pe care îi 
aruncase pe masă. Când erai născut un Beaudine, era în 
mare predestinat să nu mori de bătrânețe. 


- Rochia asta este hidoasă! 

Francesca își studie reflexia în oglinda lungă așezată 
la capătul rulotei care servea drept garderobă improvi- 
zată. Ochii ei fuseseră măriți pentru ecran cu fard de 
culoarea chihlimbarului și o pereche de gene dese, iar 
părul ei fusese despărțit la mijloc, întins peste tâmple și 
prins în cârlionți care îi cădeau peste urechi. Coafura de 
epocă era încântătoare și o prindea, așa că nu se certă 
deloc cu bărbatul care tocmai terminase să i-o aranjeze, 
dar rochia era o cu totul altă poveste. Ochiului ei reglat 
după ultima modă, taftaua insipidă roz, cu straturile de 
volane din dantelă albă care încercuiau fusta, îi părea ca 
un choux à la creme cu căpşune exagerat de dulce. Cor- 
sajul era atât de strâmt, încât abia dacă putea să respire, 

și balenele îi ridicau sânii până când totul, în afară de 
sfârcuri, se revărsa peste partea de sus. Rochia reușea 
să fie în același timp siropoasă şi vulgară, cu siguranță 
nimic asemănător costumelor pe care Marisa Berenson 
le purtase în Barry Lyndon. 

- Nu este deloc ce aveam în minte şi este imposibil să 
o port, zise ea cu fermitate. Va trebui să faci ceva. 

Sally Calaverra mușcă o bucată de aţă roz cu un pic 
mai multă forță decât era necesar. 

- Acesta este costumul care a fost creat pentru rol. 

Francesca se mustră pentru că nu dăduse mai multă 
atenție rochiei ieri, când Sally o ajusta. Dar fusese atât 
de distrasă de epuizarea ei și de faptul că Lloyd Byron se 
dovedise atât de nerezonabil de încăpățânat când ea 
i se plânsese de îngrozitoarele aranjamente de cazare, 
încât abia dacă se uitase la costumaţie. Acum, avea mai 
puţin de o oră înainte să trebuiască să se prezinte pe 
platoul de filmare ca să filmeze prima dintre cele trei 
scene în care apărea. Cel puţin, bărbaţii din companie 
fuseseră de ajutor, găsindu-i o cameră mai confortabilă, 
cu propria baie, și aducându-i o tavă cu mâncare alături 
de ginul acela minunat și de chinina la care visase. Deși 
„coteţul de găini“, cu ferestrele sale micuţe și mobila 
din furnir maro-gălbui, era o monstruozitate, dormise 
ca moartă și chiar simţise un soi de nerăbdare când se 
trezise în dimineața aceea - cel puţin, până când se ui- 
tase a doua oară la costumația sa. 

După ce se întoarse ca să vadă spatele rochiei, se hotă- 
ri să facă apel la simțul corectitudinii al lui Sally. 

- Cu siguranță ai altceva. Nu port absolut nicio- 
dată roz. 

- Acesta este costumul pe care l-a aprobat Lord Byron, 
şi nu pot face nimic în legătură cu asta. 

Sally închise ultima dintre capsele de la spate, tră- 
gând de material cu mai multă forță decât era nece- 
sar. Francesca își ţinu respirația din cauza strângerii 
inconfortabile. 

- De ce îi tot spui pe numele acela ridicol: Lord 
Byron? 

- Dacă trebuie să pui întrebarea aceasta înseamnă că 
nu îl cunoști prea bine. 

Francesca refuză să permită garderobierei ori 
costumației să îi strice cheful. La urma urmei, biata Sally 
era nevoită să muncească toată ziua în rulota aceasta 
îngrozitoare. Lucrul acesta ar fi făcut pe oricine furios. 

Francesca își reaminti că i se dăduse un rol într-un 
film de prestigiu. Și apoi aspectul ei fizic era destul de 
izbitor încât să biruiască orice costumație, chiar și pe 
aceasta. Totuşi, în mod categoric trebuia să facă ceva 
pentru a obține o cameră de hotel. Nu avea nici cea mai 
mică intenţie să mai petreacă încă o noapte într-un loc 
ce nu oferea servicii de curăţenie. 

Tocurile franţuzeşti ale pantofilor ei scârțâiră în 
pietriș când traversă aleea și se îndreptă spre casa de pe 
plantație, cu măreaţa ei crinolină legănându-se dintr-o 
parte în alta. De data aceasta, nu avea să facă greșeala 
pe care o făcuse ieri, aceea de a încerca să negocieze cu 
lacheii. De data aceasta, mergea direct la producător 
cu lista ei de reclamaţii. leri, Lloyd Byron îi spusese că 
dorea ca actorii și echipa să locuiască împreună ca să 
dezvolte un spirit de echipă, dar ea bănui că acesta 
era doar zgârcit. În ceea ce o privea, apariţia într-un 
film de prestigiu nu compensa faptul că era nevoită să 
trăiască precum un barbar. 

După câteva întrebări, îl găsi în cele din urmă pe Lew 
Steiner, producătorul. Acesta stătea în holul conacului 
Wentworth, chiar la ușa sufrageriei în care se aranja sce- 
na pentru filmarea ei. Apariţia lui slinoasă o șocă. Mic 
şi îndesat, nebărbierit, cu o cruce egipteană de aur atâr- 
nând sub gulerul deschis al cămășii sale colorate, arăta 
ca și cum locul său era la colțul unei străzi din Soho, 
vânzând ceasuri furate. Ea păși peste cablurile electrice 
care se încolăceau de-a lungul covorului de pe hol și se 
prezentă. Când el ridică privirea din mapa sa, ea se lansă 


114 Susan Elizabeth Phillips 


în lunga ei listă de plângeri, în același timp reușind să 
păstreze un zâmbet în voce. 

- ... Așadar, vedeți, domnule Steiner, pur și simplu 
nu mai pot petrece încă o noapte în locul acela îngrozi- 
tor. Am nevoie de o cameră de hotel înainte de căderea 
nopții. ÎL privi învingătoare. Este atât de dificil să dormi 
când ești îngrijorat că vei fi devorat de gândaci. 

El stătu câteva momente să se holbeze la sânii ei 
ridicați, apoi trase un scaun pliabil de lângă perete şi se 
așeză pe el, depărtându-și picioarele atât de tare, încât 
materialul kaki i se întinse peste coapse. 

- Lord Byron mi-a spus că eşti o adevărată frumusețe, 
dar nu l-am crezut. Asta arată cât sunt de deștept. Făcu 
un sunet neplăcut cu colțul gurii. Numai cei cu rolurile 
principale au camere de hotel, dulceaţă, și asta pentru 
că este în contractul lor. Restul plevei trebuie să îndure. 

- „Pleavă“ fiind cuvântul de ordine, nu-i aşa? se răsti 
ea, uitând de toate eforturile de a fi împăciuitoare. 

Toţi oamenii de film erau atât de sordizi? Simți o stră- 
fulgerare de iritare față de Miranda Gwynwyck. Oare Mi- 
randa știuse cât de neplăcute aveau să fie condiţiile aici? 

- Nu vrei slujba, zise ridicând din umeri Lew Steiner. 
Am o duzină de fătuci pe care le pot aduce aici până 
după-amiază ca să îți ia locul. Excelenţa Sa a fost cel care 
te-a angajat - nu eu. 

Fătuci! Francesca putu să simtă cum i se adună o pâ- 
clă roșie sub pleoape, dar, în momentul în care deschise 
gura ca să explodeze, o mână îi cuprinse umărul. 

- Francesca! exclamă Lloyd Byron, întorcând-o către 
el şi sărutându-i obrazul, distrăgând-o de la mânia ei. 
Arăţi absolut răpitor! Nu este minunată, Lew? Ochii 
ăștia verzi de pisică! Gura asta incredibilă! Nu ţi-am spus 
că e perfectă pentru Lucinda’ Face toți bănuţii cheltuiţi 
pentru a o aduce aici. 

Francesca dădu să îi aducă aminte că ea era cea care 
plătise acei bănuţi și că îi dorea pe toți înapoi, până 
la ultimul, dar, înainte să apuce să spună ceva, Lloyd 
Byron continuă: 

- Rochia este genială. Inocent de copilăroasă și totuși 
senzuală. Îmi place grozav părul tău. Aceasta este Fran- 
cesca Day, oameni buni! 

Francesca acceptă prezentarea, și apoi Byron o trase 
deoparte, scoțând o batistă de un galben pai din bu- 
zunarul pantalonilor săi scurți de culoarea vaniliei și 
apăsându-și-o încetișor pe frunte. 

- Vom filma scenele tale astăzi și mâine, și camera 
mea va fi absolut în extaz. Nu ai nici o replică, așa că nu 
ai nici un motiv să ai emoții. 

- Nu sunt niciodată emoționată, afirmă ea. Sfinte 
Dumnezeule, ieșise cu prințul de Wales. Cum putea 
cineva să creadă că un asemenea lucru ar face-o să aibă 
emoții? Lloyd, rochia asta... 

- Nemaipomenită, nu-i aşa? 

O conduse către sufragerie, cârmind-o printre două 
camere de luat vederi și o pădure de lumini către par- 
tea din față a platoului, care fusese mobilat cu fotolii 
Hepplewhite, o canapea acoperită cu damasc și flori 
proaspete în vase vechi de argint. 

- În primul cadru, vei sta în picioare în fața acelor 
ferestre. Te voi lumina din spate, așa că tot ce vei avea 
de făcut este să înaintezi când te anunț eu și să îţi lași 
chipul ăsta minunat al tău să devină încetincet clar. 

Faptul că el pomeni despre chipul ei minunat alun- 
gă o parte din resentimentul pe care îl simțea din ca- 
uza felului în care era tratată și îl privi cu mai multă 
amabilitate. 

- Gândeşte-te la „forța vitală“, o îndemnă el. Ai văzut 
opera lui Fellini, cu personaje mute. Chiar dacă Lucinda 
nu rostește niciodată vreo vorbă, prezenţa ei trebuie să 
treacă dincolo de ecran și să apuce audiența de gât. Ea 
este un simbol al intangibilului. Vitalitate, strălucire, 
magie! Își pugui buzele. Dumnezeule, sper că treaba asta 
nu va fi atât de ezoterică încât cretinii din audienţă să 
rateze esenţa. 

În următoarea oră, Francesca stătu nemișcată pen- 
tru reglarea luminilor și apoi se concentră asupra unei 

repetiții, în timp ce fură făcute ultimele ajustări. Îi fu 
prezentată lui Fletcher Hall, un actor brunet, care ară- 
ta destul de sinistru în redingotă și pantaloni și care 
juca rolul principal masculin. Deși îi plăcea să stea la 
curent cu bârfele despre vedetele de cinema, nu auzise 
niciodată despre el și, o dată în plus, se trezi asaltată de 
îndoieli. De ce nu recunoștea nici unul dintre numele 
acestor oameni? Poate că făcuse o greșeală că nu afla- 
se mai multe despre producție înainte să sară atât de 
orbește în mijlocul ei. Poate că ar fi trebuit să ceară 
să vadă un scenariu... Dar ieri se uitase prin contractul 
ei, își reaminti, şi totul păruse în ordine. 

Îndoielile ei se stinseră treptat în timp ce filmă cu 
ușurință prima scenă, stând în picioare în fața ferestrei 
şi urmând instrucțiunile lui Lloyd. 

- Superb! continua acesta să strige. Minunat! Eşti un 
talent înnăscut, Francesca. 

Complimentele o alinară, și, în ciuda strânsorii din 
ce în ce mai inconfortabile a rochiei, fu în stare să se 
relaxeze între filmări şi să flirteze cu unii dintre membrii 
masculini ai echipei, care fuseseră atât de atenţi cu ea cu 
o noapte în urmă. 

Lloyd o filmă mergând prin încăpere, făcând o 
reverență în fața lui Fletcher Hall şi reacționând la dia- 
logul lui privindu-l melancolic în ochi. Până la ora prân- 
zului, când fu dezlegată din costumul ei timp de o oră, 
descoperi că chiar se distra. După pauză, Lloyd o așeză 
în diferite locuri din sufragerie, unde filmă prim-planuri 
din orice unghi imaginabil. 

- Eşti foarte frumoasă, draga mea! îi striga. Dumneze- 
ule, chipul ăsta în formă de inimă și ochii ăștia minunați 
sunt perfecțiunea întruchipată. Desfaceți-i părul! Minu- 
nat! Minunat! 

Când anunţă o pauză, Francesca se întinse, cam ca o 
mâță căreia tocmai i se scărpinase bine spinarea. 

Până târziu după-amiază, sentimentul ei de confort 
decedă în faţa arșşiței înăbușitoare care venea de la 
vreme și de la becurile cu arc electric. Ventilatoarele 

împrăștiate pe platou nu reușeau să răcească aerul, mai 
ales că trebuiau oprite de fiecare dată când rulau came- 
rele de luat vederi. Corsetul greu și multiplele straturi 
de jupe de sub rochia ei capturară căldura aproape de 
pielea ei, până când crezu că avea să leșine. 

- În mod categoric, nu pot să mai fac nimic astăzi, de- 
clară ea în cele din urmă, în timp ce bărbatul de la ma- 
chiaj îi tamponă perlele de sudoare care începuseră să se 
formeze lângă linia părului în cel mai dezgustător mod po- 
sibil, Pur și simplu, mă sfârșesc din cauza căldurii, Lloyd. 

- Încă o scenă, draga mea. Încă una doar. Priveşte 
unghiul luminii prin fereastră. Pielea ta va străluci de-a 
dreptul. Te rog, Francesca, ai fost ca o prințesă. Prinţesa 
mea splendidă, fără cusur! 

Când se punea problema astfel, cum ar fi putut ea 
să refuze? 

Lloyd o îndrumă către un semn care fusese așezat 
pe podea, nu departe de șemineu. Începutul filmului, 
înțelese ea, era centrat pe sosirea unei școlărițe en- 
glezoaice pe o plantație din Mississippi, unde avea să 
devină mireasa stăpânului retras al acesteia, un bărbat 
despre care Francesca presupuse că intenționase să se- 
mene cu Rochester al lui Jane Eyre, deși Fletcher Hall 
părea un pic prea slinos pentru a fi un erou romantic. 
Din nefericire pentru şcolăriță, dar din fericire pentru 
Francesca, Lucinda urma să aibă parte de o moarte tra- 
gică în aceeași zi. Francesca putea deja să își închipuie 
o splendidă scenă de moarte, pe care avea de gând să o 
joace cu o pasiune reținută, așa cum se cuvenea. Încă nu 
descoperise ce anume aveau de-a face Lucinda şi stăpâ- 
nul plantației cu partea principală a poveștii, care avea 
acţiunea în timpul prezent și părea să implice un număr 
mare de actrițe, dar, din moment ce ea nu avea să apară 
în partea aceea a filmului, nu părea să conteze. 

Lloyd își șterse fruntea cu o batistă nouă și merse la 
Fletcher Hall. 

- Vreau să vii în spatele Francescăi, să îți așezi mâi- 
nile pe umerii ei şi apoi să îi ridici părul într-o parte, 

ca să îi săruți gâtul. Francesca, amintește-ți că ai fost la 
adăpost toată viața ta. Atingerea lui te şochează, dar îţi 
și face plăcere. Înţelegi? 

Ea simţi cum o picătură de transpirație îi alunecă în- 
tre sâni. 

-Sigur că înţeleg, răspunse ea morocănoasă. 

Un bărbat de la machiaj merse până la ea și îi pudră 
gâtul. Ea îl puse să ridice o oglindă ca să poată verifica. 

- Amintește-ți, Fletcher, zise mai departe Lloyd, nu 
vreau să o săruți cu adevărat pe gât, doar să insinuezi 
sărutul. În regulă, haideţi să vedem cum merge. 

Francesca își ocupă locul, doar ca să îndure o altă 
amânare interminabilă cât timp se făcură alte modifi- 
cări la poziţia luminilor. Apoi cineva observă o pată 
pe redingota lui Fletcher, unde acesta transpirase, şi 
Sally fu nevoită să aducă o haină de schimb din rulota 
pentru garderobă. 

Francesca bătu din picior. 

-Cât timp vă așteptați să mă mai ţineţi aici în picioa- 
re? Nu o să înghit așa ceva! Îţi mai dau fix cinci minute, 
Lloyd, și apoi plec! 

El îi aruncă o privire glacială. 

- Ascultă, Francesca, trebuie să fim profesioniști. Toţi 
ceilalți oameni sunt şi ei obosiţi. 

- Toţi ceilalți oameni nu poartă un costum de cinci 
kilograme. Mi-ar plăcea să văd cât de profesioniști ar fi 
dacă s-ar sufoca de moarte! 

- Doar câteva minute, zise el împăciuitor și apoi își 
făcu mâinile pumn, după care le duse dramatic către 
piept. Foloseşte tensiunea pe care o simţi, Francesca. 
Folosește tensiunea în scena ta. Transferă tensiunea ta 
către Lucinda - o tânără trimisă într-un tărâm nou pen- 
tru a se căsători cu un bărbat care îi este străin. Toată 
lumea să facă liniște. Liniște, linişte, linişte! Lăsați-o pe 
Francesca să își simtă tensiunea. 

Bărbatul cu microfonul, care fusese preocupat de sâ- 
nii ridicați ai Francescăi cea mai mare parte a zilei, se 
aplecă către cameraman. 

- Mi-ar plăcea să îi măsor tensiunea. 

- Stai la coadă, frățioare. 

În cele din urmă, sosi noua redingotă, și scena fu 
filmată. 

- Nu te mișca! strigă Lloyd de îndată ce terminară. 
Tot ce ne mai trebuie este un prim-plan cu Fletcher să- 
rutând gâtul Francescăi și încheiem pe ziua de azi. Nu va 
dura decât o secundă, Toată lumea este pregătită? 

Francesca mârâi, dar rămase nemișcată. Suferise atât 
timp - câteva minute în plus nu aveau să mai conteze. 
Fletcher își așeză mâinile pe umerii ei şi îi ridică părul. 
Ei îi displăcu faptul că el o atingea. Era, cu siguranță, 
banal, deloc genul ei de bărbat. 

- Arcuieşte-ţi gâtul un pic mai mult, Francesca, îi ceru 
Lloyd. Machiajul, unde ești? 

- Chiar aici, Lloyd. 

- Atunci, haide! 

Bărbatul de la machiaj păru nedumerit. 

- De ce anume ai nevoie? 

- De ce am nevoie! zise Lloyd ridicând mâinile într-un 
gest dramatic de frustrare. 

- O, d-a-a. 

Bărbatul de la machiaj făcu o grimasă în semn de 
scuze, apoi o strigă pe Sally, care stătea în picioare în 
spatele camerei de luat vederi. 

- Hei, Calaverro, bagă mâna în caseta mea, te rog, şi 
aruncă-mi colții lui Fletcher. 

Colţii lui Fletcher? 

Francesca își simți stomacul prăbuşinduri-se. 

- Colți! șuieră Francesca. De ce poartă Fletcher colți? 

Sally trânti obiectele odioase în mâinile colegului de 
la machiaj. 

- Este un film cu vampiri, dulceaţă. Ce te așteptai să 
poarte - niște chiloți tanga? 

Francesca se simți ca şi cum nimerise într-un coșmar 
îngrozitor. Smulgându-se de lângă Fletcher Hall, se re- 
pezi la Byron. 

- Mai mintit! strigă ea. De ce nu mi-ai spus că este un 
film cu vampiri? Dintre toate lucrurile mizerabile, detes- 
tabile... Dumnezeule, te voi da în judecată pentru asta; 
ne vom judeca până aproape de sfârșitul vieții tale ridi- 
cole. Dacă crezi chiar și pentru o clipă că voi permite ca 
numele meu să apară pe... pe... Nu fu în stare să repete 
cuvântul, pur şi simplu nu fu în stare! Imaginea Marisei 
Berenson îi pâlpâi în minte, splendida Marisa auzind 
ce i se întâmplase bietei Francesca Day și râzând până 
când șiroaie de lacrimi îi curgeau pe obrajii de alabastru. 
Încleştându-și pumnii, Francesca strigă: Spune-mi în cli- 
pa asta exact despre ce este acest film odios! 

Lloyd strâmbă din nas, în mod limpede ofensat. 

- Este despre viață și moarte, transfer de sânge, esența 
însăși a vieții trecând de la o persoană la alta. Evenimen- 
te metafizice despre care se pare că tu nu ştii nimic. 

Se îndepărtă furios. 

Sally înaintă şi își încrucișă brațele, în mod clar 
amuzându-se. 

- Filmul este despre o grămadă de stewardese care 
închiriază o vilă despre care se presupune că este bân- 
tuită. Una câte una, fiecare ajunge să aibă sângele supt 
de către fostul proprietar, bătrânul Fletcher, care și-a 
petrecut ultimul secol sau cam aşa tânjind după dragos- 
tea lui pierdută, Lucinda. Există o intrigă secundară cu 
o femeie vampir şi un striper, dar aceasta are loc mai 
aproape de final. 

Francesca nu aşteptă să audă mai departe. Aruncând 
o privire furioasă către toți, o şterse de pe platou. Cri- 
nolina i se legănă dintr-o parte în cealaltă și sângele îi 
fierbea în vene în timp ce ieși în fugă din vilă şi o zbughi 
către rulote, în căutarea lui Lew Steiner. Își bătuseră joc 
de ea! Își vânduse hainele şi călătorise jumătate de lume 
ca să joace un rol minor într-un film cu vampiri! 

Tremurând de furie, îl găsi pe Steiner șezând la o 
masă de metal sub copacii din apropierea rulotei cu 
mâncare. Crinolina i se înclină în partea din spate când 
ea se opri brusc, lovindu-se de piciorul mesei. 

- Am acceptat slujba aceasta pentru că am auzit că 
domnul Byron avea reputaţia de regizor de calitate! de- 
clară ea, împungând aerul cu un gest aspru, îndreptat în 
general către casa de pe plantație. 

El îşi ridică privirea de la sendvişul lui pe jumătate 
mâncat. 

- Cine ţi-a spus asta? 

O imagine a chipului Mirandei Gwynwyck, încrezută 
şi plină de satisfacție, pluti în fața ochilor ei, și totul 
deveni orbitor de limpede. Miranda, care se presupunea 
că era o feministă, sabotase o altă femeie într-o încercare 
nesăbuită de a-şi proteja fratele. 

- El mi-a spus că avea să facă o declarație spiritua- 
lă! exclamă. Ce are de-a face orice din toate acestea cu 
declaraţii spirituale - sau cu forța vitală, sau cu Fellini, 
pentru numele lui Dumnezeu? 

Steiner rânji. 

- De ce crezi că îi spunem Lord Byron? Face ori- 
ce rahat să sune ca o poezie. Bineînţeles, este tot un 
rahat şi la final, dar nu îi spunem asta. Este ieftin și 
muncește rapid. 

Francesca spera la o oarecare neînțelegere, o mică 
rază de speranţă de care sufletul ei optimist avea nevoie. 

- Cum rămâne cu Palm d'Or? întrebă ea cu sufletul 
la gură. 

- Palm ce? 

- Palm d'Or. Se simţi ca o proastă. Festivalul de Film 
de la Cannes. 

Lew Steiner se holbă la ea pentru un moment înainte 
de a izbucni într-un râs copios, care aduse cu el o mică 
bucată de șuncă. 

- Scumpo, ultimul film pe care l-a făcut pentru mine 
a fost Co-ed Massacre și cel de dinaintea acestuia a fost 

un filmuleţ numit Arizona Prison Women. A mers foarte 
bine în cinematografele în aer liber. 

Francesca abia dacă reuşi să scoată vorbele din gură: 

- Şi chiar se aștepta ca eu să apar într-un film cu 
vampiri? 

- Doar te afli aici, nu? 

Ea se hotări imediat. 

- Nu pentru mult timp! Voi reveni cu valizele în exact 
zece minute, și mă aștept să ai pentru mine un ordin de 
plată care să îmi acopere cheltuielile, precum și un șofer 
care să mă ducă la aeroport. Și, dacă folosiți un singur 
cadru din cele pe care le-aţi filmat cu mine, vă voi da în 
judecată până în pragul morţii. 

- Ai semnat un contract, așa că nu vei avea prea 
mult noroc. 

- Am semnat un contract prin șiretlicuri. 

- Aiureli. Nimeni nu te-a minţit. Și poți să îţi iei gân- 
dul de la vreun ban până nu termini filmarea. 

- Cer să mi se plătească ceea ce îmi datorezi! Se 
simțea ca o nesuferită soție de pescar care se tocmea la 
colțul străzii. Trebuie să îmi plătești drumul. Am avut o 
înțelegere! 

- Nu vei primi nici un bănuţ până când nu termini 
ultima scenă de mâine. 

Își trecu privirea peste trupul ei într-un mod neplăcut. 

- Este cea în care Lloyd dorește să filmezi goală. De- 
florarea inocenței, aşa o numeşte el. 

- Lloyd mă va vedea goală în aceeaşi zi în care va 
câștiga Palm d'Or! 

Răsucindu-se pe călcâie, începu să se depărteze fur- 
tunos, dar unul dintre odioasele volane roz ale fustei 
ei se agăță de colțul mesei de metal. Trase de el ca să se 
elibereze, sfâșiindu-l. 

Steiner sări de la masă. 

- Hei, fii atentă cu costumațţia! Lucrurile astea mă 
costă bani! 

Ea înșfăcă recipientul cu muștar de pe masă și stoarse 
o pată mare pe partea din față a rochiei. 

- Cât de îngrozitor, zise ea batjocoritor. Se pare că 
aceasta trebuie spălată. 

- Căţea! strigă el în urma ei în timp ce ea se îndepărta 
furioasă. Nu vei mai lucra niciodată! Voi avea grijă ca 
nimeni să nu te angajeze nici măcar să duci gunoiul. 

- Minunat! îi răspunse ea. Pentru că am avut parte 
de tot gunoiul pe care pot să îl îndur! 

Apucând de volane, îşi ridică fusta până la genunchi, 
traversă pajiștea și se îndreptă către coteţul de găini. 
Niciodată, absolut niciodată în întreaga ei viață nu 
fusese tratată atât de urât. Avea să o facă pe Miranda 
Gwynwyck să plătească pentru această umilință chiar 
dacă avea să fie ultimul lucru pe care avea să îl facă. Avea 
să se căsătorească, de-a naibii, cu Nicholas Gwynwyck în 
ziua în care avea să revină acasă! 

Când ajunse în camera ei, era palidă de furie, şi ve- 
derea patului ei nefăcut îi alimentă starea. Apucând 
o lampă verde urâtă de pe noptieră, o zvârli în partea 
cealaltă a încăperii, unde aceasta se sparse de perete. 
Distrugerea nu o ajută; se simțea în continuare ca şi cum 
cineva o lovise în stomac. Târândui valiza până la pat, 
înghesui înăuntru cele câteva haine pe care se deranjase 
să le scoată cu o noapte înainte, trânti capacul și se aşeză 
pe el. Până când reuși să închidă cu forța încuietorile, 
buclele ei aranjate cu grijă se desprinseseră și pieptul îi 
era ud de transpirație. Apoi își aminti că încă purta acel 
îngrozitor costum roz. 

Aproape că scânci de frustrare când deschise din nou 
valiza. Aceasta nu era decât vina lui Nicky! Când avea 
să se întoarcă în Londra, avea să îl oblige să o ducă pe 
Costa del Sol şi avea să stea lungită pe afurisita aia de 
plajă toată ziua, fără să facă nimic în afară de a se gândi 
la feluri în care să îl facă să se simtă groaznic! Întinzând 
mâna în spatele ei, începu să se lupte cu capsele care 
îi ţineau corsajul, dar acestea fuseseră cusute pe două 
rânduri și materialul era atât de bine strâns, încât nu 
reuși să le desfacă. Se răsuci și mai tare, lăsând să îi sca- 
pe o înjurătură, dar capsele refuzară să se clintească. 

Tocmai când se împăcase cu ideea de a căuta pe cineva 
pentru o mână de ajutor, se gândi la expresia de pe chi- 
pul gras și înfumurat al lui Lew Steiner când ea storsese 
muștar pe costumație. Aproape că râse cu glas tare. „Să 
vedem cât de înfumurat are să fie când are să constate 
că prețioasa a dispărut“, se gândi ea cu o explozie de 
veselie malițioasă. 

Nimeni nu se afla în preajmă ca să o ajute, așa că fu 
nevoită să care ea însăși valiza. Cărându-și valiza Vuitton 
într-o mână și geanta cu cosmetice în cealaltă, se chi- 
nui să înainteze pe cărarea care ducea la vehicule, doar 
ca să descopere, odată ajunsă acolo, că absolut nimeni 
nu dori să o ducă în Golfport. 

- Îmi pare rău, domnişoară Day, dar ne-au spus că au 
nevoie de toate mașinile, mormăi unul dintre bărbați, 
fără să o privească în ochi. 

Nu îl crezu nici pentru o clipă. Asta era mâna lui Lew 
Steiner, cel din urmă atac meschin la adresa ei! 

Un alt membru al echipei fu mai serviabil. 

- Există o benzinărie nu prea departe pe șosea. Indică 
direcția cu o întoarcere a capului. Aţi putea să dați un 
telefon de acolo și să puneţi pe cineva să vă ia. 

Ideea de a merge pe jos de-a lungul şoselei era destul 
de descurajantă - cu atât mai mult gândul de a fi nevoită 
să meargă până la o benzinărie. Tocmai când își dădu 
seama că avea să fie obligată să își înghită mândria şi să 
se întoarcă în cotețul de păsări ca să îşi schimbe rochia, 
Lew Steiner cobori dintr-una dintre rulote și îi aruncă 
un rânjet dezgustător. Ea decise că avea să moară înainte 
să dea înapoi. Uitându-se la el încruntată, își ridică vali- 
zele și se îndreptă prin iarbă către șosea. 

- Hei! Opreşte-te chiar acolo! strigă Steiner, gâfâind 
lângă ea. Nu mai face nici un pas până nu recuperez 
costumaţia! 

Ea se răsti la el: 

- Dacă mă atingi, te voi acuza de hărțuire! 

- Eu te voi acuza de furt! Rochia aceea îmi aparține! 

- Şi sunt sigură că ai arăta fermecător în ea. 

În mod intenționat, îl lovi în genunchi cu geanta ei 
de cosmetice în timp ce se întoarse să plece. El scheu- 
nă de durere, iar ea zâmbi în sinea ei, dorindu-și să-l fi 
lovit mai tare. 

Avea să fie ultimul ei moment de satisfacție pentru 
foarte multă vreme de atunci înainte. 


- Ai ratat intersecţia, îl certă Skeet pe Dallie de pe 
bancheta din spate a Buickului Riviera. Pe 98, ţi-am 
spus. Pe 98 către 55, 55 către 12, apoi pe pilot automat 
direct către Baton Rouge. 

- Faptul că mi-ai spus acum o oră și apoi ai adormit 
nu mă ajută prea mult, mârâi Dallie. 

Purta o șapcă nouă, bleumarin cu un steag american 
în față, dar nu ajuta împotriva soarelui de după-amiază, 
așa că luă o pereche de ochelari de soare din torpedou și 
apoi și-i puse pe nas. Pini pitici se întindeau de o parte 
şi de cealaltă a șoselei cu două benzi. 

Nu văzuse nimic altceva decât câteva rable ruginite de 
kilometri întregi, și stomacul lui începuse să chiorăie. 

- Uneori, nu eşti bun de nimic, mormăi. 

- Ai vreo gumă de mestecat Juicy Fruit? întrebă Skeet. 

Un petic de culoare în depărtare captă pe neașteptate 
atenţia lui Dallie, un vârtej de roz aprins care se clătina 
încet pe lângă şosea. Pe măsură ce se apropiară, forma 
deveni treptat mai distinctă. 

Îşi trase ochelarii de la ochi. 

-Nu pot să cred. Uită-te la asta! 

Skeet se aplecă înainte, cu antebraţul sprijinit pe spă- 
tarul scaunului pentru pasageri, și își umbri ochii. 

- Zi şi tu dacă asta nu le întrece pe toate! jubilă el. 

Francesca se forță să înainteze, târându-se pas cu pas, 
chinuindu-se la fiecare respirație, din cauza menghinei 
corsetului. Praful îi păta obrajii, partea superioară a sâ- 
nilor ei strălucea de transpiraţie şi, cu nici 15 minute 
mai înainte, i se expusese un sfârc. Exact ca un dop de 
plută care plutea la suprafața unui val, acesta ieșise din 

decolteul rochiei. Așezase iute valiza jos și îl vârâse îna- 
poi, dar amintirea acestui lucru o făcea să se cutremure. 
Dacă ar fi putut să schimbe un singur lucru în viaţa 
ei, se gândi ea pentru a suta oară în tot atâtea minute, 
ar schimba momentul în care se hotărâse să plece de pe 
plantația Wentworth purtând rochia aceasta. 

Crinolina arăta acum ca o sosieră, bombată în față și 
în spate şi storcită în laterale de la presiunea combinată 
a valizei din mâna ei dreaptă și a genţii cu cosmetice din 
cea stângă, și ambele se simțeau ca și cum i-ar fi smuls 
braţele din articulațiile umerilor. Se strâmba la fiecare 
pas. Pantofiorii ei cu toc franțuzesc îi făcuseră băşici şi 
fiecare suflare rătăcită de aer fierbinte îi arunca un alt 
val de praf în față. 

li venea să se aşeze la marginea șoselei şi să plângă, 
dar nu era pe deplin sigură că avea să fie în stare să se 
forțeze să se ridice din nou. Dacă nu ar fi fost atât de 
înspăimântată, disconfortul ei fizic ar fi fost mai uşor 
de îndurat. Cum de i se putuse întâmpla asta tocmai ei? 
Mersese pe jos kilometri întregi fără să ajungă la ben- 
zinărie. Fie aceasta nu exista, fie încurcase ea direcția, 
dar nu văzuse nimic în afară de un indicator de lemn 
care făcea reclamă la un stand cu legume care nu se ma- 
terializase niciodată. Avea să se întunece în curând, se 
afla într-o ţară străină şi, din câte ştia ea, o hoardă de 
animale sălbatice îngrozitoare pândeau pe după acei 
pini aflați în imediata apropiere a șoselei. Își impuse să 
privească drept înainte. Singurul lucru care o împiedica 
să se întoarcă la plantația Wentworth era certitudinea că 
nu avea puterea de a mai merge atâta. 

„Drumul ăsta trebuie să ducă undeva“, își spuse în 
sinea ei. Nici chiar în America nu construiau drumuri 
care nu duceau nicăieri, nu-i așa? Gândul era atât de 
înfricoșător, încât începu să joace joculețe în capul ei ca 
să poată continua să înainteze. În timp ce scrâșnea din 
dinți din cauza durerii din diferite părți ale trupului, 
îşi imagină locurile ei preferate, toate aflate la ani-lu- 
mină de prăfuitele drumuri lăturalnice din Mississippi. 

Îşi imagină magazinul Liberty, de pe Regent Street, cu 
grinzile lui noduroase și minunatele bijuterii arăbeşti, 
parfumurile de la Sephora și totul de pe Madison Ave 
nue, de la Adolfo la Yves Saint Laurent. li apăru în min- 
te o imagine a unui pahar rece ca gheaţa de Perrier, cu 
o feliuță de limetă. Plutea în aerul fierbinte în fața ei, 
imaginea fiind atât de vie, încât simţi că putea să întindă 
mâna şi să apuce paharul rece. Începuse să halucineze, 
își zise în sinea ei, dar imaginea era atât de plăcută, încât 
nu încercă să o alunge. 

Perrierul se evaporă pe neașteptate în aerul fierbinte 
din Mississippi când deveni conştientă de sunetul unui 
automobil care se apropia din spate și apoi de scrâșnitul 
ușor al frânelor. Înainte să apuce să balanseze greutatea 
genţilor din mâinile sale pentru a se întoarce către su- 
net, pluti către ea o vorbă moale tărăgănată de pe partea 
cealaltă a şoselei. 

- Hei, iubito, nu ţi-a spus nimeni că Lee a capitulat? 

Valiza i se lovi de partea din față a genunchilor, și 
cercul crinolinei se ridică în spate când ea se răsuci către 
voce. Își balansă greutatea și apoi clipi de două ori, ne- 
venindu-i să creadă viziunea care se materializase direct 
în fața ochilor ei. 

De partea cealaltă a drumului, aplecat în afara feres- 
trei unui automobil verde-închis, cu antebraţul odih- 
nindu-se pe partea de sus a ușii, era un bărbat atât de 
scandalos de atrăgător, atât de devastator de chipeș, în- 
cât, pentru o clipă, crezu că și-l imaginase, halucinând, 
alături de Perrier şi de feliuța de limetă. În timp ce mâ- 
nerul valizei i se înfigea în palmă, studie liniile clasice 
ale chipului lui, pomeţii turnați și bărbia ascuțită, nasul 
drept perfect și apoi ochii, care erau de un albastru stră- 
lucitor ca ai lui Paul Newman și cu gene la fel de dese ca 
ale ei. Cum de putea un muritor să aibă astfel de ochi? 
Cum putea un bărbat să aibă o gură atât de incredibil 
de generoasă și să arate totuși atât de masculin? Păr des, 
blondînchis, se încolăcea peste marginile unei şepci al- 
bastre cu cozoroc pe care era afişat un steag american. 

Putu să vadă partea de sus a unei formidabile perechi de 
umeri, muşchii bine conturaţi ai antebraţului său bron- 
zat, și, preț de un moment inexplicabil, simți junghiul 
nebun al panicii. 

Întâlnise, în sfârșit, pe cineva la fel de frumos ca ea. 

- Porţi vreun secret al Confederaţiei sub fustele alea? 
întrebă bărbatul cu un zâmbet larg care dezvălui genul 
de dinţi care îşi aveau locul pe paginile revistelor și îi fă- 
ceau pe oameni să se gândească vinovaţi când folosiseră 
ultima oară aţă dentară. 

-Cred că yankeii i-au tăiat limba, Dallie. 

Pentru întâia oară, Francesca deveni conștientă de 
existența unui alt bărbat, acesta aplecându-se în afară 
pe fereastra din spate. Cercetându-i chipul sinistru și 
ameninţătorii ochi oblici, clopoței de alarmă îi răsuna- 
ră în cap. 

- Fie asta, fie este un spion din nord, continuă el. Nu 
am cunoscut niciodată o femeie din sud care să tacă atât 
de mult timp. 

- Eşti o spioană a yankeilor, iubito? întrebă Domnul 
Superbitate, dezvăluind acei dinţi incredibili. Smulgi se- 
crete ale Confederaţiei cu acei frumoși ochi verzi? 

Fu dintr-odată conștientă de vulnerabilitatea ei - dru- 
mul pustiu, lumina soarelui care se stingea, doi bărbați 
străini, faptul că era în America și nu în siguranță acasă, 
în Anglia. În America, oamenii purtau cu ei arme încăr- 
cate în drumul lor către biserică, și criminalii cutreierau 
pe străzi în voie. Aruncă neliniștită o privire către bărba- 
tul de pe bancheta din spate. Părea genul care ar fi putut 
tortura animale mici doar ca să se distreze. Ce trebuia 
ea să facă? Nu ar fi auzit-o nimeni dacă ar fi ţipat, şi nu 
avea nici o modalitate de a se apăra. 

- La naiba, Skeet, o sperii! Bagă înăuntru capul acela 
urât al tău, bine? 

Capul lui Skeet se retrase, și minunatul bărbat cu nu- 
mele ciudat pe care nu îl auzise prea bine ridică dintr-o 
sprânceană perfectă, așteptând ca ea să spună ceva. 

Ea se hotărî să facă pe viteaza - să pară veselă, de fapt, şi 
cu nici un chip să nu îi lase să vadă cât de disperată era. 

- Mă tem că m-am băgat într-o situaţie cam compli- 
cată, zise ea, lăsând jos valiza. Se pare că m-am rătăcit. 
O neplăcere teribilă, desigur. 

Skeet scoase din nou capul pe fereastră. Domnul Su- 
perbitate zâmbi larg. Ea continuă cu încăpățânare: 

- Poate aţi putea să îmi spuneți cât mai este până la 
următoarea benzinărie. Sau spre un loc unde aş putea 
găsi un telefon, de fapt. 

- Eşti din Anglia, nu-i așa? întrebă Skeet. Dallie, auzi 
felul caraghios în care vorbeşte? Este o lady din Anglia, 
aste este. 

Francesca privi cum Domnul Superbitate - chiar 
putea cineva să se numească Dallie? - trecu în revistă 
volanele roz și albe ale rochiei ei. 

- Pun pariu că ai de spus o poveste a naibii, scumpo. 
Vino și hopa sus! Te ducem noi cu mașina până la ur- 
mătorul telefon. 

Ea ezită. Să se urce în mașină cu doi bărbați străini 
nu i se părea cel mai înțelept lucru pe care să îl facă, 
dar nu păru să se poată gândi la o alternativă. Răma- 
se în drum, cu volanele târâte prin praf şi valiza la pi- 
cioare, în timp ce o combinaţie nefamiliară de teamă şi 
nesiguranţă o făcu să se simtă ameţită. 

Skeet ieși cu totul pe fereastră şi își înclină capul ca 
să se uite la Dallie. 

- Se teme că ești un nemernic violator gata să o rui- 
neze. Se întoarse din nou către ea. Uită-te bine la fața 
frumoasă a lui Dallie, doamnă, și apoi spune-mi dacă 
crezi că un bărbat cu o faţă ca asta este nevoit să violeze 
femei reticente. 

Cu siguranță avea dreptate, dar, cumva, Francesca nu 
se simți liniştită. Bărbatul numit Dallie nu era, de fapt, 
persoana care o îngrijora. 

Dallie păru să îi citească gândurile, lucru care, având 
în vedere circumstanţele, probabil nici nu era atât 


de dificil. 

- Nu îţi face griji în ceea ce îl privește pe Skeet, iubito, 
zise. Skeet este un misogin, atâta tot. 

Cuvântul acela, venind din gura cuiva care, în ciuda 
incredibilei sale frumuseți, avea accentul și manierele 
unui analfabet funcțional, o surprinse. Ezita încă atunci 
când ușa mașinii se deschise și o pereche de cizme de 
cowboy prăfuite atinseră șoseaua. Sfinte Dumnezeule... 
Înghiţi în sec și privi în sus - foarte sus. 

Trupul lui era și el perfect. 

Purta un tricou bleumarin care se întindea peste 
mușchii de pe piept, subliniindu-i bicepșii, tricepşii și 
alte părți incredibile, și o pereche de blugi decoloraţi 
până aproape de alb peste tot mai puţin la cusăturile 
zdrențuite. Abdomenul lui era plat, iar şoldurile îi erau 
înguste; era suplu și avea picioarele lungi, avea peste 
1,80 m şi pur și simplu îi tăie respirația. Trebuia să fie 
adevărat, se gândi ea nebunește, ce spunea toată lumea 
despre americani și pastilele de vitamine. 

- Portbagajul este plin, așa că voi fi nevoit să îţi arunc 
valizele pe bancheta din spate, alături de Skeet. 

- Este în regulă. Oriunde este bine. 

În timp ce el mergea către ea, ea îi zâmbi cât de cuce- 
ritor putea. Nu se putuse abține; răspunsul fusese unul 
automat, programat în genele ei de Serritella. Faptul 
că nu apărea în cea mai bună formă în fața unui băr- 
bat atât de spectaculos, chiar dacă era un pierde-vară, 
păru dintr-odată mai dureros decât băşicile de la picioa- 
re. În momentul acela, ar fi dat orice deținea pentru 
o jumătate de oră în fața unei oglinzi cu conţinutul 
genţii ei de cosmetice și cu lenjeria albă de la Mary 
McFadden, care atârna într-un magazin de mâna a doua 
din Piccadilly, în imediata vecinătate a pijamalei de cu- 
loare albastră ca brebenocul. 

El se opri acolo unde se afla și o privi stăruitor. 

Pentru întâia oară de când părăsise Londra, ea se 
simți ca și cum sosise pe un tărâm familiar. Expresia de 
pe chipul lui confirmă un fapt pe care ea îl descoperise 


Vino și sărută-mă! 131 


cu mult timp în urmă: bărbaţii erau bărbaţi peste tot în 
lume. Privi în sus cu ochi inocenți și radiind. 

- S-a întâmplat ceva? 

- Întotdeauna faci asta? 

- Ce să fac? 

Gropiţa din obrazul ei se adânci. 

- Faci propuneri unui bărbat la mai puţin de cinci 
minute după ce Lai cunoscut? 

- Fac propuneri! Nu îi venea să creadă că îl auzise 
bine și exclamă indignată: Cu siguranță nu îţi făceam 
nici o propunere. 

- lubito, dacă zâmbetul acela nu era o propunere, nu 
ştiu ce altceva ar putea fi. 

Îi ridică bagajul și i-l duse de partea cealaltă a mașinii. 

-În mod normal, nu m-ar deranja, înţelegi, dar mi se 
pare foarte riscant să îți atârni reclama când ești în mij- 
locul pustiului cu doi bărbați necunoscuţi care ar putea 
fi nişte nemernici perverși, din câte ştii. 

- Reclama! 

Bătu cu piciorul în şosea. 

- Pune jos valizele acelea în clipa asta! Nu aș merge 
nicăieri cu tine nici dacă viața mea ar depinde de asta. 

El privi împrejur la pinii pitici și la şoseaua pustie. 

- După cum arată lucrurile, nu ești prea departe 
de asta. 

Ea nu ştia ce să facă. Avea nevoie de ajutor, însă pur- 
tarea lui era insuportabilă, iar ea ura ideea de a se înjosi 
urcând în mașină. El îi luă posibilitatea de a alege când 
deschise ușa din spate şi îi înghesui fără vreo ceremonie 
bagajul lângă Skeet. 

- Fii atent cu alea, strigă ea, grăbindu-se către mașină. 
Sunt Louis Vuitton! 

- Ai ales una plină de viață de data asta, Dallie, mor- 
măi Skeet din spate. 

- Mie-mi spui? răspunse Dallie. 

Se urcă în spatele volanului, trânti ușa, apoi se aplecă 
pe fereastră ca să se uite la ea. 

- Dacă ai de gând să îți păstrezi proprietatea asupra 
bagajului tău, scumpo, mai bine ai urca repejor, pentru 
că, în exact zece secunde, bag în viteză draga mașină 
Riviera, şi eu și Domnul Louie Veetawn nu vom mai fi 
pentru tine decât o amintire îndepărtată. 

Ea ocoli mașina șchiopătând către ușa pasagerului 
de pe partea cealaltă, lacrimile luptându-se să ajungă la 
suprafață. Se simțea umilită, înspăimântată și - cel mai 
rău - neajutorată. O agrafă îi alunecă pe ceafă şi apoi 
căzu în praf. 

Din nefericire, încurcătura ei abia începea. Crino- 
linele, descoperi ea iute, nu fuseseră create să încapă 
într-un automobil modern. Refuzând să se uite la vreu- 
nul dintre salvatorii ei ca să vadă cum reacționau aceștia 
la dificultățile pe care le întâmpina, se așeză în cele din 
urmă pe scaun și adună volumul masiv al materialului 
în poala ei, cât putu de bine. 

Dallie eliberă schimbătorul de viteze dintr-o revărsare 
de crinoline. 

- Întotdeauna te îmbraci atât de confortabil? 

Ea îl privi încruntată, deschizând gura pentru a scoate 
una dintre ripostele ei faimos de dezgheţate, doar ca să 
descopere că nu îi venea nimic în minte. Merseră pentru 
o vreme în tăcere, în timp ce ea privea încăpăţânată fix 
înainte, ochii ei reușind cu greu să zărească pe deasupra 
muntelui de fuste, balenele din corsajul ei săpându-i în 
talie. Oricât de recunoscătoare era să nu mai stea în pi- 
cioare, poziţia făcea ca strânsoarea corsetului să fie și 
mai greu de îndurat. Încercă să inspire adânc, dar sânii 
i se ridicară atât de alarmant, încât se hotări să respire 
doar superficial. Un singur strănut, își dădu ea seama, și 
devenea modelul nud de la mijlocul unei reviste. 

- Eu sunt Dallas Beaudine, anunţă bărbatul din spa- 
tele volanului. Oamenii îmi spun Dallie. Acela din spate 
este Skeet Cooper. 

- Francesca Day, răspunse ea, permițând vocii sale să 
se înmoaie foarte puţin. 

Trebuia să își amintească faptul că americanii erau no- 
toriu de neprotocolari. Ceea ce era considerat grosolan 
din partea unui englez era considerat ca fiind o purtare 
normală în State. Și apoi nu putea să se împotrivească 
tentației de a-l aduce măcar parțial în genunchi pe acest 
minunat țăran. Acesta era un lucru la care ea se price- 
pea, un lucru care era imposibil să meargă prost în ziua 
aceasta, când toate celelalte se duseseră naibii. 

- Îţi sunt recunoscătoare că m-ai salvat, zise ea, zâm- 
bindu-i pe deasupra fustelor. Mă tem că am avut câteva 
zile absolut insuportabile. 

- Te-ar deranja să ne povesteşti? întrebă Dallie. În 
ultima vreme, eu şi Skeet am călătorit mulți kilometri 
şi ne-am săturat de discuţiile dintre noi. 

- Ei bine, de fapt, totul este foarte ridicol. Miranda 
Gwynwyck, această femeie absolut odioasă - familia 
de distilatori, știi - m-a convins să plec din Londra 
şi să accept un rol într-un film care se turna pe planta- 
ţia Wentworth. 

Capul lui Skeet răsări chiar în spatele umărului ei 
stâng, ochii lui fiind plini de curiozitate. 

- Eşti vedetă de cinema? o întrebă. Este ceva la tine 
care îmi este familiar, dar nu pot să spun exact ce 
anume. 

- De fapt, nu. 

Se gândi să îi pomenească despre Vivien Leigh, dar 
apoi decise să nu se deranjeze. 

- Ştiu! exclamă Skeet. Știam că te-am mai văzut. 
Dallie, nu o să ghicești niciodată cine este. 

Francesca întoarse bănuitoare privirea către el. 

- Persoana de faţă este „Îndurerata Francesca“, decla- 
ră Skeet cu un hohot de râs. Ştiam că o recunosc. Îți 
amintești, Dallie? Cea care iese cu toate vedetele alea 
de cinema. 

-Nu mai spune! zise Dallie. 

- Cum Dumnezeu..., începu Francesca, dar Skeen o 
întrerupse: 

- Ascultă, mi-a părut cu adevărat rău să aud de mama 
ta și taxiul ăla. 

Francesca îl fixă cu privirea, fără grai. 

- Skeet este un admirator al tabloidelor, îi explică 
Dallie. Mie nu prea îmi plac, dar te fac să te gândești la 
puterea comunicării în masă. Când eram copil, aveam 
cartea aia veche albastră de geografie, și primul capitol 
era intitulat „Lumea noastră care se tot micșorează“. 
Asta cam spune tot, nu-i așa? Aveaţi astfel de cărți de 
geografie în Anglia? 

- Nu... nu cred, răspunse ea slab. 

Trecu un moment de tăcere, și ea avu sentimentul 
îngrozitor că ei așteptau ca ea să le dea detalii legate de 
moartea lui Chloe. Până şi doar gândul de a împărtăși 
ceva atât de intim cu niște străini o oripilă, așa că reveni 
rapid la subiectul de discuţie ca şi cum nu fusese nicio- 
dată întreruptă. 

- Am zburat jumătate de glob, am petrecut o noapte 
absolut mizerabilă în cel mai îngrozitor loc de cazare 
pe care vi l-ați putea imagina și am fost obligată să port 
această rochie absolut hidoasă. Apoi am descoperit că 
filmul îmi fusese prezentat greșit. 

- Film porno? întrebă Dallie. 

- Cu siguranță nu! exclamă ea. 

Oare americanii ăştia din zona rurală nu zăboveau 
nici măcar o clipă să examineze un gând înainte să îl 
scoată pe gură? 

- De fapt, era unul dintre filmele acelea îngrozitoare 
despre - simți că i se face rău chiar și numai rostind 
cuvântul - vampiri. 

- Nu mai spune! 

Admiraţia lui Skeet era evidentă. 

- ÎL cunoşti pe Vincent Price? 

Francesca își închise strâns ochii pentru un moment 
și apoi îi redeschise. 

- Nu am avut plăcerea. 

Skeet îl bătu pe Dallie pe umăr. 

- Ți-l aminteşti pe bătrânul Vincent când obişnuia 
să joace la Hollywood Squares? Uneori, soția lui era cu 
el. Care este numele ei? Este una dintre acele actrițe 
englezeşti elegante. Poate Francie o cunoaște. 

- Francesca, se răsti ea. Detest să mi se spună ori- 
cum altfel. 

Skeet se cufundă din nou în scaun, iar ea își dădu sea- 
ma că îl ofensase, dar nu îi păsa. Numele ei era numele 
ei, și nimeni nu avea dreptul să-l modifice, mai ales în 
acea zi, când contactul ei cu lumea părea atât de nesigur. 

- Și care sunt acum planurile tale? întrebă Dallie. 

-Să mă întorc la Londra cât se poate de repede. Se 
gândi la Miranda Gwynwyck, la Nicky, la imposibilitatea 
de a continua așa cum era. Și apoi să mă căsătoresc. 

Fără să își dea seama, se hotărâse, se hotărâse pentru 
că nu putea să vadă nici o altă opțiune. După ce îndu- 
rase de-a lungul ultimelor 24 de ore, să fie căsătorită 
cu un distilator bogat nu mai părea o soartă chiar atât de 
groaznică. Dar acum, când vorbele fuseseră rostite, se 
simți deprimată în loc de ușurată. O altă agrafă căzu; 
aceasta se rostogoli pe partea din față și rămase înfiptă 
într-un volan. Îşi abătu atenţia de la gândurile ei triste 
cerându-i lui Skeet geanta de cosmetice. El i-o înmână 
fără nici o vorbă. Ea o împinse adânc în cutele fustei și 
deschise capacul. 

- Dumnezeule... 

Aproape că plânse când își văzu chipul. Machiajul 
încărcat al ochilor ei arăta grotesc în lumina naturală, 
își mâncase rujul, părul îi cădea în toate direcţiile şi era 
murdară! Niciodată în toți cei 21 de ani ai ei nu se di- 
chisise în faţa unui bărbat, dar trebuia să se readucă pe 
sine, să se regăsească ca persoană! 

Apucând o sticlă cu loțiune demachiantă, începu 
să repare dezastrul. Pe măsură ce machiajul strident se 
şterse, simţi nevoia să se distanțeze de cei doi bărbați, 
să îi facă să înțeleagă că ea aparținea unei lumi diferite. 

- Sincer, arăt înspăimântător. Toată această călătorie 
a fost un coșmar absolut. 

Își scoase genele false, își hidrată pleoapele și aplică 
un strat ușor de iluminator alături de un fard gri şi un 
strop de mascara. 

- De obicei, folosesc rimelul acesta nemţesc numit 
Ecarte, dar camerista lui Cissy Kavendish - o femeie 
absolut imposibilă din Indiile de Vest - a uitat să îl îm- 
pacheteze, așa că mă chinuiesc cu o marcă englezească. 
Ştia că vorbea prea mult, dar nu părea să fie în stare 
să se oprească. Trecu o pensulă Kent peste un fard de 
obraz de culoarea caramelului şi umbri zona din ime- 
diata apropiere a pomeţilor ei. Aş da orice pentru un 
tratament facial cu adevărat bun în clipa asta. Este un 
loc minunat în Mayfair, care folosește căldură termală și 
tot felul de alte lucruri miraculoase pe care le combină 
cu masajul. Lizzy Arden face același lucru. Îşi contură 
rapid buzele cu un creion, le coloră dintr-un recipient 
cu luciu bej-rozaliu și verifică imaginea de ansamblu. 
Nu era grozavă, dar cel puţin arăta din nou aproape ca 
ea însăşi. Tăcerea crescândă din mașină o făcea să se 
simtă din ce în ce mai puţin în largul ei, așa încât con- 
tinuă să vorbească pentru a o umple. Este întotdeauna 
dificil când te afli în New York să încerci să decizi între 
Arden și Janet Sartin. Evident, vorbesc despre Janet Sar- 
tin de pe Madison Avenue. Adică poți merge la salonul 
ei de pe Park, dar nu este chiar acelaşi lucru, nu? 

Totul fu liniştit pentru o clipă. În cele din urmă, 
Skeet spuse: 

- Dallie? 

- Hm? 

-Crezi că a terminat? 

Dallie își scoase ochelarii de soare și îi așeză la loc 
pe bord. 

- Am sentimentul că abia se încălzeşte. 

Ea se uită către el, stânjenită de propria purtare 
şi mânioasă pe a lui. Oare el chiar nu putea să vadă 
că ea avea cea mai nefericită zi din viaţa ei și să încerce să 
facă lucrurile un pic mai ușoare pentru ea? Ura faptul că 
el nu părea impresionat de ea, ura faptul că el nu încerca 

să o impresioneze. Într-un fel ciudat pe care nu îl putea 
defini cu adevărat, lipsa lui de interes părea mai deru- 
tantă decât orice altceva i se întâmplase vreodată. 

Îşi întoarse din nou atenția către oglindă și începu să 
își scoată agrafele, spunându-și în sinea ei să înceteze 
să îşi facă griji în legătură cu opinia lui Dallas Beaudine. 
În orice clipă, aveau să ajungă la civilizaţie. Avea să 
cheme un taxi care să o ducă la aeroportul din Gulfport 
și apoi avea să se îmbarce în următorul zbor către Lon- 
dra. Dintr-odată, își aminti de stânjenitoarea ei proble- 
mă financiară şi apoi, exact la fel de rapid, găsi soluția. 
Pur și simplu, avea să îl sune pe Nicholas și să îi ceară să 
îi trimită banii pentru biletul de avion. 

Își simți gâtlejul iritat și uscat şi tuşi. 

- Ai putea să închizi geamul! Praful ăsta este groaznic. 
Şi chiar mi-ar plăcea ceva de băut. 

Îşi aţinti privirea asupra unui mic răcitor din plastic 
din spate. 

- Bănuiesc că nu există nici o șansă să ai o sticlă de 
Perrier ascunsă acolo, nu? 

Un moment de tăcere grea umplu interiorul mașinii. 

- La naiba, tocmai s-a terminat, zise în sfârșit Dallie. 
Mă tem că bătrânul Skeet a terminat ultima sticlă ime- 
diat după ce am jefuit magazinul acela cu băuturi din 
Meridian. 


capitolul 8 


Dallie era primul care să admită că nu trata întot- 
deauna bine femeile. În parte era vina lui, dar erau și ele 
vinovate. Îi plăceau femeile de casă, femeile cărora le plă- 
cea distracţia, femeile de joasă speță. li plăceau femeile 
alături de care putea să bea, femei care puteau să spună 
glume deocheate fără să coboare vocea, care să strige 
poanta veche peste halbele asudate de bere, șervețele fă- 
cute ghemotoc și Waylon Jennings la tonomat - fără să 
piardă vreo clipă gândindu-se că vreo doamnă cu părul 

albastru, din orașul vecin, ar putea trage cu urechea. Îi 
plăceau femeile care nu făceau tărăboi cu lacrimi și cer- 
turi pentru faptul că el îşi petrecea tot timpul lovind câ- 
teva sute de mingi cu crosa lui de lemn de trei pe terenul 
de antrenament în loc să le ducă la un restaurant care 
servea melci. De fapt, îi plăceau femeile care erau foarte 
asemănătoare cu bărbații. Numai că frumoase. Pentru 
că, cel mai mult, lui Dallie îi plăceau femeile frumoase. 
Nu frumoase ca fotomodelele false, cu tot machiajul ăla 
și trupurile osoase care îi dădeau fiori, ci atrăgător de 
frumoase. Îi plăceau sânii şi șoldurile, ochii care râdeau 
şi dinții care străluceau, buzele care se despărțeau larg. Îi 
plăceau femeile pe care să le poată iubi și părăsi. Acesta 
era felul lui de a fi, și asta îl făcea în mare parte să devină 
răutăcios cu fiecare femeie la care ținuse vreodată. Dar 
Francesca Day avea să fie o excepţie. Îl făcea să devină 
răutăcios prin simpla prezenţă. 

- Aia este o benzinărie? întrebă Skeet, părând vesel 
pentru prima oară după kilometri întregi. 

Francesca privi cercetător înainte și şopti o rugăciune 
tăcută de mulțumire în timp ce Dallie încetini mașina. 
Nu era ca și cum crezuse cu adevărat în povestea aceea 
cu jaful magazinului de băuturi, dar trebuia să fie pre- 
caută. Traseră în fața unei clădiri dărăpănate de lemn 
cu vopsea scorojită și o pancartă pe care era scris de 
mână „Momeală vie“ sprijinită de o pompă ruginită. Un 
nor de praf intră pe fereastra mașinii când cauciucurile 
scârțâiră pe pietriș. Francesca se simțea ca și cum călăto- 
rise miliarde de ani; se sfârșea de sete, murea de foame 
și avea nevoie să meargă la toaletă. 

- Capăt de linie, zise Dallie, oprind motorul. O fi un 
telefon înăuntru. Îi poţi suna vreunul dintre prieteni 
de acolo. 

- O, nu voi suna un prieten, răspunse ea, scoțând o 
gentuţă din piele de vițel din geanta ei de cosmetice. 
Sun un taxi care să mă ducă la aeroportul din Gulfport. 

Un geamăt se auzi din spate. Dallie se ghemui în sca- 
unul său și îşi cobori șapca peste ochi. 

- S-a întâmplat ceva? întrebă ea. 

- Nici măcar nu știu de unde să încep, mormăi Dallie. 

- Nu scoate o vorbă, zise Skeet. Pur şi simplu, las-o să 
coboare, bagă în viteză și condu. Individul care alimen- 
tează poate să se ocupe de asta. Vorbesc serios, Dallie. 
Numai un nebun se apucă să dea două lovituri proaste 
una după alta dinadins. 

- Ce se întâmplă? întrebă Francesca, începând să se 
simtă neliniștită. 

Dallie își dădu pe spate cozorocul șeprcii. 

- Pentru început, Gulfport este la vreo două ore în 
spatele tău. Acum, suntem în Louisiana, la jumătatea 
drumului către New Orleans. Dacă voiai să mergi la 
Gulfport de ce mergeai către vest în loc de est? 

- Cum era să știu că mergeam spre vest? răspunse ea 
indignată. 

Dallie lovi cu podul palmelor în volan. 

- Pentru că al naibii soare apunea în fața ochilor tăi 
uite-așa! i 

- Ah! 

Cugetă o clipă. Nu avea nici un motiv să intre în pa- 
nică; pur şi simplu, avea să caute o altă cale. 

- În New Orleans nu este aeroport? Pot zbura de 
acolo. 

-Cum ai de gând să ajungi acolo? Și, dacă menţionezi 
din nou un taxi, jur pe Dumnezeu că arunc ambele 
genţi Louie Veetawn fix în pinii pitici! Te afli în mij- 
locul pustietăţii, cucoană, nu înţelegi asta? Nu există nici 
un taxi aici! Aici suntem în pădurile din Louisiana, nu 
în Paris! 

Ea se așeză mai bățoasă și își muşcă interiorul buzei. 

- Înţeleg, zise încet. Atunci, poate te-aş putea plăti ca 
să mă duci restul drumului. 

Aruncă o privire la geanta ei, îngrijorarea încrețindu-i 
fruntea. Câţi bani îi rămăseseră? Mai bine îl suna 
imediat pe Nicholas, ca acesta să îi trimită bani în 
New Orleans. 

Skeet deschise ușa şi ieși. 

- Îmi iau o sticlă de Dr Pepper cât timp tu dai de 
capăt situației ăsteia, Dallie. Dar îți spun un singur lu- 
cru: dacă ea încă se află în mașina asta când mă întorc, 
poţi să îți găsești pe altcineva care să îţi care crosele 
luni dimineață. 

Uşa se închise cu zgomot. 

- Ce om imposibil, zise Francesca pufnind. 

Se uită pieziș la Dallie. Nu avea să o părăsească, nu-i 
așa, doar pentru că acel tovarăș oribil al lui nu o plăcea? 
Se întoarse către el, vorbind pe un ton împăciuitor: 

- Lasă-mă doar să dau un telefon. Nu va dura decât 
un minut. 

Se extrase din mașină cât putu de grațios și, cu 
cercurile legănându-se, intră în clădirea dărăpănată. 
Deschizându-și geanta, își scoase portofelul și își numă- 
ră iute banii. Nu dură mult. Ceva neliniştitor i se târî 
de-a lungul șirei spinării. Nu îi mai rămăseseră decât 
18 dolari... 18 dolari între ea şi foamete. 

Receptorul era lipicios din cauza mizeriei, dar ea nu 
băgă de seamă când îl înşfăcă din suport și apăsă tasta 
0. Când, în cele din urmă, se conectă cu un operator de 
peste ocean, dădu numărul lui Nicholas şi sună cu taxă 
inversă. În timp ce aștepta ca apelul să fie recepționat, 
încercă să se distragă de la neliniștea ei crescândă pri- 
vindu-l pe Dallie cum ieșea din mașină și mergea la 
proprietarul acelui loc, care încărca niște cauciucuri 
vechi în spatele unui camion dărăpănat și le privea pe 
toate cu interes. Ce pierdere, se gândi, ochii ei rătăcind 
înapoi către Dallie - să pui un chip ca acela pe un 
țărănoi ignorant. 

Servitorul lui Nicholas răspunse în cele din urmă, dar 
speranţele ei de a fi salvată fură de scurtă durată, căci el 
refuză apelul, anunțând că angajatorul său era plecat din 
oraș pentru câteva săptămâni. Ea privi ţintă receptorul 
şi apoi sună din nou, de data asta la Cissy Kavendish. 
Cissy răspunse, dar nu fu mai dispusă decât servitorul 
lui Nicholas să accepte apelul. Căţeaua aceea îngrozitoa- 
re! Francesca fumega când legătura se întrerupse. 

Începând să se simtă cu adevărat înspăimântată, trecu 
în revistă lista ei de cunoștințe, doar ca să își dea seama 
că în ultimele luni nu se aflase în cei mai buni termeni 
nici măcar cu cei mai loiali admiratori ai săi. Singura 
persoană care ar fi putut să îi împrumute bani era David 
Graves, care era plecat undeva în Africa, ca să facă un 
film. Scrâșnind din dinți, dădu un al treilea apel, de 
data asta către Miranda Gwynwyck. Cumva, spre surpri- 
za ei, apelul fu acceptat. 

- Francesca, ce drăguţ să mă suni, chiar dacă este tre- 
cut de toiul nopții și dormeam dusă. Cum merge cu 
cariera ta de film? Lloyd te tratează bine? 

Francesca aproape că o putea auzi torcând și strânse 
mai tare receptorul. 

- Totul este super, Miranda; nu pot să îţi mulțumesc 
îndeajuns... dar se pare că am o mică urgență și trebuie 
să iau legătura cu Nicky. Îmi dai numărul lui, te rog? 

- Îmi pare rău, iubito, dar pentru moment este izolat 
cu o veche prietenă - o splendidă matematiciană blondă 
care îl adoră. 

- Nu te cred. 

- Francesca, până și Nicholas are limitele lui, și cred 
că în sfârșit le-ai atins. Dar dă-mi numărul tău, și îl voi 
pune să te sune când se întoarce, peste două săptămâni, 
ca să îţi poată spune el însuși. 

- Este imposibil peste două săptămâni! Trebuie să vor- 
besc acum cu el. 

- De ce? 

- Este un lucru personal, se răsti ea. 

- [mi pare rău, nu te pot ajuta. 

- Nu face asta, Miranda! Trebuie... 

Legătura se întrerupse chiar în clipa în care propri- 
etarul benzinăriei intră pe ușă și răsuci butonul unui 
slinos radio alb din plastic. Vocea Dianei Ross umplu 
pe neașteptate urechile Francescăi, întrebând-o dacă ştia 
încotro se îndrepta. 

- O, Dumnezeule..., murmură. 

Şi apoi ridică privirea și îl văzu pe Dallie ocolinul 
mașina către partea șoferului. 

- Așteaptă! 

Scăpă receptorul și ieși în fugă, cu inima zbătândur-i-se 
în piept, îngrozită că el avea să plece și să o lase acolo. 

El rămase locului și se sprijini cu spatele de capotă, 
încrucișându-și brațele peste piept. 

- Nu îmi spune, zise el. Nu era nimeni acasă. 

- Păi, da... nu. Vezi tu, Nicky, logodnicul meu... 

- Nu contează. Își trase șapca și își vâri mâna prin păr. 
Te las la aeroport. Numai că trebuie să promiţi că nu vei 
vorbi pe drum. 

Ea se burzului, dar, înainte să apuce să răspundă, el 
făcu semn cu degetul mare către ușa pasagerului. 

- Urcă. Skeet voia să își dezmorțească picioarele, așa 
că o să îl luăm din drum. 

Ea trebuia să meargă la toaletă înainte să plece și avea 
să moară dacă nu își schimba hainele. 

- Am nevoie de câteva minute, zise. Sunt sigură că nu 
te deranjează să mă aștepți. 

Cum nu era deloc sigură de aşa ceva, își îndreptă în- 
treaga forță a farmecului ei asupra lui: ochi verzi de pisi- 
că, gură moale, o mână mică și neajutorată pe braţul lui. 

Mâna fu o greșeală. El își cobori privirea asupra ei ca 
şi cum ar fi pus acolo un șarpe. 

- Trebuie să îți zic, Francie - este ceva la felul în care 
faci lucrurile care mă irită cam tare. 

Ea își retrase iute mâna. 

- Nu îmi spune așa! Numele meu este Francesca. Și 
nu îţi închipui nici că sunt tocmai înamorată de tine. 

- Nu îmi imaginez că eşti înamorată de nimeni în 
afară de tine însăți. Scoase o bucată de gumă de mes- 
tecat din buzunarul cămășii. Și de Domnul Louie 
Veetawn, desigur. 

Ea îi aruncă cea mai nimicitoare privire încruntată a 
ei, merse la ușa din spate a maşinii și o deschise ca să 
își scoată valiza, pentru că absolut nimic - nici sărăcia 
lucie, nici trădarea Mirandei, nici insolența lui Dallie 

Beaudine - nu avea să o facă să rămână în chinuitoarea 
vi costumație roz nici un moment în plus. 

El îşi despachetă alene bucata de gumă de mestecat, 
In timp ce o privea cum se chinuia cu valiza. 

- Dacă o întorci pe o parte, Francie, cred că va fi mai 
uşor de scos. 

Ea își încleștă dinţii ca să se împiedice să îi arunce în 
față toate cuvintele infame din vocabularul ei şi trase de 
valiză, zgâriind pielea când o lovi de mânerul ușii. „Îl voi 
ucide“, se gândi în sinea ei, târând valiza către un semn 
albastru ruginit care indica toaleta. „ÎL voi ucide și apoi 
îi voi călca în picioare cadavrul.“ Apucând un mâner de 
ușă alb de porțelan, care atârna, împinse ușa, dar aceasta 
refuză să se clintească. Încercă de încă două ori înainte 
ca aceasta să se deschidă în cele din urmă, scârțâind din 
balamale. Apoi înghiți în sec. 

Incăperea era îngrozitoare. Apă murdară zăcea în 
adânciturile gresiei sparte scoasă la iveală de un bec 
chior care atârna de un cablu din tavan. Vasul de toaletă 
era acoperit de mizerie, capacul îi dispăruse, iar colacul 
era rupt. Stând şi privind la încăperea infectă, lacrimile 
care ameninţaseră întreaga zi se dezlănțuiră în sfârșit. Îi 
era foame şi sete, trebuia să folosească toaleta, nu avea 
nici un ban și dorea să meargă acasă. Lăsând valiza în 
praful de afară, se așeză pe ea și începu să plângă. Cum 
de i se puteau întâmpla toate astea tocmai ei? Era una 
dintre cele mai frumoase zece femei din Marea Britanie! 

O pereche de cizme de cowboy apărură în praful de 
lângă ea. Începu să plângă și mai tare, îngropându-și 
fața în palme și eliberând suspine puternice care pă- 
reau să vină tocmai din vârfurile picioarelor ei. Cizmele 
făcură câțiva pași într-o parte, apoi bătură nerăbdător 
în țărână. 

- Tărăboiul ăsta mai durează mult, Francie? Aș vrea 
să îl recuperez pe Skeet înainte să ajungă aligatorii la el. 

- Am ieșit cu prințul de Wales, zise ea suspinând, ri- 
dicând în cele din urmă privirea către el. S-a îndrăgostit 
de mine! 

- O-ho. Ei bine, se zice că au loc o grămadă de împe- 
recheri între rude... 

- Aș fi putut fi regină! Vorba fu un bocet în timp ce 
lacrimile îi picurară de pe obraji pe sâni. Mă adora, toată 
lumea o ştia. Am fost la baluri și la operă... 

El își miji ochii din cauza soarelui care se stingea. 

- Crezi că ai putea să sari peste partea asta și să ajungi 
la subiect? 

- Am nevoie să merg la toaletă! strigă ea, arătând cu 
un deget care tremura către ruginitul semn albastru 
cu alb. 

El plecă de lângă ea și își făcu din nou apariția un 
moment mai târziu. 

- Înţeleg ce vrei să spui. 

Dezgropând două șervețele mototolite din buzunar, 
le lăsă să cadă fluturând în poala ei. 

-Cred că vei fi mai în siguranță în spatele clădirii. 

Ea privi în jos la şervețele și apoi în sus la el și începu 
din nou să plângă. El mestecă guma de câteva ori. 

- Rimelul acela autohton al tău cu siguranţă nu își 
face cum trebuie treaba. 

Sărind de pe valiză, lăsând șervețelele să cadă pe pă- 
mânt, strigă la el: 

- Crezi că toate astea sunt amuzante, nu-i așa? Ţi se 
pare teribil de amuzant faptul că sunt prinsă în rochia 
asta îngrozitoare și nu pot să merg acasă, iar Nicky este 
plecat cu o matematiciană îngrozitoare despre care 
Miranda spune că este splendidă... 

- O-ho. 

Valiza ei se prăbuși în față sub presiunea călcâiului 
cizmei lui Dallie. Înainte ca Francesca să apuce să pro- 
testeze, el îngenunchease și desfăcuse deja încuietorile. 

- Este o dezordine pe cinste, zise el când văzu haosul 
dinăuntru. Ai vreo pereche de blugi pe-aici? 

- Sub Zandra Rhodes. 

- Ce este zanderoads? Nu contează, am găsit blugii. 
Dar un tricou? Porţi tricouri, Francie? 

- Am o bluză, zise ea, trăgându-și nasul. Grej cu mar- 
gine cafenie - marca Halston. Şi o curea Hermes cu o 
închizătoare art deco. Şi sandalele mele Bottega Veneta. 

El îşi sprijini un braţ pe genunchi și ridică privirea 
către ea. 

- Începi să mă calci din nou pe nervi, nu-i aşa, scumpo? 

Ștergându-și lacrimile cu dosul mâinii, ea îl privi stă- 
ruitor, fără să aibă nici cea mai mică idee la ce se referea. 
El oftă și se ridică. 

- Poate ar fi mai bine să cauţi tu însăți ce doreşti. Eu 
o să mă îndrept agale către mașină și te aştept. Şi încear- 
că să nu stai prea mult timp. Bătrânul Skeet o să fie deja 
mai înţepător decât o turtă de mălai texană. 

Când el se întoarse să plece, ea suspină și își mușcă 
buza. 

- Domnule Beaudine? 

El se întoarse. Ea își vâri unghiile în palme. 

- Ar fi posibil... 

Dumnezeule, era umilitor! 

- Adică, poate ai putea... De fapt, se pare că... 

Ce era în neregulă cu ea? Cum de reușise un țărănoi 
ignorant să o intimideze atât de tare încât nu părea să fie 
în stare să formeze cea mai simplă propoziţie? 

- Ciripeşte, iubito! Ţin morțiș să găsesc un leac pen- 
tru cancer înainte să se încheie deceniul sau, cel puțin, 
să beau o bere rece Lone Star și să mănânc un hotdog cu 
chili înainte ca băieţii de la Landry să ajungă pe terenul 
artificial pentru campionatul diviziei. 

- Încetează! Bătu din picior în țărână. Pur și sim- 
plu, încetează! Nu am nici cea mai mică idee despre ce 
vorbești, şi chiar şi un idiot orb ar vedea că este impo- 
sibil să ies singură din rochia asta și, dacă este să mă 
întrebi pe mine, persoana care vorbeşte prea mult pe-aici 
eşti tu! 

El zâmbi larg, iar ea uită dintr-odată de nefericirea 
ei sub forța acelui zâmbet devastator, care încrețea 
colțurile gurii și ale ochilor lui. Amuzamentul lui părea 
să vină dintr-un loc din adâncul fiinţei lui şi, în timp 

ce îl privea, ea avu sentimentul absurd că o întreagă 
lume de lucruri amuzante reușise cumva să treacă pe 
lângă ea. Ideea o făcu să se simtă mai indispusă decât 
fusese vreodată. 

- Grăbește-te, bine? se răsti ea. Abia pot să respir. 

- Intoarce-te, Francie! Să dezbrac femeile este unul 
dintre talentele mele deosebite. Chiar mai mare decât 
lovitura mea din nisip. 

- Nu mă dezbraci, se bâlbâi ea, întorcându-se cu spa- 
tele către el. Nu face lucrul acesta să sune atât de sordid. 

Mâinile lui se opriră pe capsele de pe spatele ro- 
chiei ei. 

- Atunci, cum anume ai numi asta? 

- Te faci util. 

- Cam ca o cameristă? 

Rândul de capse începu să se desfacă ușor. 

- Cam așa, da. 

Avu sentimentul neliniștitor că tocmai făcuse un alt 
pas uriaș în direcția greșită. Auzi un chicot scurt, vag 
răuvoitor, care îi confirmă temerile. 

- Ceva la tine cam începe să îmi placă, Francie. Nu 
se întâmplă des ca viața să îți ofere oportunitatea de a 
întâlni istoria vie. 

- Istoria vie? 

- Desigur. Revoluția Franceză, sărmana Maria Antoa- 
neta. Toată treaba aceea cu „dacă n-au pâine, să mănân- 
ce cozonac“. 

- Ce ar ști cineva ca tine despre Maria Antoaneta? 
întrebă ea, când ultima capsă se deschise. 

- Până acum aproape o oră, răspunse el, nu prea multe. 

Îl ajunseră pe Skeet la vreo trei kilometri mai sus pe 
drum şi, așa cum prevăzuse Dallie, acesta nu era deloc 
bucuros. Francesca se trezi alungată pe bancheta din spa- 
te, unde sorbi dintr-o sticlă de ceva numit suc cu ciocola- 
tă Yahoo, pe care îl luase din răcitorul de plastic fără să 
aștepte o invitație. Bău şi stătu pe gânduri, rămânând tă- 
cută, cum i se ceruse, tot drumul până în New Orleans. 
Se întrebă ce ar spune Dallie dacă ar şti că ea nu avea 

un bilet de avion, dar refuză chiar şi să se gândească să 
îi spună adevărul. Trăgând cu unghia de colțul etichetei 
Yahoo, se gândi la faptul că nu avea mamă, bani, casă 
sau logodnic. Tot ce îi rămăsese era un strop de mân- 
drie, și dorea cu disperare șansa de a o flutura măcar o 
dată înainte ca ziua să ia sfârșit. Din nu se ştie ce motiv, 
mândria devenea din ce în ce mai importantă pentru ea 
când venea vorba despre Dallie Beaudine. 

Dacă el nu ar fi fost atât de imposibil de minunat şi 
atât de evident neimpresionat de ea! Lucrul acesta era 
enervant... și irezistibil. Nu se dăduse niciodată în lături 
din faţa unei provocări când era vorba despre un bărbat 
şi o irita să fie obligată să renunțe la acesta. Rațiunea îi 
spunea că avea probleme mai mari de care să se preocu- 
pe, dar ceva mai visceral îi spunea că, dacă nu reușea să 
atragă admiraţia lui Dallie Beaudine, avea să piardă încă 
o mare bucată din ea însăși. 

Până își termină sucul, găsise cum să obțină banii de 
care avea nevoie pentru biletul ei către casă. Desigur! Ide- 
ea era atât de absurd de simplă, încât ar fi trebuit să se fi 
gândit la ea imediat. Se uită la valiza ei și se încruntă la 
vederea zgârieturii de pe partea laterală. Valiza aceea cos- 
tase în jur de optsprezece mii de lire când o cumpărase 
cu mai puțin de un an în urmă. Deschizându-și trusa de 
cosmetice, scotoci prin conţinutul acesteia, căutând un 
fard de pleoape care avea aproximativ aceeași nuanță 
ca pielea. Când îl găsi, deșurubă capacul și tamponă 
ușor peste zgârietură. Mai era puțin vizibilă după ce 
termină, dar se simți satisfăcută de faptul că numai o 
examinare amănunțită avea să dezvăluie defectul. 

Cu problema eliminată și primul indicator către ae- 
roport, își reîndreptă gândurile către Dallie Beaudine, 
încercând să înțeleagă atitudinea acestuia față de ea. 
Întreaga problemă - singurul motiv pentru care totul 
mergea atât de prost între ei - era că ea arăta atât de 
groaznic. Lucrul acesta îl aruncase temporar pe el într-o 
poziţie de superioritate. Își lăsă pleoapele să se închidă și 
jucă în mintea ei o fantezie în care apărea în fața lui bine 

odihnită, cu părul proaspăt aranjat în bucle castanii stră- 
lucitoare, cu un machiaj impecabil și haine minunate. 
L-ar avea în genunchi în câteva secunde. 

Cearta în derulare, din ceea ce părea să fie o serie 
continuă între Dallie şi însoţitorul acela groaznic al lui, 
o distrase din reveria ei. 

- Nu înțeleg de ce ești așa pornit să ajungi la Baton 
Rouge în seara asta, se plânse Skeet. Avem toată ziua 
de mâine la dispoziţie ca să ajungem la Lake Charles la 
timp pentru runda ta de luni dimineață. Ce diferență 
face o oră în plus? 

- Diferenţa este că nu vreau să petrec mai mult timp 
conducând duminică decât sunt nevoit. 

- Voi conduce eu. Este doar o oră în plus, și este 
motelul acela cu adevărat drăguţ la care am stat anul 
trecut. Nu ai un câine sau ceva de genul ăsta pe care să 
îl vizitezi acolo? 

- De când dai doi bani pe vreunul dintre câinii mei? 

-O potaie drăguță cu o pată neagră pe un ochi, nu-i 
așa? Avea un beteșug, ceva, la un picior. 

- Ala era în Vicksburg. 

- Eşti sigur? 

- Bineînţeles că sunt sigur. Ascultă, Skeet, dacă 
vrei să petreci noaptea asta în New Orleans ca să poți 
trece pe la Blue Choctaw şi să o vezi pe chelnerița aia 
roșcată, de ce nu mi-o spui pur și simplu în față în loc 
să o iei pe ocolite, dându-i înainte cu câini şi picioare 
betege, ca un ipocrit afurisit? 

- Nu am spus nimic despre o chelneriță roșcată sau că 
vreau să merg la Blue Choctaw. 

- Mda. Ei bine, nu voi merge cu tine. Locul ăla este 
o invitaţie la bătaie, mai ales într-o noapte de dumini- 
că. Femeile arată toate ca nişte luptătoare în noroi, iar 
bărbații sunt și mai răi. La naiba, aproape mi-am rupt o 
coastă ultima oară când am fost acolo, și am avut destule 
bătăi de cap pentru o singură zi. 

- Eu ţi-am spus să o laşi cu tipul de la benzinărie, dar 
tu nu ai vrut să mă asculți. Nu mă asculți niciodată. 

Exact ca joia trecută. Ți-am spus că lovitura aia de pe 
terenul accidentat era de 32 de metri; am măsurat 
şi ţi-am spus, dar m-ai ignorat și ai luat crosa aia de fier 
de opt ca și cum nu aș fi scos un cuvânt. 

-Nu mai vorbi despre asta, bine? Ți-am spus chiar 
atunci că am greşit și ţi-am spus și în ziua următoare că 
am greșit și îţi tot spun de două ori pe zi de-atunci, așa 
că taci din gură! 

- Asta este o păcăleală de începător, Dallie, să nu te 
încrezi în ajutorul tău în ceea ce privește distanța. Une- 
ori, cred că încerci înadins să pierzi turnee. 

- Francie? zise Dallie peste umăr. Mai ai vreo poveste 
dintr-alea fascinante despre rimel pe care ai dori să mi-o 
spui chiar în clipa aceasta? 

- Îmi pare rău, zise ea mieros. Le-am terminat pe toa- 
te. Și apoi, nu am voie să vorbesc. Îţi amintești? 

- Oricum, este prea târziu, bănuiesc, oftă Dallie, 
oprind la terminalul principal al aeroportului. Cu mo- 
torul mergând încă, cobori din mașină și ocoli ca să îi 
deschidă ușa. Ei bine, Francie, nu pot spune că nu a 
fost interesant. 

După ce ea cobori, el întinse mâna pe bancheta din 
spate, îi luă valizele și le așeză lângă ea pe trotuar. 

- Baftă cu logodnicul tău, și cu prințul, și cu toți 
ceilalți bogătaşi cu care umbli. 

- Mulţumesc, spuse ea înțepată. 

El își mestecă iute guma de câteva ori și zâmbi larg. 

- Noroc şi cu vampirii aceia! 

Ea îi întâmpină privirea amuzată cu o demnitate rece 
ca gheaţa. 

- La revedere, domnule Beaudine. 

- La revedere, Domnișoară Șic. 

El avusese ultimul cuvânt. Ea rămase pe trotuarul 
din fața terminalului și înfruntă faptul de necontestat 
că ţărănoiul minunat marcase ultimul punct într-un joc 
pe care ea îl inventase. Un bădăran analfabet - probabil 
copil din flori - din mahala o păcălise, o făcuse din 

vorbe şi o bătuse la puncte pe incomparabila Francesca 
Serritella Day. 

Ce mai rămăsese din moralul ei puse la cale o revoltă 
în toată regula, și îl privi cu ochi care spuneau totul din 
istoria literaturii interzise. 

- Este păcat că nu ne-am întâlnit în circumstanțe dife- 
rite. Gura ei bosumflată se arcui într-un zâmbet păcătos. 
Sunt absolut convinsă că am avea o mulțime de lucruri 
în comun. 

Apoi se ridică pe vârful picioarelor, se cuibări la piep- 
tul lui și își ridică brațele până când acestea îi încercuiră 
gâtul, fără să își mute vreo clipă privirea dintr-a lui. Își 
înclină chipul perfect și își oferi gura moale ca pe un 
potir cu pietre prețioase. Trăgându-i cu blândeţe capul 
în jos cu palmele, își așeză buzele peste ale lui și apoi 
şi le depărtă ușor, ca Dallie Beaudine să le poată sorbi 
îndelung şi memorabil. 

El nici măcar nu ezită. Se aruncă imediat cu capul 
înainte, ca și cum mai fusese acolo, aducând cu el toată 
experiența pe care o câștigase de-a lungul anilor pen- 
tru a o întâlni şi a se amesteca deodată cu întreaga ei 
experienţă. Sărutul lor fu perfect - fierbinte și sexy -, 
doi profesionişti care făceau ce știau mai bine, cu fur- 
nicături până în vârful degetelor de la picioare. Erau 
amândoi prea experimentați pentru a-și lovi dinţii sau 
a-și turti nasurile ori pentru a face oricare dintre ace- 
le alte lucruri penibile pe care bărbaţii și femeile cu 
mai puţină experiență sunt în stare să le facă. Stăpâna 
Seducţiei îl întâlnise pe Stăpân şi, pentru Francesca, 
experiența fu mai aproape de perfecțiune decât orice 
altceva simţise vreodată, completată fiind de o piele 
înfiorată şi de o plăcută slăbiciune în genunchi, un să- 
rut absolut spectaculos devenit și mai minunat fiindcă 
ştia că nu era nevoită să se gândească nici o secundă 
la consecinţele stânjenitoare date de promisiunea im- 
plicită a unui lucru pe care nu avea nici o intenție să 
îl ofere. 

Presiunea sărutului slăbi, şi ea își trecu vârful limbii 
peste buza lui inferioară. Apoi se retrase ușurel. 

- La revedere, Dallie, zise ea moale, ochii ei de pisică 
ridicându-se pieziș către el, cu o strălucire poznașă. Cau- 
tă-mă data viitoare când te vei afla la Cap Ferret. 

Chiar înainte de a se întoarce, avu plăcerea de a vedea 
o expresie ușor confuză punând stăpânire pe chipul lui 
minunat. 

- Ar trebui să fiu obișnuit până acum, zise Skeet când 
Dallie se urcă din nou în spatele volanului. Ar trebui să 
fiu obișnuit cu asta, dar nu sunt. Pur și simplu, se în- 
drăgostesc de tine. Bogate, sărace, urâte, sofisticate. Nu 
contează. Este ca şi cum sunt toate un stol de porumbei 
voiajori care dau ocol să se cuibărească. Ai ruj pe tine. 

Dallie își trecu dosul mâinii peste gură și apoi își co- 
bor privirea asupra petei șterse. 

- Cu siguranţă de import, mormăi el. 

De după uşa terminalului, Francesca privi Buickul în- 
depărtându-se şi își reprimă un absurd junghi de regret. 
De îndată ce mașină dispăru din vedere, își luă valizele 
şi merse din nou afară, mergând până când dădu de 
o staţie de taxiuri, unde era o singură mașină. Şoferul 
cobori şi îi puse valizele în portbagaj, în timp ce ea urcă 
pe bancheta din spate. După ce se sui la volan, taxime- 
tristul se întoarse către ea. 

- Încotro, doamnă? 

- Ştiu că este târziu, zise ea, dar credeți că ați putea 
găsi un magazin de revânzări care să fie deschis? 

- Magazin de revânzări!? 

- Da. Un loc care cumpără haine de marcă... și o vali- 
ză cu adevărat extraordinară. 


capitolul 9 


New Orleans - orașul lui „Stella, Stella, Stella de la 
stea“, al fierăriei dantelate şi al râului Mississippi, al 
iasomiei Confederaţiei și al dulcii măsline, al nopţilor 

fierbinți, al jazzului fierbinte și al femeilor fierbinţi - 
întins pe fundul Mississippiului ca o bijuterie întinată. 
Într-un oraș cunoscut pentru individualitatea sa, Blue 
Choctaw reușise să rămână comun. Cenușiu și afumat, 
cu o pereche de reclame de neon pentru bere care pâl- 
pâiau dureros într-o fereastră lipsită de luciu din cauza 
fumului, Bleu Choctaw ar fi putut fi situat în cea mai 
sordidă parte a oricărui oraș american - lângă docuri, 
uzine, lângă râu sau la periferia mahalalei. Promova 
partea periculoasă a orașului, cu trotuarele întotdeau- 
na întunecate și murdare, felinarele sparte și fetele-cu- 
minţi-nu-sunt-primite. 

Blue Choctaw avea o aversiune aparte față de fetele 
cuminţi. Nici măcar femeile pe care bărbaţii le lăsaseră 
acasă nu erau tocmai cuminţi, și bărbații al naibii de 
sigur nu doreau să găsească lângă ei unele mai cuminţi 
stând pe scaunele de vinilin roșu de la bar. Doreau să gă- 
sească fete ca Bonni și Cleo, semiprostituate care purtau 
parfum puternic și ruj roșu, care vorbeau dur și gândeau 
aspru și ajutau un bărbat să uite că Jimmy Nemernicul 
Carter avea să fie ales președinte și să dea toate slujbele 
bune negroteilor. 

Bonni răsuci sabia galbenă din plastic din cocktailul 
ei și privi prin mulțimea zgomotoasă către prietena și 
rivala ei Cleo Reznyak, care își vâra sânii în nasul lui 
Tony Grasso, în timp ce acesta băgă o monedă în tono- 
mat și apăsă C-24. Era o atmosferă apăsătoare în aerul 
plin de fum de la Blue Choctaw în noaptea aceea, mai 
apăsătoare decât de obicei, deși Bonni nu încercă să 
ghicească sursa. Poate că era căldura lipicioasă care nu 
voia să plece; poate că era faptul că Bonni împlinise 
30 de ani cu o săptămână în urmă, și ultima dintre ilu- 
ziile ei dispăruse. Ştia că nu era deşteaptă, nu era destul 
de frumoasă încât să se descurce cu înfățișarea ei și nu 
avea nici energia pentru a se perfecționa. Trăia într-un 
parc de rulote stricate, era recepționeră la Gloria's Hair 
Beautiful, și lucrurile nu aveau să se îmbunătățească. 

Pentru o fată ca Bonni, Blue Choctaw reprezenta o 
încercare de a ajunge la vremuri mai bune, câteva zâm- 
bete, ocazionalul client risipitor care avea să îi achite 
cocktailurile, să o ducă în pat și să lase o bancnotă de 
cincizeci de dolari pe noptieră în dimineața următoare. 
Unul dintre acei clienți cu punga largă ședea la celălalt 
capăt al barului... cu ochii aţintiți asupra lui Cleo. 

Ea şi Cleo aveau o înţelegere. Se ridicau împreună 
împotriva oricărui nouenit care încerca să își îngroape 
fundul prea confortabil în scaunele de la barul din Blue 
Choctaw și nu vâna una pe teritoriul celeilalte. Însă cli- 
entul risipitor o tenta pe Bonni. Avea o burtă mare și 
braţe destul de puternice încât să arate că avea o slujbă 
stabilă, poate la una dintre acele platforme de foraj din 
larg - un bărbat în căutare de distracție. Cleo avusese 
parte de mulți bărbaţi în ultima vreme, inclusiv de Tony 
Grasso, iar Bonni se săturase de asta. 

- Bună, zise ea, apropiindu-se şi urcându-se pe scau- 
nul de lângă el. Eşti nou pe aici, nu-i așa? 

El o cercetă cu privirea, studiind cu atenţie casca di- 
chisită de păr blond dat cu fixativ, fardul ei de pleoape 
de culoarea prunei şi sânii plini. Când el încuviinţă din 
cap, Bonni îl putu vedea cum uită de Cleo. 

- Am fost în Biloxi în ultimii ani, răspunse el. Ce bei? 

Ea îi dărui un zâmbet pisicos. 

- Îmi place să beau Mai Tai. 

După ce el făcu semn către barman pentru băutura 
ei, ea își încrucișă picioarele. 

- Fostul meu soţ a fost ceva timp în Biloxi. Bănuiesc 
că nu te-ai întâlnit cu el. Un nemernic zgârcit pe nume 
Ryland. 

EI clătină din cap - nu cunoștea pe nimeni cu nume- 
le acela - și își mută braţul în așa fel încât îi atinse partea 
laterală a sânilor. Bonni hotări că aveau să se înțeleagă 
bine și își întoarse trupul destul cât să nu fie nevoită să 
vadă expresia acuzatoare din ochii lui Cleo. 

O oră mai târziu, se întâlniră în toaleta fetelor. Cleo 
se plânse pentru o vreme, trecându-și un pieptăn prin 

părul ei negru și aspru și apoi așezându-și mai bine în 
urechi cea mai bună pereche a ei de cercei cu rubine 
false. Bonni îşi ceru scuze și spuse că nu știuse că Cleo 
era interesată. 

Cleo o cercetă suspicioasă. 

-Ştii că m-am săturat de Tony. Tot ce face este să se 
plângă de soția lui. La dracu’, nu am mai râs copios 
cu el de săptămâni bune. 

-Tipul de la bar - numele lui este Pete - nu este nici 
el prea amuzant, recunoscu Bonnie: Scoase un flacon de 
Tabu din geantă și îl pulveriză generos asupra ei. Locul 
acesta cu siguranţă se duce dracului. 

Cleo se dădu cu ruj și făcu un pas în spate ca să îşi 
admire rezultatul. 

- Ai zis-o bine, dragă. _ 

- Poate ar trebui să mergem în nord. În Chicago sau 
altundeva. _ 

- Mă gândeam la St. Louis. Într-un loc în care 
afurisiții de bărbați nu sunt cu toții însuraţi. 

Era un subiect pe care îl discutau adeseori, și conti- 
nuară să îl discute când părăsiră toaleta femeilor, cân- 
tărind avantajele exploziei petrolului în Houston, ale 
climatului din Los Angeles, ale banilor din New York 
şi știind tot timpul că nu aveau să plece niciodată din 
New Orleans. 

Cele două femei trecură pe lângă grupul de bărbați 
adunați lângă bar, cu ochii ocupați, fără să își mai acor- 
de atenţie una alteia, deși continuară să discute. În timp 
ce își căutau prada, Bonni începu să îşi dea seama că 
ceva se schimbase. Totul părea mai liniștit, deși barul 
era încă plin, oamenii vorbeau, și tonomatul urla Ruby. 
Apoi observă că o mulțime de capete erau întoarse 
către ușă. 

Ciupind-o cu putere de braț pe Cleo, făcu semn 
din cap. 

- Uită-te într-acolo, zise. 

Cleo se uită în direcţia pe care o indicase Bonni şi se 
opri brusc. 

- Doooamne! 

O urâră de la prima vedere. Era tot ce ele nu erau: 
o femeie ieșită direct din paginile de modă, frumoasă 
ca un manechin din New York, chiar și într-o pereche de 
blugi; cu înfățișare scumpă, stilată și încrezută, cu o ex- 
presie pe chip de parcă tocmai mirosise ceva neplăcut. 
Era genul de femeie care nu avea ce căuta nicăieri în 
apropierea unui loc ca Blue Choctaw, o invadatoare 
ostilă care le făcu să se simtă urâte, ieftine și uzate. Şi 
apoi îi văzură pe cei doi bărbați pe care îi părăsiseră cu 
nici măcar zece minute în urmă îndreptându-se direct 
spre ea. 

Bonni şi Cleo se uitară una la cealaltă pentru o clipă, 
înainte să se îndrepte în aceeași direcţie, cu ochii mijiți 
şi stomacurile încordate de determinare. 

Francesca rămase nepăsătoare față de apropierea lor, 
în timp ce cercetă mediul ostil de la Blue Choctaw cu o 
privire neliniștită, concentrându-și întreaga atenţie asu- 
pra încercării de a privi prin fumul gros și aglomerarea 
de trupuri pentru a-l zări pe Skeet Cooper. Un mușchi 
micuţ și temător îi zvâcni la tâmplă, iar palmele i se ume- 
ziră. Nu se simţise niciodată atât de nelalocul ei cum se 
simțea în barul acesta dubios din New Orleans. 

Sunetul de râsete zgomotoase și de muzică prea tare îi 
atacă urechile. Simți priviri ostile cercetând-o și își strân- 
se mai cu putere mica ei geantă Vuitton cu cosmetice, 
încercând să nu își aducă aminte că aceasta conținea tot 
ce îi mai rămăsese pe lume. Încercă să șteargă amintirea 
locurilor îngrozitoare în care o dusese taximetristul, fi- 
ecare mai respingător decât ultimul şi nici unul dintre 
ele care să semene câtuşi de puțin cu magazinul de re- 
vânzări de pe Piccadilly, unde vânzătoarele erau îmbră- 
cate cu lucruri de marcă originale vag uzate și serveau 
ceai clientelor lor. Crezuse că era o idee atât de bună să 
îşi vândă hainele; nu își imaginase că avea să sfârșească 
într-o casă de amanet îngrozitoare, despărțindu-se de 
valiza ei și de restul hainelor pentru trei sute cincizeci 
de dolari doar ca să poată plăti taxiul și să îi rămână 

destui bani cu care să supraviețuiască câteva zile, până 
când dădea de Nicky. O valiză Louis Vuitton plină cu 
haine de firmă originale dată pe trei sute cincizeci de 
dolari! Nu putea să petreacă două nopţi la un hotel 
cu adevărat bun cu suma aceea. 

- Bună, scumpo. 

Francesca tresări când doi bărbaţi cu înfățișare dubi- 
oasă veniră la ea, unul cu un abdomen care forța nastu- 
rii cămășii sale cadrilate, celălalt fiind un personaj soios, 
cu pori măriţi. 

- Arăţi ca și cum ţi-ar prinde bine ceva de băut, zise 
cel masiv. 

- Eu și noul meu amic Tony, aici de față, am fi 
bucuroși să îți luăm vreo două cocktailuri. 

- Nu, mulțumesc, răspunse ea, căutându-l neliniştită 
pe Skeet. 

De ce nu se afla aici? Un duș de resentiment ascuţit 
ca nişte ace o înțepă. De ce nu îi dăduse Dallie numele 
motelului lui, în loc să o oblige să stea în pragul aces- 
tui loc îngrozitor, de al cărui nume abia fusese în stare 
să dea după ce petrecuse douăzeci de minute aplecată 
peste o carte de telefoane? Faptul că trebuia să îl găseas- 
că se imptrimase permanent în creierul ei în timp ce 
lansase o altă serie de apeluri zadarnice în Londra, încer- 
când să dea de urma lui Nicky sau a lui David Graves, 
ori de unul dintre foştii ei companioni, care păreau cu 
toții să fie plecaţi din oraș, recent căsătoriți sau deloc 
dornici să îi accepte apelurile. 

Două femei cu expresii dure apărură lângă bărbaţii 
din faţa ei, ostilitatea lor fiind evidentă. Blonda se aple- 
că spre bărbatul masiv. 

- Hei, Pete! Haide să dansăm! 

Pete nu îşi luă ochii de la Francesca. 

- Mai târziu, Bonni. 

- Vreau să dansez acum, insistă Bonni, în gura mare. 

Privirea lui Pete alunecă peste trupul Francescăi. 

- Am spus mai târziu. Dansează cu Tony. 

- Tony dansează cu mine, zise femeia cu părul negru, 
înfigând unghiile mov scurte în brațul păros al celuilalt 
bărbat. Haide, iubitule! 

- Pleacă, Cleo! 

Scuturându-se de unghiile mov, Tony își puse mâna 
pe peretele de lângă capul Francescăi şi se aplecă în- 
spre aceasta. 

- Eşti nouă în oraș? Nu îmi amintesc să te mai fi văzut 
pe-aici. 

Ea îşi mută greutatea, încercând să zărească o ban- 
dană roşie, în timp ce evită mirosul neplăcut de whisky 
amestecat cu loţiune după bărbierit ieftină. 

Femeia numită Cleo se strâmbă. 

- Doar nu crezi că o căţea încrezută ca asta o să te 
bage în seamă, nu-i aşa, Tony? _ 

- Credeam că ţi-am spus să te cari. li aruncă Fran- 
cescăi un zâmbet mieros. Sigur nu ai vrea ceva de băut? 

- Nu îmi este sete, zise înțepată Francesca. Aştept pe 
cineva. 

-Se pare că ți s-a tras clapa, toarse Bonni. Așa că de 
ce nu îţi iei tălpășița? 

Un suflu de aer cald de afară lovi spatele ud al 
bluzei ei când ușa se deschise, lăsând să intre alți trei 
bărbaţi cu expresii aspre, dintre care nici unul nu era 
Skeet. Neliniştea Francescăi crescu. Nu putea să stea 
în uşă toată noaptea, dar îi era groază și să avanseze. 
De ce nu îi spusese Dallie unde se cazase? Nu putea sta 
singură în New Orleans cu doar câteva sute de dolari 
între ea și foamete, în timp ce aștepta ca Nicky să își 
termine aventura. Trebuia să îl găsească pe Dallie acum, 
înainte ca el să plece! 

- Mă scuzaţi, zise ea brusc, strecurându-se printre 
Tony și Pete. 

Auzi un râset scurt și neplăcut din partea uneia dintre 
femei, apoi un mormăit din partea lui Tony. 

- Este vina ta, Bonni, se plânse el. Tu şi Cleo ați spe- 
riat-o tocmai când... 


158 Susan Elizabeth Phillips 


Restul fu, din fericire, pierdut în timp ce ea se strecu- 
ră prin mulțime către partea din spate, căutând o masă 
discretă. 

- Hei, dulceaţă... 

O privire rapidă peste umăr îi spuse că Pete o urmă- 
rea. Se strecură printre două mese, simți mâna cuiva 
mângâindu-i fundul și o luă la fugă către baie. Odată 
ajunsă înăuntru, se sprijini de ușă, cu geanta de cosme- 
tice strânsă cu putere la piept. Afară, auzi sunetul de 
sticlă spartă și tresări. Ce loc îngrozitor! Părerea ei des- 
pre Skeet Cooper deveni și mai proastă. Dintr-odată, își 
aminti de mențiunea lui Dallie cu privire la o chelneriță 
cu părul roșu. Deși nu descoperise pe nimeni care să se 
potrivească acelei descrieri, nu căutase cu adevărat. Poa- 
te că barmanul ar putea să îi dea o informație. 

Ușa de lângă ea se deschise brusc, și cele două femei 
cu chipuri dure intrară. 

- a uite ce avem aici, Bonni Lynn, zise în batjocură 
cea numită Cleo. 

- Măi să fie, dacă nu este Domnișoara Căţea Bogată, 
răspunse Bonni. Ce s-a întâmplat, drăguţo? Ai obosit să 
lucrezi la hotel şi te-ai hotărât să vii aici? 

Falca Francescăi se încleștă. Femeile acestea îngrozi- 
toare merseseră destul de departe. Ridicându-şi bărbia, 
privi ţintă către fardul de pleoape de culoarea prunei pe 
care îl purta Bonni. 

- Ai fost atât de prost-crescută de la naștere sau este 
o chestie recentă? 

Cleo râse și se întoarse către Bonni. 

- Vai, vai! Nu-i așa că ţi-a zis-o? Studie cu atenţie 
geanta de cosmetice a Francescăi. Ce ai acolo de este 
atât de important? 

- Nu este treaba ta. 

- Ai bijuteriile acolo, drăguțo? Safirele și diamantele 
pe care ţi le cumpără iubiții tăi? la spune-mi, cât iei ca 
să faci o șmecherie? 

-O şmecherie! 

Francesca nu putu să nu înțeleagă semnificația, şi, 
înainte să se poată opri, mâna îi țâșni și o plesni pe fe- 
meie peste obrazul turtit. 

-Să nu cumva... 

Nu reuși să termine. Cu un urlet de furie, Bonni îşi 
curbă degetele ca niște gheare și le flutură prin aer, gata 
să apuce doi pumni din părul Francescăi. Francesca îm- 
pinse instinctiv geanta în față, folosind-o ca să blocheze 
mișcarea celeilalte femei. Geanta o lovi pe Bonni în ta- 
lie, tăindu-i respirația și obligând-o să se clatine pentru 
o clipă pe tocurile ei din imitație de aligator înainte de 
a-și pierde echilibrul. În timp ce se prăbuşea la podea, 
Francesca simţi un moment de satisfacție primitivă pen- 
tru faptul că, în sfârșit, fusese în stare să pedepsească pe 
cineva pentru toate lucrurile groaznice care i se întâm- 
plaseră în ziua aceea. Încântarea zbură când văzu privi- 
rea de pe chipul lui Cleo și își dădu seama că se pusese 
într-un pericol real. 

Se grăbi și ieși, dar Cleo o prinse și îi apucă încheie- 
tura mâinii înainte să ajungă la tonomat. 

- O, nu, căţea, mârâi Cleo, trăgând-o înapoi către 
baie. 

- Ajutor! strigă Francesca, în timp ce întreaga viață îi 
trecu pe dinaintea ochilor. Vă rog, cineva, ajutați-mă! 

Auzi un râs masculin neplăcut şi, când Cleo o împin- 
se înainte, își dădu seama că nimeni nu sărea în apăra- 
rea ei. Acele două femei îngrozitoare plănuiau să o atace 
fizic în baie şi nimănui nu părea să îi pese! Panicată, lovi 
cu geanta de cosmetice, dorind să o împingă pe Cleo, 
dar lovind în schimb tatuajul cuiva. Acesta zbieră. 

-Ia valiza aia din mâna ei, ceru Cleo, cu glasul răgușit 
de indignare. Tocmai i-a tras o palmă lui Bonni. 

- Bonni şi-a căutat-o cu lumânarea, strigă Pete pe dea- 
supra corului final din Rhinestone Cowboy și a comenta- 
riilor spectatorilor interesați. Spre ușurarea copleșitoare 
a Francescăi, el dădu să meargă spre ea, cu intenția evi- 
dentă de a o salva. Şi apoi își dădu seama că bărbatul cu 
braţul tatuat avea alte idei. 

-Nu te amesteca! strigă tatuatul către Pete, în timp ce 
îi smulse geanta din mâini. Asta este între fete. 

- Nu! strigă Francesca. Nu este între fete. De fapt, nici 
măcar nu o cunosc pe persoana aceasta, și eu... 

Țipă când Cleo își îngropă mâinile în părul ei și înce- 
pu să o tragă în direcția băii. Ochii începură să îi lăcri- 
meze și gâtul i se lăsă pe spate. Lucrul acesta era barbar! 
Groaznic! Aveau să o ucidă! 

În clipa aceea, simți cum câteva șuviţe de păr îi erau 
smulse de pe scalp. Frumosul ei păr castaniu! Rațiunea 
o părăsi, şi furia oarbă puse stăpânire pe ea. O luă razna, 
slobozind un țipăt în timp ce începu să lovească. Cleo 
gemu când mâna Francescăi o nimeri într-un abdomen 
care își pierduse tonusul. Tensiunea de pe scalpul Fran- 
cescăi slăbi imediat, dar nu avu decât un moment să își 
recapete respiraţia înainte să o vadă pe Bonni venind 
spre ea, gata să continue de unde rămăsese Cleo. O 
masă se prăbuși pe podea undeva în apropiere și cioburi 
săriră peste tot. Fu vag conștientă de faptul că bătaia se 
întinsese şi că Pete sărise în apărarea ei, minunatul Pete 
cu cămașa în carouri și burdihanul de bere, minunatul, 
nemaipomenitul, adorabilul Pete! 

- Căţea! strigă Bonni, apucând orice îi căzu la înde- 
mână, ceea ce se întâmplă să fie perechea de nasturi din 
perle din tivul maroniu al bluzei grej de la Halston pe 
care o purta Francesca. Partea din față cedă; cusătura de 
la umăr se desprinse. Incă o dată, Francesca simți că este 
trasă de păr și încă o dată lovi, înconjurând cu cealaltă 
mână capul lui Bonnie și apucând și ea niște păr. 

Pe neașteptate, păru că bătaia o înconjurase: scaune 
aruncate pe podea, o sticlă zburând prin aer, cineva 
țipând. Simţi cum una dintre unghiile de la mâna ei 
dreaptă se rupe. Panglici de material atârnau de partea 
din față a bluzei sale, expunându.-i sutienul din dantelă 
ecru, dar nu avea timp să se preocupe de buna-cuviinţă, 
căci inelele ascuţite ale lui Bonnie îi zgâriară gâtul. Fran- 
cesca scrâșni din dinți din cauza durerii și trase și mai 
tare. În același timp, avu brusca și îngrozitoarea revelaţie 

că ea - Francesca Serritella Day, iubita lumii mondene, 
mascota cronicarilor înaltei societăţi, aproape prinţesă 
de Wales - se afla în inima, însăși inima, centrul absolut 
al unei încăierări dintr-un bar. 

În partea cealaltă a încăperii, ușa de la Blue Choc- 
taw se deschise și înăuntru păși Skeet, urmat de Dallie 
Beaudine. 

Dallie stătu acolo pentru o clipă, înţelese ce se petre- 
cea, văzu oamenii implicați și clătină din cap cu dezgust. 

- Ah, la naiba! 

Cu un oftat prelung, începu să își facă drum cu coa- 
tele prin mulțime. 

Niciodată în viața ei nu se bucurase Francesca mai 
mult să vadă pe cineva, numai că la început nu își dă- 
du seama că era el. Când el îi atinse umărul, ea îi dădu 
drumul lui Bonni, lovi împrejur, şi îl lovi cât putu de 
tare în piept. 

- Hei! strigă el, frecând locul în care ea îl lovise. Sunt 
de partea ta... bănuiesc. 

- Dallie! Se aruncă în brațele lui. O, Dallie, Dallie, 
Dallie! Minunatul meu Dallie! Nu pot să cred că ești tu! 

El o îndepărtă. 

- Uşor, Francie, încă nu ai ieșit de aici. De ce naiba... 

Nu apucă să termine. Cineva care arăta ca un figurant 
dintr-un film vechi cu Steve Reeves se năpusti asupra 
lui cu un croşeu de dreapta, şi Francesca privi cu groază 
cum Dallie zăcea întins pe podea. Zărindu-și geanta de 
cosmetice stând într-o splendidă izolare pe tonomat, o 
apucă şi o izbi în capul îngrozitorului bărbat. Spre groa- 
za ei, încuietoarea cedă, iar ea privi neajutorată cum mi- 
nunatele ei farduri de obraz şi de ochi, creme și loțiuni 
zburară prin încăpere. O cutie cu pudra ei transparentă 
preparată special se ridică într-un nor parfumat care 
făcu în curând pe toată lumea să tușească şi puse iute 
capac bătăii. 

Dallie se ridică cu greu, zvârli câțiva pumni la rândul 
său și apoi o apucă de braţ. 

- Haide! Să ieșim de aici înainte să se hotărască să te 
mănânce pe post de gustare înainte de culcare. 

- Fardurile mele! 

Se târi de-a bușilea către un fard de pleoape de culoa- 
rea piersicii, chiar dacă știa că ceea ce făcea era ridicol, 
cu bluza care-i cădea, o zgârietură sângerândă pe gât, 
două unghii rupte și însăși viața ei în pericol. Dar, din- 
tr-odată, recuperarea fardului de ochi deveni pentru ea 
mai importantă decât orice altceva pe lume, și era dispu- 
să să se lupte cu toți pentru a şi-l recăpăta. 

El își înfășură braţul în jurul taliei ei și o ridică de 
pe podea. 

- La dracu” cu fardurile tale! 

- Nu! Lasă-mă jos! 

Trebuia să aibă fardul de ochi. Puțin câte puţin, fie- 
care lucru pe care îl avea îi era luat, și, dacă lăsa să-i mai 
dispară un singur lucru, dacă o singură posesiune avea 
să mai dispară din viața ei, putea la fel de bine să dispară 
ea însăși, stingându:se ca pisica Cheshire, până când nu 
mai rămânea nimic, nici măcar dinţii ei. 

- Haide, Francie! 

- Nu! 

Se luptă cu Dallie la fel cum se luptase și cu ceilalți, 
agitându-şi picioarele în aer, lovindu-l în gambe și 
strigând: 

- Îl vreau! Trebuie să îl am! 

-O s-o încasezi, asta-i clar! 

- Te rog, Dallie. Te rog! 

Cuvântul magic nu o trădase niciodată până atunci şi 
nu o făcu nici de data aceasta. Mormăind printre dinți, 
el se aplecă înainte cu brațul încă în jurul ei și apucă far- 
dul de ochi. Când el își îndreptă spinarea, ea i-l smulse 
şi apoi întinse mâna, reușind în ultima clipă să apuce 
capacul deschis al genţii ei înainte ca el să o tragă de 
acolo. Până reuși să închidă capacul, pierduse o sticlă 
de cremă cu miros de migdale şi îşi rupsese o a treia 
unghie, dar reușise să evite să piardă geanta din piele 

de vițel cu cei trei sute cincizeci de dolari ai săi. Şi îşi 
avea prețiosul fard de ochi de culoarea piersicii. 

Skeet ținu ușa deschisă, și Dallie o duse afară. Când 
o așeză pe trotuar, auzi sirene. O înşfăcă din nou şi O 
târî către mașină. 

- Nici măcar nu poate să meargă singură? întrebă 
Skeet, prinzând cheile pe care Dallie i le aruncase. 

- li place să se certe. 

Dallie privi către pgirofarurile care nu erau prea 
departe. 

- Comisarul Deane Beman şi organizatorii turneului 
nu vor mai tolera şi altele din partea mea anul ăsta, așa 
că hai să o ştergem dracului de-aici! 

Vârând-o fără vreun pic de blândeţe pe bancheta din 
spate, sări lângă ea și închise ușa. 

Merseră în tăcere preț de câteva minute. Dinţii ei în- 
cepură să clănțăne ca o consecinţă a luptei, și mâinile 
îi tremurară când încercă să își tragă laolaltă partea din 
față a bluzei sale și să își bage în sutien o parte din cape- 
tele sfâșiate. Nu îi luă mult să își dea seama că sarcina 
era fără sorţi de izbândă. I se puse un nod în gât. Își 
așeză brațele peste piept și tânji după o manifestare de 
simpatie, un strop de îngrijorare față de starea în care 
se afla, un semn că exista cineva căruia îi păsa de ea. 

Dallie băgă mâna sub scaunul din faţa lui și scoase o 
sticlă nedesfăcută de coniac. După ce rupse sigiliul cu 
unghia de la degetul cel mare, deșurubă capacul, luă 
o înghiţitură zdravănă şi apoi păru să cadă pe gânduri. 
Francesca se pregăti pentru întrebările care aveau să vină 
și se hotărî să răspundă fiecăreia cu cât putea de multă 
demnitate. Își mușcă buza de jos ca să o împiedice 
să tremure. 

Dallie se aplecă spre Skeet. 

- Nu am zărit-o deloc pe chelneriţa aceea roșcată. Ai 
apucat să întrebi de ea? 

- Mda. Barmanul a spus că a plecat la Bogalusa cu un 
individ care lucrează pentru compania de electricitate. 

- Păcat! 

Skeet aruncă o privire în oglinda retrovizoare. 

- Se pare că tipul avea un singur braţ. 

- Serios? Ţi-a spus barmanul cum de s-a întâmplat 
una ca asta? 

- Un accident industrial sau ceva de genul ăsta. Cu 
vreo doi ani în urmă, tipul a lucrat pentru o firmă de 
unelte și matrițe, undeva lângă Shreveport, şi şi-a prins 
braţul într-o presă. Şi l-a strivit mai ceva decât o clătită. 

- Bănuiesc că nu a contat pentru povestea de amor cu 
chelnerița aia a ta. 

Dallie mai luă o dușcă. 

- Femeile sunt ciudate când vine vorba despre lucruri 
dintr-astea. De exemplu, tipa aia pe care am întâlnit-o 
anul trecut în San Diego după ce Andy Williams... 

- Incetează! strigă Francesca, incapabilă să își rețină 
protestul. Eşti atât de insensibil, încât nu ai simpla 
decență de a mă întreba dacă sunt bine? Am fost prinsă 
într-o încăierare dintr-un bar! Nu îţi dai seama că aş fi 
putut fi ucisă? 

- Probabil că nu, zise Dallie. Mai mult ca sigur cineva 
ar fi împiedicat una ca asta. 

Ea își retrase mâna și îi lovi brațul cât putu de tare. 

- Au, zise el și își frecă locul în care ea lovise. 

- Tocmai te-a lovit? întrebă indignat Skeet. 

- Mda. 

- Ai de gând să o lovești şi tu? 

- Mă gândesc la asta. 

- Eu aş face-o dacă aș fi în locul tău. 

- Ştiu că ai face-o. 

Se uită la ea, şi ochii i se întunecară. 

- Și eu aș face-o dacă aș crede că va face parte din 
viața mea pentru mai mult de următoarele două minute 
şi jumătate. 

Ea îl ținti cu privirea, dorindu-și să își fi putut lua 
înapoi lovitura impulsivă, nevenindu-i să creadă ceea ce 
tocmai auzise. 

- Ce vrei să spui, mai exact! îl întrebă. 

Skeet acceleră și apoi trecu pe culoarea galbenă a 
semaforului. 

- Cât de departe de aici este aeroportul? 

- În cealaltă parte a orașului. 

Dallie se aplecă înainte şi se prinse de spătarul 
scaunului. 

- În cazul în care nu ai fost atent, motelul se află după 
următorul semafor și apoi pe următoarea stradă. 

Skeet apăsă pedala de acceleraţie, și Riviera țâșni 
înainte, aruncând-o pe Francesca înapoi în scaun. Ea 
îl privi încruntată pe Dallie, încercând să îl facă să se 
ruşineze și să își ceară scuze, pentru ca ea să îl poată 
ierta cu mărinimie. Așteptă restul drumului până 
la motel. 

Intrară în parcarea bine luminată, și Skeet viră, 
oprind în fața unui șir de uşi de metal colorate aprins, 
cu numere negre. Opri motorul, și apoi el şi Dallie co- 
borâră. Ea privi, nevenindu-i să creadă, cum se închise 
prima ușă a mașinii şi apoi cealaltă. 

~ Ne vedem dimineață, Dallie. 

- La revedere, Skeet. 

Ea sări din mașină în urma lor, cu geanta strânsă bine 
în mână, încercând fără succes să îşi țină bluza închisă. 

- Dallie! 

El scoase cheia unei camere din buzunarul blugilor şi 
se întoarse. Mătasea grej lunecă printre degetele ei când 
închise ușa mașinii. El nu putea să vadă cât de neajuto- 
rată era: Cât de mult avea nevoie de el? 

-Trebuie să mă ajuţi, zise ea, privindu-l îndelung cu 
ochi atât de jalnic de măriţi, încât păreau să îi înghită 
chipul ei mic. Mi-am pus viața în primejdie mergând la 
barul acela doar ca să te caut. 

El se uită la sânii ei şi la sutienul din mătase ecru. 
Apoi își trase tricoul marinăresc decolorat peste cap și 
i-l aruncă. 

- Uite haina mea, scumpo. Nu cere nimic altceva. 

Ea privi uimită cum el intră în camera lui de motel 
şi închide uşa - chiar în nasul ei! Groaza care se tot 

adunase înlăuntrul ei de-a lungul zilei izbucni, inun- 
dând fiecare parte a trupului ei. Nu simţise niciodată 
o asemenea teamă, nu știa nici o modalitate de a-i face 
față, așa că o transformă în ceva ce înţelegea: o flacără 
arzătoare de mânie încinsă. Nimeni nu o trata pe ea în 
felul acesta! Nimeni! Avea să îl facă să o înfrunte! Avea 
să îl facă să plătească! 

Fugi până la uşa lui și lovi în ea cu geanta ei - o dată, 
de două ori -, dorindu-și să fi fost faţa lui. O lovi cu 
picioarele, o blestemă, își lăsă mânia să explodeze, o lăsă 
să ardă strălucitoare și neprihănită într-o demonstrație 
de neuitat a temperamentului care o făcuse o legendă. 

Ușa se deschise, și de partea cealaltă se afla el, cu 
pieptul gol, încruntându-se la ea. Avea ea să îi arate ce 
însemna să te încrunţi! Avea să îi arate că nu își imagi- 
nase niciodată cum arată o încruntătură! 

- Nemernicule! Intră în viteză pe lângă el și îşi aruncă 
geanta în partea cealaltă a încăperii, unde sfărâmă ecra- 
nul televizorului într-o explozie satisfăcătoare de sticlă. 
Nemernic depravat şi idiot! Lovi cu piciorul un scaun. 
Ticălos insensibil! 

li răscoli valiza. Şi apoi se dezlănțui. Urlând insulte 
şi acuzaţii, azvârli scrumiere şi perne, aruncă lămpi şi 
trase sertarele pupitrului. Fiecare disprețuire pe care o 
îndurase în ultimele 24 de ore, fiecare umilință ieșiră 
la suprafață: rochia roz, barul Blue Choctaw, fardul 
de ochi de culoarea piersicii... O sancționă pe Chloe 
pentru moarte, pe Nicky pentru că o părăsise, îl asaltă 
pe Lew Steiner, îl atacă pe Lloyd Byron, o mutilă pe 
Miranda Gwynwyck și, mai ales, îl anihilă pe Dallie 
Beaudine. Dallie, cel mai frumos bărbat pe care îl în- 
tâlnise vreodată, singurul bărbat care nu fusese impre- 
sionat de ea, singurul bărbat care îi trântise vreodată 
ușa în nas. 

Dallie privi pentru un moment, cu mâinile în șolduri. 
Un tub de cremă de ras zbură pe lângă el și lovi oglinda. 

- Incredibil, mormăi el. 

Scoase capul pe ușă. 

- Skeet! Vino până aici! Trebuie să vezi asta. 

Skeet era deja pe drum. 

- Ce se petrece? Sună ca și cum... 

Se opri năucit în pragul ușii, căscând ochii la distru- 
gerea care avea loc în fața lui. 

- De ce face asta? 

- Al naibii să fiu dacă știu. 

Dallie se feri de un exemplar zburător al cărții de te- 
lefoane din New Orleans. 

- Cel mai incredibil lucru pe care l-am văzut în 
viaţa mea. 

- Poate se crede o vedetă rock. Hei, Dallie! Se îndreap- 
tă spre crosa ta de lemn numărul trei! 

Dallie se mișcă precum atletul care era și, din două 
salturi, fu lângă ea. 

Francesca se simţi ridicată pe sus. Pentru un moment, 
piciorul ei atârnă în aer și apoi ceva tare o împunse în 
stomac când se simți aruncată peste umărul lui. 

- Lasă-mă jos! Lasă-mă jos, nemernicule! 

-Nu prea cred. Asta este cea mai bună crosă de lemn 
numărul trei pe care am avut-o vreodată. 

Începură să se miște. Ea strigă când el o duse afară, 
cu umărul împungându-i stomacul și braţul strângân- 
du-i ca o menghină partea din sparte a genunchilor. Ea 
auzi voci și fu vag conştientă de uși care se deschiseră 
şi de trupuri acoperite de halate de baie care stăteau pe 
după uşi. 

- Nu am văzut niciodată o femeie atât de speriată de 
un biet şoricel în toată viața mea, strigă Dallie. 

Ea lovi cu pumnii în spatele lui gol. 

- Voi pune să fii arestat! ţipă. Te voi da în jude- 
cată! Nemernicule! Te voi da în judecată pentru fi- 
ecare bănuț... 

El coti brusc la dreapta. Ea văzu un gard de fier, o 
poartă, lumini subacvatice... 

- Nu! 

Scoase un urlet care îţi îngheţa sângele în vene când 
el o aruncă în cea mai adâncă parte a piscinei motelului. 


168 Susan Elizabeth Phillips 


capitolul 10 


Skeet merse lângă Dallie, și cei doi bărbaţi stătură 
în picioare pe marginea piscinei privind-o. În cele din 
urmă, Skeet făcu o observaţie: 

- Nu iese repede la suprafață. 

Dallie vâri unul din degetele mari în buzunarul blu- 
gilor săi. 

-Nu pare să ştie să înoate. Ar fi trebuit să îmi dau 
seama. 

Skeet se întoarse către el. 

- Ai auzit felul neobișnuit în care spune „nemernic“? 
Nu pot să îl rostesc aşa cum o face ea. Cu adevărat 
neobișnuit. 

- Mda. Accentul ăla elegant al ei cu siguranţă reușește 
să distrugă bunătate de înjurături americane. 

Agitaţia din piscină începu treptat să încetinească. 

- Ai de gând să sari și să o salvezi cândva în secolul 
următor? întrebă Skeet. 

- Bănuiesc că ar cam trebui. Dacă nu cumva te 
gândești tu să o faci. 

- La naiba, nu! Merg la culcare. 

Skeet se întoarse să iasă pe poartă, și Dallie se lăsă 
pe marginea unui șezlong ca să îşi scoată cizmele. Privi 
pentru o clipă să vadă câtă putere îi mai rămăsese ei să se 
zbată şi, când consideră că era timpul potrivit, se apropie 
de margine și sări în apă. 

Francesca tocmai conştientizase cât de mult nu își do- 
rea să moară. În ciuda filmului, a sărăciei și a pierderii 
tuturor posesiunilor ei, era prea tânără. Întreaga viață 
se întindea înaintea ei. Dar, pe măsură ce îngrozitoarea 
greutate a apei o apăsa, înțelese că asta se întâmpla. Plă- 
mânii îi erau leneși, şi membrele ei nu mai răspundeau 
la nici o comandă. Murea, și nici măcar nu trăise încă. 

Pe neașteptate, ceva o prinse în jurul pieptului și 
începu să o tragă în sus, ţinând-o aproape, fără să îi 
dea drumul, trăgând-o la suprafață, salvând-o! Capul 
îi ieși de sub apă, şi plămânii ei inspirară aerul. ÎI trase 

cu sete, tușind și înecându-se, agățându-se de braţele din 
jurul ei de teamă că aveau să îi dea drumul, suspinând şi 
plângând de bucuria pură de a fi în viaţă. 

Fără să fie cu adevărat conştientă de felul în care se 
întâmplase, se trezi trasă afară, ultimele fâşii din bluza ei 
grej de mătase rămânând în apă. Dar, nici măcar când 
simți suprafața solidă a cimentului sub ea, nu îi dădu 
drumul lui Dallie. 

Când, în cele din urmă, reuși să vorbească, vorbele îi 
ieşiră în mici icnete sufocate. 

-Nu te voi ierta niciodată... te urăsc... Se agăță de 
trupul lui, se lipi de pieptul lui gol, își aruncă braţele în 
jurul umerilor lui şi îl strânse cu mai multă putere decât 
strânsese vreodată ceva la piept în viaţa ei. Te urăsc, spu- 
se ea, sufocându-se. Nu îmi da drumul! 

- Chiar ai fost şocată acolo, nu-i așa, Francie? 

Ei îi fu imposibil să răspundă. Tot ce putea să facă 
era să se agațe ca şi cum de asta depindea viaţa ei. Se 
tinu de el, în timp ce Dallie o purtă pe brațe înapoi în 
camera de motel, se ținu de el cât el vorbi cu managerul 
hotelului, care îi aștepta, se ţinu când el îi scoase geanta 
dintre ruine, scotoci prin ea și o cără într-o altă cameră. 

El se aplecă să o așeze pe pat. 

- Poţi să dormi aici pentru... 

- Nu! 

Valul acum familiar de panică reveni. El încercă să îi 
desfacă mâinile din jurul gâtului său. 

- Ei, haide, Francie, este aproape ora două dimineața. 
Vreau să prind măcar câteva ore de somn. 

- Nu, Dallie! 

Acum plângea, privind fix în acei ochi albaştri ca ai 
lui Newman și plângând din toată inima. 

-Nu mă lăsa! Știu că vei pleca dacă îţi dau drumul. 
Mă voi trezi mâine, și vei fi dus, și eu nu voi ști ce să fac. 

- Nu voi pleca înainte să vorbesc cu tine, zise el în 
cele din urmă, eliberându-se de braţele ei. 

- Promiţi? 

El îi scoase sandalele Bottega Veneta îmbibate de apă, 
care, în mod miraculos, îi rămăseseră în picioare, şi le 
aruncă la podea, alături de tricoul uscat pe care îl adu- 
sese cu el. 

- Mda, promit! 

Deși își dăduse cuvântul, păruse ezitant, iar ea scoase 
un mic sunet inarticulat de protest când el ieși. Ea nu 
promitea tot felul de lucruri și apoi uita imediat de ele? 
De unde să ştie că el nu avea să facă la fel? 

- Dallie? 

Dar el era dus. 

De undeva, găsi energia necesară pentru a-şi scoase 
blugii și lenjeria ude, lăsându-le să cadă grămadă lângă 
pat, înainte de a se strecura sub cuverturi. Își lăsă capul 
ud în pernă, își închise ochii și, în clipa de dinainte să 
adoarmă, se întrebă dacă nu ar fi fost mai bine pentru 
ea dacă Dallie ar fi lăsat-o pe fundul piscinei. 

Somnul îi fu adânc și dificil, dar totuși sări din somn 
patru ore mai târziu, când primul firicel de lumină 
pătrunse prin draperiile grele. Aruncând la o parte 
cuverturile, sări nesigură din pat şi se împletici goală 
către fereastră, cu dureri în fiecare mușchi din trup. 
Abia după ce dădu la o parte draperia și privise afară la 
ziua mohorâtă, înecată de ploaie, i se liniști stomacul. 
Mașina era încă acolo. 

Bătăile inimii ei își reluară ritmul normal, iar ea se 
îndreptă alene către oglindă, făcând în mod instinctiv 
ceea ce făcuse în fiecare dimineață din viața ei de când 
își amintea: salutându-și reflexia ca să se asigure că lu- 
mea nu se schimbase în timpul nopții, că încă orbita 
pe o traiectorie predestinată în jurul Soarelui și al pro- 
priei frumuseți. 

Lăsă să îi scape un strigăt sugrumat de disperare. 

Dacă ar fi dormit mai mult, poate că ar fi întâmpi- 
nat mai bine șocul, dar, așa cum stăteau lucrurile, abia 
putu să înțeleagă ceea ce văzu. Frumosul ei păr atârna 
în smocuri, încâlcit în jurul chipului, o zgârietură lungă 
îi mutila grațioasa curbă a gâtului, pe piele îi răsăriseră 

vânătăi, iar buza de jos - perfecta ei buză inferioară - era 
umflată ca un aluat de patiserie. 

Lovită de panică, se grăbi la geanta ei şi trecu în revis- 
tă ce îi mai rămăsese: un flacon de voiaj de gel de baie 
Rene Garraud, pastă de dinți (nici urmă de vreo periuță 
de dinţi), trei rujuri, fardul ei de ochi de culoarea piersi- 
cii şi inutilele pastile anticoncepţionale pe care le împa- 
chetase camerista lui Cissy. Geanta ei de mână conţinea 
două nuanțe de fard de obraz, portofelul ei din piele de 
şopârlă şi un parfum Femme. Acestea, alături de tricoul 
marinăresc decolorat pe care Dallie i-l aruncase noaptea 
trecută și de grămăjoara de haine ude leoarcă de pe po- 
dea, erau bunurile ei... tot ce îi mai rămăsese pe lume. 

Enormitatea pierderilor ei era prea devastatoare pen- 
tru a fi înțeleasă, așa că se grăbi către duș, unde făcu 
ce putu cu o sticlă maronie de șampon de motel. Apoi 
folosi cele câteva produse cosmetice care îi rămăseseră 
ca să încerce să reconstruiască persoana care fusese. 
După ce își trase pe ea blugii inconfortabil de uzi şi 
se chinui să se încalțe cu sandalele ude, își pulveriză 
Femme şi își puse pe ea tricoul lui Dallie. Privi în jos 
la cuvântul scris pe sânul ei stâng și se întrebă ce era un 
AGGIES!. Un alt mister, o altă necunoscută care 
să o facă să se simtă ca un intrus pe un tărâm străin. De 
ce nu se simţise niciodată astfel în New York? Fără să 
închidă ochii, se putea vedea gonind pe Fifth Avenue, 
luând cina la La Caravelle și traversând holul de la 
Pierre și, cu cât se gândea mai mult la lumea pe care o 
lăsase în urmă, cu atât se simţea mai deconectată de lu- 
mea în care intrase. Se auzi o bătaie în ușă, și ea își trecu 
repede degetele prin păr, fără a îndrăzni cu adevărat să 
riște să se privească din nou în oglindă. 

Dallie stătea sprijinit de tocul ușii, purtând o jache- 
tă albastră precum cerul presărată cu picături de ploaie 
şi blugi prespălați care aveau o gaură într-un genunchi. 
Părul îi era ud și cârlionţat la vârfuri. Blond spălăcit, 

se gândi ea, nu blond adevărat. Și avea nevoie de o tun- 
soare cu adevărat bună. Avea nevoie şi de o garderobă 
nouă. Umerii îi întindeau cusătura jachetei; blugii lui 
Lar fi făcut de rușine chiar și pe un cerşetor. 

Nu era de nici un ajutor. Indiferent de cât de clar îi 
vedea defectele, indiferent de cât de mult avea nevoie 
să îl reducă la nivelul ordinarului în propriii ochi, el 
era în continuare absurd de minunat bărbat pe care 
îl văzuse vreodată. 

Fl își sprijini o mână de tocul ușii și își cobori privirea 
asupra ei. 

- Francie, încă de aseară, am tot încercat să fac să îţi 
fie evident în cât se poate de multe feluri că nu vreau 
să îţi ascult povestea, dar, cum ești chitită să o spui şi 
din moment ce devin destul de disperat să scap de tine, 
haide să o facem chiar în clipa asta. 

Spunând acestea, intră în camera ei, se ghemui într-un 
scaun cu spătarul drept și își ridică cizmele pe marginea 
pupitrului. 

- Îmi eşti datoare în jur de două sute de dolari. 

- Două sute... 

- Ai cam distrus camera aia aseară. 

Se lăsă pe spate cu scaunul până când doar picioarele 
din spate rămaseră pe podea. 

- Un televizor, două lămpi, câteva găuri în rigips și 
geamul unei fotografii de zece pe cincisprezece centime- 
tri. Totalul a ajuns la cinci sute șaizeci de dolari, şi asta 
doar pentru că i-am promis managerului că voi juca golf 
cu el data viitoare când trec prin oraș. În portofelul tău 
nu erau decât puțin peste trei sute de dolari - insufici- 
ent pentru a acoperi totul. 

- Portofelul meu? Francesca deschise încuietorile 
genții. Ai umblat în portofelul meu! Cum ai putut să faci 
una ca asta? Este proprietatea mea. Nu ar fi trebuit 
niciodată să... 

Până când scoase portofelul din geantă, palmele 
îi erau la fel de umede ca blugii de pe ea. Îl deschise 

şi privi îndelung înăuntru. Când, în cele din urmă, reuși 
să vorbească, glasul nu îi fu mai mult decât o şoaptă: 

- Este gol. Mi-ai luat toți banii. 

- Facturile de genul acesta trebuie plătite foarte iute 
dacă nu vrei să atragi atenția poliției. 

Ea se lăsă moale pe marginea patului, simțul pier- 
derii sale fiind atât de copleşitor, încât trupul ei păru 
să fi amorţit. Ajunsese la fundul prăpastiei. Chiar în 
momentul acesta. Chiar acum. Totul dispăruse: produ- 
sele cosmetice, hainele și ultimii ei bani. Nu îi mai rămă- 
sese nimic. Dezastrul prinsese viteză ca un tren scăpat de 
sub control încă de când moartea lui Chloe îi apăruse 
în cale. 

Dallie bătu în pupitru cu un pix de la motel. 

- Francie, nu am putut să nu observ că nu aveai nici 
un card de credit ascuns în geanta aia a ta... și nici un 
bilet de avion. Acum, vreau să aud că îmi spui că ai 
biletul ăla către Londra ascuns undeva în interiorul 
Domnului Veetawn, și că acel Domn Veetawn este în- 
chis într-unul dintre dulăpioarele acelea de 25 de cenți 
de la aeroport. 

Ea își încrucișă brațele peste piept și privi fix peretele. 

- Nu ştiu ce să fac, spuse ea suspinând. 

- Eşti fată mare, şi ar fi bine să vii foarte repede cu 
o soluţie. 

- Am nevoie de ajutor. 

Se întoarse către el, implorând înțelegere. 

- Nu pot să mă descurc cu asta de una singură. 

Picioarele din faţă ale scaunului lui se loviră cu zgo- 
mot de podea. 

- O, nu, nici să nu te gândești! Asta este problema ta, 
doamnă, și nu o vei arunca pe umerii mei. 

Vocea lui sună dură şi aspră, nu ca a lui Dallie care râ- 
dea și care o luase de pe marginea drumului sau precum 
cea a cavalerului în armură strălucitoare care o salvase 
de la o moarte sigură din Blue Choctaw. 

- Dacă nu doreai să mă ajuţi, strigă ea, nu ar fi trebuit 
să mă iei în mașină. Ar fi trebuit să mă lași baltă, ca 
toți ceilalți. 

- Poate ar fi mai bine să începi să te gândeşti de ce 
toată lumea vrea să scape de tine atât de tare. 

- Nu este vina mea, nu vezi? Sunt circumstanţele. 

Începu să îi povestească totul, începând cu moartea 
lui Chloe, împleticindu-se în cuvinte în graba ei de a le 
scoate înainte ca el să plece. Îi spuse cum îşi vânduse 
totul ca să își plătească biletul către casă, doar ca să își 
dea seama că, şi dacă avea un bilet, îi era imposibil să 
se întoarcă în Londra fără bani, fără haine şi cu vestea 
umilirii ei în filmul acela îngrozitor pe buzele tuturor. Îşi 
dăduse seama chiar atunci că trebuia să rămână unde se 
afla, unde nu o cunoștea nimeni, până când Nicky avea 
să se întoarcă din aventura lui sordidă cu matematiciana 
blondă și avea ocazia să discute cu el la telefon. De aceea 
mersese să îl caute pe Dallie la Blue Choctaw. 

-Nu înţelegi? Nu pot să mă întorc în Londra până 
când nu voi şti că Nicky va fi acolo, la aeroport, 
așteptându-mă. 

- Credeam că mi-ai spus că este logodnicul tău. 

- Este. 

- Atunci de ce are o aventură cu o matematiciană 
blondă? 

- Este bosumflat. 

- Doamne, Francie... 

Se grăbi să îngenuncheze lângă scaunul lui și privi 
către el cu ochii ei care îți opreau inima. 

- Nu este vina mea, Dallie. Serios. Ultima oară când 
l-am văzut, am avut o ceartă groaznică doar pentru că 
i-am refuzat cererea în căsătorie. 

O mare încremenire se așternu pe chipul lui Dallie, 
iar ea îşi dădu seama că el interpretase greșit ce spu- 
sese ea. 

- Nu, nu este ceea ce crezi! Se va căsători cu mine! 
Ne-am certat de sute de ori, și întotdeauna mă cere din 

nou de soție. Trebuie doar să dau de el la telefon și să îi 
spun că îl iert. 

Dallie clătină din cap. 

- Sărmanul nenorocit, mormăi. 

Ea încercă să îl privească încruntată, dar ochii îi erau 
prea înlăcrimați, așa că se ridică și îi întoarse spatele, 
străduindu-se să își recapete controlul. 

- Ceea ce îmi trebuie, Dallie, este o modalitate oa- 
recare de a îndura următoarele câteva săptămâni, până 
când voi putea vorbi cu Nicky. Mă gândeam că ai putea 
să mă ajuţi, dar aseară nu ai vrut să vorbeşti cu mine și 
m-ai mâniat atât de tare, iar acum mi-ai luat banii. 
Se răsuci către el, glasul frângându-i-se într-un suspin. 
Nu vezi, Dallie? Dacă ai fi fost rezonabil, nimic din toate 
astea nu s-ar fi întâmplat. 

- Să fiu al naibii! 

Cizmele lui Dallie loviră podeaua. 

- Te pregătești să pui toate astea în cârca mea, nu-i 
aşa? Doamne, urăsc oamenii ca tine. Indiferent de ce se 
întâmplă, reușești să dai vina pe altcineva. 

Ea sări în sus. 

- Nu sunt obligată să ascult asta! Tot ce voiam era 
puţin ajutor. 

- Şi nişte bănuțţi, totodată. 

- Pot să îţi înapoiez fiecare ban în câteva săptămâni. 

- Dacă Nicky te primeşte înapoi. 

El își întinse din nou picioarele, încrucișându-și 
gleznele. 

- Francie, se pare că nu îți dai seama că sunt un străin 
fără nici o obligaţie față de tine. Nu fac o treabă prea 
bună nici să am grijă de mine, și al naibii să fiu dacă 
te iau cu mine, fie şi pentru câteva săptămâni. Ca să îţi 
spun adevărul, nici măcar nu te plac. 

Ea se uită la el, cu uimirea imprimată pe chip. 

- Nu mă placi? 

- Chiar nu, Francie. 

Explozia lui de mânie se stinsese, și vorbi calm și 
cu o convingere atât de evidentă, încât ea ştiu că el spu- 
nea adevărul. 

- Uite ce este, scumpo, suceşti capete cu chipul ăla al 
tău și, chiar dacă ești un pic cam firavă, săruți minunat. 
Nu pot să neg că am avut câteva gânduri năbădăioase 
despre ce am fi putut face noi doi sub cuverturi şi, dacă 
ai fi avut o personalitate diferită, aș putea chiar să mă 
văd pierzându-mi capul din cauza ta preț de câteva săp- 
tămâni. Dar treaba este că nu ai o personalitate diferită, 
şi felul tău de a fi este un amestec al tuturor caracteris- 
ticilor negative ale tuturor femeilor și bărbaților pe care 
i-am întâlnit vreodată, fără nimic pozitiv care să echili- 
breze lucrurile. 

Ea se lăsă pe marginea patului, copleșită de durere. 

- Înţeleg, zise încetișor. 

El se ridică şi își scoase portofelul. 

-Nu am mulţi bani la îndemână în clipa asta. Voi 
acoperi restul facturii pentru motel cu cardul de credit 
şi îți las cincizeci de dolari ca să te ţină câteva zile. Dacă 
reușeşti să mi-i înapoiezi, trimite-mi un cec post-restant, 
Wynette, Texas. Dacă nu reușești, voi şti că lucrurile nu 
au mers între tine și Nicky și voi spera că pășuni mai 
verzi își vor face în curând apariţia. 

Cu vorbele acestea, azvârli cheia de motel pe pupitru 
şi ieși. 

În sfârșit, era singură. Fixă cu privirea o pată întune- 
cată care semăna cu insula Capri pe covorul motelului. 
Acum. Acum, ajunsese la fundul prăpastiei. 


Skeet se aplecă pe fereastra pasagerului când Dallie se 
apropie de mașină. 

- Vrei să conduc eu? întrebă. Poţi să te întinzi pe ban- 
cheta din spate şi să încerci să dormi vreo două ore. 

Dallie deschise portiera şoferului. 

- Tu conduci prea al naibii de încet, şi nu îmi vine 
să dorm. 

- Cum doreşti. 

Skeet se așeză comod și îi înmână lui Dallie un pahar 
de cafea din plastic cu capacul încă pus. Apoi îi dădu o 
bucată de hârtie roz. 

- Numărul de telefon al recepționerei. 

Dallie făcu ghemotoc hârtia și o băgă în scrumieră, 
unde întâlni alte două. Își puse șapca. 

- Ai auzit vreodată de Pygmalion, Skeet? 

- Este tipul care a jucat extremă dreaptă pentru liceul 
W/ynette? 

Dallie își folosi dinții din față ca să scoată capacul 
paharului de cafea în timp ce învârti cheia în contact. 

- Nu, acela era Pygella, Jimmy Pygella. S-a mutat în 
Corpus Christi acum câţiva ani și și-a deschis o vulca- 
nizare Midas. Pygmalion este o piesă scrisă de George 
Bernard Shaw despre o florăreasă londoneză din East 
End care este transformată într-o adevărată lady. 

Porni ștergătoarele. 

- Nu sună prea interesant, Dallie. Piesa care mi-a plă- 
cut a fost Oh! Calcutta! pe care am văzut-o în St. Louis. 
Aia, da, a fost cu adevărat bună. 

- Știu că ţi-a plăcut piesa aia, Skeet. Și mie mi-a plă- 
cut, dar, vezi tu, nu este privită ca o piesă grozavă din 
literatură. Nu are prea multe de spus despre condiţia 
umană, dacă înţelegi ce zic. Pygmalion, pe de altă parte, 
spune că oamenii se pot schimba... că pot deveni mai 
buni cu puţină îndrumare. Băgă mașina în marșarier și 
ieși cu spatele din parcare. Mai spune și că persoana care 
declanşează schimbarea nu primește nimic pentru truda 
lui, în afară de multă suferință. 

Francesca, cu ochii mari și îndurerați, stătu în ușa 
deschisă a camerei de motel, strângându-și geanta la 
piept ca pe un ursuleț, și privi cum mașina iese din par- 
care. Dallie chiar avea de gând să o facă. Avea să plece 
şi să o lase singură, chiar dacă recunoscuse că se gândise 
să se culce cu ea. Până acum, lucrul acesta fusese întot- 
deauna destul pentru a ţine orice bărbat alături de ea 
dar, dintr-odată, nu mai era. Cum se putea una ca asta? 
Ce se întâmpla cu lumea ei? Nedumerirea îi sublinie 

teama. Se simţea ca un copil care învățase greșit culorile 
și tocmai aflase că roșul era în realitate galben, albastrul 
era verde... numai că acum, când ştia că se înșelase, nu 
își putea imagina ce să facă în legătură cu lucrul acesta. 

Mașina viră către ieșire, aşteptă o breșă în trafic și 
apoi începu să ruleze pe șoseaua udă. Vârfurile degetelor 
ei amorțiseră și picioarele îi erau slăbite, ca și cum toți 
mușchii își pierduseră puterea. Ploaia îi udă tricoul și o 
şuviţă din păr îi căzu peste obraz. 

-= Dallie! 

Începu să alerge cât putu de repede. 

- Treaba este, zise Dallie, ridicând privirea în oglinda 
retrovizoare, că nu se gândește la nimeni în afară de ea. 

- Cea mai egoistă femeie pe care am întâlnit-o vreoda- 
tă în viața mea, fu de acord Skeet. 

- Și nu ştie să facă nici un afurisit de lucru, în afară, 
poate, de a se machia. 

- Al naibii de sigur, nu ştie să înoate. 

- Nu are nici un strop de simţ practic. 

- Nici un strop. 

Dallie rosti o înjurătură feroce şi apăsă frâna. Fran- 
cesca ajunse la mașină, chinuindu-se să respire cu mici 
suspine. 

- Nu! Nu mă lăsa singură! 

Puterea mâniei lui Dallie o luă prin surprindere. 
Acesta țâșni pe ușă, smulse geanta din mâinile ei și apoi 
o lipi cu spatele de mașină până când mânerul ușii îi 
împunse șoldul. 

- Acum, ascultă la mine și ascultă bine! strigă el. Te 
iau doar fiindcă mă constrângi, și încetează cu afurisita 
aia de smiorcăială în clipa asta! 

Ea suspină, clipind des din cauza ploii. 

- Dar eu... 

- Am zis să încetezi! Nu vreau să fac asta - am o pre- 
simţire cu adevărat rea în legătură cu treaba asta -, așa 
că, din minutul ăsta, mai bine ai face exact ce îţi spun. 
Tot ce îți spun. Nu îmi pui nici o întrebare; nu faci 
nici un comentariu. Și, dacă aud chiar și un minut din 

porcăria aia elegantă a ta, o să te trezești afară cu șuturi 
în fundul ăla slăbănog al tău. 

- Bine, strigă ea, cu mândria zdrențe și glasul strangu- 
lat de umilire. Bine! 

El o privi cu un dispreţ pe care nu făcu nici un efort 
să îl ascundă, apoi deschise cu putere ușa din spate. 
Ea se întoarse să intre împleticindu-se, dar, tocmai 
când se aplecă înainte, el îşi retrase mâna și o lovi tare 
peste fund. 

- Mai am o grămadă din astea, zise el, iar mâna mea 
pur și simplu abia așteaptă următoarea lovitură. 

Fiecare kilometru din drumul către Lake Charles fu 
ca o sută. Ea se întoarse cu faţa către fereastră și încer- 
că să se prefacă a fi invizibilă, dar, când ocupanții altor 
mașini se uitau nepăsători la ea în timp ce Riviera trecea 
în viteză pe lângă ei, nu își putu reprima sentimentul că 
aceștia ştiau ce se întâmplase, că ei chiar puteau să vadă 
cum ea fusese redusă la a implora ajutorul, puteau să 
vadă că ea fusese lovită pentru prima oară în viaţa 
ei. „Nu mă voi gândi la asta“, își zise în sinea ei în timp 
ce trecură în viteză pe lângă câmpuri inundate de orez și 
mlaștini acoperite de alge. „Mă voi gândi la asta mâine, 
săptămâna viitoare, oricând numai nu acum, când aș 
putea să încep din nou să plâng, și el ar putea să opreas- 
că mașina și să mă dea afară pe autostradă.“ Dar nu se 
putea împiedica să nu se gândească la asta, şi îşi mușcă 
până la sânge interiorul buzei sale deja lovite, pentru a 
se împiedica să scoată chiar și cel mai mic sunet. 

Văzu un indicator pe care era scris Lake Charles, și 
apoi traversară un pod mare arcuit. Pe scaunul din față, 
Skeet și Dallie vorbeau din când în când, fără ca vreunul 
din ei să îi acorde vreun pic de atenție. 

- Motelul se află chiar acolo, îi spuse în cele din urmă 
Skeet lui Dallie. Îţi amintești când Holly Grace a apărut 
aici anul trecut, cu vânzătorul ăla de Chevy, din Tulsa? 

Dallie mormăi ceva ce Francesca nu putu înțelege, 
în timp ce trase în parcare, care nu arăta cu nimic di- 
ferit de cea pe care o părăsiseră cu mai puțin de o oră 

în urmă. Stomacul Francescăi chiorăi, iar ea își dădu 
seama că nu mâncase nimic încă de seara trecută, când 
își cumpărase un hamburger după ce își amanetase 
valiza. Nu avea nimic de mâncare... și nici bani cu care 
să își cumpere ceva. Apoi se întrebă cine putea fi Holly 
Grace, dar era prea demoralizată ca să simtă mai mult 
decât o curiozitate trecătoare. 

- Francie, deja am împins limita cardului meu de cre- 
dit destul de aproape de prăpastie înainte de a te întâlni, 
şi mica ta zbenguială a cam încheiat socotelile. Va trebui 
să împarți o cameră cu Skeet. 

- Hei! 

- Nu! 

Dallie oftă și opri motorul. 

- În regulă, Skeet. Noi doi vom împărți o cameră 
până când scăpăm de Francie. 

- Nicidecum. Skeet deschise ușa mașinii. Nu am 
împărțit o cameră cu tine de când ai devenit profesionist 
şi nu am de gând să încep acum. Stai treaz jumătate din 
noapte și dimineața faci atâta zgomot încât ai putea să 
scoli și morții din mormânt. 

Cobori din maşină și strigă peste umăr: 

- Din moment ce tu ești cel care arde de nerăbdare să 
o iei cu noi pe domnișoara Fran-chess-ka, poţi la fel de 
bine să dormi tu însuți cu ea, la naiba! 

Dallie înjură tot timpul cât îşi scoase valiza şi o duse 
înăuntru. Francesca șezu pe marginea unuia dintre pa- 
turile duble din încăpere, cu spinarea dreaptă, picioa- 
rele unul lângă altul și genunchii apropiaţi, ca o fetiţă 
care se purta cât putea de bine la o petrecere pentru 
oameni mari. Din camera alăturată auzi sunetul unui 
crainic de televiziune care prezenta o ştire despre un 
grup antirachete care protesta la locaţia unei platforme 
de lansare; apoi cineva schimbă postul la un meci, și ră- 
sună imnul Statelor Unite ale Americii. Amărăciunea se 
adună înlăuntrul ei când muzica îi aminti de însemnul 
pe care îl observase pe cămașa șoferului de taxi: „AME- 
RICA, ŢARA TUTUROR POSIBILITĂŢILOR“. Ce fel 

de posibilități? Posibilitatea de a-și plăti mâncarea şi caza- 
rea cu trupul ei, într-o cameră sordidă de motel? Nimic 
nu era în întregime gratuit, nu? lar trupul ei era tot ce 
îi rămăsese. Venind în această cameră cu Dallie, nu pro- 
misese în mod implicit să îi dea acestuia ceva în schimb? 

- Vrei să încetezi să te uiţi aşa? 

Dallie îşi aruncă valiza pe pat. 

- Crede-mă, Domnișoară Șic, nu sunt deloc interesat 
de trupul tău. Stai pe partea ta a încăperii, cât se poa- 
te de departe de mine, şi ne vom descurca de minune. 
Dar, mai întâi, îmi vreau înapoi cei cincizeci de dolari. 

Trebuia să își salveze o bucăţică de respect de sine 
când îi dădu banii înapoi, așa că îşi sumeţi capul, 
aruncându-și părul înapoi pe umeri, ca și cum nu ar fi 
avut nici o grijă pe lume. 

- Bănuiesc că ești un fel de jucător de golf, remarcă 
ea în treacăt, încercând să îi arate că insolenţa lui nu o 
afecta. Este o meserie sau un hobby? 

- Mai degrabă, o dependenţă, aș zice. 

Apucă o pereche de pantaloni din valiză și apoi întin- 
se mâna după fermoarul blugilor. 

Ea se răsuci, întorcându-se iute cu spatele către el. 

- Cred... cred că îmi voi întinde un pic picioarele şi o 
să fac o plimbare prin parcare. 

- Așa să faci. 

Dădu ocol parcării de două ori, citind autocolante, 
studiind titlurile ziarelor prin uşile de sticlă ale auto- 
matelor și privind fără să vadă la fotografia de pe prima 
pagină a unui bărbat cu părul creţ, care țipa la cineva. 
Dallie părea să nu se aştepte ca ea să se culce cu el. Ce 
ușurare! Privi îndelung la semnul care indica faptul că 
sunt camere libere și, cu cât privea mai mult, cu atât 
se întreba de ce el nu o dorea. Ce nu era în regulă? În- 
trebarea o sâcâia. Poate că își pierduse hainele, banii și 
toate bunurile, dar încă își avea frumuseţea, nu? Încă 
îşi avea farmecul. Sau îl pierduse cumva şi pe acesta, 
alături de bagajul și de fardurile ei? 

Era ridicol. Era epuizată, atâta tot, și nu putea să gân- 
dească aşa cum trebuia. De îndată ce Dallie avea să plece 
spre terenul de golf, ea urma să meargă la culcare şi să 
doarmă până când avea să se simtă din nou în pielea 
ei. Câteva fragmente de scântei de optimism pâlpâiră 
înlăuntrul ei. Era doar obosită. Un somn decent peste 
noapte, și totul avea să fie bine. 


capitolul 11 


Naomi Jaffe Tanaka lovi cu palma suprafața de sticlă 
a pupitrului ei. 

- Nu! exclamă ea la telefon, cu ochii de un căprui 
intens plini de nemulțumire. Nici măcar nu se apropie 
de ceea ce avem în minte pentru Fata Sassy. Dacă nu 
ai pe cineva mai bun decât ea, voi căuta o agenție de 
modele care are. 

Vocea de la celălalt capăt deveni sarcastică. 

- Vrei nişte numere de telefon, Naomi? Sunt sigură că 
oamenii de la Wilhelmina vor face o treabă minunată 
pentru tine. 

Oamenii de la Wilhelmina refuzau să îi mai trimi- 
tă pe cineva lui Naomi, dar nu avea nici cea mai mică 
intenţie să împărtășească această veste cu femeia de la te- 
lefon. Își trecu degetele neastâmpărate prin părul negru, 
care fusese tuns la fel de scurt și de elegant ca al unui 
băiat de către un stilist faimos din New York pornit să 
redefinească cuvântul „şic“. 

- Continuă să cauţi. Impinse cel mai recent număr 
al revistei Advertising Age de pe marginea pupitrului. Şi 
data viitoare încearcă să găsești pe cineva cu o urmă 
de personalitate pe chip. 

În timp ce puse receptorul în furcă, sirene de incen- 
diu urlară pe Third Avenue, la opt etaje sub biroul ei 
aflat la intersecţia dintre Blackmore, Stern și Roden- 
baugh, dar Naomi nu dădu nici o atenţie acestui fapt. 
Trăise cu zgomotele orașului New York toată viața 

ei şi nu mai auzise în mod conștient o sirenă încă de 
iarna trecută, când doi membri homosexuali ai baletului 
din New York, care locuiau în apartamentul de deasu- 
pra ei, își aprinseseră vasul pentru fondue prea aproape 
de o pereche de perdele de creton de la Scalamandre. 
Soţul de atunci al lui Naomi, un genial biochimist ja- 
ponez numit Tony Tanaka, o învinuise în mod ilogic pe 
ea pentru incident și refuzase să vorbească cu ea pentru 
restul sfârşitului de săptămână. Divorțase de el la puțin 
timp după aceea - nu doar din cauza reacției lui față de 
foc, ci pentru că devenise prea dureros, pentru o evreică 
bogată din cartierul Upper East Side al Manhattanului 
care în primăvara de neuitat a lui 1968 ajutase la ocu- 
parea biroului decanului facultății Columbia în numele 
poporului, să trăiască alături de un bărbat care nu voia 
să împărtășească nici măcar cele mai elementare dintre 
sentimentele sale. 

Naomi trase de mărgelele de caviar negru cu argintiu 
pe care le purta cu un costum gri și o bluză de mătase, 
haine pe care le-ar fi luat în derâdere în acele zile arzătoa- 
re, cu pumnii strânși, epoca lui Huey, Rennie și Abbie, 
când pasiunile ei se concentrau asupra anarhiei şi nu 
asupra cotei de piață. În ultimele câteva săptămâni, când 
ştirile despre ultima escapadă antinucleară a fratelui ei, 
Gerry, ieșiseră la suprafață, amintiri rătăcite ale acelor 
vremuri îi tot apărură în minte, ca niște fotografii vechi, 
şi se trezi trăind o nostalgie vagă față de fata care fusese, 
surioara care încercase atât de mult să câştige respectul 
fratelui ei mai mare, încât îndurase proteste, iubiri, min- 
ciuni şi o condamnare la închisoare de treizeci de zile. 

În vreme ce fratele ei mai mare, în vârstă de 24 de 
ani, striga „revoluție“ de pe treptele sălii Sproal de la 
Berkeley, Naomi îşi începuse primul an la Columbia, 
la o distanță de aproape 5 000 de kilometri. Ea fusese 
mândria şi bucuria părinților săi - frumoasă, popula- 
ră, elevă bună -, premiul lor de consolare pentru că îl 
produseseră „pe celălalt“, pe fiul ale cărui pozne îi fă- 
cuseră de ruşine și al cărui nume nu trebuia nicicând 

menționat. La început, Naomi se îngropase în studii, 
stând departe de studenţii radicali de la Columbia. Apoi 
însă, Gerry sosise în campus şi o hipnotizase - pe ea şi 
pe restul studenților. 

Îşi adorase întotdeauna fratele, dar niciodată atât de 
mult ca în ziua aceea de iarnă, când îl privise stând ca un 
tânăr luptător în blugi albaștri în capătul treptelor bibli- 
otecii, încercând să schimbe lumea cu înflăcărarea lui. 
Studiase acele puternice trăsături semite înconjurate de 
un nimb grozav de păr negru cârlionțat și nu îi venea să 
creadă că amândoi proveneau din același pântec. Gerry 
avea buze pline şi un nas îndrăzneț neatins de chirurgul 
plastic care îl remodelase pe al ei. Totul la el era impo- 
zant, în vrerne ce ea se simțea doar banală. Ridicându-și 
brațele puternice deasupra capului, el îşi arunca pumnii 
în aer şi își dădea capul pe spate, dinţii săi albi strălu- 
cind ca niște stele albe pe pielea lui măslinie. Nu văzuse 
nimic mai minunat în viața ei decât pe fratele ei-mai 
mare îndemnând masele să se răscoale în ziua aceea la 
Universitatea Columbia. 

Înainte ca anul să ia sfârşit, ea devenise parte a gru- 
pului studențesc militant al universităţii, fapt care, în 
sfârșit, câștigase aprobarea fratelui ei, dar se soldase 
cu o înstrăinare dureroasă față de părinţii ei. Deziluzia 
se instalase puțin câte puţin de-a lungul următorilor 
câțiva ani, căci căzuse victimă şovinismului masculin 
violent al mişcării, dezorganizării şi paranoiei acesteia. 
Prin anul al treilea, tăiase contactul cu liderii mișcării, 
iar Gerry nu o iertase niciodată. În ultimii doi ani, se 
văzuseră doar o dată și se certaseră tot timpul. Acum, își 
petrecea zilele rugându-se ca el să nu facă ceva atât 
de iremediabil de rău, încât toată lumea să afle că era 
fratele ei. Cumva, nu își putea imagina o firmă atât de 
conservatoare ca BS&R numind sora unui radical renu- 
mit pe plan național ca prima sa femeie vicepreședinte. 

Își îndepărtă gândurile de la trecutul vieţii ei şi pri- 
vi la prezent - macheta întinsă pe pupitrul ei. Ca de 
obicei, simţi valul de satisfacție care îi spunea că făcuse 

o treabă bună. Ochiul ei experimentat aprobă designul 
sticlei de Sassy: o lacrimă mată de sticlă închisă cu un 
dop bleumarin în formă de val. Flaconul de parfum avea 
să fie împachetat elegant într-o cutie bleumarin lucioasă 
inscripționată cu litere roz aprins cu sloganul pe care ea îl 
crease: „SASSY! Doar pentru spiritele libere“. Semnul de 
exclamare de după numele produsului fusese ideea ei - 
şi una care o încânta deosebit de mult. Însă, în ciuda 
atât a ambalajului, cât și a sloganului, spiritul campa- 
niei lipsea, deoarece Naomi nu fusese în stare să ducă 
la îndeplinire o sarcină simplă: nu fusese în stare să o 
găsească pe Fata Sassy. 

Interfonul ei bâzâi, iar secretara ei îi aminti că avea 
o ședință cu Harry R. Rodembaugh, vicepreşedintele 
senior și membru al consiliului de administrație al fir- 
mei BS&R. Domnul Rodenbaugh ceruse în mod spe- 
cial ca ea să aducă noua machetă a parfumului. Naomi 
gemu în sinea ei. Ca unul dintre directorii creativi ai fir- 
mei, se ocupase de parfumuri şi de cosmetice de ani în 
şir şi nu avusese niciodată atât de multe probleme. De ce 
trebuise ca Sassy să fie contractul pe care Harry Roden- 
baugh îl făcuse proiectul lui de suflet? Harry, care dorea 
cu disperare o ultimă mașină Clio în palmares înainte 
de a se retrage, insista ca un chip proaspăt să reprezinte 
noul produs, un model care să fie spectaculos, dar nu 
recunoscut de cititorii revistelor de modă. 

- Vreau personalitate, Naomi, nu doar un alt chip de 
model lipsit de individualitate, îi spusese acesta când o 
chemase pe covorul lui persan, cu o săptămână în urmă. 
Vreau un trandafir Frumuseţe Americană cu coada lun- 
gă, cu câțiva spini pe el. Campania aceasta este cu totul 
despre femeia americană cu spirit liber şi, dacă nu poți 
să aduci nimic mai aproape de țintă decât toate aceste 
chipuri suprasolicitate de copile pe care mi le tot vâri pe 
sub nas de trei săptămâni încoace, atunci nu văd cum 
ai putea să te descurci cu o poziție ca vicepreședinte al 
firmei BS&R. 


Vicleanul ticălos bătrân! 

Naomi își adună hârtiile în acelaşi mod în care făcea 
totul: cu mișcări rapide şi concentrate. A doua zi avea să 
înceapă să contacteze toate agențiile de teatru și să caute 
o actriță în locul unui model. Bărbaţi șoviniști mai buni 
decât Harry R. Rodenbaugh încercaseră să o pună la 
pământ, şi nici unul dintre ei nu reuşise. 

Când Naomi trecu pe lângă biroul secretarei sale, se 
opri să ia un colet care tocmai sosise și, în timpul acesta, 
dărâmă o revistă pe podea. 

- O ridic eu, zise secretara ei, în timp ce se apleca. 

Dar Naomi o ridicase deja, şi ochiul ei critic fu prins 
de o serie de fotografii făcute cu camera ascunsă care 
apăreau pe pagina la care se deschisese revista atunci 
când căzuse. Simţi cum o înțepătură i se urcă pe ceafă - 
o reacție instinctivă care îi spunea mai limpede ca orice 
grup de sondaj când dădea peste ceva important. Fata 
Sassy! Profil, din față, semiprofil - fiecare fotografie era 
mai bună decât cea de dinainte. Pe podeaua biroului 
secretarei ei își găsise trandafirul Frumuseţe Americană. 

Şi apoi cercetă titlul. Fata nu era un model profesio- 
nist, dar lucrul ăsta nu era neapărat unul rău. 

Dădu la copertă şi se încruntă. 

- Revista asta are șase luni. 

- Făceam curățenie în sertarul de jos şi... 

- Nu contează. Dădu din nou la fotografii şi lovi pa- 
gina cu degetul arătător. Dă câteva telefoane cât timp 
sunt în ședință și vezi dacă poţi să dai de ea. Nu lua 
legătura cu ea; află doar unde se află. 

Dar, când Naomi se întoarse de la şedinţa ei cu Harry 
Rodenbaugh, descoperi că secretara ei nu reușise să gă- 
sească nimic. 

- Pare să fi dispărut de pe fața pământului, doamnă 
Tanaka. Nimeni nu ştie unde se află. 

- O vom găsi noi, zise Naomi. 

Rotiţele din mintea ei se învârteau deja în timp ce își 
răsfoi mental lista de contacte. Aruncă o privire la Ro- 
lexul ei și calculă diferența de fus orar. Apoi luă revista 

şi se îndreptă către biroul ei. În timp ce formă numărul, 
își cobori privirea asupra seriei de fotografii. 

-Te voi găsi, spuse ea frumoasei femei care o privea 
din revistă. Te voi găsi și, după aceea, viața ta nu va mai 
fi niciodată la fel. 


Pisica cu strabism o urmări pe Francesca înapoi la 
motel. Avea blană cenușie tocită, cu pete golașe în jurul 
umerilor osoşi de la o luptă de cine ştie când. Faţa îi 
fusese strivită într-o parte și avea un ochi diform, irisul 
fiind răsucit înspre înapoi în capul pisicii, în așa fel în- 
cât se vedea doar albul lăptos. Ca să adauge la înfăţişarea 
lui dezgustătoare, își pierduse vârful unei urechi. Ea își 
dori ca animalul să fi ales pe altcineva pe care să îl ur- 
meze de-a lungul şoselei şi își grăbi paşii când intră în 
parcare. Urâciunea necruțătoare a pisicii o deranja. Avea 
sentimentul acesta lipsit de logică că nu dorea să se afle 
în preajma nici unui lucru atât de urât, că o parte a ace- 
lei urâțenii ar putea să se lipească de ea, că oamenii sunt 
judecați după compania în care se află. 

- Pleacă de-aici! porunci. 

Animalul îi aruncă o privire vag răuvoitoare, dar nu 
își schimbă drumul. Ea oftă. La cum îi mersese norocul 
în ultimul timp, la ce se aștepta? 

Dormise de-a lungul după-amiezii şi al primei sale 
nopţi în Lake Charles, fiind doar vag conștientă de fap- 
tul că Dallie intrase în cameră și făcuse zgomot, apoi 
făcuse din nou zgomot când plecase a doua zi dimineață. 
Când ea se trezise pe de-a-ntregul, el era plecat de câteva 
ore. Aproape leșinată de foame, făcuse iute un duș, apoi 
se folosise de obiectele de toaletă ale lui Dallie. După 
aceea, luase cei cinci dolari pe care el i-i lăsase pentru 
mâncare și, uitându-se îndelung la bancnotă, luă una 
dintre cele mai dificile decizii din viața ei. 

În mâna sa purta acum o sacoșă mică de hârtie care 
conţinea două perechi de chiloți ieftini din nailon, un 
tub de rimel ieftin, cea mai mică sticlă de diluant pentru 
ojă pe care o putuse găsi și un pachet de pile. Cu cei 

câțiva cenți care îi rămăseseră, cumpărase singura mân- 
care pe care și-o putuse permite: un baton de Milky Way. 
Gros și greu, îi putea simţi greutatea satisfăcătoare la 
fundul pungii de hârtie. Dorise mâncare adevărată: cla- 
pon, orez sălbatic, o grămadă de salată cu sos de brânză 
cu mucegai, o felie de tort cu trufe - dar avusese nevoie 
de chiloți, rimel şi salvarea unghiilor ei dizgrațioase. În 
timp ce se întorcea pe jos de-a lungul şoselei, se gândi 
la toți banii pe care îi risipise de-a lungul anilor. Pantofi 
de sute de dolari, rochii de mii de dolari, bani care zbu- 
raseră din mâinile ei precum cărțile de joc din vârfuri- 
le degetelor unui magician. Pentru preţul unei simple 
eșarfe de mătase ar fi putut mânca precum o regină. 

Din moment ce Francesca nu avea echivalentul 
prețului unei eșarfe, se hotărâse să profite din plin de 
momentul ei culinar, oricât de umil ar fi fost. Un co- 
pac umbros creştea lângă motel, alături de un şezlong 
ruginit. Avea să se așeze în șezlong, să se bucure de căl- 
dura după-amiezii şi să consume batonul de ciocolată 
bucăţică cu bucăţică, savurând fiecare înghițitură pen- 
tru a-l face să țină mai mult. Dar mai întâi trebuia să 
scape de pisică. 

- Zât! şuieră ea, bătând cu piciorul în asfalt. 

Pisica își înălță capul strâmb către ea şi rămase pe loc. 

- Pleacă, bestie afurisită, şi găsește pe altcineva pe care 
să-l deranjezi. 

Când animalul refuză să se mişte, ea oftă cu dezgust 
şi porni călcând apăsat către şezlong. Pisica o urmă. Ea o 
ignoră, refuzând să lase acest animal urât să îi strice 
plăcerea dată de prima mâncare pe care o avea de sâm- 
bătă seara. 

Aruncându-şi sandalele din picioare când se așeză, își 
răcori tălpile în iarbă în timp ce cotrobăi după batonul 
ei de ciocolată. Se simțea la fel de prețios ca un lingou 
de aur în mâna ei. Despachetându-l cu grijă, îşi umezi 
degetul ca să adune cele câteva fărâmițe rătăcite de cio- 
colată care căzuseră din ambalaj pe blugii ei. Ambrozie... 
Strecură colțul batonului în gură, îşi înfipse dinţii prin 

învelişul de ciocolată în nuga și mușcă. În timp ce mes- 
teca, ştia că nu gustase niciodată în viaţa ei ceva atât de 
minunat. Fu nevoită să se oblige să muște din nou cu 
încetul în loc să o vâre pe toată odată în gură. 

Pisica scoase un sunet adânc și grav, care, bănui Fran- 
cesca, era vreo formă perversă de mieunat. 

Se uită încruntată la ea cum stătea lângă trunchiul 
copacului, privind-o cu singurul ei ochi bun. 

- Nici să nu te gândeşti, bestie. Am nevoie de asta mai 
mult decât tine. Mai muşcă o dată. Nu sunt o iubitoare 
de animale, aşa că nu este nevoie să te holbezi așa la 
mine. Nu am nici un pic de afecțiune față de nimic care 
are labe şi nu ştie să tragă apa. 

Animalul nu se mișcă. Ea îi observă coastele proe- 
minente și lipsa de strălucire a blănii. Era imaginaţia ei 
sau chiar simţi o anumită renunțare tristă pe fața aceea 
urâtă? Mai luă o mușcătură mică. Ciocolata nu mai avea 
nici pe departe gustul acela bun. Dacă nu ar fi ştiut cât 
de îngrozitoare erau junghiurile de foame! 

- Firar să fie, la dracu”! 

Desprinse o parte din capătul batonului, o rupse în 
bucățele şi le puse pe ambalaj. În timp ce îl aşeză pe 
pământ, privi încruntată animalul, 

- Sper că ești satisfăcută, pisică mizerabilă. 

Pisica merse până lângă şezlong, îşi cobori capul mal- 
tratat către ciocolată și mâncă fiecare bucată ca şi cum 
i-ar fi făcut ei o favoare. 

Dallie se întoarse de pe teren după ora şapte în seara 
aceea. Până atunci, ea își reparase unghiile, numărase 
cărămizile din pereții camerei și citise Geneza. Când el 
intră pe uşă, ea era atât de disperată după companie 
umană, încât sări în picioare de pe scaun, reținându-se 
doar în ultima clipă să nu fugă către el. 

- Este aici, afară, cea mai urâtă pisică pe care am vă 
zuto vreodată în viața mea, zise el, aruncându-și cheile 
pe noptieră. La naiba, urăsc pisicile. Singurul animal 
din lume pe care nu îl suport este pisica. Din moment 
ce, în clipa aceea anume, Francesca nu îndrăgea nici 

ea prea tare specia, nu îl contrazise. Poftim, zise el, arun- 
cându-i o pungă. Tiam cumpărat ceva de mâncare. 

Ea scoase un mic strigăt când apucă punga și o 
deschise. 

- Un hamburger! O, Dumnezeule... cartofi prăjiţi, 
minunați cartofi! Te ador. 

Scoase cartofii prăjiţi şi îi vâri imediat în gură. 

- Vai, Francie, nu este nevoie să te porți ca şi cum ai 
muri de foame. i-am lăsat bani pentru mâncare. 

El își scoase un schimb de haine din valiză şi dispăru 
în baie, ca să facă duș. Până când el reveni, îmbrăcat în 
ţinuta lui obişnuită formată din blugi și tricou, ea își 
potolise foamea, dar nu şi dorința de companie. Însă 
văzu cu neliniște că el se pregătea să iasă din nou. 

- Pleci deja? 

El se așeză pe marginea patului și își trase cizmele în 
picioare. 

- Eu şi Skeet avem o întâlnire cu un bărbat numit 
Pearl. 

- La ora asta din noapte? 

El râse. 

- Domnul Pearl are un program foarte flexibil. 

Ea avu sentimentul că ratase ceva, dar nu își putea 
imagina ce anume. Dând la o parte resturile de mânca- 
re, sări în picioare. 

- Aş putea să merg cu voi, Dallie? Pot să stau în 
mașină cât timp aveţi întâlnirea. 

- Nu prea cred, Francie. Întâlnirile de genul acesta 
pot ține uneori până la ore foarte târzii. 

- Nu mă deranjează. Serios. 

Se ura pentru faptul că insista, dar nu credea că avea 
să suporte să mai stea mult timp închisă în cameră, fără 
nimeni cu care să discute. 

-Îmi pare rău, Domnişoară Şic, zise el şi își vâri por 
tofelul în buzunarul de la spate. 

- Nu îmi spune așa! Urăsc asta! 

El ridică dintr-o sprânceană în direcția ei, iar ea 
schimbă iute subiectul. 

- Spune-mi despre turneul de golf. Cum te-ai 
descurcat? 

- Astăzi a fost doar o rundă de antrenament. Con- 
cursul pentru profesioniști este miercuri, dar turneul 
propriu-zis nu începe până joi. Ai reușit să dai de urma 
lui Nicky? 

Ea clătină din cap, nefiind neapărat dornică să conti- 
nue subiectul acela. 

- Ce sumă ai putea câștiga dacă învingi în acest 
turneu? 

El își luă şapca și și-o aşeză pe cap, de unde steagul 
american de pe cozoroc o privi cu stăruință. 

- Doar vreo zece mii. Nu este cine ştie ce turneu, dar 
proprietarul clubului este un prieten de-al meu, aşa că 
joc în fiecare an. 

O sumă pe care ar fi considerat-o meschină cu un an 
în urmă păru dintr-odată o avere. 

- Dar este minunat. Zece mii de dolari! Pur şi simplu, 
trebuie să câştigi, Dallie! 

O privi cu o față curios de inexpresivă. 

-Şi de ce, mă rog? 

- Păi, ca să poți lua banii, desigur. 

El ridică din umeri. 

- Atât timp cât mașina merge cum trebuie, nu îmi 
pasă prea mult de bani, Francie. 

- Este ridicol. Tuturor le pasă de bani. 

- Mie, nu. 

Dispăru pe ușă și apoi, aproape imediat, reapăru. 

- De ce este un ambalaj de hamburger aici, afară, 
Francie? Nu ai hrănit pisica aceea urâtă, nu-i aşa? 

- Nu fi ridicol. Detest pisicile. 

- O, acesta este primul lucru înțelept pe care l-ai spus 
de când te-am cunoscut. 

Încuviință ușor din cap şi închise ușa. Ea lovi scaunul 
de la pupitru cu vârful sandalei şi începu din nou să 
numere cărămizile. 

- Pearl este o bere! strigă ea cinci nopți mai târziu, 
când Dallie se întoarse aproape de asfinţit de la runda 
semifinală a turneului. 

Flutură reclama lucioasă din revistă înaintea ochi- 
lor lui. 

- În toate nopțile astea în care m-ai lăsat singură în ca- 
mera asta uitată de Dumnezeu cu nimic altceva în afară 
de televizor să îmi țină companie, ai ieșit să bei bere în 
nu se ştie ce bar jegos. 

Skeet aşeză crosele lui Dallie în colț. 

- Trebuie să te trezești foarte devreme dimineaţa ca să 
o păcăleşti pe domnișoara Fran-chess-ka. Nu ar fi trebuit 
să îţi lași revistele împrăștiate peste tot, Dallie. 

Dallie ridică din umeri şi își frecă un muşchi care îl 
durea în braţul stâng. 

- Cine s-a gândit că ştie să citească? 

Skeet chicoti şi părăsi încăperea. Ea se simți jignită 
de comentariul lui Dallie. Amintiri neplăcute ale unor 
remarci aspre pe care le făcuse ea se întoarseră să o sâcâ- 
ie, remarci care păruseră istețe la vremea respectivă, dar 
care acum păreau doar nemiloase. 

- Crezi că sunt teribil de amuzantă, nu-i așa? zise ea 
încetişor. Îţi face plăcere să spui glume pe care nu le 
înțeleg și să faci trimiteri care trec pe lângă mine. Nici 
măcar nu ai decenţa să râzi de mine pe la spatele meu; 
râzi de mine direct în nasul meu. 

Dallie își desfăcu nasturii cămăşii. 

- Doamne, Francie, nu face atâta caz din asta. 

Ea se lăsă să cadă pe marginea patului. El nu se uitase 
la ea - nici măcar o dată de când intrase în cameră nu 
se uitase la ea, nici măcar când vorbea cu ea. Devenise 
invizibilă pentru el - asexuată şi invizibilă. Temerile ei că 
el avea să se aştepte să se culce cu el în schimbul faptului 
că împărțeau camera păreau acum ridicole. Nu era deloc 
atras de ea. Nici măcar nu o plăcea. În timp ce el își 
scoase cămașa, ea îşi aținti privirea asupra pieptului lui, 
acoperit de păr și cu muşchii bine conturaţi. Norul de 
depresie care o urmărea de zile întregi cobori și mai mult. 

El îşi scoase cămașa şi o aruncă pe pat. 

- Ascultă, Francie, nu ţi-ar plăcea genul de locuri pe 
care eu şi Skeet le frecventăm. Nu există fețe de masă şi 
toată mâncarea este prăjită în ulei. 

Ea se gândi la Blue Choctaw şi ştiu că probabil el avea 
dreptate. Apoi se uită către ecranul aprins al televizo- 
rului, unde ceva numit Visez la Jeannie apărea pentru a 
doua oară în ziua aceea. 

- Nu îmi pasă, Dallie. Imi place la nebunie mânca- 
rea prăjită, și fețele de masă nu mai sunt la modă ori- 
cum. Chiar anul trecut, mama a dat o petrecere pentru 
Nureev şi a folosit șervete de masă. 

- Aş pune pariu că nu aveau imprimată pe ele o hartă 
a statului Louisiana. 

- Nu cred că Porthault face hărți. 

El oftă şi își scărpină pieptul. De ce nu voia să se uite 
la ea? Ea se ridică. 

- Era o glumă, Dallie. Şi eu pot face glume. 

- Nu te supăra, Francie, dar glumele tale nu sunt prea 
amuzante. 

- Pentru mine sunt. Pentru prietenii mei sunt. 

„= Da? Ei bine, asta este altceva. Avem gusturi diferite 
în materie de prieteni, şi ştiu că nu ti-ar plăcea tovarășii 
mei de băutură. Câţiva dintre ei sunt jucători de golf, 
unii sunt localnici și cei mai mulți dintre ei vorbesc in- 
corect, Nu sunt genul tău de oameni. 

-Ca să fiu complet sinceră, zise ea, aruncând o pri- 
vire către ecranul televizorului, oricine care nu se face 
turtă este genul meu de persoană. 

Dallie zâmbi auzind asta și dispăru în baie ca să își 
facă duș. Zece minute mai târziu, ușa se deschise larg, 
şi el dădu buzna în dormitor cu un prosop înnodat în 
jurul şoldurilor şi cu faţa roşie pe sub tot bronzul lui. 

- De ce este udă periuţa mea de dinți? urlă, agitând 
obiectul cu pricina în fața ei. 

Dorinţa ei se îndeplinise. El se uita la ea acum, sfre- 
delind-o cu privirea - şi nu-i plăcu nici măcar un pic. 
Făcu un pas în spate şi îşi prinse buza inferioară între 

dinţi, cu o expresie care, spera ea, părea fermecător 
de vinovată. 

- Mă tem că am fost nevoită să o împrumut. 

-Să o împrumuți! Este cel mai dezgustător lucru pe 
care l-am auzit vreodată. 

- Da, păi, vezi tu, se pare că mi-am pierdut-o pe a 
mea şi... 

- Ai împrumutat-o! 

Ea se dădu și mai în spate când văzu că el se înfuria 
din ce în ce mai tare. 

- Nu vorbim despre o cană de zahăr aici, surioară! 
Vorbim despre o afurisită de periuță de dinți, cea mai 
personală posesiune pe care o poate avea cineva! 

- Am igienizat-o, explică ea. 

- Ai igienizat-o, repetă el ameninţător. Din asta 
înțeleg că nu a fost o întâmplare unică. Înseamnă ca 
avem o istorie întreagă de folosință îndelungată. 

- De fapt, nu îndelungată. Adică nu ne cunoaștem 
decât de câteva zile. 

El aruncă periuța de dinți către ea, lovind-o în braț. 

- la-o! Ia lucrul acesta afurisit! Am ignorat faptul că ai 
purtat hainele mele, că mi-ai stricat aparatul de ras, că 
nu ai pus la loc capacul deodorantului meu! Am ignorat 
dezordinea pe care o faci în locul acesta, dar, la naiba, 
nu o să ignor asta. 

Ea îşi dădu seama atunci că el era cu adevărat furios 
pe ea şi că, fără voie, trecuse dincolo de o linie invizibilă. 
Pentru un motiv pe care ea nu îl putea înţelege, treaba 
aceasta cu periuța de dinți era destul de importantă, 
încât el se hotărâse să facă mare caz. Simţi ı un val de 
panică nediluată năpustindu-se asupra ei. Îl împinsese 
prea departe, iar el era pe cale să o alunge. În următoa- 
rele câteva secunde, el avea să ridice mâna, să arate cu 
degetul spre uşă și să îi spună să iasă din viața lui o dată 
pentru totdeauna. 

Se grăbi să traverseze încăperea. 

- Dallie, îmi pare rău. Chiar îmi pare rău. 

El îi aruncă o privire împietrită. Ea își ridică mâini- 
le şi le puse uşor pe pieptul lui, cu degetele răsfirate şi 
unghiile scurte, fără ojă, ușor îngălbenite de anii în care 
fuseseră ascunse de ojă. Ridicându-și capul, privi direct 
în ochii lui. 

- Nu fi supărat pe mine! 

Își mută greutatea mai aproape, astfel încât picioa- 
rele i se lipiră de ale lui, și apoi îşi lăsă capul pe pieptul 
lui și își odihni obrazul pe pielea lui goală. Nici un bărbat 
nu îi putea rezista. Nu cu adevărat. Nu atunci când ea își 
punea asta în minte. Doar că nu îşi pusese asta în minte, 
atâta tot. Nu o crescuse Chloe încă de la naştere în așa 
fel încât să farmece bărbaţii? 

- Ce faci? întrebă el. 

Ea nu răspunse; doar se lăsă pe el, moale și supusă ca 
un pisoi somnoros. El mirosea a curat, a săpun, iar ea in- 
hală parfumul. Nu avea să o alunge. Ea nu avea să îl lase. 
Dacă el o alunga, ei nu îi mai rămânea nimic şi nimeni. 
Avea să dispară. În clipa de față, Dallie Beaudine era tot 
ce îi mai rămăsese pe lume, iar ea ar fi făcut orice ca să îl 
păstreze. Mâinile i se ridicară pe pieptul lui. Se ridică 
pe vârfuri şi îi încercui gâtul cu brațele, apoi îşi alunecă 
buzele de-a lungul liniei bărbiei lui şi își apăsă sânii pe 
pieptul lui. Putu să simtă cum el se excita sub prosop și 
avu sentimentul reînnoit al propriei puteri. 

- Mai exact, ce anume ai în minte cu toate astea? în- 
trebă el încetişor. O mică partidă de lupte pe echipe 
sub cearceafuri? 

- Este inevitabil, nu? Se strădui să pară dezinvoltă. Nu 
că nu ai fost un domn absolut în legătură cu asta, dar 
împărțim aceeași cameră. 

- Trebuie să îți spun, Francie, că nu cred că este o 
idee bună. 

- De ce nu? 

Îşi lăsă genele să dea cel mai bun spectacol posibil 
purtând doar rimel de la un magazin ieftin şi îşi mută 
şoldurile mai aproape de trupul lui, ca o cochetă per- 
fectă, o femeie creată numai pentru plăcerea bărbaților. 

- Este foarte evident, nu-i așa? 

Mâna lui alunecă în sus ca să îi încercuiască talia şi 
degetele lui îi frământară pielea. 

- Nu ne plăcem unul pe celălalt. Vrei să faci sex cu un 
bărbat care nu te place, Francie? Care nu te va respecta 
de dimineață? Pentru că aşa se va termina dacă nu înce- 
tezi să te lipești de mine astfel. 

-Nu te mai cred. Vechea ei încredere revenise, cu un 
avânt agreabil. Cred că mă placi mai mult decât vrei să 
admiţi. Cred că de aia te-ai descurcat atât de bine să mă 
eviți în ultima săptămână, de aia refuzi să mă privești. 

- Asta nu are nici o legătură cu plăcutul, zise Dallie, 
cu cealaltă mână mângâindu-i șoldul, vocea devenindu-i 
joasă și răgușită. Are de-a face cu apropierea fizică. 

Capul lui cobori, iar ea îl putu simți pregătindu-se să 
o sărute. Scăpă din braţele lui şi zâmbi seducător. 

- Dă-mi doar câteva minute! 

Îndepărtându-se de el, se îndreptă către baie. 

De îndată ce fu înăuntru, se sprijini de ușă cu spatele 
şi inspiră adânc și tremurător, încercând să își suprime 
emoția față de ceea ce se angaja să facă. Asta era. Aceas- 
ta era şansa ei de a-l lega pe Dallie de ea, ocazia de a se 
asigura că el nu avea să o alunge, că el avea să continue 
să o hrănească şi să aibă grijă de ea. Dar era mai mult de 
atât. Să îl aibă pe Dallie făcând dragoste cu ea avea să o 
lase să se simtă din nou ea însăși, chiar dacă nu mai era 
prea sigură cine anume era. 

Îşi dori să fi avut cu ea una dintre cămășile ei de 
noapte de la Natori. Și șampanie, și un dormitor fru- 
mos, cu un balcon cu vedere la mare. Îşi surprinse ima- 
ginea în oglindă și se apropie. Arăta groaznic. Părul îi 
era prea sălbatic, iar fața, prea palidă. Avea nevoie de 
haine, avea nevoie de machiaj. Întinse pastă de dinţi 
pe un deget și îl trecu prin gură ca să îşi împrospăteze 
respirația. Cum putea să îl lase pe Dallie să o vadă în acei 
chiloți oribili de la magazinul acela ieftin? Cu degetele 
tremurânde, trase de cureaua blugilor şi și-i coborî pe 
picioare. Scoase un geamăt ușor când văzu semnele roșii 

de pe pielea din apropierea buricului, unde elasti- 
cul o strânsese prea tare. Nu voia ca Dallie să o vadă 
cu încrețituri. Frecând semnele cu degetele, încercă să 
le facă să dispară, dar asta nu făcu decât ca pielea să i se 
înroșească şi mai tare. Avea să stingă luminile, decise. 

lute, îşi scoase tricoul și sutienul și se înfășură 
într-un prosop. Respirația îi deveni scurtă și rapidă. 
Când își scoase chiloţii ieftini, văzu un petic mic de puf 
în zona inghinală, pe care îl ratase când se răsese pe 
picioare. Ridicându-și piciorul pe capacul toaletei, trecu 
lama aparatului de ras al lui Dallie peste locul cu prici- 
na. Gata, era mai bine. Încercă să se gândească ce altceva 
ar fi putut face. Îşi dădu iar cu ruj și apoi îşi tamponă 
buzele cu un petic de hârtie de toaletă, ca să nu se întin- 
dă când aveau să se sărute. Îşi crescu încrederea în sine 
reamintindu-și cât de superb săruta. 

Ceva înlăuntrul ei se dezumflă ca un balon vechi, 
lăsând-o fără vlagă şi amorfă. Dacă el nu o plăcea? 
Dacă nu era deloc bună, exact aşa cum nu fusese bună 
de nimic cu Evan Varian sau cu sculptorul acela din 
Marrakech? Dacă... Ochii ei verzi priviră la ea din oglin- 
dă când un gând înspăimântător îi trecu prin minte. 
Dacă mirosea neplăcut? Luă sticluța de Femme din spa- 
tele toaletei, își depărtă picioarele și pulveriză. 

- Ce dracului crezi că faci? 

Răsucindu»-se, îl văzu pe Dallie stând în ușă, cu o 
mână pe şoldul acoperit de prosop. De ce câtă vreme 
stătea acolo? Ce văzuse? Se îndreptă vinovată. 

- Nimic. Nu... nu făceam nimic. 

El se uită la sticla de Femme care atârna în mâna ei 
ca o greutate. 

-Nu ai nimic autentic în tine? 

- Nu... nu ştiu la ce te referi. 

El făcu un pas în interiorul băii. 

- Testezi noi utilizări pentru parfum, Francie? Asta 
faci? Odihnindu-și palma unei mâini pe perete, se aple- 
că. Ai blugi de firmă, pantofi de firmă, valiză de firmă. 
Acum, Domnișoara Şic are și păsărică de firmă. 

- Dallie! 

- Eşti consumatorul suprem, iubito - visul agentu- 
lui de publicitate. Ai de gând să pui mici inițiale aurite 
pe ea? 

- Nu este amuzant. 

Trânti sticla înapoi în spatele toaletei şi strânse cu pu- 
tere prosopul în mână. Pielea îi era fierbinte de ruşine. 

El clătină din cap cu o lehamite pe care ea o găsi 
insultătoare. 

- Haide, Francie, pune hainele pe tine. Am spus că 
nu o voi face, dar nu pot să mă abţin. Te iau cu mine 
în seara asta. 

- Cum se explică faptul că te-ai răzgândit cu atâta 
mărinimie!? se răsti ea. 

El se întoarse şi ieși din baie, astfel că vorbele ei plu- 
tiră peste umărul lui. 

- Adevărul este, draga mea, că îmi este teamă că, dacă 
nu te las să vezi destul de curând un crâmpei din lumea 
reală, îți vei face cu adevărat rău. 


capitolul 12 


Locul numit Cajun Bar and Grill era, cu siguranță, 
o îmbunătăţire față de Blue Choctaw, deşi în continua- 
re nu era genul de loc pe care Francesca l-ar fi ales ca 
locația unui bal în care să își facă ieșirea în lume. Situat 
la vreo 16 kilometri la sud de Lake Charles, se afla la 
marginea unei autostrăzi cu două benzi din mijlocul 
pustietății. Avea o ușă cu plasă care se trântea de fiecare 
dată când cineva intra şi un ventilator de tavan cu una 
dintre palete îndoită. În spatele mesei la care şedeau, 
fusese bătut în cuie un pește spadă albastru fosforescent, 
împreună cu diverse calendare și cu o reclamă pentru 
pâinea Evangeline Maid. Suporturile pentru farfurii 
erau exact aşa cum le descrisese Dallie, deși acesta ui- 
tase să menționeze marginile dantelate și inscripția 

imprimată cu roşu sub harta statului Louisiana: „Tărâ- 
mul lui Dumnezeu“. 

O chelneriță frumoasă cu ochii căprui, îmbrăcată în 
blugi și un maiou, veni la masă. O cercetă pe Francesca 
cu o combinaţie de curiozitate și invidie prost ascunsă, 
apoi se întoarse către Dallie. 

- Hei, Dallie! Am auzit că eşti la doar o lovitură 
distanță de a conduce. Felicitări! 

- Mulţumesc, scumpo. Terenul a fost foarte bun cu 
mine săptămâna asta. 

- Unde este Skeet? întrebă ea. 

Francesca privi cu inocență la zaharnița din crom 
şi sticlă care se afla în mijlocul mesei. 

- Ceva nu i-a priit la stomac, aşa că a hotărât să rămâ- 
nă la motel. 

Dallie îi aruncă Francescăi o privire cruntă și apoi o 
întrebă dacă voia ceva de mâncare. 

O litanie de mâncăruri minunate îi trecu prin cap - 
supă limpede de homar, pateu de rață cu fistic, stridii 
glazurate -, dar era mult mai isteață decât fusese cu cinci 
zile în urmă. 

- Ce recomanzi? îl întrebă pe Dallie. 

- Hotdogul cu chili este bun, dar langusta e și mai bună. 

Ce Dumnezeu era langusta? 

- Ar merge langustă, îi spuse, rugându-se să nu 
fie prăjită în ulei. Și ai putea recomanda ceva verde 
care să meargă alături? Incep să îmi fac griji din cauza 
scorbutului. 

- Îţi place plăcinta cu limetă? 

Ea se uită la el. 

- Este o glumă, nu-i aşa? 

El îi zâmbi larg și apoi se întoarse către chelneriță. 

- Adu-i lui Francie aici de față o salată mare, te rog, 
Mary Ann, şi friptură de vită cu roşii. Cât despre mine, 
eu voi lua somn la tigaie şi nişte murături din acelea cu 
mărar cum am mâncat ieri. 

De îndată ce chelnerița se îndepărtă, doi bărbați 
bine îngrijiţi în pantaloni şi tricouri polo veniră la masă 

de la bar. Deveni iute evident din conversaţia lor că 
aceştia erau jucători profesioniști de golf care participau 
la turneu cu Dallie și că veniseră să o cunoască pe Fran- 
cesca. Se aşezară de o parte şi de cealaltă a Francescăi 
şi în scurtă vreme îi făceau complimente generoase şi o 
învățau cum să scoată carnea dulce din langustele care 
sosiră curând pe un platou alb încărcat. Ea râse la toate 
poveștile lor, îi flată în mod scandalos și, în general, îi 
făcu să îi mănânce din palmă înainte ca vreunul din ei 
să îşi termine prima bere. Se simțea minunat. 

Dallie, în timpul acesta, era ocupat cu două admira- 
toare de la masa alăturată, care spuseseră amândouă că 
lucrau ca secretare la una dintre uzinele petrochimice 
din Lake Charles. Francesca privi pe ascuns cum el vor- 
bea cu ele, cu scaunul aplecat pe spate pe două picioare, 
șapca bleumarin ridicată, cu sticla de bere sprijinită pe 
piept şi zâmbetul acela larg leneș întins pe chip când una 
din ele îi spuse o glumă deocheată. Nu durase mult timp 
până să se lanseze într-o serie dezgustătoare de jocuri de 
cuvinte legate de „crosa“ lui. 

Deşi ea și Dallie erau implicaţi în conversații separate, 
Francesca începu să simtă că exista o oarecare legătură 
între ei, că el era la fel de conştient de prezența ei cum 
era ea de a lui. Sau poate că era doar o iluzie. Confrun- 
tarea pe care o avusese cu el la motel o zdruncinase. 
Când se cuibărise în brațele lui, îi făcuse să treacă peste 
o barieră invizibilă și acum era prea târziu să dea înapoi, 
chiar dacă era absolut convinsă că dorea asta. 

Trei cultivatori de orez vânjoşi pe care Dallie îi prezen- 
tase ca fiind Louis, Pat și Stoney își traseră scaunele și li 
se alăturară. Stoney nu se putea despărți de Francesca şi 
continua să îi umple paharul dintr-o sticlă de Chablis 
de proastă calitate pe care unul dintre jucătorii de golf o 
cumpărase pentru ea. Ea flirtă cu neruşinare cu el, pri- 
vindu-l în ochi cu o intensitate care adusese în genunchi 
bărbați mult mai sofisticați. El se fâțâi pe scaun, trăgând 
în mod inconștient de gulerul cămășii sale cadrilate din 

bumbac în timp ce încerca să se poarte ca și cum femei 
frumoase flirtau cu el în fiecare zi. 

Până la urmă, conversațiile pe grupulețe dispărură și 
membrii grupului se uniră şi începură să povestească 
lucruri amuzante. Francesca râse la toate glumele și mai 
bău un pahar de Chablis. O ameţeală caldă provocată de 
alcool şi o stare generală de bine o învăluiră. Se simțea 
de parcă jucătorii de golf, secretarele de la uzina petro- 
chimică și cultivatorii de orez erau cei mai buni prieteni 
pe care îi avusese vreodată. Admiraţia bărbaților o în- 
călzea, invidia femeilor îi reînnoia încrederea în sine tot 
mai scăzută și prezența lui Dallie alături de ea îi dădea 
energie. El îi făcea să râdă cu o istorisire despre o întâl- 
nire neașteptată pe care o avusese cu un aligator pe un 
teren de golf din Florida, şi ea dori dintr-odată să le 
ofere tuturor ceva în schimb, o mică parte din ea însăşi. 

- Am o povestire cu animale, le zise ea, strălucind, 
noilor săi prieteni. 

O priviră cu toții nerăbdători. 

- Vai de mine, murmură Dallie lângă ea. 

Ea nu îl băgă în seamă. Indoi un braţ pe marginea 
mesei şi le dărui zâmbetul ei orbitor de aşteptați-să-au- 
ziți-asta. 

- Un prieten al mamei mele a deschis o cabană nouă 
minunată lângă Nairobi, începu ea. Când văzu o vagă 
nedumerire pe câteva chipuri, adăugă: Nairobi... în 
Kenya. Africa. Câţiva dintre noi am zburat până acolo 
ca să petrecem o săptămână sau cam aşa ceva. Era un loc 
super. O verandă drăguță şi lungă avea vedere la piscina 
aceasta minunată, și serveau cel mai bun punci cu rom 
pe care vi-l puteți imagina. Schiță o piscină și o tavă cu 
punci cu rom cu un gest grațios. În cea de-a doua zi aco- 
lo, câţiva dintre noi ne-am îngrămădit într-unul dintre 
mașinile Land Rovers cu aparatele noastre foto și am 
condus până în afara orașului, ca să facem fotografii. 
Plecaserăm cam de o oră, când șoferul a făcut o curbă - 
fără să meargă chiar așa de repede, de fapt -, și deodată 
un porc mistreț caraghios a sărit în fața noastră. Făcu 

o pauză pentru efect. Ei bine, s-a auzit bufnitura aia în- 
grozitoare când maşina a lovit biata creatură, care s-a 
prăbușit în drum. Am sărit cu toții afară din mașină, 
bineînțeles, și unul dintre bărbați, un violoncelist fran- 
cez cu adevărat odios pe nume Raoul - își dădu ochii 
peste cap pentru ca ei să înțeleagă exact ce fel de per- 
soană fusese Raoul - şi-a adus aparatul și a făcut foto- 
grafii acelui biet mistreţ urât care zăcea în drum. Apoi 
nu ştiu ce a apucat-o, dar mama i-a spus lui Raoul: „Nu 
ar fi caraghios dacă am face o fotografie cu mistrețul 
purtând jacheta ta Gucci?“ Francesca râse amintindu-și. 
Bineînțeles, toată lumea a crezut că era amuzant și, din 
moment ce nu era deloc sânge pe mistreț ca să distrugă 
jacheta, Raoul a fost de acord. Oricum, el şi alți doi 
dintre ceilalți bărbaţi au pus jacheta pe animal. A fost 
teribil de insensibil, desigur, dar toată lumea a râs la 
vederea acelui biet mistreț mort purtând această mag- 
nifică jachetă. Deveni vag conştientă de faptul că zona 
din jurul lor se cufundase complet în tăcere și că ușoara 
nedumerire din expresiile oamenilor din jurul mesei nu 
se schimbase. Lipsa lor de răspuns o făcu și mai hotărâtă 
să îi oblige să îi iubească povestea, să o iubească pe ea. 
Vocea îi deveni mai animată, mâinile mai descriptive. 
Așa că iată-ne, stând în mijlocul drumului privind în jos 
la această biată creatură. Numai că... Se întrerupse pen- 
tru o clipă, își prinse buza de jos între dinţi ca să crească 
suspansul, și apoi continuă: Tocmai când Raoul a ridicat 
aparatul ca să facă poza, mistrețul a sărit în picioare, s-a 
scuturat şi a luat-o la fugă printre copaci. 

Râse triumfător la concluzia amuzantă, își aplecă ușor 
capul şi aşteptă ca ei să i se alăture. Aceştia zâmbiră po- 
liticos. Propriul râset se stinse când își dădu seama că ei 
nu prinseseră poanta. 

- Nu înțelegeți? zise ea cu o uşoară disperare. Undeva 
în Kenya se află astăzi acest biet mistreț care aleargă prin- 
tr-o rezervație de animale şi poartă Gucci! 

Vocea lui Dallie pluti în cele din urmă peste liniștea 
mormântală care se așternuse iremediabil. 

- Mda, cu siguranţă, este o poveste pe cinste, Francie. 
Ze ai zice dacă noi doi am dansa? 

Înainte ca ea să apuce să protesteze, el o prinsese de- 
oc blând de braț și o trăgea către un mic pătrat din 
inoleum din fața tonomatului. Când începu să se miște 
n ritmul muzicii, zise încetișor: 

- O regulă generală atunci când trăiești alături de oa- 
neni adevărați, Francie, este să nu închei nici o propo- 
iţie cu „Gucci“. 

Pieptul ei păru să se îngreuneze deodată. Voise să îi 
acă să o placă şi, în schimb, se făcuse de râs. Spusese 
> poveste pe care ei nu o găsiseră amuzantă, o poveste pe 
are, dintr-odată, o văzu prin ochii lor şi îşi dădu imediat 
seama că nu ar fi trebuit niciodată să o spună. 

Calmul ei fusese ținut laolaltă doar de cel mai scurt 
ir, și acum acesta se rupsese. 

- Scuză-mă, zise, vocea sunându-i subțire chiar şi în 
propriile urechi. 

Înainte ca Dallie să apuce să o oprească, ea își croi 
irum prin labirintul de mese și ieşi pe ușa cu plasă. 
Aerul proaspăt îi invadă nările, mireasma umedă a 
nopții amestecându-se cu mirosul de motorină, creozot 
și mâncare prăjită venind de la bucătăria aflată în spate. 
Se împletici, amețită încă de la vin, și îşi regăsi echili- 
brul sprijinindu-se de partea laterală a unei camionete 
cu cauciucuri acoperite de noroi și care avea un rastel în 
spate. Sunetul cântecului Behind Closed Doors pluti până 
afară de la tonomat. _ 

Ce se întâmpla cu ea? Își amintea cât de mult rå- 
sese Nicky când ea îi spusese povestea cu mistrețul, 
cum Cissy Kavendish își ștersese lacrimile din ochi cu 
batista lui Nigel MacAllister. Un val de dor de casă o 
inundă. Încercase astăzi din nou să dea de Nicky la te 
lefon, dar nimeni nu răspunsese, nici chiar servitorul. 
Încercă să şi-l imagineze pe Nicky șezând în Cajun Bar 
and Grill și eșuă lamentabil. Apoi încercă să se imagi- 
neze pe ea însăși șezând în capul mesei Hepplewhite 
din sufrageria lui Nicky, purtând smaraldele familiei 

Gwynwyck, şi reuși de minune. Dar, când îşi imagină 
celălalt capăt al mesei - locul în care ar fi trebuit să șadă 
Nicky -, îl văzu în schimb pe Dallie. Dallie, cu blugii 
lui decoloraţi, tricourile prea strâmte şi chipul unei 
vedete de cinema, dominând masa de secol XVIII a 
lui Nicky Gwybwyck. 

Uşa cu plasă se trânti, și Dallie ieși. Merse până lângă 
ea şi îi întinse geanta. 

- Hei, Francie, zise el liniștit. 

- Hei, Dallie. 

Luă geanta și își ridică privirea către cerul nopții pre- 
sărat cu stele plutitoare. 

- Te-ai descurcat de minune acolo, înăuntru. 

Ea râse încetișor și amar. El îşi introduse o scobitoare 
în colțul gurii. 

- Nu, vorbesc serios. Odată ce ţi-ai dat seama că te-ai 
făcut de râs, te-ai purtat cu un pic de demnitate, măcar 
o dată. Nu ai făcut nici o scenă pe ringul de dans, ci 
ai ieşit pur și simplu în tăcere. Toată lumea a fost cu 
adevărat impresionată. Își doresc să te întorci înăuntru. 

Ea îl luă peste picior dinadins. 

- Nu prea cred. 

El izbucni în râs chiar în clipa în care ușa cu plasă se 
trânti și doi bărbați îşi făcură apariţia. 

- Hei, Dallie, strigară aceștia. 

- Hei, K.C., Charlie! 

Bărbaţii urcară într-un jeep Cherokee rablagit, iar 
Dallie se întoarse din nou către ea. 

- Cred, Francie, că nu te displac la fel de tare ca îna- 
inte. Adică ești în continuare o pacoste în cea mai mare 
parte a timpului şi nu, la drept vorbind, genul meu de 
femeie, dar ai momentele tale. Chiar te-ai străduit 
cu povestea aia cu mistrețul. Mi-a plăcut cum ai dat tot 
ce aveai, chiar și după ce devenise destul de evident 
faptul că îți săpai un mormânt cu adevărat adânc de 
una singură. 

Un zgomot de vase trântite se auzi dinăuntru în timp 
ce tonomatul se lansă în refrenul de sfârşit al cântecului 

3ehind Closed Doors. Ea îşi îngropă tocul sandalelor în 
ietrişul adânc. 

- Vreau să merg acasă, zise ea pe neașteptate. Îmi 
lisplace profund aici. Vreau să merg înapoi în Anglia, 
ande înțeleg lucrurile. Îmi vreau hainele, și casa, și As- 
'on Martinul. Vreau să am din nou bani şi prieteni care 
mă plac. 

O voia şi pe mama ei, dar nu spuse asta. 

- Își plângi de milă foarte tare, nu-i așa? 

-Tu nu ai face-o, dacă ai fi în locul meu? 

-Greu de spus. Bănuiesc că nu pot să îmi imagi- 
nez că aș fi cu adevărat fericit trăind genul ăla de viață 
hedonistă. 

Ea nu ştia cu exactitate ce însemna „hedonist“, 
dar intuia, și o irită faptul că cineva a cărui gramatică 
putea fi descrisă cu cea mai mare îngăduință ca fiind 
precară folosea un cuvânt pe care ea nu îl înțelegea pe 
de-a-ntregul. 

El îşi sprijini cotul de camionetă. 

- Spune-mi ceva, Francie! Ai ceva cât de cât asemănă- 
tor unui plan de viață pus deoparte în capul ăla al tău? 

- Intenţionez să mă căsătoresc cu Nicky, desigur. 
Ți-am spus asta deja. 

De ce perspectiva aceea o deprima atât de mult? El își 
scoase scobitoarea din gură şi o aruncă. 

- Ah, fii serioasă, Francie! Nu vrei să te căsătoreşti cu 
Nicky cum nu vrei să ți se ciufulească părul. 

Ea se repezi la el. 

- Nu prea am de ales în problema asta, din moment 
ce nu am nici măcar doi bani rămaşi, nu-i așa! Trebuie 
să mă căsătoresc cu el. 

ÎL văzu deschizând gura, gata să arunce o altă platitu- 
dine odioasă de joasă speță de-a lui, și îl întrerupse: 

-Nu o spune, Dallie! Unii oameni au fost aduşi 
pe lumea asta ca să câștige bani, și alții au fost sortiți să îi 
cheltuiască, iar eu fac parte din a doua categorie. Ca 
să fiu brutal de cinstită, nu aș avea nici cea mai mică 
idee cum să mă întrețin. Ai auzit deja ce s-a întâmplat 

când am încercat actoria și sunt prea scundă ca să fac 
vreun ban din cariera de model. Dacă totul se reduce la 
a alege între a munci într-o fabrică şi a mă căsători cu 
Nicky Gwynwyck, poți fi al naibii de sigur ce voi alege. 

El cugetă un moment la asta și apoi spuse: 

- Dacă pot să dau cu o lovitură sau două mai puţin 
în runda finală de mâine, se pare că voi lua ceva bănet. 
Vrei să îți cumpăr biletul acela de avion către casă? 

Îl privi stând atât de aproape de ea, cu braţele încru- 
cișate peste piept și doar gura aia fabuloasă fiind vizibilă 
sub umbra cozorocului șepcii. 

- Ai face asta pentru mine? 

- Ţi-am spus, Francie. Atât timp cât pot cumpăra 
combustibil şi pot plăti consumaţia la bar, banii nu 
înseamnă nimic pentru mine. Nici măcar nu îmi plac 
banii: Ca să îţi spun adevărul, deşi mă consider un ade- 
vărat patriot american, sunt în mare măsură un marxist. 

Ea râse auzind asta, o reacţie care îi spuse cu mai 
mare claritate decât orice altceva că petrecuse prea mult 
timp în compania lui. 

- Sunt foarte recunoscătoare pentru ofertă, Dallie, 
dar, oricât de mult mi-ar plăcea să o accept, am nevoie 
să mai stau pe aici un pic. Nu mă pot întoarce în Lon- 
dra astfel. Nu îi cunoști pe prietenii mei. S-ar înfrup- 
ta săptămâni la rând din povestea transformării mele 
într-o sărăntoacă. 

El se sprijini din nou de camionetă. 

- Frumos grup de prieteni ai acolo, Francie. 

Ea se simți de parcă el ar fi ciocănit cu degetele în 
goliciunea dinlăuntrul ei, o goliciune la care nu își per- 
misese niciodată să se gândească. 

- Du-te înapoi înăuntru, zise. Voi mai sta aici pentru 
o vreme. 

- Nu cred. 

Își întoarse trupul către ea, astfel încât tricoul i se 
atinse de braţul ei. O lampă galbenă împotriva in- 
sectelor, aflată lângă ușa cu plasă, aruncă o umbră 
gălbuie pe chipul lui, schimbându-i în mod subtil 

trăsăturile și făcându-l să arate mai vârstnic, dar tot 
splendid. 

- Cred că noi doi avem ceva mai interesant de făcut 
în seara asta, nu-i așa? 

Cuvintele lui îi provocară o fluturare inconfortabilă 
în piept, dar să facă pe modesta făcea la fel de mult parte 
din ea ca pomeţii Serritella. Deși o parte din ea voia să 
alerge înăuntru și să se ascundă în toaletă, îi aruncă cel 
mai inocent zâmbet întrebător al ei. 

- O? Ce anume? 

- Poate un mic meci de lupte pe echipe? 

Gura lui se arcui într-un surâs fermecător. 

- De ce nu te urci pur și simplu în mașină, ca să pu- 
tem pleca? 

Nu voia să se urce în mașina Riviera. Sau poate da. 
Dallie stârnea sentimente nefamiliare în trupul ei, sen- 
timente cărora ar fi fost din cale-afară de bucuroasă 
să le dea ascultare dacă ar fi fost una dintre acele fe- 
mei care erau foarte bune la sex, una dintre acele femei 
pe care nu ar fi deranjat-o toată mizeria şi gândul de 
a avea transpirația altcuiva scurgându-i-se pe trup. Cu 
toate acestea, chiar dacă dorea, nu prea putea să dea 
înapoi acum, fără a se face complet de râs. În timp ce se 
îndreptă către maşină şi deschise ușa, încercă să se con- 
vingă pe sine că, din moment ce ea nu transpira, poate 
că un bărbat așa minunat ca Dallie nu o făcea nici el. 

Privi cum el ocoli partea din față a mașinii, fluie- 
rând și căutându-și cheile în buzunarul de la spate. Nu 
părea să se grăbească în mod deosebit. Nu era nici 
un legănat de mascul în pasul lui, nimic din pasul 
țanţoș de cocoș aflat la plimbare pe care îl observase la 
sculptorul din Marrakech înainte să o ducă în patul lui. 
Dallie se purta normal, ca şi cum să se culce cu ea era o 
treabă de zi cu zi, ca și cum nu conta chiar atât de mult 
pentru el, ca și cum ar fi făcut asta de o mie de ori îna- 
inte, iar ea era doar un alt trup de femeie. 

El urcă în mașină, porni motorul şi începu să se joace 
cu butonul radioului. 

- Îți place muzica country, Francie, sau muzica ușoară 
este mai pe placul tău? La naiba! Am uitat să îi dau lui 
Stoney permisul pentru mâine, așa cum i-am promis. 
Deschise ușa. Mă întorc într-un minut. 

Il privi mergând prin parcare și observă că aces- 
ta în continuare nu se grăbea deloc. Uşa cu plasă se 
deschise, şi jucătorii de golf ieşiră. El se opri și discu- 
tă cu ei, vârându-şi un deget în buzunarul de la spate 
şi sprijinindu-şi cizma pe scara de ciment. Unul dintre 
jucătorii de golf desenă un arc imaginar în aer și apoi un 
al doilea imediat dedesubt. Dallie clătină din cap, mimă o 
lovitură de golf și apoi desenă două arcuri imaginare 
la rândul său. 

Francesca se prăbuşi deprimată în scaunul ei. Dallie 
Beaudine cu siguranță nu arăta ca un bărbat luat pe sus 
de o pasiune nestăpânită. 

Când, în cele din urmă, el se întoarse la mașină, era 
atât de pornită încât nici măcar nu putu să se uite la 
el. Fuseseră femeile din viaţa lui așa minunate încât ea 
nu era decât una din mulțime? „O baie are să repare 
totul“, își zise în sinea ei când el porni mașina. Avea 
să dea apa cât putea să suporte de fierbinte, în așa fel 
încât baia să se umple de aburi și umiditatea să îi facă 
părul să formeze acei mici cârcei delicați în jurul feței. 
Avea să își dea cu puțin ruj și cu niște fard de obraz, să 
stropească puţin cearceafurile cu parfum și să acopere 
una dintre lămpi cu un prosop, pentru ca lumina să cadă 
moale, și... 

-Sa întâmplat ceva, Francie? 

- De ce întrebi? răspunse ea înțepată. 

- Aproape te-ai lipit de mânerul ușii. 

- Îmi place aici. 

El se jucă cu butonul radioului. 

- Treaba ta. Așadar, ce să fie? Country sau muzică 
ușoară? _ 

- Nici una. Îmi place rockul. Avu o inspirație 
neașteptată şi imediat continuă: Mi-a plăcut rockul 
de când mă ştiu. The Rolling Stones sunt grupul meu 

favorit. Cei mai mulți oameni nu știu asta, dar Mick a 
scris trei cântece pentru mine după ce am petrecut puţin 
timp împreună în Roma. 

Dallie nu păru impresionat din cale-afară, așa că ea se 
hotări să înflorească. La urma urmei, nu era o minciună 
chiar așa mare, din moment ce Mick Jagger cu siguranță 
o cunoștea destul de bine încât să o salute. Îşi cobori gla- 
sul și șopti cu respiraţia tăiată, ca și cum s-ar fi confesat. 

- Am stat în acest apartament minunat care avea 
vedere la Villa Borghese. Totul a fost absolut super. 
Aveam intimitate totală, așa că puteam chiar să facem 
dragoste afară, pe terasă. Nu a durat, desigur. Are un or- 
goliu teribil - ca să nu mai pomenesc despre Bianca -, 
şi l-am întâlnit pe prinț. Făcu o pauză. Nu, nu este co- 
rect. L-am întâlnit pe Ryan O'Neal şi apoi pe prinţ. 

Dallie privi către ea, scutură ușor din cap ca şi cum 
voia să își scoată apa din urechi, apoi își întoarse din 
nou atenţia asupra drumului. 

- Içi place să faci dragoste afară, aşa-i, Francie? 

- Desigur. Nu le place celor mai multor femei? 

De fapt, nu își putea imagina nimic mai rău. 

Conduseră câțiva kilometri în tăcere. Dintr-odată, 
el răsuci volanul către dreapta și ieși de pe şosea pe 
un drum îngust prăfuit care ducea către un grup de 
chiparoşi pleşuvi de care atârnau licheni spanioli. 

-Ce faci? Unde mergi?! întrebă ea. Întoarce mașina 
în clipa asta! Vreau să merg la motel. 

-Cred că s-ar putea să îţi placă locul ăsta, din mo- 
ment ce eşti o aventurieră sexuală și toate cele. 

Înaintă printre chiparoşi şi opri motorul. Sunete ciu- 
date de insecte pătrunseră prin fereastra deschisă de pe 
partea lui. 

- Arată ca o mlaștină acolo, strigă ea cu disperare. 

El se uită prin parbriz. 

- Cred că ai dreptate. Ar fi mai bine să nu ne înde- 
părtăm prea mult de mașină; aligatorii par să se hră- 
nească noaptea. 

Își scoase șapca, o așeză pe bordul mașinii și se intoar- 
se către ea. Așteptă cu răbdare. Ea se împinse un pic mai 
aproape de mânerul ușii. 

- Vrei să începi tu sau să o fac eu? întrebă el în cele 
din urmă. 

Ea răspunse prevăzătoare: 

- Ce să încep? 

- Încălzirea. Ştii tu, preludiul. Din moment ce ai avut 
toți amanții ăia faimoși, m-ai cam intimidat. Poate ar fi 
mai bine să impui tu ritmul. 

- Haide să... haide să o lăsăm baltă! Cred... cred 
că poate am făcut o greșeală. Haide să ne întoarcem 
la motel! 

- Nu este o idee bună, Francie. Odată ce ai trecut 
hotarul până pe Tărâmul Făgăduinţei, nu prea te poți 
întoarce fără să faci ca lucrurile să devină stânjenitoare. 

- O, nu cred asta. Nu cred că ar fi deloc stânjenitoare. 
Nu era cu adevărat Tărâmul Făgăduinţei, doar un mic 
flirt. Adică sigur nu va fi stânjenitor pentru mine, și 
sunt sigură că nu va fi nici pentru... 

- Ba da, va fi. Probabil va fi atât de stânjenitor, încât 
nici măcar nu voi fi în stare să am un joc de golf pe 
jumătate decent mâine. Arleții profesioniști au trupuri 
fin reglate, ca motoarele bine unse. Un strop mic de 
stânjeneală va da totul peste cap. Ca praful. M-ai putea 
costa cinci lovituri bune mâine, scumpo. 

Accentul lui devenise incredibil de puternic, şi ea își 
dădu seama dintr-odată că era trasă pe sfoară. 

- La naiba, Dallie! Nu îmi face asta. Sunt și așa destul 
de tensionată și fără să faci glume pe seama mea. 

El râse, își puse braţul în jurul umerilor ei și o trase 
aproape într-un fel de îmbrățișare prietenoasă. 

- De ce nu spui, pur și simplu, că ai emoții, în loc să 
treci prin toate chestiile alea fițoase ale tale? Faci să îți 
fie atât de greu. 

Se simţea plăcut în braţele lui, dar nu îl putea ierta 
aşa ușor pentru că o tachinase. 

- Ție îţi este uşor să spui asta. În mod limpede, te 
simţi confortabil în orice tip de pat imaginabil, dar eu, 
nu. Inspiră şi scoase pe gură exact ce avea în minte: 
De fapt... nici măcar nu îmi place să fac sex. 

Gata. O spusese. Acum, el putea cu adevărat să râdă 
de ea. 

- Ascultă, din ce cauză? Ceva care se simte așa plă- 
cut ca sexul și nu costă nici un ban ar trebui să fie pe 
gustul tău. 

- Pur şi simplu, nu sunt o persoană atletică. 

- Oho. Asta sigur explică lucrurile, desigur. 

Ea nu putu să uite cu totul de mlaștină. 

- Am putea să ne întoarcem la motel, Dallie? 

- Nu cred, Francie. Te vei încuia în baie și îţi vei face 
griji în legătură cu machiajul și te vei întinde după sticla 
aia de parfum a ta. 

Îi ridică părul de pe gât și, aplecându-se, își lipi buzele 
de pielea ei. 

- Până acum, te-ai mai giugiulit vreodată pe bancheta 
din spate a unei mașini? 

Ea își închise ochii la delicioasa senzaţie pe care el o 
trezea în ea. 

- Una dintre limuzinele familiei regale se pune? 

El îi prinse cu blândeţe lobul urechii între dinți. 

- Numai dacă geamurile s-au aburit. 

Nu era sigură cine făcuse prima mutare, dar, cumva, 
gura lui Dallie se afla peste a ei. Mâinile lui se ridicară 
de-a lungul cefei ei şi îi răvășiră părul pe dedesubt, întin- 
zându-i-l peste antebraţele lui goale. Îi prinse capul între 
palme și i-l dădu mai pe spate, aşa că gura ei se deschise 
involuntar. Ea aşteptă invazia limbii lui, dar aceasta nu 
veni. În schimb, el se jucă cu buza ei inferioară. Pro- 
priile ei mâini se strecurară în jurul coastelor lui, către 
spate, și, în mod inconştient, alunecară sub tricoul lui 
ca să îi poată simți pielea goală. Gurile li se jucară îm- 
preună, și Francesca își pierdu toată dorinţa de a încerca 
să îşi păstreze avantajul. În scurtă vreme, se trezi pri- 
mind cu plăcere limba lui - limba lui minunată, gura lui 

minunată și minunata lui piele netedă de sub mâinile ei. 
Se abandonă cu totul sărutului, concentrându-se doar 
asupra sentimentelor pe care el i le trezea, fără să se gân- 
dească vreun pic la ce avea să urmeze. Gura lui alunecă 
de pe a ei şi călători către gâtul ei. Ea chicoti. 

- Ai ceva ce ai dori să împărtăşeşti sau este o glumă 
personală? murmură el. 

- Nu, doar că mă distrez. 

Zâmbi când el îi sărută gâtul și trase de rozeta de ma- 
terial din talia ei, care fixa tricoul prea larg. Ce este un 
AGGIES? întrebă ea. 

- Un AGGIE? Cineva ca mine, care a mers la Texas 
A&M, este un AGGIE. 

Ea se retrase brusc, uimirea ei gravându-se în arcul 
perfect al sprâncenelor ei. 

- Tu ai fost la universitate? Nu cred! 

Se uită la ea cu o expresie uşor iritată. 

- Am o diplomă de licenţă în literatura engleză. 
Vrei să îmi vezi diploma sau putem să revenim la trea- 
ba noastră? 

- Literatură engleză? zise ea și izbucni în râs. Vai, 
Dallie, este incredibil! Abia vorbeşti limba. 

În mod limpede, el se simţi ofensat. 

- Ei bine, asta chiar e drăguţ. Este un lucru foarte 
drăguţ pe care să îl spui cuiva. 

Râzând încă, se aruncă în brațele lui, mișcându-se 
atât de pe nepusă masă, încât îl lovi și îl făcu să își piardă 
echilibrul. Apoi spuse cel mai uimitor lucru: 

- Îmi vine să te mănânc, Dallie Beaudine. 

Fu rândul lui să râdă, dar nu ajunse prea departe, căci 
gura ei o acoperi cu totul pe a lui. Ea uită că era speriată 
şi că nu se pricepea la sex când se ridică pe genunchi și 
se aplecă deasupra lui. 

- Nu mai am loc de manevră aici, scumpo, zise el 
în cele din urmă, lipit de gura ei. 

Retrăgându-se, deschise ușa mașinii și ieşi. Apoi întin- 
se mâna să o ajute. 

Ea îl lăsă să o ajute să iasă, însă, în loc să deschidă 
ușa din spate ca să se strecoare în spațiul mai încăpător, 
el îi ţintui şoldurile cu coapsele lui de partea laterală a 
mașinii şi o trase într-un alt sărut. Lumina din plafon 
rămasă aprinsă din cauza uşii deschise produse o zonă 
de lumină slabă în jurul mașinii care făcea ca întuneri- 
cul din spate să pară și mai impenetrabil. Imaginea vagă 
a sandalelor ei şi aligatori pândind sub o mașină pâlpâi 
în mintea ei. Fără să piardă vreun moment din sărut, își 
puse braţele în jurul umerilor lui și se ridică în așa fel 
încât unul din picioarele ei era strâns înfășurat în jurul 
unuia din picioarele lui, iar celălalt era ferm sprijinit de 
marginea cizmei lui de cowboy. 

- Îmi place felul în care săruți, murmură el. 

Mâna lui stângă alunecă pe spinarea ei goală și îi des- 
făcu sutienul, în vreme ce dreapta pătrunse între trupu- 
rile lor ca să tragă de capsa blugilor ei. 

Ea se simți devenind din nou agitată - şi nu avea 
nimic de-a face cu aligatorii. 

- Hai să cumpărăm niște șampanie, Dallie! Cred... 
cred că nişte şampanie mă va ajuta să mă relaxez. 

- Te voi relaxa eu. 

Îi desfăcu iute capsa și începu să își facă de lucru cu 
fermoarul. 

- Dallie! exclamă ea. Suntem în aer liber. 

- Mda. Doar tu, eu şi mlaștina. 

Fermoarul se desfăcu. 

- Nu... Nu cred că sunt pregătită pentru asta. 

Băgând mâna pe sub tricoul ei larg, îi cuprinse un 
sân în mână și își lăsă buzele să se târască pe obrazul ei, 
către gură. Panica începu să bată înlăuntrul ei. El îi frecă 
sfârcul cu degetul mare, iar ea gemu moale. Voia ca el 
să creadă că era minunată - o amantă spectaculoasă - și 
cum putea să facă asta în mijlocul unei mlaștini? 

- Am... am nevoie de șampanie. Şi de lumini slabe. 
Am nevoie de cearceafuri, Dallie. 

El își retrase mâna de pe sânul ei şi o așeză cu blân- 
dețe pe partea laterală a gâtului ei. Privind adânc în 
ochii ei, spuse: 

- Ba nu, nu ai, scumpo. Nu ai nevoie de nimic în 
afară de tine. Trebuie să începi să înţelegi asta, Francie. 
Trebuie să începi să te bazezi pe tine însăţi în locul tutu- 
ror acestor accesorii pe care crezi că trebuie să le aranjezi 
în jurul tău. _ 

- Îmi... Îmi este teamă. Încercă să își facă vorbele să 
sune sfidător, dar nu prea reuşi. Desfăşurându-se de pe 
picioarele lui și coborând de pe cizma lui de cowboy, 
mărturisi totul: S-ar putea ca ţie să ți se pară stupid, dar 
Evan Varian a spus că sunt frigidă, şi a fost şi sculptorul 
acesta suedez în Marrakech... 

- Ce-ai zice să lași partea asta a poveștii pentru mai 
târziu? 

Ea simţi o parte din combativitate revenindu-i și îl 
privi încruntată. 

-Mai adus aici înadins, nu-i așa? M-ai adus aici pen- 
tru că știai că îmi va displăcea profund. Făcu câțiva pași 
înapoi și arătă cu un deget ce tremura către mașină. Nu 
sunt genul de femeie cu care faci dragoste pe bancheta 
din spate a unei mașini. 

- Cine a pomenit ceva despre bancheta din spate? 

Ea îl aţinti cu privirea pentru o clipă și apoi exclamă: 

- O, nu! Nu mă întind pe pământul ăla infestat de 
creaturi. Vorbesc serios, Dallie. 

- Nici mie nu îmi place prea tare pământul. 

- Atunci, cum? Unde? 

- Haide, Francie! Încetează să mai unelteşti, să 
plănuiești şi să încerci să te asiguri că ai întotdeauna cea 
mai bună parte a ta întoarsă către cameră. Haide doar să 
ne sărutăm un pic, pentru ca lucrurile să își poată urma 
cursul firesc. 

- Vreau să știu unde, Dallie. 

- Știu, scumpo, dar nu am de gând să îți spun, pentru 
că vei începe să îţi faci griji dacă se asortează culoarea 

sau nu. O dată în viaţa ta, riscă să faci un lucru în care 
s-ar putea să nu dai cel mai bine. 

Se simți ca și cum el îi ţinea o oglindă în faţa ochi- 
lor - nu o oglindă foarte mare și una cu sticla aburită, 
dar totuși o oglindă. Era cu adevărat atât de vanitoasă 
cum părea să creadă Dallie? Atât de calculată? Nu voia să 
creadă asta, şi totuși... Îşi împinse bărbia înainte și începu 
în mod sfidător să îşi dea jos blugii. 

- În regulă, o vom face cum spui tu. Numai să nu te 
aștepți la ceva spectaculos din partea mea. 

Cracii blugilor strâmți se prinseră în sandalele ei. Se 
aplecă să se lupte cu ei, dar tocurile i se agățară. Trase 
din nou de blugi, și bareta i se strânse. 

- Chestia asta te excită, Dallie? fumegă ea. Îţi face plă- 
cere să mă priveşti? Te exciți? La naiba! Fir-ar să fie! 

El dădu să se apropie, dar ea își ridică privirea către el 
prin voalul părului ei și îşi dezveli dinţii. 

- Să nu îndrăznești să mă atingi. Vorbesc serios. Voi 
reuși singură. 

- Nu avem un început promițător, Francie. 

- Du-te dracului! 

Şchiopătând cu blugii în jurul gleznelor, ţopăi cei trei 
pași până la mașină, se trânti pe scaunul din față şi, în 
cele din urmă, se eliberă de pantaloni. Apoi se ridică - 
în tricou, chiloți şi sandale. 

- Gata! Și nu mai scot nimic până când nu voi avea 
chef. _ 

- Mi se pare corect. Își deschise brațele pentru ea. 
Ai vrea să te cuibăreşti aici pentru un minut și să îţi 
recapeți suflul? 

Voia. Chiar voia asta. 

- Bănuiesc că da. 

Se cuibări la pieptul lui. El o ţinu în brațe pentru o 
clipă, apoi îi dădu capul pe spate și începu să o sărute 
din nou. Scăzuse atât de jos în propriii ochi, încât nici 
măcar nu încercă să îl impresioneze; pur și simplu, îl lăsă 
pe el să facă toată munca. După o vreme, își dădu seama 
că se simţea bine. Limba lui o atingea pe a ei și mâna 

lui cu degetele răsfirate îi apăsa pielea goală de pe spi- 
nare. Își ridică braţele și apoi şi le înfășură în jurul 
gâtului lui. El băgă din nou mâinile sub tricoul ei, iar 
degetele lui mari începură să se joace cu partea laterală 
a sânilor și apoi să alunece către sfârcuri. Se simțea atât 
de plăcut - frisoane și căldură în același timp. Se jucase 
sculptorul cu sânii ei? Trebuie să o fi făcut, dar ea nu își 
amintea. Şi apoi Dallie îi împinse tricoul deasupra sâni- 
lor şi începu să o tachineze cu gura - gura lui frumoasă, 
minunată. Oftă când el îi supse cu blândețe un sfârc 
şi apoi pe celălalt. Oarecum spre surpriza ei, își dădu 
seama că propriile ei mâini erau din nou sub tricoul lui, 
frământând pieptul lui gol. El o ridică în brațe, înaintă 
cu ea cuibărită la pieptul lui și apoi o întinse. 

Pe portbagajul mașinii lui. 

- Categoric nu! exclamă ea. 

- Măcar încearcă, răspunse el. 

Ea deschise gura ca să îi spună că nimic pe lumea 
asta nu avea să o convingă să se lase schilodită în vre- 
me ce se întindea pe portbagajul unei mașini, dar el 
păru să ia gura ei deschisă ca pe un soi de invitaţie. Îna- 
inte ca ea să apuce să își formeze cuvintele, el începu din 
nou să o sărute. Fără să știe exact cum se întâmplase, 
se auzi gemând când sărutările lui deveniră mai adânci 
și mai fierbinţi. Își arcui gâtul către el, deschise gura, își 
împinse limba înainte și uită de poziția ei înjositoare. El 
întinse mâinile în jos și îi încercui glezna cu degetele, 
apoi îi trase piciorul în sus. 

- Chiar aici, fredonă el moale. Pune-ţi piciorul sus, 
chiar aici, lângă plăcuţa de înmatriculare, scumpo. 

Făcu exact așa cum îi ceru el. 

- Mută-ţi şoldurile un pic mai în față. Așa este bine. 

Vocea lui suna grav, nu la fel de calmă ca de obicei, şi 
respiraţia îi era mai rapidă decât în mod normal în timp 
ce o reașeza. Ea trase de tricoul lui, dorind să îi simtă 
pielea goală pe sânii ei. 

El și-l trase peste cap și apoi începu să tragă de 
chiloţii ei. 

- Dallie... 

- Este în regulă, scumpo. Este în regulă. 

Chiloţii ei dispărură, și fundul i se așeză pe metalul 
rece murdar de la praful de pe drum. 

- Francie, pachetul ăla de anticoncepționale pe 
care l-am zărit în geanta ta nu era acolo doar de decor, 
nu-i așa? 

Ea clătină din cap, nedorind să strice atmosfera ofe- 
rind vreo explicație lungă. Când menstruaţia ei se oprise 
în mod inexplicabil cu câteva luni în urmă, medicul ei îi 
spusese să înceteze să își mai ia anticoncepționalele până 
când avea să îi vină din nou. O asigurase că nu putea 
rămâne însărcinată până atunci şi, pentru moment, asta 
era tot ce conta. 

Mâna lui Dallie îi cuprinse interiorul uneia din coap- 
se. O îndepărtă ușor de cealaltă și începu să îi mângâie 
blând pielea, de fiecare dată apropiindu-se mai mult de 
acea parte a trupului ei pe care ea nu o găsea chiar atât 
de frumoasă, singura parte din trupul ei pe care ar fi 
vrut să o țină ascunsă, numai că o simțea atât de caldă, 
tremurătoare și ciudată. 

- Dacă vine cineva? strigă când el se lipi de ea. 

- Sper că va veni cineva, răspunse el răguşit. 

Și apoi încetă să se lipească de ea, încetă să o tachine- 
ze şi O atinse... o atinse cu adevărat. Înăuntru. 

- Dallie... 

Glasul ei fu jumătate geamăt, jumătate strigăt. 

- Este plăcut? mormăi el, în timp ce degetele îi alune- 
cau delicat înainte și înapoi. 

- Da. Da. 

În timp ce el se jucă cu ea, ea îşi închise ochii ca să 
nu vadă felia de lună din Louisiana de deasupra capu- 
lui ei, pentru ca nimic să nu o distragă de la senzațiile 
minunate care îi traversau trupul. Își întoarse obrazul şi 
nici măcar nu simţi noroiul de pe portbagaj frecându-se 
de pielea ei. Mâinile lui deveniră mai puțin răbdătoare. 
Îi îndepărtară picioarele mai tare și îi traseră șoldurile mai 
aproape de margine. Picioarele ei erau echilibrate precar 

pe bara de protecție, separate de o plăcuță de înmatri- 
culare texană şi un ornament prăfuit din crom. El se 
luptă cu partea din față a blugilor lui și ea auzi cum se 
deschide fermoarul. Apoi el îi săltă șoldurile. 

Când îl simţi împingându-se înlăuntrul ei, icni ușor. 
El se aplecă peste ea, cu picioarele încă pe pământ, dar 
se retrase ușor. 

- Îşi fac rău? 

- O, nu. Este... este atât de plăcut. 

- Aşa ar trebui, scumpo. 

Voia ca el să creadă că era o amantă minunată - voia 
să facă totul cum trebuie -, dar întreaga lume păru să se 
îndepărteze de ea, făcând ca totul să fie amețitor, tremu- 
rător şi siropos de călduros. Cum se putea ea concentra 
când el o atingea în felul acela, când se mișca în felul 
acela? Dintr-odată îşi dori să simtă mai mult din trupul 
lui. Ridicându-și piciorul de pe bara de protecţie, își în- 
colăci un picior în jurul şoldului lui, pe celălalt în jurul 
piciorului lui, împingându-se în el până când absorbi cât 
putu de mult din trupul lui. 

- Uşor, scumpo, zise el. Nu te grăbi! Începu să se miște 
înlăuntrul ei încet, sărutând-o şi făcând-o să se simtă 
mai bine decât se simţise vreodată în viaţa ei. Eşti cu 
mine, scumpo? murmură el blând în urechea ei, sunetul 
fiind ușor răguşit. 

- O, da... da. Dallie... minunatul meu Dallie... adora- 
bilul meu Dallie... 

O cacofonie de sunete păru să explodeze în capul ei 
când juisă, şi juisă, și juisă. 

El respira cu greu şi un sunet pe jumătate geamăt 
şi pe jumătate mormăit îi scăpă de pe buze. Sunetul 
îi dădu ei un sentiment de putere, puse foc entuzias- 
mului ei și o făcu să juiseze din nou. El se cutremură 
deasupra ei pentru o perioadă interminabil de minunată 
și apoi deveni greu. 

Ea își întoarse obrazul în așa fel încât se lipi de părul 
lui, îl simți drag, minunat și real pe trupul ei și înlăun- 
trul ei. Observă că stăteau lipiți și că spatele lui se simțea 


Vino şi sărută-mă! 219 


umed sub mâinile ei. Simţi un strop de transpiraţie că- 
zând de pe el pe braţul ei gol și își dădu seama că nu îi 
păsa. Asta însemna să fii îndrăgostit? se întrebă ea visă- 
toare. Pleoapele i se deschiseră. Era îndrăgostită. Desi- 
gur. De ce nu își dăduse seama cu mult timp înainte? 
Asta era în neregulă cu ea. Acesta era motivul pentru 
care se simţise atât de nefericită. Era îndrăgostită. 

- Francie? murmură el. 

- Da? 

- Eşti bine? 

-O, da. 

El se sprijini într-un braț şi zâmbi în jos, către ea. 

- Atunci, ce ai zice să mergem la motel și să încercăm 
din nou, pe cearceafurile alea pe care erai pornită să 
le ai? 

Pe drumul înapoi, ea șezu pe scaun şi își sprijini obra- 
zul de umărul lui în timp ce el mesteca o gumă Double 
Bubble și visă la viitorul lor. 


capitolul 13 


Naomi Jaffe Tanaka intră în apartamentul său, cu o 
servietă Mark Cross într-o mână și o geantă de la Za- 
bar cocoţată pe șoldul opus. Înăuntrul genţii erau o 
cutie de smochine aurii, o gorgonzola dulce şi o pâine 
franțuzească crocantă, tot ce îi trebuia pentru o cină 
perfectă într-o noapte de muncă. Își lăsă servieta jos şi 
puse sacoșa pe blatul de granit negru din bucătărie, spri- 
jinind-o de perete, care fusese vopsit într-un vișiniu pu- 
ternic. Apartamentul era costisitor și stilat, exact genul 
de loc în care ar trebui să locuiască vicepreşedintele unei 
mari agenţii de publicitate. 

Naomi se încruntă când scoase gorgonzola și o așeză 
pe o farfurie din porțelan roz. O singură mică piatră 
de încercare stătea între ea şi poziția de vicepreședinte la 
care râvnea: să o găsească pe Fata Sassy. Chiar în di- 
mineața aceea, Harry Rodenbaugh îi trimisese o notiță 

usturătoare amenințând să dea contractul unuia dintre 
„bărbaţii mai agresivi“ ai agenției dacă ea nu era în stare 
să îşi prezinte Fata Sassy în următoarele două săptămâni. 

Îşi aruncă din picioare pantofii gri din piele întoarsă 
şi îi împinse la o parte din drum cu un deget încălțat în 
ciorap, în timp ce îşi scoase restul cumpărăturilor din 
sacoşă. Cum se putea să fie atât de dificil să găsească o 
persoană? De-a lungul ultimelor câteva zile, ea și secreta- 
ra ei dăduseră zeci de telefoane, dar nu reușiseră să dea 
de urma fetei. Aceasta se afla acolo, undeva, Naomi știa 
asta. Dar unde? Își frecă tâmplele, dar presiunea nu o 
ajută să aline durerea de cap care o chinuise întreaga zi. 

După ce puse smochinele în frigider, își luă pantofii 
şi se îndreptă bâjbâind afară din bucătărie. Avea să facă 
un duş, să își pună cel mai vechi halat de baie pe care îl 
avea și să își toarne un pahar de vin înainte să se apuce 
de treabă. Cu o mână începu să desfacă nasturii perlați 
din partea din față a rochiei, în timp ce cu cotul celuilalt 
braţ apăsă întrerupătorul luminii din sufragerie. 

- Ce faci, surioară? 

Naomi scoase un țipăt ascuțit și se întoarse către vo- 
cea fratelui ei, cu inima sărindu-i în piept. 

- Dumnezeule! 

Gerry Jaffe stătea tolănit pe canapea, blugii lui 
ponosiți și cămaşa de lucru de un albastru decolorat 
fiind nelalocul lor pe mătăsoasa tapiţerie roz. Încă 
îşi purta părul negru într-o coafură afro. Avea o mică 
cicatrice pe obrazul stâng și riduri obosite în jurul acelor 
buze pline care cândva le făcuseră pe prietenele ei să 
înnebunească de dorință. Nasul lui era acelaşi: la fel de 
mare şi de îndrăzneţ ca al unui vultur. lar ochii îi erau 
ca pepitele profund negre care ardeau încă de înflăcăra- 
rea unui zelot. 

- Cum ai intrat aici? îl întrebă, cu inima bubuind. 

Se simţea atât mânioasă, cât şi vulnerabilă. Ultimul 
lucru de care avea nevoie în clipa aceasta în viața ei era 
o altă problemă, și reapariţia lui Gerry nu putea să în- 
semne decât necazuri. De asemenea, ura sentimentul 

de insuficiență pe care îl simțea întotdeauna atunci când 
Gerry era în preajmă - o soră care, încă o dată, nu se 
ridica la standardele fratelui ei. 

- Nici un sărut pentru fratele tău mai mare? 

- Nu te vreau aici. 

Avu o scurtă senzație cum că o enormă oboseală atâr- 
na deasupra lui, dar aceasta dispăru aproape imediat. 
Gerry fusese întotdeauna un bun actor. 

- De ce nu ai sunat mai întâi? se răsti ea. 

Şi apoi își aminti că Gerry fusese fotografiat de ziare 
cu câteva săptămâni mai înainte în fața bazei navale Ban- 
gor, din Maine, conducând o demonstrație împotriva 
staționării acolo a submarinului nuclear Trident. 

- Ai fost arestat din nou, nu-i așa? 

- Hei, ce mai înseamnă o altă arestare pe Tărâmul 
Libertăţii, Patria Celor Viteji? 

Ridicându-se în capul oaselor pe canapea, întinse 
brațele către ea și îi dărui cel mai încântător zâmbet larg. 

- Vino, scumpo! Ce zici de un mic sărut? 

Arăta atât de mult ca fratele mai mare care obișnuia 
să îi cumpere batoane de ciocolată când avea atacuri de 
astm, încât aproape zâmbi. Dar înmuierea ei temporară 
fu o greșeală. Cu un mormăit monstruos, el sări peste 
măsuța de cafea din sticlă şi marmură şi se năpusti asu- 
pra ei. 

- Gerry! 

Se dădu în spate din fața lui, dar el continuă să avan- 
seze. Dezvelindu-și dinții, își transformă mâinile în ghea- 
re și veni clătinându-se către ea în cea mai bună manieră 
à la Frankenstein a lui. 

- Fantoma cu Patru Ochi și Colţi Ascuţiţi merge din 
nou, mârâi el. 

- Am spus să încetezi! 

Vocea ei îşi ridică tonul până când deveni striden- 
tă. Nu putea să se ocupe acum de Fantoma cu Colţi 
Ascuţiţi - nu cu Fata Sassy, poziția de vicepreședinte 
şi durerea de cap care o chinuiau toate odată. În ciu- 
da trecerii anilor, fratele ei nu se schimbase deloc. 

Era același vechi Gerry - impunător și exact la fel de 
scandalos ca întotdeauna. Dar ea nu era nicidecum la 
fel de fermecată. 

El merse împleticindu-se către ea, cu fața distorsiona- 
tă în mod comic și ochii daţi peste cap, jucând jocul cu 
care o necăjise de când își amintea. 

- Fantoma cu Colţi Ascuţiţi se hrănește cu carnea ti- 
nerelor virgine, zise el privind-o pieziș. 

- Gerry! 

- Tinere virgine suculente! 

- Incetează! 

- Tinere virgine zemoase! 

În ciuda supărării ei, chicoti. 

- Gerry, nu! 

Se dădu în spate către hol, fără să îşi ia ochii de la el 
în timp ce acesta avansa implacabil către ea. Cu un țipăt 
neomenesc, el se năpusti. Ea ţipă când el o prinse în 
braţe și începu să o învârtă. „Mamă!“ îi venea să strige. 
„Mamă, Gerry mă necăjeşte!“ Într-o rafală neașteptată 
de nostalgie, îi venea să o strige pe femeia care acum 
își întorcea chipul de fiecare dată când era menționat 
numele copilului ei mai vârstnic. 

Gerry își înfipse dinţii în umărul ei și o mușcă destul 
cât să o facă să țipe din nou, dar nu într-atât de tare 
încât să o rănească. Apoi el se crispă. 

- Ce este asta? strigă plin de mânie. Este un lucru 
îngrozitor. Nu este carnea unei virgine. 

O duse la canapea şi o aruncă fără pic de ceremonie. 

- La naiba! Acum, va trebui să mă mulțumesc cu pizza. 

Îl iubea şi îl ura, şi îşi dorea atât de mult să îl 
îmbrățișeze, încât sări de pe canapea și îi dădu un pumn 
direct în braţ. 

- Au! Hei, fără violență, surioară. 

- Fără violenţă, pe naiba! Ce dracului este în neregulă 
cu tine, de dai buzna aici în halul ăsta? Eşti al naibii de 
iresponsabil. Când ai de gând să te maturizezi? 

El nu spuse nimic; rămase doar acolo, privind-o. 
Precara bună dispoziție se stinse. Ochii lui de Rasputin 

măsurară rochia ei scumpă și pantofii eleganţi care căzu- 
seră pe podea. Scoţând o ţigară, o aprinse, privind-o în 
continuare. Întotdeauna avusese abilitatea de a o face 
să se simtă necorespunzătoare, personal responsabilă de 
păcatele lumii, dar ea refuză să se zvârcolească din cauza 
dezaprobării care treptat se așeză pe expresia lui când 
studie posesiunile materiale din lumea ei. 

- Vorbesc serios, Gerry, continuă ea. Vreau să pleci 
de aici. 

- Bătrânul trebuie să fie, în sfârșit, mândru de tine, 
zise el, lipsit de intonaţie. Micuța lui Naomi s-a transfor- 
mat într-un porc capitalist pe cinste, exact ca toți ceilalți. 

-Nu te lua de mine! 

- Nu mi-ai spus niciodată cum a reacționat când te-ai 
căsătorit cu gălbejitul ăla. 

Scoase un hohot cinic de râs. 

- Numai sora mea Naomi se putea căsători cu un găl- 
bejit pe nume Tony. Dumnezeule, ce țară! 

- Mama lui Tony este americancă. lar el este unul din- 
tre biochimiştii de frunte din această țară. Lucrările lui 
au fost publicate în cele mai importante... 

Se întrerupse, dându-și seama că apăra un bărbat pe 
care nu îl mai plăcea. Acesta era exact genul de lucruri 
pe care i le făcea Gerry. 

Se întoarse alene cu fața către el, făcând o mică pau- 
ză ca să îi studieze mai îndeaproape expresia. Oboseala pe 
care crezuse că o zărise mai devreme păru să se fi așternut 
din nou asupra lui, iar ea fu nevoită să își aducă aminte 
că nu era decât un alt joc actoricesc. 

- Eşti din nou în belele, nu-i așa? 

Gerry ridică din umeri. Chiar arăta obosit, se gândi 
ea în sinea ei, iar ea era încă fiica mamei sale. 

- Vino în bucătărie! Dă-mi voie să îţi pregătesc ceva 
de mâncare. 

Chiar şi cu cazacii încercând să dărâme ușa colibei, 
femeile din familia ei i-ar fi obligat pe toți să ia loc la o 
masă cu cinci feluri de mâncare. 

În timp ce Gerry fumă, ea îi pregăti un sendviș cu frip- 
tură de vită, adăugând o felie suplimentară de şvaițer, 
exact așa cum îi plăcea lui, și scoțând pentru ea o far- 
furie cu smochinele pe care le cumpărase. Așeză mân- 
carea înaintea lui şi apoi îşi turnă ei înseși un pahar de 
vin, privindu-l pe furiș în timp ce acesta mânca. Putea 
să își dea seama că îi era foame, la fel de bine cum își 
putea da seama că el nu voia ca ea să vadă exact cât de 
foame îi era, iar ea se întrebă cât timp trecuse de când 
el avusese o masă decentă. Femeile obișnuiau să stea la 
coadă pentru onoarea de a-l hrăni pe Gerry Jaffe. Îşi ima- 
gina că încă o făceau, din moment ce fratele ei continua să 
aibă mai mult farmec decât i se cuvenea. Obișnuia 
să fie furioasă când vedea cât de indiferent trata el feme- 
ile care se îndrăgosteau de el. 

Îi făcu un alt sendviș, pe care el îl devoră la fel de efi- 
cient cum îl mâncase pe cel dintâi. Așezându-se confor- 
tabil pe scaunul de lângă el, simți un junghi de mândrie 
lipsit de logică. Fratele ei fusese cel mai bun dintre toți, 
cu simţul comediei al lui Abbie Hoffman, cu disciplina 
lui Tom Hayden și cu limba pătimaşă a lui Stokely Car- 
michael. Dar acum, Gerry era un dinozaur, un radical 
al anilor '60 transmutat în vremuri naţionaliste. Atacase 
buncăre de rachete nucleare cu un ciocan cu capul ro- 
tund și strigase „putere“ poporului al cărui auz fusese 
blocat de căștile casetofoanelor lor portabile Sony. 

- Cât plătești pentru locul ăsta? întrebă Gerry 
mototolindu-și şervețelul și ridicându-se să meargă 
la frigider. 

- Nu este deloc treaba ta. 

Refuza categoric să îi asculte morala cu privire la nu- 
mărul de copii care mureau de foame și pe care i-ar fi 
putut hrăni cu chiria ei. 

El scoase o cutie de lapte şi luă un pahar din dulap. 

-Ce mai face mama? 

Întrebarea lui fu degajată, dar ea nu se lăsă păcălită. 

- Are ceva bătăi de cap cu artrita, dar, în afară de asta, 
este bine. 

Gerry clăti paharul şi îl aşeză pe raftul de sus al 
mașinii ei de spălat vase. Întotdeauna fusese mai ordo- 
nat decât ea. 

-Şi tata este bine, zise ea, nefiind în stare să tole- 
reze ideea de a-l face să întrebe. Ştii că s-a pensionat 
vara trecută. 

- Mda, ştiu. Întreabă ei vreodată despre... 

Naomi nu se putu abţine. Se ridică de pe scaun și 
merse să își odihnească obrazul pe brațul fratelui ei. 

- Ştiu că ei se gândesc la tine, Ger, zise ea încetișor. 
Doar că... a fost greu pentru ei. 

- Ai crede că ar fi mândri, zise el amar. 

- Prietenii lor bârfesc, răspunse ea, ştiind cât de jal- 
nică era scuza. 

El îi dărui o îmbrăţișare scurtă și stângace și apoi 
se îndepărtă iute, mergând înapoi în sufragerie. Îl găsi 
stând lângă fereastră, dând draperiile înapoi cu o mână 
şi aprinzând o țigară cu cealaltă. 

- Spune-mi de ce te afli aici, Gerry. Ce dorești? 

Pentru un moment, el privi în gol peste panorama 
Manhattanului. Apoi își înfipse ţigara în colțul gurii, își 
împreună palmele ca într-o rugăciune și schiță o mică 
plecăciune înaintea ei. 

- Doar un mic adăpost, surioară. Doar un mic 
adăpost. 


Dallie câştigă turneul din Lake Charles. 

- Bineînţeles că ai câștigat afurisitul de turneu, bom- 
băni Skeet în timp ce toţi trei intrară în camera de 
motel, duminică seara, cu un trofeu argintiu în formă 
de urnă şi cu un cec de zece mii de dolari. Turneul nu 
contează nici cât o ceapă degerată, așa că evident că tre- 
buia să ai cel mai bun joc de golf din ultimele două 
luni. De ce nu poți să faci asta la Firestone sau în ori- 
ce alt loc în care e îndreptată asupra ta o cameră TV? 
Francesca îşi aruncă sandalele din picioare și se lăsă pe 
marginea patului. Până și oasele ei erau obosite. Par- 
cursese pe jos toate cele 18 găuri de pe terenul de golf 

ca să îl poată încuraja pe Dallie, precum şi pentru a des- 
curaja orice secretară care lucra în petrochimie şi care ar 
fi putut să îl urmeze pe acesta prea îndeaproape. Totul 
avea să se schimbe pentru Dallie acum, când ea îl iubea, 
hotărâse ea. El avea să înceapă să joace pentru ea, exact 
așa cum jucase astăzi, să câştige turnee şi să facă bani 
pentru a-i întreține pe amândoi. Erau amanți de mai 
puţin de o zi, așa că știa că ideea ca Dallie să o întrețină 
pe o perioadă nelimitată era prematură, dar nu se putea 
împiedica să nu se gândească la asta. 

Dallie începu să își scoată cămașa de golf din panta- 
lonii gri-deschis. 

- Sunt obosit, Skeet, și mă doare încheietura mâinii. 
Te deranjează dacă o lăsăm pe mai târziu? 

- Asta spui mereu. Dar nu o lăsăm niciodată pe mai 
târziu pentru că nu vrei niciodată să discutăm despre 
asta. Tot continui să... 

- Încetează! Francesca sări de pe pat şi se răsti la 
Skeet: Lasă-l în pace, auzi? Nu vezi cât de obosit este? Te 
porţi ca și cum ar fi pierdut afurisitul de turneu în loc 
să îl câștige. A fost magnific. 

- Magnific pe dulcea mea mătușă, zise tărăgănat 
Skeet. Băiatul ăsta nu a jucat nici măcar la trei sferturi 
din ce poate, și o știe mai bine decât oricine. Ce ar fi să 
ai grijă de machiajul tău, domnişoară Fran-chess-ka, și 
să mă laşi pe mine să am grijă de Dallie? 

Se îndreptă furios către ușă și o trânti când ieși. Fran- 
cesca i se adresă lui Dallie: 

- De ce nu îl concediezi? Este imposibil, Dallie. Face 
ca totul să fie atât de dificil pentru tine. 

El oftă şi îşi trase cămașa peste cap. 

- Las-o baltă, Francie! 

- Bărbatul ăla este angajatul tău și, cu toate astea, se 
poartă ca şi cum tu ai lucra pentru el. Trebuie să pui 
capăt acestui lucru. 

Îl privi cum merge către sacoșa din hârtie maro pe 
care o adusese cu el în cameră şi scoate șase cutii de 
bere. Bea prea mult, își dădu ea seama, deși niciodată 


Vino și sărută-mă! 227 


nu păruse ameţit. De asemenea, îl văzuse luând câteva 
pastile, despre care se îndoia că erau vitamine. De înda- 
tă ce avea să vină momentul potrivit, urma să îl convingă 
să înceteze cu ambele obiceiuri. 

El scoase o cutie și o desfăcu. 

- Să încerci să intervii între Skeet și mine nu este o 
idee bună, Francie. 

- Nu încerc să intervin între voi. Vreau doar să fac ca 
lucrurile să fie mai ușoare pentru tine. 

- Da? Ei bine, las-o baltă! 

Goli cutia de bere și se ridică. 

- Merg să fac duș. 

Ea nu voia ca el să fie supărat pe ea, așa că își arcui 
gura într-un zâmbet irezistibil. 

- Ai nevoie de ajutor pentru zonele în care este greu 
să ajungi? 

- Sunt obosit, zise el iritat. Lasă-mă pur și simplu 
în pace. 

Intră în baie și închise ușa, dar nu înainte să vadă 
durerea din ochii ei. 

Scoţându-și hainele, dădu drumul dușului la ma- 
ximum. Apa îi inundă umărul dureros. Închizându-şi 
ochii, se aplecă sub capul duşului, gândindu-se la pri- 
virea aceea îndrăgostită pe care o observase pe chipul 
ei. Ar fi trebuit să își fi dat seama că ea avea să înceapă 
să îşi imagineze că era îndrăgostită de el. Pentru ea nu 
conta decât ambalajul. Era exact genul de femeie care 
nu putea să vadă nimic dincolo de fața lui frumoasă. 
La naiba, ar fi trebuit să lase lucrurile așa cum erau în- 
tre ei, dar dormiseră în aceeași cameră de aproape o 
săptămână şi accesibilitatea la ea îl înnebunise. Câte 
putea aștepta de la el însuși? Şi apoi ceva la ea îl atinse- 
se seara trecută, când ea spusese povestea aceea stupidă 
cu mistrețul. 

Chiar şi așa, ar fi trebuit să îşi păstreze închis fermoa- 
rul blugilor. Acum, ea avea să se agaţe de el ca un şir de 
ghinioane, așteptându-se la inimioare, flori şi toate ce- 
lelalte prostii, dintre care nu avea nici cea mică intenție 

să îi dăruiască vreuna. Era imposibil, nu când avea tur- 
neul de la Wynette întrevăzându-se în fața lui și Hallo- 
weenul îi bătea la ușă şi nu când putea să se gândească 
la o duzină de femei pe care le plăcea mult mai mult. 
Totuși - deși nu avea nici cea mai mică intenţie să îi spu- 
nă ei despre asta -, ea era una dintre cele mai frumoase 
femei pe care le întâlnise vreodată. Deși își dădea seama 
că era o greșeală, bănui că avea să se afle din nou cu ea 
în pat cât de curând. 

„Eşti cu adevărat un nemernic, nu-i așa, Beaudine?“ 
Ursul se ivi din colțurile ascunse ale creierului lui 
Dallie cu o coroană de lumină ca a lui lisus strălucind 
deasupra capului. Afurisitul de Urs! „Eşti un ratat, 
amice“, șopti Ursul cu tărăgăneala aceea plată de Vest 
Mijlociu a lui. „Un ratat de două parale. Tatăl tău a 
ştiut-o, și o ştiu și eu. Și Halloweenul se apropie, în caz că 
ai uitat...“ 

Dallie lovi robinetul cu apă rece cu pumnul și înecă 
restul. 

Dar lucrurile cu Francesca nu deveniră deloc mai 
uşoare și, în ziua următoare, relaţia lor nu se îmbunătăți 
când, imediat ajunşi de partea cealaltă a graniței dintre 
Louisiana și Texas, Dallie începu să se plângă că aude un 
zgomot ciudat venind de la maşină. 

- Ce crezi că este? îl întrebă el pe Skeet. Am reglat 
motorul cu nici trei săptămâni în urmă. Și apoi pare să 
vină din spate. Auzi asta? 

Skeet era captivat de un articol despre Ann-Mar- 
gret din cel mai nou număr al revistei People şi clătină 
din cap. 

- Poate că este țeava de eșapament. 

Dallie privi peste umăr către Francesca. 

- Auzi ceva acolo, în spate, Francie? Un fel de zgomot 
ciudat, ca un râcâit? 

- Nu aud absolut nimic, răspunse iute Francesca. 

Tocmai atunci o hărmălaie umplu interiorul mașinii. 
Capul lui Skeet ţâşni în sus. 

- Ce este asta? 

Dallie înjură. 

- Cunosc sunetul ăsta. La naiba, Francie! Ai cu tine 
acolo în spate groaznica aia pisică chioară, nu-i așa? 

- Hei, Dallie, nu te supăra, se rugă ea. Nu am avut 
de gând să îl iau cu noi. Pur și simplu, m-a urmărit în 
mașină, și nu am putut să îl dau afară. 

- Bineînţeles că te-a urmărit! ţipă Dallie în oglinda 
retrovizoare. L-ai tot hrănit, nu-i așa? Deşi ţi-am spus să 
nu o faci, ai hrănit afurisita aia de pisică. 

Ea încercă să îl facă să înțeleagă. 

- Este doar... Are niște coaste așa osoase... și îmi este 
greu să mănânc când ştiu că lui îi este foame. 

Skeet chicoti pe scaunul pasagerului, și Dallie se răsti 
la el: 

- Ce crezi că este atât de afurisit de amuzant, te deran- 
jează să îmi spui? 

- Nimic, răspunse Skeet, zâmbind larg. Absolut 
nimic. 

Dallie trase pe banda de staţionare de pe autostradă 
şi deschise larg ușa. Se răsuci către dreapta, se aplecă pe 
spătarul scaunului către bancheta din spate și văzu o 
pisică ghemuită pe podea alături de răcitorul lor. 

- Scoate-l de aici în clipa asta, Francie. 

- Va fi lovit de o maşină, protestă ea, fără să fie pe 
deplin sigură de ce această pisică, care nu îi arătase nici 
cel mai mic semn de afecțiune, îi merita apărarea. Nu îl 
putem da afară pe autostradă. Va fi ucis. 

- Lumea va fi un loc mai bun, replică Dallie. 

Ea îl privi încruntată. El se aplecă peste scaun și lovi 
pisica. Animalul își arcui spinarea, scuipă și își înfipse 
dinţii în glezna Francescăi. 

Ea urlă de durere și ţipă la Dallie. 

- la uite ce ai făcut! 

Trăgându-și piciorul în poală, îşi inspectă glezna răni- 
tă şi apoi strigă în jos, la pisică: 

- Nerecunoscătoare afurisită! Sper că te aruncă în fața 
unui afurisit de autobuz. 

Încruntarea lui Dallie se transformă în zâmbet larg. 
După un moment de gândire, închise ușa maşinii și 
aruncă o privire către Skeet. 

- Bănuiesc că poate ar trebui să o lăsăm pe Fran- 
cie să își păstreze pisica, la urma urmei. Ar fi păcat să 
despărțim o pereche așa potrivită. 


Pentru oamenii cărora le plăceau orașele mici, 
Wynette, din Texas, era un loc bun în care să locu- 
iască. San Antonio, cu luminile lui de oraş mare, se 
afla la ceva mai mult de două ore către sud-est, atât 
timp cât persoana din spatele volanului nu acorda 
prea multă atenţie limitei de viteză pentru laşi de doi 
bani pe care birocrații din Washington o împinseseră 
pe gâtlejul cetățenilor din Texas. Străzile din Wynette 
erau umbrite de copaci oțetari, şi parcul avea o fântână 
de marmură cu patru ţevi pentru băut. Oamenii erau 
robuşti. Erau crescători de vite şi fermieri, cam cât pu- 
teau texanii să fie de cinstiți, și se asigurau că în consiliul 
orășenesc erau destui democrați și baptiști conservatori 
încât să-i țină la depărtare pe cei mai mulți dintre etni- 
cii care căutau pomeni guvernamentale. Una peste alta, 
odată ce oamenii se așezau în Wynette, aveau tendința 
să rămână. 

Înainte ca domnișoara Sybil Chandler să o ia în grija 
ei, casa de pe Cherry Street fusese doar un alt coșmar 
victorian. De-a lungul primului ei an acolo, vopsise 
cenușiul anost al finisajelor de lemn în nuanțe de roz și 
lavandă și atârnase ferigi de-a lungul verandei din față în 
agățătoare pentru plante pe care le lucrase ea însăşi. Încă 
nesatisfăcută, își țuguiase buzele ei subţiri de învățătoare 
şi făcuse șabloane pentru un lanţ de iepuri săltăreţi, în 
cea mai palidă nuanță de mandarină, în jurul ramei fe- 
restrei din față. Când terminase, își semnase munca cu 
mici litere ordonate alături de cutia poștală de pe ușă. 
Acest rezultat o mulțumise atât de mult, încât adăuga- 
se un curriculum vitae prescurtat în lemnul ușii, sub 
cutia poștală: 


Vino și sărută-mă! 231 


Opera domnișoarei Sybil Chandler 

Profesoară de liceu pensionată 

Presedinte la Prieteni ai Bibliotecii Publice din Wynette 

lubitoare înflăcărată a lui W.B. Yeats, E. Heming- 
way și a altora 


Rebelă 


Şi apoi, gândind că totul suna destul de mult ca un 
epitaf, acoperise ceea ce scrisese cu un alt iepure de 
câmp și se mulțumise doar cu prima linie. 

Totuşi, ultimul cuvânt pe care îl pictase pe ușă îi ră- 
măsese în minte și chiar şi acum o umplea de plăcere. 
„Rebelă“, din latinescul rebellis. Ce sunet drăguţ avea și 
cât de minunat ar fi fost dacă un astfel de cuvânt ar fi 
fost cu adevărat înscris pe piatra ei de mormânt. Doar 
numele ei, data de naștere și cea a trecerii în neființă 
(cea din urmă cât mai departe în viitor, spera ea) și acel 
unic cuvânt: „Rebelă“. 

În vreme ce se gândea la marii rebeli literari ai trecu- 
tului, ştia că era puțin probabil ca un astfel de cuvânt 
care inspira venerație să i se aplice vreodată ei. La urma 
urmei, îşi începuse rebeliunea cu doar 12 ani în urmă, 
când, la vârsta de 54 de ani, își dăduse demisia din sluj- 
ba ei din învățământ pe care o avusese vreme de 32 de 
ani într-o școală de fete de prestigiu din Boston, își îm- 
pachetase bunurile și se mutase în Texas. Cum cotco- 
dăciseră și îşi exprimaseră enervarea prin exclamații 
prietenele ei, crezând că își pierduse minţile, ca să nu 
mai pomenească despre o porţiune considerabilă din 
pensia ei. Dar domnișoara Sybil nu o ascultase pe nici 
una dintre ele, din moment ce pur și simplu murea din 
cauza predictibilității sufocante a vieţii ei. 

n avionul de la Boston la San Antoniu, își schimbase 
hainele în toaletă, scoțând costumul sever din lână de pe 
trupul ei subțire și lipsit de energie şi scuturându-și co- 
cul îngrijit care îi restrângea părul grizonant. Reechipată 
în prima ei pereche de blugi albaștri și o cămașă africa- 
nă cu lini șerpuite, se întorsese la locul ei și petrecuse 

restul zborului admirându-și cizmele roșii din piele până 
la gambă și citind din Betty Friedan. 

Domnișoara Sybil alesese Wynette închizând ochii 
şi împungând o hartă a Texasului cu degetul arătător. 
Cei din consiliul școlar o angajaseră pe nevăzute pe baza 
CV-ului ei, bucuroși peste poate că o profesoară atât de 
aclamată dorea un post în micul lor liceu. Totuşi, când 
își făcuse apariția la numirea ei inițială îmbrăcată într-o 
rochie cu imprimeu floral, cercei de argint de cincispre- 
zece centimetri şi cizmele ei roșii de piele, directorul se 
gândise să o concedieze la fel de iute cum o angajase. 
În schimb, ea îi îndepărtă gândurile rele străpun- 
gându-l cu ochii ei mici care nu îngăduiau prostii și spu- 
nându-i că nu avea să îngăduie nici un leneş în sala ei 
de clasă. O săptămână mai târziu, începu să predea și, 
la trei săptămâni după aceea sfâşie conducerea biblio- 
tecii pentru că eliminase De veghe în lanul de secară din 
colecţia sa de ficțiune. 

J.D. Salinger îşi făcu din nou apariţia pe rafturile bi- 
bliotecii, clasei de engleză din ultimul an îi crescu punc- 
tajul de la testul de admitere cu o sută de puncte față de 
clasa anului precedent și domnişoara Sybil Chandler își 
pierdu virginitatea cu B.J. Randall, care deținea magazi- 
nul de electrocasnice din oraş și credea că ea era cea mai 
minunată femeie din lume. 

Totul merse bine pentru domnişoara Sybil până când 
B.]. muri, iar ea fu obligată să se retragă din învățământ, 
la vârsta de 65 de ani. Se trezi umblând fără vlagă 
prin micul ei apartament cu prea mult timp liber la 
dispoziție, prea puţini bani şi nimeni de care să se ocu- 
pe. Intr-o noapte târziu, se avântă dincolo de hotarele 
micului ei apartament până în centrul oraşului. Aco- 
lo, o găsi Dallie Beaudine, șezând la curba dintre Main 
şi Elwood, în mijlocul unei furtuni, îmbrăcată doar în 
cămaşa ei de noapte. 

Acum, ea aruncă o privire la ceas în timp ce închise 
telefonul săptămânalei sale conversații la lungă distanță 
cu Holly Grace și apoi luă o stropitoare de alamă 

în sufrageria casei victoriene ca un ou de Paște a lui 
Dallie, ca să ude plantele. Peste câteva ore băieţii ei 
aveau să fie acasă. Pășind peste unul dintre câinii mai- 
danezi ai lui Dallie, îşi lăsă jos stropitoarea și se apucă de 
cusut, șezând pe un fotoliu aflat la o fereastră însorită, 
unde îngădui minţii ei să lunece înapoi prin ani până 
la iarna lui 1965. 

Tocmai terminase de testat clasa ei ajutătoare de en- 
gleză din anul al doilea despre lulius Caesar, când ușa 
încăperii se deschise și un tânăr deșirat pe care nu îl 
mai văzuse niciodată până atunci intră agale. Ea decise 
imediat că el era mult prea chipeș pentru propriul lui 
bine, având un mers fudul şi o expresie insolentă. Aces- 
ta trânti pe catedra ei o legitimaţie și, fără să aştepte 
vreo invitație, își croi drum către fundul încăperii și se 
ghemui într-un scaun gol, lăsându-și picioarele lungi să 
se întindă pe culoar. Băieţii îl priviră cu atenţie; fetele 
chicotiră și își lungiră gâturile ca să îl vadă mai bine. El 
zâmbi larg câtorva, evaluându-le în mod deschis sânii. 
Apoi se lăsă pe spătarul scaunului său şi adormi. 

Sybil aşteptă până când sună clopoțelul și apoi îl che- 
mă la catedră. Acesta stătu în picioare în fața ei, cu un 
deget înfipt în buzunarul din față al blugilor şi cu o ex- 
presie de hotărâre plictisită. Ea examină legitimația 
căutându-i numele, îi verifică vârsta - aproape 16 ani - 
şi îl informă despre regulile clasei ei: 

- Nu tolerez întârzierile, mestecatul de gumă sau 
leneşii. Vei scrie pentru mine un scurt eseu în care să te 
prezinţi și îl vei pune pe catedra mea mâine-dimineață. 

El o studie preţ de o clipă și apoi îşi scoase degetul 
din buzunarul blugilor. 

- Du-te dracului, doamnă! 

Această frază îi captă, desigur, atenţia, dar, înainte 
să apuce să răspundă, el ieșise țanțoş din încăpere. În 
vreme ce privea lung la ușa în cadrul căreia nu se afla 
nimeni, un val grozav de entuziasm se ridică înlăuntrul 
ei. Văzuse o vâlvătaie de inteligență în acei ochi albaștri 
posaci. Uimitor! Își dădu imediat seama că ceva mai 

mult decât insolența îl măcina pe acest tânăr. Era un alt 
rebel, exact ca ea! 

La fix şapte și jumătate în seara aceea, bătu la ușa 
unui duplex dărăpănat și se prezentă bărbatului care era 
trecut pe legitimaţie drept tutorele băiatului, un perso- 
naj cu înfățișare sinistră care nu putea avea mai mult 
de 30 de ani el însuşi. li explică problema, și bărbatul 
clătină abătut din cap. _ 

- Dallie începe să se strice, îi spuse el. În primele luni 
în care am fost împreună, a fost în regulă, dar puștiul are 
nevoie de o casă și de o familie. De aceea i-am spus că 
ne vom stabili aici, în Wynette, pentru o vreme. M-am 
gândit că, dacă îl dau la şcoală cum se cuvine, s-ar putea 
să se liniştească, dar a reușit să fie suspendat din prima 
zi, lovindu-l pe profesorul de sport. 

Domnișoara Sybil pufni. 

-Un bărbat din cale-afară de neplăcut. Dallas a fä- 
cut o alegere excelentă. Auzi un zgomot ușor de picioa- 
re târșite în spatele ei și adăugă în grabă: Nu că aprob 
violența, desigur, deși îmi imaginez că uneori este 
foarte satisfăcătoare. 

Apoi se întoarse și îi spuse băiatului deșirat şi prea 
chipeș care stătea cu umerii plecați în pragul uşii că ve- 
nise să îi controleze tema pentru acasă. 

- Şi dacă vă spun că nu o voi face? replică el cu dispreț. 

- Îmi închipui că tutorele tău ar avea ceva de obiec- 
tat. Îl privi pe Skeet. Spuneti-mi, domnule Cooper, care 
este poziţia dumneavoastră când vine vorba despre 
violenţa fizică? 

- Nu mă deranjează nici un pic, răspunse Skeet. 

- Credeţi că ați putea fi în stare să îl rețineţi fizic pe 
Dallas dacă nu face ce îi cer? 

-Greu de spus. Îl iau la greutate, dar mă ia la înăl- 
ţime. Și, dacă îl rănesc prea tare, nu va fi în stare să îi 
păcălească pe băieții de la club la sfârșitul săptămânii. 
Una peste alta, aş spune că nu. 

Ea nu renunţă la speranță. 

-În regulă, atunci, Dallas, îţi cer să îți faci tema de 
bunăvoie. De dragul sufletului tău nemuritor. 

El clătină din cap şi îşi vâri o scobitoare în gură. Era 
foarte dezamăgită, dar își ascunse sentimentele scoto- 
cind în traista cu imprimeuri pe care o adusese cu ea și 
scoțând la iveală o carte cu copertă tare. 

- Foarte bine, atunci. Am observat schimbul tău de 
priviri de astăzi cu tinerele din clasă şi am ajuns la con- 
cluzia că, oricine care este atât de evident interesat în 
activitatea sexuală ca tine ar trebui să citească despre 
asta de la unul dintre cei mai mari scriitori ai lumii. Voi 
aştepta un referat inteligent din partea ta în două zile. 

Spunând asta, împinse o copie a cărții Amantul doam- 
nei Chatterley în mâna lui și părăsi casa. 

Preţ de aproape o lună, trecu fără oprire pragul mi- 
cului apartament, împingând cărți interzise rebelului ei 
elev şi bătându-l la cap pe Skeet să îl țină mai din scurt 
pe băiat. 

- Nu înțelegeți, se plânse în cele din urmă Skeet, plin 
de frustrare. În ciuda faptului că nimeni nu îl dorește 
înapoi, el este un fugar, iar eu nici măcar nu sunt tuto- 
rele lui legal. Sunt un fost puşcăriaș pe care el l-a cules 
din toaleta unei benzinării, și el este cel care are grijă de 
mine, în loc să fie invers. 

- Cu toate astea, zise ea, dumneata ești adult, iar el 
este încă minor. 

Treptat, inteligența lui Dallie câștigă în faţa ursuze- 
niei sale, deşi mai târziu el avea să insiste că ea pur și 
simplu îl ostenise cu toate cărțile ei obscene. Ea îl con- 
vinse să se întoarcă la școală, îl mută într-o clasă ai cărei 
elevi mergeau cu siguranță mai departe la facultate și îl 
instrui ori de câte ori el nu juca golf. Datorită eforturilor 
ei, el absolvi cu onoruri la vârsta de 18 ani și fu acceptat 
în patru colegii diferite. 

După ce el plecă la Texas A&M, îi fu teribil de dor 
de el, deşi el și Skeet continuară să facă din Wynette 
baza lor și veneau să o vadă în timpul vacanțelor, când 
el nu juca golf. Treptat însă, responsabilităţile lui 

îl îndepărtară și mai mult, pe perioade mai îndelungate. O 
dată nu se văzură timp de aproape un an. În starea ei 
de confuzie, abia dacă îl recunoscuse în noaptea în care 
el o găsise șezând în furtună la curba dintre Main și 
Elwood, purtând doar cămașa ei de noapte. 

Francesca și-l imaginase cumva pe Dallie locuind 
într-un apartament modern, construit lângă un teren 
de golf, nu într-o veche casă victoriană cu o turlă cen- 
trală și finisaje din lemn vopsite în culori pastel. Privi la 
ferestrele casei nevenindu-i să creadă, în timp ce maşina 
dădu colțul şi se strecură pe o alee îngustă cu pietriș. 

- Aceia sunt iepuri? 

-256 la număr, spuse Skeet. 257 dacă îl pui la soco- 
teală şi pe cel de pe uşa de la intrare. Uite, Dallie, curcu- 
beul ăla de pe garaj este nou. 

-O să își frângă gâtul de fraieră într-una din zilele 
astea cocoțându-se pe scările alea, mormăi Dallie. Apoi 
se întoarse către Francesca. Ai grijă cum te porți, auzi? 
Vorbesc serios, Francie. Nici o prostie de-aia fițoasă 
de-a ta. 

li vorbea ca și cum ar fi fost un copil, nu iubita lui, 
dar, înainte ca ea să apuce să riposteze, ușa din spate se 
deschise larg și o bătrână cu înfăţişare incredibilă își făcu 
apariţia. Cu coada ei cenușie lungă zburând în urma 
ei şi cu o pereche de ochelari de citit legănându-se pe 
lanţul auriu de la gât care atârna peste treningul ei gal- 
ben ca narcisa, se grăbi către ei, strigând: 

- Dallas! Vai, vai, vai! Skeet! Dumnezeule! 

Dallie cobori din mașină și îi cuprinse trupul mic și 
slab într-o îmbrățişare. Apoi Skeet o smulse de lângă el 
în acompaniamentul unui alt cor de vai-vai. 

Francesca își făcu apariția de pe bancheta din spa- 
te şi privi curioasă. Dallie spusese că mama lui muri- 
se. Așadar, cine era persoana aceasta? O bunică? Din 
câte știa ea, el nu avea nici o rudă, cu excepția femeii 
numite Holly Grace. Era oare aceasta Holly Grace? 
Cumva, Francesca se îndoia. Avusese impresia că Holly 
Grace era sora lui Dallie. Și apoi nu şi-o putea închipui 

pe bătrânica aceasta cu înfăţişare excentrică făcându-și 
apariţia la un motel cu un vânzător de Chevy-uri din 
Tulsa. Pisica se strecură afară de pe bancheta din spate, 
privi dispreţuitor împrejur cu singurul ei ochi bun şi 
dispăru sub treptele din spatele casei. 

-Şi cine este aceasta, Dallas? întrebă femeia, întor- 
cându-se către Francesca. Te rog să mă prezinți priete- 
nei tale. 

-Aceasta este Francie... Francesca, se corectă Dallie. 
Bătrânul F. Scott ar fi iubit-o, domnişoară Sybil, așa 
că, dacă îţi dă vreo bătaie de cap, să mă anunţi. Fran- 
cesca îl săgetă cu o privire mânioasă, dar el o ignoră și 
îşi continuă prezentarea. Domnișoara Sybil Chandler... 
Francesca Day. 

Ochi mici căprui o priviră, şi Francesca se simți din- 
tr-odată ca și cum îi era examinat sufletul. 

- Încântată de cunoştinţă, răspunse ea, împiedi- 
cându-se cu greu să nu se fâțâie. Este o plăcere să 
vă întâlnesc. 

Domnișoara Sybil radie la auzul accentului ei, apoi îi 
întinse mâna pentru o strângere viguroasă. 

- Francesca, ești britanică! Ce surpriză încântătoare! 
Nu îl băga în seamă pe Dallas. Poate fermeca morţii, de- 
sigur, dar este o adevărată canalie. Íl citeşti pe Fitzgerald? 

Francesca văzuse filmul Marele Gatsby, dar bănuia că 
asta nu se punea la socoteală. 

- Mă tem că nu, zise. Nu citesc prea mult. 

Domnișoara plescăi dezaprobator. 

- Ei bine, vom remedia curând treaba asta, nu-i aşa? 
Aduceţi valizele înăuntru, băieți! Dallas, mesteci gumă? 

- Da, doamnă. 

-Te rog să o scoţi, precum și șapca, înainte să intri 
în casă. 

Francesca chicoti când femeia dispăru pe ușa din 
spate. Dallie își aruncă guma de mestecat într-un tufiş 
de hortensii. 

- Las” că vezi tu, îi spuse amenințător Francescăi. 

Skeet chicoti. 

-Se pare că biata Francie o s-o încaseze în locul nos- 
tru de data aceasta. 

Dallie îi zâmbi. 

- Aproape că o poţi vedea pe domnişoara Sybil 
frecându-și palmele una de alta așteptând cu nerăbdare 
să pună mâna pe ea. O privi pe Francesca. Ai vorbit 
serios când ai spus că nu l-ai citit pe Fitzgerald? 

Francesca începea să se simtă ca și cum mărturisise o 
serie de crime în masă. 

-Nu este o crimă, Dallie. 

- Ba, prin locurile astea, este. Chicoti răutăcios. Frate, 
ce te mai aşteaptă! 

Casa de pe Cherry Street avea tavane înalte, muluri 
grele din lemn de nuc și încăperi inundate de lumină. 
Vechile podele de lemn aveau răni pe-alocuri, câteva 
crăpături întinau tencuiala și decoraţiunilor interioare 
le lipsea şi cel mai modest simț de asortare, însă casa 
reușea totuși să păstreze un farmec aleatoriu. Tapetul 
dungat coexista cu cel înflorat, și ciudatul amestec de 
mobilă era adus la viață de perne brodate de mână și 
de cuverturi croşetate cu fire multicolore. Plante așezate 
în vase ceramice create manual umpleau colțurile în- 
tunecate, eșantioane de goblenuri decorau pereții și 
trofee de golf răsăreau pretutindeni - pe post de opri- 
toare la uşi, suporturi pentru cărți, apăsând un teanc 
de ziare sau pur și simplu strălucind în lumina unui 
pervaz însorit. 

La trei zile după sosirea ei în Wynette, Francesca se 
strecură din dormitorul pe care domnișoara Sybil i-l re- 
partizase şi se furișă pe coridor. Sub un tricou de-al lui 
Dallie care îi ajungea până la mijlocul coapselor, purta 
o pereche destul de uimitoare de chiloți din mătase nea- 
gră care apăruseră în mod miraculos în grămăjoara de 
haine pe care domnișoara Sybil i-o împrumutase ca să îşi 
suplimenteze garderoba. Şi-i pusese cu o jumătate de oră 
mai devreme, când îl auzise pe Dallie urcând pe scări și 
intrând în dormitorul lui. 

De la sosirea lor, abia dacă apucase să îl vadă. Pleca 
dimineaţa devreme pe terenul de antrenament, de acolo 
mergea pe terenul de golf și apoi Dumnezeu știa unde, 
lăsând-o cu nimeni altcineva decât domnișoara Sybil 
care să îi țină companie. Francesca nu se afla în casă de 
nici o zi până să se trezească ținând în mâini o copie a 
cărții Blândeţea nopţii, alături de o mustrare delicată de 
a se abține din a se mai bosumfla atunci când lucrurile 
nu mergeau așa cum dorea ea. Abandonul lui Dallie o 
supăra. Acesta se purta ca şi cum nimic nu se întâmplase 
între ei, ca și cum nu ar fi petrecut o noapte făcând dra- 
goste. La început, încercase să ignore lucrul acesta, dar 
acum hotărâse că trebuia să înceapă să lupte pentru ceea 
ce dorea, iar ceea ce dorea era mai mult amor. 

Lovi uşor cu vârful unei unghii nedate cu ojă în ușa 
aflată vizavi de a ei, temându-se că domnișoara Sybil 
avea să se trezească și să o audă. Se cutremură gândin- 
du-se la ce ar face bătrâna antipatică dacă ar ști că Fran- 
cesca se aventurase de partea cealaltă a coridorului, până 
la dormitorul lui Dallie, pentru sex interzis. Probabil 
ar alunga-o din casă strigând „Prostituată!“ cât o țineau 
plămânii. Când Francesca nu auzi nici un răspuns de 
partea cealaltă a uşii, ciocăni un pic mai tare. 

Fără nici un avertisment, vocea lui Dallie bubui de 
pe partea cealaltă, sunând ca un tun în liniștea nopții. 

- Dacă tu ești, Francie, intră și încetează naibii să mai 
faci atât de mult zgomot. 

Ea ţâșni înăuntrul dormitorului, șuierând ca un cau- 
ciuc care își pierdea aerul. 

-Şştt! Te va auzi, Dallie. Va şti că mă aflu în camera ta. 

El stătea în picioare complet îmbrăcat, lovind mingi 
de golf cu crosa pe covor către o sticlă goală de bere. 

- Domnișoara Sybil este excentrică, zise el, măsurând 
din priviri traseul loviturii sale, dar nu este nici pe de- 
parte o puritană. Cred că a fost dezamăgită când i-am 
spus că nu vom împărți o cameră. 

Francesca fusese şi ea dezamăgită, dar nu avea de 
gând să facă mare caz de asta acum, când mândria ei 
fusese deja afectată. 

- Abia dacă te-am văzut de când am ajuns aici. Mă 
gândeam că poate eşti încă supărat pe mine din cau- 
za Fiarei. 

- Fiarei? 

- Afurisita de pisică. O urmă de enervare se strecură 
în glasul ei. M-a mușcat din nou ieri. 

Dallie zâmbi, apoi deveni serios. 

- De fapt, Francie, mă gândeam că ar fi mai bine să 
ne ținem mâinile acasă pentru o vreme. 

Ceva dinlăuntrul ei se clătină uşor. 

- De ce? Ce vrei să spui? 

Mingea făcu sticla să scoată un clinchet atunci când 
lovitura lui îşi găsi ținta. 

- Vreau să spun că nu cred că poți să înduri şi mai 
multe belele în viața ta în momentul de față, și ar trebui 
să ştii că nu sunt deloc de încredere atunci când vine 
vorba despre femei. 

Folosi capul crosei ca să apuce o altă minge și să o 
tragă mai aproape. 

- Nu este ca și cum aș fi mândru de asta, înţelegi, 
dar așa stau lucrurile. Așadar, dacă ai vreo fantezie cu 
bungalouri acoperite de trandafiri sau prosoape de baie 
AL LUI și AL EI, ar trebui să scapi de ea. 

Mai rămăsese încă destul din vechea Francesca încât 
să reuşească să strecoare un râs condescendent dincolo 
de nodul care i se pusese în gâtlej. 

- Bungalouri acoperite de trandafiri? Serios, Dallie, 
la ce Dumnezeu poți să te gândești? Mă voi căsători cu 
Nicky, îți aminteşti? Aceasta este ultima mea aventură 
înainte să fiu pentru totdeauna înlănțuită. 

Numai că nu avea să se căsătorească cu Nicky. Dăduse 
un alt telefon seara trecută, sperând că el se întorsese 
până acum și că putea să îl convingă să îi acorde un mic 
împrumut, ca să nu mai fie atât de dependentă financiar 
de Dallie. Apelul ei îl trezise pe servitor, care îi spusese 

că domnul Gwynwyck era plecat în luna de miere. Fran- 
cesca rămăsese în picioare cu receptorul în mână pentru 
o vreme, înainte de a-l pune în furcă. 

Dallie ridică privirea din podea. 

- Îmi spui adevărul? Fără AL LUI și AL EI? Fără pla- 
nuri pe termen îndelungat? 

- Bineînţeles că spun adevărul. 

- Eşti sigură? Este ceva ciudat pe chipul tău când te 
uiţi la mine. 

Ea se trânti într-un fotoliu şi privi prin încăpere ca și 
cum pereții de culoarea caramelului şi rafturile de cărți 
din podea până în tavan erau mult mai interesante decât 
bărbatul din faţa ei. 

- Fascinaţie, dragule, zise ea fără să se sinchiseas- 
că, atârnând un picior gol peste braţul fotoliului și 
arcuindu-și talpa. Eşti, la urma urmei, destul de aparte. 

-Nu este nimic mai mult decât fascinaţie? 

- Dumnezeule, Dallie. Nu vreau să te insult, dar nu 
prea sunt genul de femeie care să se îndrăgostească de 
un jucător de golf profesionist texan ajuns la sapă 
de lemn. 

„Ba da, sunt“, admise ea în tăcere. „Sunt exact genul 
acela de femeie.“ 

- Da, ai dreptate cu asta. Ca să îți spun adevărul, nu 
mi te pot imagina îndrăgostindu-te de nimeni ajuns la 
sapă de lemn. 

Ea hotări că sosise vremea să îşi salveze o altă părticică 
din rămășiţa de mândrie, aşa că se ridică și se întinse, 
scoțând la iveală partea inferioară a chiloților ei din mă- 
tase neagră. 

- Ei bine, dragule, cred că voi pleca, din moment ce 
se pare că ai alte lucruri care să îți ocupe timpul. 

El o privi preț de un minut, ca și cum lua o hotărâre 
în legătură cu ceva. Apoi făcu semn cu crosa sa către 
partea opusă a încăperii. 

- De fapt, mă gândeam că ai putea să îmi dai o mână 
de ajutor. Mergi şi stai acolo, te rog. 

- De ce? 

- N-ai nici o grijă! Eu sunt bărbatul. Tu eşti femeia. 
Fă ce îţi spun! 

Ea făcu o grimasă, apoi făcu așa cum îi ceruse el, fără 
să se grăbească. 

- Acum, scoate-ţi tricoul, porunci el. 

- Dallie! 

- Haide, treaba asta este serioasă, şi nu am toată noap- 
tea la dispoziție. 

Nu arăta deloc serios, aşa că ea își scoase ascultătoare 
tricoul, fără să se grăbească și simțind un val de căldură 
traversândur-i trupul când i se dezvălui. 

El cuprinse cu privirea sânii ei goi și chiloţii negri de 
mătase. Apoi fluieră admirativ. 

- Zău, este frumos, scumpo. Este o chestie cu ade- 
vărat înălțătoare. Asta o să funcționeze chiar mai bine 
decât credeam. 

- Ce anume o să funcționeze? întrebă ea precaută. 

- Un lucru pe care noi, jucătorii de golf profesioniști, 
îl facem pentru antrenament. Te lungești pe jos în 
poziţia pe care o aleg eu pe covorul de acolo. Când eşti 
gata, îţi scoţi chiloţii, numești o anumită parte a trupu- 
lui tău, iar eu văd cât de aproape pot să mă apropii cu 
lovitura mea. Este cel mai bun exercițiu din lume pentru 
a îmbunătăţi concentrarea unui jucător de golf. 

Francesca zâmbi și își așeză o mână pe șoldul gol. 

- Și nu pot decât să îmi imaginez cât de distractiv este 
să strângi mingile când ai terminat. 

- La naiba, dar voi, femeile britanice, sunteți istețe. 

-Prea istețe ca să poți să scapi basma curată. 

- Mă temeam că vei spune asta. Își sprijini crosa de 
un scaun şi începu să meargă către ea. Cred că va trebui 
pur şi simplu să găsim altceva care să ne ocupe timpul. 

- Cum ar fi? 

El întinse mâinile și o trase în brațele lui. 

- Nu știu. Dar mă gândesc intens. 

Mai târziu, în timp ce stătea lungită în braţele lui, 
somnoroasă după amor, se gândi la cât de ciudat 
era ca o femeie care îl refuzase pe prințul de Wales 

să se fi îndrăgostit de Dallie Beaudine. Își înclină capul 
în așa fel încât buzele ei atinseră pieptul lui gol și îi sărută 
delicat pielea. Chiar înainte să se cufunde în somn, își 
spuse în sinea ei că avea să îl facă să țină la ea. Avea să 
devină exact femeia care el dorea ca ea să fie, şi atunci 
el avea să o iubească la fel de mult cum ea îl iubea pe el. 

Somnul nu veni cu atâta ușurință pentru Dallie - nici 
în noaptea aceea, nici în următoarele două săptămâni. 
Putea să simtă cum Halloweenul îl abătea şi zăcea treaz, 
încercând să își distragă atenţia jucând o partidă de golf 
în mintea lui sau gândindu-se la Francesca. Pentru o 
femeie care se considera una dintre cele mai versate doar 
pentru că umblase de-a lungul Europei mâncând melci, 
Domnișoara Şic ar fi avut al naibii mai mult de învățat, 
după părerea lui, dacă ar fi petrecut câteva pauze pe iar- 
ba unui stadion, sub tribunele liceului din Wynette. 

Nu părea să fi pontat destule ore între aşternuturi 
ca să se relaxeze cu adevărat alături de el, iar el o putea 
vedea cum îşi făcea griji dacă mâna ei se afla în locul co- 
rect sau dacă se mişca într-un fel care să îi facă lui plăce- 
re. Era greu pentru el să se simtă bine cu toată dedicația 
aceea dârză care venea spre el. 

Ştia că ea aproape se convinsese că era îndrăgosti- 
tă de el, chiar dacă nu ar fi durat mai mult de 24 de ore 
de trai în Londra pentru ca ea să îi uite numele. Totuși, 
trebuia să admită că, atunci când, în sfârșit, avea să o 
urce în avionul ăla, o parte din el urma să îi ducă cu 
adevărat dorul, în ciuda faptului că era o micuță aprigă 
care nu renunța cu ușurință la modul ei înfumurat de 
a fi. Nu putea trece pe lângă o oglindă fără să petreacă 
o zi şi jumătate privindu-se şi lăsa dezordine oriunde 
mergea, ca şi cum se aștepta ca vreo servitoare să vină 
după ea şi să facă ordine. Chiar şi aşa, trebuia să admită 
că ea părea să se străduiască. Mergea în oraș la cum- 
părături pentru domnișoara Sybil, avea grijă de afuri- 
sita aceea de pisică și încerca să se înțeleagă cu Skeet 
spunându-i povestiri despre toate vedetele de cinema 
pe care le cunoscuse. Ba chiar începuse să îl citească 

pe J.D. Salinger. Cel mai important, în sfârşit, părea 
să priceapă ideea că lumea nu fusese creată doar de 
dragul ei. 

Un lucru ştia sigur. Avea să îi trimită înapoi amicului 
Nicky o femeie clar mai bună decât cea pe care Nicky 
i-o trimisese lui. 


capitolul 14 


Naomi Jaffe Tanaka fu nevoită să se abțină de la a 
țopăi de fericire după ce puse jos telefonul. O găsise! 
După incredibil de multă muncă, își găsise, în sfârșit, 
Fata Sassy! Îşi chemă iute secretara şi îi dictă o listă de 
instrucțiuni. 

- Nu încerca să iei legătura cu ea, vreau să o abordez 
personal. Tu doar verifică informaţiile mele, ca să ne 
asigurăm că sunt corecte. 

Secretara își înălță capul din carnețelul ei. 

- Doar nu crezi că te va refuza, nu? 

-Nu prea cred. Nu la banii pe care îi oferim. 

Dar, în ciuda încrederii sale, Naomi era o persoană 
care în mod natural își făcea griji şi știa că nu avea să 
se liniştească până când nu avea o semnătură pe linia 
punctată a unui contract. 

- Vreau să zbor cât de iute posibil. Anunţă-mă de în- 
dată ce aranjamentele sunt stabilite. 

După ce secretara părăsi biroul ei, Naomi ezită preţ o 
clipă şi apoi formă numărul telefonului din apartamen- 
tul ei. Telefonul sună iar și iar, dar ea refuză să închidă. 
El era acolo; nu avea ea atâta noroc încât să îl facă să 
dispară ca prin magie. Nu ar fi trebuit în veci să îl lase 
să stea în apartamentul ei. Dacă cineva de la BS&R afla... 

- Răspunde, la naiba! 

Se auzi un click. 

- Casa de Toleranţă și Crematoriul lui Saul. Lionel 
la telefon. 

- Nu poți să spui pur şi simplu „alo“, ca o persoană 
normală? se răsti ea. 

De ce se obliga să treacă prin asta? Poliţiştii îl cău- 
tau ca să îl interogheze, dar el primise un pont cum că 
aceştia plănuiau să vină cu acuzații false legate de trafi- 
cul de droguri, așa că el refuza să meargă să discute cu ei. 
Gerry nici măcar nu mai fuma iarbă, darămite să se ocu- 
pe cu droguri, iar ea nu avusese inima să îl dea afară, în 
stradă. De asemenea, își păstrase destul din vechea 
ei lipsă de încredere în poliţie încât să nu fie dispusă să 
îl supună imprevizibilităţii sistemului legal. 

- Vorbește drăguţ cu mine sau închid, zise el. 

- Minunat, replică ea. Dacă devin din cale-afară de 
răutăcioasă înseamnă că te muţi? 

- Ai primit o scrisoare de la Salvaţi Copiii, mul- 
ţumindu-ți pentru contribuţia făcută. 50 de dolari 
amărâți. 

- La naiba, nu este treaba ta să îmi citeşti scrisorile. 

- Incerci să îți cumperi intrarea în rai, surioară!? 

Naomi refuză să cadă în capcana lui. Urmă un mo- 
ment de tăcere, apoi el își ceru ranchiunos scuze. 

- Scuze! Sunt atât de plictisit, încât nu mă mai suport. 

- Te-ai uitat peste informaţiile alea legate de facultate 
pe care ţi le-am lăsat? îl întrebă cu nonşalanţă. 

- Ah, la naiba, nu începe din nou cu asta. 

- Gerry... 

-Nu mă vând! 

- Gândeşte-te doar, Gerry! Să mergi la Facultatea de 
Drept nu înseamnă să te vinzi. Ai face mai mult bine 
lucrând în interiorul sistemului... 

- Încetează, în regulă, Naomi? Avem acolo, afară, 
o lume care este gata să se arunce în aer de una singu- 
ră. Faptul că adăugăm un alt avocat în sistem nu va 
schimba nimic. 

În ciuda protestelor lui vehemente, ea simţi că ideea 
de a studia dreptul nu îi era chiar atât de neplăcută pe 
cât pretindea. Dar ea știa că el avea nevoie de timp să 
cugete, așa că nu îl presă. 

- Uite ce este, Gerry, trebuie să plec din oraș pentru 
câteva zile. Fă-mi o favoare şi încearcă să dispari până 
când mă întorc. 

- Unde te duci? 

Ea își cobori privirea asupra carneţelului de pe pupi- 
trul ei și zâmbi în sinea sa. În 20 de ore, Fata Sassy avea 
să fie semnată, parafată şi livrată. 

- Merg într-un loc numit Wynette, în Texas, zise. 


Îmbrăcată în blugi, sandale și într-una dintre bluzele 
colorate din bumbac ale domnișoarei Sybil, Francesca 
şedea alături de Dallie într-o cârciumă numită Roust- 
about. După aproape trei săptămâni în Wynette, pierdu- 
se numărătoarea serilor pe care le petrecuseră în localul 
de noapte preferat al orașului. În ciuda formației gălă- 
gioase de muzică country, a norului gros de fum și a 
hârtiei creponate, de prost gust, în culorile portocaliu 
şi negru ale sărbătorii de Halloween, atârnate de bar, 
descoperise că, de fapt, ei chiar îi plăcea locul acesta. 

Toţi cei din Wynette îl cunoşteau pe cel mai faimos 
jucător de golf al orașului, așa că amândoi intrau în- 
totdeauna în cârciumă întâmpinați de un cor de „Hei, 
Dallie“ care răsuna pe deasupra scaunelor din imitație 
de piele şi a zbârnâitului corzilor de chitară. Dar, în 
seara aceasta, pentru întâia oară, fuseseră câteva „Hei, 
Francie“ aruncate, provocându-i o plăcere de nedescris. 

Una dintre clientele cârciumii își împinse masca de 
vrăjitoare în vârful capului şi depuse un sărut zgomotos 
pe obrazul lui Skeet. 

- Skeet, urs bătrân ce ești, n-am apucat să te duc 
la altar. 

El chicoti. 

- Eşti prea tânără pentru mine, Eunice. Nu am putut 
să ţin pasul cu tine. 

- Ai zis adevărul aici, scumpule. 

Eunice scoase un râs strident şi apoi se îndepărtă cu 
o prietenă care era nechibzuit îmbrăcată într-un costum 
de cadână care îi lăsa dezgolit abdomenul grăsuţ. 

Francesca zâmbi. Deși Dallie fusese într-o dispoziție 
morocănoasă toată seara, ea se distra. Cei mai mulţi 
dintre clienții cârciumii purtau ţinuta lor standard for- 
mată din blugi și pălării Stetson, dar câțiva purtau cos- 
tume de Halloween și toți barmanii aveau ochelari cu 
nas de cauciuc. 

- Aici, Dallie! strigă una dintre femei. O să pescuim 
cu gura mere dintr-o găleată cu bere. 

Dallie trânti picioarele din față ale scaunului său pe 
podea, apucă brațul Francescăi și mormăi: 

- Doamne, asta este tot ce îmi trebuie. Încetează cu 
vorbăria, la naiba! Vreau să dansez. 

Ea nu vorbise, dar expresia lui era atât de sumbră, în- 
cât ea nu se obosi să îi spună lucrul acesta. Se ridică, pur 
și simplu, şi îl urmă. În timp ce el o târî către tonomat, 
se trezi amintindu-și prima noapte în care el o adusese la 
Roustabout. Nu trecuseră decât trei săptămâni? 

Amintirile ei de la Blue Choctaw fuseseră încă proas- 
pete în seara aceea și era agitată. Dallie o târâse pe ringul 
de dans şi, cu toate protestele ei, insistase să o înveţe 
dansul texan în doi pași precum şi Cotton-Eyed Joe. 
După douăzeci de minute, își simţea fața roșie, iar pielea 
îi era umedă. Nu își dorise nimic mai mult decât să fugă 
la toaletă ca să repare stricăciunile. 

- Am dansat destul, Dallie, îi spusese. 

El o condusese către centrul ringului de dans. 

- Abia ne facem încălzirea. 

- Sunt destul de încălzită, mulţumesc. 

- Mda! Ei bine, eu, nu. 

Ritmul muzicii se înteţise, iar strânsoarea lui Dallie 
pe talia ei crescu. Începuse să audă glasul lui Chloe 
luând-o peste picior pe deasupra muzicii country, spu- 
nându-i că nimeni nu avea să o iubească dacă nu arăta 
frumos şi simțise primele tresăriri de nelinişte răspân- 
dindu-se înlăuntrul ei. 

-Nu mai vreau să dansez, insistase ea, încercând să 
se retragă. 

- Păi, foarte rău, pentru că eu vreau. 

Dallie înhăţase sticla lui de Pearl în timp ce trecuseră 
pe lângă masa lor. Fără să piardă ritmul, luase o gură, 
apoi dusese sticla la buzele ei și o ridicase. 

-Eu nu... 

Înghiţise şi se înecase când berea i se revărsase în 
gură. El ridicase din nou sticla la gura lui și o golise. 
Cârcei transpirați i se lipiseră de obraji şi berea îi cursese 
pe bărbie. 

-O să te părăsesc, amenințase ea, ridicând vocea. Voi 
pleca de pe ringul acesta de dans și voi ieși pentru tot- 
deauna din viaţa ta dacă nu îmi dai drumul imediat. 

El nu o băgase în seamă. Se ținuse de mâinile ei ume- 
de şi îi lipise trupul de al lui. 

- Vreau să stau jos! ceruse ea. 

-Nu îmi pasă cu adevărat de ceea ce vrei tu. 

Își ridicase mâinile sub brațele ei, chiar în locul în 
care transpirația îi făcuse bluza fleașcă. 

- Te rog, Dallie, strigase ea, simțind că murea de jenă. 

- Taci din gură și dă din picioare. 

Ea continuase să se roage de el, dar el nu o băgase în 
seamă. Rujul ei dispăruse, axilele ei deveniseră o rușine 
publică şi fusese absolut convinsă că avea să izbucnească 
în plâns. 

Chiar în clipa aceea, fix în mijlocul ringului de dans, 
Dallie încetase să se miște. Își coborâse privirea asupra 
ei, aplecase capul şi îi sărutase gura cu gust de bere. 

- Drace, dar frumoasă mai eşti, îi şoptise. 

Îşi aminti de acele vorbe tandre acum, când el o tră- 
gea fără nici un pic de blândeţe printre fanioanele de 
hârtie în portocaliu și negru către tonomat. După trei 
săptămâni în care încercase să facă miracole cu produse 
cosmetice de la magazine ieftine, doar o singură dată 
scosese un compliment legat de înfățișarea ei de la el - și 
asta se întâmplase când ea arătase îngrozitor. 

El se ciocni de doi bărbaţi în drumul spre tonomat 
şi nu se sinchisi să își ceară scuze. Ce era în neregulă 
cu el în seara aceasta? De ce era atât de morocănos? 
Formaţia luase o pauză, iar el scormoni în buzunarul 

blugilor în căutarea unei monede. Un cor de mormăieli 
răsună alături de câteva huiduieli. 

-Nu îl lăsa să facă asta, Francie, strigă Curtis Molloy. 

Ea îi aruncă un zâmbet poznaș peste umăr. 

- Îmi pare rău, iubire, dar este mai mare decât mine. 
Şi apoi devine îngrozitor de țâfnos dacă mă contrazic 
cu el. 

Combinația dintre accentul ei britanic şi jargonul lor 
îi făcu să râdă, după cum ea ştiuse că avea să se întâmple. 

Dallie apăsă aceleași două butoane pe care le apăsase 
toată seara de fiecare dată când formaţia încetase să cân- 
te, apoi îşi așeză sticla de bere pe tonomat. 

- Nu l-am auzit pe Curtis să pălăvrăgească atâta în ani 
de zile, îi spuse Francescăi. Chiar l-ai stimulat. Până şi 
femeile încep să te placă. 

Vorbele lui părură mai degrabă ranchiunoase decât 
încântate. Ea îi ignoră starea de spirit proastă, căci me- 
lodia rock începu să cânte. 

- Dar tu? întrebă ea cu obrăznicie. Mă placi și tu? 

El îşi mișcă trupul de atlet pe primele acorduri ale 
melodiei „Born to Run, dansând pe muzica lui Spring- 
steen la fel de grațios cum dansa pe melodiile texane. 

- Bineînţeles că te plac, zise el încruntându-se. 

- Nu sunt chiar atât de vagabond încât să mă culc 
cu tine dacă nu te-aş plăcea cu mult mai mult decât la 
început. La naiba, îmi place la nebunie melodia asta. 

Ea sperase la o declarație mai romantică, dar cu 
Dallie învățase să se mulțumească cu ceea ce primea. 
De asemenea, nu împărtășea entuziasmul lui față de 
cântecul pe care acesta îl tot punea la tonomat. Deși nu 
înţelegea toate versurile, presupunea că partea despre 
hoinarii ca noi care au fost născuți să alerge ar putea fi 
ceea ce îi plăcea lui Dallie atât de mult la acest cântec. 
Sentimentul nu se potrivea bine cu propria viziune a fe- 
ricirii domestice, așa că lăsă la o parte versurile şi se con- 
centră asupra muzicii, potrivindu-și mișcările trupului 
cu ale lui Dallie, așa cum învăţa să o facă atât de bine în 
propriul lor dans din dormitor, în orele târzii ale nopţii. 

El se uită în ochii ei, iar ea privi într-ai lui, și muzica 
îi învălui. Ea simți ca și cum un fel de lacăt invizibil îi 
unise, şi apoi atmosfera fu distrusă, căci stomacul ei făcu 
una dintre mișcările lui ciudate. 

Nu era însărcinată, își zise în sinea ei. Nu putea să 
fie. Medicul ei îi spusese foarte clar că nu putea rămâ- 
ne însărcinată până când nu începea să aibă din nou 
menstruaţie. Dar greţurile ei recente o îngrijoraseră 
destul încât, cu o zi în urmă, la bibliotecă, se uitase prin- 
tr-un pliant despre sarcină, când domnişoara Sybil nu 
era atentă. Spre disperarea ei, citise exact lucrul opus și 
se trezise numărând cu disperare înapoi, până la acea 
primă noapte în care ea şi Dallie făcuseră dragoste. Fu- 
sese cu aproape o lună în urmă. 

Dansară din nou şi apoi se întoarseră la masa lor, cu 
palma lui cuprinzândur-i șalele. Ei îi plăcu atingerea lui şi 
senzaţia unei femei care era protejată de bărbatul căruia 
îi păsa de ea. Poate că nu ar fi fost așa rău dacă ar fi fost 
cu adevărat însărcinată, se gândi când se aşeză la masă. 
Dallie nu era genul de bărbat care să îi strecoare câteva 
mii de dolari și să o ducă cu mașina la cel care făcea 
avorturi prin partea locului. Nu că şi-ar fi dorit să aibă 
un copil, dar începea să înveţe că totul avea un preț. Poa- 
te că sarcina l-ar face pe el să își ia un angajament față de 
ea, şi, odată ce el făcea acel angajament, totul avea să fie 
minunat. Ea l-ar încuraja să nu mai bea atât de mult și să 
aibă mai multă grijă de el însuşi. El ar începe să câștige 
turnee şi să facă destui bani încât să poată cumpăra o 
casă undeva, într-un oraș. Nu ar fi fost genul de viață 
mondenă pe care și-o imaginase pentru ea însăși, dar nu 
ar mai fi trebuit să alerge atâta şi știa că ar fi fost fericită 
atâta vreme cât Dallie o iubea. Ar călători împreună, iar 
el ar avea grijă de ea și totul ar fi perfect. 

Dar tabloul nu prea i se cristaliza în minte, așa că luă 
o gură din sticla ei de Lone Star. 

Vocea unei femei cu o tărăgăneală la fel de leneșă ca 
o vară indiană texană îi penetră gândurile. 

- Hei, Dallie, zise vocea moale, ai obținut un punctaj 
bun pentru mine? 

Francesca simţi schimbarea din el, o vioiciune care 
nu fusese prezentă cu un moment mai înainte, și își 
înălță capul. 

Stând în picioare lângă masa lor și privind de sus la el 
cu ochi albaștri vioi se afla cea mai frumoasă femeie pe 
care o văzuse Francesca vreodată. Dallie sări în sus 
cu o exclamaţie discretă şi o cuprinse în braţe. Fran- 
cesca avu senzaţia că timpul înghețase când cele două 
uluitoare creaturi blonde își apropiară capetele, doi ame- 
ricani pursânge frumoși, îmbrăcați în denim autohton 
şi purtând cizme de cowboy uzate, supraoameni care 
dintr-odată o făcură să se simtă incredibil de mică și 
de banală. Femeia purta o pălărie Stetson împinsă pe 
spate pe un nor de păr blond care cădea într-o dezordine 
atractivă pe umerii ei și lăsase trei nasturi desfăcuți la 
cămașa ei cadrilată, lăsând la vedere destul de mult din 
impresionanta plinătate a sânilor ei. O curea de piele 
lată îi înconjura talia îngustă și blugi strâmțţi îi cuprin- 
deau șoldurile atât de strâns, încât făceau un V între 
picioare, înainte de a se lipi într-o linie dreaptă de o 
lungime aproape fără sfârșit de picioare zvelte. 

Femeia privi în ochii lui Dallie și spuse ceva atât de 
încet, încât numai Francesca putu să audă, fără să vrea. 

- Doar nu credeai că o să te las singur de Halloween, 
nu-i așa, iubitule? 

Teama care păruse ca un pumn de gheaţă ce strângea 
inima Francescăi dispăru când ea își dădu seama de cât 
de mult semănau cei doi. Desigur... nu ar fi trebuit să 
fie atât de speriată. Bineînțeles că arătau la fel. Această 
femeie nu putea să fie decât sora mai mică a lui Dallie, 
alunecoasa Holly Grace. 

Un moment mai târziu, el îi confirmă acest lucru. Eli- 
berând din brațe zeița blondă înaltă, acesta se întoarse 
spre Francesca. 

- Holly Grace, aceasta este Francesca Day. Francie, aș 
vrea să ţi-o prezint pe Holly Grace Beaudine. 

- Încântată de cunoștință, spuse Francesca întinzând 
mâna şi zâmbind călduros. Te-aș fi recunoscut ca fiind 
sora lui Dallie oriunde; semănați atât de mult! 

Holly Grace trase de borul pălăriei un pic în faţă şi o 
studie pe Francesca cu ochi albaștri limpezi. 

- Îmi pare rău să te dezamăgesc, scumpo, dar nu sunt 
sora lui Dallie. 

Francesca o privi întrebătoare. 

- Sunt soția lui Dallie. 


capitolul 15 


Francesca îl auzi pe Dallie strigându-i numele. Începu 
să se miște mai repede, ochii fiindu-i aproape orbiți de 
lacrimi. Tălpile sandalelor ei alunecară pe pietriș în timp 
ce alerga prin parcare către șosea. Dar picioarele ei scur- 
te nu se comparau cu cele lungi ale lui, așa că el o ajunse 
din urmă înainte ca ea să apuce să ajungă la şosea. 

- Te deranjează dacă îmi spui ce se petrece aici? stri- 
gă el, prinzând-o de umăr și răsucind-o. De ce ai fugit, 
înjurându-mă în felul acela şi făcându-te de râs în fața 
tuturor acelor oameni care începuseră să creadă că eşti 
o ființă umană adevărată? 

Țipa la ea ca și cum ea ar fi fost de vină, ca și cum ea 
ar fi fost cea care mințise, care înșelase, șarpele perfid 
care transformase dragostea în trădare. Își retrase brațul 
și îl plesni peste fară cât putu de tare. 

O plesni și el, la rândul lui. 

Deși era destul de mânios încât să o lovească, nu era 
destul de mânios încât să o rănească, așa că o lovi doar 
ușor. Și totuși, ea era atât de mică, încât își pierdu echi- 
librul și se lovi de o mașină. Se prinse cu o mână de 
oglinda laterală și o duse pe cealaltă la obraz. 

- Doamne, Francie, abia te-am atins. 

Se grăbi către ea și întinse mâna după braţul ei. 

- Nemernicule! 

Se răsuci către el şi îl plesni din nou, de data asta 
nimerindu-l în bărbie. El îi apucă ambele mâini și 
o scutură. 

- Liniștește-te în clipa asta, mă auzi? Liniștește-te îna- 
inte să te rănești. 

Îl lovi cu putere în fluierul piciorului, și pielea celei 
mai vechi perechi de cizme de cowboy a lui nu îl protejă 
de marginea ascuțită a sandalei ei. 

- Firar să fie! scânci el. 

Ea își retrase piciorul ca să îl lovească din nou. El își 
împinse înainte piciorul teafăr și îi puse piedică, trân- 
tind-o pe pietriș. 

- Nemernic afurisit! strigă ea, cu lacrimile şi praful 
amestecându-i-se pe obraji. Nemernic afurisit care își 
înșală soția! O să plăteşti pentru asta! 

Fără să ia în seamă usturimea din podul palmelor ei 
şi zgârieturile prăfuite de pe brațele sale, ea dădu să se 
ridice ca să sară din nou la el. Nu îi păsa dacă el o rănea, 
dacă o ucidea. Spera că el avea să facă asta. Voia ca el să 
o ucidă. Oricum urma să moară din cauza durerii îngro- 
zitoare care se împrăștia înlăuntrul ei ca o otravă letală. 
Dacă o ucidea, cel puţin durerea avea să ia sfârșit iute. 

- Încetează, Francie, ţipă el, când ea se ridică îm- 
pleticindu-se. Nu veni mai aproape, altfel te vei răni 
cu adevărat. 

- Nemernic afurisit, suspină ea, ștergându-și nasul cu 
încheietura mâinii. Nemernic căsătorit ce eşti! Te voi 
face să plătești! 

Apoi se năpusti din nou asupra lui - o răsfăţată 
pisicuță de casă britanică atacând un leu american get- 
beget în toată firea, care cutreiera liber. 

Holly Grace stătea în picioare în mijlocul mulțimii 
care se adunase afară, în fața ușii cârciumii, să privească. 

- Nu pot să cred că Dallie nu i-a spus despre mine, 
îi zise ea lui Skeet. De obicei, nu îi ia mai mult de trei- 
zeci de secunde să aducă vorba despre mine în orice 
conversație pe care o are cu o femeie de care este atras. 

- Nu fi ridicolă, mârâi Skeet. Ştia despre tine. Am 
vorbit despre tine în fața ei de o sută de ori - asta îl face 
să fie atât de furios. Toţi de pe lumea asta știu că voi 
doi sunteți căsătoriți de când erați adolescenți. Acesta 
este doar un alt exemplu de cât de prostănacă este fe- 
meia asta. 

Îngrijorarea întipări o cută între sprâncenele lui zbâr- 
lite când Francesca dădu o altă lovitură. 

- Ştiu că încearcă să o ţină la distanţă fără să îi facă 
prea mult rău, dar, dacă una dintre acele lovituri ate- 
rizează prea aproape de zona lui sensibilă, ea o să se 
trezească pe un pat de spital, iar el o să sfârșească în în- 
chisoare pentru atac și violență. Înţelegi acum ce ţi-am 
spus despre ea, Holly Grace? Nu am cunoscut niciodată 
o femeie care să-mi dea atâta bătaie de cap ca asta. 

Holly Grace luă o înghiţitură din sticla de Pearl a 
lui Dallie, pe care o luase de pe masă, apoi îi spuse 
lui Skeet: 

- Dacă vreo şoaptă despre această mică altercație ajun- 
ge la urechile domnului Deane Beman, Dallie o să pri- 
mească un șut în fund din turneul pentru profesioniști. 
Publicului nu prea îi plac jucătorii de fotbal care bat 
femei, darămite jucătorii de golf. 

Holly Grace privi cum reflectoarele surprinseră stră- 
lucirea lacrimilor de pe obrajii Francescăi. În ciuda 
hotărârii lui Dallie de a o ține la distanţă, ea continua 
să îl atace. Holly Grace își dădu seama că s-ar putea să 
fie ceva mai mult în ceea ce o privea pe Domnișoara Șic 
decât ce îi spusese Skeet la telefon. Totuși, femeia nu 
putea să aibă prea multă minte. Numai un nebun l-ar 
fi atacat pe Dallas Beaudine fără să aibă un pistol în- 
cărcat într-o mână și un bici împletit în cealaltă. Tresări 
când una dintre loviturile de picior ale Francescăi reuși 
să îl nimerească sub genunchi. El ripostă iute și apoi 
reuși să o imobilizeze parţial, prinzându-i coatele la spate 
și lipind-o de pieptul lui. 

Holly Grace îi spuse încet lui Skeet: 

- Se pregătește să îl lovească iar cu piciorul. Am 
face mai bine să intervenim înainte să se ajungă prea 
departe. Îi dădu sticla de bere bărbatului care stătea 
în picioare lângă ea. Tu ia-o pe ea, Skeet. Eu mă ocup 
de Dallie. 

Skeet nu se contrazise cu privire la distribuirea înda- 
toririlor. Deși nu era încântat de ideea de a încerca să 
o calmeze pe domnişoara Fran-chess-ka, știa că Holly 
Grace era singura persoană care avea jumătate de şansă 
să îl țină în frâu pe Dallie când acesta era foarte pornit. 
Traversară iute parcarea și, când ajunseră lângă perechea 
care se lupta, Skeet spuse: 

- Dă-mi- mie, Dallie! 

Francesca scoase un suspin strangulat de durere. Chi- 
pul îi era lipit de tricoul lui Dallie. Brațele ei, răsucite 
la spate, se simțeau ca și cum erau gata să îi sară din 
încheieturi. Nu o ucisese. În ciuda durerii, nu o ucisese 
până la urmă. 

- Lasă-mă în pace! strigă ea, lipită de pieptul lui 
Dallie. 

Nimeni nu bănui că striga la Skeet. 

Dallie nu se mișcă. li aruncă lui Skeet o privire de 
gheață peste creştetul capului Francescăi. 

- Vezi-ţi naibii de treaba ta! 

Holly Grace păşi în față. 

- Haide, iubitule, zise ea încetişor. Am vreo mie de 
lucruri pe care să ţi le povestesc. 

Începu să mângâie braţul lui Dallie în maniera în care 
o face o femeie care știe că are dreptul să atingă un anu- 
mit bărbat în orice fel dorește. 

-Te-am văzut la televizor la Kaiser. Loviturile tale cu 
crosa de fier arătau cu adevărat bine de data asta. Dacă 
înveți vreodată să lovești ușor, ai putea chiar să fii în 
stare să joci golf cât de cât decent într-o zi. 

Treptat, strânsoarea lui Dallie asupra Francescăi 
se domoli, iar Skeet întinse cu grijă mâna ca să o tragă 
la o parte. Dar, în clipa în care Skeet o atinse, Francesca 

își înfipse dinţii în carnea tare de pe pieptul lui Dallie, 
mușcându-i pectoralul. 

Dallie ţipă destul cât Skeet să o tragă pe Francesca în 
propriile brațe. 

- Căţea nebună! strigă Dallie, retrăgându-și brațul și 
avântându-se către ea. 

Holly Grace sări înaintea lui, folosindu-și propriul 
trup pe post de scut, pentru că nu putea să îndure 
gândul ca Dallie să fie dat afară din turneu. El se opri, 
puse o mână pe umărul ei și își frecă pieptul cu pumnul 
strâns. O venă îi pulsă la tâmplă. 

- la- din fața mea! Vorbesc serios, Skeet! Cumpără-i 
un bilet de avion către casă și să nu o mai văd niciodată! 

Chiar înainte ca Skeet să o târască de acolo, Fran- 
cesca auzi ecoul glasului lui Dallie venind din spatele ei, 
mult mai moale acum. 

- Îmi pare rău, zise el. 

„lmi pare rău...“ Vorbele se repetară în capul ei ca un 
refren amar. Doar acele scurte cuvinte de părere de rău 
pentru faptul că distrusese ce mai rămăsese din viaţa ei. 
Şi apoi auzi și restul. 

- Îmi pare rău, Holly Grace. 

Francesca îl lăsă pe Skeet să o așeze pe scaunul din 
față al Fordului lui și rămase nemișcată în timp ce el 
vită pe autostradă. 

Conduseră în tăcere preț de câteva minute înainte ca 
el să spună în cele din urmă: 

- Uite ce este, Fancie, o să trag la benzinăria de pe 
drum și o s-o sun pe una dintre prietenele mele, care 
lucrează la registratură, să văd dacă te găzduieşte peste 
noapte. Este o doamnă foarte drăguță. Mâine-dimineață 
vin cu lucrurile tale și te duc la aeroportul din San An- 
tonio. Vei fi înapoi în Londra înainte să îți dai seama. 

Ea nu răspunse, şi el o privi cu neliniște. Pentru 
întâia oară de când o întâlnise, îi părea rău pentru ea. 
Era drăguță când nu vorbea, iar el putea să vadă că fu- 
sese rănită. 

- Ascultă, Francie, nu avea nici un rost să te ener- 
vezi așa tare din cauza lui Holly Grace. Dallie și Holly 
Grace sunt doar una dintre realităţile vieții, ca berea şi 
fotbalul. Dar au încetat să judece viața din dormitor a 
fiecăruia cu mult timp în urmă și, dacă nu L-ai fi enervat 
pe Dallie atât de tare, probabil că el te-ar mai fi ținut 
prin preajmă o vreme. 

Francesca se strâmbă. Dallie ar fi ţinut-o prin preaj- 
mă - ca pe unul dintre câinii lui maidanezi. Își înghiți 
lacrimile și fierea când se gândi la cât se făcuse de râs. 

Skeet apăsă mai tare pe pedala de accelerație și, câteva 
minute mai târziu, traseră la benzinărie. 

-Tu stai aici, mă întorc repede. 

Francesca aşteptă până când Skeet dispăru înăuntru 
înainte să se strecoare afară din mașină şi să înceapă să 
alerge. Alergă de-a lungul şoselei, ferindu-se de farurile 
mașinilor, fugind prin noapte ca și cum ar fi putut să 
fugă de ea însăși. O crampă într-o parte o făcu în cele 
din urmă să încetinească ritmul, dar, cu toate acestea, 
tot nu se opri. 

Rărăci ore în șir pe străzile părăsite din Wynette, fără 
să vadă încotro mergea, fără să îi pese. În timp ce trecea 
pe lângă magazine goale și case tăcute în miez de noap- 
te, simţi ca și cum ultima parte din vechea ei persoană 
murise... cea mai bună parte: eterna lumină a propriu- 
lui ei optimism. Indiferent de cât de triste fuseseră lu- 
crurile de la moartea lui Chloe, simţise întotdeauna că 
greutățile ei erau doar temporare. Acum, înțelegea, în 
sfârșit, că acestea nu erau deloc temporare. 

Sandaua ei alunecă pe pulpa portocalie murdară a 
unui dovleac cioplit care fusese.zdrobit pe stradă, iar ea 
căzu, zgâriindu-și șoldul pe asfalt. Zăcu acolo pentru o 
clipă, cu piciorul răsucit ciudat sub ea, zeamă de dovleac 
amestecându-se cu sânge uscat din zgârieturile de pe 
antebraţul ei. Nu era genul de femeie pe care bărbaţii o 
abandonau - ea era cea care îi abandona. Lacrimi proas- 
pete începură să cadă. Ce făcuse ca să merite asta? Era 
chiar atât de îngrozitoare? Rănise oameni atât de tare 

încât aceasta îi era pedeapsa? Un câine lătră în depărtare 
şi, undeva departe, în josul străzii, o lumină se aprinse la 
etaj la geamul unei băi. 

Nu putea să se gândească la ce să facă, așa că rămase 
zăcând în praf și în miezul de dovleac și plânse. Toate 
visurile ei, toate planurile... totul dispăruse. Dallie nu o 
iubea. Nu avea să se însoare cu ea. Nu aveau să trăiască 
împreună până la adânci bătrâneţi. 

Nu își aminti când luă hotărârea să înceapă din 
nou să meargă, dar, după o vreme, își dădu seama că 
picioarele i se mișcau și că înainta pe o stradă nouă. Și 
apoi, în beznă, se împiedică de bordură și ridică privirea 
doar ca să vadă că se afla în fața casei ca un ou de Paște a 
lui Dallie. 

Holly Grace trase mașina pe alee și opri motorul. Era 
aproape trei dimineața. Dallie era prăbușit pe scaunul 
pasagerului, dar, deşi ochii lui erau închişi, ea nu crezu 
că dormea. leşi din mașină și ocoli până la ușa pasa- 
gerului. Parcă temându-se că el avea să se prăbușească, 
susținu ușa cu șoldul după ce o deschise. El nu schiță 
nici o mișcare. 

- Haide, iubitule, zise ea, aplecându-se şi trăgându-l 
de braț. Haide să te bagi în pat. 

Dallie mormăi ceva indescifrabil şi își lăsă unul din 
picioare să îi alunece pe pământ. 

- Așa, îl încurajă ea. Acum, haide! 

E] se ridică şi își puse brațul în jurul umerilor ei, cum 
o făcuse de atât de multe ori mai înainte. O parte din 
Holly Grace voia să se dea la o parte și să spere că el avea 
să cadă pe pământ ca un acordeon vechi, dar cealaltă 
parte din ea nu dorea să îi dea drumul pentru nimic în 
lume - nu pentru ocazia de a deveni director de vânzări 
pe regiunea de sud-vest, nici pentru șansa de a-și înlo- 
cui maşina Firebird cu un Porsche, nici măcar pentru 
o întâlnire în dormitor cu toţi cei patru frați Statler în 
acelaşi timp - pentru că Dallie Beaudine era persoana 
pe care aproape că o iubea cel mai mult pe lume. Aproa- 
pe, pentru că persoana pe care învățase să o iubească cel 

mai mult era ea însăși. Dallie o învățase asta cu mult 
timp în urmă. Dallie îi dăduse o mulțime de lecţii bune 
pe care însă el nu fusese în stare să le învețe. 

Pe neașteptate, el se retrase de lângă ea şi începu să 
meargă pe lângă partea laterală a casei, către cea din față. 
Pașii lui erau ușor nesiguri, dar, având în vedere cât de 
mult băuse, se descurca destul de bine. Holly Grace îl 
privi pentru o clipă. Trecuseră șase ani, dar el tot nu voia 
să îl uite pe Danny. 

Dădu colțul și ajunse în faţa casei la timp să îl poată 
vedea prăbușindu-se pe treapta de sus a verandei. 

- Hai tai- la mama ta acum, zise el încetișor. 

- Rămân, Dallie, zise ea şi urcă treptele, apoi își scoa- 
se pălăria și o aruncă pe balansoarul de pe verandă. 

- Acum, dă-i drumul! Trec să te văd mâine. 

Vorbea mult mai clar decât o făcea de obicei, fapt ce 
era un indiciu pentru cât de beat era cu adevărat. Ea se 
așeză lângă el și privi gânditoare în întuneric, hotărâtă 
să înfrunte problema. 

- Ştii la ce mă gândeam astăzi? îl întrebă. Mă gân- 
deam la cum obișnuiai să te plimbi cu Danny pe ume- 
rii tăi, şi el se ținea de părul tău și țipa ascuţit. Și, din 
când în când, scutecul i se scurgea, aşa că, atunci când 
îl puneai jos, aveai o pată udă pe spatele tricoului. 
Obişnuiam să cred că lucrul acesta era atât de caraghios - 
frumușelul meu soț umblând cu pipi de bebeluș pe 
spatele tricoului. 

Dallie nu răspunse. Ea aşteptă o clipă și apoi încercă 
din nou. 

- Îţi amintești de cearta aceea teribilă pe care am 
avut-o când l-ai dus la frizerie și i-ai tăiat toate buclele 
de bebeluș? Am aruncat în tine cu o carte de-a ta de 
civilizație occidentală și am făcut dragoste pe podeaua 
bucătăriei... numai că nici unul din noi nu o măturase 
de o săptămână și toate cerealele aruncate de Danny 
mi s-au înfipt în spate, ca să nu mai pomenesc despre 
alte locuri. 

El își depărtă picioarele și își puse coatele pe ge- 
nunchi, aplecându-și capul. Ea îi atinse braţul, iar vocea 
îi fu blândă. 

- Gândeşte-te la vremurile bune, Dallie. Au trecut 
şase ani. Trebuie să renunçi la ce a fost rău și să te 
gândești la ce a fost bun. 

- Am fost nişte părinţi mizerabili, Holly Grace. 

Își întări strânsoarea pe brațul lui. 

- Nu, nu am fost. L-am iubit pe Danny. Nu a existat 
niciodată un băiețel care să fie la fel de iubit cum a fost 
el. Își amintești cum obişnuiam să îl băgăm în pat cu noi 
noaptea, deși toată lumea zicea că o să ajungă poponar? 

Dallie înălță capul, și vocea îi fu plină de amărăciune. 

- Îmi amintesc mai degrabă cum ieșeam noaptea 
și îl lăsam singur cu toate acele bone minore. Sau cum 
îl căram după noi când nu puteam găsi pe nimeni 
care să stea cu el - sprijineam scăunelul ăla al lui de 
plastic în colțul unui separeu într-un bar și îi dădeam 
să mănânce cartofi prăjiţi sau îi puneam Seven-Up în 
biberon dacă începea să plângă. Doamne... 

Holly Grace ridică din umeri şi îi dădu drumul la 
braţ. 

- Nu aveam nici măcar 19 ani când s-a născut Danny. 
Noi înșine nu eram decât niște copii. Am făcut tot ce 
am știut mai bine. 

- Mda? Ei bine, nu a fost destul de bine, la dracu”! 

Ea îi ignoră izbucnirea. Reuşise să se împace cu moar- 
tea lui Danny mai bine decât o făcuse Dallie, deși încă 
trebuia să îşi ferească privirea când surprindea imaginea 
unei mame care ridica în brațe un băiețel cu părul bă- 
lai. Halloweenul era greu de îndurat pentru Dallie pen- 
tru că aceea era ziua în care Danny murise, dar ziua de 
naștere a lui Danny era cea mai grea pentru ea. Se zgâi 
la formele întunecate, înfrunzite ale nucilor pecan și își 
aminti cum fusese ziua aceea. 

Deși era o săptămână de examene la Facultatea de 
Agricultură și Mecanică, și Dallie trebuia să scrie o lu- 
crare, acesta era plecat ca să escrocheze niște cultivatori 

de bumbac pe terenul de golf, ca să poată cumpăra un 
pătuț. Când i se rupsese apa, ei îi fusese frică să meargă 
de una singură la spital, așa că mersese până la teren 
cu un Ford Fairlane vechi pe care îl împrumutase de la 
studentul la inginerie care locuia în apartamentul vecin. 
Deși împăturise un prosop de baie ca să şadă pe el, uda- 
se totuși scaunul. 

Îngrijitorul se dusese după Dallie şi se întorsese cu 
el în mai puțin de zece minute. Când Dallie o văzuse 
sprijinită de Fairlane, cu pete ude pe salopeta veche de 
blugi, sărise din maşinuța electrică și fugise la ea. 

- La naiba, Holly Grace, zisese el, tocmai am ajuns la 
gaura cu numărul opt - a aterizat la nici zece centimetri 
de gaură. Nu puteai să mai aștepți un pic? 

Apoi izbucnise în râs și o luase pe sus, cu salopeta 
ei udă cu tot, şi o ţinuse la pieptul lui până când o 
contracție o făcuse să strige. 

Gândindu-se acum la asta, Holly Grace simți cum un 
nod îi creştea în gâtlej. 

- Danny a fost un bebeluș atât de frumos, îi şopti lui 
Dallie. Îți aminteşti cât de speriaţi eram când lam adus 
acasă de la spital? 

Răspunsul lui fu coborât și succint. 

- Oamenii au nevoie de un permis ca să ţină un câi- 
ne, dar te lasă să scoţi un copil din spital fără să pună 
măcar o singură întrebare. 

Ea sări de pe scară. 

- La naiba, Dallie! Vreau să îl jelesc pe băieţelul nos- 
tru. Vreau să îl jelesc cu tine în noaptea asta, nu să te 
ascult cum transformi totul în amărăciune. 

El se lăsă în față pentru o clipă, plecându-și capul. 

- Nu ar fi trebuit să vii. Ştii cum sunt în perioada asta 
a anului. 

Ea îşi lăsă palma să se odihnească pe creștetul lui. 

- Anul acesta lasă-l în pace pe Danny. 

- Tu ai putea să faci asta dacă tu ai fi cea care l-a ucis? 

- Şi eu știam de capacul rezervorului. 

- Şi mi-ai spus să îl repar. Se ridică alene, mergând 
până la balustrada verandei. Mi-ai spus de două ori că 
balamaua era stricată și că băieţii din vecini îl tot scoteau 
ca să poată azvârli pietre înăuntru. Nu tu ai fost cea care 
a rămas acasă cu Danny în după-amiaza aia. Nu tu erai 
cea care trebuia să îl supravegheze. 

- Dallie, învăţai. Nu este ca şi cum ai fi zăcut mort de 
beat când el s-a strecurat afară. 

Ea își închise ochii. Nu voia să se gândească la partea 
aceasta - la băieţelul ei în vârstă de doi ani mergând 
legănat prin curte către acel rezervor, privind jos în el 
cu curiozitatea lui fără margini. Dezechilibrându-se. 
Prăbuşindu-se. Nu voia să își imagineze acel trup mic 
luptând pentru viaţă în apa rece, strigând. La ce se gân- 
dise copilașul ei la sfârşit, când tot ce putea să vadă era 
un cerc de lumină mult deasupra lui? Se gândise la ea, 
la mama lui, care nu era acolo să îl tragă teafăr în brațele 
ei, sau se gândise la tăticul lui, care îl săruta și alături de 
care făcea tărăboi şi care îl strângea atât de tare în brațe, 
încât îl făcea să țipe? La ce se gândise în acel ultim mo- 
ment în care micii lui plămâni se umpluseră cu apă? 

Clipind ca să alunge usturimea lacrimilor, Holly 
Grace merse lângă Dallie şi îi încercui talia pe la spa- 
te. Apoi își odihni fruntea pe partea din spate a umă- 
rului lui. 

- Dumnezeu ne dă viaţa cadou, zise. Nu avem nici un 
drept să adăugăm propriile condiţii. 

El începu să tremure, iar ea îl ţinu în braţe cât putu 


de bine. 


Francesca îi privi din întunericul de sub nucul pecan 
care se afla lângă verandă. Noaptea era liniștită, și auzi 
fiecare cuvânt. 1 se făcu rău... chiar mai rău decât atunci 
când fugise din Roustabout. Propria durere părea acum 
frivolă în comparație cu a lor. Nu îl cunoscuse deloc pe 
Dallie. Nu văzuse niciodată nimic altceva decât texanul 
vesel și plin de glume care refuza să ia viaţa în serios. As- 
cunsese de ea o soţie... moartea fiului său. Cum privea 

la cele două siluete lovite de suferință stând pe veran- 
dă, intimitatea dintre ei păru la fel de solidă ca însăși 
casa veche - o intimitate venită din traiul împreună, 
din împărtăşirea fericirii și a tragediei. Își dădu seama 
atunci că ea şi Dallie nu împărtășiseră nimic în afară de 
trupurile lor şi că dragostea avea în sine profunzimi pe 
care ea nici măcar nu şi le imaginase. 

Francesca privi cum Dallie şi Holly Grace dispărură 
în casă. Pentru o fracțiune de secundă, speră din tot 
sufletul că aveau să își găsească alinare unul în celălalt. 


Naomi nu mai fusese niciodată în Texas și, dacă era 
după ea, nu avea să mai vină vreodată. Când o camio- 
netă o depăși pe banda dreaptă mergând cu o viteză de 
cel puţin 125 de kilometri pe oră, hotărî că unii oameni 
nu erau făcuţi să se aventureze dincolo de ambuteiajele 
predictibile din oraş şi de mirosul liniştitor al gazelor 
de eșapament scuipate de taxiuri galbene care se târau. 
Era o fată de oraș; drumul deschis o neliniştea. Sau poa- 
te că nu era deloc vorba de autostradă. Poate că era din 
cauza lui Gerry, care se afla ghemuit lângă ea pe scaunul 
pasagerului Cadillacului său închiriat și privea încruntat 
prin parbriz ca un ţânc țâfnos. 

Când se întorsese în apartamentul ei în noaptea tre- 
cută, ca să își facă valiza, Gerry o anunţase că mergea cu 
ea în Texas. 

- Trebuie să scap din locul ăsta înainte să înnebunesc, 
exclamase el, vârându-și o mână prin păr. Voi merge 
în Mexic pentru o vreme - voi trăi ascuns. Voi zbura cu 
tine în Texas în seara asta - poliţiştii de la aeroport nu 
vor căuta un cuplu care călătorește împreună - și apoi 
voi face aranjamente ca să trec granița. Am niște prieteni 
în Del Rio. Mă vor ajuta ei. Va fi bine în Mexic. Ne vom 
reorganiza mișcarea. 

Ea îi spusese că nu putea să meargă cu ea, dar el refu- 
zase să asculte. Din moment ce nu putea să îl împiedice 
fizic, se trezise îmbarcândusse în avionul Delta către San 
Antonio cu Gerry alături, ţinând-o de braţ. 

Ea se întinse în scaunul șoferului, apăsând din 
greşeală pedala de acceleraţie, astfel că mașina acceleră 
ușor. Lângă ea, Gerry îşi afundase mâinile adânc în bu- 
zunarele unei perechi de pantaloni din flanel gri de care 
făcuse rost de undeva. Se presupunea că ţinuta trebuia 
să îl facă să arate ca un afacerist respectabil, dar eșua, 
întrucât el refuzase să îşi tundă părul. 

- Relaxează-te, zise ea. Nimeni nu ţi-a acordat nici un 
pic de atenție de când am ajuns aici. 

- Poliţiştii nu mă vor lăsa să scap așa uşor, zise el, 
aruncând nervos o privire peste umăr pentru a suta oară 
de când ieşiseră din garajul hotelului din San Antonio. 
Se joacă cu mine. Mă vor lăsa să mă apropii de granița 
mexicană atât de mult încât să îi pot simți mirosul şi 
apoi mă vor prinde. Porci nenorociţi! 

Paranoia anilor '60. Ea aproape că uitase de ea. Când 
Gerry aflase despre interceptările telefonice ale FBI-ului, 
crezuse că fiecare umbră ascundea un polițist, că fieca- 
re nou recrut era un informator, că mărețul J. Edgar 
Hoover însuși căuta în mod personal dovezi de activități 
subversive în absorbantele pe care femeile din mișcarea 
antirăzboi le aruncau la gunoi. Deşi la vremea respectivă 
existase un motiv pentru a fi precaut, în cele din urmă 
teama fusese mai epuizantă decât realitatea. 

- Eşti sigur că poliției îi pasă măcar? întrebă Naomi. 
Nimeni nu s-a uitat la tine de două ori când ai urcat 
în avion. 

El o privi încruntat, iar ea știu că îl insultase, bagateli- 
zându-i importanța de fugar - Macho Gerry, acest John 
Wayne al radicalilor. 

- Dacă aș fi fost singur, zise el, m-ar fi observat destul 
de repede. 

Naomi se îndoia. Cu toată insistența lui Gerry cum 
că poliția era pe urmele lui, aceasta cu siguranță nu pă- 
rea să îl caute prea tare. Lucrul ăsta o făcu să se simtă 
ciudat de tristă. Își amintea de zilele în care poliției îi 
păsa foarte mult de activitățile fratelui ei. 

Cadillacul ajunse în vârful unui deal, iar ea văzu un 
indicator care anunța intrarea în orașul Wynette. O tre- 
cu un vârtej de emoție. După tot acest timp, avea să își 
vadă, în sfârşit, Fata Sassy. Speră că nu făcuse o greșeală 
nedând un telefon mai înainte, dar simţise în mod in- 
stinctiv că această primă legătură trebuia să fie făcută în 
persoană. Şi apoi fotografiile uneori mințeau. Trebuia 
să o vadă față în față. 

Gerry se uită la ceasul digital de la bordul mașinii. 

- Nu este nici măcar ora nouă. Probabil încă e în pat. 
Nu înţeleg de ce a trebuit să plecăm atât de devreme. 

Nu se sinchisi să îi răspundă. Nimic nu avea vreo- 
dată vreo importanţă pentru Gerry cu excepţia pro- 
priei misiuni de a salva lumea de unul singur. Trase 
la o benzinărie și ceru indicaţii. Gerry se ghemuise pe 
scaunul lui, ascunzându-se în spatele unei hărți rutie- 
re deschise, în cazul în care puştiul cu coșuri pe față 
care stătea lângă pompa de benzină era de fapt un agent 
guvernamental de elită pornit să îl prindă pe Inamicul 
Public Numărul Unu. 

În timp ce scoase mașina din nou în stradă, ea îi spuse: 

- Gerry, ai 32 de ani. Nu ai obosit să trăiești astfel? 

- Nu am de gând să trădez, Naomi. 

- Dacă mă întrebi pe mine, să fugi în Mexic se apro- 
pie mai mult de trădare decât să rămâi prin preajmă şi 
să încerci să lucrezi în interiorul sistemului. 

- Încetează să mai vorbeşti despre asta, te rog! 

Era doar imaginaţia ei, sau Gerry părea mai puțin 
sigur pe sine? 

- Ai fi un avocat bun, insistă ea. Curajos şi incorup- 
tibil. Ca un cavaler medieval care luptă pentru justiție. 

- Mă voi gândi la asta, bine? se răsti el. Mă voi gân- 
di la asta după ce ajung în Mexic. Amintește-ți că ai 
promis să mă duci mai aproape de Del Rio înainte de 
căderea serii. 

- Dumnezeule, Gerry, nu poți să te gândești la nimic 
altceva în afară de tine? 

El se uită la ea cu dezgust. 

- Lumea se pregătește să se arunce singură în aer, şi 
ţie nu îți pasă decât să vinzi parfum. 

Refuză să intre într-o altă repriză de ţipete cu el și 
merseră în tăcere restul drumului până la casă. Când 
Naomi opri Cadillacul, Gerry aruncă neliniștit o privi- 
re peste umăr, către stradă. Când văzu că nu era nimic 
suspect, se relaxă destul cât să se aplece înainte şi să 
studieze casa. 

- Hei, îmi place locul ăsta. Făcu semne către iepurii 
vopsiți. Emană vibrații grozave. 

Naomi își luă poșeta și servieta. Tocmai când se pregă- 
tea să deschidă ușa mașinii, Gerry îi prinse brațul. 

- Treaba asta este importantă pentru tine, nu-i așa, 
surioară? 

- Ştiu că nu înţelegi, Gerry, dar îmi place la nebunie 
ceea ce fac. 

El încuviinţă ușurel din cap şi apoi îi zâmbi. 

- Noroc, puștoaico. 


Sunetul unei uși de maşini trântite o trezi pe Fran- 
cesca. La început, nu putu să își dea seama unde se afla, 
şi apoi îşi dădu seama că - precum un animal care mer- 
gea într-o peșteră ca să moară singur - se târâse pe ban- 
cheta din spate a mașinii Riviera și adormise. Amintiri 
ale nopții trecute o inundară, aducând cu ele un nou val 
de durere. Se îndreptă și gemu moale când mușchii din 
diferite părți ale trupului ei protestară la schimbarea ei 
de poziție. Pisica, stând ghemuită pe podea sub ea, își 
înălță capul diform și mieună. 

Apoi Francesca văzu Cadillacul. 

I se opri brusc respiraţia. De când își amintea, 
mașinile mari şi scumpe aduseseră întotdeauna lucruri 
minunate în viața ei: bărbați luxoși, locuri la modă, pe- 
treceri strălucitoare. Un val de speranță lipsit de logică o 
inundă. Poate unul dintre prietenii ei îi dăduse de urmă 
şi venise să o ducă înapoi la vechea ei viață. Își dădu pă- 
rul la o parte de pe față cu o mână murdară și tremură- 
toare, ieşi din mașină şi merse cu grijă până în fața casei. 

Nu putea să dea ochii cu Dallie în dimineața aceasta și 
mai ales nu putea să dea ochii cu Holly Grace. În timp 
ce se furişa pe treptele de la intrare, își spuse în sinea ei 
să nu își facă mari speranțe, că acea mașină putea să fi 
adus un reporter de revistă care să îi ia un interviu 
lui Dallie sau chiar un agent de asigurări - dar fiecare 
mușchi din trupul ei se simțea încordat de aşteptare. 
Auzi vocea necunoscută a unei femei prin uşa deschisă 
şi păși într-o parte ca să poată asculta fără să fie văzută. 

- ... Am căutat-o pretutindeni, spunea femeia. Am 
reușit, în cele din urmă, să dau de ea prin întrebări lega- 
te de domnul Beaudine. 

- Imaginează-ţi să treci prin atâtea necazuri doar pen- 
tru o reclamă de revistă, răspunse domnișoara Sybil. 

- O, nu, protestă glasul femeii. Este mult mai impor- 
tant. Blakemore, Stern & Rodenbaugh este una dintre 
cele mai importante agenţii de publicitate din Man- 
hattan. Plănuim o campanie importantă pentru a lansa 
un nou parfum şi avem nevoie de o femeie extraordinar 
de frumoasă să reprezinte Fata Sassy. Va fi la televizor şi pe 
panouri publicitare. Va avea apariții publice peste tot în 
țară. Plănuim să o facem una dintre cele mai cunoscute 
chipuri din America. Toată lumea va ști de Fata Sassy. 

Francesca se simți ca și cum tocmai i se dăduse înapoi 
viața. Fata Sassy! O căutau pe ea! Un val de fericire îi 
pulsă prin vene ca adrenalina, în timp ce devenea uimi- 
tor de conștientă de faptul că acum avea să fie în stare 
să plece de lângă Dallie cu capul sus. Această zână din 
Manhattan era pe cale să îi redea respectul de sine. 

- Dar mă tem că nu am nici cea mai mică idee unde 
se află, zise domnișoara Sybil. Imi pare rău că sunt nevo- 
ită să vă dezamăgesc după ce ați condus atâta drum, dar, 
dacă îmi dați cartea dumneavoastră de vizită, i-o voi da 
lui Dallas. Va avea el grijă ca ea să o primească. 

- Nu! 

Francesca apucă clanța ușii cu plasă și o deschise, 
temându-se că femeia avea să dispară înainte să poată 
ajunge la ea. Când dădu năvală înăuntru, văzu o femeie 

subțire, cu părul negru, într-un costum de afaceri bleu- 
marin, stând în picioare lângă domnișoara Sybil. 

- Nu! exclamă Francesca. Aici sunt! Sunt chiar... 

- Ce se întâmplă? spuse tărăgănat o voce guturală. 
Hei, ce mai faceţi, domnişoară Sybil? Nu am apucat să 
vă salut azi-noapte. Aţi făcut vreun pic de cafea? 

Francesca îngheță în pragul ușii în vreme ce Holly 
Grace Beaudine cobori treptele, picioarele goale lungi 
întinzându-se de sub una dintre cămășile de un albas- 
tru-deschis ale lui Dallie. Ea căscă, şi compasiunea Fran- 
cescăi față de aceasta din urmă cu o noapte dispăru pe 
dată. Chiar și fără pic de machiaj și cu părul ciufulit 
după somn, arăta extraordinar. 

Francesca își drese glasul și păşi în sufragerie, făcând 
pe toată lumea conștientă de prezenţa ei. Femeia în cos- 
tum bleumarin exclamă cu voce tare: 

- Dumnezeule! Acele fotografii nu vă fac deloc drep- 
tate. Înaintă, zâmbind larg. Permiteţi-mi să fiu prima 
care o felicită pe noua noastră frumoasă Fată Sassy. 

Şi apoi îi întinse mâna lui Holly Grace Beaudine. 

Francesca ar fi putut la fel de bine să fie invizibilă la 
cum o ignora toată lumea. Rămase smerită în picioare 
lângă pragul uşii, în vreme ce femeia din Manhattan se 
agita pe lângă Holly Grace, vorbind despre contracte 
exclusive şi termene și despre o serie de fotografii care îi 
fuseseră făcute când își făcuse apariţia la un eveniment 
de caritate din Los Angeles ca partenera unui faimos 
jucător de fotbal. 

- Dar eu vând articole sportive! exclamă la un mo- 
ment dat Holly Grace. Cel puţin, obișnuiam să fac asta 
până când am fost implicată într-un mic conflict de 
muncă, acum vreo două săptămâni, şi am pus la cale o 
grevă neautorizată. Se pare că nu vă dați seama că eu nu 
sunt model. 

- Veţi fi când voi fi terminat eu cu dumneavoastră, 
insistă femeia. Promiteţi-mi doar că nu veți dispărea din 
nou fără să lăsați un număr de telefon. De acum înainte, 
anunțați-l întotdeauna pe agentul dumneavoastră unde 
vă aflați. 

- Nu am un agent. 

- Voi rezolva și asta. 

Francesca își dădu seama că nu avea să existe o zână 
bună pentru ea. Nimeni care să aibă grijă de ea. Nici 
un contract magic care să apară în ultimul moment 
pentru a o salva. Îşi zări reflexia într-o oglindă pe care 
domnişoara Sybil o încadrase cu scoici. Părul îi era 
răvăşit, iar chipul - zgâriat și vânăt. Îşi cobori privirea și 
văzu praful și sângele uscat de pe braţe. Cum de crezu- 
se vreodată că putea trece prin viață doar prin puterea 
frumuseții ei? În n comparaţie cu Grace și Dallie, ea era 
de mâna a doua. Chloe se înșelase. Să arăţi frumos nu 
era de ajuns - exista întotdeauna cineva mai frumos. 
Întorcându-se, ieși în tăcere pe ușă, singură. 

Aproape o oră trecu înainte ca Naomi Tanaka să 
plece, şi Holly Grace să intre în dormitorul lui Dallie. 
Fusese o oarecare încurcătură legată de mașina pe care 
o închiriase Naomi şi care părea să fi dispărut în timp 
ce Naomi se afla în casă, iar domnișoara Sybil sfârșise 
prin a o conduce la singurul hotel din Wynette. Naomi 
promisese să o lase pe Holly Grace până a doua zi să se 
uite peste contract şi să se consulte cu avocatul ei. Nu 
că exista vreo îndoială în mintea lui Holly Grace în ceea 
ce privea semnarea. Suma de bani pe care i-o ofereau 
era uluitoare - o sută de mii de dolari pentru a nu face 
nimic altceva decât să se fâțâie în fața unei camere și să 
dea mâna cu oamenii pe la tejghelele din magazinele 
de parfumuri. Îşi amintea de zilele ei din Bryan, Texas, 
când locuia cu Dallie în căminul studenţesc şi încercau 
să strângă destui bani cât să poată cumpăra de mâncare. 

Îmbrăcată încă în cămașa albastră a lui Dallie şi 
ţinând câte o cană de cafea în fiecare mână, închise 
ușa dormitorului lui cu șoldul. Patul arăta ca o zonă 

de război, cu toate cuverturile trase și încâlcite în jurul 
şoldurilor lui. Nici măcar adormit Dallie nu părea să își 
găsească liniştea. Puse cana lui de cafea pe noptieră și 
apoi luă o gură dintr-a ei. 

Fata Sassy. Suna perfect pentru ea. Până și momentul 
era potrivit. Obosise să se lupte cu bătrâneii de la Insti- 
tutul de Siguranţă a Echipamentelor, se săturase să fie 
nevoită să muncească de două ori mai mult decât orici- 
ne altcineva ca să parcurgă aceeași distanță. Era pregătită 
pentru un nou început în viața ei, pentru șansa de a face 
bani mulţi. Cu mult timp în urmă, luase hotărârea ca, 
atunci când oportunitatea bătea la uşa ei, să stea pe loc 
şi să îi deschidă. 

Luându-și cafeaua cu ea la fotoliul vechi, se așeză și 
îşi puse piciorul peste genunchiul gol. Brăţara ei subțire 
din aur de pe gleznă prinse lumina soarelui, trimițând 
o reflexie șerpuită care umbla pe peretele de deasupra 
capului ei. Imagini strălucitoare îi trecură prin minte: 
îmbrăcăminte de firmă, haine de blană şi restaurante fai- 
moase din New York. După toată munca ei și toți acești 
ani în care se dăduse cu capul de pereţi, o șansă unică în 
viață îi aterizase în cele din urmă direct în poală. 

Cuibărind cana caldă în mână, privi către Dallie. 
Oamenii care știau despre vieţile lor separate și despre 
adresele de domiciliu diferite întrebau întotdeauna 
de ce nu divorțaseră. Nu puteau înţelege că lui Holly 
Grace și lui Dallie le plăcea să fie căsătoriți unul cu altul. 
Erau o familie. 

Privirea ei călători de-a lungul curbei puternice a gam- 
bei lui, a cărei vedere produsese odată atât de multe pof- 
te trupeșşti înlăuntrul ei. Când făcuseră dragoste ultima 
oară? Nu îşi amintea. Tot ce ştia era că, în minutul în 
care ea şi Dallie se așezau împreună pe pat, toate vechile 
lor necazuri se întorceau ca să îi bântuie. Holly Grace 
era din nou o tânără fată care avea nevoie de protecţie, 
iar Dallie era un soț adolescent care încerca disperat să 
susțină o familie în timp ce eșecul atârna deasupra lui 
ca un nor întunecat. Acum, când începuseră să își facă 

un obicei din a sta departe unul de patul celuilalt, desco- 
periseră ușurarea de a renunţa la acele părți vechi din ei 
înşişi. Amanți se găseau pe toate drumurile, hotărâseră 
ei în cele din urmă, dar prieteni foarte buni erau greu 
de găsit. 

Dallie gemu și se întoarse pe burtă. Îl lăsă în pace 
pentru alte câteva minute, în care el își împinse fața în 
perne și își întinse picioarele. În cele din urmă, se ridică 
şi merse să se aşeze pe marginea patului. Lăsând j jos cana 
ei, o ridică pe a lui. 

- Ţi-am adus niște cafea. Dă asta pe gât, şi îţi garantez 
că te vei simți aproape ca o ființă umană până săptămâ- 
na viitoare. 

El se lăsă pe pernele sprijinite de tăblia patului și, 
cu ochii pe jumătate închiși, întinse mâna. Ea îi dădu 
cana și apoi dădu la o parte claia ciufulită de păr blond 
care îi căzuse pe frunte. Chiar și cu părul ciufulit și bar- 
ba țepoasă reușea să arate splendid. Înfăţișarea lui de 
dimineaţă obișnuia să o scoată din sărite la începutul 
căsătoriei lor. Ea se trezea arătând ca o urgie, iar el ară- 
ta ca o vedetă de cinema. El îi spunea întotdeauna că 
era cea mai frumoasă dimineața, dar ea nu îl crezuse 
niciodată. Dallie nu era obiectiv când era vorba despre 
ea. Credea că era cea mai frumoasă femeie din lume, 
indiferent de cât de rău arăta. 

- Ai văzut-o pe Francie azi-dimineaţă? mormăi el. 

- Am văzut-o pentru vreo trei secunde în sufragerie 
cu ceva timp în urmă, și apoi a fugit. Dallie, nu vreau să 
îţi critic gustul în materie de femei, dar mie mi se pare 
nestatornică. Holly Grace se sprijini cu spatele de perne 
şi îşi ridică genunchii, chicotind la amintirea scenei din 
parcarea de la Roustabout. Dar chiar s-a luptat cu tine 
aseară, nu-i așa? Trebuie să îi acord credit pentru asta. 
Singura femeie pe care o știu care ar putea să se lupte cu 
tine de la egal la egal sunt eu. 

El întoarse capul și se uită urât la ea. 

- Mda? Asta nu este tot ce aveți în comun voi două. 
Amândouă vorbiţi afurisit de mult dimineaţa. 

Holly Grace îi ignoră starea de spirit proastă. Dallie 
era întotdeauna morocănos când se trezea, dar ei îi plă- 
cea să vorbească dimineața. Uneori, reușea să scoată de 
la el câteva sfaturi interesante dacă îl bătea la cap înainte 
să fie pe de-a-ntregul conştient. 

- Trebuie să îți spun că eu cred că este cea mai inte- 
resantă hoinară pe care ai cules-o după multă vreme - 
aproape mai bună decât clovnul acela care obișnuia să 
călătorească cu rodeoul. Skeet mi-a spus cum ţi-a distrus 
camera de motel în New Orleans. Cu siguranță, mi-ar 
fi plăcut să fi văzut asta. Își sprijini coatele pe perna de 
lângă capul lui și își vâri piciorul sub şold. Doar de curi- 
ozitate, de ce nu i-ai spus despre mine? 

El o ţintui cu privirea pentru o clipă pe deasupra că 
nii de cafea, apoi o retrase de la gură, fără să guste. 

- Nu fi ridicolă! Știa despre tine. Am vorbit tot timpul 
despre tine în faţa ei. 

- Asta a spus și Skeet, dar mă întreb dacă în vreuna 
dintre acele conversații s-a întâmplat să folosiți exact cu- 
vântul „soție“? _ 

- Bineînţeles. Sau poate a zis Skeet. Își trecu degetele 
prin păr. Nu știu... cineva a făcut-o. Poate domnișoa- 
ra Sybil. 

- Scuze, iubitule, dar mie mi s-a părut că atunci a au- 
zit vestea cea proastă pentru întâia oară. 

El puse nerăbdător cana jos. 

- La naiba, care este diferenţa? Francie este mult prea 
îndrăgostită de ea însăși ca să îi pese de oricine altcine- 
va. În ceea ce mă privește, este istorie. 

Holly Grace nu fu surprinsă. Lupta din parcare 
de noaptea trecută păruse cât se putea de mult a fi o 
despărţire finală... asta dacă nu cumva cei doi luptători 
se iubeau unul pe celălalt până la disperare, așa cum se 
iubiseră ea și Dallie. 

EI dădu brusc la o parte cuverturile și cobori din pat, 
purtând nimic altceva decât chiloţii lui albi din bumbac. 
Ea își permise să se bucure de priveliștea acelor mușchi 
încordaţi care se unduiau pe umerii lui și a puterii'din 

spatele coapselor lui. Se întrebă ce bărbat venise prima 
oară cu ideea că femeilor nu le plăcea să privească tru- 
purile bărbaţilor. Probabil vreun tocilar cu diplomă de 
doctorat, cu bărbie triplă şi burdihan. 

Dallie se întoarse și o surprinse studiindu-l. Se în- 
cruntă, deși ea ştiu că probabil lui îi plăcea asta. 

- Trebuie să dau de Skeet și să mă asigur că i-a dat 
bani pentru un bilet de avion către casă. Dacă umblă de 
una singură prea mult timp, cu siguranță intră în belele 
mai mari decât poate duce. 

Holly Grace îl privi cu mai multă atenţie, și un junghi 
neobișnuit de gelozie o lovi. Trecuse multă vreme de 
când nu o mai deranja că Dallie avea alte femei, mai ales 
din moment ce și ea adunase destui bărbați atrăgători. 
Dar nu îi plăcea ideea ca lui să îi pese prea mult de nici 
o femeie care nu avea aprobarea ei, lucru care arăta cât 
de îngustă la minte era. 

-Chiar ai plăcut-o, nu-i așa? 

- Era în regulă, răspunse el indiferent. 

Holly Grace voia să ştie mai multe, cum ar fi cât de 
bună putea să fie cu adevărat în pat Domnișoara Șic 
după ce Dallie avusese deja ce era mai bun. Dar ştia că 
el ar numi-o ipocrită, așa că, pentru moment, își lăsă cu- 
riozitatea deoparte. Şi apoi, acum, când el era în sfârșit 
treaz, putea să îi spună veştile cu adevărat importante. 
Schimbându-și poziția într-una cu picioarele încrucișate 
în mijlocul patului, îl aduse la curent cu felul în care 
decursese dimineața ei. 

Acesta reacționă cam așa cum se așteptase ea să o 
facă. Ea îi spuse că putea să se ducă direct în iad. 
El îi zise că se bucura pentru slujbă, dar că atitudinea 
ei îl deranja. 

- Atitudinea mea este doar treaba mea, la naiba, re- 
plică ea. 

- Într-o bună zi, vei afla că fericirea nu este împache- 
tată într-o bancnotă de un dolar, Holly Grace. Este la 
mijloc mult mai mult. 

- De când ai ajuns așa expert în materie de fericire? 
Ar trebui să fie destul de clar pentru oricine care nu are 
creierul pe jumătate mort că este mai bine să fii bogat 
decât sărac și că faptul că tu ai de gând să fii un eșec 
toată viața ta nu înseamnă că și eu voi fi. 

Continuară să se rănească unul pe altul în felul acesta 
pentru o vreme, apoi petrecură câteva minute țopăind 
prin dormitor, fără să vorbească. Dallie îi dădu un te- 
lefon lui Skeet; Holly Grace merse în baie și se îmbră- 
că. Pe vremuri, ar fi spart tăcerea lor de piatră făcând 
dragoste furios, încercând, fără succes, să își folosească 
trupurile ca să își rezolve toate problemele cărora mințile 
lor nu le puteau face față. Dar acum, nu se atinseră și, 
treptat, mânia lor își pierdu puterea. În cele din urmă, 
coborâră împreună și împărţiră restul cafelei făcute de 
domnișoara Sybil. 


Bărbatul din spatele volanului Cadillacului o înspăi- 
mânta pe Francesca, deși era chipeș într-un fel înfri- 
coșător. Avea păr negru ondulat, un trup solid și ochi 
negri furioși, care continuau să săgeteze nervos către 
oglinda retrovizoare. Avea sentimentul neplăcut că mai 
văzuse undeva chipul lui, dar nu reușea să își amintească 
unde. De ce nu se oprise pentru a se gândi cu mai multă 
claritate atunci când el se oferise să o ducă cu mașina? 
Ca o neghioabă, abia de se uitase la el; pur și simplu, 
urcase. Când îl întrebase ce făcea în fața casei lui Dallie, 
el îi spusese că era șofer şi că pasagerul lui nu mai avea 
nevoie de el. 

Încercă să își miște picioarele de sub pisică, dar aceas- 
ta își lăsă greutatea mai mult pe ele, iar ea renunță. 
Bărbatul o privi printr-un nor de fum de ţigară și apoi 
aruncă din nou un ochi în oglinda retrovizoare. Nervo- 
zitatea lui o deranja. Se purta ca un fugar. O făcu să se 
cutremure. Poate că nu era cu adevărat șofer. Poate că 
era o mașină furată. Dacă l-ar fi lăsat pe Skeet să o ducă 
la aeroport, asta nu s-ar fi întâmplat. Încă o dată, făcuse 

alegerea greșită. Dallie avusese dreptate de fiecare când 
spusese că nu avea pic de rațiune. 

Dallie... Își mușcă buza și își trase trusa de cosmetice 
mai aproape de șold. Cât timp stătuse amorțită în bu- 
cătărie, domnișoara Sybil urcase și îi adunase lucrurile. 
Apoi domnișşoara Sybil îi dăduse un plic ce conținea 
destui bani cât să cumpere un bilet de avion către Lon- 
dra, cât şi ceva pe lângă, ca să iasă din criză. Francesca 
privise țintă la plicul acela, știind că nu putea să îl ia, nu 
acum, când începuse să se gândească la lucruri precum 
mândrie și respect de sine. Dacă lua plicul, avea să fie 
doar o prostituată care era plătită pentru serviciile pre- 
state. Dacă nu îl lua... 

Luase plicul și simţise că ceva luminos și inocent mu- 
rise pentru totdeauna înlăuntrul ei. Nu putuse privi în 
ochii domnișoarei Sybil în timp ce strecurase banii 
în geantă. Încuietoarea făcuse zgomot, şi stomacul ei 
se răsculase. Dumnezeule, dacă era cu adevărat însărci- 
nată? Doar înghițind din greu reuși să se împiedice să 
verse felia de pâine prăjită pe care domnișoara Sybil o 
obligase să o mănânce. Vocea bătrânei fusese mai blân- 
dă decât de obicei când îi spusese că Skeet avea să o 
conducă la aeroport. 

Francesca clătinase din cap și anunţase cu cea mai 
arogantă voce a ei că își făcuse deja planuri. Apoi îna- 
inte să se umilească şi mai mult agățându-se de pieptul 
fragil al domnișoarei Sybil și rugând-o să îi spună ce să 
facă, îşi înșfăcase geanta și ieșise în fugă. 

Cadillacul lovi o groapă, aruncând-o într-o parte, iar 
ea își dădu seama că părăsiseră autostrada. Privi cu ochii 
mari la drumul desfundat, nepavat, care se întindea ca o 
panglică prăfuită peste ținutul întins și mohorât. Părăsi- 
seră ținutul deluros de ceva vreme. Nu ar fi trebuit să fie 
aproape de San Antonio până acum? Nodul din stomac 
i se strânse și mai tare. Cadillacul săltă din nou, iar pi- 
sica își schimbă poziția pe picioarele ei și ridică privirea 
către ea cu o încruntare nefastă, ca și cum ea, personal, 

ar fi fost vinovată de drumul cu hârtoape. După ce tre- 
cură alți câțiva kilometri, zise: 

- Eşti sigur că este bine? Drumul ăsta nu arată prea 
umblat. 

Bărbatul îşi aprinse o nouă ţigară de la cea veche, 
apoi înhăță harta ce se afla pe scaunul dintre ei. 

Francesca era acum mai înțeleaptă decât cu o lună 
în urmă și studie umbrele aruncate de câteva tufișuri 
crescute la întâmplare. 

- Vest! exclamă după câteva momente. Mergem spre 
vest. Asta nu este drumul spre San Antonio. 

- Este o scurtătură, zise el, aruncând harta. 

Ea simți că i se pune un nod în gâtlej. Viol... crimă... 
un criminal evadat și un trup de femeie mutilat părăsit 
pe marginea drumului. Nu mai putea să reziste. Avea 
inima frântă, era epuizată şi nu mai avea resurse să în- 
frunte o altă catastrofă. Cercetă zadarnic orizontul arid 
în speranța că avea să zărească o altă mașină. Tot ce putu 
să vadă fu degetul scheletic minuscul al unei antene ra- 
dio aflate la kilometri distanță. 

- Vreau să mă lași să ies, zise ea, încercând să își păs- 
treze un ton normal, ca și cum gândul de a fi ucisă pe un 
drum părăsit de către un fugar nebun era foarte departe 
de mintea ei. 

- Nu pot face asta, zise el. Apoi își întoarse privirea 
către ea, cu ochii duri ca marmura. Rămâi cu mine doar 
până când ne apropiem de granița mexicană, apoi te voi 
lăsa să pleci. 

Groaza i se încolăci ca un șarpe în capul pieptului. El 
trase adânc din țigară. 

- Uite ce este, nu îţi voi face rău, așa că nu ai de ce să 
fii neliniștită. Sunt o persoană pașnică. Trebuie doar 
să ajung la graniță, și vreau doi oameni în mașină, în 
loc de unul. Mai devreme, era o femeie cu mine, dar, 
în timp ce o aşteptam, a apărut o mașină de poliție pe 
stradă. Și apoi te-am văzut pe tine mergând pe trotuar 
cu geanta aia în mână... 

Dacă avusese de gând să o liniștească cu explicaţia lui, 
nu funcționă. Ea își dădu seama că el era cu adevărat 
un fugar, exact așa cum se temuse. Încercă să se stăpâ- 
nească, dar nu reuși. Când el încetini înaintea unei alte 
gropi, ea apucă mânerul ușii. 

- Hei! Apăsă frâna și o prinse de braţ. Mașina derapă, 
şi el opri brusc. Nu face asta. Nu îţi voi face rău. 

Încercă să își răsucească braţul și să scape de el, dar 
degetele lui îi mușcară brațul. Ea ţipă. Pisica sări în sus 
de pe podea, aterizând cu posteriorul pe piciorul ei și cu 
labele din față pe scaun. 

- Lasă-mă să ies! zise ea printre dinţi. 

El o ţinu strâns, vorbind cu ţigara prinsă în gură: 

- Hei, este în regulă. Trebuie doar să ajung aproape 
de graniță înainte să... 

Pentru ea, ochii lui păreau întunecaţi și amenințători. 

- Nu! urlă. Vreau să cobor! 

Degerele îi deveniseră neîndemânatice din cauza fri- 
cii, şi mânerul ușii refuza să se deschidă. Împinse mai 
tare, încercând să își împingă întregul trup în ușă. Pisica, 
deranjată de toată agitația, își arcui spinarea și scuipă, 
apoi își înfipse ghearele din față în coapsa bărbatului. 

Bărbatul urlă de durere și împinse animalul. Pisica 
mieună şi își înfipse ghearele și mai adânc. 

- Lasă-l în pace, strigă Francesca, întorcându-și atenția 
de la ușă la atacul asupra pisicii. 

Lovi braţul bărbatului în vreme ce pisica își menținu 
strânsoarea sângeroasă asupra piciorului lui, sâsâind și 
scuipând tot timpul. 

- la-o de pe mine! ţipă bărbatul. 

Ridică mâna ca să se apere și, din greșeală, lovi ţigara 
din gura lui. Înainte să apuce să o prindă, ţigara se agăță 
în gulerul deschis al cămășii sale. O lovi cu mâna, țipând 
când vârful aprins începu să îi ardă pielea. Cotul său 
lovi claxonul. Francesca îl lovi în piept. 

Pisica începu să se cațăre pe braţul lui. 

~ leşi de-aici! strigă el. 

Ea se repezi către mânerul ușii. De data asta, nu mal 
opuse rezistență și, când ușa se deschise larg, se aruncă 
afară, pisica sărind după ea. 

- Eşti nebună, ştii asta, femeie? strigă bărbatul, smul- 
gând ţigara din cămașă cu o mână și frecându-și piciorul 
cu cealaltă. 

Ea zări geanta abandonată pe scaun și se repezi îna- 
inte cu braţul întins, ca să o apuce. El văzu ce făcea ea 
şi imediat se lungi peste scaun și trase ușa, închizând-o 
înainte ca ea să poată ajunge. 

- Dă-mi geanta, ţipă ea. 

- La-o singură. 

El îi arătă degetul mijlociu, puse mașina în mișcare și 
apăsă pe accelerație. Cauciucurile se învârtiră, scuipând 
un nor gros de praf care o învălui imediat. 

-Geanta mea! ţipă ea. Am nevoie de geanta mea! 

Începu să alerge după Cadillac, înecându-se în praf 
şi strigând. Alergă până când mașina deveni un punct 
mic la orizont. Apoi se prăbuși în genunchi în mijlocul 
drumului. 

Inima îi pompa ca un piston în piept. Îşi tinu răsu- 
flarea şi izbucni în râs, un sunet sălbatic și spart, care 
cu greu putea fi considerat uman, Acum, o făcuse lată. 
Acum, o făcuse cu adevărat lată. Și de data asta nu era 
nici un salvator blond și chipeș care să îi sară în ajutor. 
Un sunet ca o răguşeală adâncă se auzi lângă ea. Era 
singură, cu excepția pisicii. 

Începu să tremure și își încrucișă brațele peste piept 
ca și cum ar fi putut să se adune. Pisica rătăci până la 
marginea drumului și începu să își croiască drum prin- 
tre tufișuri. Un iepure țâșni de după un pâlc de iarbă 
uscată. Simți cum bucăți din trupul ei zburau către cerul 
fierbinte, fără nori - bucăţi din braţele și picioarele ei, 
din părul ei, din fața ei... De când venise în țara asta, 
pierduse totul. Tot ce avusese. Tot ce era. Pierduse totul, 
şi acum se pierduse pe ea însăși... 

Versete întortocheate din Biblie îi invadară creierul, 
versete învățate pe jumătate de la dădace de mult uitate, 

ceva despre Saul pe drumul către Damasc, prăbușit în 
țărână, orbit și apoi renăscut. În momentul acela, Fran- 
cesca dorea să renască. Simţi țărâna de sub mâinile ei și 
isi dori un miracol care să o facă iar nouă, un miracol 
de proporţii biblice... o voce divină care să îi strige un 
mesaj. Așteptă, iar apoi ea, care nu se gândise niciodată 
să se roage, începu să se roage. 

- Te rog, Doamne... fă un miracol pentru mine. Te 
rog, Doamne... trimite-mi o voce. Trimite-mi un mesa- 
per... Rugăciunea ei fu aprigă și puternică, credința ei - 
credinţa disperării -, urgentă și fără margini. Dumnezeu 
avea să îi răspundă. Dumnezeu trebuia să îi răspundă. 
Aștepta ca mesagerul ei să apară într-o robă albă, cu o 
voce serafică, și să îi indice cărarea către o viață nouă. 
Mi-am învățat lecţia, Doamne. Serios. Nu voi mai fi ni- 
ciodată răsfăţată și egoistă. 

Așteptă, cu ochii închiși strâns și lacrimile făcând că- 
rări în praful de pe obrajii ei. Așteptă ca un mesager 
să îşi facă apariţia, şi în mintea ei începu să se formeze o 
imagine, la început vagă și apoi devenind mai solidă. Se 
chinui să caute în cele mai ascunse colțuri ale conştiinţei 
ei, se chinui să tragă cu ochiul la mesagerul ei. Se strădui 
și văzu... 

Scarlett O'Hara. 

O văzu zăcând în țărână pe Scarlett, a cărei siluetă se 
profila pe un deal în Tehnicolor. Scarlett strigând: 

- Dumnezeu îmi este martor, nu voi mai flămânzi 
niciodată. 

Francesca se înecă din cauza lacrimilor, și un hohot 
isteric de râs i se înălță din piept. Căzu din nou pe căl- 
câie și lăsă râsul să o consume. „Cât de tipic“, se gândi 
în sinea ei. Și cât de potrivit. Alţi oameni se rugau și 
primeau tunete și îngeri. Ea o primi pe Scarlett O'Hara. 

Se ridică şi începu să meargă, fără să știe unde mer- 
gea - pur şi simplu mișcându-se. Praful pluti ca pudra 
peste sandalele ei și i se așeză între degetele de la picioa- 
re. Simți ceva în buzunarul de la spate și, băgând mâna 
ca să verifice, scoase o monedă. Privi la moneda din 

mâna ei. Singură într-o țară străină, pe drumuri, posibil 
însărcinată - nu trebuia uitată calamitatea aceea care 
aştepta să aibă loc - stătea în mijlocul unui drum texan 
având doar hainele de pe ea, 25 de cenți în mână și o 
viziune a lui Scarlett O'Hara în minte. 

O euforie ciudată începu să o cuprindă - o îndrăznea- 
lä, senzaţia că avea posibilități nelimitate. Aceasta era 
America, țara tuturor posibilităților. Se săturase de ea 
însăși, se săturase de ceea ce devenise și era gata să o ia 
de la început. ŞI, în toată istoria civilizației, i se dăduse 
vreodată cuiva o astfel de oportunitate de a o lua de la 
capăt așa cum i se dădea ei în momentul acesta? 

Fiica lui Black Jack îşi cobori privirea către banii din 
mână, îi cântări greutatea pentru o clipă şi se gândi la 
viitor. Dacă acesta era să fie un nou început, nu avea 
să care nici un bagaj din trecut. 

Fără să își acorde o şansă de a se răzgândi, îşi retrase 
braţul și azvârli moneda. 

Ținutul era atât de întins, cerul atât de sus, încât nici 
măcar nu auzi când aceasta ateriză. 


capitolul 17 


Holly Grace se așeză pe banca verde de lemn de pe te- 
renul de antrenament și îl privi pe Dallie antrenându-și 
loviturile cu crosa de fier de doi. Era cel de-al patrulea lui 
coş de mingi şi încă lovea toate mingile către dreapta - 
nu o curbă puternică și frumoasă, ci o lovitură dreaptă 
şi urâtă. Skeet era tolănit la capătul celălalt al băncii, 
cu vechea lui pălărie Stetson trasă pe ochi ca să nu fie 
obligat să privească, 

-Ce a pățit? întrebă Holly Grace, împingându-și 
ochelarii de soare în vârful capului. L-am văzut jucând 
mahmur de multe ori, dar nu în halul ăsta. Nici mă- 
car nu încearcă să se corecteze; pur și simplu, loveşte în 
același fel iar și iar. 

- Tu ești cea care poate să îi citească gândurile, mor- 
măi Skeet. Tu să-mi spui. 

- Hei, Dallie, strigă Holly Grace, alea sunt cele mai 
proaste lovituri cu crosa de fier din întreaga istorie a gol- 
fului. De ce nu uiţi de englezoaică și nu te concentrezi 
să îţi câştigi traiul? 

Dallie aşeză o altă minge cu capul crosei sale de fier. 

- Ce ai zice să îți vezi de treaba ta? 

Ea se ridică şi îşi băgă spatele bluzei ei albe de bum- 
bac în betelia blugilor înainte de a merge până la el. 
Panglica roz trecută prin marginea brodată a bluzei se 
răsuci în bătaia vântului și se cuibări în golul dintre 
sânii ei. Când trecu pe lângă ultima zonă de joc, un 
bărbat care îşi exersa lovitura de începere se încurcă în 
balans și rată cu totul mingea. Ea îi aruncă un zâmbet 
obraznic şi îi spuse că s-ar descurca mult mai bine dacă 
şi-ar ține capul plecat. 

Dallie stătea în soarele de la începutul după-amie- 
zii, părul fiindu-i auriu în lumină. Ea îl privi printre 
ochii mijiţi. 

- Crescătorii ăia de bumbac din Dallas te vor curăța 
la sfârșitul săptămânii ăsteia, iubitule. Îi dau lui Skeet 
o bancnotă de 50 de dolari nouă-nouță și îi spun să îi 
parieze pe toți împotriva ta. 

Dallie se aplecă și luă sticla de bere care stătea în mij- 
locul grămezii de mingi. 

- Ce iubesc cu adevărat la tine, Holly Grace, este felul 
în care mă încurajezi de fiecare dată. 

Ea îi dădu o îmbrăţișare prietenească, bucurându-se 
de mirosul lui deosebit, o combinaţie dintre tricou de 
golf transpirat și mirosul umed de piele de la strângerea 
caldă a crosei. 

- Spun lucrurilor pe nume, iubitule, iar în clipa asta 
eşti de-a dreptul îngrozitor. Se îndepărtă și îl privi în 
ochi. Îţi faci griji pentru ea, nu-i așa? 

Dallie privi la semnul de la 230 de metri și apoi din 
nou la Holly Grace. 

- Mă simt răspunzător pentru ea, nu mă pot abţine. 
Skeet nu ar fi trebuit să o lase să plece în felul acela. O 
ştie cum este. Se lasă prinsă în filme cu vampiri, se bate 
în baruri și îşi vinde hainele cămătarilor. Doamne, s-a 
luptat cu mine în parcare azi-noapte, nu-i așa? 

Holly Grace studie bretelele subțiri albe de piele ale 
sandalelor sale şi apoi îl privi gânditoare. 

- Într-una dintre zilele astea trebuie să divorțăm. 

- Nu văd nici un motiv. Nu ai de gând să te căsătorești 
din nou, nu? 

- Bineînţeles că nu. Doar că... poate că nu este bine 
pentru nici unul din noi să continuăm astfel, folosin- 
du-ne de căsătoria noastră ca să ne ținem la distanță de 
orice alte implicări emoționale. 

El o privi suspicios. 

-Ai citit din nou revista Cosmo? 

- Asta pune capac! Trântindu-și ochelarii de soare la 
ochi, merse tropăind până la bancă și își însfăcă poşeta. 
Nu se poate discuta cu tine. Eşti atât de îngust la minte. 

- Te iau de la mama ta la șase, strigă Dallie după ea 
în timp ce aceasta se îndrepta către parcare. Poți să mă 
scoţi la o friptură. 

În timp ce mașina lui Holly Grace ieși din parcare, 
Dallie îi înmână lui Skeet crosa lui de fier de doi. 

- Haide să mergem pe teren să nimerim câteva găuri. 
Şi, dacă doar pare că mă gândesc să folosesc crosa aceea, 
scoate pur şi simplu o armă și împușcă-mă. 

Dar, chiar și fără crosa lui de fier de doi, Dallie jucă 
prost. Ştia care era problema, și nu avea nimic de-a 
face cu balansul sau cu lovitura lui. Avea prea multe 
femei în cap, asta era. li părea rău de Francie. Oricât în- 
cerca, nu îşi amintea să îi fi spus că era căsătorit. Totuși, 
asta nu era nicidecum o scuză pentru felul în care ea 
se purtase cu o noapte în urmă în parcare, ca și cum 
ei doi ar fi făcut deja analizele pentru căsătorie şi plă- 
tiseră un avans pentru verighete. La naiba, îi spusese 
că nu avea să devină ceva serios. Ce nu era în neregulă 
cu femeile când le spuneai direct în față că nu aveai 

să te însori niciodată cu ele, și ele dădeau din cap la fel de 
dulce ca o plăcintă și spuneau că au înțeles ce le spuneai 
şi că simțeau exact la fel, dar tot timpul își făceau planuri 
de căsătorie în minte? Era unul dintre motivele pentru 
care nu voia să divorțeze. Acesta și faptul că el şi Holly 
Grace formau o familie. 

După două punctaje mai mari decât era necesar la 
rând, Dallie puse capăt antrenamentului pentru ziua 
aceea. Scăpă de Skeet și apoi cutreieră de-a lungul tere- 
nului pentru o vreme, căutând sub tufişuri cu o crosă de 
fier de opt şi lovind mingi pierdute exact așa cum făcea 
când era copil. Scoțând o minge Top-Flite nouă-nou- 
tă de sub niște frunze, își dădu seama că trebuia să fie 
aproape ora șase și trebuia să facă duș și să se schimbe 
înainte de a trece să o ia pe Holly Grace. Avea să în- 
târzie, iar ea urma să se enerveze. Întârziase de atât de 
multe ori, încât Holly Grace renunţase în cele din urmă 
să se mai certe cu el. În urmă cu șase ani, întârziase. Tre- 
buiau să fie la pompele funebre la ora zece ca să aleagă 
un Coşciug, dar el nu își făcuse apariţia până la prânz. 

Clipi cu dificultate. Uneori, durerea îl tăia încă la 
fel de ascuţit și de iute ca un cuţit nou-nouţ. Uneori, 
mintea îi juca feste, și vedea chipul lui Danny la fel de 
limpede ca pe al lui. Şi apoi vedea grimasa aceea îngro- 
zitoare a lui Holly Grace de când îi spusese că băieţelul 
ei era mort, că el îl lăsase pe dulcele lor băiețel cu părul 
bălai să moară. 

Îşi retrase braţul şi lovi cu sete un mănunchi de ier- 
buri cu crosa lui de opt. Nu avea să se gândească la 
Danny. Avea să se gândească, în schimb, la Holly Grace. 
Avea să se gândească la toamna aceea de demult, când 
amândoi aveau 17 ani, toamna în care se stârniseră unul 
pe altul pentru întâia oară... 

- lato că vine! La naiba, Dallie, uită-te la sânii ăia! 
Hank Simborski se prăbuși pe zidul de cărămidă din 
spatele atelierului mecanic unde scandalagiii liceului 
Wynette se adunau în fiecare zi la prânz ca să fumeze. 
Hank se apucă cu mâna de piept şi îl lovi pe Ritchie 

Reilly cu cotul. Mor, Doamne! Mor! Lasă-mă să strâng o 
singură dată sânii ăia ca să mor un bărbat fericit! 

Dallie își aprinse cea de-a doua țigară Marlboro de 
la mucul celei dintâi și privi prin fum la Holly Grace 
Cohagan, care mergea către ei cu nasul în vânt și cartea 
de chimie strânsă cu putere pe bluza ei ieftină din bum- 
bac. Părul îi era dat la o parte de pe față cu o bentiță 
lată galbenă. Purta o fustă bleumarin și ciorapi albi cu 
model cu diamant ca aceia pe care îi văzuse el întinși 
pe o pereche de picioare de plastic în vitrina de la 
Woolworth. Nu o plăcea pe Grace Cohagan, deși era cea 
mai frumoasă fată din anul trei de la liceul Wynette. Se 
purta cu superioritate față de restul lumii, lucru care îl 
făcea să râdă, pentru că toată lumea ştia că ea și mama 
ei trăiau de pe urma milei unchiului ei, Billy T. Denton, 
farmacist la Purity Drugs. Dallie și Holly Grace erau sin- 
gurii copii cu adevărat săraci din ultimul an de liceu, dar 
ea se purta ca și cum ar fi fost la același nivel cu ceilalți, 
pe când el își pierdea timpul cu indivizi ca Hank Sim- 
borski și Ritchie Reilly, aşa că toată lumea știa că lui nu 
îi păsa nici cât negru sub unghie. 

Ritchie se îndepărtă de perete şi înaintă ca să atragă 
atenția fetei, umflându-și pieptul ca să compenseze fap- 
tul că ea era cu un cap mai înaltă decât el. 

- Hei, Holly Grace, vrei o ţigară? 

Hank sări și el în faţă, încercând să se arate intere- 
sant, dar fără să reușească, pentru că faţa începuse să i 
se înroșească. 

-la una de la mine, îi oferi el, scoțând un pachet de 
Winston. 

Dallie îl privi pe Hank ridicându-se pe vârfuri, încer- 
când să pară mai înalt, lucru care tot nu fu de ajuns 
pentru a ajunge la aceeași înălțime cu o amazoană ca 
Holly Grace Cohagan. 

Ea îi privi pe amândoi ca și cum ar fi fost un mal- 
dăr de rahat de câine și dădu să treacă mai departe. 
Atitudinea ei îl scoase din sărite pe Dallie. Doar pen- 
tru că Ritchie și Hank intrau în mici belele din când 

în când şi nu erau în clasa pregătitoare pentru facultate 
nu însemna că ea trebuia să îi trateze ca pe niște viermi 
sau ceva asemănător, mai ales din moment ce ea purta 
dres cumpărat din magazinul cu lucruri ieftine și o fustă 
veche jerpelită pe care o văzuse purtând-o de sute de ori 
până atunci. Cu ţigara atârnând în colțul gurii, Dallie 
înaintă fudul, cu umerii aplecaţi în gulerul jachetei lui 
de blugi și ochii mijiţi din cauza fumului, cu o expre- 
sie răutăcioasă și dură pe chip. Chiar și fără tocurile de 
cinci centimetri ale cizmelor lui de cowboy scâlciate, era 
singurul băiat din clasa terminală destul de înalt încât 
să o facă pe Holly Grace Cohagan să privească în sus. 

Păși direct în calea ei și își arcui buza de sus cu o urmă 
de zeflemea, în aşa fel încât ea să ştie exact cu ce fel de 
şmecher avea de-a face. 

- Amicii mei ți-au oferit o țigară, zise, cu o voce suavă 
şi joasă. 

Ea își arcui imediat buza. 

- Lam refuzat. 

El miji ochii și mai mult din cauza fumului și păru 
şi mai dur. Era vremea ca ea să își aducă aminte că era 
în spatele școlii, cu un bărbat adevărat, și că nici unul 
dintre băiețeii aceia de liceu curați ca lacrima, cărora le 
curgeau mereu balele după ea, nu era prin preajmă ca 
să îi sară în ajutor. 

- Nu am auzit când ai spus „nu, mulțumesc“, zise el 
tărăgănat. 

Ea îşi ridică bărbia și îl privi direct în ochi. 

- Am auzit că ești poponar, Dallie. Este adevărat? 
Cineva a spus că ești așa frumușel, încât o să te propună 
pentru titlul de regină a balului. 

Hank şi Ritchie chicotiră. Nici unul din ei nu avea cu- 
rajul să îl necăjească pe Dallie în legătură cu înfățișarea 
lui, din moment ce el îi bătuse de prima oară când în- 
cercaseră să o facă, dar asta nu însemna că nu se puteau 
bucura să asiste atunci când altcineva îl ataca. Dallie 
își încleştă dinţii. Îşi ura chipul şi făcuse tot posibilul 
să îl strice cu o expresie posacă. Până atunci, numai 

domnișoara Sybil Chandler îl citise. Iar el intenţiona să 
păstreze lucrurile astfel. 

-Nu ar trebui să dai ascultare bârfelor, zise el batjoco- 
ritor. Știu că eu nu am plecat urechea când am auzit că 
te duci cu orice băiat bogat din clasa terminală. 

Era o minciună. Parte din atracția lui Holly Grace stă- 
tea în faptul că nimeni nu reuşise să ajungă mai departe 
de câteva pipăieli neterminate și niște săruturi cu limba. 

Încheieturile degetelor ei se albiră treptat în timp ce 
își strângea cartea de chimie, dar, în afară de asta, nu 
trădă nici măcar o tresărire de emoție față de cele spuse 
de el. 

- Din păcate, nu vei fi niciodată unul dintre ei, îl bat- 
jocori ea. _ 

Atitudinea ei îl înfurie. Îl făcu să se simtă mic şi lipsit 
de importanță, mai puţin bărbat. Nici o femeie nu ar 
fi vorbit astfel cu tatăl lui, Jaycee Beaudine, și nici o 
femeie nu avea să vorbească astfel cu el. Își mișcă 
trupul mai aproape, ca să o poată domina, iar ea să sim- 
tă amenințarea celor 182 de centimetri de oțel masculin 
gata să o doboare. Ea făcu iute un pas într-o parte, dar el 
fu mai rapid. Aruncându-și ţigara pe asfalt, păși alături 
de ea și apoi se apropie și mai mult, în așa fel încât ea fu 
nevoită fie să se retragă, fie să se lovească de el. Treptat, 
o înghesui cu spatele de zidul din cărămizi. 

În spatele lui, Hank și Ritchie scoteau zgomote ples- 
căind din buze și fluierând, dar Dallie nu le dădu nici o 
atenţie. Holly Grace își ținea încă strâns în mâini cartea 
de chimie, așa că, în loc să îi simtă pe pieptul lui sânii, 
simți doar colțurile tari ale cărții şi conturul încheietu- 
rilor degetelor ei. Își sprijini mâinile de zid de o parte 
şi de alta a capului ei și se aplecă peste ea, țintuindu-i 
şoldurile de perete cu ale lui și încercând să nu bage în 
seamă mirosul dulce al părului ei blond lung, care îi 
amintea de flori și de aer proaspăt de primăvară. 

- Nu ai şti ce să faci cu un bărbat adevărat, îi spuse 
el zeflemitor, mișcându-și coapsele pe trupul ei. Și ești 

prea ocupată să te lupți să scoţi pantalonii de pe băieții 
ăia bogați ca să afli. 

Așteptă ca ea să cedeze, să își coboare ochii aceia 
albaștri limpezi și să pară supărată, ca să îi poată da 
drumul. 

- Eşti un porc! scrâșni ea, înfruntându-l cu o privire 
încruntată. 

- lar tu ești prea ignorantă ca să știi cât de demnă de 
milă ești. 

Ritchie și Hank începură să huiduie. Lui Dallie îi ve- 
nea să le dea un pumn... să îi dea ei un pumn... Avea să 
o oblige să aibă de-a face cu el! 

- Așa carevasăzică!? o luă în derâdere. 

Pe nepusă masă, își lăsă mâna să îi alunece pe par- 
tea ei laterală către tivul fustei ei bleumarin, ţinându-i 
trupul țintuit de zid ca să nu poată scăpa. Ea clipi. Pleoa- 
pele i se deschiseră și i se închiseră o dată, de două ori. 
Nu spuse nimic, nu se zbătu. El își ridică mâna pe sub 
fusta ei și îi atinse piciorul prin dresul alb cu model cu 
diamante, fără să își îngăduie să se gândească la cât de 
mult dorise să îi atingă picioarele, la cât timp petrecuse 
visând la acele picioare. 

Ea își încleștă bărbia și scrâșni din dinţi, dar nu scoa- 
se o vorbă. Era tare ca fierul, gata să se lupte cu orice 
bărbat care se uita la ea. Dallie se gândi că probabil ar 
fi putut să o posede chiar atunci, lipită de zis. Ea nici 
măcar nu i se împotrivea. Probabil și-o dorea. Asta îi 
spusese Jaycee - că femeilor le plăcea un bărbat care lua 
ceea ce dorea. Skeet zisese că nu era adevărat, că femeile 
doreau un bărbat care să le respecte, dar poate că Skeet 
era prea moale. 

Holly Grace îl privi încruntată, şi ceva bubui cu pu- 
tere în pieptul lui. Își încovoie mâna mai aproape de 
interiorul coapsei ei. Ea nu schiță nici o mișcare. Chipul 
ei era imaginea întruchipată a sfidării. Totul la ea îi spu- 
nea cât de dură era: ochii ei, nările umflate și încleștarea 
fălcilor. Totul, cu excepția micului tremur de neputinţă 
din colțul gurii ei. 

Se îndepărtă brusc de ea, vârându-și mâinile în bu- 
zunarele blugilor și plecându-și umerii. Ritchie şi Hank 
râseră pe înfundate. Prea târziu, el își dădu seama că ar 
fi trebuit să se fi mișcat mai încet. Acum, părea că ea îl 
învinsese, ca și cum el fusese cel care se retrăsese. Îl privi 
ca şi cum era un gândac pe care tocmai îl storcise sub 
picior și apoi se îndepărtă. 

Hank şi Ritchie începură să îl șicaneze, aşa că el înce- 
pu să spună cum ea practic o cerșea și că ar fi norocoasă 
dacă el s-ar hotări vreodată să i-o dea. Dar, în tot timpul 
în care vorbea, stomacul lui se tot revolta ca și cum ar 
fi mâncat ceva stricat, iar el nu putea uita acel tremur 
neputincios care mișcase colțul gurii ei moi și roz. 

În seara aceea, se trezi pierzându-și timpul pe aleea de 
lângă Purity Drugs, unde ea lucra pentru unchiul 
ei, după şcoală. Își sprijini umerii de peretele farmaciei, 
îşi îngropă călcâiul cizmei în țărână şi se gândi că ar fi 
trebuit să se întâlnească cu Skeet pe terenul de antre- 
nament în clipa aceea și să exerseze lovituri cu crosa 
lui de lemn de trei. Numai că în clipa asta nu îi păsa 
de golf, sau să îi tragă pe sfoară pe băieţii de la club, 
sau de orice altceva în afară de a se revanșa în ochii lui 
Holly Grace Cohagan. 

Un grilaj de ventilație era fixat în peretele exterior 
al farmaciei, la câțiva zeci de centimetri deasupra capu- 
lui lui. Din când în când, auzea câte un sunet venind 
din depozitul aflat de cealaltă parte - o cutie scăpată, 
Billy T. strigând o comandă, țârâitul îndepărtat al tele- 
fonului. Treptat, sunetele se stinseseră odată cu apro- 
pierea orei de închidere, până când putea auzi glasul lui 
Holly Grace atât de clar, încât ea ar fi putut să se afle 
chiar sub grilaj. Ă 

- Poţi să pleci înainte, Billy T. Incui eu. 

-Nu mă grăbesc, iubito. 

În imaginaţia lui, Dallie putea să îl vadă pe Billy T. 
cu halatul lui alb de farmacist și cu fața roșie privind de 
sus la liceenii care veneau să cumpere prezervative. Billy 
T. scotea un pachet de prezervative Trojan de pe raftul 

din spatele lui, îl punea pe tejghea și apoi, ca o mâţă 
jucându-se cu un șoarece, îl acoperea cu mâna şi spunea: 

- Dacă vei cumpăra astea, Til îi va spune mamei tale. 

Billy T. încercase tâmpenia asta cu Dallie prima oară 
când acesta intrase în farmacie. Dallie îl privise drept 
în ochi şi îi spusese că le cumpăra ca să își poată regula 
mama. Asta îi închisese gura lui Billy T. 

Vocea lui Holly Grace pluti prin aerisire. 

- Atunci, plec acasă, Billy T. Am mult de învăţat pen- 
tru mâine. 

Vocea îi suna ciudat, încordată și din cale-afară de 
politicoasă. 

- Nu încă, iubito, răspunse unchiul ei cu voce mie- 
roasă. Toată săptămâna te-ai furişat de lângă mine. Ușa 
de la intrare este bine încuiată. Hai vino încoace acum! 

- Nu, Billy T., eu nu... 

Se întrerupse brusc, ca și cum ceva i se aşezase 
pe gură. 

Dallie îşi îndreptă spinarea lipită de perete, cu inima 
bubuindu-i în piept. Auzi sunetul inconfundabil al unui 
geamăt şi își închise strâns ochii. Doamne... de aia îi 
ţinea la distanță pe toți băieţii de la școală. I se dăruia 
unchiului ei. Propriului ei unchi. 

O furie incandescentă îl cuprinse. Fără să aibă vreo 
idee de ce avea să facă odată ce se afla înăuntru, se arun- 
că în ușa din spate și o deschise larg. Cutii goale de 
carton și pachete cu șerveţele și hârtie igienică erau ali- 
niate de-a lungul pereţilor coridorului din spate. Clipi, 
ajustându-și ochii la lumina slabă. Camera de depozitare 
era la stânga lui, cu ușa întredeschisă, iar el putu auzi 
vocea lui Billy T. 

- Eşti așa frumoasă, Holly Grace. Da... O, da... 

Mâinile lui Dallie se strânseră pumn pe lângă 
corp. Merse către ușă şi privi înăuntru. Simţi că i se 
face greață. 

Holly Grace era întinsă pe o canapea veche stricată, 
cu dresul ei alb de la Woolworth coborât în jurul glez- 
nelor și cu una dintre mâinile lui Billy T. sub fusta ei. 

Billy T. era îngenuncheat lângă canapea, gâfâind ca un 
motor cu aburi în vreme ce încerca să îi tragă dresul mai 
jos şi să o pipăie în acelaşi timp. Era cu spatele la ușă, 
așa că nu îl putu vedea pe Dallie privindu-i. Holly Grace 
stătea lungită cu capul întors către uşă și ochii închiși 
strâns, ca şi cum nu voia să piardă nici un minut din 
ceea ce îi făcea bătrânul Billy T. 

Dallie nu putu să își mute privirea și, în timp ce pri- 
vea, ultima fărâmă de sentimente romantice pe care ar fi 
putut să le aibă față de ea muri. Billy T. îi scoase dresul și 
începu să bâjbâie cu nasturii bluzei ei. În cele din urmă, 
o desfăcu brusc și îi împinse sutienul în sus. Dallie zări 
pentru o clipă unul din sânii lui Holly Grace. Forma era 
distorsionată din cauza apăsării sutienului, însă putu să 
vadă că era rotund și plin, exact așa cum își imaginase 
el, cu un sfârc închis la culoare încreţit tot. 

- Ah, Holly Grace, gemu Billy T., îngenuncheat încă 
pe podea în faţa ei. li ridică fusta până la talie şi se chi- 
nui cu partea din față a pantalonilor lui. Spune-mi cât 
de mult ţi-o dorești. Spune-mi cât de bun sunt. 

Dallie simți că îi venea să verse, dar nu se putu mișca. 
Nu putea întoarce spatele priveliștii acelor graţioase 
picioare lungi întinse atât de ciudat pe canapea. 

- Spune-mi, zicea Billy T. Spune-mi cât de mult ai ne- 
voie de asta, iubito. 

Holly Grace nu deschise ochii și nu scoase o vorbă. 
Ci doar își întoarse chipul în vechea pernă cu carouri 
de pe canapea. Dallie simți o înţepătură care îi traversă 
spinarea, un fior care se strecura pe pielea lui ca și cum 
cineva tocmai îi călcase pe mormânt. 

- Spune-mi! zise Billy T., mai tare de data asta. 

Și apoi, pe neașteptate, își retrase pumnul și o lovi 
în stomac, 

Ea scoase un îngrozitor strigăt sugrumat și trupul i se 
convulsionă. Dallie simţi ca și cum pumnul lui Jaycee 
tocmai aterizase în stomacul lui, și în capul lui explodă 
o bombă. Sări înainte, cu fiecare nerv din trupul lui 
gata să explodeze. Billy T. auzi un sunet şi se întoarse, 

dar, înainte să apuce să se miște, Dallie îl împinsese pe 
podeaua de ciment. Billy T. ridică privirea către el, cu 
fața lui grasă încrețită de uimire, ca un personaj negativ 
dintr-o carte de benzi desenate. Dallie își retrase piciorul 
şi îl lovi cu putere în abdomen. 

- D-derbedeule, icni Billy T., ţinându-se de abdomen 
şi încercând în același timp să scoată vorbele. Derbedeu 
mâncător de ra-rahat... 

- Nu! strigă Holly Grace, când Dallie dădu să îl lo- 
vească din nou. Sări de pe canapea şi alergă spre Dallie, 
prinzându-i brațul când el rămase pe loc. Nu, nu face 
asta! Chipul ei era contorsionat de frică, în timp ce în- 
cerca să îl tragă către ușă. Nu înţelegi, strigă ea. Nu faci 
decât să înrăutățeşti lucrurile! 

Dallie îi vorbi foarte liniștit: 

- Acum, adună-ți hainele şi ieși pe coridor, Holly 
Grace. Eu și Billy T. o să avem o mică discuție. 

- Nu... te rog... 

- Acum, dă-i drumul! 

Ea nu făcu nici o mișcare. Deşi Dallie nu se putea 
gândi la nici un alt lucru pe care ar fi dorit să îl facă 
mai mult decât să privească la frumosul ei chip lovit, se 
forță să îl privească în schimb pe Billy T. Deși Billy T. 
cântărea cu vreo 50 de kilograme mai mult, farmacistul 
era tot numai grăsime, și Dallie se gândi că nu ar avea 
vreo dificultate să îl bată măr. 

Billy T. păru să ştie şi el asta, pentru că ochii lui mici 
ca de porc erau deformaţi de frică, în timp ce se chinuia 
cu fermoarul de la pantaloni și încerca să se ridice. 

- Scoate-l de aici, Holly Grace, gâfâi el. Scoate- de aici 
sau te fac să plăteşti pentru asta. 

Holly Grace apucă brațul lui Dallie, trăgându-l atât 
de tare către ușă, încât lui îi fu greu să își păstreze 
echilibrul. 

- Pleacă, Dallie, se rugă ea, vocea fiindu-i întreruptă 
de icnete înfricoșate. Te rog... te rog să pleci... 

Era desculță, iar bluza îi era desfăcută. În timp ce se 
eliberă din strânsoarea ei, el văzu o echiroză galbenă 

pe partea interioară a sânului ei, și gura i se uscă de 
teama din copilărie. Întinse mâna și dădu la o parte blu- 
za de pe sânul ei, şoptind un blestem încet când văzu 
rețeaua de vânătăi care întina pielea ei, unele dintre ele 
vechi şi estompate, altele proaspete. Ochii ei erau larg 
deschişi și chinuiţi, implorându-l să nu spună nimic. 
Dar, pe măsură ce el privi în ei, rugămintea dispăru şi 
fu înlocuită de sfidare. Îşi închise partea din față a bluzei 
şi se uită la el cu o privire încruntată de parcă el tocmai 
aruncase un ochi în jurnalul ei intim. 

Glasul lui Dallie fu doar o șoaptă: 

- El ţi-a făcut asta? 

Nările ei se dilatară. 

- Am căzut. Își linse buzele, şi o parte din sfidarea ei 
se stinse când ochii îi țâșniră nervos către unchiul ei. 
Este... este în regulă, Dallie. Eu şi Billy T... Este... este 
în regulă. 

Dintr-odată, chipul ei păru să se prăbușească, iar el 
putu să simtă greutatea nefericirii ei ca şi cum ar fi fost 
a lui. Se îndepărtă de ea cu un pas, către Billy T., care 
se ridicase, deși stătea încă ușor aplecat în față, ținân- 
du-se de abdomenul lui de porc. 

- Ce i-ai spus că îi vei face dacă vorbește? întrebă 
Dallie. Cum ai ameninţat-o? 

-Nu este deloc treaba ta, la dracu”, zise batjocoritor 
Billy T., încercând să se apropie de ușă. 

Dallie îi blocă drumul. 

-Ce a zis că o să îţi facă, Holly Grace? 

- Nimic. Vocea ei păru plată. Nu a spus nimic. 

- Dacă şoptești o singură vorbă despre asta, îl voi che- 
ma pe șerif să te ia, spuse Billy T. către Dallie. Voi zice 
că ai intrat prin efracție în farmacia mea. Toată lumea 
din orașul ăsta ştie că eşti un derbedeu, și va fi cuvântul 
tău împotriva cuvântului meu. 

-Chiar așa? 

Fără nici un avertisment, Dallie ridică o cutie de car- 
ton pe care scria „fragil“ şi o azvârli cu toată puterea în 
peretele din spatele capului lui Billy T. Sunetul sticlei 

sparte răsună în depozit. Holly Grace își ţinu răsuflarea, 
iar Billy T. începu să blesteme. 

-Ce a spus că îţi va face, Holly Grace? întrebă din 
nou Dallie. 

- N-nu știu. Nimic. 

El aruncă cu o altă cutie în perete. Billy T. lăsă să îi 
scape un urlet de furie, dar era prea laș ca să se pună cu 
puterea tinerească a lui Dallie. 

- Încetează cu asta! ţipă cu glas ascuțit. Încetează în 
clipa asta! Sudoarea îi apăruse pe toată fața şi vocea îi 
devenise ascuțită din cauza furiei neputincioase. Înce- 
tează, mă auzi?! 

Dallie avea chef să își îngroape pumnii în grăsimea 
aceea moale, să îl lovească pe Billy T. cu pumnii până 
când nu mai rămânea nimic, dar ceva dinlăuntrul lui îl 
reținu. Ceva din interiorul lui ştia că cel mai bun mod 
de a o ajuta pe Holly Grace era să spargă conspirația 
tăcerii pe care Billy T. o folosea ca să o ţină prizonieră. 

Ridică o altă cutie de carton și o cântări în mâini. 

- Am la dispoziţie tot restul nopții, Billy T., iar tu ai 
aici un depozit întreg pe care să îl distrug. 

Azvârli cutia de perete. Aceasta se desfăcu, şi o 
mulțime de sticle se sparseră, umplând aerul cu mirosul 
înțepător de spirt pentru frecții. 

Holly Grace fusese tensionată pentru prea multă vre- 
me şi izbucni prima. 

- Încetează, Dallie! Ajunge! Îţi voi spune, dar apoi tre- 
buie să îmi promiți că vei pleca. Promite-mni! 

- Promit, minţi el. 

- Este... este vorba despre mama. Expresia de pe fața 
ei îl implora să înțeleagă. O va goni pe mama dacă spun 
ceva! Chiar o va face. Nu îl cunoşti. 

Dallie o văzuse pe Winona Cohagan prin oraș de câ- 
teva ori, şi aceasta îi amintise de Blanche DuBois, un 
personaj dintr-una dintre piesele pe care domnișoara 
Chandler i le dăduse să le citească pe timpul verii. Dis- 
trată şi frumoasă într-un mod şters, Winona tresărea 
când vorbea, scăpa pachete, uita numele oamenilor şi, 

în general, se purta ca o nebună incompetentă. Ştia că 
era sora soției invalide a lui Billy T. și auzise că aceasta 
avea grijă de doamna Denton cât timp Billy T. muncea. 

Holly Grace continuă, dându-și frâu liber vorbelor. 
Ca apa dintr-un stăvilar care se spărsese în cele din 
urmă, nu se mai putu abţine: 

- Billy T. zice că mama nu este sănătoasă la cap, dar 
asta nu este decât o minciună. Este doar puțin aiurită. 
Dar el zice că, dacă nu fac tot ce doreşte el, o va alunga, 
o va închide într-un spital de boli mintale. Odată ajunşi 
în locurile acelea, oamenii nu mai pleacă niciodată de 
acolo. Nu înţelegi? Nu îl pot lăsa să îi facă asta mamei. 
Ea are nevoie de mine. 

Dallie ura să vadă acea privire neajutorată în ochii 
ei şi aruncă o altă cutie de perete pentru că el însuși nu 
avea decât 17 ani și nu era tocmai sigur ce putea face 
ca acea privire să dispară. Dar descoperi că distrugerea 
nu era de ajutor, așa că ţipă la ea. 

- Să nu mai fii niciodată așa fraieră, mă auzi, Holly 
Grace? Nu o va închide pe mama ta. Nu va face 
nici pe dracu’ pentru că, dacă o face, îl voi ucide cu 
mâinile goale. 

Ea încetă să mai semene atâta cu un căţeluș bătut, 
dar el putu să vadă că Billy T. o agresase de prea multă 
vreme şi că ea încă nu îl credea. El își făcu drum printre 
cioburi şi apucă umerii jachetei albe de farmacist a lui 
Billy T. Billy T. scânci şi ridică mâinile ca să îşi protejeze 
capul. Dallie îl scutură. 

-Nu o vei mai atinge niciodată, nu-i așa, Billy T? 

- Nu! bălmăji acesta. Nu, nu o voi mai atinge! Dă-mi 
drumul! Fă-l să îmi dea drumul, Holly Grace! 

- Ştii că, dacă o mai atingi vreodată, voi veni să îţi vin 
de hac, nu-i așa? 

- Da... eu... 

- Ştii că te voi ucide dacă o mai atingi o dată. 

- Ştiu! Te rog... 

Dallie făcu ceea ce își dorise încă de când se uita- 
se prima oară în depozit. Își luă avânt şi lovi fața grasă 

ca de porc a lui Billy T. Apoi mai lovi de șase ori, până când 
văzu destul sânge cât să îl facă să se simtă mai bine. Se 
opri înainte ca Billy T. să leşine şi se apropie foarte tare 
de fața acestuia. 

- Dă-i drumul și cheamă poliţia să mă ia, Billy T. Dă-i 
drumul și pune să fiu arestat, pentru că, în timpul în 
care voi sta în acea celulă din biroul şerifului, voi spune 
tuturor celor pe care îi cunosc despre trucurile tale mur- 
dare pe care le-ai jucat aici. Voi spune fiecărui polițist 
pe care îl văd și fiecărui avocat. Le voi spune oamenilor 
care îmi mătură celula și ofițerului care investighează 
cazul meu. Nu va dura mult până să se ducă vorba. Oa- 
menii se vor preface că nu cred, dar se vor gândi la asta 
de fiecare dată când se vor uita la tine și se vor întreba 
dacă este adevărat. 

Billy T. nu spuse nimic. Zăcu doar acolo, scâncind și 
încercând să își țină fața sângerândă în palmele mâinilor 
lui mici şi îndesate. 

- Haide, Holly Grace! Noi doi trebuie să vorbim 
cu cineva. 

Dallie îi ridică pantofii și dresul şi, luând-o blând de 
braţ, o conduse afară din depozit. 

Dacă se aștepta la recunoștință din partea ei, ea îl 
anunță imediat cât de mult se înșela. Când auzi ce avea 
el de gând, începu să țipe la el. 

- Ai promis, mincinosule! Ai promis că nu vei spune 
nimănui! 

El nu zise nimic, nu încercă să-i explice, pentru că 
putea să vadă frica din ochii ei și îşi dădu seama că, dacă 
ar fi fost în locul ei, ar fi fost și el speriat. 


Winona Cohagan își răsuci mâinile în volanul 
șorțului ei roz cu zorzoane în timp ce şedea în sufra- 
geria casei lui Billy T., ascultându-l pe Dallie vorbind. 
Holly Grace stătea în picioare lângă scară, cu buzele 
palide și cu fața trasă, ca și cum i-ar fi venit să moa- 
ră de ruşine. Pentru întâia oară, Dallie își dădu seama 
că ea nu plânsese nici măcar o clipă. Din momentul 

în care el dăduse buzna în depozit, ea rămăsese cu ochii 
uscați și şocată. 

Winona nu pierdu nici un pic de timp pentru a-l 
interoga pe vreunul din ei, așa încât Dallie pricepu că 
undeva, în adâncul inimii ei, suspectase că Billy T. era 
un pervers. Dar nefericirea tăcută din ochii ei îi spuse 
că ea nu avea nici cea mai mică idee că fiica ei fusese 
victima acestuia. De asemenea, văzu din capul locului că 
Winona o iubea pe Holly Grace și că nu avea să permită 
nimănui să îi rănească fiica, indiferent de prețul pe care 
îl avea de plătit. Când, în cele din urmă, păși către uşa 
de la intrare, se gândi că Winona, cu toată aiureala ei, 
avea să facă ceea ce trebuia. 

Holly Grace nu îl privi când el plecă şi nici nu îi 
mulțumi. 

În următoarele câteva zile, ea lipsi de la școală. El, 
Skeet și domnișoara Sybil făcură după ore o vizită la Pu- 
rity Drugs. În mare parte, o lăsară pe domnișoara Sybil 
să vorbească, şi, când aceasta termină, Billy T. pricepu 
că nu mai putea sta în Wynette. 

Când, în cele din urmă, Holly Grace veni din nou 
la școală, privi direct prin Dallie, ca și cum acesta nu 
exista. El nu voia ca ea să ştie cât de rănit era de atitudi- 
nea ei arogantă, așa că flirtă cu cea mai bună prietenă a 
ei şi se asigură că se aflau în preajma lui fete frumoase de 
fiecare dată când credea că era posibil să o întâlnească. 
Nu funcționă așa bine cum spera el, pentru că, de fie- 
care dată când o întâlnea, aceasta avea alături de ea un 
licean bogat. Totuși, uneori i se părea că surprindea o 
urmă de tristețe și îmbătrânire în ochii ei, aşa că, în cele 
din urmă, își înghiți mândria și merse la ea să o întrebe 
dacă voia să meargă cu el la banchet. O întrebă ca şi cum 
nu i-ar fi păsat prea mult dacă ea accepta sau nu, ca și 
cum îi făcea o favoare ei fie şi numai gândindu-se să o 
însoţească. Dorea să se asigure că, atunci când ea avea 
să îl refuze, ea urma să înțeleagă că lui nu îi păsa nici 

cât negru sub unghie și că o întrebase doar pentru că nu 
avea nimic mai bun de făcut. 
Ea zise că voia să meargă cu el. 


capitolul 18 


Holly Grace ridică privirea către ceasul cu pendul de 
pe șemineu şi înjură printre dinţi. Dallie întârzia, ca 
de obicei. Ştia că ea pleca la New York peste două 
zile și că nu aveau să se mai vadă pentru o vreme. Chiar 
nu putea şi el să ajungă la timp măcar o dată? Se întrebă 
dacă nu cumva el pornise pe urmele englezoaicei. Ar fi 
fost tipic lui să o şteargă fără să spună o vorbă. 

Se îmbrăcase pentru seară într-o helancă din mă- 
tase de culoarea piersicii, pe care o băgă într-o pe- 
reche de blugi mulaţi noi-nouți. Blugii erau strânşi 
pe picioarele ce păreau și mai lungi pe tocurile de 12 
centimetri pe care le purta. Nu purta niciodată biju- 
terii, pentru că simțea că să pună cercei şi coliere lângă 
coama ei măreaţă de păr blond ar fi fost un caz limpede 
de împopoţonare. 

- Holly Grace, iubito, zise Winona din fotoliul ei 
aflat în partea opusă a sufrageriei. Mi-ai văzut cartea cu 
rebusuri? O aveam chiar aici, și acum se pare că nu mai 
dau de ea. 

Holly Grace scoase cartea de sub ziarul de seară și luă 
loc pe braţul fotoliului mamei sale pentru a o sfătui în 
legătură cu definiția de pe rândul 23 orizontal. Nu că 
mama ei avea nevoie de sfaturi, la fel cum nu își pierdu- 
se cu adevărat cartea de cuvinte încrucişate, dar Holly 
Grace nu îi purtă pică pentru atenţia pe care o dorea. 
În timp ce lucrau î împreună la rebus, îşi așeză brațul în 
jurul umerilor Winonei și se aplecă să își odihnească 
obrazul pe buclele blonde ale mamei ei, inspirând par- 
fumul slab de şampon Breck și de fixativ Aqua Net. În 
bucătărie, Ed Graylock, soțul Winonei de trei ani, îşi 
făcea de lucru cu un prăjitor de pâine stricat și cânta 

You Are So Beautiful ţinând isonul radioului. Vocea lui 
tot dispărea la notele înalte, dar el revenea în putere de 
îndată ce Joe Cocker intra înapoi în gama lui. Holly 
Grace își simţi inima umplându-i-se de dragoste pentru 
cei doi - marele Ed Graylock, care îi dăruise, în sfârșit, 
Winonei fericirea pe care aceasta o merita și frumoasa 
ei mamă aiurită. 

Ceasul cu pendul bătu ora şapte. Cedând în fața vagii 
nostalgii care o chinuise toată ziua, Holly Grace se ridică 
şi îi dădu Winonei un sărut pe obraz. 

- Dacă Dallie ajunge aici, spune-i că voi fi la liceu. Și 
nu mă aștepta; probabil voi veni târziu. 

Își luă geanta și se îndreptă spre ușa de la intrare, 
strigându-i lui Ed că avea să îl invite pe Dallie la micul 
dejun dimineață. 

Liceul era încuiat pe timpul nopții, dar bătu în ușa 
de metal până când paznicul o lăsă să intre. Tocurile ei 
răsunară pe platforma de ciment care ducea la corido- 
rul din spate și, pe măsură ce vechile mirosuri o luară 
cu asalt, pașii ei părură să bată ritmul „R-E-S-PE-CT" cu 
Regina Muzicii Soul bocindu-i chiar în ureche. Începu 
să fredoneze ușor cântecul, în surdină, dar, înainte să își 
dea seama, se trezi că fredonează în schimb Walk Away 
Renée şi că dăduse colțul către sala de sport, şi apoi 
Young Rascals cântau Good Lovin, şi era din nou ban- 
chetul din 1966... 

Holly Grace abia dacă îi spusese mai mult de trei cu- 
vinte lui Dallie Beaudine de când acesta venise să o ia 
la meciul de fotbal într-un Cadillac El Dorado vişiniu 
1964 despre care ea ştia cu siguranţă că nu era al lui. 
Avea banchete adânci de catifea, geamuri automate și 
un radio stereo care urla „Good love...“ li venea să îl 
întrebe de unde luase maşina, dar refuza să fie prima 
care vorbeşte. 

Așezându-se comod pe scaunul de catifea, își încrucișă 
picioarele și încercă să arate ca şi cum mergea tot timpul 
în mașini El Dorado, de parcă acestea fuseseră inventate 
doar ca să meargă ea cu ele. Dar era greu să pretindă 

una ca asta când era atât de emoționată și când stoma- 
cul ei chiorăia pentru că tot ce mâncase la cină fusese 
o jumătate de cutie de conservă Campbell cu supă de 
pui cu tăieţei. Nu că o deranja. Winona nu prea putea 
să gătească nimic mai complicat pe reșoul ilegal pe care 
îl aveau în cămăruța dosnică pe care o închiriaseră de la 
Agnes Clayton în ziua în care părăsiseră casa lui Billy T. 

La orizont, pe cerul nopții strălucea o pată de lumină. 
Wynette era mândru să fie singurul liceu din district 
cu un stadion luminat. Toţi cei din oraşele alăturate 
veneau să îi vadă jucând pe cei de la Wynette în serile de 
vineri după ce se terminau jocurile propriilor licee. Din 
moment ce în seara aceasta era banchetul, iar cei de la 
Wynette Broncos jucau în ultimul campionat regional 
al anului, mulțimea era chiar și mai numeroasă decât de 
obicei. Dallie parcă la câteva străzi distanță de stadion. 

El nu spuse nimic cât merseră pe trotuar, dar, când 
ajunseră la liceu, își strecură mâna în buzunarul unui 
blazer bleumarin care părea nou-nouţ și scoase un pa- 
chet de Marlboro. 

- Vrei o ţigară? 

- Nu fumez. 

Vocea ei fu plină de dezaprobare, ca a domnișoarei 
Chandler când vorbea despre negaţii duble. Ea își 
dori să fi putut zice cuvintele din nou, să spună ceva 
de genul: 

- Sigur, Dallie, mi-ar plăcea la nebunie o țigară. De ce 
nu îmi aprinzi una? 

Holly Grace îi zări pe unii dintre prietenii ei în timp 
ce intrau în parcare și îl salută cu o aplecare a capului pe 
unul dintre băieții cărora le refuzase întâlnirea din seara 
aceea. Observă că celelalte fete purtau fuste de lână noi 
sau rochii cumpărate special pentru această ocazie, pre- 
cum și pantofi cu tocuri joase pătrate care aveau funde 
late din rejansă la vârfuri. Holly Grace avea pe ea o fustă 
neagră din catifea pe care o purtase la școală o dată pe 
săptămână încă din primul an de liceu și o bluză din 
bumbac cu carouri. Mai observă și că toți ceilalți băieți 

se țineau de mână cu partenerele lor, dar Dallie îşi vâ- 
râse mâinile î în buzunarele pantalonilor. „Nu pentru 
multă vreme“, se gândi ea cu amărăciune. Înainte ca sea- 
ra să ia sfârşit, acele mâini aveau să fie pe tot trupul ei. 

Se alăturară mulțimii care se îndrepta prin parcare 
către stadion. De ce spusese că avea să iasă cu el? De 
ce acceptase, când știa ce voia el de la ea - un băiat cu 
reputaţia lui Dallie Beaudine, care văzuse ce văzuse. 

Se apropiară de masa unde Clubul Majoretelor 
vindea crizanteme galbene mari cu niște mingiute de fot- 
bal aurii care atârnau de panglici maronii cu alb. Dallie 
se întoarse către ea şi întrebă în silă: 

- Vrei o floare? 

- Nu, mulţumesc. 

Vocea răsună în urechile ei, distantă şi plină de 
aroganță. El se opri din mers atât de brusc, încât băiatul 
din urma lui se ciocni de el. 

- Nu crezi că îmi permit? îi spuse batjocoritor printre 
dinți. Nu crezi că am destui bani încât să îți cumpăr o 
afurisită de floare de trei dolari? 

Scoase un portofel maro vechi curbat după forma 
şoldului lui și trânti o bancnotă de cinci dolari pe masă. 

- lau una dintre astea, îi spuse el doamnei Good, în- 
drumătoarea Clubului Majoretelor. Păstraţi restul. 

Vâri crizantema în mâinile lui Holly Grace. Două pe- 
tale galbene alunecară pe manşeta bluzei ei. 

Ceva dinlăuntrul ei izbucni. Aruncă floarea înapoi 
către el şi îi întoarse atacul cu o șoaptă furioasă: 

- De ce nu o prinzi cu un ac?! Acesta este motivul 
pentru care ai cumpărat-o, nu? Ca să mă pipăi chiar 
acum, în loc să fii obligat să aştepţi până la bal! 

Se opri, îngrozită de propria izbucnire, și îşi înfipse 
unghiile mâinii libere în palmă. Se trezi rugându-se în 
tăcere ca el să înțeleagă ce simțea ea şi să îi dăruiască 
una dintre acele priviri ce te făceau să te topești pe care 
văzuse că el le dăruia altor fete, să îi spună că îi părea 
rău şi că nu sexul era motivul pentru care o invitase 
la o întâlnire. Se rugă ca el să spună că o plăcea la fel 

de mult pe cât îl plăcea ea pe el şi că nu o învinuia pen- 
tru ce văzuse că făcea Billy T. 

- Nu sunt obligat să înghit rahatul ăsta din partea ta! 

li trânti floarea, întoarse spatele stadionului şi se 
îndepărtă furios de ea, mergând cu pași grăbiţi către 
stradă. Ea privi în jos la floarea care zăcea pe pietriș. 
În timp ce îngenunche ca să o ridice, Joanie Bradlow 
trecu pe lângă ea într-un pulover de culoarea caramelei 
şi cu pantofi maro-închis cu talpa joasă, de la Capezio. 
Joanie se aruncase practic asupra lui Dallie în prima 
lună de școală. Holly Grace o auzise în baie spunând în 
timp ce chicotea: „Ştiu că umblă cu cine nu trebuie, dar, 
Dumnezeule, este atât de minunat. Mi-a căzut creionul 
în ora de spaniolă și el mi l-a ridicat și m-am gândit: 
«O, Doamne, o să mor!“ 

Nefericirea dădu naștere unui nod tare şi sufocant 
înlăuntrul ei când se ridică singură, cu crizantema mur- 
dară strânsă cu putere în mână, în vreme ce mulțimea 
trecea înghesuindu-se pe lângă ea către stadion. Unele 
dintre colegele ei de clasă o strigară salutând-o, iar ea 
le zâmbi strălucind și le făcu veselă cu mâna, ca și cum 
partenerul ei plecase de lângă ea doar pentru un minut 
ca să meargă la toaletă, iar ea aştepta ca el să se întoarcă 
din clipă în clipă. Fusta ei veche din catifea reiată atârna 
pe şoldurile ei ca o draperie de plumb și nici chiar faptul 
că ştia că era cea mai frumoasă fată din anul terminal nu 
o făcu să se simtă mai bine. La ce bun să fii frumoasă 
când nu aveai haine frumoase și toată lumea din oraș 
ştia că mama ta șezuse pe o bancă de lemn aproape toată 
după-amiaza zilei trecute, la biroul pentru ajutor social? 

Ştia că nu putea să continue să stea acolo cu zâmbetul 
acela tâmp pe față, dar nu putea nici să meargă în tribu- 
ne, nu de una singură, în seara banchetului. Și nici nu 
putea să înceapă să se îndrepte înapoi către pensiunea 
lui Agnes Clayton înainte ca toată lumea să se fi așezat. 
Când nu se uita nimeni, se strecură pe după clădire și 
apoi fugi înăuntru prin ușa de lângă atelierul mecanic. 

Sala de sport era goală. O lumină din tavan încon- 
jurată de o colivie arunca umbre dungate prin bolta 
de fâşii de hârtie maro și albă care atârna fără vlagă de 
grinzi, așteptând începutul balului. Holly Grace păşi 
înăuntru. În ciuda decoraţiunilor, mirosul era același 
ca întotdeauna: zeci de ani de ore de sport și jocuri de 
baschet, stive de scutiri și de bilete pentru întârzieri, praf 
şi încălțări de sport vechi. Îi plăcea foarte mult ora de 
sport. Era una dintre cele mai bune atlete din școală, 
prima care era aleasă în echipe. Îi plăcea extrem de mult 
sportul. Toată lumea se îmbrăca la fel. 

O voce arțăgoasă o sperie. 

- Vrei să te duc acasă, asta vrei? 

Se răsuci pe călcâie şi îl văzu pe Dallie stând lângă 
ușile sălii de sport, sprijinit de stâlpul din mijloc. Braţele 
lui lungi atârnau rigide de-a lungul trupului, iar pe chi- 
pul lui se putea vedea încruntarea. Ea observă că panta- 
lonii lui erau prea scurți şi că putea să vadă doi sau trei 
centimetri din șosetele lui negre. Pantalonii prea scurți 
o făcură să se simtă mai bine. 

- Vrei? insistă. El se mută de pe un picior pe celălalt. 
Vrei să te duc? 

- Nu ştiu. Poate. Bănuiesc că da. 

- Dacă vrei să te duc acasă, atunci spune, pur și 
simplu. 

Ea privi în jos, la mâinile ei, unde panglica albă mur- 
dară de pe crizantemă era țesută printre degetele ei. 

- De ce mi-ai cerut să ies cu tine? 

El nu zise nimic, așa că ea înălță capul și îl privi. El 
ridică din umeri. 

- Mda, bine, răspunse ea vioaie. Poţi să mă duci acasă. 

- De ce ai spus că vei ieşi cu mine? 

Ea ridică din umeri. El își cobori privirea către vârfu- 
rile pantofilor săi. După o clipă de tăcere, spuse atât de 
încet, încât ea abia îl auzi: 

- lartă-mă pentru ziua aceea. 

- La ce te referi? 

- Cu Hank şi Ritchie. 

-O. 

-Ştiu că nu este adevărată treaba cu tine și toți ceilalți 
băieți. 

- Nu, nu este, 

- Ştiu. M-ai înfuriat. 

O flacără mică de speranţă se aprinse înlăuntrul ei. 

- Este în regulă. 

- Ba nu. Nu trebuia să spun ce am spus. Nu ar fi 
trebuit să îţi ating piciorul în felul acela. Doar că m-ai 
enervat foarte tare. 

- Nu am avut intenţia să... te enervez. Poţi fi cam 
înspăimântător. 

Capul lui ţâşni în sus și, pentru prima oară în seara 
aceea, păru încântat. 

- Da? 

Ea nu se putu abține să nu zâmbească. 

- Nu este nevoie să te porți ca și cum ai fi așa mândru 
de tine. Nu eşti chiar atât de înfricoșător. 

Zâmbi şi el, iar asta făcu ca chipul lui să fie atât de 
frumos, încât ei i se uscă gura. Se priviră unul pe celălalt 
astfel pentru o vreme și apoi ea îşi aminti de Billy T. și 
de ceea ce văzuse Dallie și de ce aștepta probabil el de la 
ea. Fericirea ei scurtă pieri. Merse până la primul rând 
din tribune şi luă loc. 

- Știu ce crezi, dar nu este adevărat. Nu... nu puteam 
împiedica ce îmi făcea Billy T. 

El o privi ca şi cum i-ar fi crescut coarne. 

- Ştiu asta. Aveai impresia că eu chiar credeam că îţi 
plăcea ce îţi făcea el? 

Vorbele ei ieșiră şuvoi: 

- Dar ai făcut să pară că era atât de ușor să îl fac să în- 
ceteze. Tu îi spui câteva cuvinte mamei, și totul ia sfârșit. 
Dar pentru mine nu era ușor. Îmi era teamă. El îmi 
tot făcea rău, și îmi era teamă că avea să o rănească pe 
mama în felul acela înainte de a o goni. A zis că nimeni 
nu mă va crede dacă spuneam cuiva, că mama urma să 
mă urască. 

Dallie merse și se așeză lângă ea. Ea putu să vadă unde 
pielea era roasă în vârful pantofilor lui și că el încercase 
să acopere urmele cu cremă de pantofi. Se întrebă dacă 
şi el ura să fie sărac la fel de mult ca ea, dacă sărăcia îi 
dădea și lui același sentiment de neputinţă. 

Dallie își drese glasul. 

- De ce ai zis treaba aia cu prinsul florii în piept? Cu 
pipăitul? Crezi că așa sunt din cauza felului în care am 
vorbit în ziua aceea în fața lui Hank şi a lui Ritchie? 

-Nu tocmai. 

- Atunci de ce? 

- M-am gândit că poate... după ceea ce ai văzut cu 
Billy T., poate că te aștepți din partea mea să... știi tu, că 
poate... voi face sex cu tine în seara asta. 

Capul lui Dallie ţâșni în sus, iar el păru indignat. 

- Atunci, de ce ai zis că ieși cu mine? Dacă credeai 
că asta era tot ceea ce doream de la tine, de ce dracului 
ai zis că ieși cu mine? 

- Bănuiesc că pentru că, undeva, înlăuntrul meu, spe- 
ram să mă înșel. 

Fl se ridică şi o privi încruntat. 

- Da? Ei bine, cu siguranţă te-ai înșelat. Al dracului de 
sigur că te-ai înșelat! Nu știu ce este în neregulă cu tine. 
Eşti cea mai frumoasă fată din liceu. Şi ești deşteaptă. 
Nu știi că te-am plăcut încă din prima zi, de la ora 
de engleză? 

- Cum era să ştiu asta când te încruntai de fiecare 
dată când te uitai la mine? 

li fu greu să o privească în ochi. 

-Ar fi trebuit să ştii, atâta tot. 

Nu mai spuseră nimic. Părăsiră clădirea şi merseră 
înapoi prin parcarea de lângă stadion. Se auziră urale 
puternice din tribune, și megafonul anunţă: 

- Primul gol. Wynette. 

Dallie îi luă mâna și o vâri, alături de-a lui, în buzuna- 
rul blazerului lui bleumarin. 


* 

- Eşti supărată pe mine pentru că am întârziat? 

Holly Grace se întoarse către ușa sălii de sport. Pentru 
o fracțiune de secundă, se simţi dezorientată când privi 
la Dallie cel de 27 de ani, sprijinit de stâlpul din mijloc, 
arătând mai mare, mai solid și mult mai chipeș decât 
puştiul bosumflat în vârstă de 17 ani de care se îndră- 
gostise. şi reveni rapid. 

- Bineînţeles că sunt supărată. De fapt, tocmai i-am 
spus lui Bobby Fritchie că ies cu el la masă în loc să stau 
să te aştept pe tine. Ea își trase geanta de pe umăr și o 
lăsă să îi atârne de degete. Ai descoperit ceva despre 
fătuca aia britanică? 

- Nu a văzut-o nimeni. Nu cred că se mai află în 
Wynette. Domnişoara Sybil i-a dat banii pe care i i-am 
lăsat, așa că ar trebui să se afle pe drumul de întoarcere 
către Londra. 

Holly Grace putu să vadă că era în continuare 
îngrijorat, 

- Cred că îţi pasă de ea mai mult decât lași să se vadă. 
Deşi, să îti spun adevărul, în afară de faptul că este abso- 
lut superbă, nu prea văd cu adevărat motivul. 

- Este diferită, atâta tot. Îţi zic un lucru. Niciodată în 
toată viața mea nu m-am încurcat cu o femeie atât de 
diferită de mine. Poate că, la început, opusurile se atrag, 
dar nu rămân unite prea bine. 

Ea se uită la el, cu o durere trecătoare în ochi. 

- Uneori, oamenii care sunt la fel nu se descurcă nici 
ei prea bine. 

El merse până la ea, mișcându-se în felul acela lent 
şi sexy care obișnuia să o facă să se topească. O trase în 
brațele lui ca să danseze, fredonând în urechea ei You've 
Lost That Lovin’ Feelin’. Chiar și pe muzica improvizată, 
trupurile lor se mişcară împreună perfect, ca şi cum ar fi 
dansat unul cu celălalt timp de un milion de ani. 

-La naiba, înaltă mai eşti când porți pantofii ăia, se 
plânse el. 

-Te cam face să te simți emoționat, nu-i aşa? Să tre- 
buiască să mă priveşti direct în ochi. 

- Dacă intră Bobby şi te vede cu pantofii ăia cu 
tocuri înalte pe noua lui podea de baschet, ești pe 
cont propriu. 

- Încă îmi este greu să mă gândesc la Bobby Fritchie 
ca fiind antrenorul de baschet al liceului Wynette. Îmi 
amintesc cum mă învârteam pe lângă ușa biroului în 
timp ce voi doi executați pedeapsa de dimineaţă. 

- Eşti o mincinoasă, Holly Grace Beaudine. Nu am 
executat o pedeapsă de dimineaţă în viața mea. Pri- 
meam, în schimb, lovituri. 

- Ba da, şi o ştii. Domnișoara Sybil făcea atâta tărăboi 
de fiecare dată când profesorii te plesneau, încât aceștia 
s-au săturat să mai aibă de-a face cu ea. 

- Tu amintește-ți în felul tău, iar eu îmi voi aminti în 
felul meu. Dallie își odihni obrazul pe al ei. Când te văd 
aici, îmi amintesc de banchetul acela. Nu cred că am 
transpirat atât de mult în toată viața mea. Tot timpul 
cât am dansat a trebuit să pun mai mult spaţiu între 
noi din cauza efectului pe care îl aveai asupra mea. Nu 
puteam să mă gândesc decât să te prind singură în acel 
El Dorado pe care îl împrumutasem, numai că știam că, 
şi după ce te aveam doar pentru mine, nu puteam să te 
ating din cauza a ceea ce vorbiserăm. Cea mai nefericită 
noapte pe care am avut-o în viața mea. 

- Din câte îmi amintesc, noptile tale nefericite nu au 
durat prea mult. Trebuie să fi fost cea mai ușoară fată 
din ţinut. La naiba, ajunsesem în aşa hal, încât nu pu- 
team să mă gândesc la nimic altceva decât să fac sex cu 
tine. Aveam atâta nevoie să spăl de pe mine atingerea 
lui Billy T., încât eram gata să trec prin iad pentru asta... 


Holly Grace stătea lungită pe patul îngust din camera 
sărăcăcioasă a lui Dallie, cu ochii strâns închişi, în timp 
ce el își împingea degetul înlăuntrul ei. Gemea și se freca 
de coapsa ei. Materialul blugilor lui se simțea aspru pe 
pielea goală a piciorului ei. Chiloţii ei zăceau pe podea- 
ua cu linoleum alături de pantofii ei, dar, în afară de 
asta, era încă îmbrăcată, mai mult sau mai puţin - bluză 

albă cu nasturii desfăcuți până în talie, sutienul desfăcut 
şi împins într-o parte și fusta de lână acoperind modest 
mâna lui Dallie în timp ce explora între picioarele ei. 

- Te rog..., şopti ea. 

Se arcui în palma lui. Respirația lui răsună grea și 
sugrumată în urechea ei și șoldurile lui se mișcară rit- 
mic pe coapsa ei. Ea nu credea că mai putea să îndure 
multă vreme. De-a lungul ultimelor două luni, partidele 
lor de mângâieri deveniseră din ce în ce mai intense, 
până când nu se mai puteau gândi la nimic altceva. Dar, 
cu toate astea, se abținuseră - Holly Grace pentru că nu 
dorea ca el să o creadă ușoară, iar Dallie pentru că 
nu voia ca ea să creadă că era la fel ca Billy T. 

Dintr-odată, ea își făcu mâna pumn și îl lovi în omo- 
plat. El se retrase, cu buzele umede și umflate în urma 
sărutului și cu bărbia roșie. 

- De ce ai făcut asta? 

- Pentru că nu mai pot să suport asta! exclamă ea. 
Vreau să o fac! Ştiu că este greşit. Ştiu că nu ar trebui 
să te las, dar pur și simplu nu mai rezist. Simt că parcă 
am luat foc. Încercă să îl facă să înţeleagă. În toate acele 
luni, Billy T. m-a obligat să o fac. În toate acele luni, m-a 
rănit. Nu am dreptul ca, măcar o dată, să aleg eu însămi? 

Dallie o privi îndelung, ca să se asigure că vorbea 
serios. 

- Nu vreau ca tu să crezi... Te iubesc, Holly Grace. Te 
iubesc cum nu am iubit pe nimeni în întreaga mea viață. 
Te-aș iubi în continuare, chiar dacă ai spune nu. 

Ridicându-se în capul oaselor, ea își scoase bluza și își 
cobori bretelele sutienului pe umeri. 

- M-am săturat să spun nu. 

Chiar dacă se atinseseră unul pe celălalt pretutindeni, 
își făcuseră o regulă din a-şi păstra pe ei cea mai mare 
parte a hainelor, așa că era pentru prima oară când o 
vedea goală de la talie în sus. O privi fascinat și apoi 
întinse mâna și îi mângâie blând un sân cu un deget. 

- Eşti atât de frumoasă, iubito, zise el, cu vocea gâtuită. 

Un val de uimire o traversă la vederea emoției din 
expresia lui, și descoperi că își dorea să dăruiască tot ce 
avea acestui băiat care o trata cu atâta tandreţe. Se aple- 
că în față, îşi strecură degetul mare sub şosetele ei până 
la genunchi și apoi și le scoase. După care își desfăcu 
betelia fustei, ridicându-și şoldurile ca să o lase să alune- 
ce. El îşi scoase tricoul și blugii, apoi își dădu jos chiloţii. 
Ea sorbi frumusețea trupului lui tânăr când el se lungi 
alături de ea și își afundă cu tandrețe degetele în părul 
ei. Ea își înălță capul de pe perna mototolită ca să îl 
sărute și își strecură limba în gura lui. El gemu şi i-o ac- 
ceptă. Săruturile lor deveniră mai profunde, până când 
amândoi gemură și supseră buzele și limba celuilalt, cu 
picioarele împletindu-li-se și părul lor blond devenind 
umed din cauza transpirației. 

- Nu vreau să rămâi însărcinată, şopti el în gura ei. 
O să... o să o bag doar puţin. 

Dar bineînțeles că nu o făcu, iar acesta fu cel mai 
plăcut lucru pe care îl simțise ea vreodată. Scoase un 
geamăt uşor din adâncul gâtlejului în timp ce ajunse la 
orgasm, iar el o urmă iute, cutremurându-se în brațele ei 
ca şi cum ar fi fost împușcat cu un glonţ. Întreaga treabă 
luă sfârșit în mai puțin de un minut. 

Până să vină ziua admiterii, foloseau prezervative, dar, 
până la vremea aceea, ea era deja însărcinată, iar el refu- 
zase să o ajute să găsească bani pentru avort. 

- Avortul este greșit atunci când doi oameni se iubesc 
unul pe celălalt, strigă el. Apoi vocea i se îmblânzise. 
Ştiu că am plănuit să așteptăm până când voi fi absolvit 
facultatea, dar ne vom căsători acum. În afară de Skeet, 
tu eşti singurul lucru bun care mi s-a întâmplat în toată 
viața mea. 

- Nu pot naște acum un copil. Am 17 ani! Merg în 
San Antonio ca să îmi găsesc un loc de muncă. Vreau să 
fac ceva cu viața mea. Dacă am acum un copil, îmi voi 
distruge întreaga viață. 

- Cum poți să spui asta? Nu mă iubeşti, Holly Grace? 

- Bineînţeles că da. Dar dragostea nu este întotdeau- 
na de ajuns. 

Când văzu agonia din ochii lui, acel sentiment fami- 
liar de neputinţă o înconjură din nou. Rămase cu ea 
pe tot parcursul ceremoniei de nuntă din biroul pasto- 
rului Leary. 


Dallie încetă să fredoneze în mijlocul refrenului şi se 
opri pe linia de aruncare de la trei puncte. 

- Chiar i-ai spus lui Bobby Fritchie că vei ieşi cu el în 
seara asta? 

Holly Grace executase un acompaniament complicat 
şi continuă să cânte câteva măsuri fără el. 

- Nu tocmai. Dar m-am gândit la asta. Mă enervez 
atât de tare când vii târziu. 

Dallie îi dădu drumul și o privi îndelung. 

- Dacă dorești cu adevărat divorțul, știi că voi fi de 
acord. 

- Știu. Merse până la tribune și luă loc, întinzându-și 
picioarele în fața ei și zgâriind un pic lustrul nou al an- 
trenorului Fritchie cu tocul pantofului ei. Din moment 
ce nu am nici un plan să mă căsătoresc din nou, sunt 
mulțumită de cum stau lucrurile acum. 

Dallie zâmbi şi înaintă de-a lungul liniei de centru ca 
să şadă în tribune, alături de ea. 

- Sper ca New Yorkul să îți priască, iubito. Chiar sper. 
Știi că îmi doresc să te văd fericită mai mult ca orice 
altceva pe lumea asta. 

- Știu. Același lucru este valabil şi pentru mine. 

Începu să vorbească despre Winona şi Ed, despre 
domnișoara Sybil şi despre alte lucruri despre care dis- 
cutau de fiecare dată când erau împreună în Wynette. 
El ascultă atent doar pe jumătate. Cealaltă jumătate a 
minţii lui își amintea de doi adolescenți cu un trecut 
tulbure, un copil şi lipsa banilor. Acum, îşi dădea sea- 
ma că nu avuseseră nici o şansă, dar că se iubiseră și că 
ţinuseră piept din răsputeri... 

Skeet își găsise un loc de muncă în construcții în Aus- 
tin, ca să ajute cât putea, dar nu exista un sindicat, așa că 
nu era prea bine plătit. Dallie lucra pentru un tinichigiu 
când nu avea cursuri sau încerca să facă niște bani pe 
terenul de golf. Trebuia să îi trimită bani Winonei - şi 
nu erau niciodată de ajuns. 

Dallie trăise în sărăcie atâta vreme, încât nu îl deran- 
ja prea tare, dar lucrurile stăteau altfel cu Holly Grace. 
Aceasta căpătase o privire neajutorată şi panicată în 
ochi, care se cufunda direct în venele lui și îi îngheţa 
sângele. Privirea aceea îl făcea să simtă că o dezamăgea, 
şi el provoca certuri - certuri amarnice în care o acuza 
că nu își făcea partea ei. li spunea că nu făcea destulă 
curățenie în casă sau că era prea leneșă ca să îi găteas- 
că o masă bună. Ea îi replica acuzându-l că nu avea 
grijă cum trebuia de familia lui, insistând că trebuia ca 
el să renunțe la a mai juca golf şi să studieze, în schimb, 
ingineria. 

- Nu vreau să fiu inginer, ripostase el în timpul unei 
certe deosebit de aprige. Trântind una dintre cărțile lui 
pe suprafața zgâriată a mesei din bucătărie, adăugase: 
Vreau să studiez literatura și să joc golf! 

Ea aruncase în el cu cârpa de vase. 

- Dacă îți dorești atât de mult să joci golf, de ce 
irosești banii ca să studiezi literatura? 

El îi azvârlise cârpa înapoi. 

- Nimeni din familia mea nu a absolvit vreodată fa- 
cultatea! Voi fi cel dintâi. 

Danny începuse să plângă la auzul sunetului mânios 
al glasului tatălui său. Dallie îl ridicase în braţe, își în- 
gropase fața în buclele blonde ale pruncului și refuzase 
să o privească pe Holly Grace. Cum putea el să explice 
faptul că avea ceva de demonstrat când nici chiar el nu 
ştia ce anume? 

Deşi erau asemănători în atât de multe privințe, își 
doreau lucruri diferite de la viaţă. Luptele lor începeau 
să degenereze, până când atacau cele mai vulnerabile 
puncte ale celuilalt şi apoi sufereau înlăuntrul lor din 

cauza felului în care se răniseră unul pe celălalt. Skeet 
spunea că se certau pentru că erau amândoi atât de 
tineri, încât în mare parte se creşteau unul pe celălalt 
alături de Danny. Era adevărat. 

- Mi-aș dori să încetezi să umbli cu expresia aia po- 
sacă pe față tot timpul, îi spusese Holly Grace într-o zi, 
în timp ce îi punea Clearasil pe unul dintre coșurile 
care apăreau din când în când pe bărbia lui Dallie. Nu 
înţelegi că primul pas spre a fi bărbat este să încetezi să 
te prefaci că eşti? 

-Ce știi tu despre a fi bărbat? replicase el, apucând-o 
pe după talie şi trăgând-o în jos, în poala lui. 

Făcuseră dragoste, dar, două ore mai târziu, o certa 
pentru că nu stătea cu spinarea dreaptă. 

- Umbli cu umerii aplecați doar pentru că ai impresia 
că ai sânii prea mari. 

- Ba nu, îi răspunsese Holly Grace. 

- Ba da, şi o ştii. li ridicase bărbia, astfel încât îl privea 
direct în ochi. lubito, când ai de gând să încetezi să te 
mai învinuiești pentru ceea ce ti-a făcut Billy T.? 

În cele din urmă, vorbele lui Dallie prinseseră, și 
Holly Grace lăsase trecutul în urmă. 

Din nefericire, nu luaseră sfârșit și toate certurile lor. 

- Ai o problemă de atitudine, o acuzase Dallie la capă- 
tul câtorva zile de certuri legate de bani. Nimic nu este 
destul de bun pentru tine. 

- Vreau să fiu cineva! replicase ea. Eu sunt cea prinsă 
aici cu un copil, în vreme ce tu mergi la facultate. 

- De îndată ce termin, poți merge și tu. Am discutat 
despre asta de o sută de ori. 

- Va fi prea târziu atunci, zisese ea. Viaţa mea va fi pe 
jumătate terminată. 

Căsătoria lor era deja șubredă, și apoi Danny murise. 

Remuşcările lui Dallie după moartea lui Danny erau 
ca un cancer care se întindea rapid. Se mutaseră imediat 
din casa în care se petrecuse acea tragedie, dar, noap- 
te de noapte, avea vise despre capacul rezervorului. În 
visele lui, vedea balamaua stricată şi se întorcea către 

garajul vechi de lemn ca să îşi ia uneltele să o repare. 
Dar nu ajungea niciodată până la garaj. În schimb, se 
trezea înapoi în Wynette sau stând lângă rulota de lângă 
Houston, unde locuise când era copil. Ştia că trebuia să 
ajungă înapoi la capacul acela al rezervorului, că trebuia 
să îl repare, dar ceva îl tot împiedica. 

Se trezea scăldat în sudoare, cu cearceafurile încâlcite 
în jurul lui. Uneori, Holly Grace era deja trează, cu ume- 
rii tremurându-i şi fata îngropată în pernă ca să înăbușe 
sunetul plânsului ei. În tot timpul în care o cunoscuse, 
nimic nu o făcuse să plângă. Nici când Billy T. o lovise 
cu pumnul în stomac; nici atunci când era speriată din 
cauză că erau doar nişte copii şi nu aveau nici un ban; 
nici chiar la înmormântarea lui Danny, când șezuse ca 
şi cum era cioplită în piatră, în timp ce el plângea ca un 
copil. Dar acum, când ea plângea, el știa că era cel mai 
neplăcut sunet pe care îl auzise vreodată. 

Vina lui era ca o boală care îl măcina. De fiecare dată 
când își închidea ochii, îl vedea pe Danny alergând către 
el cu piciorușele lui dolofane, cu o bretea a salopetei 
căzută de pe umăr şi cu buclele blonde arzând în soa- 
re. Vedea ochii aceia albaştri măriți de mirare și genele 
lungi care i se arcuiau pe obraji când dormea. Auzea 
ţipătul amuzat al lui Danny și își amintea felul în care 
îşi sugea degetele când era obosit. Îl vedea pe Danny în 
mintea lui şi apoi o auzea pe Holly Grace plângând şi, 
în timp ce umerii ei tremurau neputincioşi, sentimentul 
lui de vină se intensifica până când el avea impresia că 
urma să moară alături de Danny. 

În cele din urmă, ea spusese că avea să îl părăsească, 
că îl iubea încă, dar obținuse un post la o companie de 
vânzări de echipamente sportive și că pleca spre Fort 
Worth a doua zi dimineață. În noaptea aceea, sunetul 
plânsetului ei înăbuşit îl trezise din nou. El zăcuse acolo 
pentru o vreme, cu ochii deschişi, și apoi îi smulsese 
perna și o lovise peste față. O plesnise o dată și apoi o 
mai plesnise o dată. După aceea, își trăsese pantalonii 
pe el şi fugise din casă pentru ca, peste ani, Holly Grace 

Beaudine să își aducă aminte că avusese un nemernic de 
soț care o lovea, nu un puști idiot care o făcuse să plângă 
pentru că îi omorâse copilul. 

După ce ea plecase, el petrecuse câteva luni fiind atât 
de beat, încât nu putea să joace golf, chiar dacă trebuia 
să se pregătească pentru calificarea pentru turneul profe- 
sionist. Skeet o sunase în cele din urmă pe Holly Grace, 
iar aceasta venise să îl vadă pe Dallie. 

- Sunt fericită pentru prima oară după multă vreme, 
îi spusese ea. De ce nu poți și tu să fii fericit? 

Durase ani întregi până ca ei să înveţe să se iubească 
unul pe celălalt într-un mod nou. La început, se rosto- 
goleau din nou în pat împreună, doar ca să se trezească 
prinși în vechile certuri. Din când în când, încercaseră 
să locuiască împreună preț de câteva luni, dar doreau lu- 
cruri diferite de la viață, și nu mersese niciodată. Prima 
oară când o văzuse cu un alt bărbat, lui Dallie îi venise 
să îl ucidă pe individ. Dar o secretară micuță și drăguță 
îi atrăsese privirea, aşa că îşi ţinuse pumnii acasă. 

De-a lungul anilor, discutaseră despre divorț, dar nici 
unul din ei nu făcuse ceva în privința aceasta. Skeet 
însemna totul pe lume pentru Dallie. Holly Grace o 
iubea pe Winona din toată inima. Dar ei doi, împreu- 
nă - Dallie și Holly Grace -, erau adevărata familie a 
celuilalt, și oamenii cu o copilărie atât de zbuciumată ca 
a lor nu renunţau cu uşurinţă la familie. 


Azvârliţi în furtună 


capitolul 19 


Clădirea era un adăpost alb rectangular din ciment 
cu patru mașini prăfuite parcate într-o parte, lângă un 
tomberon. O baracă încuiată cu lacăt se afla în spatele 
tomberonului şi, la 50 de metri în spatele acesteia, se 
afla degetul subțire de metal al antenei radio spre care 
Francesca mergea de aproape două ore. În timp ce Fia- 
ră plecă să exploreze, Francesca urcă obosită cele două 
trepte până la ușa de la intrare. Suprafața ei de sticlă 
era aproape opacă din cauza prafului și a nenumărate 
amprente. Abţibilduri care făceau reclamă Camerei de 
Comerţ a orașului Sulphur, organizaţiei United Way și 
unor asociaţii de radiodifuziune acopereau o mare zonă 
a părţii stângi a ușii, în vreme ce în centru se aflau lite- 
rele aurii KDSC. Jumătatea de jos a literei C lipsea, așa 
încât ar fi putut să fie un G, dar Francesca știa că nu era, 
pentru că văzuse C-ul pe cutia poștală aflată la capătul 
aleii, atunci când venise. 

Deşi ar fi putut să se așeze în fața ușii ca să își stu- 
dieze reflexia, nu se sinchisi. În schimb, își trecu peste 
frunte dosul mâinii, dând la o parte firele umede de 
păr care se lipiseră acolo, şi îşi scutură blugii cât putu 
de bine. Nu putea face nimic în legătură cu zgârieturile 
sângerânde de pe braţe, aşa că le ignoră. Euforia ei de 
mai devreme se stinsese, lăsând în urmă osteneală și o 
teamă îngrozitoare. 

mpingând uşa de la intrare, se trezi într-o zonă de 
primire ticsită cu șase birouri dezordonate, aproape la fel 
de multe ceasuri şi o varietate de panouri de afișaj, ca- 
lendare, postere și caricaturi lipite de pereți cu un scotch 
îngălbenit. O canapea modernă daneză cu dungi maro 
şi aurii era în partea ei stângă, cu perna din mijloc con- 
cavă de la prea multă folosire. Încăperea avea o singură 

fereastră, una mare care dădea într-un studio în care un 
crainic care purta o pereche de căști şedea în fața unui 
microfon. Vocea lui suna printr-un difuzor aflat pe un 
perete, dar volumul era scăzut. 

O femeie roșcată plinuță ridică privirea către Fran- 
cesca de la singurul birou ocupat din încăpere. 

- Pot să vă ajut? 

Francesca își drese glasul, în timp ce privirea îi trecu 
de la crucile aurii care se legănau atârnate de urechile 
femeii la bluza de poliester a acesteia și apoi către tele- 
fonul negru care şedea lângă încheietura mâinii femeii. 
Un singur telefon în Wynette, şi problemele ei urgente 
aveau să ia sfârşit. Ar avea mâncare, un schimb de haine 
şi un acoperiș deasupra capului. Dar ideea de a da fuga la 
Dallie pentru ajutor își pierduse vechiul farmec. În ciu- 
da ostenelii şi a fricii ei, ceva dinlăuntrul ei se schimbase 
definitiv pe drumul acela pustiu prăfuit. Se săturase să 
fie un ornament frumos care era suflat de colo-colo de 
fiecare pală de vânt îndreptată în direcţia ei. La bine sau 
la rău, avea să preia controlul propriei vieți. 

- Mă întrebam dacă aș putea discuta cu persoana care 
este responsabilă aici, îi spuse ea femeii. 

Francesca vorbi cu atenție, încercând să sune compe- 
tentă și profesionistă, nu ca o persoană care avea chipul 
murdar și prăfuit şi picioarele încălțate în sandale - și 
nici un ban în buzunar. 

Combinația dintre înfăţişarea murdară a Francescăi 
şi accentul ei britanic din înalta clasă îi trezi, în mod 
evident, interesul femeii. 

-Sunt Katie Cathcart, administratoarea. Aţi putea să 
îmi spuneţi despre ce este vorba? 

Oare putea să o ajute o administratoare? Francesca 
nu avea nici cea mai mică idee, dar decise că i-ar fi fost 
mai bine cu bărbatul aflat la conducere. Își păstră tonul 
prietenos, dar ferm. 

- Este destul de personal. 

Femeia ezită, apoi se ridică şi merse în biroul din spa- 
tele ei. Îşi făcu din nou apariția un moment mai târziu. 

- Atâta vreme cât nu îi răpiți prea mult timp, dom- 
nișoara Padgett vă va primi. Este directoarea postului 
nostru. 

Neliniştea Francescăi făcu un salt cuantic. De ce tre- 
buia ca directorul postului să fie o femeie? Cel puțin, cu 
un bărbat, ar fi avut măcar o jumătate de șansă. Şi apoi 
își aminti ei înseși că aceasta era o ocazie pentru un nou 
început - o nouă Francesca, una care nu avea să încerce 
să lunece prin viaţă folosindu-se de vechile trucuri ale ve- 
chii sale persoane. Îndreptându-și umerii, intră în biroul 
directoarei postului. 

O plăcuță de metal aurit cu numele ei pe birou 
anunţa prezenţa lui Clare Padgett, un nume elegant 
pentru o femeie neelegantă. Puțin trecută de patruzeci 
de ani, avea o față masculină, cu bărbia pătrată, înmu- 
iată doar de rămășițele unui strop de ruj roșu. Părul 
ei castaniu încărunțit era de lungime medie și avea o 
tunsoare simplă. Părea că nu primea nimic mai mult 
decât șampon ca formă de atenţie. Ținea o ţigară ca un 
bărbat, prinsă între degetul arătător și cel mijlociu al 
mâinii drepte și, când ridica ţigara la gură, nu inhala 
neapărat fumul, ci mai degrabă îl înghițea. 

- Ce este? întrebă pe neașteptate Clare. 

Vorbi cu o voce de crainică profesionistă, profundă 
şi rezonantă, dar fără nici cea mai mică urmă de priete- 
nie. Din difuzorul de pe peretele din spatele biroului se 
auzi sunetul slab al crainicei care citea știrile dintr-un 
reportaj local. 

Chiar dacă nu îi fusese oferit, Francesca ocupă singu- 
rul scaun cu spătar din încăpere, hotărând într-o clipită 
că Clare Padgett nu părea genul de persoană care să res- 
pecte pe cineva pe care îl putea călca în picioare. Când 
îşi spuse numele, se așeză pe marginea scaunului. 

- Îmi pare rău că apar pe nepusă masă, dar voiam să 
întreb dacă există vreo slujbă. 

Vocea ei suna ezitantă, nu hotărâtă. Ce se întâmplase 
cu toată acea aroganță pe care obişnuia să o poarte cu ea 
ca pe un nor de parfum? 

După o scurtă inspecţie a înfățișării Francescăi, Clare 
Padgett își întoarse din nou atenţia către hârțogăria ei. 

- Nu am nici o slujbă. 

Nu era cu nimic altfel decât se așteptase Francesca, 
dar, cu toate acestea, se simțea ca și cum ar fi fost lăsată 
fără suflu. Se gândi la panglica aceea prăfuită de drum 
care se întindea până la marginea orizontului texan. Îşi 
simți limba uscată și umflată în gură. 

- Sunteţi absolut sigură că nu aveţi ceva? Sunt dispusă 
să fac orice. 

Padgett supse mai mult fum şi ciocăni teancul de hâr- 
tii cu creionul ei. 

- Ce fel de experienţă ai? 

Francesca cugetă iute. 

- Am făcut un pic de actorie. Şi am multă experiență 
cu... ă... moda. 

Își încrucișă gleznele şi încercă să ascundă vârfurile 
scâlciate ale sandalelor sale Bottega Veneta pe după pi- 
ciorul scaunului. 

- Asta nu te califică cu adevărat pentru o slujbă la 
un post de radio, nu-i așa? Nici chiar la unul de rahat 
ca acesta. 

Lovi cu creionul un pic mai tare. Francesca inspiră 
adânc şi se pregăti să se arunce într-o apă mult prea 
adâncă pentru cineva care nu ştia să înoate. 

- De fapt, domnişoară Padgett, nu am nici un fel de 
experiență de radio. Dar sunt muncitoare și dornică 
să învăţ. 

Muncitoare? Nu muncise din greu niciodată în 
viaţa ei. _ 

În orice caz, Clare nu fu impresionată. Își ridică ochii 
şi o privi cu o ostilitate fățişă. 

- Am fost dată afară de la un post de televiziune din 
Chicago din cauza cuiva ca tine - o majoretă micuță 
şi drăguță care nu știa diferența dintre ştirile serioase și 
măsura ei la chiloți. Se lăsă pe spătarul scaunului său, 
cu ochii îngustaţi de dezamăgire. Le numim Twinkies 
pe femeile ca tine: mingiuţe de puf care nu au habar 

de radiodifuziune, dar cred că ar fi atât de captivant să 
aibă o carieră în radio. 

Cu şase luni înainte, Francesca ar fi zburat din încă- 
pere valvârtej, dar acum își împreună strâns mâinile în 
poală și își ridică bărbia foarte ușor. 

-Sunt gata să fac orice, domnișoară Padgett: să răs- 
pund la telefoane, să fac diverse comisioane... 

Nu îi putea explica acestei femei că nu o carieră în ra- 
diodifuziune era ceea ce o atrăgea. Dacă această clădire 
ar fi adăpostit o fabrică de îngrășăminte, tot ar fi dorit 
o slujbă. 

- Singurul post pe care îl am este pentru cineva 
care să se ocupe de curățenie şi să facă tot feluri de 
lucruri mărunte. 

- Accept! 

Sfinte Dumnezeule, curățenie. 

- Nu cred că ești potrivită pentru asta. 

Francesca ignoră sarcasmul din vocea ei. 

- Ah, dar sunt. Sunt o menajeră minunată. 

Captă din nou atenţia lui Clare Padgett, și femeia 
păru amuzată. 

- De fapt, doream pe cineva care să fie mexican. Ai 
cetățenie? 

Francesca clătină din cap. 

- Ai permis de muncă? 

Clătină din nou din cap. Avea doar o idee foarte vagă 
despre ce era un permis de muncă, dar era absolut sigu- 
ră că nu avea unul și refuza să își înceapă noua viață cu 
o minciună. Poate că sinceritatea avea să o impresioneze 
pe această femeie. 

- Nici măcar nu am pașaport. Mi-a fost furat acum 
vreo două ore, pe drum. 

- Ce ghinion! 

Clare Padgett nu mai făcea nici cel mai mic efort să 
ascundă cât de mult savura situaţia. li amintea Frances- 
căi de o mâţă care avea o pasăre neajutorată prinsă în 
gură. Era limpede că Francesca, în ciuda stării ei mi- 
zerabile, avea să fie obligată să plătească pentru toate 

jienirile pe care directoarea postului le îndurase de-a lun- 
gul anilor din cauza unor femei frumoase. 

- În cazul acesta, te trec pe statul de plată cu şaizeci și 
cinci de dolari pe săptămână. Vei avea libere sâmbetele, 
din două în două săptămâni. În restul timpului, vei fi 
aici de la răsăritul soarelui până la apus, aceleași ore în 
care difuzăm. Şi vei fi plătită în bani gheață. Avem cami- 
oane pline de mexicani care intră în fiecare zi, așa că, la 
prima greșeală, eşti dată afară. 

Femeia plătea un salariu de sclavi. Acesta era genul 
de muncă pe care imigranții ilegali îl acceptau pentru că 
nu aveau de ales. 

- În regulă, zise Francesca, pentru că ea însăși nu avea 
de ales. 

Clare Padgett zâmbi sumbru şi o conduse pe Fran- 
cesca afară din birou. 

- Carne proaspătă, Katie. Dă-i un mop și arată-i unde 
este baia. 

Clare dispăru, și Katie o privi pe Francesca cu milă. 

- Nu am avut pe nimeni care să facă curățenie de câ- 
teva săptămâni. Este foarte rău. 

Francesca înghiți cu dificultate. 

- Nu-i nimic. 

Nu era în regulă, desigur. Stătea în faţa unei cămări 
din chicineta postului de radio, privind un raft plin de 
produse de curățenie, neavând nici cea mai vagă idee 
cum să folosească vreunul. Ştia să joace bacara și putea 
spune pe nume șefii de sală din cele mai faimoase resta- 
urante, dar nu avea nici cea mai vagă idee cum să curețe 
o baie. Citi etichetele cât putu de iute şi, o jumătate de 
oră mai târziu, Clare Padgett o găsi în genunchi în faţa 
unei toalete înfiorător de pătate, turnând detergent pu- 
dră albastru pe colac. 

- Când freci podeaua, asigură-te că vei ajunge și în 
colțuri, Francesca. Urăsc treaba făcută de mântuială. 

Francesca scrâşni din dinţi şi încuviinţă din cap. 
Stomacul ei se întoarse pe dos când se pregăti să atace 
mizeria de dedesubtul vasului de toaletă. Fără să vrea, 

se gândi la Hedda, vechea ei menajeră. Hedda, cu șose- 
tele ei rulate și spatele suferind, care își petrecuse viața 
în genunchi, curățând după Chloe și Francesca. 

Clare supse din ţigară și apoi, în mod deliberat, o 
aruncă lângă piciorul Francescăi. 

-Ar trebui să îi dai bătaie, puiuţ. Ne pregătim să în- 
chidem pe ziua de azi. 

Francesca auzi un chicot răutăcios în timp ce femeia 
se îndepărta. 

Un pic mai târziu, crainicul care era în emisie când 
sosise Francesca își vâri capul în baie şi îi spuse că trebu- 
ia să încuie. Inima ei îi sări în piept. Nu avea nici un loc 
în care să meargă, nici un pat în care să doarmă. 

- A plecat toată lumea? 

El încuviință din cap și o măsură din priviri, în mod 
limpede plăcându-i ceea ce vedea. 

- Ai nevoie să te duc cu mașina până în oraș? 

Ea se ridică și își dădu la o parte părul din ochi cu 
antebraţul, încercând să pară degajată. 

- Nu. Mă ia cineva. Făcu semn din cap către mizerie, 
hotărârea ei de a nu-și începe noua viață cu minciuni 
fiind deja abandonată. Domnișoara Padgett mi-a spus 
că trebuie să termin aici în seara asta, înainte să plec. 
A zis că pot să încui eu. 

Păruse prea dezinvoltă? Nu destul de dezinvoltă? Ce 
avea să facă dacă el refuza? 

- Cum dorești, îi spuse el şi îi dărui un zâmbet 
apreciativ. 

Câteva minute mai târziu, ea oftă ușurată când auzi 
ușa de la intrare închizându-se. 

Francesca își petrecu noaptea pe canapeaua neagră cu 
auriu din birou, cu Fiară ghemuit lângă abdomenul ei, 
amândoi hrăniți prost cu sendvișuri pe care ea le făcuse 
din pâine veche și un borcan cu unt de arahide pe care 
le găsise în chicinetă. Epuizarea îi pătrunsese până în 
măduva oaselor, dar, cu toate astea, nu putu să adoar- 
mă. În schimb, zăcu lungită cu ochii deschişi, cu blana 

motanului între degetele ei, gândindu-se la câte alte ob 
stacole îi stăteau în cale. 

În dimineaţa următoare, se trezi înainte de oru 
cinci și vărsă fără întârziere în toaleta pe care cu atâtu 
chin o curățase cu o seară înainte. Tot restul zilei încercă 
să își spună în sinea ei că era doar o reacţie la untul de 
arahide. 

- Francesca! La naiba, unde este? 

Clare ieși ca o furtună din biroul ei în timp ce Fran- 
cesca zbură din redacţia unde tocmai livrase un teanc de 
ziare de după-amiază redactorului de ştiri. 

- Aici sunt, Clare, zise ea obosită. Ce s-a întâmplat? 

Trecuseră șase săptămâni de când începuse să lucre- 
ze la KDSC, şi relația ei cu directoarea postului nu se 
îmbunătățise. Conform bârfelor pe care le adunase de la 
membrii micului personal al KDSC, cariera radio a lui 
Clare se lansase într-o vreme în care puține femei puteau 
căpăta posturi în radiodifuziune. Directorii de posturi 
radio o angajaseră pentru că era inteligentă și agresivă 
şi apoi o concediaseră din aceleași motive. În cele din 
urmă, ajunsese la televiziune, unde dusese bătălii amar- 
nice pentru dreptul de a transmite vești serioase în lo- 
cul poveştilor mai blânde care erau considerate potrivite 
pentru femeile reporter. 

În mod ironic, fusese învinsă de egalitatea de șanse. 
La începutul anilor '70, când angajatorii erau obligați să 
angajeze femei, aceştia treceau cu vederea veteranele cu 
cicatrici obținute în lupte, cum era Clare, cu limbile 
lor ascuţite şi opiniile lor cinice, în favoarea unor chi- 
puri mai noi şi mai proaspete ieșite direct de pe băncile 
facultății - fete care aparțineau unor frății, frumoase și 
maleabile, cu diplome în artele comunicării. Femeile 
precum Clare erau obligate să ia ce rămânea - locuri 
de muncă pentru care erau supracalificate, cum ar fi 
conducerea unor posturi de radio aflate în locuri uitate. 
Drept urmare, fumau prea mult, deveneau din ce în ce 
mai acre şi făceau ca viața să fie mizerabilă pentru orice 

femeie pe care o bănuiau că încerca să se descurce cu 
nimic altceva decât o față frumoasă. 

- Tocmai am primit un telefon de la idiotul ăla de la 
bancă, se răsti Clare la Francesca. Vrea promoţiile de 
Crăciun astăzi, nu mâine. 

Arătă cu degetul către o cutie cu ornamente în formă 
de clopoței pe care erau printate numele postului de 
radio pe o parte şi numele băncii pe cealaltă. 

- Mergi imediat acolo cu ele și nu sta toată ziua, cum 
ai făcut ultima oară. 

Francesca se abținu de la a preciza că nu ar fi durat 
atât de mult ultima oară dacă patru membri ai persona- 
lului nu i-ar fi aruncat în cârcă diverse comisioane de 
făcut - orice, de la livrarea unor facturi restante pentru 
timpii de emisie până la instalarea unei noi pompe de 
apă la Dodge Dartul ponosit al postului. Trase pe ea 
haina în carouri roşii cu negru pe care o cumpărase 
de la un magazin second-hand pentru cinci dolari și apoi 
înșfăcă cheia mașinii dintr-un cârlig aflat lângă fereastra 
studioului. Înăuntru, Tony March, DJ-ul de după-amia- 
ză, pregătea un nou disc. Deși nu era de multă vreme cu 
KDSC, toată lumea ştia că avea să își dea demisia în cu- 
rând. Avea o voce bună și o personalitate aparte. Pentru 
crainici ca Tony, KDSC, cu semnalul lui neimpresionant 
de cinci sute de wați, era doar o rampă de lansare către 
lucruri mai bune. Francesca descoperise deja că singurii 
oameni care rămâneau foarte mult timp la KDSC erau 
cei ca ea, care nu aveau nici o altă opțiune. 

Maşina porni după doar trei încercări, ceea ce fu 
aproape un record. Dădu cu spatele şi ieşi din parcare. 
O privire aruncată în oglinda retrovizoare arătă o piele 
palidă, un păr lipsit de luciu prins la spate cu un elastic 
şi un nas cu vârful roșu de la ultima dintr-o serie de 
răceli. Haina îi era prea mare, iar ea nu avea nici banii 
şi nici energia pentru a-și îmbunătăți înfățișarea. Cel 
puțin, nu era nevoită să țină piept multor avansuri din 
partea bărbaților care făceau parte din personal. 

Avusese puţine succese în aceste ultime săptămâni, 
dar multe belele. Unul dintre cele mai mari dezas- 
tre avusese loc în ziua de dinaintea sărbătorii de Ziua 
Recunoștinței, când Clare descoperise că Francesca dor- 
mea pe canapeaua postului și țipase la ea în fața tutu- 
ror, până când obrajii Francescăi luaseră foc din cauza 
umilinței. Acum, ea şi Fiară locuiau într-o combinaţie 
de dormitor-bucătărie de deasupra unui garaj din oraş. 
Trăgea curentul și era prost mobilat, cu mobilă de la 
gunoi şi un pat dublu plin de cocoloașe, dar chiria era 
ieftină și putea să o plătească săptămânal, așa că încer- 
că să fie recunoscătoare pentru fiecare centimetru urât 
din ea. De asemenea, se alesese și cu posibilitatea de a 
folosi mașina postului de radio, deşi Clare o punea să 
plătească combustibilul chiar și atunci când altcineva 
lua mașina. Era o existență epuizantă, de azi pe mâi- 
ne, fără nici o marjă pentru urgenţe financiare, pentru 
urgențe de natură personală și absolut deloc pentru o 
sarcină nedorită. 

Pumnii i se strânseră pe volan. Descurcându-se fără 
aproape nimic, reuşise să adune cei o sută cincizeci de 
dolari pe care clinica de avorturi din San Antonio avea 
să i-i ceară pentru a o scăpa de copilul lui Dallie Beau- 
dine. Refuză să se gândească la implicațiile deciziei sale; 
era pur și simplu prea săracă și prea disperată ca să se 
gândească la moralitatea actului. După programarea de 
sâmbăta următoare, avea să fi evitat încă un dezastru. 
Aceasta era singura introspecție pe care și-o îngăduise. 

Îşi termină treburile în ceva mai mult de o oră și se 
întoarse la postul de radio, doar pentru ca Clare să țipe 
la ea pentru că plecase fără să îi spele mai întâi ferestrele 
din birou. 

Sâmbăta următoare se trezi în zori și făcu drumul de 
două ore până în San Antonio. Camera de așteptare a 
clinicii de avorturi era mobilată sărăcăcios, dar era cura- 
tă. Se aşeză pe un scaun de plastic, cu mâinile încleştate 
pe geanta ei de umăr din pânză neagră și cu picioarele 
strâns lipite, ca şi cum, în mod inconștient, încercau 

să protejeze micuța bucată de protoplasmă care avea să 
fie în curând scoasă din trupul ei. În încăpere se mai 
aflau alte trei femei. Două dintre ele erau mexicance și 
una era o blondă spălăcită cu o față plină de coșuri 
și ochi lipsiți de speranță. Toate erau sărace. 

O femeie de vârstă mijlocie care arăta a spanioloaică, 
într-o bluză albă curată și o fustă neagră, apăru la ușă şi 
îi strigă numele. 

- Francesca, sunt doamna Garcia, zise ea cu un accent 
uşor englezesc. Vrei să vii cu mine, te rog? 

Francesca o urmă amorţită într-un birou mic, cu lam- 
briuri din mahon fals. Doamna Garcia se așeză în spa- 
tele biroului ei şi o invită pe Francesca să ia loc pe un 
alt scaun din plastic, diferit de cel din sala de așteptare 
doar prin culoare. 

Femeia fu prietenoasă şi eficientă în timp ce trecu 
în revistă formularele pe care trebuia să le semneze 
Francesca, Apoi îi explică procedura care avea să se 
desfăşoare într-una dintre încăperile chirurgicale afla- 
te la capătul coridorului. Francesca își mușcă interio- 
rul buzei și încercă să nu asculte cu prea mare atenție. 
Doamna Garcia vorbi lent și calm, folosind întotdeau- 
na cuvântul „țesut“, niciodată „fetus“. Francesca avu un 
sentiment impersonal de recunoștință. Încă de când își 
dăduse seama că era însărcinată, refuzase să perso- 
nifice vizitatorul nepoftit care îşi făcuse culcuș în pân- 
tecul ei. Refuzase să facă legătura în mintea ei între 
acesta și noaptea aceea dintr-o mlaștină din Louisiana. 
Viaţa ei fusese tăiată până la os - până la măduvă -, şi 
nu exista loc de sentimente, nici un pic de loc pentru a 
construi imagini romantice cu obraji roz dolofani şi păr 
moale cârlionțat; nu era deloc nevoie să folosească cu- 
vântul „copil“, nici măcar în gândurile ei. Doamna Gar- 
cia începu să vorbească despre „întrerupere de sarcină 
prin aspirare“, şi Francesca se gândi la vechiul aspirator 
Hoover pe care îl împingea pe covorul postului de radio 
în fiecare seară. 

- Ai vreo întrebare? 

Clătină din cap. Chipurile celor trei femei triste din 
sala de așteptare păreau împlântate în mintea ei - femei 
fără nici un viitor, fără nici o speranță. Doamna Garcia 
împinse o broșură pe biroul de metal. 

- Acest pliant conţine informaţii legate de contra- 
cepţie pe care ar trebui să le citeşti înainte să întreții din 
nou relații sexuale. 

Din nou? Amintirea săruturilor profunde și fierbinți 
ale lui Dallie dădură năvală în mintea ei, dar mângâie- 
rile intime care îi aprinseseră cândva simţurile păreau 
acum să se fi întâmplat altcuiva. Nu își putea imagina că 
avea să se mai simtă vreodată atât de bine. 

- Nu pot avea acest... acest țesut, zise brusc Fran- 
cesca, întrerupând-o pe femeie în mijlocul propoziției 
în timp ce îi arăta o diagramă cu organele reproductive 
feminine. 

Doamna Garcia se opri din ceea ce spunea și își aple- 
că ușor capul ca să asculte, în mod limpede obișnuită 
să asculte cele mai intime revelații care treceau peste 
biroul ei. 

Francesca știa că nu avea nevoie să își justifice 
acțiunile, dar părea să nu poată opri avalanșa de cuvinte. 

- Nu înțelegeți că este imposibil? Pumnii i se 
încleştară cu putere în poală. Nu sunt o persoană îngro- 
zitoare. Nu sunt fără simțăminte. Dar de abia pot să am 
grijă de mine și de o pisică chioară. 

Femeia o privi cu compasiune. 

- Sigur că nu eşti nesimţitoare, Francesca. Este trupul 
tău, și numai tu poți hotărî ce este cel mai bine. 

- M-am hotărât, răspunse ea, pe un ton mânios, ca şi 
cum femeia se contrazicea cu ea. Nu am soţ şi nici bani. 
Păstrez cu greu o slujbă unde lucrez pentru o șefă care 
mă urăște. Nici măcar nu am o modalitate de a-mi plăti 
analizele medicale. 

- Înţeleg. Este dificil... 

- Nu înțelegeţi! Francesca se aplecă înainte, cu ochii 
uscați şi furioși, fiecare cuvânt ieșind ca o alice tare 

şi rece. Toată viața mea, am trăit pe spinarea altor oa- 
meni, dar nu voi mai face asta. Voi ajunge cineva! 

- Cred că ambiția ta este admirabilă. În mod limpede, 
eşti o tânără competentă... 

Francesca înlătură cu o scuturare din cap compasi- 
unea femeii, încercând să îi explice doamnei Garcia - 
încercând să își explice ei înseși - ce o adusese la această 
clinică de avorturi din cărămidă roșie, din partea cea 
mai săracă a orașului San Antonio. În încăpere era cald, 
dar ea se îmbrăţișă, ca şi cum ar fi simțit un curent. 

- Aţi văzut vreodată acele tablouri pe care oamenii le 
fac pe catifea neagră cu nişte cuie micuţe și fire de aţă 
în culori diferite - tablouri cu poduri și fluturi, lucruri 
de genul acesta? 

Doamna Garcia încuviință din cap. Francesca se zgâi 
la peretele acoperit cu mahon fals fără să îl vadă. 

- Am unul dintre acele tablouri îngrozitoare agăţat pe 
perete, chiar deasupra patului meu, tabloul acesta oribil 
al unei chitare, din ațe roz și portocalii. 

- Nu prea văd... 

- Cum poate să aducă cineva un copil pe lume când 
trăieşte într-un loc cu un tablou din sfoară al unei chita- 
re pe perete? Ce fel de mamă ar expune în mod deliberat 
un copil micuț unui lucru atât de urât? 

Copil. Rostise cuvântul. Îl spusese de două ori. O 
apăsare dureroasă a lacrimilor îi înțepa interiorul pleoa- 
pelor, dar ea refuză să le lase să curgă. În ultimul an, 
vărsase destule lacrimi din răsfăț și autocompătimire cât 
pentru o viață întreagă, și nu avea să mai plângă. 

- Ştii, Francesca, un avort nu trebuie să fie capătul 
lumii. În viitor, circumstanţele ar putea să fie diferite 
pentru tine... iar timpul, mai potrivit. 

Ultimul ei cuvânt păru să zăbovească în aer. Fran- 
cesca se ghemui în scaun, toată mânia fiind scursă din 
trupul ei. La asta se reducea o viață de om, la o proble- 
mă de convenienţă? Era inconvenient pentru ea să aibă 
un copil chiar acum, așa că avea să scape de el, pur și 
simplu? Ridică privirea către doamna Garcia. 

- Prietenele mele din Londra obișnuiau să îşi progra- 
meze avorturile în așa fel încât să nu piardă vreun bal 
sau vreo petrecere. 

Pentru întâia oară, doamna Garcia se burzului în 
mod vizibil: 

- Femeile care vin aici nu îşi fac griji că ratează o 
petrecere, Francesca. Sunt tinere de 15 ani care au în 
față întreaga viață sau femei căsătorite care au deja prea 
mulți copii şi soți absenți. Sunt femei fără un loc de 
muncă și fără vreo speranţă de a obține o slujbă. 

Dar ea nu era ca ele, își zise Francesca. Nu mai era 
lipsită de speranță și frântă. In aceste câteva luni, dove- 
dise asta. Frecase toalete, îndurase abuzuri, se hrănise 
şi se adăpostise fără să aibă aproape nici un ban. Cei 
mai mulți oameni s-ar fi prăbușit, dar ea nu o făcuse. 
Supraviețuise. 

Era o perspectivă nouă și ispititoare a ei înseși. Se ri- 
dică în capul oaselor pe scaun, îndreptându-și spinarea, 
iar pumnii i se relaxară treptat în poală. Doamna Garcia 
rosti cu ezitare: 

- Viaţa ta pare destul de nesigură în momentul 
de față. 

Francesca se gândi la Clare, la încăperile urâte de dea- 
supra garajului, la chitara din sfoară și la neputința ei de 
a-l chema pe Dallie în ajutor, chiar și atunci când avea 
nevoie de asta cu disperare. 

- Este nesigură, îi dădu ea dreptate. 

Aplecându-se, îşi luă geanta de umăr din pânză. 
Apoi se ridică de pe scaun. Partea impulsivă și optimistă 
din ea, despre care crezuse că murise cu luni în urmă, 
părea să fi pus stăpânire pe picioarele ei, părea să o obli- 
ge să facă ceva care nu avea să ducă decât la dezastru, un 
lucru lipsit de logică, prostesc... 

Un lucru minunat. 

- Pot să îmi primesc banii înapoi, vă rog, doamnă 
Garcia? Opriţi cât trebuie ca să compenseze pentru tim- 
pul pierdut de dumneavoastră cu mine azi. 

Doamna Garcia păru îngrijorată. 

- Eşti sigură de decizia ta, Francesca? Eşti deja însăr- 
cinată în zece săptămâni. Nu ai mult timp la dispoziţie 
pentru a face un avort în siguranţă. Eşti absolut sigură? 

Francesca nu fusese niciodată mai puţin sigură de 
ceva, dar încuviință din cap. 

ncepu să alerge ușurel când părăsi clinica de avorturi 
şi apoi începu să țopăie ca să acopere ultimii câțiva pași 
până la mașină. Gura i se curbă într-un zâmbet. Din- 
tre toate lucrurile prosteşști pe care le făcuse vreodată în 
viața ei, acesta era cel mai prostesc. Zâmbetul ei deveni 
și mai larg. Dallie avusese întru totul dreptate în ceea ce 
o privea - nu avea nici măcar un strop de rațiune. Era 
mai săracă decât un şoarece de biserică, prost educată şi 
trăia fiecare minut pe marginea dezastrului. Dar, în clipa 
aceasta, în acest moment, nimic din toate astea nu avea 
importanţă, pentru că unele lucruri în viață erau mai 
importante decât rațiunea. 

Francesca Serritella Day îşi pierduse cea mai mare 
parte din demnitate și toată mândria. Nu avea să își 
piardă și copilul. 

Francesca descoperi ceva mai degrabă minunat des- 
pre ea în următoarele câteva luni, Cu spatele la perete, 
o armă îndreptată către fruntea ei şi o bombă cu ceas 
în pântec, află că era foarte inteligentă. Prindea iute 
idei noi, reținea ce învățase și, având atât de puţine 
prejudecăți academice impuse asupra ei de către pro- 
fesori, nu lăsa niciodată noțiuni preconcepute să îi li- 
miteze gândirea. Cu primele luni de sarcină în urma 
ei, descoperise, de asemenea, o capacitate aparent fără 
sfârșit de a munci din greu, lucru de care începu să pro- 
fite, lucrând până noaptea târziu, citind ziare și reviste 
despre radiodifuziune, ascultând înregistrări şi pregătin- 
du-se să facă un pas mic în lume. 

- Ai un minut, Clare? întrebă ea, vârând capul în salu 
cu înregistrări, cu o mică casetă strânsă în palma umedă, 
Clare răsfoia unul dintre ghidurile Billboard şi nu se 
sinchisi să ridice privirea. 

Sala cu înregistrări nu era, de fapt, nimic mai mult 
decât o debara mai mare cu albume aliniate pe rafturi, 
cu fâșii de bandă adezivă colorată lipită pe ele ca să ara- 
te dacă se aflau în categoria soliștilor, a solistelor sau a 
grupurilor. Francesca alesese în mod intenționat locul 
acesta pentru că era teritoriu neutru şi nu dorea să îi 
ofere lui Clare avantajul de a fi în stare să șadă ca Dum- 
nezeu în spatele biroului ei în vreme ce decidea soarta 
angajatei din faţa ei. 

- Am toată ziua, răspunse sarcastic Clare, continuând 
să răsfoiască cartea. De fapt, stăteam aici de ore plictisin- 
du-mă și așteptând să mă întrerupă careva. 

Nu era cel mai promițător început, dar Francesca 
ignoră sarcasmul lui Clare şi se postă în mijlocul pra- 
gului. Purta cel mai nou obiect din garderoba ei: un 
hanorac bărbătesc gri care îi atârna în falduri largi până 
peste şolduri. Dedesubt, ascunși vederii, blugii ei erau 
descheiați la nasture şi cu fermoarul desfăcut, ținuți în 
loc cu o bucată de sfoară cusută neîndemânatic peste 
şliț. Francesca o privi direct în ochi pe Clare. 

- Aș dori o şansă la slujba de crainic a lui Tony când 
acesta va pleca. 

Sprâncenele lui Clare se ridicară până la jumătatea 
frunții. 

- Glumești. 

- De fapt, chiar nu. Francesca își ridică bărbia şi con- 
tinuă ca și cum ar fi avut toată încrederea de pe lume. 
Am petrecut mult timp exersând, iar Jerry m-a ajutat 
să fac o înregistrare demo. Întinse caseta. Cred că 
pot să fac asta. 

Un zâmbet nemilos și amuzat arcui colțurile gurii 
lui Clare. 

- O ambiţie interesantă, având în vedere faptul că 
ai un accent britanic pronunţat și nu ai fost vreodată 

în viaţa ta în fața unui microfon. Desigur, micuța ma- 
joretă care mi-a luat locul în Chicago nu fusese nici ea 
vreodată în emisie şi suna ca Betty Boop, aşa că poate 
ar trebui să fiu atentă. 

Francesca își ținu în frâu mânia. 

-Cu toate astea, aș dori o şansă. Accentul meu brita- 
nic îmi va oferi un aer aparte. 

- Tu cureți toalete, spuse în batjocură Clare, aprin- 
zând o ţigară. Aceasta este slujba pentru care ai fost 
angajată. 

Francesca refuză să tresară. 

- Şi am fost bună la asta, nu-i așa? La curățatul toalete- 
lor și la toate celelalte afurisite de treburi pe care mi le-ai 
aruncat în spinare. Acum, acordă-mi o şansă și la asta. 

- Las-o baltă! 

Francesca nu mai putea să joace la sigur. Trebuia să se 
gândească la copilul ei, la viitorul ei. 

- Ştii, chiar încep să te compătimesc, Clare. 

- Ce vrei să spui cu asta? 

- Ai auzit vechiul proverb despre cum nu poți înțelege 
o altă persoană până nu te afli în pantofii ei? Te înțeleg, 
Clare. Ştiu exact cum este să fii discriminată din cauză 
că eşti cine ești, indiferent de cât de mult muncești. Știu 
cum este să îţi fie refuzată șansa la o slujbă - nu din ca- 
uza incompetenței, ci din cauza prejudecății personale 
a angajatorului tău. 

- Prejudecată! Un nor de fum se ridică precum un 
dragon de foc din gura lui Clare. Nu am avut în viața 
mea prejudecăți. Am fost o victimă a prejudecăților. 

Nu era vremea să dea înapoi, aşa că Francesca insistă: 

-Nu vrei nici măcar să îţi rupi 15 minute ca să asculți 
o casetă demo. Aș numi asta prejudecată, tu nu? 

Bărbia lui Clare se încleştă. 

- În regulă, Francesca, îţi voi acorda cele 15 minu- 
te. Înhăță caseta din mâna ei. Dar să nu ai așteptări 
prea mari. 

Pentru tot restul zilei, măruntaiele Francescăi fură 
ca o masă tremurândă de aspic. Trebuia să obțină sluj- 
ba asta. 

Nu numai că avea nevoie cu disperare de bani, dar 
trebuia să aibă succes la ceva. Radioul era un mediu 
care funcționa fără imagini, un mediu în care ochii verzi 
ca salvia și un chip perfect nu aveau nici o importanță. 
Radioul era terenul ei de încercare, șansa ei de a-şi do- 
vedi ei înseși că nu avea să mai depindă vreodată de 
înfățișarea ei frumoasă pentru a se descurca. 

La ora unu și jumătate, Clare scoase capul pe ușa 
biroului ei şi o chemă pe Francesca. Aceasta lăsă jos pli- 
antele pe care le așeza într-o cutie şi încercă să intre în 
birou cu încredere. Nu prea îi reuși. 

- Înregistrarea nu este îngrozitoare, zise Clare, 
așezându-se pe scaunul ei, dar nu este nici prea bună. 

Împinse caseta pe suprafaţa biroului. Francesca o pri- 
vi îndelung, încercând să îşi ascundă dezamăgirea devas- 
tatoare pe care o simţea. 

- Vocea ta este prea şoptită, continuă Clare, cu tonul 
aspru și impersonal. Vorbeşti mult prea repede și ac- 
centuezi cele mai ciudate cuvinte. Accentul tău britanic 
este singurul lucru în favoarea ta. Altfel, semeni cu o 
imitație proastă a oricărui DJ mediocru pe care lam avut 
la postul ăsta. 

Francesca se strădui să audă o oarecare urmă de ani- 
mozitate personală în vocea ei, un semn că șefa ei era 
răzbunătoare. Dar tot ceea ce auzi fu analiza imparțială 
a unui profesionist cu experiență. 

- Lasă-mă să fac o altă înregistrare, o rugă. Lasă-mă să 
încerc din nou. 

Scaunul scârțâi când Clare se lăsă pe spătar. 

- Nu vreau să ascult o altă înregistrare; nu va fi cu 
nimic diferită. Radioul AM este despre oameni. Dacă 
ascultătorii doresc muzică, dau pe un post de radio FM. 
Radioul AM trebuie să fie un radio cu personalitate, 
chiar și la un post de rahat ca ăsta. Dacă vrei să reușești 

in AM, trebuie să îți amintești că vorbeşti cu oameni, nu 
cu un microfon. Altfel, ești doar o altă Twinkie. 

Francesca înhăță caseta şi se întoarse către ușă, firele 
care îi țineau la un loc autocontrolul aproape destră- 
mându-se. Cum își imaginase vreodată că putea să intre 
în radio fără nici un fel de pregătire? Încă o iluzie. Încă 
un castel de nisip pe care îl construise prea aproape de 
marginea apei. 

- Tot ce pot face este să te folosesc pe post de crainic 
de gardă la sfârşit de săptămână, în caz că nu ajunge 
cineva. 

Francesca se răsuci pe călcâie. 

-Crainic de gardă! Mă vei folosi pe post de crainic 
de gardă? 

- Dumnezeule, Francesca. Nu te purta ca şi cum ți-aș 
face vreun mare favor. Nu înseamnă decât că vei sfârşi 
prin a lucra un schimb de după-amiază în duminica de 
Paşte, când nu ascultă nimeni. 

Dar Francesca refuză să lase răutatea lui Clare să o 
demoralizeze și scoase un strigăt de bucurie. 

În noaptea aceea scoase o conservă de mâncare pen- 
tru pisici din singurul ei dulap de bucătărie și îşi începu 
conversaţia nocturnă cu Fiară. 

- Voi ajunge cineva, îi spuse. Nu îmi pasă cât de mult 
trebuie să muncesc sau ce trebuie să fac. Voi fi cel mai 
bun crainic care a existat vreodată la KDSC. 

Fiară își ridică piciorul din spate şi începu să se lingă. 
Francesca îl privi încruntată. 

- Acesta este absolut cel mai dezgustător obicei pe 
care îl ai, și, dacă ai impresia că vei face asta în preajma 
fiicei mele, mai gândește-te o dată. 

Fiară o ignoră. Ea întinse mâna după un deschizător 
de conserve ruginit și îl atașă de marginea conservei, 
dar nu începu să îl răsucească imediat. În schimb, privi 
în gol, visătoare. Ştia intuitiv că urma să aibă o fiică - 
o fetiță americancă presărată cu stele micuțe care avea 
să fie învățată încă de la bun început să se bazeze pe 
ceva mai mult decât frumusețea fizică pe care era 

predestinată să o moștenească de la părinţii ei. Fiica ei 
avea să fie a patra generație de femei Serritella - și cea 
mai bună. Francesca jură să își învețe copila toate lucru- 
rile pe care ea fusese obligată să le învețe de una singură, 
toate lucrurile pe care o fetiță trebuia să le ştie, în aşa fel 
încât să nu sfârșească niciodată zăcând în mijlocul unui 
drum prăfuit și întrebându-se cum ajunsese acolo. 

Fiară o smulse din visare lovindu-i pantoful de sport 
cu laba lui, amintindu-i de cina sa. Ea reîncepu să des- 
chidă conserva. 

- M-am decis să o numesc Natalie. Este un nume atât 
de drăguţ - feminin, dar puternic. Tu ce crezi? 

Fiară se holbă la vasul cu mâncare care era coborât 
către el mult prea încet, toată atenţia lui fiind concen- 
trată asupra cinei sale. Un nod mic se formă în gâtlejul 
Francescăi când îl aşeză pe podea. Femeile nu ar trebui 
să aibă copii când nu aveau decât un motan cu care să 
își împărtășească visurile. Apoi se scutură de autocom- 
pătimire. Nimeni nu o obligase să aibă acest copil. Luase 
decizia de una singură și nu avea de gând să înceapă să 
se plângă acum de asta. Lăsându-se pe podeaua cu lino- 
leum vechi, se așeză cu picioarele încrucișate lângă vasul 
motanului și întinse mâna să îl mângâie. 

- Ghici ce s-a întâmplat azi, Fiară? A fost cel mai mi- 
nunat lucru. Degetele ei lunecară prin blana moale a 
animalului. Mi-am simţit copilul mișcându-se... 

La trei săptămâni de la interviul ei cu Clare, o epi- 
demie de gripă îi lovi pe trei dintre crainicii KDSC, şi 
Clare fu obligată să o lase pe Francesca să preia schim- 
bul de dimineață într-o zi de miercuri. 

- Încearcă să îți aminteşti că vorbeşti cu oameni, lătră 
ea când Francesca se îndreptă către studio cu inima bă- 
tând atât de rapid, încât simțea că paletele unui elicop- 
ter îi tăiau pieptul. 

Studioul era mic şi prea încălzit. Un panou de control 
se afla pe peretele perpendicular pe fereastra studioului, 
în vreme ce partea opusă găzduia unghere pline cu dis- 
curi care trebuiau puse în săptămâna aceea. Incăperea 

mai conținea și un suport rotativ de lemn pentru casete, 
un dosar mare gri pentru copiile reclamelor în direct și, 
lipite de fiecare suprafață plată, tot felul de anunţuri 
şi avertizări. 

Francesca luă loc în faţa panoului de control și își 
așeză cu neîndemânare căștile pe urechi. Mâinile nu 
încetau să îi tremure. La posturi mici cum era KDSC, 
nu existau ingineri care să opereze panoul de control; 
crainicii trebuiau să o facă ei înșiși. Francesca petrecuse 
ore întregi învățând cum să pregătească înregistrările, să 
opereze butoanele microfoanelor, să ajusteze nivelul vo- 
cii și să folosească cele trei încărcătoare de casete, fiind 
înaltă cât să ajungă la doar două dintre ele de pe scaunul 
din faţa microfonului. 

Când ştirile luară sfârşit, se uită la rândul de butoa- 
ne de pe pupitrul de control. În starea ei de nervozi- 
tate, acestea păreau să îşi schimbe forma în fața ei, 
topindu-se precum ceasurile lui Dali, până când nu își 
mai putea aminti ce făcea nici unul dintre ele. Se stră- 
dui să se concentreze. Mâna i se duse către comutator. 
Împinse maneta care îi deschidea microfonul şi ridică 
sunetul din butonul de dedesubt. O dâră de transpirație 
i se scurse între sâni. Trebuia să se descurce bine. Dacă 
dădea greş astăzi, Clare nu avea să îi mai dea niciodată 
o a doua șansă. 

Când deschise gura să vorbească, limba păru să i se 
lipească de cerul gurii. 

- Salutare, croncăni. Sunt Francesca Day și transmit 
pentru voi de la KDSC muzică pentru o dimineață de 
miercuri. 

Vorbea prea repede, îngrămădind toate cuvintele lao- 
altă, și nu îi venea în minte nici un alt lucru pe care să 
îl spună, deşi repetase acest moment în mintea ei de o 
sută de ori. Panicată, dădu drumul înregistrării pe care 
o avea pe primul platan și ridică sunetul, dar derulase 
prea aproape de începutul cântecului și se auzi un ecou 
când îl porni. Ea gemu cu voce tare şi apoi îşi dădu 

seama că nu își închisese microfonul, astfel că geamătul 
ei se transmise în eter. Căută orbeşte maneta. 

În zona de primire, Clare o privea prin fereastra studi- 
oului și clătină din cap cu dezgust. Francesca își imagină 
că putea să audă cuvântul „Twinkie“ intrând prin pereții 
izolați fonic. 

Până la urmă, îşi calmă emoțiile şi se descurcă mai 
bine, dar ascultase destule înregistrări ale unor crainici 
buni de-a lungul ultimelor luni pentru a şti cu exactita- 
te cât de mediocră era. Spatele începu să o doară din 
cauza încordării. Când intervenţia ei luă sfârșit în cele 
din urmă şi ieși din studio şchiopătând de epuizare, 
Katie îi aruncă un zâmbet compătimitor și mormăi ceva 
despre emoţiile de prima dată. Clare ieşi din biroul ei 
trântind ușa și anunţă că epidemia de gripă îl ajunsese 
și pe Paul Maynard şi că avea să fie nevoită să o pună pe 
Francesca din nou în emisie în după-amiaza următoare. 
Vorbi atât de usturător, încât Francesca nu avu nici o 
îndoială despre ce simțea Clare în legătură cu situația 
în care se aflau. 

În noaptea aceea, în timp ce folosi una dintre cele 
patru furculițe îndoite ale ei ca să împingă de colo-colo 
prin farfurie nişte ouă bătute prea gătite, încercă pentru 
a mia oară să își dea seama ce anume făcea greșit. De ce 
nu putea vorbi la microfon aşa cum vorbea cu oamenii? 

Oameni. Lăsă jos furculița, fulgerată de un gând 
neașteptat. Clare tot vorbea despre oameni, dar unde 
erau aceştia! Impulsiv, sări de la masă şi începu să răsfo- 
iască revistele pe care le luase de la postul de radio. În 
cele din urmă, decupă patru fotografii ale unor oameni 
care păreau genul care ar putea să îi asculte programul 
din ziua următoare - o mamă tânără, o bătrână cu pă- 
rul alb, o cosmeticiană și un şofer de camion obez ca 
aceia care călătoreau de-a lungul statului pe autostradă 
şi prindeau semnalul KDSC pentru vreo câţiva kilome- 
tri. Le fixă cu privirea tot restul serii, inventând poveşti 
de viață imaginare şi slăbiciuni personale. Aceștia aveau 

să fie audiența ei pentru programul de mâine. Doar 
aceştia patru. 

În după-amiaza următoare lipi pozele pe marginea 
panoului de control, scăpând-o pe bătrână de două 
ori pentru că avea degetele atât de neîndemânatice. 
DJ-ul de dimineață dădu drumul ştirilor, iar ea se aşeză 
ca să îşi aranjeze căștile. Gata cu imitarea vreunui D). 
Avea să facă asta în felul ei. Se uită la fotografiile din 
fața ei - tânăra mamă, bătrâna, cosmeticiana și șoferul 
de camion. „Vorbeşte cu ei, fir-ar să fie! Fii tu însăți și 
uită de orice altceva.“ 

Ştirile luară sfârşit. Privi stăruitor în prietenoșii ochi 
căprui ai tinerei mame, își porni microfonul şi trase 
adânc aer în piept. 

- Salutare tuturor, aici Francesca Day, cu muzică și 
taclale pentru o după-amiază de joi. Aveţi o zi absolut 
minunată? Așa sper. Dacă nu, poate reușim să facem 
ceva în privința asta. 

Dumnezeule, parcă ar fi fost Mary Poppins. 

- Voi fi alături de voi toată după-amiaza, la bine şi la 
rău, depinde dacă găsesc sau nu butonul potrivit pentru 
microfon. Așa era mai bine. Putea să simtă că se relaxa 
un pic. Haideţi să ne începem după-amiaza împreună cu 
puțină muzică. Aruncă un ochi către şoferul de camion. 
Părea genul de bărbat care i-ar fi plăcut lui Dallie, un 
băutor de bere căruia îi plăceau fotbalul și glumele deo- 
cheate. li dărui un zâmbet discret. lată un cântec absolut 
plictisitor de la Debby Boone. Promit că melodiile vor 
deveni din ce în ce mai bune. 

Ridică sunetul primului platan, opri sunetul micro- 
fonului şi, în timp ce vocea dulce a lui Debby Boone se 
auzi în monitor, aruncă o privire către fereastra studio- 
ului. Trei chipuri uimite răsăriseră ca nişte omuleți pe 
arcuri din cutii - al lui Katie, al lui Clare și al directoru- 
lui de ştiri. Francesca își mușcă buza, își pregăti prima 
reclamă înregistrată și începu să numere. Nu ajunsese 
încă la zece când Clare intră în studio trântind ușa. 

- Ţi-ai ieşit din minți? Cum adică un cântec plictisitor? 

- Radio cu personalitate, zise Francesca, aruncânduri 
lui Clare o privire inocentă și fluturând nepăsătoare din 
mână, ca și cum toată treaba nu era decât o glumă. 

Katie vâri capul pe uşă. 

- Liniile telefonice încep să ia foc, Clare. Ce ai vrea 
să fac? 

Clare se gândi preț de un moment și apoi se răsti la 
Francesca: 

- În regulă, Domnișoară Personalitate. la apelurile în 
direct. Și ține-ți degetul pe butonul de întârziere cu două 
secunde, pentru că ascultătorii nu au întotdeauna grijă 
la limbaj. 

- În direct? Nu poţi fi serioasă! 

- Tu ești cea care a hotărât să facă pe simpatica. Nu te 
culca cu marinari dacă te temi de boli venerice. 

Clare ieşi valvârtej din studio și se postă lângă fereas- 
tră, unde fumă și ascultă. 

Debby Boone cântă ultimele note din You Light Up 
My Life, şi Francesca puse o reclamă de treizeci de secun- 
de pentru un depozit de cherestea de prin zonă. Când 
aceasta luă sfârșit, porni microfonul. „Oameni“, își zise 
în sinea ei. „Vorbești cu oameni.“ 

- Liniile telefonice sunt deschise. Aici Francesca. Ce 
aveți pe suflet? 

- Cred că ești o adoratoare a diavolului, spuse o 
voce de femeie căreia îi plăcea să croşeteze, de la celă- 
lalt capăt. Nu știi că Debby Boone a scris cântecul ăla 
pentru Domnul? 

Francesca privi ţintă la poza cu doamna cu păr alb, 
lipită de panoul de comandă. Cum de era posibil ca 
bătrânica aceea dulce să se întoarcă împotriva ei în felul 
acesta? Se zbârli. 

- V-a spus asta Debby personal? 

- Nu fi impertinentă cu mine, replică vocea. Suntem 
obligați să ascultăm toate cântecele astea despre sex, sex 
şi iar sex, apoi vine ceva frumos, şi tu faci glume pe 
seama lui. Cine nu suportă cântecul ăla nu îl iubește 
pe Domnul. 

Francesca privi încruntată la bătrânica ei. 

- Aceasta este o atitudine teribil de obtuză, nu credeți? 

Femeia îi închise, receptorul trântit răsunând ca un 
glonț care trecu prin căștile ei. Cu întârziere, Francesca 
își aminti că aceștia erau ascultătorii ei şi că trebuia să 
fie drăguță cu ei. Se strâmbă la poza cu tânăra mamă. 

- Îmi pare rău. Poate că nu ar fi trebuit să spun asta, 
dar părea o persoană de-a dreptul îngrozitoare, nu-i așa? 

Cu coada ochiului, putu să zărească cum Clare își co- 
borâse capul şi îşi prinsese fruntea în palmă. Făcu rapid 
o rectificare. 

- Desigur, eu însămi am fost îngrozitor de obtuză în 
gândire în trecut, așa că poate nu ar trebui să arunc cu 
pietre. Apăsă comutatorul telefonului. Aici Francesca. 
Ce aveți pe suflet? 

- Da... ă. Aici Sam. Sun de la popasul Diamond de pe 
Autostrada 90? Ascultă... ăăă... mă bucur că ai spus asta 
despre cântecul ăla. 

- Nici ţie nu îți place, Sam? 

- Mnu. După mine, acesta este cam cel mai mare ra- 
hat de muzică pentru poponari... 

Francesca apăsă tocmai la timp butonul pentru întâr- 
zierea de două secunde. Rosti fără suflare: 

- Ai o gură cam slobodă, Sam, și te întrerup. 

Incidentul o tulbură, și trânti la pământ teancul de 
anunțuri de interes public aranjate cu grijă tocmai când 
următorul apelant se identifică drept Sylvia. 

- Dacă crezi că Light Up My Life este un cântec atât de 
prost, de ce îl pui? întrebă Sylvia. 

Francesca hotări că singura modalitate în care putea 
să aibă succes în treaba asta era să fie ea însuşi - la bine 
şi la rău. Se uită la cosmeticiană. 

- De fapt, Sylvia, la început, mi-a plăcut cântecul, dar 
m-am săturat de el, pentru că îl difuzăm atât de des. Face 
parte din politica programului nostru. Dacă nu l-aș di- 
fuza în timpul meu de emisie, mi-aș putea pierde slujba, 
și, ca să fiu cinstită cu tine, şefa mea și așa nu mă place 
prea mult. 

Gura lui Clare se deschise într-un strigăt surd de par- 
tea cealaltă a ferestrei. 

-Ştiu prea bine la ce te referi, răspunse apelanta. 

Și apoi, spre surpriza Francescăi, Sylvia mărturisi că 
ultimul ei șef îi făcuse și ei viața mizerabilă. Francesca îl 
adresă câteva întrebări compătimitoare, iar Sylvia, care 
în mod limpede era genul vorbăreţ, răspunse deschis. 
Începu să ia naştere o idee. Francesca își dădu seama că, 
fără să vrea, atinsese un punct sensibil şi le ceru şi altor 
ascultători să sune ca să discute despre experiențele lor 
cu angajatorii. 

Liniile rămaseră deschise pentru o bună bucată de 
timp în următoarele două ore. 

Când timpul ei de emisie se încheie, Francesca ieşi 
din studio cu hanoracul lipit de trup şi adrenalina pom- 
pându-i încă în vene. Katie, cu o expresie uşor amuzată, 
înclină capul în direcția biroului directoarei. 

Francesca își îndreptă hotărâtă umerii şi intră, gă- 
sind-o pe Clare vorbind la telefon. 

- Desigur, vă înţeleg punctul de vedere. Absolut. Și vă 
mulțumesc că ați sunat... O, da, cu siguranță voi discuta 
cu ea. 

Puse receptorul înapoi în furcă și se încruntă la 
Francesca, al cărei sentiment de încredere începuse să 
se evapore. 

- Era ultimul domn pe care l-ai băgat în direct, zise 
Clare. Cel despre care le-ai spus ascultătorilor tăi că suna 
ca „genul de individ cu origini umile care își bate soția și 
apoi o trimite să cumpere bere“. Clare se lăsă pe spătarul 
scaunului ei, încrucişându-şi mâinile peste pieptul plat. 
Individul ăla cu „origini umile“ se întâmplă să fie unul 
dintre cei mai mari sponsori ai noştri. Cel puțin, era 
unul dintre cei mai mari sponsori ai noștri. 

Francesca simți că i se face rău. Mersese prea departe. 
Se lăsase atât de purtată de val, fiind ea însăși şi vorbind 
cu pozele ei, încât uitase să aibă grijă la ceea ce spunea. 
Nu învățase nimic în aceste câteva luni? Era predesti- 
nată să continue în felul acesta la nesfârșit, aruncându-se 

cu capul înainte fără ca măcar o dată să ia în considerație 
consecințele? Se gândi la mica viață care se cuibărea în- 
lăuntrul ei. Una din mâini i se duse instinctiv la burtă. 

- Îmi pare rău, Clare. Nu am vrut să te dezamăgesc. 
Mă tem că m-am lăsat purtată de val. 

Se întoarse către ușă, încercând să evadeze ca să îşi 
lingă rănile, dar nu se mişcă destul de rapid. 

- Unde crezi că pleci? 

- La... la baie. 

- Dumnezeule! Twinkie o tuleşte la primul semn de 
necazuri. 

Francesca se răsuci pe călcâie. 

- Firar să fie, Clare! 

- Firar să fie ţie! i-am spus după ce ţi-am ascultat în- 
registrarea demo că vorbeşti prea repede. Ascultă, vreau 
să încetineşti naibii până mâine. 

- Vorbesc prea repede? 

Francescăi nu îi venea să creadă. KDSC tocmai pier- 
duse un sponsor, și Clare țipa la ea că vorbea prea repe- 
de? Și apoi conștientiză ce spusese Clare. 

- Mâine? 

- Ba bine că nu! 

Francesca se holbă la ea. 

- Dar cum rămâne cu sponsorul, bărbatul care tocmai 
a sunat? 

- Să se ducă naibii! Şezi, puişor! O să ne facem o emi- 
siune radio. 


În două luni, programul de discuţii şi interviuri 
de nouăzeci de minute al Francescăi era clar cel mai 
apropiat lucru pe care îl avusese vreodată KDSC de 
un succes, iar ostilitatea lui Clare față de Francesca se 
transformase treptat în cinismul nepăsător pe care cea 
dintâi îl adoptase cu restul crainicilor. Continuă să 
o mustre pe Francesca pentru orice - că vorbea prea 
repede, că pronunţa greșit cuvinte sau că punea două 
reclame de interes public una după alta -, dar, oricât de 
scandaloase erau comentariile pe care Francesca le făcea 

în timpul emisiei, Clare nu o cenzurase nici măcar o 
dată. Chiar dacă spontaneitatea Francescăi îi băga câte- 
odată în bucluc, Clare recunoștea un program bun de 
radio atunci când îl auzea. Nu avea nici cea mai mică 
intenţie să omoare gâsca aceea care, în mod atât de neaş- 
teptat, ouase un mic ou de aur pentru postul ei de radio 
din mijlocul pustietăţii. Sponsorii începuseră să ceară să 
li se difuzeze reclamele în timpul emisiunii ei, iar salariul 
Francescăi crescu iute la 135 de dolari pe săptămână. 

Pentru prima oară în viața ei, Francesca descoperi 
satisfacția care venea odată cu o treabă bine făcută şi 
conșştientiză cu încântare că ceilalți angajați o plăceau 
cu adevărat. 

Cercetașele îi cerură să vorbească la banchetul lor anu- 
al, iar ea vorbi despre importanța muncii asidue. Adoptă 
o altă pisică maidaneză şi petrecu cea mai mare parte a 
unui sfârşit de săptămână scriind o serie de anunţuri 
de interes public pentru adăpostul de animale din 
oraș. Cu cât își deschidea mai mult viața altor oameni, 
cu atât mai bine se simţea în pielea ei. 

Singurul nor la orizontul ei se învârtea în jurul grijii 
că Dallie putea să îi audă emisiunea în timp ce călătorea 
pe Autostrada 90 şi hotăra să îi dea de urmă. Numai 
când se gândea la cât de mult se făcuse de râs în fața lui 
i se făcea pielea de găină. El râsese de ea, o tratase de 
sus şi se purtase cu ea ca şi cum ar fi avut un ușor retard 
mintal, iar ea răspunsese sărind în pat cu el și spunân- 
du-și în sinea ei că era îndrăgostită. Ce prostuță fără 
coloană vertebrală fusese! Dar își spuse că nu mai era 
lipsită de coloană vertebrală și că, dacă Dallie Beaudine 
avea tupeul să își vâre din nou nasul în treaba ei, acesta 
avea să regrete. Avea acum viaţa ei, copilul ei, și oricine 
i se punea în cale urma să aibă de-a face cu ea. 

Acţionând pe baza intuiţiei, Clare începu să aranje- 
ze transmisiuni din teren pentru emisiunea Francescăi, 
cum ar fi diverse locaţii ca magazinul local de bricolaj 
şi secția de poliție. La magazinul de bricolaj, Francesca 
învăţă cum se foloseşte corect o bormaşină. La secția 

de poliție, îndură o întemnițare falsă. Ambele transmi- 
siuni avură un succes fulminant, în principal pentru că 
Francesca nu ascunsese nicidecum cât de mult îi dis- 
plăcuse fiecare experiență. Fusese îngrozită de faptul că 
bormaşina ar fi putut să îi alunece și să îi reteze mâna. 
lar celula în care aranjaseră transmisiunea era plină cu 
cei mai groaznici gândaci pe care îi văzuse vreodată. 

- Ah, Dumnezeule, acela are cleşti! gemu ea către as- 
cultătorii săi, ridicându-și picioarele de pe podeaua cu li- 
noleum crăpat. Urăsc locul ăsta - chiar îl urăsc. Nu este 
deloc de mirare că infractorii se poartă atât de barbar. 

Şeriful local, care şedea de cealaltă parte a microfo- 
nului privind-o admirativ ca un vițel îndrăgostit, strivi 
infractorul cu cizma. 

- La naiba, domnişoară Francesca, gândacii ca acesta 
nici măcar nu prea contează. De miriapode trebuie să 
vă feriți. 

Ascultătorii KDSC auziră ceva care sună a încrucișare 
între un geamăt și un țipăt ascuțit și râseră în bărbi. 
Francesca avea un mod amuzant de a reflecta propriile 
lor slăbiciuni. Spunea ce îi trecea prin minte și, cu o 
frecvență surprinzătoare, ce era și în mintea lor, deși cei 
mai mulți dintre ei nu aveau curajul de a ieși în față 
să își recunoască în public defectele așa cum o făcea ea. 
Nu aveai de ales decât să admiri pe cineva ca ea. 

Audienţa continuă să crească, și Clare Padgett 
îşi freca în gând mâinile una de cealaltă, peste poate 
de încântată. 

Folosind o parte din creşterea ei salarială, Francesca 
cumpără un ventilator electric pentru a încerca să alunge 
căldura sufocantă de după-amiază din apartamentul 
ei de deasupra garajului, cumpără un afiș cu o lucrare 
de la muzeu a lui Cezanne pentru a înlocui chitara din 
sfoară și plăti avansul pentru un Ford Falcon de șase ani, 
cu caroseria ruginită. Puse restul banilor la păstrare în 
primul ei cont de economii. 

Deşi știa că înfățișarea i se îmbunătățise acum, că 
mânca mai bine şi avea mai puţine griji, nu dădu prea 

mare atenție faptului că pielea îi strălucea iar de sănătate 
şi părul îi lucea. Nu avea nici timp și nici interes să zăbo- 
vească în fața unei oglinzi, o distracție care se dovedise 
complet inutilă supravieţuirii sale. 

Aeroportul orașului făcea reclamă unui club de sal- 
turi cu parașuta, și temperamentul de obicei țâfnos al 
lui Clare deveni și mai rău când aceasta își dădu seama 
ce ocazie ratau. Recunoștea o idee bună pentru o emisi- 
une când vedea una, dar nici măcar ea nu îi putea cere 
unei femei însărcinate în opt luni să sară dintr-un avion. 
Sarcina Francescăi o încurca foarte tare pe Clare și, ca 
atare, nu făcea decât cele mai mici concesii când era 
vorba despre asta. 

- Vom programa săritura la două luni după ce ți se va 
naște copilul. Asta îţi va da destul timp să te recuperezi. 
Vom folosi un microfon fără fir, pentru ca ascultătorii 
să te poată auzi țipând tot drumul până jos. 

- Nu sar dintr-un avion! exclamă Francesca. 

Clare pipăi maldărul de formulare de pe biroul ei, 
parte din încercarea ei de a îndrepta problemele Fran- 
cescăi cu Serviciul pentru Imigrări al Statelor Unite. 

- Dacă vrei să ai completate aceste formulare, o 
vei face. 

- Asta se cheamă șantaj. 

Clare ridică din umeri. 

- Sunt realistă. Probabil nu vei rămâne prea mult prin 
preajmă, puişor, dar, atât timp cât eşti, îţi voi suge până 
la ultimul strop de sânge. 

Aceasta nu era prima oară când Clare făcuse aluzie 
la viitorul ei, şi, de fiecare dată când o făcea, Francesca 
se simțea inundată de un val de nerăbdare. Știa regula la 
fel de bine ca oricine altcineva: oamenii cu adevărat 
buni nu rămâneau prea multă vreme la KDSC; avansau 
către piețe mai mari. 

leşi legănându-se din biroul lui Clare în ziua aceea, 
simțindu-se mulțumită de ea însăși. Emisiunea ei merse- 
se bine, avea aproape cinci sute de dolari puşi la păstrare 
în bancă și o perspectivă strălucitoare părea să o aștepte 


Vino și sărută-mă! 347 


într-un viitor nu prea îndepărtat. Zâmbi în sinea ei. Tot 
ce trebuia ca să ai succes în viață erau un strop de talent 
şi foarte multă muncă. Și apoi zări o siluetă familiară 
mergând către ea dinspre uşa de la intrare, și ziua ei 
se întunecă. 

- O, drace, zise tărăgănat Holly Grace Beaudine 
oprindu-se în mijlocul zonei de primire. Nemernicul 
ăla idiot te-a lăsat gravidă. 


capitolul 21 


Bula de automulțumire a Francescăi se sparse pe 
neaşteptate. Holly Grace îşi înfipse cinci unghii mov 
înghețate pe șoldul unei perechi de pantaloni de vară 
albi elegant croiți şi clătină din cap cu dezgust. 

- Bărbatul ăla nu are nici acum mai multă minte de- 
cât avea în ziua în care m-am măritat cu el. 

Francesca tresări când fiecare cap din birou se în- 
toarse în direcția ei. Își simți obrajii umplându-se de cu- 
loare și avu un impuls sălbatic de a-și încrucișa mâinile 
peste abdomenul bombat. 

- Fetelor, doriți să folosiți biroul meu ca să discutați? 

Clare stătea în pragul uşii ei, în mod clar bucurân- 
du-se de minidrama care se ivise înaintea ei. 

Holly Grace o măsură iute din priviri pe Clare, decise 
că era persoana aflată la conducere și anunţă: 

- Noi, fetele, vom merge undeva și vom bea ceva tare. 
Asta dacă nu vă deranjează. 

- Sigur că nu. Clare făcu semn cu mâna către ușă. 
Sper din tot sufletul că mâine vei fi gata să împărtășeşti 
o parte din entuziasmul acesta cu ascultătorii tăi, Fran- 
cesca. Sunt sigură că vor fi fascinați. 

Francesca rămase câțiva pași în urma lui Holly 
Grace în timp ce traversară parcarea către un elegant 
Mercedes argintiu. Nu avea nici cea mai mică dorință de 
a merge undeva cu Holly Grace, dar nu prea putea să joa- 
ce această scenă în fața colegilor ei de muncă înnebuniţi 

de curiozitate. Muşchii de la umerii ei se încordaseră, și 
încercă să îi relaxeze. Dacă îi permitea lui Holly Grace să 
o intimideze, nu avea să își revină niciodată. 

Mercedesul avea un interior din piele gri perlat care 
mirosea a bani noi. Când Holly Grace urcă în mașină, 
lovi uşor cu palma volanul şi apoi scoase o pereche de 
ochelari de soare dintr-o geantă pe care Francesca o re- 
cunoscu imediat ca fiind de la Hermes. Francesca sor- 
bi fiecare detaliu al garderobei lui Holly Grace, de la 
minunatul maiou turcoaz din mătase care se încrucişa 
la spate înainte să dispară în betelia cu curea a pantalo- 
nilor ei splendid croiți până la uimitoarea brățară Pe- 
retti din crom și sandalele seducătoare din piele argintie 
de căprioară de la Ferragamo. Reclamele pentru Sassy 
erau pretutindeni, așa că Francesca nu fu surprinsă să 
vadă cât de bine se descurca Holly Grace. Cât putu de 
nonșalant, Francesca își așeză mâna peste pata de cafea 
care îi marca partea din față a rochiei galbene din bum- 
bac fără nici o formă. 

În timp ce Holly Grace conducea către Sulphur, groa- 
za îi umplu pieptul. Acum, când aflase despre copilul 
Francescăi, Holly Grace avea să meargă la Dallie, fără 
îndoială. Dacă acesta încerca să revendice în vreun fel 
copilul? Ce avea ea să facă? Privi ţintă drept înainte și se 
strădui să gândească. 

La marginea orașului, Holly Grace încetini când ajun- 
se lângă două taverne separate, le cercetă și apoi conduse 
mai departe. Numai atunci când ajunse la cea de-a treia, 
care arăta cel mai rău, păru mulțumită. 

- Locul ăsta pare să servească cea mai bună mânca- 
re mexicană. Număr șase camioane și trei motociclete 
Harley. Ce zici? 

Chiar și numai gândul la mâncare o făcu pe Fran- 
cesca să simtă greață; nu voia decât să termine odată cu 
întâlnirea lor. 

- Orice loc e în regulă. Nu îmi este foarte foame. 

Holly Grace bătu cu unghiile în volan. 

- Camioanele sunt un semn foarte bun, dar nu poți 
fi întotdeauna sigur în legătură cu motocicletele Har- 
ley. Unii dintre motocicliștii ăia sunt tot timpul atât de 
drogati, încât nu ar face diferența între o mâncare mexi- 
cană bună și pielea de pantofi. 

Un alt camion trase în locul de parcare din fața lor, și 
Holly Grace se hotărî. Se strecură într-un loc de parcare 
şi opri motorul. 

Câteva minute mai târziu, cele două femei se strecura- 
ră într-un separeu aflat în spatele restaurantului - Fran- 
cesca lovindu-şi cu stângăcie burta de marginea mesei, în 
vreme ce Holly Grace se așeză cu eleganța unui model. 
Deasupra lor, o pereche de coarne de tăuraș și o piele de 
şarpe fuseseră bătute în cuie pe perete, alături de câteva 
plăcuţe de înmatriculare vechi cu număr de Texas. Holly 
Grace își împinse ochelarii de soare pe creștet şi arătă cu 
capul către sticla de Tabasco din mijlocul mesei. 

- Locul acesta va fi foarte bun. 

O chelneriță își făcu apariţia. Holly Grace comandă o 
combinaţie din tamale, enchilada și taco, iar Francesca 
vru un ceai cu gheață. Holly Grace nu făcu nici un co- 
mentariu legat de lipsa ei de apetit. Se lăsă pe spate în 
separeu, își trecu mâinile prin păr şi fredonă odată cu 
tonomatul. Francesca avu un sentiment vag de famili- 
aritate, ca şi cum ea și Holly Grace mai făcuseră asta. 
Era ceva legat de înclinarea capului ei, de felul în care 
brațele ei erau aşezate pe spătar și de jocul de lumini din 
părul ei. Apoi Francesca își dădu seama că Holly Grace 
îi amintea de Dallie. 

Tăcerea dintre ele se prelungi până când Francesca 
nu mai putu să îndure. Un atac puternic, decise ea, era 
singura ei apărare. 

- Acesta nu este copilul lui Dallie. 

Holly Grace o privi cu scepticism. 

- Mă pricep foarte bine la numărat. 

-Nu este. Își aținti rece privirea pe deasupra mesei. 
Nu încerca să îmi creezi probleme. Viața mea nu este 
deloc treaba ta. 

Holly Grace se jucă cu brățara ei Peretti. 

- Ți-am prins programul de radio când conduceam 
pe Autostrada 90 în drum spre Hondo, ca să văd un 
vechi iubit, şi am fost atât de surprinsă să te aud, în- 
cât aproape am ieșit de pe șosea. Faci o emisiune foarte 
bună. Ridică privirea de la brățară cu ochi albaștri lim- 
pezi. Dallie a fost foarte supărat când ai dispărut în felul 
acela. Chiar dacă nu pot să te condamn pentru că te-ai 
înfuriat când ai aflat de mine, chiar nu ar fi trebuit să 
pleci fără să vorbeşti mai întâi cu el. Este supărăcios. 

Francesca se gândi la mai multe replici, dar renunță 
la toate. Pruncul o lovi puternic sub coaste. 

- Ştii, Francie, Dallie a avut un băiețel cândva, dar 
a murit. 

Nici o emoție nu se putu vedea pe chipul lui Holly 
Grace. Pur şi simplu, enunța un fapt. 

- Ştiu. Imi pare rău. 

Cuvintele sunară rigide și nepotrivite. 

- Dacă naști copilul lui Dallie și nu îl anunti, în opi- 
nia mea, ai fi o persoană de cea mai joasă speţă. 

- Nu nasc copilul lui, zise Francesca. Am avut o aven- 
tură în Anglia, chiar înainte să vin aici. Este copilul lui, 
dar el s-a căsătorit cu o matematiciană înainte să afle 
că sunt însărcinată. Era povestea pe care o inventase în 
maşină, cea mai bună pe care putea să o născocească 
în pripă și singura pe care Dallie ar fi putut să o accepte 
atunci când avea să ajungă la el vorba despre asta. Reuși 
să îi arunce lui Holly Grace una dintre vechile ei priviri 
arogante. Dumnezeule, doar nu crezi că aș da naștere co- 
pilului lui Dallie fără să cer vreun fel de sprijin financiar 
din partea lui? Nu sunt tâmpită. 

Văzu că atinsese o coardă sensibilă și că Holly Grace 
nu mai era atât de sigură pe ea. Sosi ceaiul cu gheaţă al 
Francescăi, şi ea sorbi o gură, apoi îl amestecă uşor cu 
paiul, încercând să câștige timp. Trebuia să dea mai mul- 
te detalii despre Nicky ca să îşi susțină minciuna sau era 
mai bine să rămână tăcută? Cumva, trebuia să facă astfel 
încât povestea ei să țină. 

- Dallie este ciudat când vine vorba despre copii, 
zise Holly Grace. Nu crede în avort, indiferent de 
circumstanțe, ceea ce este exact genul de ipocrizie 
pe care eu îl urăsc la un bărbat. Totuși, dacă ar ști că 
ești însărcinată cu copilul lui, probabil ar divorța și s-ar 
căsători cu tine. 

Francesca simţi cum se enervează. 

- Nu sunt un act de caritate. Nu am nevoie ca Dallie 
să se simtă obligat să se căsătorească cu mine. Se stră- 
dui să vorbească mai calm: Şi, oricum, orice ai crede 
despre mine, nu sunt genul de femeie care ar face un 
bărbat responsabil pentru copilul altuia. 

Holly Grace se jucă cu ambalajul paiului, abandonat 
pe masă. 

- De ce nu ai făcut avort? Eu, în locul tău, așa aş 
fi făcut. 

Francesca fu surprinsă de ușurința cu care reuşi să 
se strecoare din nou în spatele fațadei ei de fată bogată. 
Ridică plictisită din umeri. 

-Cine ține minte să se uite la un calendar de la o 
lună la alta? Până când mi-am dat seama ce se petrecuse, 
era prea târziu. 

Nu mai spuseră mare lucru până când sosi mâncarea 
lui Holly Grace, pe o farfurie de mărimea Texasului. 

- Eşti sigură că nu dorești puţin din asta? Ar tre- 
bui să slăbesc două kilograme înainte să mă întorc în 
New York. 

Dacă Francesca nu ar fi stat ca pe ghimpi, ar fi râs în 
timp ce privea cum mâncarea se scurgea peste marginile 
farfuriei și făcea o băltoacă pe masă. Încercă să schim- 
be cursul discuţiei, întrebând-o pe Holly Grace despre 
cariera ei. 

Holly Grace începu să mănânce exact din mijlocul 
primei enchilada. 

- Ai ascultat vreuna dintre acele emisiuni în care iau 
interviuri unor modele faimoase şi toate spun că slujba 
este nemaipomenită, dar că este foarte mult de lucru? 
Din câte pot să văd, absolut toate mint de îngheață 

apele, pentru că în viața mea nu am făcut atâția bani 
cu atâta ușurință. În septembrie, am chiar și o audiție 
pentru o emisiune de televiziune. 

Îşi lăsă jos furculiţa ca să poată pune grămezi de 
sos de ardei iute peste toate, cu excepția sandalelor ei 
Ferragamo. Dându-și la o parte părul de pe față, ridi- 
că un taco, dar nu îl duse la gură. În schimb, o studie 
pe Francesca. 

- Păcat că ești atât de scundă. Știu vreo duzi- 
nă de fotografe care ar crede că au murit şi au ajuns 
în raiul homosexualilor dacă ai fi fost cu vreo 15 
centimetri mai înaltă... și, bineînțeles, dacă nu ai 
fi însărcinată. 

Francesca nu spuse nimic, iar Holly Grace se cufundă 
şi ea în tăcere. Puse jos tacoul fără să îl fi gustat și găuri 
mijlocul unei grămezi de fasole cu furculița, răsucind-o 
înainte şi înapoi până când făcu o adâncitură care arăta 
ca aripa unui înger. 

- Eu și Dallie ne ținem departe de viața amoroasă 
a celuilalt, dar nu mi se pare că pot să fac asta în cazul 
de față. Nu sunt absolut convinsă că spui adevărul, dar 
nici nu pot să mă gândesc la un motiv bun pentru care 
ai minți. 

Francesca simți un val de speranță, dar își păstră cu 
grijă expresia neschimbată. 

- Nu îmi pasă cu adevărat dacă mă crezi sau nu. 

Holly Grace continuă să își răsucească furculița îna- 
inte şi înapoi în fasole, transformând aripa de înger 
într-un cerc. 

- El este sensibil când vine vorba despre copii. Dacă 
mă minți... 

Cu stomacul înnodat, Francesca își asumă un risc 
calculat. 

- Bănuiesc că mi-ar fi fost mai bine dacă ţi-aş fi 
spus că e copilul lui. Cu siguranță mi-ar prinde bine 
niște bani. 

Holly Grace se sumeţi ca o leoaică ce sare în apărarea 
puiului ei. 

- Să nu îţi vină vreo idee să îl strângi cu ușa, pentru 
că jur pe Dumnezeu că voi depune mărturie la tribunal 
cu tot ce mi-ai spus astăzi. Să nu crezi nici pentru un 
minut că voi sta pe margine și voi privi cum Dallie îţi 
dă bani ca să te ajute să crești copilul unui alt bărbat. 
Ai priceput? 

Francesca își ascunse ușurarea în spatele unei arcuiri 
aristocrate din sprâncene și al unui oftat plictisit, ca și 
cum toate astea erau doar foarte, foarte plictisitoare, 

- Dumnezeule, voi, americanii, sunteți atât de 
melodramatici. 

Ochii lui Holly Grace deveniră duri ca safirele. 

-Nu încerca să îți baţi joc de el cu treaba asta, 
Francie. Poate că eu și Dallie avem o căsătorie atipică, 
dar asta nu înseamnă că nu am încasa un glonț unul 
pentru celălalt. 

Francesca scoase propriul revolver din toc și privi de-a 
lungul lui. 

- Tu ești cea care a forțat această confruntare, Holly 
Grace. Poţi face orice dorești. 

„Eu am grijă de mine“, se gândi ea cu îndârjire. „Şi 
am grijă de ceea ce îmi aparține.“ 

Holly Grace nu o privi tocmai cu respect, dar nici 
nu spuse nimic. Când masa lor luă sfârșit, în cele din 
urmă, Francesca achită nota, chiar dacă nu își permitea. 
În următoarele zile, privi cu neliniște ușa de la intrare, 
dar, cum Dallie nu își făcu apariţia, ajunse la concluzia 
că Holly Grace își ținuse gura închisă. 

Sulphur era un orășel mic și dizgrațios, care nu se 
putea lăuda decât cu un singur lucru - și anume, festivi- 
tatea de 4 Iulie, care era considerată cea mai reușită din 
district, datorită în principal faptului că, anual, Camera 
de Comerţ închiria un carusel și îl instala în mijlocul 
arenei de rodeo. Pe lângă carusel, corturi și prelate în- 
cercuiau perimetrul arenei și se revărsau în parcarea cu 
pietriș și dincolo de aceasta. Sub o prelată în dungi verzi 
cu alb, doamnele de le Tupperware expuneau boluri de 
salată în culori pastelate, în vreme ce în cortul alăturat 

Asociaţia de Pneumologie a Districtului expunea foto- 
grafii laminate cu organe bolnave. Crescătorii de nuci 
pecan îi hărțuiau pe penticostali, care înmânau broșuri 
cu poze cu maimuțe pe copertă, iar copiii fugeau în și 
afară din corturi, înșfăcând insigne și baloane doar ca să 
le abandoneze lângă țarcurile cu animale, unde dădeau 
foc petardelor și artificiilor. 

Francesca înaintă stânjenită prin mulțime către cortul 
îndepărtat al postului KDSC, cu vârfurile picioarelor în- 
dreptate ușor în afară și mâna apăsată pe şale, care o du- 
rea din urmă cu o zi. Deşi era de-abia ora zece dimineața, 
mercurul ajunsese deja la 34 de grade, și transpiraţia îi 
apăruse între sâni. Privi lung către mașinăria Kiwanis 
Sno-Cone, dar trebuia să intre în emisie în zece minute 
ca să o intervieveze pe câștigătoarea concursului Miss 
Sulphur și nu avea timp să zăbovească. Un fermier de 
vârstă mijlocie, cu obrajii gălbejiți și un nas gras își 
încetini pașii și îi aruncă o privire lungă, apreciativă. 
Ea îl ignoră. Cu o burtă gata să explodeze, cu greu putea 
fi asociată cu noțiunea de obiect sexual al cuiva. În mod 
limpede, bărbatul era un soi de nebun care era ațâțat 
de femei însărcinate. 

Aproape că ajunsese la cortul KDSC, când veni că- 
tre ea sunetul unei singure trompete, din zona de lângă 
țarcurile cu viței, unde membrii orchestrei liceului se 
destindeau. Ea își întoarse capul și văzu un tânăr înalt 
cu o șuviță de păr castaniu-deschis căzându-i peste ochi 
şi o trompetă la gură. Când băiatul cântă notele din 
Yankee Doodle Dandy, întoarse capul, și instrumentul 
prinse razele soarelui. Ochii Francescăi începură să lă- 
crimeze din cauza strălucirii, dar nu fu în stare să își 
mute privirea. 

Momentul rămase suspendat în timp în vreme ce 
soarele ardea deasupra ei alb și necruţător. Mirosul de 
floricele de porumb fierbinți şi de praf amestecat cu 
damf de bălegar şi aromă de vafe belgiene. Două femei 
mexicane, sporovăind în spaniolă, trecură cu copiii 
atârnați ca nişte şaluri de trupurile lor pline. Caruselul 

zdrăngăni pe traseul lui zgomotos, și femeile mexicane 
izbucniră în râs, iar un șir de artificii izbucni lângă ea, 
chiar când Francesca devenea conștientă că ea era parte 
din toate astea. 

Rămase perfect nemișcată în timp ce mirosurile și 
priveliştea o absorbiră. Cumva, fără să știe, devenise 
parte din această vastă și vulgară țară - acest loc al celor 
respinși și lepădaţi. Briza fierbinte îi prinse părul și i-l 
răvăşi în așa fel, încât flutura ca un steag castaniu. În 
acel moment, se simţi mai acasă, mai completă și mai 
vie decât se simţise vreodată în Anglia. Fără să ştie prea 
bine cum se întâmplase, fusese absorbită de această 
țară de amestecături, transformată de ea, până când - 
cumva - și ea devenise un alt american luptător și hotă- 
rât, din drojdia societății. 

- Ai face bine să te retragi din soarele ăsta, Francie, 
înainte să faci insolație. 

Francesca se răsuci și o văzu pe Holly Grace mer- 
gând către ea îmbrăcată cu blugi de firmă și mâncând o 
înghețată pe băț. Inima îi făcu un salt uriaș către gâtlej. 
Nu o mai văzuse pe Holly Grace de la prânzul pe care 
îl luaseră împreună cu două săptămâni în urmă, dar se 
gândise la ea aproape fără încetare. 

- Am presupus că până acum te-ai întors în New 
York, zise privind-o bănuitor. 

- De fapt, într-acolo mă îndrept, dar m-am hotărât să 
mă opresc aici pentru câteva ore, ca să văd ce mai faci. 

- Dallie este cu tine? 

Cercetă pe ascuns mulțimea din spatele lui Holly 
Grace. Spre ușurarea Francescăi, Holly Grace clătină 
din cap. 

- Am hotărât să nu îi spun nimic. Participă la un 
turneu săptămâna viitoare, și nu are nevoie de nici o 
distragere. Arăţi ca și cum ai fi gata să explodezi. 

- Așa mă şi simt. Încercă din nou să își alunge dure- 
rea de spate prin frecare și apoi, pentru că Holly Grace 
părea înțelegătoare, iar ea se simțea foarte singură, adă- 
ugă: Doctorul crede că mai durează o săptămână. 

- Își este frică? 

Își apăsă mâna pe o parte, acolo unde un picioruș 
împingea vizibil. 

- Am trecut prin atâtea în acest an, încât nu îmi 
imaginez că a da naștere unui copil poate să fie mai 
rău. Aruncând o privire către cortul KDSC, o văzu pe 
Clare făcând nebunește cu mâna către ea și adăugă sec: 
Și apoi, abia aştept să stau lungită preț de câteva ore. 

Holly Grace chicoti și merse alături de ea. 

- Nu crezi că a cam sosit vremea să încetezi să mai 
lucrezi și să o iei mai ușor? 

- Mi-ar plăcea, dar şefa mea nu vrea să îmi dea mai 
mult de o lună liberă cu plată, și nu vreau să pornesc 
cronometrul înainte să se nască copilul. 

- Femeia aia arată ca şi cum ar mânca feronerie la 
micul dejun. 

- Doar şuruburile. 

Holly Grace râse, și Francesca avu un sentiment sur- 
prinzător de camaraderie cu ea. Merseră împreună către 
cort, vorbind stânjenite despre vreme. O pală de vânt 
fierbinte îi lipi rochia largă de bumbac de abdomen. 
O alarmă de incendiu se porni, și pruncul o lovi puter- 
nic de trei ori. 

Pe neașteptate, un val de durere îi străbătu spatele, 
senzația fiind atât de feroce, încât genunchii începură 
să i se înmoaie. În mod instinctiv, întinse mâna spre 
Holly Grace. 

- Vai de mine... 

Holly Grace lăsă înghețata să cadă și o apucă de talie. 

- Rezistă. 

Francesca gemu și se aplecă înainte, încercând să își 
recapete suflul. Un firicel de lichid amniotic începu să 
se scurgă pe interiorul picioarelor ei. Se sprijini de Holly 
Grace și făcu o jumătate de pas, umezeala neașteptată 
pleoscăindu-i în sandale. Apucându-se de abdomen, 
spuse icnind: 

- Ah, Natalie... nu prea... te porți ca... o lady. 

Lângă ţarcurile cu viței, talgerele se loviră, și băiatul 
cu trompeta își întoarse iar instrumentul în arzătorul 
soare texan și cântă cu toată puterea: 


Sunt un Yankee Doodle Dandy, 

Yankee Doodle până la moarte, 

Un nepot în carne și oase al Unchiului meu Sam, 
Născut pe Patru Iulie... 


Aprinderea luminii 


capitolul 22 


Se lipi de perete, cu briceagul strâns în pumn și 
degetul lângă buton. Nu dorea să ucidă. Nu găsea nici 
o plăcere în a vărsa sânge uman, mai ales sânge de feme- 
ie, dar întotdeauna venea un timp când un astfel de lu- 
cru era necesar. Lăsându-şi capul pe o parte, auzi sunetul 
pe care îl aștepta, clinchetul ușor pe care ușile liftului îl 
făcură când se deschiseră. Odată ce femeia ieși, zzomo- 
tul pașilor îi fu absorbit de mocheta groasă de culoarea 
pepenelui galben care acoperea coridorul din clădirea 
luxoasă din Manhattan, așa că el începu să numere ușor 
în mintea lui, cu fiecare muşchi din trup încordat, gata 
să sară în acțiune. 

Își trecu degetul mare peste butonul briceagului, nu 
destul de puternic încât să îl declanșeze, ci doar ca să 
se asigure pe sine însuși. Pentru el, orașul era o junglă, 
iar el era o pisică sălbatică - un animal de pradă pu- 
ternic și tăcut, care făcea ceea ce avea de făcut. 

Nimeni nu își amintea numele cu care fusese născut - 
timpul și brutalitatea îl șterseseră. Acum lumea îl ştia 
doar ca Lasher!. 

Lasher cel Mare. 

Continuă să numere, întrucât calculase deja timpul 
necesar pentru ca ea să ajungă la cotul din coridor, unde 
se lipise de tapetul discret cu model cu linii șerpuite. Și 
apoi surprinse mireasma slabă a parfumului ei. Se încor- 
dă, gata să sară. Era frumoasă, faimoasă... și în curând 
avea să fie moartă! 

Sări înainte cu un răcnet puternic, în timp ce chema- 
rea sângelui se dezlănțui în capul lui. 


! Biciuitorul 

Ea ţipă și se dădu înapoi împleticindu-se și scăpând 
geanta. El apăsă butonul de pe briceag cu o mână și, 
ridicând privirea către ea, își împinse ochelarii înapoi 
pe nas cu cealaltă. 

- Eşti un om mort, China Colt! zise dispreţuitor 
Lasher cel Mare. 

-lar tu ești un nemernic mort, Theodore Day! 

Holly Grace Beaudine se aplecă și plesni dosul panta- 
lonilor lui de camuflaj cu palma, apoi își apăsă pieptul 
prin jacheta de puf de gâscă. 

- Jur pe Bunul Dumnezeu, Teddy, data viitoare când 
îmi mai faci asta, o să-ți dau bătaie. 

Teddy, al cărui coeficient de inteligență fusese măsu- 
rat în apropierea lui 170 de echipa de studiu pediatric 
din fosta lui şcoală aflată într-o suburbie la modă din 
Los Angeles, nu o crezu nici pentru o secundă. Dar, 
doar ca să fie sigur, îi dădu o îmbrăţișare, un lucru 
care de altfel nu îi displăcea, din moment ce o iubea 
pe Holly Grace aproape la fel de mult cum o iubea pe 
mama lui. 

- Emisiunea ta a fost grozavă aseară, Holly Grace. 
Mi-a plăcut la nebunie cum ai folosit nunceagurile ace- 
lea. Mă înveți? 

În fiecare seară de marți îi era îngăduit să stea treaz 
şi să se uite la China Colt, chiar dacă mama lui era de 
părere că era prea violent pentru un puști impresionabil 
în vârstă de nouă ani, aşa cum era el. 

- Uită-te la noul meu briceag, Holly Grace. Mama mi 
La cumpărat săptămâna trecută din Orașul Chinezesc. 

Holly Grace i-l luă din mână, îl cercetă şi apoi îi trecu 
vârful prin părul castaniu care atârna drept şi fin peste 
fruntea lui palidă. 

- Mie mi se pare mai degrabă un pieptene cu buton, 
băiete. 

Teddy îi aruncă o privire plină de dezgust și își reven- 
dică arma. Își împinse ramele negre de plastic în sus pe 
nas și își ciufuli bretonul pe care ea tocmai îl îndreptase. 

- Vino să-mi vezi camera. Am pus noul meu tapet cu 
nava spațială. 

Fără să se uite în urmă, porni în viteză pe coridor, 
cu încălțările zburând, bidonul bălăngănindu-i-se pe 
şold și tricoul cu Rambo vârât în pantalonii de camu- 
flaj, care erau bine prinși cu o curea sus, deasupra taliei, 
exact așa cum îi plăcea lui. 

Holly Grace privi în urma lui și zâmbi. Dumnezeu- 
le, cum îl iubea pe băieţelul acela! O ajutase să umple 
acea durere îngrozitoare după Danny, durere de care nu 
crezuse vreodată că o să scape. Dar acum, în timp ce îl 
privea dispărând, o altă durere începu să o sâcâie. Era 
luna decembrie. Cu două luni mai înainte, împlinise 
38 de ani. Cum de lăsase să ajungă la 38 de ani fără să 
aibă un alt copil? 

Aplecându-se să ridice geanta pe care o scăpase, se 
trezi amintindu-și de acel 4 Iulie de iad, când se năs- 
cuse Teddy. Aerul condiționat nu funcţiona la spitalul 
regional și salonul de maternitate în care o puseseră 
pe Francesca avea deja cinci femei transpirate care 
ţipau. Francesca zăcea pe un pat îngust, cu fața palidă ca 
moartea și pielea udă de transpiraţie și îndura în tăcere 
contracţiile care îi chinuiau trupul mărunt. Suferinţa 
ei tăcută fu cea care o înmuiase în cele din urmă pe 
Holly Grace - demnitatea tăcută a rezistenței sale. Chiar 
în clipa aceea Holly Grace se hotărî să rămână lângă 
Francesca. Nici o femeie nu trebuia să nască de una 
singură, mai ales una care era atât de hotărâtă să nu 
ceară ajutor. 

Pentru restul după-amiezii şi apoi seara, Holly Grace 
ştersese pielea Francescăi cu cârpe umede reci. O ținuse 
de mână și refuzase să o părăsească când o duseseră cu 
căruciorul în camera de nașteri. În cele din urmă, în 
acel 4 Iulie nesfârșit, chiar înainte de miezul nopții, 
Theodore Day se născu. Cele două femei priviseră cu 
admirație la acea siluetă mică și plină de riduri și apoi 
zâmbiseră una alteia. În momentul acela, se formase 

o legătură de dragoste și prietenie care dura de aproape 
zece ani. 

Respectul lui Holly Grace față de Francesca crescuse 
treptat de-a lungul acelor ani, până când nu se putea 
gândi la o altă persoană pe care să o admire mai mult. 
Pentru o femeie care își începuse viața cu o groază de 
defecte de caracter, Francesca realizase tot ceea ce îşi 
pusese în minte. Își croise drumul de la radioul pe unde 
scurte până la televiziunea locală, trecând treptat de 
la pieţe mai mici la unele mai mari până când ajunsese la 
Los Angeles, unde programul ei matinal de televi- 
ziune captase în cele din urmă atenţia întregii rețele. 
Acum era vedeta unei emisiuni de dezbateri și inter- 
viuri de miercuri seara, cu sediul în New York, nu- 
mită Francesca astăzi, care înfuleca ratingurile de doi 
ani încoace. 

Nu durase mult până ca telespectatorii să se îndră- 
gostească de stilul neconvențional de a lua interviuri 
al Francescăi, care, din câte își dăduse seama Holly 
Grace, se baza aproape în întregime pe lipsa ei totală 
de interes față de orice semăna a detaşare jurnalistică. 
În ciuda frumuseţii ei uluitoare și a rămășițelor accen- 
tului britanic, Francesca reușea cumva să le amintească 
telespectatorilor de ei înșiși. Ceilalți - Barbara Walters, 
Phil Donahue, chiar și Oprah Winfrey - erau tot tim- 
pul în control. Francesca, ca milioane dintre semenii ei 
americani, nu era aproape niciodată. Pur și simplu sărea 
în luptă și încerca din răsputeri să reziste, având drept 
rezultat cea mai spontană emisiune de televiziune de 
interviuri pe care o văzuse America de ani întregi. 

Vocea lui Teddy răsună din apartament: 

- Grăbeşte-te, Holly Grace! 

- Vin, vin! 

În timp ce începu să meargă către apartamentul 
Francescăi, gândurile lui Holly Grace alunecară înapoi 
prin ani, până la sărbătorirea primelor şase luni de la 
nașterea lui Teddy, când zburase la Dallas, unde Fran- 
cesca tocmai se angajase la unul dintre posturile radio 

din oraș. Deși vorbiseră la telefon, era pentru întâia 
oară când cele două femei se vedeau de la nașterea lui 
Teddy. Francesca o întâmpinase pe Holly Grace în noul 
ei apartament cu un strigăt de bun venit însoțit de un 
sărut răsunător pe obraz. Apoi depusese cu mândrie 
un ghemotoc mișcător în brațele lui Holly Grace. Când 
Holly Grace coborâse privirea asupra fețișoarei solemne 
a pruncului, orice dubiu care ar fi putut să îi pândească 
în subconștient cu privire la părinții lui Teddy se eva- 
porase. Nici în cea mai nebunească imaginaţie a ei nu 
putea să creadă că splendidul ei soț avea ceva de-a face 
cu pruncul din brațele ei. Teddy era adorabil, iar Holly 
Grace îl iubise imediat cu toată inima ei, dar era pur și 
simplu cel mai urât bebeluș pe care îl văzuse vreodată. 
Cu siguranță nu semăna absolut deloc cu Danny. Ori- 
cine ar fi fost tatăl acestei mici creaturi, era imposibil ca 
acesta să fi fost Dallie Beaudine. 

Pe măsură ce anii trecură, vârsta îmbunătăţise întru 
câtva aspectul fizic al lui Teddy. Capul avea o formă fru- 
moasă, dar era un pic prea mare pentru trupul său. Avea 
păr castaniu, subțire și rar și drept ca o scândură, sprân- 
cene și gene atât de șterse încât erau aproape invizibile, 
precum și pomeți care păreau să fie mai dezvoltați decât 
trebuia. Uneori, când își întorcea capul într-un anume 
fel, lui Holly Grace i se părea că putea să zărească cum 
ar arăta chipul lui ca bărbat - puternic, distins, deloc ne- 
atrăgător. Dar, până să crească și să ajungă la acel chip, 
nici chiar propria mamă nu făcuse vreodată greșeala de 
a se lăuda cu înfăţişarea plăcută a lui Teddy. 

- Haide, Holly Grace! 

Capul lui Teddy se iți de după ușa albă cu lambriuri. 

- Vino odată! 

- Îţi arăt eu, mormăi ea, dar parcurse restul drumului 
mai iute. 

Când intră în hol, își scoase jacheta cu puf de gâscă 
şi potrivi mânecile unui costum de trening alb ca ză- 
pada, ai cărui pantaloni erau băgaţi într-o pereche de 
cizme italieneşti împodobite de mână cu flori de piele 

de culoarea aramei. Părul blond care era semnul ei dis- 
tinctiv îi cădea mult dincolo de umeri, culoarea lui fiind 
acum subliniată de fire decolorate argintii. Purta o urmă 
de rimel maro întunecat și un strat subțire de fard de 
obraz, dar în rest nici un alt fel de machiaj. Privea liniile 
fine care începuseră să se formeze la colțurile ochilor ei 
ca fiind dătătoare de caracter. Și apoi, era ziua ei liberă 
şi nu avea răbdarea necesară. 

Sufrageria apartamentului Francescăi avea pereți de 
un galben-deschis, ornamente de culoarea piersicii și un 
covor Heriz splendid cu nuanţe de bleumarin. Cu tușele 
sale de grădină de provincie din Anglia din creton de 
bumbac şi damasc de mătase, încăperea era exact genul 
de expoziție cu o eleganţă de bun-gust și scandalos de 
luxoasă pe care Casa și grădina adora să îl prezinte în pa- 
ginile ei lucioase, numai că Francesca refuzase să crească 
un copil într-o casă de expoziție și sabotase, foarte alea- 
toriu, unele dintre cele mai bune lucrări ale decoratoa- 
rei sale. Peisajul de Hubert Robert de pe șemineul din 
marmură italiană făcuse loc unei imagini înrămate cu 
atenţie, care reprezenta un dinozaur de un roșu aprins 
(Theodore Day, în jurul anului 1981). Un cufăr italian 
de secol XVII fusese mutat câțiva metri din centrul în- 
căperii ca să facă loc fotoliului din vinil portocaliu de 
tip beanbag, care era preferatul lui Teddy, în vreme ce 
cufărul ținea telefonul cu Mickey Mouse pe care Teddy 
și Holly Grace îl cumpăraseră drept cadou pentru Fran- 
cesca când aceasta împlinise 31 de ani. 

Holly Grace intră, își lăsă geanta pe un exemplar 
din New York Times şi îi făcu cu mâna lui Consue- 
lo, femeia spaniolă care îi purta minunat de grijă lui 
Teddy, dar care lăsa toate vasele să fie spălate de Fran- 
cesca când venea acasă. În timp ce se întoarse cu spatele 
către Consuelo, Holly Grace observă o fată ghemuită pe 
canapea, absorbită de o revistă. Fata avea 16 sau 
17 ani, părul prost decolorat și o vânătaie ștearsă 
pe obraz. Holly Grace se opri brusc și se răsti la Teddy 
cu o șoaptă vehementă: 

- Mama ta a făcut-o din nou, nu-i așa? 

- Mama a zis să-ți spun să nu o sperii. 

- Asta merit pentru că am fost în California timp de 
trei săptămâni. 

Holly Grace îl apucă pe Teddy de braț și îl trase îna- 
poi în dormitorul acestuia, acolo unde nu putea fi auzi- 
tă. De îndată ce închise ușa, exclamă plină de frustrare: 

- Fir-ar să fie, parcă trebuia să vorbeşti cu ea? Nu pot 
să cred că a făcut asta din nou. 

Teddy merse la cutia de pantofi care îi conținea 
colecția de timbre şi îşi făcu de lucru cu capacul. 

- Numele ei este Debbie şi este foarte drăguță. Dar 
Asistenţa Socială a găsit în cele din urmă o familie adop- 
tivă pentru ea, așa că o să plece peste câteva zile. 

- Teddy, fata aceea este o prostituată. Probabil că are 
urme de ace în braț. 

El începu să își umfle și să își dezumfle obrajii, un 
obicei pe care îl avea atunci când nu dorea să vorbească 
despre ceva. Holly Grace mârâi de frustrare. 

- Ascultă, iubire, de ce nu m-ai sunat imediat în L.A.? 
Ştiu că n-ai decât nouă ani, dar coeficientul acela al tău 
de inteligență de geniu vine cu nişte responsabilități, 
iar una dintre ele este să încerci să o ţii pe mama ta cel 
puţin parțial în legătură cu lumea realității. Ştii că nu 
are nici măcar un gram de rațiune când vine vorba des- 
pre astfel de lucruri - să ofere fugarilor un loc în care să 
înnopteze și să se încurce cu proxeneți. Se conduce după 
inimă, nu după creier. 

- Îmi place Debbie, zise cu încăpățânare Teddy. 

- Ţi-a plăcut și personajul acela de Jennifer, și ţi-a fu- 
rat 50 de dolari din pușculița ta cu Pinocchio înainte 
să o șteargă. 

- Mi-a lăsat un bilet în care mi-a spus că o să mi-i dea 
înapoi, iar ea a fost singura care a luat vreodată ceva. 

Holly Grace văzu că ducea o bătălie pierdută. 

- Ar fi trebuit cel puţin să-mi dai un telefon. 

Teddy scoase capacul cutiei în care își ţinea 
colecția de timbre și și-l puse pe cap, încheind în mod 

decisiv discuția. Holly Grace oftă. Uneori Teddy se pur- 
ta rațional și alteori era exact ca Francesca. 

O jumătate de oră mai târziu, ea și Teddy se îndrep- 
tau ca melcul prin străzile date peste cap de trafic către 
Greenwich Village. Când opri la un semafor, ea se gândi 
la înaintaşul musculos din echipa New York Rangers 
pe care avea să-l întâlnească la cină în seara aceea. Era 
sigură că ar fi fost grozav în pat, dar faptul că nu putea 
să profite de asta o făcu să se simtă depresivă. SIDA 
o enerva la culme. Tocmai când femeile ajunseseră în 
sfârșit să fie la fel de libere din punct de vedere sexual 
ca bărbaţii, trebuise să apară boala aceasta îngrozitoare 
şi să oprească toată distracţia. Obișnuia să se bucure de 
aventurile ei de o noapte. Își trecea amantul prin toate 
trucurile cele mai bune pe care acesta le avea și apoi îl 
dădea afară înainte ca el să apuce să aibă așteptări ca 
ea să îi pregătească micul dejun. Oricine zicea că sexul 
cu un străin era înjositor trebuie că era cineva căruia îi 
plăcea să gătească micul dejun. Cu hotărâre alungă ima- 
ginea persistentă a unui bărbat cu părul negru căruia îi 
plăcuse foarte mult să îi gătească micul dejun. Aventura 
aceea fusese o nebunie temporară din partea ei - un 
caz dezastruos de hormoni dezlănțuiţi care îi întu- 
necaseră judecata. 

Holly Grace se sprijini de claxon când se schimbă cu- 
loarea semaforului și un dobitoc într-un Dodge Daytona 
îi tăie fața, reușind să evite la mustață bara de protecție a 
celui mai nou Mercedes al ei. I se părea că SIDA îi afec- 
tase pe toți cei care aveau vreo urmă de rațiune. Până şi 
fostul ei soț fusese monogam din punct de vedere sexual 
în ultimul an. Se încruntă, fiind încă supărată pe el. 
Cu siguranţă că nu avea nimic împotriva monogamiei 
în zilele acestea, dar, din nefericire, Dallie o practica cu 
cineva pe nume Bambi. 

- Holly Grace? zise Teddy, privind-o din profunzimile 
moi ale scaunului din dreapta. Crezi că este corect ca 
un profesor să pice un copil doar pentru că acel copil 

nu face un proiect științific idiot pentru clasa de copii 
supradotați, aşa cum ar trebui să facă? 

- Asta nu prea pare a fi o întrebare teoretică, răspunse 
sec Holly Grace. 

-Ce înseamnă asta? 

- Înseamnă că ar fi trebuit să-ţi faci proiectul științific. 

-Era o tâmpenie, se încruntă Teddy. De ce ar dori 
cineva să omoare o grămadă de gândaci și să îi înfigă cu 
ace pe un placaj? Nu crezi că este o tâmpenie? 

Holly Grace î începea să înţeleagă. În ciuda înclinaţiei 
lui Teddy pentru jocuri de război și umplerea oricărei foi 
de hârtie pe care punea mâna cu desene înfățișând arme și 
cuțite, cele mai multe dintre ele pline cu sângele care 
se scurgea de pe ele, copilul era un pacifist în adâncul 
inimii. O dată îl văzuse ducând un păianjen şi coborând 
cu liftul 17 etaje ca să îl poată elibera pe stradă. 

- Ai discutat cu mama ta despre asta? 

- Da. A sunat-o pe profesoara celor înzestrați ca să în- 
trebe dacă aș putea să desenez gândacii în loc să îi omor, 
dar, când domnișoara Pearson a spus că nu, au sfârşit 
prin a se certa și domnișoara Pearson a închis telefonul. 
Mamei nu îi place domnișoara Pearson. Crede că pune 
prea multă presiune pe noi, copiii. În cele din urmă 
mama a zis că va omori ea gândacii pentru mine. 

Holly Grace își dădu ochii peste cap la ideea că Fran- 
cesca putea să omoare ceva. Dacă trebuia să fie omorât 
vreun gândac, avea o idee destul de puternică despre 
cine avea să sfârșească făcând treaba asta. 

- Atunci asta pare să-ți rezolve problema, nu-i așa? 

Teddy o privi, întruchiparea demnității ofensate. 

-Ce fel de nemernic crezi că sunt? Ce diferență ar 
face pentru gândaci dacă i-aș omori eu sau ea? Tot morţi 
ar fi, din cauza mea. 

Holly Grace îl privi şi zâmbi. ÎL iubea pe puştiul aces- 
ta - chiar îl iubea. 


Pitoreasca și retrasa căsuță a lui Naomi Jaffe Tanaka 
Perlman era așezată pe o străduţă pietruită din cartierul 

Greenwich Village, care adăpostea unii dintre puţinii 
stâlpi de iluminat sub formă de cârjă rămași în New 
York. O încrengătură de vrejuri de glicină golașe din ca- 
uza iernii se agăța de obloanele verzi și de cărămida vop- 
sită în alb a casei, pe care Naomi o cumpărase cu o parte 
din profitul obținut de la agenţia pe care o înființase 
cu patru ani în urmă. Trăia acolo cu cel de-al doilea soț 
al său, Benjamin R. Perlman, profesor de științe poli- 
tice la Universitatea Columbia. Din câte putea să vadă 
Holly Grace, cei doi aveau o căsnicie făcută în paradisul 
de aripa stângă. Dădeau bani oricărei cauze stupide care 
le ieșea în cale, dădeau petreceri pentru oameni care do- 
reau să saboteze CIA și lucrau într-o cantină a săracilor 
o dată pe săptămână pentru a se relaxa. Cu toate astea, 
Holly Grace trebuia să recunoască că Naomi nu păruse 
niciodată mai mulțumită. Naomi îi spusese că, pentru 
întâia oară în viața ei, se simțea ca și cum toate părțile 
din ea se adunaseră laolaltă. 

Naomi îi conduse în comoda ei sufragerie, legănân- 
du-se mai mult decât credea Holly Grace că era necesar, 
din moment ce era însărcinată în doar cinci luni. Holly 
Grace ura invidia chinuitoare care o rodea de fiecare 
dată când privea mersul legănat al lui Naomi, dar nu pă- 
rea să se poată stăpâni, deși Naomi îi era prietenă bună 
încă din zilele lor la Sassy. Dar, de fiecare dată când se 
uita la Naomi, nu putea să nu se gândească că, dacă nu 
urma să aibă în curând un copil, avea să își piardă șansa 
pentru totdeauna. 

- ... cu siguranţă că o să mă pice la ştiinţele naturii, 
încheie Teddy din bucătărie, unde el și Naomi mersese- 
ră ca să aducă niște gustări. 

- Dar este un lucru barbar, răspunse Naomi. 

Blenderul hurui preț de câteva momente și apoi 
se opri. 

- .„. cred că ar trebui să înaintezi o petiție. Asta este cu 
siguranță o violare a drepturilor tale civile. Voi discuta 
cu Ben. 

- E în regulă, zise Teddy. Cred că și aşa mama m-a 
băgat în destule necazuri cu profesoara. 

Câteva momente mai târziu își făcură apariția din 
bucătărie, Teddy cu o sticlă de suc natural de fructe în 
mână și Naomi întinzându-i lui Holly Grace un cocktail 
de căpşune cu rom. 

- Ai auzit de proiectul acela ciudat de asasinare de la 
şcoala lui Teddy? întrebă ea. Dacă aș fi în locul Frances- 
căi, i-aş da în judecată. Chiar aș face-o. 

Holly Grace luă o gură din cocktailul ei. 

- Cred că Francesca ar putea să aibă câteva lucruri 
mai importante pe cap în clipa asta. 

Naomi zâmbi, apoi aruncă o privire către Teddy, care 
dispărea în dormitor ca să ia jocul de şah al lui Ben. 

- Crezi că o va face? șopti. 

- E greu de spus. Când o vezi pe Francesca tăvălin- 
du-se pe podea în blugi și chicotind cu Teddy ca o ne- 
bună, pare imposibil. Dar, atunci când o supără cineva 
şi capătă expresia aceea snoabă pe chip, pur și simplu îţi 
dai seama că o parte din strămoșii ei trebuie să fi avut 
sânge albastru şi apoi trebuie să te gândeşti că este o 
posibilitate reală. 

Naomi se cobori cu grijă în fața măsuţei de cafea, 
îndoindu-și picioarele în așa fel încât arăta ca un 
Buddha însărcinat. 

- Din principiu, mă opun monarhiei, dar trebuie să 
recunosc că Prinţesa Francesca Serritella Day Brancuzi 
sună teribil de bine. 

Teddy se întoarse cu jocul de șah şi începu să așeze 
piesele pe măsuța de cafea. 

- Concentrează-te de data asta, Naomi. Eşti aproape 
la fel de uşor de învins ca mama. 

Deodată săriră cu toții în sus când trei bătăi puternice 
se auziră în ușa de la intrare. 

- Vai de mine, zise Naomi, aruncând o privire temă- 
toare către Holly Grace. Cunosc o singură persoană care 
ciocăne așa. 

- Să nu cumva să îndrăzneşti să-l laşi să intre cât timp 
sunt eu aici! 

Holly Grace se repezi înainte, împroșcând cocktail de 
căpşune pe partea din față a treningului ei alb. 

- Gerry! strigă Teddy, alergând către ușă. 

- Nu deschide! strigă Holly Grace, sărind în picioare. 
Nu, Teddy! 

Dar era prea târziu. Nu trecuseră destui bărbați prin 
viața lui Teddy Day pentru ca el să renunţe la ocazia de 
a fi cu oricare dintre ei. Înainte ca Holly Grace să apuce 
să îl oprească, el deschisese deja larg uşa. 

- Hei, Teddy! strigă Gerry Jaffe, întinzând palmele. 
Ce mai este nou, amice? 

Teddy bătu palmele cu el. 

- Hei, Gerry! Nu te-am mai văzut de vreo două săptă- 
mâni. Unde ai fost? 

- La tribunal, puştiule, apărând nişte oameni care au 
făcut ceva stricăciuni uzinei nucleare din Shoreham. 

- Ai câştigat? 

- Ai putea spune că a fost remiză. 

Gerry nu regretase niciodată hotărârea pe care o lua- 
se în Mexic cu zece ani în urmă, de a reveni în Statele 
Unite, de a înfrunta polițiștii din orașul New York şi 
falsa lor acuzaţie de posesie de droguri și apoi, după 
ce numele lui fusese reabilitat, de a merge la Faculta- 
tea de Drept. Unul câte unul, îi privise pe conducăto- 
rii mișcării schimbând direcția: sufletul lui Eldridge 
Cleaver nu mai era drogat, ci dedicat lui lisus, Jerry 
Rubin pupa în fund capitalismul și Bobby Seale vindea 
sos pentru friptură. Abbie Hoffman era încă prezent, 
dar era prins în cauzele ecologiste, ceea ce lăsa totul pe 
seama lui Gerry Jaffe, ultimul dintre radicalii anilor 
1960, pentru a atrage atenţia lumii de la maşinile din 
inox de firmă pentru paste și pizza și de a o atrage îna- 
poi la posibilitatea unei ierni nucleare. Cu toată inima, 
Gerry credea că viitorul stătea pe umerii lui și, cu cât era 
mai mare greutatea responsabilității, cu atât mai mult 
făcea pe clovnul. 

După ce îi dădu lui Naomi un sărut zgomotos pe 
buze, se aplecă să vorbească direct cu pântecul ei. 

- Ascultă, puștiule, îți vorbește Unchiul Gerry. 
Lumea pute. Stai acolo, înăuntru, cât de mult poți. 

Lui Teddy i se păru isteric de amuzant şi începu 
să se rostogolească pe podea, ţipând în timp ce râ- 
dea. Acţiunea asta îi atrase atenția din partea tuturor 
adulților, aşa că râse şi mai tare, până când încetă să fie 
simpatic şi deveni pur și simplu enervant. Naomi credea 
în a lăsa copiii să se exprime, așa că nu îl mustră, iar 
Holly Grace, care nu credea deloc asta, era prea distrasă 
de vederea umerilor impresionanți ai lui Gerry, care în- 
tindeau cusăturile vechii lui jachete din piele, pentru a-l 
pune la punct pe Teddy. 

În 1980, la scurt timp după ce Gerry trecuse exame- 
nul pentru Baroul din New York, renunțase la coafura 
lui stil afro, dar îşi purta în continuare părul lung la spa- 
te în așa fel încât buclele negre, acum ușor presărate cu 
argintiu, îi cădeau peste guler. Sub geaca de piele purta 
costumul obişnuit de muncă - pantaloni sport şi o bluză 
din bumbac cu mâneci lungi. O insignă cu „Fără arme 
nucleare“ îi îimpodobea gulerul jachetei. Gura îi era la 
fel de plină și de senzuală ca întotdeauna, nasul, la fel de 
îndrăzneț şi ochii lui de fanatic, încă negri şi înflăcărați. 
Exact acea pereche de ochi o dăduse gata pe Holly Grace 
Beaudine cu un an în urmă, când ea şi Gerry se treziseră 
împinși împreună într-un colț în timpul uneia dintre 
petrecerile lui Naomi. 

Lui Holly Grace îi era în continuare greu să își expli- 
ce ce anume la Gerry Jaffe o făcuse să se îndrăgosteas- 
că de el. Cu siguranță nu fuseseră convingerile lui. Ea 
credea cu adevărat în importanța unei forțe de apărare 
militare puternice pentru Statele Unite, o părere care 
pe el îl înnebunise. Aveau certuri violente legate de 
politică, lucru care în mod obișnuit ducea la cele mai 
incredibile partide de amor de care avusese parte de ani 
întregi. Gerry, care avea puține inhibiţii în public, avea 
şi mai puţine în dormitor. 

Dar atracția ei față de el era mai mult decât una se- 
xuală. În primul rând, era la fel de activ fizic ca și ea. În 
timpul celor trei luni cât durase aventura lor, luaseră 
împreună lecţii de salturi cu parașuta, urcaseră pe mun- 
te, ba chiar încercaseră deltaplanorismul. Să fie cu el 
era ca şi cum ar fi trăit într-o aventură fără sfârșit. lubea 
entuziasmul pe care îl zămislea în jurul lui. Îi iubea pa- 
siunea și ardoarea, pofta cu care își mânca mâncarea, 
râsul lipsit de inhibitii și sentimentalismul netulburat. 
Intrase o dată în încăpere şi îl găsise plângând la o re- 
clamă TV pentru Kodak și, atunci când îl tachinase în 
legătură cu asta, el nu se scuzase absolut deloc. Ba chiar 
ajunsese să îi iubească șovinismul lui masculin. Spre de- 
osebire de Dallie care, în ciuda purtării sale de băiat 
bun, fusese întotdeauna cel mai liber bărbat pe care îl 
cunoscuse vreodată, Gerry se agăța de idei despre relații 
bărbat-femeie care erau ferm înrădăcinate în anii '50. 
Şi Gerry părea întotdeauna atât de nedumerit când ea 
îl lua la întrebări, atât de descurajat de faptul că el - 
preferatul radicalilor - părea să nu poată înțelege unul 
dintre cele mai de bază principii ale unei întregi revolu- 
ţii sociale. 

- Bună, Holly Grace, zise el, mergând către ea. 

Ea se aplecă să își aşeze cocktailul de căpșune pe 
măsuţa de cafea și încercă să se uite la el ca şi cum nu își 
putea aminti numele lui. 

- A, salut, Gerry. 

Strategia ei nu funcționă. El veni mai aproape, trupul 
lui compact înaintând cu o hotărâre care trimise un tre- 
mur de neliniște prin tot corpul ei. 

- Să nu îndrăznești să mă atingi, terorist comunist ce 
eşti, îl avertiză ea, întinzând o mână ca și cum ar fi ținut 
un crucifix ce putea să îl țină departe. 

El trecu de măsuţa de cafea. 

- Vorbesc serios, Gerry. 

- De ce ție frică, iubito? 

- Frică! zise ea în derâdere, făcând trei pași în spate. 
Mie? Frică de tine? În visele tale, tu, aripă stângă ce eşti! 

- Dumnezeule, Holly Grace, dar ce gură ai! Se opri în 
faţa ei și se adresă surorii lui, fără să se întoarcă. Naomi, 
tu și Teddy ați putea să vă găsiți ceva de făcut în bucătă- 
rie pentru câteva minute? 

- Nici să nu te gândeşti să pleci, Naomi, porunci 
Holly Grace. 

- Îmi pare rău, Holly Grace, dar tensiunea nu face 
bine unei femei însărcinate. Vino, Teddy! Haide să mer- 
gem să facem niște floricele de porumb. 

Holly Grace trase adânc aer în piept. De data asta 
nu avea să îi îngăduie lui Gerry să o domine, indiferent 
ce avea el să facă. Aventura lor durase trei luni, iar el 
profitase de ea în tot acest timp. În timp ce ea se îndră- 
gostise, el nu făcuse decât să folosească celebritatea ei ca 
pe o cale de a face ca numele lui să apară în ziare, ca să 
își poată face publice activitățile antinucleare. Lui Holly 
Grace nu îi venea să creadă ce fraieră fusese. Radicalii 
vechi nu se schimbau niciodată. Doar obțineau diplome 
de Drept şi își îmbunătățeau bagajul de trucuri. 

Gerry întinse mâna către ea, dar contactul fizic cu el 
tindea să îi întunece gândirea, așa că ea îşi retrase mâna 
înainte ca el să o poată atinge. 

- Ţine-ţi mâinile acasă, nemernicule! 

Supravieţuise acestor ultime luni fără el foarte bine și 
nu avea de gând să aibă acum o cădere. Era prea bătrână 
ca să moară de două ori într-un singur an din cauza unei 
inimi frânte. 

- Nu crezi că separarea asta a durat destul! zise el. 
Mie dor de tine. 

Ea îi aruncă cea mai rece privire a ei. 

- Ce s-a întâmplat? Nu poţi să apari la televiziune, 
acum, când nu mai suntem împreună? 

Obișnuia să adore felul în care acele bucle negre îi 
atingeau ceafa. Își aminti textura lor - moi și mătăsoase. 
Le răsucea în jurul degetelor ei și le atingea cu buzele. 

- Nu începe cu asta, Holly Grace. 

-Nu te mai lasă nimeni să ţii discursuri la ştirile 
de noapte acum, când ne-am despărţit? continuă 

ea răutăcioasă. Chiar ai tras toate foloasele din aven- 
tura noastră, nu-i așa? În vreme ce eu eram numai cu 
gândul la tine, ca o proastă, tu trimiteai comunicate 
de presă. l 

- Chiar începi să mă enervezi. Te iubesc, Holly Grace. 
Te iubesc mai mult decât am iubit pe cineva vreodată în 
viața mea. Am avut ceva frumos între noi. 

O făcea. li frângea din nou inima. 

- Singurul lucru bun pe care l-am avut a fost sexul, 
zise ea cu violență. 

- Am avut al dracului de multe altele în afară de sex! 

- Cum ar fi? Nu-mi plac prietenii tăi și a naibii să fiu 
dacă îmi plac convingerile tale politice. Şi apoi, ştii că 
urăsc evreii. 

Gerry oftă şi se prăbuşi pe canapea. 

- O, Doamne, iar începem. 

- Sunt o antisemită devotată. Chiar sunt, Gerry. 
Sunt din Texas. Urăsc evreii, urăsc negrii și cred că toți 
bărbații homosexuali ar trebui băgaţi la închisoare. Zi 
şi tu ce fel de viitor aș avea cu cineva de aripa stângă 
ca tine? 

- Nu urăști evreii, replică Gerry cu înțelepciune, ca şi 
cum ar fi vorbit unui copil. Şi acum trei ani ai semnat 
o petiție pentru drepturile homosexualilor, care a fost 
publicată în toate ziarele din New York, și în anul urmă- 
tor ai avut o relație extrem de mediatizată cu un anumit 
atacant din echipa Pittsburgh Steelers. 

- Avea pielea foarte deschisă la culoare, contracară 
Holly Grace. Și a votat întotdeauna cu republicanii. 

El se ridică alene de pe canapea, expresia fiindu-i în 
același timp neliniştită și tandră. 

- Uite ce este, iubito, nu pot renunţa la părerile mele 
politice, nici chiar pentru tine. Ştiu că nu ești de acord 
cu abordarea noastră... 

- Voi toţi sunteți atât de teribil de ipocriți, șuieră ea. 
Îi trataţi pe toți care nu sunt de acord cu metodele voas- 
tre ca pe nişte instigatori la război. Ei bine, am veşti noi 
pentru tine, prietene. Nici unei persoane nu îi place 

să trăiască cu arme nucleare, dar nu toată lumea crede 
că este o idee grozavă să ne aruncăm la gunoi toate ra- 
chetele, în timp ce sovieticii stau încă în vârful unei cutii 
pline cu propriile jucării. 

- Nu crezi că sovieticii... 

-Nu te ascult. 

Își luă geanta şi îl strigă pe Teddy. Dallie avusese drep- 
tate de fiecare dată când îi spusese că banii nu puteau 
cumpăra fericirea. Avea 37 de ani și dorea să îşi facă un 
cuib. Dorea un copil cât timp încă mai putea să aibă 
unul și dorea un soț care să o iubească pentru ea, nu 
doar pentru publicitatea pe care i-o aducea ea. 

- Holly Grace, te rog... 

- Du-te dracului! 

- Fir-ar să fie a naibii de treabă! 

Atunci o apucă, o trase în braţe şi își apăsă gura 
peste a ei, într-un gest care nu era neapărat un sărut, 
cât mai degrabă o modalitate de a scăpa de dorința 
de a o scutura până când i-ar fi clănțănit dinții. Aveau 
aceeași înălțime, şi Holly Grace lucra cu greutăți, așa că 
Gerry fusese nevoit să folosească o forță considerabilă 
pentru a-i țintui brațele pe lângă corp. În cele din urmă 
încetă să se mai zbată ca el să își poată folosi gura așa 
cum îşi dorea - în felul în care îi plăcea ei. În sfârșit, 
buzele ei se depărtară destul cât el să îşi poată strecura 
limba înăuntru. 

- Haide, iubito, şopti el. lubeşte-mă și tu. 

Ea o făcu, doar pentru o clipă, până când îşi dădu 
seama ce făcea. Când Gerry o simţi încordându-se, 
își cobori imediat gura pe gâtul ei, unde o mușcă și o 
supse îndelung. 

- Mi-ai făcut-o din nou, scânci ea, zvârcolindu-se şi 
îndepărtându-se de el, apoi ducându-și mâna la gât. 

Îşi pusese din nou amprenta asupra ei, în mod deli- 
berat, și nu își ceru scuze. 

- De fiecare dată când te vei uita la semnul acela, 
vreau să-ți amintești că dai cu piciorul celui mai bun 
lucru care s-a întâmplat vreodată fiecăruia dintre noi. 

Holly Grace îi aruncă o privire furioasă și apoi se răsu- 
ci către Teddy, care tocmai intrase în cameră cu Naomi. 

-laşi haina și spune-i la revedere lui Naomi! 

- Dar, Holly Grace... protestă Teddy. 

- Acum! 

Îl înfofoli pe Teddy cu haina lui, și-o înşfăcă pe a ei şi 
se repezi cu el pe ușă afară, fără să se uite înapoi. 

În timp ce ei dispăreau, Gerry evită nemulțumirea 
din ochii surorii sale pretinzând că studiază o sculptu- 
ră de pe șemineu. Chiar dacă avea 42 de ani, nu era 
obișnuit să fie cel matur într-o relație. Era obișnuit cu 
mame care îl dădăceau, care erau de acord cu opinii- 
le lui și care îi făceau curățenie în apartament. Nu era 
obișnuit cu o frumusețe texană plină de ţepi, care putea 
să îl întreacă la băutură în orice zi a săptămânii și care 
i-ar fi râs în față dacă i-ar fi cerut să spele câteva haine 
la mașina de spălat. O iubea atât de mult, încât simți că 
o parte din el ieşise din casă odată cu ea. Ce avea să se 
facă? Nu putea nega faptul că se folosise de publicitatea 
adusă de aventura lor. Fusese instinctiv - modul în care 

"făcea lucrurile. În ultimii câţiva ani, presa îi ignorase 
toate eforturile de a atrage atenția asupra cauzei şi nu 
era în caracterul lui să întoarcă spatele publicității gratu- 
ite. De ce nu putea ea să înțeleagă că asta nu avea nimic 
de-a face cu faptul că o iubea - nu făcea decât să se 
folosească de oportunități, aşa cum făcuse întotdeauna. 

Sora lui trecu pe lângă el, iar el se aplecă încă o dată 
ca să se adreseze pântecului ei. 

- Îţi vorbeşte Unchiul Gerry. Dacă tu, de acolo, ești 
băiat, ai grijă de testicule pentru că sunt vreun milion 
de femei aici, care așteaptă să ţi le taie. 

- Nu glumi cu asta, Gerry, zise Naomi, lăsându-se să 
cadă pe unul dintre fotolii. 

Gura lui se strâmbă. 

- De ce nu? Trebuie să recunoști că toată treaba asta 
cu Holly Grace este a naibii de amuzantă. 

- Chiar dai cu băţul în baltă, zise ea. 

- Este imposibil să ai o ceartă cu cineva care nu are 
nici o logică, răspunse el arțăgos. Ştie că o iubesc şi 
ştie al naibii de bine că nu este doar pentru faimosul 
ei nume. 

- Dorește un copil, Gerry, rosti încet Naomi. 

- Doar crede că dorește un copil. 

- Eşti atât de ticălos. De fiecare dată când vă întâlniți, 
amândoi îi tot dați înainte cu diferenţele dintre opiniile 
voastre politice și cu cine se foloseşte de cine. Doar o 
dată, mi-ar plăcea să-l aud pe unul dintre voi recunos- 
când că cea mai mare parte a motivului pentru care voi 
doi nu puteţi să ajungeţi la un consens este pentru că 
ea doreşte cu disperare să aibă un copil, iar tu nu te-ai 
maturizat încă destul cât să fii tată. 

Gerry se răsti la sora lui: 

- N-are nimic de-a face cu a nu fi matur. Refuz să 
aduc un copil într-o lume care are un nor în formă de 
ciupercă nucleară deasupra ei. 

Ea îl privi cu tristețe, cu o mână așezată peste pânte- 
cul rotunjit. 

- Pe cine crezi că păcălești, Gerry? Ți-e teamă să fii 
tată. Ţi-e teamă că vei da greș la fel de rău cu copilul 
tău cum a făcut tata cu tine - Dumnezeu să-i odihneas- 
că sufletul. 

Gerry nu mai spuse nimic și al naibii să fie dacă avea 
să o lase pe Naomi să îl vadă cu lacrimi în ochi, așa că 
pur şi simplu îi întoarse spatele și ieşi cu pași hotărâți 
pe ușă. 


capitolul 23 


Francesca zâmbi direct în cameră când tema muzicală 
a emisiunii Francesca astăzi se stinse, şi aceasta începu. 

- Salutare, tuturor. Sper că aveţi cu toții snacksuri- 
le pentru televizor la îndemână și că aţi terminat orice 
treburi urgente la baie, pentru că vă garantez în mod 
absolut că nu veţi dori să vă mișcaţi de la locurile voastre 

odată ce îi veţi cunoaște pe cei patru tineri invitați din 
seara asta. Își înclină apoi capul către lumina roșie care 
se aprinsese la camera doi. În seara asta transmitem ulti- 
mul episod din seria noastră despre nobilimea britanică. 
După cum știți, am avut suișurile și coborâșurile noastre 
de când am ajuns în Marea Britanie - nici chiar eu nu 
voi încerca să pretind că ultima noastră emisiune a fost 
altceva decât o plictiseală uriaşă -, dar în seara asta reve- 
nim pe drumul cel bun. 

Cu coada ochiului văzu că producătorul ei, Nathan 
Hurd, își împlântase mâinile în șolduri, un semn sigur 
că era nemulțumit. Acestuia îi displăcea îngrozitor de 
tare când ea recunoștea în direct că una dintre emisi- 
unile lor nu fusese minunată, dar faimosul ei oaspete 
regal din ultima emisiune fusese incredibil de plictisitor 
și nici chiar cele mai impertinente întrebări ale ei nu 
reușiseră să îl facă să fie mai vioi. Din nefericire, emi- 
siunea aceea, spre deosebire de cea pe care o înregistrau 
acum, fusese transmisă în direct, aşa că nu fuseseră în 
stare să o refacă. 

- Cu mine în seara asta sunt patru tineri atractivi, 
toți copii ai unor faimoși nobili din regatul britanic. 
V-aţi întrebat vreodată cum ar fi să creşti știind că toată 
viaţa ta a fost deja planificată pentru tine? Tinerii de 
viţă regală simt vreodată nevoia de a se răzvrăti? Haideţi 
să-i întrebăm! 

Francesca îi prezentă pe cei patru invitați ai ei, care 
erau așezați confortabil în atrăgătorul aranjament ca de 
sufragerie care se asemăna foarte tare cu studioul din 
New York în care se filma de obicei Francesca astăzi. 
Apoi își întoarse atenţia asupra unicului copil al unuia 
dintre cei mai renumiți duci. 

- Lady Jane, v-aţi gândit vreodată să aruncați tradiția 
de familie şi să fugiți cu șoferul? 

Lady Jane râse, apoi se îmbujoră, și Francesca știu că 
avea începutul unei emisiuni distractive. 

Două ore mai târziu, cu înregistrarea încheiată și 
răspunsurile tinerilor ei invitaţi destul de vioaie încât 

să păstreze audiența crescută, Francesca ieși din taxi și 
intră în Connaught. Cei mai mulți americani consi- 
derau Claridge ca fiind hotelul londonez perfect, dar, 
pentru cineva care oricum nu dorise să se afle departe 
de casă, Francesca simţea că cea mai bună alegere era 
micuțul Connaught, care avea doar 90 de camere, cea 
mai bună servire din lume și o șansă minusculă de a da 
peste o vedetă rock pe coridor, 

Mica ei siluetă era înfășurată de la bărbie până la 
mijlocul gambei într-o elegantă blană neagră rusească, 
asortată cu o pereche perfectă de cercei în formă de pară 
cu diamante de patru carate, care străluceau prin casta- 
niul suflat de vânt al părului ei. Holul, cu covoarele sale 
persane și pereții cu lambriuri întunecate, era cald și 
primitor după străzile umede de decembrie din Mayfair. 
O scară magnifică acoperită de un covor cu margini de 
bronz se rotea șase etaje în sus, cu balustradele de ma- 
hon lucind de cât fuseseră lustruite. Deși era epuizată 
după o săptămână încărcată, reuși să îi zâmbească ha- 
malului din hol. Capul fiecărui bărbat din hol se întoar- 
se când ea își croi drum către micul lift amplasat lângă 
recepție, dar ea nu băgă de seamă. 

Sub eleganța blănii şi strălucirea luxoasă a cerceilor 
în formă de pară, hainele Francescăi erau de fapt de- 
modate. Se schimbase din costumul ei mai conserva- 
tor de pe ecran în hainele pe care le purtase la studio 
în dimineața aceea - pantaloni negri de piele mulați 
însoțiți de un pulover larg de culoarea zmeurei cu un 
ursuleț gri aplicat. Șosete asortate de culoarea zmeurei, 
îndoite îngrijit în partea de sus, scoteau în evidenţă o 
pereche de pantofi cu talpa joasă de la Susan Bennis. 
Era o ţinută care lui Teddy îi plăcea în mod deose- 
bit, din moment ce urșii care păreau buni de strâns 
în braţe și bandele de motociclişti îmbrăcați în piele 
erau printre lucrurile lui preferate. O purta adeseori 
atunci când ieșeau ziua, fie să facă un raid pe la F.A.O. 
Schwarz în căutarea unui set de chimie, fie să facă o 
vizită la Templul Dendur de la Muzeul Metropolitan, 

sau să viziteze un vânzător de covrigi slinos din Times 
Square, a cărui marfă, insista Teddy, era cea mai bună 
din Manhattan. 

În ciuda epuizării ei, gândul la Teddy o făcu să 
zâmbească. li era atât de dor de el. Era groaznic să fie 
despărțită de copilul ei, atât de groaznic încât se gân- 
dise în mod serios să mai taie din programul ei lucru 
când contractul ei urma să fie reînnoit în primăvară. La 
ce bun să aibă un copil dacă nu avea timp să petreacă 
alături de el? Voalul de depresie care atârna deasupra 
ei de luni bune se aşternu. Fusese atât de irascibilă în 
ultimul timp, un semn sigur că muncea prea din greu. 
Dar ura să încetinească atunci când totul mergea atât 
de bine. 

leșind din lift, aruncă o privire la ceasul de la mână 
şi făcu un calcul rapid. leri Holly Grace îl dusese pe 
Teddy acasă la Naomi şi astăzi trebuia să meargă la Mu- 
zeul Portuar de pe South Street. Poate reușea să îl prindă 
înainte să plece. Se încruntă când își aminti că Holly 
Grace îi spusese că Dallie Beaudine venea în New York. 
După toţi aceşti ani, ideea ca Teddy şi Dallie să fie în 
acelaşi oraș încă o făcea să se simtă neliniștită. Nu era ca 
și cum s-ar fi temut de recunoaștere; Dumnezeu știa 
că nu era nimic la Teddy care să îi amintească lui 
Dallie de el însuși. Era pur și simplu faptul că îi displă- 
cea gândul ca Dallie să aibă ceva de-a face cu fiul ei. 

Își puse blana pe un umeraş acoperit cu satin pe care 
îl agăță în șifonier. Apoi telefonă în New York. Spre în- 
cântarea ei, Teddy răspunse la telefon. 

- Casa Day. Theodore la telefon. 

Simplul fapt că auzi glasul lui făcu ochii Francescăi 
să se umezească. 

- Bună, iubire. 

- Mamă! la ghicește, mamă! leri am fost la Naomi 
acasă, și Gerry şi-a făcut apariţia, iar el şi Holly Grace 
au avut iar o ceartă. Astăzi ea mă duce la portul de 
pe South Street şi apoi vom merge la apartamentul 

ei și vom comanda mâncare chinezească. Şi îl cunoşti pe 
prietenul meu Jason... 

Francesca zâmbi în vreme ce îl asculta pe Teddy tu- 
ruind ca o moară stricată. Când, în cele din urmă, el se 
opri ca să respire, ea îi spuse: 

- Mie dor de tine, iubire. Ține minte, vin acasă peste 
câteva zile și apoi vom avea două săptămâni de vacanță 
împreună în Mexic. Ne vom distra atât de mult! 

Urma să fie prima ei vacanță adevărată de când sem- 
nase contractul cu rețeaua de televiziune și amândoi o 
așteptau cu nerăbdare de luni bune. 

- Vei înota în ocean de data asta? 

- Mă voi bălăci, făcu ea o concesie. 

El scoase dispreţuitor un pufnet masculin. 

- Intră măcar până la talie. 

- Voi face un compromis și voi intra până la ge- 
nunchi, dar nu mai mult de atât. 

- Chiar ești o fricoasă, mamă, zise el cu solemnitate. 
Mult mai fricoasă decât mine. 

- Ai absolută dreptate în legătură cu asta. 

- Înveţi pentru examenul tău de cetățenie? o întrebă. 
Ultima oară când ţi-am pus întrebările de test ai încurcat 
toată partea despre cum se legalizează proiectele de lege. 

- Voi învăţa în avion, promise ea. 

Aplicarea pentru cetățenia americană era un lucru pe 
care îl amânase pentru prea multă vreme. Fusese întot- 
deauna prea ocupată și avusese un program prea plin, 
până când, într-o zi, își dăduse seama că trăise în țară de 
zece ani şi nu votase niciodată. Se rușinase de ea însăși 
şi, cu ajutorul lui Teddy, începuse procesul lung de apli- 
care în aceeași săptămână. 

- Te iubesc mult, iubire, zise ea. 

-Şi eu. 

- Şi vei fi deosebit de drăguţ cu Holly Grace în seara 
asta? Nu mă aştept să înţelegi, dar o supără să îl vadă 
pe Gerry. 

- Nu ştiu de ce. Gerry este super. 

Francesca era prea înțeleaptă pentru a încerca să ex- 
plice subtilitățile relațiilor dintre bărbat și femeie unui 
băiat de nouă ani, mai ales unuia care credea că toate 
fetele erau niște nemernice. 

-Tu pur şi simplu să fii superdrăguţ cu ea, iubire, 
zise. 

După ce termină apelul, se dezbrăcă și începu să se 
pregătească pentru seara ei alături de prinţul Stefan 
Marko Brancuzi. Înfăşurându-se într-un halat din mă- 
tase, merse în baia cu gresie, unde săpunul ei favorit 
se afla lângă cada spațioasă, alături de obișnuitul ei 
şampon american. Hotelul Connaught avea grijă să afle 
preferințele oaspeţilor săi în materie de îngrijire perso- 
nală, precum şi ziarele pe care le citeau, cum își beau 
cafeaua de dimineaţă și, în cazul Francescăi, faptul că 
Teddy colecționa capace la sticle. O rezervă de capace 
neobișnuite de bere europeană o aştepta întotdeauna 
într-un pachet frumos legat atunci când pleca. Nu prea 
o lăsase inima să le spună vreodată că ideea lui Teddy 
de a colecționa capacele de la sticle se baza mai mult pe 
cantitate și nu pe calitate, cu Pepsi învingând în faţa lui 
Coca-Cola cu 394. 

Se scufundă ușor în apa fierbinte de baie și, când 
pielea i se obişnui cu temperatura, se lăsă pe spate şi 
îşi închise ochii. Dumnezeule, cât de obosită era! Avea 
atât de multă nevoie de o vacanţă! O voce micuță o ne- 
căji întrebând câtă vreme avea să mai continue în felul 
acesta - lăsându-și copilul şi zburând pretutindeni în 
lume pe nepusă masă, participând la ședințe nesfârşite 
legate de producție, răsfoind vrafuri de cărți în fieca- 
re noapte înainte să meargă la culcare? În ultima vre- 
me, Holly Grace și Naomi fuseseră cu Teddy mai mult 
decât fusese ea. 

Gândindu-se la Holly Grace, mintea îi fu împinsă 
lent într-un cerc până la Dallas Beaudine. 

Întâlnirea cu el avusese loc cu atât de mult timp în 
urmă încât nu mai părea nimic altceva decât un acci- 
dent biologic faptul că îl zămislise pe Teddy. Nu el fusese 


Vino și sărută-mă! 385 


cel care dăduse naștere sau umblase fără dresuri în 
acei ani de început, ca să plătească pantofi cu talpă 
ortopedică pentru copii mici, nici nu pierduse nopți 
făcându-și griji pentru creşterea unui copil al cărui co- 
eficient de inteligență era cu 40 de puncte mai mare 
decât al ei. Francesca, nu Dallie Beaudine, era respon- 
sabilă pentru persoana care devenise Teddy. Indiferent 
cât de mult insistase Holly Grace, Francesca refuzase 
să îl primească înapoi fie și în cel mai mic ungher al 
vieții sale. 

- Ei, haide, Francie, au trecut zece ani, se plânsese 
Holly Grace ultima oară când discutaseră despre asta. 
Luau masa la nou-deschisul restaurant Aurora, pe East 
Forty-ninth, șezând pe o banchetă de piele aflată într-o 
parte a barului de granit în formă de potcoavă. În câ- 
teva săptămâni, Dallie se va afla în oraș ca să discute 
cu rețeaua despre posibilitatea de a deveni comentator 
sportiv pentru turneele lor de golf din primăvara asta. 
Ce-ai zice să-ți mai relaxezi regulile măcar o dată şi să mă 
laşi să-l duc pe Teddy să-l cunoască? Teddy a auzit poveşti 
despre Dallie de ani întregi, iar Dallie este curios în ceea 
ce îl priveşte pe Teddy după ce m-a auzit bătând atâta 
câmpii despre el. 

- Nu, absolut nu! Francesca împunse o bucăţică de 
pulpă de rață stropită cu ulei de arahide din salata ei 
şi folosi scuza pe care o folosea mereu când se ajungea 
la acest subiect, singura pe care Holly Grace părea să o 
accepte. Perioada aceea petrecută cu Dallie a fost cea 
mai umilitoare din întreaga mea viață și refuz să aduc 
la viață chiar şi cea mai mică amintire a ei. Nu voi mai 
avea nici un fel de contact cu el vreodată - și asta în- 
seamnă și că îl voi ține pe Teddy la distanță. Ştii ce pă- 
rere am despre asta, Holly Grace, și ai promis că nu mă 
vei mai presa din nou. 

Holly Grace era în mod limpede exasperată. 

- Francie, băiatul acela o să devină homosexual dacă 
nu-l laşi să socializeze cu mai mulți membri de parte 
bărbătească. 

- Tu ești tot tatăl care îi trebuie unui băiat, răspunse 
sec Francesca, simțind atât exasperare, cât şi afecțiune 
față de femeia care stătuse alături de ea prin atât 
de multe. 

Holly Grace alese să ia în serios remarca Francescăi. 

- Cu siguranţă n-am fost în stare să fac un succes din 
cariera lui atletică. Fixă mohorâtă cu privirea globurile 
lăptoase care atârnau deasupra barului. Jur pe Dumne- 
zeu, Francie, are mai multe picioare stângi decât tine. 

Francesca ştia că era prea defensivă în legătură cu lip- 
sa unui tată pentru Teddy, dar nu se putea abține. 

- Am încercat, nu-i așa? M-ai pus să îi arunc mingi de 
când avea patru ani. 

-Şi nu a fost acela un moment măreț în istorie, 
răspunse Holly Grace cu un sarcasm usturător. Helen 
Keller la aruncare și micuțul Stevie Wonder la prindere. 
Voi doi sunteți cei mai necoordonați... 

- Nici tu nu te-ai descurcat mai bine cu el. A căzut 
de pe calul acela îngrozitor când l-ai dus la călărie și și-a 
rupt degetul prima oară când ai aruncat spre el o minge 
de fotbal. 

- Acesta este unul dintre motivele pentru care doresc 
ca el să-l cunoască pe Dallie. Acum, că Teddy este un pic 
mai mare, Dallie ar putea avea niște idei despre ce să fa- 
cem cu el. Holly Grace scoase o rămurică de creson de 
sub o bucăţică de biban afumat și o mestecă gânditoare. 
Nu ştiu - trebuie să fie de la tot sângele acela străin pe 
care Teddy îl are. La naiba, dacă Dallie ar fi fost cu ade- 
vărat tatăl lui, n-am avea problema asta. Coordonarea 
atletică este programată în toate genele Beaudine. 

„Multe mai şti“, se gândi Francesca cu un zâmbet sec, 
în timp ce își săpuni brațele și apoi trecu buretele înspu- 
mat peste picioare. Uneori se trezea minunându-se ce 
cromozom minunat și capricios îl produsese pe fiul ei. 
Ştia că Holly Grace era dezamăgită că Teddy nu era mai 
chipeș, dar Francesca privise întotdeauna chipul dulce 
şi banal al lui Teddy ca pe un cadou. Lui Teddy nu avea 
să îi dea niciodată prin cap să se bazeze pe înfăţişare 

plăcută pentru a avansa în viață. Avea să își folosească 
creierul, curajul și inima lui dulce și sentimentală. 

Apa din cadă devenea călâie, iar ea își dădu seama că 
avea doar 20 de minute înainte ca șoferul să sosească să 
o ducă la iahtul lui Stefan pentru cină. Deși era obosită, 
abia aştepta să petreacă noaptea cu Stefan. După câteva 
luni de apeluri telefonice la distanță cu doar câteva în- 
tâlniri grăbite faţă în față, simțea că, în mod cert, sosise 
timpul să își adâncească relația. Din nefericire, lucrând 
câte 14 ore pe zi de când ajunsese în Londra nu îi rămă- 
sese nici un pic de timp liber pentru zbenguieli sexuale. 
Dar, cu ultima emisiune înregistrată, tot ce îi mai rămă- 
sese de făcut a doua zi era să stea în faţa unor monu- 
mente britanice diverse pentru niște cadre de turist pe 
care plănuiau să le folosească la sfârșitul emisiunii. Se 
hotărâse ca, înainte să zboare înapoi în New York, 
să petreacă alături de Stefan cel puțin două nopți. 

În ciuda presiunii timpului, luă săpunul și îl frecă 
cu mintea în altă parte pe sâni. Aceștia o furnicară, 
amintindu-i cât de bucuroasă ar fi fost să își încheie 
anul de abstinenţă sexuală autoimpusă. Nu era ca și 
cum plănuise să fie abstinentă pentru atât de mul- 
tă vreme, doar că părea incapabilă din punct de ve- 
dere psihologic să sară din pat în pat. Poate că Holly 
Grace jelea decesul aventurilor de o noapte, dar, indife- 
rent cât de mult o necăjea trupul ei sănătos, Francesca gă- 
sea că sexul fără ataşamente emoționale era o treabă seacă 
şi incomodă. 

Cu doi ani în urmă, aproape se căsătorise cu un tâ- 
năr congresman charismatic din California. Acesta era 
chipeș, avea succes și era minunat în pat. Dar aproape 
înnebunea de fiecare dată când ea aducea acasă pe vre- 
unul dintre fugarii ei şi aproape niciodată nu râdea la 
glumele ei, așa că, în cele din urmă, încetă să se mai 
vadă cu el. Prinţul Stefan Marko Brancuzi era primul 
bărbat pe care îl întâlnise de atunci la care ţinea destul 
încât să se culce cu el. 

Se întâlniseră cu câteva luni mai înainte, când îi luase 
un interviu în emisiunea ei. Îl găsise pe Stefan atât fer- 
mecător, cât și inteligent, și în curând acesta se dovedise 
a fi un bun prieten. Dar a-ți păsa era acelaşi lucru cu a 
iubi, se întrebă, sau încerca, pur şi simplu, să găsească 
o cale de ieșire din nemulțumirea pe care o simţise față 
de viața ei? 

Scuturându-se de starea ei melancolică, se șterse cu 
prosopul și se îmbrăcă cu halatul. Înnodând cordonul, 
merse în fața oglinzii, unde își făcu machiajul în mod 
eficient, fără să lase timp nici pentru analiză, nici pentru 
admiraţie. Avea grijă de ea însăși pentru că era treaba 
ei să arate bine, dar, când oamenii îi lăudau în mod 
exagerat ochii ei verzi ca salvia, pomeţii delicați și părul 
castaniu care lucea, Francesca se trezea retrăgându-se de 
lângă ei. Experiența dureroasă o învățase că să fii născut 
cu o față ca a ei era mai degrabă o răspundere decât un 
avantaj. Tăria de caracter venea de la muncă asiduă, nu 
de la gene grele și puternic machiate. 

Hainele însă erau o altă problemă. 

Cercetând cele patru ţinute de seară pe care le adu- 
sese cu ea, renunţă la o rochie cu ținte argintii Kamali 
şi la o delicioasă Donna Karan, hotărându-se în schimb 
să ia o rochie neagră din mătase lucioasă fără bretele, 
creată de Gianni Versace. Rochia îi dezgolea umerii, îi 
strângea talia și apoi cădea în straturi fine, inegale, 
până la jumătatea gambei. Îmbrăcându-se rapid, îşi luă 
geanta şi întinse mâna după haina de blană. Când dege- 
tele îi atinseră gulerul moale de blană, ezită, dorindu-și 
ca Stefan să nu-i fi dăruit haina. Dar fusese atât de su- 
părat când ea încercase să refuze, încât în cele din urmă 
cedase. Cu toate astea, îi displăcea ideea tuturor acelor 
animăluțe moarte pentru ca ea să poată fi îmbrăcată ele- 
gant. De asemenea, dărnicia cadoului îi ofensa în mod 
subtil sentimentul de independență. 

Ridicându-și cu îndărătnicie bărbia, renunţă la bla- 
nă în favoarea unui șal înflăcărat de culoare roz-în- 
chis. Apoi, pentru prima oară în seara aceea, se privi 

cu adevărat în oglindă. Rochie Versace, cercei cu dia- 
mante în formă de pară, dres negru presărat cu o ceață 
de mărgele negre minuscule și pantofi eleganți italie- 
neşti - toate obiecte de lux pe care și le cumpărase sin- 
gură. Un zâmbet îi apăru în colțurile gurii în timp ce își 
așeză șalul roz-închis în jurul umerilor și își croi drum 
către lift. Dumnezeu să binecuvânteze America. 


capitolul 24 


- Te lași cumpărat, asta faci, îi spuse Skeet lui Dallie, 
care se încrunta în ceafa taximetristului în timp ce taxiul 
se târa pe Fifth Avenue. Poţi să încerci să arăţi o față 
drăguță, vorbind despre noi oportunități și extindere de 
orizonturi, dar ceea ce faci este să renunți. 

- Ceea ce fac este să fiu realist, răspunse Dallie cu oa- 
recare iritare. Dacă nu ai fi atât de al naibii de ignorant, 
ai vedea că asta cam este o şansă unică în viață. 

Să călătorească într-o mașină condusă de altcineva îl 
făcea întotdeauna pe Dallie să fie într-o dispoziţie proas- 
tă, dar, când era blocat într-un ambuteiaj din Manhattan 
şi bărbatul din spatele volanului nu putea să vorbească 
decât farsi, Dallie depășea punctul în care era potrivit 
pentru compania oamenilor. 

El şi Skeet petrecuseră ultimele două ore la Tavern 
on the Green, fiind curtaţi de conducerea rețelei, care 
dorea ca Dallie să semneze un contract exclusiv pe cinci 
ani pe post de comentator sportiv în timpul turneelor 
lor de golf. Fusese crainic pentru ei o scurtă perioadă în 
anul ce trecuse, cât se recupera în urma unei fracturi la 
încheietura mâinii, și răspunsul telespectatorilor fusese 
atât de favorabil, încât rețeaua îl vânase imediat. Dallie 
avea aceeaşi atitudine plină de umor şi ireverenţioasă în 
direct ca şi Lee Trevino și Dave Marr, în prezent cei mai 
distractivi dintre comentatorii de sport. Dar, după cum 
remarcase unul dintre vicepreşedinţii rețelei în fața celei 

de-a treia soții ale sale, Dallie era cu mult mai frumos 
decât oricare dintre aceştia. 

Dallie făcuse o concesie vestimentară importanţei 
momentului punând pe el un costum bleumarin, pre- 
cum și o respectabilă cravată cafenie de mătase înnodată 
cum se cuvine la gulerul cămășii sale albastru-deschis. 
Skeet însă se oprise la o jachetă din catifea de la J.C. 
Penney alături de o cravată îngustă pe care o câștigase în 
toamna lui 1973, aruncând cu monede în acvarii pentru 
peștişori aurii. 

- Îşi vinzi talentul dat de la Dumnezeu, insistă cu 
încăpățânare Skeet. 

Dallie se răsuci brusc ca să se încrunte la el. 

- Eşti al naibii de ipocrit, asta eşti! De când îmi amin- 
tesc, mi-ai băgat pe gât agenţi de la Hollywood și ai 
încercat să mă faci să pozez pentru fotografiile acelea de- 
ocheate, îmbrăcat sumar, doar în suspensor, dar acum, 
când am o ofertă cu un strop de demnitate la pachet, 
devii tot mai indignat. 

- Acele alte oferte nu interferau cu jocul tău de golf. 
La naiba, Dallie, nu ai fi ratat nici un singur turneu 
dacă ai fi fost oaspete la Vaporul iubirii în timpul extra- 
sezonului, dar aici vorbim de ceva cu totul diferit. Vor- 
bim despre tine șezând într-o cabină pentru crainici, 
făcând comentarii şmechere despre cămășile roz ale 
lui Greg Norman, în vreme ce Norman se află acolo, 
făcând istorie în golf. Vorbim despre sfârşitul carierei 
tale profesioniste! Nu i-am auzit pe șefii aceia să spună 
ceva despre tine urcând în cabina crainicilor doar în 
zilele în care nu te califici, aşa cum face Nicklaus și alții 
dintre băieții mari. Ei vorbesc să te aibă acolo tot tim- 
pul. În cabina crainicilor, Dallie - nu afară, pe terenul 
de golf. 

Era unul dintre cele mai lungi discursuri pe care îl 
auzise Dallie vreodată din partea lui Skeet și simplul 
volum al cuvintelor îl ținu pentru moment în frâu. 
Apoi însă, Skeet murmură ceva în barbă, enervându-l 
pe Dailie aproape dincolo de punctul de rezistență. 

Reuşi să își strunească mânia doar pentru că știa că aces- 
te ultime sezoane de golf aproape îi frânseseră inima lui 
Skeet Cooper. 

Totul începuse cu câțiva ani în urmă, când conducea 
acasă de la un bar din Wichita Falls și aproape ucisese 
un adolescent care mergea pe o bicicletă cu zece viteze, 
La sfârșitul anilor '70 renunțase să mai ia medicamen- 
te ilegale, dar își continuase prietenia cu sticla de bere 
până în noaptea aceea. Băiatul sfârșise prin a nu avea 
nimic mai serios decât o coastă ruptă, și polițiștii îl tra- 
taseră pe Dallie cu mai multă blândeţe decât meritase, 
dar fusese atât de zguduit, încât renunțase la băutură 
imediat după aceea. Nu fusese uşor, lucru care îi spu- 
sese exact cât de mult se minţise pe sine în legătură cu 
băutura. Poate că nu avea să supravieţuiască vreodată 
scoaterii din campionat sau să termine plin de bani 
US Classic, dar al naibii să fie dacă avea să ucidă un 
puști doar pentru că bea prea mult. 

Spre surprinderea lui, faptul că se lăsase de băutură îi 
îmbunătăţise imediat jocul și luna următoare obținuse 
locul trei în turneul Bob Hope, chiar în fața camerelor de 
televiziune. Skeet fusese atât de fericit, încât aproape că 
plânsese. În noaptea aceea îl auzise vorbind la telefon 
cu Holly Grace. 

- Ştiam că poate să o facă, croncănise Skeet. Stai nu- 
mai să vezi. Asta este, Holly Grace. Va fi unul dintre 
cei mari. Totul va merge cum trebuie acum pentru bă- 
iatul nostru. 

Dar nu fusese așa. Nu tocmai. Și asta era ceea ce îi 
frângea foarte tare inima lui Skeet. O dată sau de două 
ori în fiecare sezon, Dallie lua un loc doi sau trei în- 
tr-unul dintre turneele importante, dar devenise destul 
de evident pentru toată lumea că, la 37 de ani, cei mai 
buni ani ai lui se cam duseseră şi că cele mai mari cam- 
pionate nu aveau niciodată să fie ale lui. 

- Ai abilităţile, spuse Skeet, privind fix pe fereastra 
întunecată a taxiului. Ai abilitățile și ai talentul, dar ceva 

dinlăuntrul tău te împiedică să devii un campion adevă- 
rat. Îmi doresc doar să fi ştiut ce anume. 

Dallie știa, dar nu spunea. 

- Acum ascultă la mine, Skeet Cooper! Toată lu- 
mea înțelege că să te uiţi la golf la televizor este cam la 
fel de interesant ca atunci când priveşti pe cineva dor- 
mind. Acei şefi de rețea se pregătesc să-mi plătească o 
sumă semispectaculoasă de bani ca să le aduc la viață 
emisiunile și nu văd de ce ar fi nevoie să le arunc în 
față generozitatea. 

- Acei şefi de rețea se dau cu parfumuri simandicoa- 
se, mormăi Skeet, ca și cum asta ar fi spus tot. Și de când 
ai devenit așa de ahtiat după bani? 

- De când m-am uitat la calendar şi am văzut că am 
37 de ani, de atunci. Dallie se aplecă în față şi bătu 
pe neașteptate în sticla care îl separa de şofer. Hei, tu! 
Lasă-mă la colțul următor. 

- Și unde mai exact crezi că te duci? 

- Mă duc s-o văd pe Holly Grace, uite-acolo. Şi voi 
merge singur. 

- Nu-ţi va fi de nici un folos. Va spune exact același 
lucru pe care ţi l-am tot spus eu. 

Cu toate astea, Dallie deschise portiera şi sări afară, 
în fața magazinului Cartier. Taxiul plecă, iar el călcă di- 
rect într-o grămadă de rahat de câine. Așa îi trebuia, 
gândi el în sinea lui, pentru că mâncase un prânz care 
costa mai mult decât bugetul anual al celor mai multe 
dintre țările din Lumea a Treia. 

Nepăsător la atenţia pe care o atrăsese din partea câ- 
torva trecătoare, începu să își curețe talpa pantofului de 
marginea bordurii. Atunci fu momentul în care Ursul 
veni în spatele lui, chiar acolo, în centrul orașului. „Ai 
face bine să semnezi cât încă te vor“, zise Ursul. „Cât 
timp o să te mai amăgești de unul singur?“ 

„Nu mă amăgesc de unul singur.“ Dallie porni pe 
Fifth Avenue, îndreptându-se către apartamentul lui 
Holly Grace. 

Ursul rămase alături de el, clătinând cu dezgust din 
capul lui mare blond. „Credeai că dacă renunți la bău- 
tură ai garanţia că vei reuși să scoţi cu două lovituri mai 
puţin, nu-i așa, băiete? Credeai că va fi așa simplu. De ce 
nu-i spui bătrânului Skeet ce te reține cu adevărat? 
De ce nu mărturiseşti imediat și nu-i spui că n-ai curaj 
să fii un campion adevărat?“ 

Dallie grăbi pasul, făcând tot posibilul să scape de 
Urs în mulțime. Dar Ursul era tenace. Rămăsese în 
preajmă multă vreme și nu avea să plece nicăieri acum. 

Holly Grace locuia în Turnul Muzeului, clădirea de 
apartamente de lux construită deasupra Muzeului 
de Artă Modernă, ceea ce o făcea să fie mândră să 
anunţe că dormea deasupra unora dintre cei mai mari 
pictori din lume. Portarul îl recunoscuse pe Dallie şi îl 
lăsase să intre în apartamentul lui Holly Grace pentru 
a o aştepta. Dallie nu o văzuse pe Holly Grace de câte- 
va luni, dar vorbiseră frecvent la telefon şi în viața nici 
unuia nu prea se întâmplaseră lucruri despre care nu 
discutaseră între ei. 

Apartamentul nu era deloc în stilul lui Dallie - prea 
multă mobilă albă, cu fotolii fără formă care nu se po- 
triveau cu trupul lui deșirat și unele obiecte de artă abs- 
tractă care îi aminteau de mătasea broaștei. Îşi scoase 
haina și cravata, apoi vâri o casetă cu Born in USA în- 
tr-un casetofon pe care îl găsise într-un dulap care arăta 
ca şi cum fusese conceput să adăpostească echipamente 
dentare. Derulă caseta înainte, până la Darlington County 
care, în opinia lui, era unul dintre cele mai mari cânte- 
ce americane care fuseseră scrise vreodată. În vreme ce 
Boss cânta despre aventurile lui cu Wayne, Dallie rătăci 
prin sufrageria spațioasă, oprindu-se în cele din urmă 
în fața pianului lui Holly Grace. De când fusese ultima 
oară în apartament, ea adăugase un grup de fotografii 
în rame de argint unei colecţii de prespapieruri de sti- 
clă care ocupaseră întotdeauna partea de sus a pianu- 
lui. Observă câteva fotografii ale lui Holly Grace și ale 
mamei sale, câteva fotografii cu el, câteva instantanee 

cu ei doi împreună și o fotografie cu Danny pe care o 
făcuseră la Sears în 1969. 

Degetele lui Dallie se încordară pe marginea ramei 
când o ridică. Chipul rotund al lui Danny îl privea, cu 
ochii mari, râzând și cu un balonaș mic de salivă înghețat 
pentru totdeauna pe partea interioară a buzei de jos. 
Dacă ar fi trăit, Danny ar fi avut acum 18 ani. Dallie nu 
își putea imagina. Nu și-l putea imagina pe Danny la 18 
ani, la fel de înalt ca el, blond şi mlădios, la fel de ară- 
tos ca mama lui. În mintea lui, Danny avea să fie întot- 
deauna un copil mic care alerga către tatăl său în vârstă de 
20 de ani cu un scutec plin atârnând în jurul genunchi- 
lor și brațele dolofane întinse cu o încredere totală. 

Dallie puse fotografia la loc şi își feri privirea. După 
toți acești ani, durerea era încă prezentă - nu la fel de 
acută, poate, dar încă acolo. Îşi distrase atenţia studiind 
o fotografie a Francescăi în care purta pantaloni scurți 
de culoare roșu aprins şi râdea poznaș în cameră. Era 
cocoțată pe o piatră mare, dându-și părul la o parte de 
pe față cu o mână și ținând un bebeluş dolofan între 
picioare cu cealaltă. Zâmbi. Arăta fericită în poza aceea. 
Vremea aceea petrecută cu Francesca fusese o perioadă 
bună din viaţa lui, ca și cum ar fi trăit într-o glumă per- 
sonală. Totuşi, poate că acum el era de râs. 

Cine s-ar fi gândit vreodată că Domnișoara Șic va 
ajunge să fie un succes? Și o făcuse de una singură - știa 
asta de la Holly Grace. Crescuse un copil fără nimeni 
care să o ajute și își făcuse o carieră. Desigur, fusese ceva 
special la ea chiar şi cu zece ani în urmă - o energie, 
un fel pe care îl avea de a ataca viața în mod direct şi de 
a urmări ceea ce dorea fără să se gândească vreun pic la 
consecințe. Pentru o fracțiune de secundă îi trecu prin 
mine că Francesca luase viața în piept în plină viteză, în 
vreme ce el stătea încă pe margine. 

Ideea nu îi fu pe plac și derulă înapoi caseta cu 
Springsteen, ca să își distragă atenția. Apoi merse în 
bucătărie și deschise frigiderul, ocolind berea Miller 
Lite a lui Holly Grace şi luând un Dr Pepper. Apreciase 

întotdeauna faptul că Francesca fusese sinceră cu Holly 
Grace în legătură cu copilul acela al ei. Fusese normal 
din partea lui să se întrebe dacă nu cumva copilul era 
al lui și, cu siguranță, Francesca ar fi putut să îi pună în 
cârcă copilul bătrânului Nicky, fără prea mare chin. Dar 
ea nu o făcuse, iar el o admira pentru asta. 

Desfăcând băutura, merse înapoi la pian şi căută o 
altă fotografie cu fiul Francescăi, dar nu o găsi decât pe 
aceea. Se distra de fiecare dată de faptul că, atunci când 
copilul era menţionat în vreun articol despre Francesca, 
acesta era întotdeauna identificat ca produsul unei 
căsătorii timpurii nefericite - atât de nefericite, încât 
Francesca refuzase să îi dea copilului numele de familie 
al tatălui său. Din câte ştia Dallie, el, Holly Grace și 
Skeet erau singurii oameni care ştiau că acea căsătorie 
nu existase niciodată, dar aveau cu toții destul respect 
pentru ceea ce făcuse Francesca din ea însăși ca să își țină 
gurile închise. 

Neaşteptata prietenie care se crease între Holly Grace 
şi Francesca îi părea lui Dallie una dintre cele mai inte- 
resante relații din viață și îi pomenise nu doar o dată lui 
Holly Grace că i-ar face plăcere să le viziteze cândva când 
ele erau împreună ca să vadă cum se înțelegeau. 

- Pur și simplu, nu pot să-mi imaginez, zisese el 
odată. Tot ce pot să văd este cum tu îi tot dai înainte 
cu ultimul meci al celor de la Cowboys, în vreme ce 
Francie vorbește despre pantofii ei Gucci și se admiră 
în oglindă. 

- Ea nu este așa, Dallie, răspunsese Holly Grace. Adi- 
că vorbeşte despre pantofii ei, dar asta nu este totul. 

- Doar că pare ironic, spusese el, ca o persoană ca 
ea să fie nevoită să crească un băiat. Pun pariu pe orice 
că o să fie ciudat. 

Lui Holly Grace nu îi plăcuse remarca aceea, așa că el 
încetase să o mai necăjească, dar putuse să își dea seama 
că şi ea era îngrijorată de același lucru. Așa își dăduse 
seama că puştiul era, în mare, un fătălău. 

Dallie derulase înapoi până la Born in USA pentru 
a treia oară când auzi cheia răsucindu-se în ușa de la 
intrare. Holly Grace strigă: 

- Hei, Dallie! Portarul a zis că ţi-a deschis. Nu trebuia 
să apari până mâine. 

- Am avut o schimbare de planuri. La naiba, 
Holly Grace, locul acesta îmi aminteşte de cabinetul 
unui medic. 

Holly Grace avea o expresie ciudată pe chip când 
intră din foaier, cu părul blond revărsându-i-se peste 
gulerul hainei. 

- Asta este exact ce spune Francesca mereu. Serios, 
Dallie, este cel mai înfricoșător lucru. Uneori voi doi 
îmi dați fiori. 

-Şi de ce, mă rog? 

Își aruncă geanta pe o canapea de piele albă. 

- Nu-ţi va veni să crezi, dar aveți aceste asemănări ciu- 
date. Adică tu şi cu mine suntem ca două boabe într-o 
păstaie, corect? Arătăm la fel şi vorbim la fel. Avem cam 
aceleași pasiuni: sportul, sexul și mașinile. 

- Ajungi undeva cu asta? Pentru că începe să îmi 
fie foame. 

- Desigur că ajung undeva. Tu şi Francesca nu aveți 
nici o preferință comună. Ei îi plac la nebunie hainele, 
orașele și oamenii eleganți. I se face rău de la stomac 
dacă vede pe cineva transpirat, iar opiniile ei politice 
devin, cu siguranță, din ce în ce mai deschise - bănuiesc 
că poate pentru că este imigrantă. 

Holly Grace își cocoță un şold pe spătarul canapelei 
şi îl privi gânditoare. 

- Ție, pe de altă parte, nu prea îți plac chestiile elegan- 
te şi te apropii atât de tare de dreapta pe spectrul politic, 
încât aproape eşti gata să cazi. Privind la suprafaţă, doi 
oameni nu ar putea fi mai diferiți. 

- Bănuiesc că este o afirmație foarte modestă. 

Caseta cu Springsteen ajunsese din nou la Darlington 
County, şi Dallie bătu ritmul cu vârful pantofului, în 
timp ce aştepta ca Holly Grace să ajungă la subiect. 

- Numai că sunteți asemănători în cele mai ciudate 
feluri. Primul lucru pe care l-a spus când a văzut apar- 
tamentul acesta a fost că îi aminteşte de cabinetul unui 
medic. Şi, Dallie, fata aceea aproape că te-a întrecut 
când vine vorba să culeagă hoinari. La început, au fost 
pisici. Apoi s-a extins la câini, ceea ce a fost un lucru 
foarte interesant, pentru că este speriată de moarte de 
ei. În cele din urmă, a început să culeagă oameni - 
adolescente de 14, 15 ani care au fugit de acasă și îşi vin- 
deau grațiile pe stradă. 

- Nu mai spune, zise Dallie, interesul fiindu-i, în 
sfârșit, captat. Ce face cu ele odată ce... Apoi însă se 
opri când Holly Grace îşi scoase haina, iar el zări vână- 
taia de pe gâtul ei. Hei, ce este aia? Arată ca o mușcătură 
din amor. 

- Nu doresc să discut despre asta. 

Își cocoșă umerii ca să acopere semnul și evadă în 
bucătărie. El o urmă. 

-La naiba, nu am mai văzut una dintr-asta de ani 
în șir. Îmi amintesc când ţi-am făcut eu însumi câteva. 
Se sprijini de tocul uşii. Ai chef să-mi povestești? 

- Nu vei face decât să începi să ţipi. 

Dallie scoase un fornăit de nemulțumire. 

- Gerry Jaffe. L-ai văzut din nou pe vechiul tău amant 
comunist. 

- Nu este comunist. Holly Grace scoase o bere Miller 
Lite din frigider. Doar pentru că se întâmplă să nu fii de 
acord cu opinia politică a cuiva nu înseamnă că ar tre- 
bui să îl consideri comunist. Și apoi, nici tu nu eşti 
nici pe jumătate atât de conservator cum încerci să faci 
oamenii să creadă. 

- Opiniile mele politice n-au nimic de-a face cu 
asta. Pur și simplu, nu doresc să te văd suferind din 
nou, iubito. 

Holly Grace devie conversaţia arcuindu-și buzele 
într-un zâmbet dulce ca siropul. 

- Vorbind de vechi amanți, ce mai face Bambi? 
A învățat până acum să citească acele reviste despre cine- 
ma fără să-și miște buzele? 

- Ei, haide, Holly Grace... 

Îl privi cu dezgust. 

- Jur pe Dumnezeu că n-aş fi divorțat niciodată dacă 
aș fi ştiut că aveai să începi să te întâlneşti cu femei al 
căror nume se termină în i. 

- Ai terminat? 

Il enerva când ea îl tachina în legătură cu Bambi, 
chiar dacă recunoștea în mare parte că fata fusese un 
moment nefericit din cariera lui amoroasă. Cu toate 
astea, nu era nevoie ca Holly Grace să îi facă în ciudă. 

- Pentru informaţia ta, Bambi se căsătorește peste câ- 
teva săptămâni şi se mută în Oklahoma, așadar în mo- 
mentul de față caut o înlocuitoare. 

- Intervievezi candidate deja? 

- Doar ţin ochii deschisi. 

Auziră o cheie răsucindu-se în ușă și apoi glasul unui 
copil, ascuțit şi fără suflare, răsună din foaier. 

- Hei, Holly Grace, am reuşit! Am urcat fiecare 
treaptă! 

- Bravo ţie, strigă ea cu mintea absentă. Apoi își ţinu 
respiraţia. La naiba, Francie o să mă omoare. Acela este 
Teddy, băieţelul ei. Încă de când s-a mutat în New York 
m-a pus să-i promit că nu vă voi lăsa să vă întâlniți. 

Dallie se simți ofensat. 

- Nu sunt chiar un pedofil. Ce crede că voi face? Că-l 
voi răpi! 

- Este stânjenită, atâta tot. 

Răspunsul lui Holly Grace nu îi spuse lui Dallie ab- 
solut nimic, dar, înainte să apuce să o întrebe, băiatul 
dădu buzna în bucătărie, cu părul castaniu ridicat la 
vârtej și o mică gaură la cusătura de la umăr a tricoului lui 
cu Rambo. 

- Ghici ce am găsit pe scări? Un şurub cu adevărat 
grozav. Putem să mai mergem la Muzeul Portuar într-o 
altă zi? Este foarte interesant și... 

Se întrerupse când îl observă pe Dallie stând deopar- 
te, cu o mână sprijinită de blat și cu cealaltă așezată ușor 
pe șold. 

- Măi să fie... 

Gura i se deschise și închise precum cea a unui peşti- 
şor auriu. 

- Teddy, acesta este unicul Dallas Beaudine, zise Holly 
Grace. Se pare că, în sfârșit, ai ocazia să-l întâlneşti. 

Dallie îi zâmbi băiatului și întinse mâna. 

- Hei, Teddy! Am auzit multe despre tine. 

- Măi să fie, repetă Teddy, ochii lărgindue-i-se de uimi- 
re. O, vai... 

Și apoi se repezi înainte pentru a scutura mâna lui 
Dailie, dar, înainte de a ajunge acolo, uită ce mână tre- 
buia să întindă și se opri. Dallie îl salvă întinzând mâna 
şi apucând-o pe cea dreaptă a băiatului. 

- Holly Grace zice că voi doi sunteţi prieteni. 

- Te-am urmărit la televizor jucând de vreun milion 
de ori, zise cu entuziasm Teddy. Holly Grace mi-a spus 
totul despre golf și altele. 

- Ei bine, asta e foarte bine. 

Cu siguranță, băiatul nu era deloc arătos, se gândi 
Dallie, amuzat de expresia copleșită a lui Teddy - ca și 
cum tocmai aterizase în prezența lui Dumnezeu. Din 
moment ce mama lui era frumoasă de pica, bătrânul 
Nicky trebuie să fi fost pe trei sferturi urât. 

Prea emoţionat pentru a sta locului, Teddy se mută 
de pe un picior pe celălalt, fără ca ochii lui să părăsească 
vreodată chipul lui Dallie. Ochelarii îi alunecară pe nas, 
iar el ridică mâna să îi împingă înapoi, dar era prea zăpă- 
cit de prezenţa lui Dallie ca să fie atent la ceea ce făcea și 
lovi rama pieziș cu degetul mare. Ochelarii se înclinară 
către o ureche și apoi zburară. 

- Hei, uite-i..., zise Dallie, aplecându-se să îi ridice. 

Teddy se întinse și el, aşa că amândoi se lăsară pe 
vine. Capetele lor se apropiară, cel mic, castaniu și 
cel mai mare, blond. Dallie ajunse primul la ochelari 
şi îi întinse către Teddy. Feţele le erau foarte apropiate, 

la mai puțin de 30 de centimetri depărtare. Dallie simți 
respirația lui Teddy pe obraz. 

La casetofonul din sufragerie, Boss cânta despre cum 
era să arzi şi despre un cuțit care tăia văi adânci de 15 
centimetri prin sufletul lui. Şi în acel mic spaţiu din 
timp, în vreme ce Boss cânta despre cuțite și văi, totul era 
încă în regulă în lumea lui Dallie Beaudine. Şi apoi, în 
următorul spațiu și timp, cu respirația lui Teddy căzând 
ca o şoaptă pe obrazul lui, focul se întinse și îl cuprinse. 

- Dumnezeule! 

Teddy se uită la Dallie cu ochi nedumeriţi şi apoi își 
ridică ochelarii înapoi către față. 

Mâna lui Dallie tăie aerul şi apucă încheietura lui 
Teddy, făcând copilul să tresară. 

Holly Grace își dădu seama că se petrecuse ceva şi se 
crispă la vederea lui Dallie care se holba atât de înspăi- 
mântător la chipul lui Teddy. 

- Dallie? 

Dar el nu o auzi. Pentru el, timpul încetase să înain- 
teze, Se rostogolise înapoi prin ani, până când era din 
nou un puști, unul care privea îndelung la chipul furios 
al lui Jaycee Beaudine. 

Numai că fața aceea nu era mare și copleșitoare, cu 
obraji nebărbieriți și dinți încleștați. 

Faţa era mică. Micuţă ca a unui copil. 


Prinţul Stefan Marko Brancuzi își cumpărase iahtul, 
Steaua Mării Egee, de la un magnat al petrolului saudit. 
Când Francesca urcă la bord și îl salută pe căpitanul 
Stelei, avu senzația neplăcută că timpul fugise şi că avea 
din nou nouă ani, urcând la bordul iahtului lui Onas- 
sis, Christina, cu boluri de caviar în așteptare alături de 
oameni idioţi care aveau prea mult timp și nimic valoros 
de făcut. 

Se cutremură, dar putea foarte bine să fi fost o reacție 
la umezeala nopţii de decembrie. Blana ar fi fost cate- 
goric mai potrivită pentru vreme decât şalul ei rozîn- 
chis. Un steward o conduse pe punte către luminile 

primitoare ale zonei de relaxare. Când păși în încăperea 
opulentă, Alteța Sa Regală, Prinţul Stefan Marko Bran- 
cuzi înaintă şi o sărută uşor pe obraz. 

Stefan avea înfățișarea pursânge împărtășită de atât de 
mulți dintre cei din regalitatea europeană: trăsături sub- 
ţiri și alungite, un nas ascuțit și o gură sculptată. Chipul 
lui ar fi fost respingător dacă nu ar fi fost binecuvântat 
cu un zâmbet atât de binedispus. În ciuda imaginii sale 
de prinţ fustangiu, Stefan avea în el maniere învechite 
care Francescăi i se păreau duioase. De asemenea, era un 
om harnic care își petrecuse ultimii 20 de ani transfor- 
mându-și micuța țară înapoiată într-o stațiune modernă 
care rivaliza cu Monaco în plăcerile sale opulente. Acum 
nu mai avea nevoie decât de propria Grace Kelly ca să 
îşi încheie cu succes realizările și nu făcea nici un secret 
din faptul că o alesese pe Francesca pentru rolul acesta. 

Hainele lui erau stilate şi scumpe - un blazer gri cu 
dungi de culoarea piersicii, pantaloni negri cu pense şi 
o cămașă de mătase deschisă la gât. Îi luă mâna şi o trase 
către barul de mahon unde aşteptau două pahare de 
şampanie din cristal de Baccarat. 

- lartă-mă că n-am venit eu însumi să te iau. Progra- 
mul meu de astăzi a fost infernal. 

-Şi al meu, zise ea, dându-și jos șalul. Nici nu pot 
să-ți spun cât de mult aştept să-l duc pe Teddy în Mexic. 
Două săptămâni în care să nu am nimic de făcut decât 
să îmi dau jos nisipul de pe picioare. 

Luă paharul de șampanie și se cocoță pe unul dintre 
scaunele de la bar. Accidental, îşi lăsă mâna să rătăceas- 
că peste pielea moale și, din nou, mintea îi zbură înapoi 
la Christina şi la o altă pereche de scaune de la bar. 

- De ce nu-l aduci pe Teddy aici în schimb? N-ai 
prefera să navighezi printre insulele grecești preț de câ- 
teva săptămâni? 

Oferta era tentantă, dar Stefan o împingea prea re- 
pede. Şi apoi, ceva dinlăuntrul ei refuza ideea de a-l 
privi pe Teddy cutreierând pe puntea iahtului Steaua 
Mării Egee. 

- Îmi pare rău, dar mă tem că planurile mele sunt 
deja făcute. Poate altă dată. 

Stefan se încruntă, dar nu insistă. Făcu semn către un 
bol tăiat în sticlă umplut cu icre maronii-aurii. 

- Caviar? Dacă nu-ți place sturionul, voi cere niște 
morun. 

- Nu! 

Exclamaţia fu atât de ascuțită, încât Stefan o privi cu 
ochii măriți de surpriză. Ea îi aruncă un zâmbet nesigur. 

- Îmi cer scuze. Nu... nu-mi place caviarul. 

- Dumnezeule, draga mea, pari încordată în seara 
asta. S-a întâmplat ceva? 

- Sunt doar un pic obosită. 

Zâmbi şi făcu o glumă. Nu peste mult timp erau 
angajați în genul de discuție uşoară din cele pe care le 
purtau atât de bine. Mâncară feliuțe de anghinare stro- 
pite cu un sos picant din măsline negre și capere, urmate 
de felii de pui care fusese marinat în limetă, cori- 
andru și ienupăr. Când sosi şarlota de zmeură într-un 
sos generos de vanilie cu ghimbir, era prea plină ca să 
poată mânca mai mult de câteva înghiţituri. Şezând 
scăldată în lumina lumânării și în afecțiunea lui Stefan, 
se gândi la cât de bine se simțea. De ce nu îi spunea 
pur și simplu lui Stefan că urma să se căsătorească cu 
el? Ce femeie în toate mințile putea să se opună ideii 
de a fi prințesă? Cu toată independența ei valoroasă, 
muncea prea mult și petrecea prea mult timp departe 
de fiul ei. și iubea cariera, dar începuse să își dea sea- 
ma că dorea mai mult de la viață decât audienţe extra- 
ordinare. Totuși, era această căsătorie ceea ce își dorea 
cu adevărat? 

- Mă asculți, draga mea? Nu este cel mai încurajator 
răspuns pe care l-am primit vreodată la o cerere în că- 
sătorie. 

- Vai de mine, îmi cer scuze! Mă tem că m-am lăsat 
pradă visării. Zâmbi cu regret. Am nevoie de încă puţin 
timp, Stefan. Ca să fiu sinceră, nu sunt chiar atât de 
sigură cât de potrivit eşti pentru caracterul meu. 

El o privi nedumerit. 

- Ce lucru curios zici! Oare ce doreşti să spui? 

Ea nu putea să îi explice cât îi era de teamă că, după 
câțiva ani în compania lui, ar fi putut să se întoarcă de 
unde pornise - să se holbeze în oglinzi și să aibă iste- 
ricale dacă oja de pe unghii îi era sărită. Aplecându-se 
înainte, îl sărută, mușcându-l ușor de buză cu dinții ei 
mici şi ascuțiți și distrăgându-l astfel de la întrebarea 
pe care o pusese. Vinul îi încălzise sângele și râvna lui 
îi slăbi barierele pe care le construise în jurul ei. Trupul 
ei era tânăr și sănătos. De ce îl lăsa să se zbârcească ca o 
frunză uscată? Îi atinse din nou buzele cu ale ei. 

- În locul unei cereri în căsătorie, ce-ai spune de 
o ofertă? 

Un amestec de amuzament și dorinţă sclipi în 
ochii lui. 

- Bănuiesc că asta depinde de ce fel de ofertă este 
vorba. 

Ea îi dărui un zâmbet cochet. 

- Du-mă în dormitorul tău și îţi voi arăta! 

Luându-i mâna, îi sărută vârfurile degetelor, gestul lui 
fiind atât de curtenitor și de elegant de parcă ar fi con- 
dus-o pe ringul de dans al unei săli de bal. Mergând pe 
coridor, se trezi învăluită într-o pâclă de vin și de râsete 
atât de plăcută încât, până când intrară în cele din urmă 
în opulenta lui cabină, ea ar fi putut să creadă că era cu 
adevărat îndrăgostită dacă nu s-ar fi cunoscut mai bine. 
Cu toate acestea, trecuse atât de mult timp de când un 
bărbat o ţinuse în braţe, încât își permise să se prefacă. 

El o sărută, mai întâi cu blândeţe şi apoi cu mai mul- 
tă pasiune, murmurându-i în ureche cuvinte străine care 
o ațâțau. Mâinile lui se duseră către capsele rochiei ei. 

- Dacă ai şti de când doresc să te văd goală, mur- 
mură el. 

Trăgând partea de sus a rochiei ei, își frecă nasul de 
partea superioară a sânilor care se ridicau deasupra mar- 
ginii dantelate a furoului. 

- Ca niște piersici calde, şopti el. Pline, gustoase și 
parfumate. Voi suge până la ultimul strop dulce din su- 
cul lor. 

Francesca găsi replica lui un pic siropoasă, dar trupul 
ei nu era la fel de discriminatoriu ca mintea ei, iar ea 
își simți pielea devenind delicios de caldă. li cuprinse 
ceafa cu mâna şi își arcui gâtul. Buzele lui coborâră și se 
îngropară sub dantela furoului ei, în căutarea unui sfârc. 

- lată, zise el, înconjurându-l cu buzele. O, da... 

Da, într-adevăr. Francesca gemu când simți gura lui 
sugând şi apoi delicioasa atingere a dinţilor lui. 

- Draga mea Francesca... 

Supse mai puternic, şi genunchii ei începură să se 
simtă ca şi cum aveau să cedeze. 

Și apoi sună telefonul. 

- Imbecilii ăia! Injură într-o limbă pe care ea nu o 
înțelese. Știu că n-au voie să fiu deranjat niciodată când 
mă aflu aici. 

Dar atmosfera se deteriorase, iar ea se crispă. Din- 
tr-odată se simţi jenată de faptul că se pregătea să facă 
sex cu un bărbat pe care îl iubea doar puţin. Ce era în 
neregulă cu ea de nu se putea îndrăgosti de el? De ce 
trebuia să facă în continuare atâta caz când venea vorba 
despre sex? 

Telefonul continuă să sune. El îl înșfăcă şi lătră în 
receptor, ascultă un moment, apoi i-l întinse ei, în mod 
limpede iritat. 

- Este pentru tine. O urgență. 

li scăpă o înjurătură pur anglo-saxonă, fiind hotărâtă 
să îi ia scalpul lui Nathan Hurd pentru asta. Indiferent 
care era criza actuală a acestuia, producătorul ei nu avea 
nici un drept să o întrerupă în seara asta. 

- Nathan, te voi... 

Stefan trânti o sticlă grea de cristal cu coniac pe o 
tavă, iar ea își împinse degetul în urechea liberă, ca să 
acopere zgomotul. 

- Poftim? Nu te aud. 

- Sunt Holly Grace, Francie. 


Vino și sărută-mă! 405 


Francesca fu imediat alarmată. 

- Holly Grace, eşti bine? 

- Nu prea. Dacă nu stai jos, mai bine te-ai așeza. 

Francesca luă loc pe marginea patului, teama cres- 
când înlăuntrul ei la auzul sunetului ciudat de calm al 
vocii lui Holly Grace. 

-Ce s-a întâmplat? întrebă. Eşti bolnavă? S-a întâm- 
plat ceva cu Gerry? 

Tirada lui Stefan luă sfârșit când acesta auzi tonul 
îngrijorat din vocea ei şi veni să stea în picioare alături 
de ea. 

- Nu, Francie, nimic de genul ăsta. Holly Grace tăcu 
preț de o clipă. E vorba despre Teddy. 

- Teddy? 

Un val de frică primitivă traversă trupul Francescăi, și 
inima ei începu să o ia la goană. Vorbele lui Holly Grace 
ieșiră valvârtej: _ 

- A dispărut. În seara asta, la puțină vreme după ce 
l-am dus acasă. 

Teroarea pură inundă trupul Francescăi cu o inten- 
sitate atât de mare, încât toate simțurile ei părură să se 
scurtcircuiteze. O serie instantanee de imagini îi fulgeră 
prin minte din emisiunile pe care le făcuse și simți cum 
lunecă până aproape de leşin. 

- Francie, continuă Holly Grace, cred că Dallie l-a 
răpit. 

Primul ei sentiment fu un val ameţitor de uşurare. 
Viziunile întunecate cu un mormânt puțin adânc și un 
mic trup mutilat se retraseră; apoi însă alte viziuni înce- 
pură să apară, iar ea abia mai putu să respire. 

- Vai, Dumnezeule, Francie, îmi pare rău. Cuvintele 
lui Holly Grace se îngrămădeau unul peste altul. Nu 
ştiu exact ce s-a întâmplat. S-au întâlnit întâmplător în 
apartamentul meu azi, și apoi Dallie şi-a făcut apariţia 
la tine acasă la vreo oră după ce l-am lăsat pe Teddy şi 
i-a spus lui Consuelo că eu l-am trimis înapoi să îl ia 
pe Teddy ca să petreacă noaptea cu mine. Ea ştia cine 
este, desigur, așa că nu s-a gândit la nimic rău. L-a pus 

pe Teddy să-și împacheteze o valiză, și nimeni nu l-a mai 
văzut pe nici unul de atunci. Am sunat pretutindeni. 
Dallie a plecat de la hotel, şi Skeet nu știe nimic. Ei doi 
trebuiau să meargă în Florida săptămâna asta, pentru 
un turneu. 

Francesca simți cum i se face rău de la stomac. De ce 
l-ar fi luat Dallie pe Teddy? Nu se putea gândi decât la 
un singur motiv, dar acesta era imposibil. Nimeni nu 
ştia adevărul; nu spusese niciodată nimănui. Cu toate 
astea, nu se putea gândi la nici nu alt motiv. O mânie 
amarnică crescu înlăuntrul ei. Cum putuse el să facă un 
lucru atât de barbar? 

- Francie, mai ești acolo? 

- Da, şopti Francesca. 

- Trebuie să te întreb ceva. 

Urmă o altă pauză îndelungată, și Francesca își făcu 
curaj pentru ceea ce știa că avea să urmeze. 

- Francie, trebuie să te întreb de ce ar face Dallie 
una ca asta. Ceva ciudat s-a întâmplat când l-a văzut pe 
Teddy. Ce se petrece? 

- Nu... Nu ştiu. 

- Francie... 

-Nu ştiu, Holly Grace! exclamă ea. Nu știu. Glasul 
i se înmuie. Tu îl înţelegi mai bine decât oricine. Există 
vreo posibilitate ca Dallie să-i facă rău lui Teddy? 

- Bineînţeles că nu. Apoi ezită. În orice caz, nu în 
mod fizic. Nu pot spune ce i-ar putea face din punct 
de vedere psihologic, din moment ce nu vrei să-mi spui 
despre ce e vorba. 

- Acum voi închide și voi încerca să găsesc un avion 
către New York în seara asta. Francesca încercă să pară 
vioaie şi eficientă, dar glasul îi tremura. Ai vrea să-i suni 
pe toţi cei la care te poți gândi că ar putea să știe unde 
se află Dallie? Fii atentă ce spui! Și, orice ai face, nu lăsa 
ziarele să afle. Te rog, Holly Grace, nu doresc ca Teddy 
să fie transformat într-un ciudat de la circ. Voi fi acolo 
cât pot de curând. 

- Francie, trebuie să-mi spui ce se petrece. 

- Holly Grace, te iubesc... chiar te iubesc, 
Și apoi închise telefonul. 


În vreme ce zbura pe deasupra Atlanticului în noap- 
tea aceea, Francesca privi în gol la bezna impenetrabilă 
de dincolo de fereastră. Teama şi vina o măcinau. Era 
numai vina ei. Dacă ar fi fost acasă, ar fi putut împie- 
dica ca lucrul acesta să se întâmple. Ce fel de monstru 
era să lase alți oameni să-i crească copilul? Toţi diavo- 
lii vinei mamelor care munceau își îngropară furcile în 
carnea ei. Ă 

Dacă se întâmpla ceva îngrozitor? Încercă să își spună 
că, indiferent ce ar fi descoperit Dallie, acesta nu i-ar 
face niciodată rău lui Teddy - cel puțin Dallie pe care 
îl cunoscuse cu zece ani în urmă nu ar face-o. Apoi însă 
îşi aminti de emisiunile pe care le făcuse despre foşti 
soți care își răpiseră propriii copii și dispăruseră cu ei 
ani în şir. Cu siguranţă că cineva cu o carieră atât 
de publică precum a lui Dallie nu putea să facă asta - 
nu-i așa? Încă o dată, încercă să descurce enigma 
modului în care Dallie descoperise că Teddy era fiul lui - 
aceasta era singura explicație pe care o putuse găsi pen- 
tru răpire -, dar răspunsul îi scăpa. 

Unde se afla Teddy în clipa aceea? Era înspăimântat? 
Ce îi spusese Dallie? Auzise destule povești de la Holly 
Grace ca să ştie că, atunci când Dallie era furios, era 
foarte imprevizibil - chiar periculos. Dar, indiferent cât 
de mult ar fi putut el să se fi schimbat de-a lungul anilor, 
ei nu îi venea să creadă că i-ar face rău unui băieţel. 

Ce ar putea să îi facă ei însă era o altă chestiune. 


capitolul 25 


Teddy privi îndelung la spatele lui Dallie în timp 
ce amândoi stăteau la coada de la tejgheaua unui 
McDonald's de pe șoseaua 1-81. Îşi dori să fi avut o 
cămaşă cadrilată din flanel cu roşu și negru ca el, alături 

de o curea lată de piele şi blugi cu un buzunar rupt. 
Mama lui îi arunca blugii de îndată ce căpătau cea mai 
mică gaură în genunchi, tocmai când începeau să se 
simtă moi şi confortabili. Teddy își cobori privirea către 
tenișii lui şi apoi în faţă, către cizmele maro de cowboy 
roase ale lui Dallie. Se hotări să pună cizme de cowboy pe 
lista lui de Crăciun. 

Când Dallie luă tava și merse către o masă din spate- 
le restaurantului, Teddy tropăi mergând pe urmele lui, 
picioarele lui mici făcând câte doi pași rapizi, încercând 
să se ţină după el. La început, când se îndreptau spre 
ieșirea din Manhattan ca să intre în New Jersey, Teddy 
încercase să îi adreseze lui Dallie câteva întrebări, cum 
ar fi dacă avea o pălărie de cowboy sau călărea pe cal, dar 
Dallie nu spusese prea multe. În cele din urmă, Teddy 
se cufundase în tăcere, deși avea un milion de lucruri pe 
care dorea să le știe. 

De când își amintea Teddy, Holly Grace îi spusese 
poveşti despre Dallie Beaudine şi Skeet Cooper - cum se 
întâlniseră pe drum când Dallie avea doar 15 ani, după 
ce Dallie evadase din ghearele diabolice ale lui Jaycee 
Beaudine, și cum călătoriseră pe drumurile interstatale, 
escrocându-i pe băieții bogați din cluburile de ţară. Îi 
spusese despre bătăile din baruri şi cum acesta jucase 
o partidă de golf cu mâna stângă și despre victorii mi- 
raculoase la ultima gaură obținute pe muchie de cuțit. 
În mintea lui, povestirile lui Holly Grace se amesteca- 
seră cu benzile lui desenate cu Spiderman și Star Wars 
şi cu legendele pe care le citise în școală despre Vestul 
Sălbatic. Încă de când se mutaseră în New York, Teddy 
își rugase mama să îl lase să îl întâlnească pe Dallie când 
acesta venea să o viziteze pe Holly Grace, dar ea avusese 
întotdeauna o scuză sau alta. Și acum, când în sfârșit se 
întâmpla, Teddy ştia că aceasta avea să fie cea mai palpi- 
tantă zi din viaţa lui. 

Numai că acum dorea să meargă acasă, pentru că nu 
era deloc așa cum își imaginase el. 

Teddy despachetă hamburgerul și ridică partea de 
sus a chiflei. Avea ketchup pe el. Îl împachetă la loc. 
Dintr-odată, Dallie se întoarse pe scaunul lui şi privi 
direct în față, de partea cealaltă a mesei, la chipul lui 
Teddy. Îl fixă cu privirea, pur şi simplu uitându-se lung 
la el, fără să rostească o vorbă. Teddy începu să simtă 
neliniște, de parcă ar fi făcut ceva greșit. În imaginația 
lui, Dallie ar fi făcut lucruri cum ar fi să întindă mâna 
şi să bată palma cu el, așa cum făcea Gerry Jaffe. Dallie 
avea să spună: „Hei, partenere, arăţi ca genul de bărbat 
pe care eu şi Skeet ne-ar plăcea să îl avem pe drum cu 
noi când lucrurile se complică“. 

În imaginaţia lui, Dallie Lar fi plăcut mult mai mult. 

Teddy își luă cola şi apoi se prefăcu că cercetează un 
afiș despre micul dejun la McDonald's. I se părea amu- 
zant că Dallie îl ducea atât de departe pentru a o întâlni 
pe mama lui - nici măcar nu ştia că Dallie și mama lui 
se cunoşteau unul pe celălalt. Dar, dacă Holly Grace îi 
spusese că Dallie era în regulă, atunci probabil că așa 
era. Totuși, îşi dori ca mama lui să fie cu ei chiar în 
clipa aceea. 

Dallie vorbi atât de brusc, încât Teddy tresări: 

- Porţi întotdeauna ochelarii aceia? 

- Nu întotdeauna. 

Teddy îi scoase, le strânse cu grijă toartele şi îi 
puse pe masă. Afișul cu micul dejun la McDonald's 
deveni neclar. 

- Mama zice că este important ce se află în interiorul 
unei persoane, nu ce este la suprafață - cum ar fi dacă 
poartă sau nu ochelari. 

Dallie scoase un zgomot care nu sună deloc plăcut şi 
apoi făcu semn din cap către hamburger. 

- De ce nu mănânci? 

Teddy împinse pachetul cu vârful degetului. 

- Am spus că doresc un hamburger simplu, mormăi 
el. Acesta are ketchup. 

Chipul lui Dallie căpătă o expresie încordată, ciudată. 

- Şi ce dacă? Un pic de ketchup n-a făcut niciodată 
rău nimănui. 

- Sunt alergic, răspunse Teddy. 

Dallie fornăi, şi Teddy își dădu seama că acestuia nu 
îi plăceau oamenii cărora nu le plăcea ketchupul sau 
oamenii care aveau alergii. Se gândi să mănânce totuși 
hamburgerul, doar ca să îi arate lui Dallie că putea să 
o facă, dar stomacul său se simțea deja ciudat, iar ket- 
chupul îl făcu să se gândească la sânge și la măruntaie 
şi la cum era să mănânce ochi. Pe lângă asta, avea să 
sfârșească cu mâncărime și iritații pe tot corpul. 

Teddy încercă să se gândească la un lucru pe care 
să îl spună pentru a-l face pe Dallie să îl placă. Nu era 
obişnuit să fie nevoit să se gândească să facă oamenii 
mari să îl placă. Când era vorba de copii de vârsta lui, 
uneori aceștia credeau despre el că era un ticălos sau 
el credea că ei erau ticăloşi, dar nu și când era vorba 
de adulți. Işi mestecă buza de jos preț de un minut și 
apoi spuse: 

- Am un coeficient de inteligență de 168. Merg la 
clasa pentru copii supradotaţi. 

Dallie fornăi din nou, iar Teddy știu că făcuse încă 
o greșeală. Sunase ca şi cum s-ar fi lăudat, dar el nu se 
gândise decât că Dallie ar fi putut să fie interesat. 

- Cum ai căpătat numele acela - Teddy? întrebă 
Dallie. 

Spuse numele într-un mod ciudat, ca și cum încerca 
să scape iute de el. 

- Când m-am născut, mama citea o povestire des- 
pre un puști pe nume Teddy, a unui scriitor faimos - 
J.R. Salinger. Este prescurtarea de la Theodore. 

Expresia lui Dallie deveni chiar și mai acră. 

- ].D. Salinger. Nu te strigă nimeni Ted? 

- O, ba da, minţi Teddy. Cam toată lumea. Toţi co- 
piii şi restul. Adică aproape toată lumea cu excepția 
lui Holly Grace şi a mamei. Poţi să îmi spui Ted, 
dacă doreşti. 


Vino și sărută-mă! 411 


Dallie băgă mâna în buzunar și își scoase portofelul. 
Teddy văzu ceva rece ca gheaţa și dur pe chipul acestuia. 

- Mergi şi iati un alt hamburger, făcut aşa cum 
îl doreşti. 

Teddy se uită la bancnota de un dolar pe care i-o în- 
tindea Dallie și apoi jos, la hamburgerul lui. 

- Bănuiesc că acesta este în regulă. 

Dădu încet hârtia la o parte. Dallie trânti mâna peste 
hamburger. 

- Am spus să mergi să iei altul, la naiba! 

Lui Teddy i se făcu rău. Uneori mama lui ţipa la el 
dacă făcea vreo remarcă obraznică sau nu își făcea tre- 
burile, dar asta nu îi făcuse niciodată stomacul să îi tre- 
mure în halul acela, pentru că știa că mama lui îl iubea 
şi nu dorea ca el să crească şi să devină un ticălos. Dar 
putea să își dea seama că Dallie nu îl iubea. Dallie nici 
măcar nu îl plăcea. Teddy își încleștă ușor maxilarul, 
răzvrătindu-se. 

-Nu mi-e foame şi vreau să merg acasă. 

- Ei bine, asta este al naibii de neplăcut. Vom fi pe 
drum pentru o vreme, exact așa cum ţi-am spus. 

Teddy îl privi încruntat. 

- Vreau să merg acasă. Trebuie să merg la școală luni. 

Dallie se ridică de la masă și făcu semn cu capul 
către ușă. 

- Haide! Dacă ai de gând să te porţi ca un copil răsfă- 
ţat, o poți face în timp ce suntem pe drum. 

Teddy rămase în urmă pe drumul către ușă. Nu îi mai 
păsa de toate vechile povești idioate ale lui Holly Grace. 
În ceea ce îl privea, Dallie era un vechi sul de hârtie igie- 
nică. Punându-și din nou ochelarii, Teddy își băgă mâna 
în buzunar. Briceagul cu buton era cald și liniștitor când 
se cuibări în palma lui. Își dori să fi fost adevărat. Dacă 
Lasher cel Mare se afla acolo, ar fi putut să se ocupe de 
bătrânul Dallie Hârtie-lgienică Beaudine. 

De îndată ce maşina ajunse pe autostradă, Dallie 
apăsă acceleratorul și goni pe banda stângă. Știa că se 
purta ca un adevărat nemernic. Ştia, dar nu se putea 

abține. Furia nu voia să îl părăsească și dorea să lo- 
vească ceva atât de tare cum nu își mai dorise nimic 
altceva în viață. Mânia lui continua să îl macine, de- 
venind mai mare și mai puternică, până când de-abia 
şi-o mai putea ține în frâu. Se simțea ca și cum o par- 
te din bărbăţia lui îi fusese smulsă. Avea 37 de ani și 
nici un afurisit de lucru cu care să se laude. Era un 
jucător profesionist de golf de mâna a doua. Fusese 
un eşec ca soț și un blestemat de criminal ca tată. Şi 
acum asta. 

Nemernica aceea! Nemernica aceea de fetiță bogată 
blestemată, egoistă și răsfăţată. Dăduse naștere copilu- 
lui lui și nu scosese vreodată o vorbă. Toate poveștile 
acelea pe care i le spusese lui Holly Grace - acele min- 
ciuni. El le crezuse. Dumnezeule, dar bine se mai răzbuna- 
se pe el, exact așa cum spusese că avea să o facă în noaptea 
în care avuseseră lupta aceea în parcarea de la Roust- 
about. Cu un pocnet din degete, îi dăduse cel mai sfi- 
dător „du-te dracului“ pe care o femeie îl putea da unui 
bărbat. Li luase dreptul de a-și cunoaşte propriul fiu. 
Dallie aruncă o privire către băiatul care stătea pe scau- 
nul pasagerului, alături de el, fiul care era sânge din sân- 
gele lui şi carne din carnea lui, la fel de sigur cum fusese 
Danny. Francesca trebuia să fi descoperit până acum că 
băiatul dispăruse. Gândul acesta îi dădu o trecătoare 
satisfacție amară. Spera ca ea să sufere foarte mult. 


Wynette arăta foarte mult așa cum și-l amintea Fran- 
cesca, deși unele dintre magazine se schimbaseră. Studi- 
ind orașul prin parbrizul maşinii ei închiriate, își dădu 
seama că viața o purtase printr-un cerc uriaș înapoi la 
locul în care totul începuse cu adevărat pentru ea. 

Îşi cocoșă umerii într-o încercare inutilă de a ușura o 
parte din tensiunea din ceafă. Încă nu știa dacă făcuse 
ce trebuia părăsind Manhattanul și să zboare în Texas, 
dar, după trei zile insuportabile în care așteptase ca te- 
lefonul să sune şi ferindu-se de reporterii care doreau 

să îi ia un interviu în legătură cu relația ei cu Stefan, 
ajunsese în punctul în care trebuia să facă ceva. 

Holly Grace îi sugerase să zboare către Wynette. 

- Acolo merge Dallie întotdeauna când suferă, zisese 
ea, şi bănuiesc că acum suferă foarte tare. 

Francesca încercase să ignore acuzaţia din glasul 
lui Holly Grace, dar era dificil. După zece ani de prie- 
tenie, relația lor era serios pusă la încercare. În ziua 
în care Francesca se întorsese de la Londra, Holly 
Grace anunţase: 

- Voi rămâne alături de tine, Francesca, pentru că 
ăsta este felul în care sunt făcută, dar va trece ceva timp 
până să am din nou încredere în tine. 

Francesca încercase să o facă să înțeleagă. 

- Nu-ţi puteam spune adevărul. Nu când ești atât de 
apropiată de Dallie. 

- Așa că m-ai mințit? Mi-ai băgat pe gât povestea aia 
idioată despre tatăl lui Teddy din Anglia și am crezut 
în ea în toți acești ani. Chipul lui Holly Grace se în- 
tunecase de mânie. Nu înţelegi că familia înseamnă 
ceva pentru Dallie? Poate că nu ar conta pentru alți 
bărbaţi, dar Dallie nu este ca alți bărbaţi. Şi-a petrecut 
întreaga viață încercând să creeze o familie în jurul lui - 
Skeet, domnişoara Sybil, eu și toți acei vagabonzi pe 
care i-a luat de pe străzi de-a lungul anilor. Asta aproape 
că îl va ucide. Primul lui fiu a murit, iar tu i l-ai furat 
pe cel de-al doilea. 

Un val de mânie o traversă pe Francesca, cu atât mai 
ascuţit cu cât simţea o înțepătură de vină. 

- Nu mă judeca tu pe mine, Holly Grace Beaudine! 
Tu și Dallie aveți amândoi niște idei de moralitate teribil 
de flexibile și nu voi permite nici unuia dintre voi să îmi 
arate degetul. Tu nu ştii cum este să urăşti cine ești - să 
trebuiască să te reinventezi. Am făcut ce trebuia să fac la 
vremea respectivă. Şi, dacă ar trebui să trec prin asta din 
nou, aş face exact același lucru. 

Holly Grace rămăsese neînduplecată. 

-Atunci ai fi o nemernică de două ori, nu-i aşa? 

Francesca clipi ca să își alunge lacrimile când intră pe 
strada pe care se afla casa ca un ou de Paști a lui Dallie. 
O durea inima din cauza neputinței lui Holly Grace de 
a înţelege că aventura pe care o avusese cu Dallie cu 
mult timp în urmă nu fusese nimic altceva decât o mică 
distracție sexuală în viaţa lui - cu siguranță nimic care 
să justifice răpirea unui copil de nouă ani. De ce oare 
Holly Grace era împotriva ei? Francesca se întrebă dacă 
făcea lucrul corect neimplicând poliția, dar nu putea 
să îndure ideea de a vedea numele lui Teddy mânjit în 
toate tabloidele: „Copilul din flori al unei personalități 
de televiziune răpit de tatăl jucător de golf profesionist“. 

Putea să le vadă acum - fotografii cu toţi dintre ei. 
Relaţia ei cu Stefan avea să devină publică și aveau 
să sape după toate poveștile vechi despre Dallie şi 
Holly Grace. 

Francesca îşi amintea prea bine ce se petrecuse după 
ce „China Colt“ o făcuse pe Holly Grace faimoasă. 
Fiecare detaliu al neobișnuitei sale căsătorii cu unul din- 
tre cei mai plini de culoare jucători de golf profesionişti 
devenise dintr-odată combustibil pentru media și, pe 
măsură ce poveştile nebune veniseră una după alta, 
nici unul dintre ei nu mai putea să meargă nicăieri fără 
să fie urmărit de paparazzi. Holly Grace se descurcase 
mai bine decât Dallie, care era obișnuit cu reporterii 
sportivi, dar nu şi cu presa de senzație. Nu îi luase mult 
să înceapă să dea cu pumnul, lucru care atrăsese în 
cele din urmă atenţia comisarului Asociaţiei Jucători- 
lor de Golf Profesioniști. În urma unei altercații urâte 
în Albuquerque, Dallie fusese suspendat din turnee timp 
de câteva luni. Holly Grace divorțase de el la puţin 
timp după aceea, ca să încerce să facă vieţile amândurora 
mai pașnice. 

Casa purta în continuare ornamentele de culoarea 
lavandei și lanţul de iepuri săritori, deşi vopseaua ca 
mandarina fusese reparată de o mână mai puțin pri- 
cepută decât cea a domnișoarei Sybil. Fosta profesoa- 
ră o întâmpină pe Francesca la ușă. Trecuseră zece ani 

de când nu se mai văzuseră una pe cealaltă. Domnișoara 
Sybil se micşorase, și umerii îi erau mai aplecaţi, dar 
vocea ei nu își pierduse autoritatea. 

- Intră, draga mea, intră şi scapă de frig. Vai, vai, 
ai crede că suntem în Boston, nu în Texas, după cum a 
scăzut temperatura. Draga mea, am fost debusolată de 
când ai sunat. 

Francesca o îmbrățișă blând. 

- Mulţumesc că m-ai permis să vin. După tot ce ţi-am 
spus la telefon, nu eram sigură că vei vrea să mă vezi. 

- Să nu vreau să te văd? Dumnezeule, am numărat 
orele. Domnișoara Sybil o conduse către bucătărie și 
îi ceru Francescăi să toarne cafea pentru amândouă. 
Nu-mi place să mă plâng, dar viaţa n-a fost prea inte- 
resantă în ultima vreme. Nu pot să mă mișc așa cum 
obișnuiam, iar Dallas avea o relație cu o tânără atât de 
îngrozitoare. N-am putut să o fac să fie interesată nici 
măcar de Danielle Steel, darămite de clasici. Li făcu 
semn Francescăi către un scaun aflat în fața ei la masa 
din bucătărie. Vai, vai, nu pot să-ți spun cât de mân- 
dră sunt de tine. Când mă gândesc la cât de departe ai 
ajuns... Dintr-odată o sfredeli pe Francesca cu privirea 
ei de profesoară. Acum spune-mi totul despre această 
situație îngrozitoare. 

Francesca îi spuse, fără să scape ceva. Spre uşurarea 
ei, domnișoara Sybil nu fu atât de acuzatoare cum fu- 
sese Holly Grace. Păru să înțeleagă nevoia Francescăi 
de a-și demonstra independenţa; însă, în mod limpede, 
fu îngrijorată de reacţia lui Dallie când descoperise că 
avea un copil. 

- Cred că Holly Grace are dreptate, zise ea în cele din 
urmă. Dallas trebuie să fie pe drumul către Wynette și 
putem să fim foarte sigure că n-o să primească bine lu- 
crul ăsta. Vei sta în camera de oaspeţi, Francesca, până 
când ajunge el aici. 

Francesca plănuise să stea la hotel, dar acceptă cu 
recunoștință oferta. Atâta vreme cât rămânea în casă, 
avea să simtă că ajunsese, cumva, mai aproape de Teddy. 

O jumătate de oră mai târziu, Francesca se trezi ghe- 
muită sub o pătură veche, în vreme ce lumina iernii se 
prelingea înăuntru prin perdelele de dantelă și bătrânul 
radiator sufla un val liniştitor de căldură. Adormi aproa- 
pe instantaneu. 

Până a doua zi la amiază, Dallie încă nu îşi făcuse 
apariția, iar ea era aproape disperată de îngrijorare. Poa- 
te că ar fi trebuit să rămână în New York? Dacă el nu 
venea în Wynette? 

Apoi Holly Grace sună și îi spuse să Skeet dispăruse. 

- Ce vrei să spui cu a dispărut? exclamă Francesca. 
A spus că avea să te contacteze dacă auzea ceva. 

- Probabil că Dallie l-a sunat și i-a spus să-şi ţină gura. 
Mă aștept ca Skeet să fi plecat să se întâlnească cu el. 

Francesca se simţi plină de mânie și neputinţă. Dacă 
Dallie i-ar fi spus lui Skeet să își pună un pistol la tâm- 
plă, acesta probabil că așa ar fi făcut. Pe la mijlocul 
după-amiezii, când domnișoara Sybil plecă la cursul 
ei de olărit, Francesca era gata să îşi iasă din fire. Ce îl 
făcea pe Dallie să întârzie atât de mult? Temându-se să 
părăsească casa ca nu cumva Dallie să își facă apariția, 
încercă să studieze materialul pentru istoria Americii 
pentru examenul ei de cetățenie, dar nu se putu concen- 
tra. Începu să se plimbe de colocolo prin casă și sfârși 
în dormitorul lui Dallie, unde o colecţie cu trofeele lui 
de golf şedea în fața ferestrei, prinzând lumina firavă de 
iarnă. Luă un exemplar al unei reviste de golf cu poza lui 
pe copertă. „Dallas Beaudine - întotdeauna domnişoară 
de onoare, niciodată mireasă“. Observă că ridurile date 
de râs de la colțurile ochilor lui erau mai adânci și trăsă- 
turile aveau o expresie mai tăioasă, dar maturitatea nu 
îi răpise nici o fărâmă din frumusețe. Ba era chiar şi mai 
chipeș decât își amintea ea. 

li cercetă chipul în căutarea unui mic semn din 
Teddy, dar nu văzu nimic. Încă o dată, se întrebă cum 
de ştiuse el că Teddy era fiul lui. Lăsând revista jos, privi 
către pat și o mulțime de amintiri se abătură asupra ei. 
Oare acolo fusese conceput Teddy, sau se întâmplase 

mai devreme, într-o mlaștină din Louisiana, când Dallie 
o lungise pe portbagajul acelui Buick Riviera? 

Telefonul de lângă pat sună. Se lovi cu piciorul de 
rama patului când fugi către el ca să înhaţe receptorul. 

- Alo! Alo? 

Fu întâmpinată de tăcere. 

- Dallie? Numele ieși ca un suspin. Dallie, tu eşti? 

Nu se auzi nici un răspuns. Simțţi un fior de-a lungul 
cefei, şi inima începu să îi bată nebunește. Era sigură că 
cineva era acolo; îşi ciuli urechile ca să prindă un sunet. 

- Teddy? șopti. Teddy... sunt mami. 

- Eu sunt, Domnișoară Șic. Vocea lui Dallie era joasă 
şi înverșunată, făcând ca vechea ei poreclă să sune ca 
o obscenitate. Avem ceva de discutat. Vino să ne în- 
tâlnim la cariera din nordul orașului într-o jumătate 
de oră. 

Auzi ultimatumul din vocea lui și strigă: 

- Așteaptă! Teddy este acolo? Vreau să vorbesc cu el! 

Dar linia murise. 

Goni la parter, își luă în grabă jacheta din piele în- 
toarsă din dulapul de pe hol și o trase peste pulover 
și blugi. În dimineața aceea îşi legase părul la baza ce- 
fei cu o eșarfă şi acum, în graba ei, mătasea subțire se 
încurcă în gulerul jachetei. Mâinile îi tremurară când 
trase de eșarfă. De ce făcea el asta? De ce nu îl adu- 
cea pe Teddy acasă? Dacă Teddy era bolnav? Dacă se 
întâmplase ceva? 

Respirația îi era iute și superficială când porni maşina 
şi dădu cu spatele ca să iasă în stradă. Fără să bage în 
seamă limita de viteză, conduse până la prima benzină- 
rie pe care o găsi și ceru indicaţii. Instrucţiunile fură 
complexe și rată un marcaj din nordul orașului, ocolind 
kilometri întregi înainte să găsească drumul de pământ 
care ducea la carieră. Mâinile o dureau de cât de pu- 
ternic strânsese volanul. Trecuse mai mult de o oră de 
la apelul lui. Oare avea să o aștepte? Își spuse că Teddy 
era în siguranță - Dallie ar putea să îi facă rău ei, dar 

nu ar răni niciodată un copil. Gândul îi aduse doar un 
strop de liniște. 

Cariera se profila dincolo de drum ca o rană uriașă, 
pustie şi amenințătoare în lumina cenușie palidă de 
iarnă, copleșitoare în dimensiunea sa. Aparent, ultimul 
schimb de muncitori ieșise de la muncă, deoarece curtea 
mare şi plată din față era pustie. Piramide de pietre 
roșietice stăteau lângă camioanele goale. Kilometri 
de benzi transportoare duceau la rezervoare vopsite 
în verde care stăteau ca niște pâlnii uriașe deasupra 
pământului. Francesca conduse prin curte către o clă- 
dire din tablă ruginită, dar nu văzu nici un semn de 
viață, nici un alt autovehicul în afară de camioanele 
goale ale carierei. Ajunsese prea târziu, se gândi. Dallie 
plecase deja. Cu gura uscată de neliniște, își conduse 
mașina afară din curte și de-a lungul drumului către 
deschiderea carierei. 

În starea ei mentală agitată, Francescăi i se păru că 
un cuțit gigantic tăiase pământul, scobind până direct 
în iad. Dezolant, sinistru și crud, canionul carierei făcea 
ca totul la orizont să pară mic. Câţiva copaci împrăștiați 
dezgoliți de iarnă, aflaţi pe marginea părţii opuse, 
arătau ca niște crengi din scobitori, iar dealurile din de- 
părtare, ca niște grămăjoare de nisip. Până și cerul care 
se întuneca nu mai părea atât de mare și amenințător; 
părea mai degrabă un capac care fusese pus peste un 
imens ceaun gol. Se cutremură în timp ce se strădui să 
conducă până la margine, unde 60 de metri de granit 
roșu fusese tăiat strat după strat, procesul de profanare 
dezvăluind în mod paradoxal secretele creației sale. 

În ultima rază de lumină, putu să zărească una dintre 
mașinile de jucărie ale lui Teddy zăcând la fund. 

Pentru o fracțiune de secundă se simți dezorientată 
şi apoi îşi dădu seama că mașina era reală, nicidecum o 
jucărie. Era la fel de reală ca bărbatul liliputan care se 
sprijinea de capotă. Își strânse ochii pentru o clipă, și 
bărbia îi tremură. El alesese acest loc îngrozitor dina- 
dins, pentru că dorea ca ea să se simtă eclipsată și lipsită 


Vino și sărută-mă! 419 


de putere. Luptând să își recapete controlul, dădu ma- 
şina înapoi de pe margine și conduse de-a lungul ei, 
aproape ratând un drum pietruit abrupt care ducea 
în adâncimile carierei. Încet, își începu coborârea. 

În timp ce pereţii întunecaţi ai carierei se ridicau 
deasupra ei, se linişti mintal. Ani la rând, atacase bari- 
ere aparent impenetrabile, lovindu-se de ele până când 
acestea cedau. Dallie era doar o altă barieră pe care tre- 
buia să o dea la o parte. Şi avea un avantaj pe care el 
nu avea cum să îl anticipeze. Indiferent de ceea ce și-ar 
fi spus în sinea lui, el se aștepta să se confrunte cu 
fata pe care și-o amintea, Domnișoara Şic în vârstă 
de 21 de ani. 

Chiar și atunci când îl privise de sus, de pe buza cari- 
erei, avusese sentimentul că el era singur. Apropiindu-se, 
nu văzu nimic care să o facă să creadă altfel. Teddy nu 
era acolo. Dallie dorea să-și ia porţia de răzbunare cum 
se cuvenea înainte de a-i da înapoi copilul. Îşi parcă 
mașina în fața mașinii lui, dar la aproape zece metri de- 
părtare. Dacă asta urma să fie o confruntare, avea să 
își ducă propriul război al nervilor. Lumina aproape că 
dispăruse, așa că lăsă aprinse farurile. Deschizând por- 
tiera, ieși din maşină cu bună-știință - fără grabă, fără 
emoții inutile și fără vreo privire aruncată acelor pereți 
ameninţători de granit. Veni încet spre el, mergând în 
lumina aruncată de faruri cu brațele pe lângă corp și 
spinarea dreaptă. Un suflu rece de vânt îi smulse eșarfa 
şi îi lovi capătul de obraz. Își aținti privirea în ochii lui. 

El stătea în picioare, cu spatele la mașina lui, sprijinit 
de partea din față a capotei, cu gleznele încrucișate și 
brațele la fel - întreaga lui ființă impenetrabilă și închisă 
bine. Avea capul descoperit şi purta doar o vestă cu puf 
fără mâneci peste cămașa de flanel. Cizmele îi erau pră- 
fuite de nisipul roșu din carieră, ca și cum se afla acolo 
de ceva vreme. 

Se apropie de el cu bărbia sus şi privirea serioa- 
să. Doar când fu destul de aproape putu să vadă cât 
de groaznic arăta, deloc ca în fotografia de pe coperta 

revistei. În lumina orbitoare a farurilor observă că pielea 
lui avea un aspect tras, cenușiu și că bărbia îi era acope- 
rită de barbă scurtă. Numai ochii aceia albaștri ca ai lui 
Newman îi erau familiari, numai că deveniseră la fel de 
reci și de duri ca piatra de sub picioarele ei. Se opri în 
fața lui. 

- Unde e Teddy? 

Lama unui vânt de noapte tăie cariera, ridicând părul 
de pe fruntea lui. Se îndepărtă de mașină și se îndreptă 
cât era de înalt. Pentru o clipă nu spuse nimic. Doar stă- 
tu acolo, privind-o de sus, ca și cum ar fi fost un gunoi 
uman deosebit de dezgustător. 

- Am lovit doar două femei în viața mea, zise el în 
cele din urmă, iar tu nu te pui la socoteală pentru că a 
fost mai degrabă un act reflex din moment ce tu m-ai 
lovit prima. Dar trebuie să-ți spun că, încă de când 
am aflat ce mi-ai făcut, m-am tot gândit să dau de tine și 
să fac treaba așa cum trebuie. 

Avu nevoie de toată puterea ei de voinţă pentru a 
vorbi calm: 

- Să mergem într-un loc în care putem sta jos și să 
bem o ceașcă de cafea ca să putem discuta de toate astea. 

Gura lui se strâmbă într-un rânjet urât. 

- Nu crezi că vremea de a sta jos și de a bea cafea a 
fost acum zece ani, după ce ai aflat că erai însărcinată 
cu copilul meu? 

- Dallie... 

El ridică vocea. 

- Nu crezi că poate acela ar fi fost momentul în care să 
mă suni la telefon și să spui: „Hei, Dallie, avem o mică 
problemă și cred că poate ar trebui să stăm de vorbă“? 

Ea își îngropă pumnii în buzunarele jachetei şi își 
aplecă umerii împotriva frigului, încercând să nu îl lase 
să vadă cât de multă frică îi era de el. Unde era bărbatul 
care cândva fusese iubitul ei - un bărbat zâmbitor, un 
bărbat amuzat de slăbiciunile umane, un bărbat la fel de 
încet și de blajin ca melasa caldă? 

- Vreau să-l văd pe Teddy, Dallie. Ce-ai făcut cu el? 

- Arată exact ca tata, declară furios Dallie. O repli- 
că de mici dimensiuni a acelui nemernic bătrân, Jaycee 
Beaudine. Și Jaycee bătea femei. Era foarte bun la asta. 

Carevasăzică, așa își dăduse seama. Ea făcu un gest 
către mașina ei, nedorind să mai stea în cariera aceasta 
întunecată și să îl asculte vorbind despre femei bătute. 

- Dallie, să mergem... 

- Nu ţi-ai dat seama că Teddy arată ca Jaycee, nu-i așa? 
Nu te-ai gândit că îl voi recunoaște atunci când ai pus la 
cale acest mic război privat murdar. 

- N-am pus la cale nimic. Şi nu este un război. Oame- 
nii fac ce sunt nevoiți să facă. Îţi amintești cum eram pe 
vremea aceea. Nu puteam să dau fuga înapoi la tine şi să 
nu am niciodată șansa de a mă maturiza. 

- Nu era doar decizia ta, zise el, cu ochii scânteind 
de mânie. Și nu vreau să aud nici o porcărie dintr-aceea 
feministă despre cum n-am nici un drept pentru că sunt 
bărbat, iar tu eşti femeie şi era trupul tău. Era şi trupul 
meu. Mi-ar fi plăcut al naibii să te văd cum ai fi avut 
băiatul acela fără mine. 

Ea sări la atac. 

- Ce-ai fi făcut dacă aș fi venit la tine cu zece ani în 
urmă și ți-aș fi spus că sunt însărcinată? Pe vremea aceea 
erai căsătorit, îţi aminteşti? 

- Căsătorit sau nu, m-aș fi asigurat că sunteți bine 
îngrijiţi, asta este al naibii de sigur. 

-Dar tocmai asta e! Nu doream ca tu să ai grijă de 
mine. Nu aveam nimic, Dallie. Eram o fetiță prostuţă 
care credea că lumea fusese inventată ca să fie jucă- 
ria ei personală. A trebuit să învăţ cum să muncesc. 
A trebuit să frec toalete și să caut după mâncare ca să 
supraviețuiesc și să pierd orice urmă de mândrie îmi mai 
rămăsese înainte să pot câștiga vreo urmă de respect de 
sine. Nu puteam renunţa la asta și să dau fuga înapoi la 
tine în căutare de pomană. Să am copilul acela de una 
singură era un lucru pe care trebuia să-l fac. Era singura 
cale de a mă reabilita. 

Expresia închisă şi hotărâtă de pe chipul lui nu se 
înmuie, iar ea se înfurie pe ea însăși că încerca să îl facă 
să înţeleagă. 

- Îl vreau pe Teddy înapoi în seara aceasta, Dallie, sau 
merg la poliție. 

- Dacă era să mergi la poliție, ai fi făcut-o până acum. 

- Singurul motiv pentru care am aşteptat este că n-am 
dorit publicitate pentru el. Crede-mă, nu voi mai amâ- 
na. Se apropie de el, hotărâtă să îl lase să vadă că nu 
era lipsită de putere. Nu mă subestima, Dallie! Nu mă 
amesteca în mintea ta cu fata pe care o știai în urmă cu 
zece ani. _ 

Preţ de o clipă, Dallie nu spuse nimic. Își întoarse 
capul şi privi îndelung în noapte. 

- Cealaltă femeie pe care am lovit-o este Holly Grace. 

- Dallie, nu vreau să ascult... 

Mâna lui ţâșni şi îi prinse braţul. 

- Vei asculta, pentru că vreau să înţelegi exact cu ce 
fel de nemernic ai de-a face. Am plesnit-o al naibii de 
tare pe Holly Grace după ce a murit Danny - genul 
acesta de bărbat sunt. Și știi de ce? 

7 Nu... 

Încercă să-şi tragă brațul, dar el nu făcu decât să o 
strângă cu și mai multă putere. 

- Pentru că a plâns! De asta am plesnit-o. Am ples- 
nit-o pe acea femeie pentru că a plâns după ce copilul 
ei a murit. 

Umbre aspre aruncate de faruri îi tăiară chipul. Dădu 
drumul braţului ei, dar expresia lui rămase fioroasă. 

- Asta îți dă vreo idee despre ce aș putea să-i fac ție? 

Juca la cacealma. Ea ştia asta. O simțea. Intr-un anu- 
mit fel, el se spintecase pe el însuși pentru ca ea să poată 
vedea înlăuntrul lui. Il rănise foarte tare, iar el se 
hotărâse să o pedepsească. Probabil chiar dorea să o lo- 
vească - numai că nu avea curajul să o facă. Ea putu 
să vadă şi asta. 

Cu mai multă claritate decât își dorea, ea înțelese, în 
sfârşit, profunzimea suferinței lui. O percepu cu fiecare 

dintre simțurile ei, pentru că o oglindea pe a ei atât 
de îndeaproape. Totul înlăuntrul ei respingea ideea ră- 
nirii fiinţelor. 

Dallie îl avea pe fiul ei, dar el ştia că nu avea să fie în 
stare să îl țină multă vreme. Dorea să o lovească, dar lu- 
crul acesta era împotriva naturii lui, aşa că voia să caute 
o altă cale prin care să o pedepsească, un alt mod prin 
care să o facă să sufere. Simţi un fior care i se furișa în 
trup. Dallie era deștept şi, dacă se gândea destul, pu- 
tea să își găsească răzbunarea. Înainte ca lucrul acesta să 
aibă loc, trebuia să îl oprească. De dragul amândurora 
și de dragul lui Teddy, nu putea lăsa ca asta să meargă 
mai departe. 

- Am aflat cu multă vreme în urmă că oamenii care 
au multe lucruri pierd atât de multă energie încercând 
să protejeze ce au, încât pierd din vedere ce este impor- 
tant în viață. Păși înainte, fără să îl atingă, asigurându-se 
doar că putea să îl privească direct în ochi. Am o carieră 
de succes, Dallie - un cont în bancă de şapte cifre și 
acțiuni profitabile. Am o casă şi haine frumoase. Am în 
urechi cercei cu diamante de patru carate. Dar nu uit 
niciodată ce este important. 

Mâinile i se duseră la urechi. Trase de încheietori și 
apoi își scoase diamantele din lobul urechilor. Se cuibă- 
riră în mijlocul palmei ei, reci ca niște cuburi de gheață. 
I le întinse. Pentru întâia oară, el păru nesigur. 

- Ce faci? Nu îi vreau. Nu l-am luat pentru recompen- 
să, pentru numele lui Dumnezeu! 

- Ştiu asta. Răsuci diamantele în palmă, lăsându-le să 
prindă strălucirea farurilor. Nu mai sunt Domnișoara 
ta Şic, Dallie. Vreau doar să mă asigur că înţelegi exact 
care sunt prioritățile mele - cât de departe aș merge ca 
să-l iau înapoi. Vreau ca tu să ştii cu ce te pui. Mâna i se 
închise în jurul diamantelor. Cel mai important lucru 
din viața mea e fiul meu. În ceea ce mă priveşte, orice 
altceva este doar scuipat. 

Și apoi, în timp ce Dallie privea, fiica lui Black Jack 
Day o făcu din nou. Cu o mișcare puternică a braţului, 

îşi aruncă cerceii cu diamante perfecte de patru carate 
în formă de pară departe, în cele mai întunecate colțuri 
ale carierei. _ 

Dallie nu spuse nimic preț de un moment. Îşi ridi- 
că piciorul și își odihni cizma pe bara de protecţie a 
mașinii, privind îndelung în direcţia în care ea aruncase 
diamantele şi, în cele din urmă, privind din nou înapoi, 
către ea. 

- Te-ai schimbat, Francie. Ştii asta? 

Ea dădu din cap. 

- Teddy nu e un băiat obișnuit. 

După felul în care el zisese asta, știu că el nu îi făcea 
un compliment. 

- Teddy este cel mai bun puști de pe pământ, răspun- 
se ea tăios. 

- Are nevoie de un tată. De influența unui bărbat 
care să-l întărească. Băiatul este prea moale. Primul lu- 
cru pe care trebuie să-l faci este să-i spui despre mine. 

Dorea să strige la el, să îi spună că nu avea să facă 
un asemenea lucru, dar văzu cu o claritate dureroasă că 
prea mulți oameni ştiau adevărul pentru ca ea să îl mai 
păstreze secret față de fiul ei. Dădu din cap fără tragere 
de inimă. 

- Trebuie să te revanșezi pentru mulți ani pierduţi, 
zise el. 

- Nu trebuie să mă revanşez pentru nimic. 

- N-am de gând să dispar din viața lui. Din nou chi- 
pul lui deveni întunecat. Fie putem să aranjăm ceva în- 
tre noi, fie pot angaja unul dintre acei avocați care sug 
sângele ca să ţi-o tragă. 

- Nu voi permite ca Teddy să fie rănit. 

- Atunci mai bine am rezolva lucrurile între noi. Îşi 
luă piciorul de pe bara de protecție, merse la portiera 
de pe partea șoferului şi urcă în mașină. Mergi înapoi 
acasă. Ţi-l voi aduce mâine. 

- Mâine? ÎI vreau chiar acum! În seara asta! 

- Ei bine, ghinion, nu-i aşa? zise el batjocoritor. 

Şi apoi trânti portiera. 

- Dallie! 

Alergă către el, dar el ieșea deja din carieră, cauciucu- 
rile lui scuipând pietriș. Țipă după el până când își dădu 
seama cât de inutil era lucrul acesta, și apoi goni către 
propria mașină. 

La început, motorul nu voi să pornească şi se temu că 
își consumase bateria lăsând farurile aprinse. Când, în 
cele din urmă, acesta porni, Dallie dispăruse deja. Goni 
cu maşina pe drumul abrupt pe urmele lui, fără să ia în 
seamă felul în care spatele derapa. Ajunsă sus, zări două 
faruri roşii slabe la distanță. Cauciucurile i se învârtiră 
când acceleră. Dacă nu ar fi fost atât de întuneric! El 
intră pe autostradă, iar ea goni după el. 

Preţ de câțiva kilometri, stătu pe urmele lui, ignorând 
scârțâitul cauciucurilor când accelera la curbe nebunești, 
împingând mașina la viteze riscante când asfaltul se în- 
dreptă. El cunoştea drumurile lăturalnice înguste, iar ea 
nu, dar refuză să rămână în urmă. El nu avea să îi facă 
una ca asta! Ştia că îl rănise, dar asta nu îi dădea drep- 
tul să o terorizeze. Apăsă pedala de accelerație până la 
100 de kilometri la oră, apoi până la 110... 

Dacă el nu ar fi stins farurile în cele din urmă, ar fi 
putut să îl prindă. 


capitolul 26 


Francesca se simțea amorțită când ajunse la Dallie 
acasă. În timp ce cobori bâjbâind din maşină, se trezi 
reamintindu-şi frânturi din întâlnirea de la carieră. Cei 
mai mulți bărbaţi ar fi bucuroși să fie scutiți de povara 
unui copil nedorit. De ce nu putuse să aleagă unul din- 
tre aceștia? 

-Ă... domnişoară Day? 

Inima Francescăi se prăbuși când auzi vocea tine- 
rei femei venind către ea din apropierea nucilor de pe 
marginea aleii. „Nu în seara asta“, se gândi în sinea ei. 
Nu acum, când se simțea ca şi cum purta deja o mie 

de kilograme pe umeri. Cum de reușeau întotdeauna 
să dea de ea? 

Chiar înainte să se întoarcă în direcția vocii, știa ce 
avea să vadă - chipul disperat de tânăr, sever şi trist și 
hainele ieftine, fără îndoială completate de cercei 
ţipători. Ştia chiar şi povestea pe care avea să o audă. 
Dar în seara asta nu avea să asculte. În seara asta avea 
prea multe necazuri care îi umbreau propria viață ca 
să şi-o asume pe a altcuiva. 

O fată îmbrăcată în blugi şi cu o jachetă de un roz 
murdar păși pe alee, până la marginea unei zone luminate 
slab de fereastra bucătăriei. Avea prea mult fard și părul 
ei împărțit la mijloc cădea peste chipul ei ca o uşă dublă. 

- Eu... ăăă... V-am văzut mai devreme la benzinărie. 
La început n-am crezut că sunteți dumneavoastră. Eu... 
ăăă... am auzit de la fata asta pe care am întâlnit-o de- 
mult că... ştiţi... ați putea să... ăăă... 

Reţeaua de zvonuri a fugarilor. O urmărise din Dallas 
până la St. Louis, apoi în continuare până la Los Ange- 
les și New York. Acum părea că reputaţia ei de cea mai 
mare fraieră din lume se împrăștiase chiar şi în orășele 
ca Wynette. Francesca își propuse să îi întoarcă spatele 
şi să se îndepărteze. Îşi propuse asta, dar picioarele ei nu 
voiră să se miște. 

- Cum m-ai găsit? întrebă. 

- Eu... ăăă... am întrebat prin jur. Cineva a spus că 
staţi aici. 

- Spune-mi cum te numești. 

- Dora - Doralee. 

Fata ridică ţigara care era vârâtă între degetele ei și 
trase un fum. 

- Vrei să treci în lumină ca să te pot vedea? 

Doralee făcu așa cum i se spuse, mișcându-se fără tra- 
gere de inimă, ca și cum să își ridice tenişii înalți din pân- 
ză roşie cerea un efort supraomenesc. Nu putea să aibă 
mai mult de 15 ani, se gândi Francesca, deși ea urma 
să insiste că avea 18 ani. Apropiindu-se, cercetă chipul 
fetei. Pupilele ei nu erau dilatate; vorbirea îi fusese 

ezitantă, dar nu incoerentă. În New York, dacă bănuia 
că o fată era drogată, o ducea la o veche casă din piatră 
roşiatică din Brooklyn, condusă de călugărițe care erau 
specializate în ajutorarea tinerilor cu dependențe. 

- De când n-ai mai mâncat ceva decent? întrebă 
Francesca. 

- Mănânc, zise fata cu sfidare. 

Ciocolată, bănui Francesca. Şi brioșe în plastic, cu 
cremă plină de chimicale. Uneori copiii străzii își pu- 
neau banii laolaltă şi se cinsteau cu cartofi prăjiți de 
la fast-food. 

- Vrei să intri să vorbim? 

- Bănuiesc că da. 

Fata ridică din umeri şi își aruncă ţigara pe alee. 

În timp ce o conducea către ușa bucătăriei, Frances- 
căi i se păru că aude vocea disprețuitoare a lui Holly 
Grace luând-o în râs: „Tu şi prostituatele tale adolescen- 
te! Lasă guvernul să aibă grijă de acești copii, aşa cum 
ar trebui. Jur pe Dumnezeu, nu ai nici măcar mintea cu 
care te-ai născut“. 

Dar Francesca ştia că guvernul nu avea destule adă- 
posturi care să îi primească pe toți aceşti copii. Pur şi 
simplu îi expediau înapoi la părinţii lor, unde, mult prea 
des, problemele începeau de la capăt. 

Prima oară când Francesca avusese de-a face cu o fu- 
gară era în Dallas, după ce terminase una dintre emisi- 
unile ei de televiziune de la început. Subiectul fusese 
prostituția adolescenților, și Francesca fusese îngrozită 
de puterea pe care proxeneții o exercitau asupra fete- 
lor care erau, la urma urmei, copii încă. Fără să ştie 
exact cum se petrecuse, se trezise aducând două din- 
tre ele acasă și apoi îi bătuse la cap pe cei din sistemul 
de asistență socială până când aceştia le găsiseră nişte 
asistenți maternali. 

Treptat, vorba se împrăştiase şi, de atunci, o dată la 
câteva luni, se trezea cu o fugară. Mai întâi în Dallas, 
apoi în Los Angeles, apoi în New York, pleca de la 
muncă noaptea şi găsea pe cineva care aștepta în fața 

clădirii, după ce auzise din gură în gură că Francesca 
Day ajuta fete care se aflau la ananghie. Adeseori aces- 
tea doreau doar mâncare, alteori un loc în care să se 
ascundă de proxeneţii lor. Arareori vorbeau mult; 
suferiseră prea multe respingeri. Pur și simplu, își aple- 
cau umerii în fața ei, ca fata aceasta, fumând o țigară sau 
rozându-și unghiile şi sperând că Francesca Day avea să 
înțeleagă cumva că era ultima lor speranţă. 

- Trebuie să sun la familia ta, anunță Francesca în 
timp ce încălzea o farfurie cu mâncare în cuptorul cu 
microunde şi apoi o așeză pe masă, alături de un măr 
și un pahar cu lapte. 

- Mama nu dă doi bani pe ce se întâmplă cu mine, 
zise Doralee, cu umerii aplecați atât de tare, încât vârful 
părului ei aproape atingea masa. 

- Cu toate astea, tot trebuie să o sun, răspunse cu 
fermitate Francesca. 

În timp ce Doralee începu să mănânce, Francesca 
sună la numărul din New Mexico pe care fata i-l dăduse 
în silă. Era așa cum spusese. Mamei ei nu îi păsa deloc. 

După ce Doralee terminase de mâncat, începu să răs- 
pundă la întrebările Francescăi. Făcea autostopul când 
o văzuse pe Francesca oprind la benzinărie şi cerând 
indicații ca să ajungă la cariera de piatră. Trăise pe stră- 
zile din Houston pentru o vreme şi petrecuse puțin timp 
în Austin. Proxenetul ei o bătea pentru că nu se prosti- 
tua destul. Începea să își facă griji în legătură cu SIDA. 

Francesca le auzise pe toate de atât de multe ori mai 
înainte - aceşti bieţi copii trişti aruncaţi de prea tineri 
în lume. O oră mai târziu, o băgă pe fată în patul de 
campanie din camera de cusut și apoi o trezi cu blândețe 
pe domnișoara Sybil ca să îi spună ce se petrecuse 
la carieră. 

Domnișoara Sybil rămase trează cu ea preț de câteva 
ore, până când Francesca insistă să meargă înapoi în pat. 
Francesca știa că ea nu avea să poată dormi şi se întoarse 
în bucătărie, unde clăti vasele murdare de la cina lui Do- 
ralee şi le băgă în maşina de spălat vase. Apoi schimbă 


Vino şi sărută-mă! 429 


hârtia din dulapurile de bucătărie, înlocuind-o cu hârtie 
nouă pe care o găsise în dulap. La ora două dimineaţa, 
începu să facă prăjituri. Orice, pentru a face ca orele 
lungi ale nopții să treacă mai repede. 


- Ce-i aia de acolo, Skeet? Teddy sări în sus şi în jos 
pe bancheta din spate şi arătă cu degetul pe fereastra la- 
terală a mașinii. Acolo! Animalele alea de lângă dealuri! 

- Parcă ţi-am spus să-ți pui centura de siguranţă, se 
răsti Dallie din spatele volanului. Fir-ar să fie, Teddy, 
nu vreau să sari așa, peste tot, când conduc. Pune-ţi cen- 
tura aia de siguranță în clipa asta sau scot maşina de 
pe drum. 

Skeet se încruntă la Dallie şi apoi privi peste umăr la 
Teddy, care privea încruntat ceafa lui Dallie exact așa 
cum Skeet îl văzuse pe Dallie încruntându-se la oamenii 
pe care nu îi plăcea. 

- Acelea sunt capre de Angora, Teddy. Oamenii de 
pe aici le cresc pentru mohair ca să facă pulovere de lux. 

Dar Teddy își pierduse interesul față de capre. Își scăr- 
pina gâtul şi se juca cu capătul centurii desfăcute. 

- Ţi-ai pus-o? se răsti Dallie. 

- Îni. 

Teddy îşi puse centura cât îndrăzni de încet. 

- Da, domnule, îl mustră Dallie. Când vorbeşti cu 
adulți, spui „domnule“ şi „doamnă“. Doar pentru că 
trăieşti în New York nu înseamnă că nu poți să ai bune 
maniere. Înţelegi? 

- Îhî. 

Dallie se răsuci către bancheta din spate. 

- Da, domnule, mormăi bosumflat Teddy. Și apoi se 
uită către Skeet. Cât mai durează până ajung să o văd 
pe mama? 

- Nu mai durează mult, răspunse Skeet. De ce nu 
cauţi prin răcitorul de-acolo să vezi dacă nu cumva îţi 
găsești o cutie de Dr Pepper? 

În timp ce Teddy își găsi de lucru cu răcitorul, Skeet 
întinse mâna către radio şi dădu drumul la boxele din 

spate, ca să nu fie auzit de pe bancheta din spate. Apro- 
piindu-se câțiva centimetri de Dallie, remarcă: 

- Te porţi foarte tare ca un nenorocit, ştii asta? 

- Nu te băga, replică Dallie. Nici măcar nu ştiu de ce 
te-am sunat și ţi-am spus să vii să ne întâlnim. Rămase 
tăcut pentru un moment și încheieturile degetelor i se 
strânseră pe volan. Vezi ce i-a făcut? Umblă vorbind des- 
pre coeficientul lui de inteligență și despre alergiile lui. 
Şi uite ce s-a întâmplat la motel, când am încercat să 
aruncăm niște mingi. Este cel mai neîndemânatic puști 
pe care l-am văzut în viața mea. Dacă nu este în stare 
să se descurce cu ceva de dimensiunea unei mingi de 
fotbal, îți imaginezi ce-ar face cu o minge de golf. 

Skeet se gândi la asta pentru o clipă. 

- Sportul nu este totul. 

Dallie își cobori glasul: 

-Ştiu asta. Dar puştiul se comportă ciudat. Nu poți 
să-ți dai seama ce gândește în spatele acelor ochelari 
și își ridică pantalonii până la subsuoară. Ce fel de 
puști își poartă pantalonii în halul ăsta? 

- Probabil se teme să nu-i cadă. Șoldurile lui nu sunt 
mai mari decât coapsa ta. 

___- Chiar așa? Ei bine, uite încă un lucru. Este firav. 
Îți aminteşti cât de mare era Danny, încă de la început. 

- Mama lui Danny era mult mai înaltă decât cea a 
lui Teddy. 

Maxilarul lui Dallie căpătă o linie dură şi dreaptă, iar 
Skeet nu mai spuse nimic. 

Pe bancheta din spate, Teddy închise un ochi și se 
uită în adâncimile cutiei sale de Dr Pepper cu celălalt. 
Își scărpină iritaţia de pe burtă pe sub tricou. Deşi nu 
putea auzi ce spuneau în față, ştia că vorbeau despre el. 
Și, de altfel, nu îi păsa. Skeet era de treabă, dar Dallie 
era un mare nemernic. Un ticălos mare-mare. 

Adâncimile cutiei de Dr Pepper se încețoșară în ochii 
lui şi simţi că o mare broască verde lipicioasă i se pusese 
în gâtlej. În ziua trecută încetase, în cele din urmă, să 
se mai prefacă față de el însuși că totul era în regulă, 

pentru că ştia că nu era așa. Nu credea că mama lui îi 
spusese lui Dallie să îl ia din New York în felul acela, 
indiferent de ceea ce spunea Dallie. Se gândi că poate 
Dallie îl răpise şi se strădui să nu se sperie. Dar ştia că 
ceva nu era în regulă și o dorea pe mama lui. 

Broasca i se umflă în gâtlej. Îl enerva să plângă ca un 
bebeluș, aşa că aruncă pe furiș o privire către locul din 
față. Când se asigură că Dallie îşi concentrase atenția 
supra şofatului, degetele i se strecurară către catarama 
centurii sale de siguranță. Fără nici un sunet, o desfăcu. 
Nici un ticălos nu avea să îi spună lui Lasher cel Mare 
ce să facă. 


Francesca visă la proiectul de biologie al lui Teddy. 
Era închisă într-o cușcă de sticlă, cu insecte târându-se 
peste tot pe ea, şi cineva folosea un bold uriaş, încercând 
să străpungă gândacii ca să îi prindă. Ea era la rând. Şi 
apoi văzu chipul lui Teddy de partea cealaltă a sticlei, 
strigând-o. Încercă să ajungă la el, să întindă mâinile 
către el... 

- Mami! Mami! 

Se trezi brusc. Cu mintea încețoșată încă după somn, 
simți ceva mic şi tare zburând peste pat către ea și încur- 
cându-se în cuverturi și în cordonul halatului ei. 

- Mami! 

Preţ de câteva secunde. Fu prinsă între vis și realitate, 
şi apoi avu doar sentimentul pătrunzător de bucurie. 

- Teddy? Ah, Teddy! Prinse trupul lui mic și îl trase 
către ea, râzând şi plângând. O, puiule... 

Părul lui se simţi rece ca gheața pe obrazul ei, ca și 
cum el tocmai venise de afară. Íl trase în pat și îi prinse 
chipul între mâini, sărutându-l iar și iar. Se bucură de 
senzația familiară a braţelor lui mici în jurul gâtului ei, 
de trupul lui lipit de al ei, de părul acela fin și de miro- 
sul lui de băieţel. Îi venea să îi lingă obrajii, exact ca o 
mamă pisică. 

Fu vag conştientă de prezenţa lui Dallie care se spri- 
jinea de tocul uşii dormitorului privindu-i, dar era prea 

absorbită de bucuria desăvârșită de a-l avea înapoi pe fiul 
ei de care să aibă grijă. Una dintre mâinile lui Teddy era 
în părul ei. Acesta își îngropase fața în gâtul ei, iar ea îl 
putu simți cum tremură, 

- Este în regulă, puiule, şopti, cu lacrimile alunecân- 
du-i pe obraji. E în regulă. 

Când își înălță capul, ochii ei îi întâlniră pe ai lui 
Dallie în mod involuntar. Arăta atât de trist şi de singur, 
încât, pentru o secundă, ea avu imboldul de a întinde 
mâna și de a-l chema să li se alăture pe pat. El se răsuci 
să plece, iar ea se simţi dezgustată de ea însăși. Apoi 
însă uită de Dallie când Teddy îi ceru întreaga atenţie. 
Trecu ceva vreme înainte ca vreunul dintre ei să se cal- 
meze destul cât să poată vorbi. Observă că Teddy era 
acoperit de pete roșii și că se tot scărpina cu unghiile 
lui boante. 

-Ai mâncat ketchup, îl mustră ea cu blândețe, bă- 
gând mâna pe sub tricoul lui ca să îi mângâie spinarea. 
De ce ai mâncat ketchup, puiule? 

- Mami, murmură el, vreau să merg acasă. 

Ea își cobori picioarele peste marginea patului, 
ţinându-l în continuare de mână. Cum avea să-i spu- 
nă lui Teddy despre Dallie? Noaptea trecută, în timp ce 
punea hârtie în sertare și făcea prăjituri, hotărâse că cel 
mai bine era să aştepte până se aflau înapoi la New York 
şi evenimentele reveneau la normal. Dar acum, uitân- 
du-se la chipul lui mic și îngrijorat, ştiu că amânarea nu 
era posibilă. 

În timp ce îl creştea pe Teddy, nu își îngăduise nicio- 
dată să rostească acele minciunele convenabile pe care 
cele mai multe mame le spuneau copiilor lor ca să îşi 
cumpere liniştea. Nu reușise nici măcar să se descurce 
cu povestea despre Moş Crăciun cu vreun pic de convin- 
gere. Dar acum fusese prinsă în singura minciună pe 
care i-o spusese și era una gogonată. 

- Teddy, zise ea, strângându-i ambele mâini într-ale 
ei, am discutat mult despre cât de important este să spu- 
nem adevărul. Uneori însă este dificil pentru o mamă 

să facă mereu asta, mai ales atunci când copilul ei e prea 
mic ca să înțeleagă. 

Pe nepusă masă, Teddy își retrase mâinile și sări jos 
din pat. 

- Trebuie să merg să-l văd pe Skeet, zise. l-am spus 
că voi cobori imediat. Trebuie să plec acum. 

- Teddy! Francesca sări şi îi prinse braţul înainte ca 
el să apuce să ajungă la uşă. Teddy, trebuie să discut 
cu tine. 

- Nu vreau, mormăi el. 

„Ştie“ , se gândi Francesca. „La nivel subliminal, ştie 
că îi voi spune ceva ce nu dorește să audă.“ Își înfäşură 
brațele în jurul umerilor lui. 

- Teddy, e vorba de Dallie. 

- Nu vreau să aud. 

Îl strânse mai tare, ṣşoptind în părul lui. 

-Cu mult timp în urmă, eu şi Dallie ne-am cunoscut, 
scumpule. Ne-am... ne-am iubit unul pe altul. 

Făcu o grimasă la această minciună suplimentară 
care să îi salveze obrazul, dar hotărî că era mai bine de- 
cât să îl încurce pe fiul ei cu detalii pe care acesta nu 
avea să le înțeleagă. 

- Lucrurile n-au funcționat între noi, iubitule, și am 
fost nevoiţi să ne despărțim. 

Îngenunche î în faţa lui ca să îl poată privi în ochi şi 
mâinile îi alunecară de-a lungul braţelor lui ca să îi prin- 
dă încheieturile mici, în timp ce el încerca încă să se 
îndepărteze de ea. 

- Teddy, ceea ce ţi-am spus despre tatăl tău - cum că 
l-am cunoscut în Anglia şi că a murit... 

Teddy clătină din cap, chipul lui mic și cu pete fiind 
contorsionat de suferință. 

- Trebuie să plec! Vorbesc serios, mamă! Trebuie să 
plec! Dallie este un nemernic! Îl urăsc! 

- Teddy... 

- Nu! 

Folosindu-se de toată puterea lui, se răsuci din mâini- 
le ei şi, înainte ca ea să apuce să îl prindă, ieşi alergând 

din încăpere. Îi auzi picioarele coborând cu paşi rapizi 
și zgomotoși pe trepte. 

Se lăsă pe călcâie. Fiul ei, care plăcea orice bărbat 
adult pe care îl întâlnise vreodată în viaţa lui, nu îl plă- 
cea pe Dallie Beaudine. Pentru o clipă, simți un val mes- 
chin de satisfacţie, apoi însă, într-un fulger dezgustător 
de discernământ, își dădu seama că, indiferent de cât de 
mult i-ar fi displăcut, era de aşteptat ca Dallie să devină 
un factor în viața lui Teddy. Ce efect urma să aibă asu- 
pra fiului ei faptul că displăcea un bărbat despre care, 
mai devreme sau mai târziu, trebuia să își dea seama că 
era tatăl lui? 

Înfigându-și mâinile în păr, se ridică și închise ușa, ca 
să se poată îmbrăca. În timp ce îşi trăgea pe ea niște pan- 
taloni și un pulover, văzu imaginea chipului lui Dallie 
așa cum arăta atunci când îi privise. Fusese ceva famili- 
ar în expresia lui, ceva care îi amintea de adolescentele 
pierdute care o așteptau noaptea la ieșirea din studio. 

Se încruntă la imaginea ei din oglindă. Era prea 
fantezistă. 

Dallie Beaudine nu era un adolescent fugit de-acasă 
şi refuză să irosească chiar și un moment de compasiune 
pe un bărbat care era cu doar puţin mai bun decât un 
criminal de rând. 

După ce aruncă un ochi în camera de cusut ca să se 
asigure că Doralee dormea încă, folosi câteva minute ca 
să se liniștească, dând un telefon ca să aranjeze o întâl- 
nire cu unul dintre asistenții sociali ai districtului. După 
aceea plecă în căutarea lui Teddy. Íl găsi ghemuit pe un 
scăunel aflat lângă masa de lucru din beci, unde Skeet 
şlefuia capătul de lemn al unei crose de golf. Nici unul 
dintre ei nu vorbea, dar tăcerea părea să fie prietenoasă, 
nu ostilă. Văzu niște dâre suspecte pe obrajii fiului ei și 
îşi strecură braţul în jurul umerilor lui, cu inima plină 
de durere pentru el. Nu îl văzuse pe Skeet de zece ani, 
dar acesta dădu din cap către ea la fel de nonșalant ca și 
cum nu trecuseră decât zece minute. li răspunse dând 

din cap. Conducta de încălzire de deasupra capului 
ei zăngăni. 

- Teddy, aici de față, va fi asistentul meu cât șlefuiesc 
crosele de-acolo, anunţă Skeet. De cele mai multe ori 
nici măcar nu mi-ar trece prin cap să las un puşti să mă 
ajute să șlefuiesc crose, dar Teddy este cel mai respon- 
sabil băiat pe care l-am întâlnit vreodată. Știe când să 
vorbească și ştie când să îşi țină gura. Îmi place asta la 
un bărbat. 

Francescăi îi veni să îl sărute pe Skeet, dar, din mo- 
ment ce nu putea să facă asta, îşi apăsă în schimb buzele 
pe creștetul lui Teddy. 

- Vreau să merg acasă, zise pe neașteptate Teddy. 
Când putem să mergem? 

Şi apoi Francesca îl simți încordândusse. Simţi că 
Dallie intrase în atelier în spatele lor încă înainte să îi 
audă vocea. 

- Skeet, ce-ai zice să-l duci pe Teddy sus pentru o felie 
din tortul acela cu ciocolată din bucătărie? 

Teddy sări de pe scăunelul lui cu o repeziciune care 
ea bănui să spunea mai mult despre dorința lui de a 
scăpa de Dallie decât despre pofta lui de tort cu ciocola- 
tă. Ce se petrecuse între cei doi de îl făcuse pe Teddy să 
fie atât de nefericit? Întotdeauna îi plăcuseră la nebunie 
poveștile lui Holly Grace. Ce făcuse Dallie de îl înstrăi- 
nase definitiv? 

- Vino, mami, zise el, apucând-o de mână. Haide să 
mâncăm niște tort! Vino, Skeet! Să mergem. 

Dallie atinse braţul lui Teddy. 

- Tu şi Skeet mergeţi înainte. Doresc să vorbesc cu 
mama ta un minut. 

Teddy îşi crescu strânsoarea asupra mâinii Francescăi 
şi se întoarse către Skeet. 

- Trebuie să șlefuim crosele acelea, nu-i așa? Ai spus 
că trebuie să facem crosele acelea. Haide să ne apucăm 
imediat! Mami poate să ne ajute. 

- Puteţi să o faceți mai târziu, zise Dallie cu mai multă 
asprime. Vreau să vorbesc cu mama ta. 

Skeet lăsă jos crosa de lemn pe care o ținea în mâini. 

- Vino, băiete! Oricum am niște trofee de golf pe care 
vreau să ţi le arăt. 

Oricât ar fi dorit să o lase pe altă dată, Francesca știa 
că nu putea să amâne confruntarea. Eliberându-se cu 
blândețe din strânsoarea lui Teddy, făcu semn cu capul 
către ușă. 

- Acum mergi, scumpule. Voi urca și eu într-un 
minut. 

Teddy îşi încleştă cu încăpățânare fălcile. Se uită la 
ea și apoi la Dallie. Începu să se îndepărteze, târându-şi 
picioarele, dar, înainte să ajungă la ușă, se roti pe călcâie 
şi se răsti furios la Dallie: 

- Ai face bine să nu-i faci nici un rău! strigă el. Dacă 
îi faci vreun rău, te omor! 

Francesca fu şocată, dar Dallie nu scoase nici un cu- 
vânt. Pur şi simplu rămase acolo, privindu-l pe Teddy. 

- Dallie nu o să-mi facă rău, exclamă ea iute, tul- 
burată de izbucnirea lui Teddy. El și cu mine suntem 
vechi prieteni. 

Cuvintele aproape că i se opriră în gâtlej, dar reuși să 
zâmbească fără tragere de inimă. Skeet îl prinse de braț 
pe Teddy și îl conduse către scări, dar nu înainte ca fiul 
ei să arunce o privire amenințătoare peste umăr. 

- Ce i-ai făcut? întrebă Francesca în clipa în care 
Teddy nu mai putea să audă. Nu l-am văzut niciodată să 
se poarte așa cu cineva. 

-Nu încerc să câştig nici un concurs de popularitate 
cu el, zise cu răceală Dallie. Vreau să fiu tatăl lui, nu 
prietenul lui cel mai bun. 

Răspunsul lui o înfurie aproape la fel de mult pe cât 
o sperie. 

-Nu poți pur şi simplu să răsari în viața lui după 
nouă ani și să te aștepți să iei conducerea ca tată al lui. 

În primul rând, nu te doreşte. Și, în al doilea rând, nu 
voi îngădui eu asta. 

Un muşchi tresări pe obrazul lui. 

- Așa cum ţi-am spus la carieră, Francesca - putem să 
aranjăm treaba asta între noi sau putem lăsa lipitorile 
să se ocupe de asta. Taţii au drepturi acum, sau nu citești 
ziarele? Şi probabil că ar fi înţelept să uiţi orice idee 
cum că ai putea să zbori înapoi în est în următoarele 
câteva zile. Avem nevoie de ceva timp pentru a rezolva 
toate astea. 

La un moment dat în subconştientul ei ajunse- 
se la aceeași concluzie, dar acum îl privi nevenindu-i 
să creadă. 

- N-am nici o intenţie să rămân aici. Trebuie să îl 
duc pe Teddy înapoi la şcoală. Plecăm din Wynette în 
după-amiaza asta. 

- Nu cred că este o idee bună, Francie. Ţi-ai avut cei 
nouă ani. Acum îmi eşti datoare cu câteva zile. 

- L-ai răpit! exclamă ea. Nu-ţi sunt datoare cu nici 
un afurisit... | 

El împunse aerul cu degetul ca un afiş furios pentru 
recrutare. 

- Dacă nu ești în stare să te descurci măcar câteva zile 
ca să punem la punct treaba asta, atunci bănuiesc că toa- 
te lucrurile pe care mi le-ai spus la carieră, cum că ştii ce 
e important în viață, nu sunt decât o porcărie, nu-i așa? 

Beligeranţa lui o făcu să se înfurie. 

- De ce faci asta? Nu-ţi pasă deloc de Teddy. Doar te 
foloseşti de un băieţel ca să te răzbuni pe mine pentru 
că ţi-am înjunghiat mândria ta bărbătească. 

- Nu te apuca de abureli psihologice cu mine, 
Domnişoară Șic, zise el cu răceală. N-ai nici cea mai 
mică idee despre lucrurile de care îmi pasă. 

Ea îşi ridică bărbia și se uită urât la el. 

- Tot ce ştiu este că ai reușit să înstrăinezi un copil 
care place pe absolut toată lumea de pe pământ - mai 
ales dacă sunt bărbați. 

- Da? rânji Dallie. Ei bine, nu este deloc surprinzător, 
pentru că n-am văzut niciodată în viața mea un puști 
care să aibă atât de multă nevoie de influenţa unui 
bărbat. Ai fost atât de ocupată cu afurisita ta de carieră 
încât n-ai putut să găseşti câteva ore ca să-l bagi într-o 
echipă de Liga Mică sau ceva? 

O furie de gheață o umplu pe Francesca. 

- Nemernicule, șuieră. 

Împingându-l în timp ce trecu pe lângă el, se îndreptă 
rapid către scări. 

- Francie! 

Ignoră chemarea din urma ei. Cu inima bubuindu-i 
în piept, îşi spuse că era cea mai proastă pentru că pier- 
duse chiar şi un moment fiindu-i milă de el. Alergă pe 
scări în sus și deschise ușa care ducea în coridorul din 
spate. Putea el să azvârle toate lipitorile de avocaţi asu- 
pra ei, își jură în sinea ei, dar nu avea să se mai apropie 
vreodată de fiul ei. 

- Francie! 

Auzi pașii lui pe trepte, dar nu făcu decât să meargă 
mai repede. Şi apoi el o prinse din urmă şi o apucă de 
braț ca să o oprească. 

- Ascultă, Francie, n-am vrut să spun că... 

- Nu mă atinge! 

Încercă să scape de el, dar el se ţinu pe poziţii, hotă- 
rât să o înfrunte. Ea își dădu vag seama de faptul că el 
încerca să-și ceară scuze, dar era prea supărată să asculte. 

- Francie! O prinse cu mai multă fermitate de umeri 
și își cobori privirea asupra ei. Îmi pare rău. 

Ea îl împinse. 

- Dă-mi drumul! Nu mai avem nimic de discutat. 

Dar el nu voia să îi dea drumul. 

- Voi vorbi cu tine chiar dacă va trebui să te leg ca pe 
un porc... 

Se întrerupse brusc pentru că, de nicăieri, o mică tor- 
nadă se aruncă asupra unuia dintre picioarele lui. 

- Ţi-am spus să nu o atingi pe mama! ţipă Teddy, lo- 
vind din toate puterile cu pumnii și cu picioarele. Tică- 
los ce ești! Eşti un ticălos! 

- Teddy! strigă Francesca, răsucindu-se către el atunci 
când Dallie îi dădu drumul instinctiv. 

- Te urăsc! strigă Teddy la Dallie, cu chipul roșu de fu- 
rie şi lacrimile curgându-i pe obraji, în timp ce își înteți 
atacul. Te omor dacă îi faci rău! 

- Nu-i voi face rău, zise Dallie, încercând să se dea 
înapoi din calea pumnilor care zburau din partea lui 
Teddy. Teddy! Nu am de gând să-i fac rău. 

- Încetează, Teddy! strigă Francesca. 

Dar vocea ei era atât de ascuţită, încât nu făcu decât 
să înrăutățească lucrurile. Pentru o clipă, ochii ei îi sur- 
prinseră pe cei ai lui Dallie. Acesta arăta exact la fel de 
neajutorat cum se simțea ea. 

- Te urăsc! Te urăsc! 

- Măi să fie, treaba asta nu le întrece pe toate? se 
auzi o voce tărăgănată de femeie din capătul celălalt al 
coridorului. 

- Holly Grace! 

Teddy se smulse de lângă Dallie şi alergă către unul 
dintre puținele refugii pe care ştia că se poate baza într-o 
lume care devenea din ce în ce mai năucitoare. 

- Hei, Teddy. 

Holly Grace îl prinse şi îl lipi de ea, cuprinzându-i cu 
blândețe capul mic la piept. Apoi îl frecă liniştitor pe 
umerii înguști. 

- Te-ai descurcat de minune acolo, iubitule. Dallie 
este mare, dar te-ai ținut foarte bine. 

Francesca și Dallie explodară la unison. 

- Ce naiba este în neregulă cu tine, de îi spui așa ceva? 

- Serios, Holly Grace! 

Holly Grace îi privi pe deasupra capului lui Teddy, 
observând hainele lor mototolite și chipurile îmbujorate 
şi îndurerate. Apoi clătină din cap. 

- La naiba! Mi se pare că tocmai am pierdut cea mai 
bună revedere de când Sherman s-a întâlnit cu Atlanta. 

Francesca îl trase pe Teddy de lângă Holly Grace. Cu 
fiul ei prins într-o parte, îl conduse afară din coridor și 
către partea din faţă a casei, având de gând să îl ducă 
la etaj, să își împacheteze lucrurile și să iasă din Wynette 
pentru totdeauna. Dar, trecând pe sub boltă și intrând 
în sufragerie, se opri brusc. 

Întreaga lume părea să se fi adunat ca să privească 
cum viaţa ei se prăbușea. Skeet Cooper stătea în picioare 
lângă fereastră, mâncând o bucată de tort. Domnișoara 
Sybil ședea lângă Doralee pe canapea. Menajera anga- 
jată să o ajute pe domnișoara Sybil tocmai intrase pe ușa 
de la intrare. lar Gerry Jaffe se plimba în sus și în jos 
pe covor. 

Francesca se întoarse să o înfrunte pe Holly Grace 
în legătură cu prezența lui Gerry doar ca să vadă că cea 
mai bună prietenă a ei era preocupată să îşi înfășoare 
braţul în jurul taliei lui Dallie. Dacă existase vreodată în 
mintea ei vreo întrebare despre unde se afla loialitatea 
lui Holly Grace, atitudinea protectoare a acesteia față de 
Dallie tocmai îi dăduse răspunsul. 

- Chiar trebuia să aduci aici cu tine întreaga lume? se 
răsti Francesca. 

Holly Grace se uită dincolo de Francesca și, zărin- 
du-l pe Gerry pentru întâia oară, rosti un blestem pe 
care imediat Francesca își dori ca Teddy să nu îl fi au- 
zit. Gerry arăta ca un bărbat căruia i-ar fi prins bine un 
somn bun și imediat se îndreptă către Holly Grace. 

- Nu puteai să mă suni și să-mi spui ce se petrece? 

-Să te sun? strigă Holly Grace. De ce ar fi trebuit să 
te sun și ce naiba cauţi aici? 

Menajera nu se grăbi să îşi atârne haina, în timp ce 
îi privea pe toți cu o curiozitate prost ascunsă. Dallie 

îl cercetă pe Gerry cu o combinație de ostilitate și inte- 
res. Acesta era singurul bărbat în afară de el însuşi care 
fusese în stare să o facă pe răpitoarea Holly Grace să își 
piardă controlul. 

Francesca simți cum o durere sâcâitoare îi porni 
la tâmple. 

- Cum adică ce naiba caut aici? spuse Gerry. Am su- 
nat-o pe Naomi din Washington şi am aflat că Teddy a 
fost răpit şi că erați toate supărate. Ce te așteptai să fac? 
Să stau în Washington și să mă prefac că totul este bine? 

Cearta dintre Holly Grace și Gerry escaladă și apoi 
sună telefonul. Toată lumea, inclusiv menajera, îl igno- 
rară. Francesca simți că se sufocă. Nu se putea gândi 
decât la faptul că trebuia să îl ia pe Teddy şi să plece 
de acolo. Telefonul continuă să sune şi menajera în- 
cepu în sfârșit să meargă către bucătărie ca să răspun- 
dă. Holly Grace și Gerry se cufundară brusc într-o 
tăcere mânioasă. 

În clipa aceea, Dallie se uită la Doralee. 

- Cine este aceea? întrebă, tonul lui indicând mai 
mult decât doar o uşoară curiozitate. 

Skeet clătină din cap şi ridică din umeri. Domnișoara 
Sybil cotrobăi prin sacoşa ei de lucru după pânză. Holly 
Grace îi aruncă o privire dezgustată Francescăi. Urmă- 
rind direcția privirii fostei sale soţii, Dallie întoarse ca- 
pul către Francesca în căutarea unei explicații. 

- Numele ei este Doralee, îl informă băţoasă Fran- 
cesca. Are nevoie de un loc în care să stea temporar. 

Dallie cugetă pentru o clipă, apoi dădu încântat 
din cap. 

- Salutare, Doralee. 

Scântei se aprinseră în ochii lui Holly Grace, și buzele 
ei se ţuguiară în mod sinistru. 

- Nu-mi vine să cred cum sunteţi voi doi! Nu aveţi 
destule necazuri, fără să mai căutați și altele? 

Din bucătărie, menajera vâri capul înapoi în 
sufragerie. 

- Un apel telefonic pentru domnișoara Day. 

Francesca o ignoră. Deși capul începuse să îi zvâc- 
nească în mod foarte serios, hotărî că îndurase destule 
insulte din partea lui Holly Grace. 

- Tu să taci din gură, Holly Grace Beaudine. Vreau 
să știu ce cauţi tu aici. Toate astea sunt groaznice şi 
fără ca tu să apari ca să dai din aripi pe lângă Dallic 
ca un fel de cloşcă ridicolă. E bărbat în toată firea! Nu 
are nevoie de tine să îi duci bătăliile. Şi cu siguranță 
n-are nevoie ca tu să-l aperi de mine. 

- Poate că n-am venit aici doar pentru el, te-ai gândit 
vreodată la asta? replică Holly Grace. Poate că n-am avut 
încredere în nici unul dintre voi că aveţi destulă minte 
ca să vă ocupați de situaţia asta. 

- Am auzit destule despre înțelepciunea ta, răspunse 
Francesca exact la fel de furioasă. M-am săturat să tot 
ascult... 

- Ce ar trebui să fac cu apelul acesta telefonic? întrebă 
menajera. Bărbatul zice că este un prinț. 

- Mami! se tângui Teddy, scărpinându-și iritaţia de pe 
abdomen şi aruncând pumnale din priviri către Dallie. 

Holly Grace aruncă un deget, arătând către Doralee, 

- lată un exemplu perfect despre ce vorbesc! Nu te 
gândeşti niciodată. Doar... 

Doralee sări în sus. 

- Nu trebuie să ascult tot rahatul ăsta! 

- Asta chiar nu e treaba ta, Holly Grace, o întrerupse 
Gerry. 

- Mami! se tângui din nou Teddy. Mami, iritația mă 
mănâncă! Vreau să merg acasă! 

- Aveţi de gând să vorbiţi cu prințul ăsta sau nu? în- 
trebă menajera. i 

Un picamer porni în craniul Francescăi. li venea să 
urle la toţi să o lase în pace. Prietenia ei cu Holly Grace 
se năruia în faţa ochilor ei; Doralee arăta de parcă era 
gata să atace; Teddy era gata să plângă. 

- Vă rog... zise. 

Dar nimeni nu o auzi. 

Nimeni, în afară de Dallie. Acesta se aplecă către 
Skeet şi îi spuse încet: 

- Ce-ai zice să ai tu grijă de Teddy pentru mine? 

Skeet dădu din cap și se dădu mai aproape de băiat. 
Vocile mânioase deveniră și mai gălăgioase. Dallie păși 
în față și, înainte să îl poată opri cineva, o ridică pe Fran- 
cesca pe umărul lui. Aceasta icni când se trezi ridicată. 

- Îmi pare rău, oameni buni, zise Dallie. Dar toți tre- 
buie să vă aşteptaţi rândul. 

Şi apoi, înainte ca vreunul dintre ei să îl poată opri, 
o cără pe ușă afară. 

- Mami! ţipă Teddy. 

Skeet îl prinse pe Teddy înainte ca acesta să poată fugi 
după Francesca. 

- Hai, nu te enerva, băiete! Aşa se poartă întotdeauna 
mama ta şi Dallie când sunt împreună. Ai face bine să 
te obișnuiești cu asta. 


Francesca îşi închise ochii și îşi sprijini capul de gea- 
mul mașinii lui Dallie. Simţea sticla rece pe tâmpla ei. 
Ştia că ar trebui să fie plină de o mânie justificată şi să ` 
sară cu gura pe Dallie pentru dramatismul lui arogant 
de macho, dar se bucura prea mult de faptul că se afla 
departe de toate acele voci pretențioase și severe. Faptul 
că îl abandonase pe Teddy o necăjea, dar ştia că Holly 
Grace avea să îl liniștească. 

O melodie a lui Barry Manilow începu să cânte ușor 
la radio. Dallie întinse mâna ca să apese pe buton, dar 
apoi, aruncând o privire către ea, se opri și îl lăsă în 
pace. Trecură câțiva kilometri și ea începu să se simtă 
mai calmă. Dallie nu îi spuse nimic, dar, luând în con- 
siderare prin ce trecuseră, tăcerea fu relativ odihnitoare. 
Uitase cât de liniștit putea să fie Dallie când nu vorbea. 

Își închise ochii și se lăsă să plutească, până când 
mașina intră pe o alee îngustă care se termina în fața 
unei case de piatră cu etaj. Căsuța rustică se afla într-un 

crâng de lilieci indieni cu o linie de cedri bătrâni care 
formau o perdea de protecție pe o parte şi un rând de 
dealuri albastre în depărtare. Se uită către Dallie când 
opriră în fața aleii. 

- Unde suntem? 

El opri motorul și ieşi fără să îi răspundă. Ea privi 
precaută cum el ocolește partea din față a mașinii și îi 
deschide portiera. Odihnindu-şi o mână pe plafonul 
mașinii și pe cealaltă pe rama uşii, se aplecă către ea. 
Privind în ochii aceia reci albaștri, ceva ciudat se petre- 
cu în interiorul său. Se simți dintr-odată ca o femeie 
flămândă cărei tocmai îi fusese pus în față un desert 
tentant. Momentul ei de slăbiciune senzorială o ruşină, 
iar ea se încruntă. 

- La naiba, frumoasă mai ești, zise ușor Dallie. 

- Nici pe jumătate la fel de frumoasă ca tine, se răsti 
ea, hotărâtă să strivească orice ciudățenie care pândea în 
aer între ei. Unde suntem? A cui este casa asta? 

- Este a mea. 

-A ta? Nu putem fi la mai mult de 30 de kilometri de 
Wynette. De ce ai două case atât de aproape una 
de cealaltă? 

- După ce s-a întâmplat acolo, sunt surprins că chiar 
poţi să pui întrebarea asta. 

Se dădu la o parte şi o lăsă să iasă. Ea cobori din 
mașină și privi gânditoare către veranda din față. 

- E o ascunzătoare, nu-i așa? 

- Bănuiesc că ai putea s-o numesti astfel. Şi aș aprecia 
dacă n-ai spune nimănui că te-am adus aici. Toţi ştiu de 
locul ăsta, dar, până acum, au păstrat distanţa. Totuși, 
dacă află că tu ai fost aici, va fi sezon deschis la vânătoa- 
re şi se vor alinia cu saci de dormit și ace de croșetat şi 
răcitoare pline de Dr Pepper. 

Ea păși către scara din față, curioasă să se uite 
înăuntru, dat, înainte să apuce să ajungă acolo, el îi 
atinse braţul. 

- Francie? Uite care e treaba: e casa mea și nu ne pu- 
tem certa în ea. 

Expresia îi era foarte serioasă. 

-Ce te face să crezi că vreau să mă cert? îl întrebă. 

- Bănuiesc că îţi cam stă în fire. 

- Firea mea! Mai întâi îmi răpești fiul, apoi mă răpești 
pe mine şi acum ai tupeul să spui că eu vreau să mă cert! 

- Spune-mi pesimist. 

Se aşeză pe treapta de sus. 

Francesca își încrucișă brațele, conştientă în mod ne- 
plăcut că el o învinsese în schimbul acesta de cuvinte. 
Apoi tremură. El o luase din casă fără să îi ia și jacheta 
şi nu puteau fi mai mult de patru grade. 

- Ce faci? De ce te-ai aşezat? 

- Dacă ai de gând să ne certăm, haide să o facem 
chiar aici, pentru că, odată ce intrăm în casa aceea, tre- 
buie să fim cu adevărat politicoși unul cu celălalt. Vor- 
besc serios, Francie, casa aceea este refugiul meu și nu 
voi permite să fie întinat de faptul că noi doi sărim unul 
la gâtul celuilalt. 

- Este ridicol! Dinţii începură să îi clănțăne. Avem 
lucruri despre care trebuie să discutăm și nu cred că vom 
fi în stare să o facem fără să ne supărăm. 

El bătu ușurel cu palma locul de lângă el, pe treaptă. 

- Îngheţ de frig, zise ea, trântindu-se jos lângă 
el, dar, chiar în timp ce se supuse, se trezi în mod 
secret mulțumită de ideea unei case în care nu erau ad- 
mise certuri. 

Ce s-ar întâmpla cu relațiile umane dacă ar exista mai 
multe case ca aceasta? Numai Dallie putea să se gân- 
dească la ceva atât de interesant. Pe furiș, se mută mai 
aproape de căldura lui. Uitase cât de bine mirosea el 
întotdeauna - a săpun și a haine curate. 

- De ce nu stăm în mașină! sugeră. N-ai pe tine decât 
o cămașă de flanel. Nici ţie nu poate să-ți fie prea cald. 
= Dacă rămânem aici, vom termina mai repede. 
Își drese glasul. Pentru început, îmi cer scuze pentru 

că am făcut remarca aceea arogantă cum că pentru tine 
este mai importantă cariera decât Teddy. N-am spus ni- 
ciodată că aş fi perfect, însă recunosc că a fost o lovitură 
sub centură şi-mi este rușine de mine însumi. 

Ea își trase genunchii mai aproape de piept și se 
cocoşă peste ei. 

- Ai vreo idee ce simte o mamă care munceşte când 
aude ceva de felul ăsta? 

- Nu gândeam, mormăi el. Apoi adăugă defensiv: 
Dar, la naiba, Francie, mi-aş dori să nu îți mai ieși din 
fire de fiecare dată când greşesc un pic. Devii prea 
emoţională. 

Ea își îngropă degetele în braţe de frustrare. De ce 
făceau bărbaţii întotdeauna asta? Ce îi făcea să creadă că 
puteau spune cele mai revoltătoare - cele mai dureroase - 
lucruri unei femei și apoi să se aștepte ca ea să rămâ- 
nă tăcută? Se gândi la câteva comentarii usturătoare pe 
care dorea să le facă, dar le înghiți cu scopul de a intra 
în casă. 

- Teddy mărșăluiește pe ritmul propriului toboșar, 
zise ea cu fermitate. Nu e ca mine și nu e ca tine. Este în 
întregime el însuși. 

- Pot să văd asta. 

Avea genunchii depărtați. Își sprijini antebrațele pe ei 
şi privi în jos la treaptă pentru câteva momente. 

- Doar că nu e ca un puști obișnuit. 

Toată nesiguranța ei maternă zăngăni ca o muzică 
proastă. Pentru că Teddy nu era atletic, Dallie nu era 
de acord cu el. 

- Ce vrei să facă? îl contră mânioasă. Să iasă şi să bată 
câteva femei? 

El se crispă alături de ea, iar ea își dori să își fi ținut 
gura. 

- Cum vom face să rezolvăm treaba asta? întrebă el 
încet. Ne luptăm ca pisica şi câinele în clipa în care ajun- 
gem la distanța de la care ne putem simți mirosul unul 

altuia. Poate ar fi mai bine dacă am lăsa asta pe mâna 
lipitorilor. 

- Asta e cu adevărat ceea ce dorești să faci? 

- Tot ce ştiu este că am obosit să mă lupt cu tine și 
n-am fost împreună nici măcar o zi întreagă. 

Dinţii ei începură să clănțăne în mod serios. 

-Teddy nu te place, Dallie. Nu-l voi obliga să petreacă 
timp alături de tine. 

- Eu și Teddy nu ne înțelegem unul pe celălalt, atâta 
tot. Va trebui să ne descurcăm cu asta. 

-Nu va fi așa de ușor. 

- Multe lucruri nu sunt uşoare. 

Ea privi cu speranță către uşa de la intrare. 

- Haide să încetăm să discutăm despre Teddy şi să in- 
trăm pentru câteva minute. Apoi, după ce ne încălzim, 
putem să ieşim din nou afară și să terminăm. 

Dallie dădu din cap, apoi se ridică şi îi oferi mâna. 
Ea i-o acceptă, dar contactul fu mult prea plăcut, așa că 
îi dădu drumul cât de iute putu, hotărâtă să păstreze 
atingerea pielii lor la minimum. Pentru o clipă, el păru 
să îi citească gândurile, apoi se întoarse să descuie ușa. 

- Ai o adevărată provocare cu acea Doralee, remar- 
că el. 

Dându-se într-o parte, îi făcu semn să intre într-un co- 
ridor în culoarea teracotei luminat de o fereastră arcuită. 

- Câţi vagabonzi crezi că ai adunat de-a lungul ulti- 
milor zece ani? 

- Animale sau oameni? 

El chicoti şi, în timp ce intră în camera de zi, ea își 
aminti ce minunat simț al umorului avea Dallie. Ín- 
căperea avea un covor persan decolorat, o colecţie de 
lămpi de alamă și nişte fotolii foarte bombate. Totul era 
confortabil și comun - totul, cu excepţia minunatelor 
tablouri de pe pereți. 

- Dallie, de unde ai luat astea? îl întrebă, mergând 
până la o pictură în ulei originală, care înfățișa munţi 
golași și oase înălbite. 

- De ici, de colo, zise el, ca şi cum nu era prea sigur. 

- Sunt minunate! Trecu mai departe, ca să cerceteze 
o pânză mare împroşcată cu flori exotice abstracte. Nu 
ştiam că eşti colecționar de artă. 

- Nu colecționez, cât mai degrabă agăț în cuie câteva 
lucruri care îmi plac. 

Ea ridică dintr-o sprânceană către el, ca să știe că tea- 
trul lui de bădăran de la țară nu o păcălea nici pentru 
o clipă. Ţăranii nu cumpărau tablouri ca acestea. 

- Dallas, este cât de cât posibil pentru tine să porţi o 
conversaţie care nu este de rahat? 

- Probabil că nu. 

Zâmbi larg și făcu semn cu mâna către sufragerie. 

- Este acolo o pictură acrilică care s-ar putea să îți 
placă. Am cumpărat-o dintr-o galerie micuță din Carmel 
după ce am ratat la penultima gaură la Pebble Beach 
două zile la rând. Am devenit atât de deprimat, încât tre- 
buia fie să mă îmbăt, fie să-mi cumpăr un tablou. Am un 
altul de acelaşi artist în casa mea din Carolina de Nord. 

- Nu știam că ai o casă în Carolina de Nord. 

- Este una dintre clădirile acelea contemporane care 
arată cam ca un seif de bancă. De fapt, nu mă prea dau 
în vânt după ea, dar are o priveliște frumoasă. Cele mai 
multe dintre casele pe care le-am cumpărat în ultimul 
timp sunt mai tradiţionale. 

- Sunt mai multe? 

El ridică din umeri. 

- Am ajuns în așa fel încât nu mai suportam să stau 
în moteluri și, din moment ce am început să câștig bani 
la câteva turnee și să prind niște contracte de publicitate 
decente, trebuia să fac ceva cu banii. Aşa că am cum- 
părat câteva case în diferite părți ale țării. Dorești ceva 
de băut? 

Își dădu seama că nu mâncase nimic de noaptea 
trecută. 

- Mi-ar plăcea cu adevărat ceva de mâncare. Şi apoi 
cred că ar fi mai bine să mă întorc la Teddy. 

Şi să îl sune pe Stefan, se gândi în sinea ei. Şi să se 
Intâlnească cu asistenta socială ca să discute despre Do- 
ralee. Şi să vorbească cu Holly Grace, care obişnuise să 
fie prietena ei cea mai bună. 

-Îl cocoloşeşti prea mult pe Teddy, comentă Dallie, 
conducând-o către bucătărie. 

Se opri brusc. Armistițiul fragil dintre ei se frânse. Lui 
îi luă un moment ca să își dea seama că ea nu îl urma și 
se întoarse să vadă ce o reținea. Când observă expresia 
de pe chipul ei, oftă şi îi luă braţul ca să o conducă pe 
verandă. Ea încercă să se elibereze, dar el o tinu strâns. 

O rafală de gheaţă o lovi când el o împinse afară. Se 
răsuci ca să îl înfrunte. 

- Nu judeca tu ce fel de mamă sunt, Dallie. Ai petre- 
cut mai puțin de o săptămână cu Teddy, aşa că nu înce- 
pe să-ți imaginezi că eşti o autoritate în ceea ce priveşte 
creşterea lui. Nici măcar nu-l cunoşti! 

- Ştiu ce văd. La naiba, Francie, nu încerc să-ți rănesc 
sentimentele, dar el este o dezamăgire pentru mine, atâ- 
ta tot, 

Ea simţi un junghi ascuțit de durere. Ted - mândria 
şi bucuria ei, sânge din sângele ei, carne din carnea ei - 
cum putea el să fie o dezamăgire pentru cineva? 

- În realitate, nu-mi pasă, zise ea cu răceală. Singurul 
lucru care mă deranjează este ce dezamăgire ești tu pen- 
tru el, se pare. 

Dallie își înfundă mâinile în buzunarele blugilor şi 
privi în depărtare către cedri, fără să spună ceva. Vântul 
îi prinse o şuviță de păr, suflând-o la o parte de pe frun- 
te. În cele din urmă, spuse liniștit: 

- Poate ar fi mai bine să ne întoarcem în Wynette. 
Bănuiesc că asta n-a fost o idee așa de bună. 

Ea privi la rândul ei către cedri pentru câteva mo- 
mente înainte să dea încet din cap și apoi se îndrep- 
tă către mașină. 

Casa era goală cu excepţia lui Teddy și a lui Skeet. 
Dallie ieși din nou afară, fără să spună unde mergea, iar 
Francesca îl duse pe Teddy la plimbare. Încercă de două 
ori să aducă în discuţie numele lui Dallie, dar băiatul 
se împotrivi eforturilor ei, iar ea nu îl presă. Teddy însă 
nu se mai putea opri din a povesti despre virtuțile lui 
Skeet Cooper. 

Când se întoarseră în casă, Teddy fugi să ia ceva de 
mâncare, iar ea cobori în beci, unde îl găsi pe Skeet 
dând un strat de lac pe crosa pe care o şlefuise mai de- 
vreme. Acesta nu ridică privirea atunci când ea intră în 
încăpere, iar ea îl privi preț de câteva minute înainte să 
vorbească. 

- Skeet, vreau să-ți mulțumesc că eşti așa de amabil cu 
Teddy. Are nevoie de un prieten în clipa asta. 

- Nu trebuie să-mi mulțumești, răspunse morocănos 
Skeet. Este un băiat bun. 

Ea își sprijini cotul pe menghină, făcându-i plăcere 
să îl privească pe Skeet lucrând. Mișcările lente și atente 
o calmată, astfel încât putu să gândească cu mai multă 
claritate. Cu 24 de ore mai înainte, tot ce dorea să facă 
era să îl îndepărteze pe Teddy de Dallie, dar acum se 
jucă cu ideea de a încerca să îi apropie. Mai devreme 
sau mai târziu, Teddy avea să fie nevoit să își recunoască 
relația cu Dallie. Ea nu suporta ideea ca fiul ei să crească 
cu cicatrici emoţionale din cauză că îşi ura tatăl şi, dacă 
pentru a-l elibera de acele cicatrici însemna că urma să 
fie nevoită să mai petreacă alte câteva zile în Wynette, 
pur şi simplu avea să o facă. 

Hotărâtă, aruncă o privire către Skeet. 

-Chiar îl placi pe Teddy, nu-i așa? 

- Bineînţeles că îl plac. Este genul de copil cu care nu 
te deranjează să-ți petreci timpul. 

- Păcat că nu toată lumea simte la fel, zise ea cu 
amărăciune. 

Skeet își drese glasul. 

- Dă-i timp lui Dallie, Francie. Ştiu că eşti genul 
nerăbdător, gata întotdeauna să grăbești lucrurile, dar 
unele lucruri pur şi simplu nu pot fi grăbite. 

- Se urăsc unul pe altul, Skeet. 

El întoarse capătul crosei ca să îl cerceteze și apoi își 
înmuie pensula în cutia cu lac. 

- Când doi oameni sunt atât de asemănători, este 
uneori dificil pentru ei să se înțeleagă bine. 

- Asemănători? Îl privi stăruitor. Dallie şi Teddy nu 
seamănă absolut deloc. 

Se uită la ea ca şi cum era cea mai proastă persoană 
pe care o întâlnise vreodată, clătină din cap și se întoarse 
la lăcuirea capului de crosă. 

- Dallie este grațios, afirmă ea. Este atlet. Este superb... 

Skeet chicoti. 

- Cu siguranță că Teddy este o pacoste urâțică. Greu 
de înțeles cum doi oameni așa de frumoşi ca tine şi 
Dallie ați reușit să-l faceți pe el. 

- Poate că este puţin urâțel la exterior, răspunse ea în 
defensivă, dar este foarte frumos pe dinăuntru. 

Skeet chicoti din nou, își înmuie pensula și se uită 
la ea. 

- Nu-mi place să dau sfaturi, Francie, dar dacă aș fi 
în locul tău, m-aș concentra mai mult să-l bat la cap pe 
Dallie în legătură cu golful decât să-l bat la cap în legă- 
tură cu Teddy. 

Îl privi cu uimire. 

- Oare de ce să-l bat la cap în legătură cu golful? 

- Nu vei scăpa de el. Îţi dai seama de treaba asta, nu? 
Acum, că ştie că Teddy este băiatul lui, va continua să-și 
facă apariţia fie că îți place, fie că nu. 

Și ea ajunsese deja la aceeași concluzie şi dădu din 
cap fără tragere de inimă. El dădu cu pensula pe curba 
fină a lemnului. 

-Cel mai bun sfat al meu, Francie, este să-ți foloseşti 
capul ca să-ți dai seama cum să-l faci să joace mai 
bine golf. 

Era complet nedumerită. 

- Ce încerci să-mi spui? 

- Exact ce am spus, atâta tot. 

- Dar eu nu ştiu nimic despre golf și nu înţeleg ce are 
de-a face jocul lui Dallie cu Teddy. 

- Treaba cu sfaturile este că... poţi fie să le accepți, fie 
să le laşi baltă. 

Îl privi scrutător. 

- Ştii de ce este atât de critic cu Teddy, nu-i așa? 

- Am câteva idei. 

- Este din cauză că Teddy arată ca Jaycee? Asta este? 

El pufni. 

- Acordă-i credit lui Dallie că are mai multă minte 
decât atât. 

- Atunci ce? 

El sprijini capul crosei pe o bară ca să se usuce şi puse 
pensula într-un borcan cu solvent. 

- Tu doar concentrează-te asupra jocului lui de golf, 
atât. Poate că vei avea mai mult noroc decât am avut eu. 

Şi nu mai voi să spună nimic altceva. 


Când urcă, Francesca îl zări pe Teddy jucându-se 
în curte cu unul dintre câinii lui Dallie. Un plic 
era pe masa de bucătărie cu numele ei mâzgălit cu 
scrisul de mână al lui Gerry. Deschizându-l, citi mesa- 
jul dinăuntru. 


lubito, Dulceaţă, Mielușel, Dragostea Vieții Mele, 


Ce ai zice ca tu și cu mine să tragem o beţie în sea- 
ra asta? Vin să te iau pentru cină și depravare la ora 
7.00. Cea mai bună prietenă a ta este regina idiotilor, 
iar eu sunt cel mai mare tăntălău de pe lume. Promit 
să nu plâng pe umărul tău mai mult decât toată seara. 
Când ai de gând să nu mai fii așa fricoasă și să mă 
bagi în emisiunea ta? 

Cu sinceritate, Zorro cel Mare 


PS. Adu un dispozitiv anticoncepţional. 

Francesca izbucni în râs. În ciuda începutului lor cu 
stângul de pe drumul acela texan din urmă cu zece ani, 
ea și Gerry formaseră o prietenie confortabilă în cei doi 
ani de când ea se mutase în Manhattan. El îşi petrecuse 
primele două luni ale relaţiei lor cerându-și iertare pen- 
tru că o abandonase, chiar dacă Francesca îi spusese că 
în ziua aceea îi făcuse un serviciu. Spre uimirea ei, ei 
scosese un plic vechi îngălbenit care conţinea pașaportul 
ei și cei 400 de dolari pe care ea îi avusese în valiză. li 
dăduse de mult timp lui Holly Grace banii pentru a-i 
înapoia lui Dallie ceea ce îi datora, așa că Francesca 
ieşise cu cei doi în oraş într-o seară. 

Când Gerry veni să o ia în seara aceea, purta jache- 
ta lui de piele, pantaloni maro-închis și un pulover de 
culoare crem. Cuprinzând-o în brațe, îi dădu un sărut 
prietenesc pe buze, cu ochii sclipindu-i afurisiți. 

- Hei, minunato! De ce nu puteam să mă fi îndrăgos- 
tit de tine în loc de Holly Grace? 

- Pentru că eşti prea isteț să mă suporţi, zise ea, 
râzând. 

- Unde e Teddy? 

- Le-a păcălit pe Doralee și pe domnișoara Sybil să-l 
ducă să vadă un film îngrozitor despre lăcuste ucigașe. 

Gerry zâmbi şi apoi își veni în fire, privind-o cu 
îngrijorare. 

- Cum eşti, cu adevărat? Treaba asta a fost grea pentru 
tine, nu-i așa? 

- Am avut și săptămâni mai bune, admise ea. 

Până acum, doar problema ei cu Doralee se afla 
cât de cât aproape de o soluţie. În după-amiaza aceea, 
domnișoara Sybil insistase să o ducă ea însăși pe adoles- 
centă la birourile asistenței sociale din regiune, spunân- 
du-i Francescăi în termeni foarte clari că avea intenţia 
să o păstreze pe Doralee până când o familie adoptivă 
putea fi găsită. 

- Am petrecut ceva timp cu Dallie azi după-amiază, 
spuse Gerry. 

- Da? 

Francesca fu surprinsă. Era greu să ţi-i imaginezi pe 
cei doi împreună. Gerry îi ținu deschisă uşa de la intrare. 

- L-am oferit o consultaţie juridică nu prea prietenoa- 
să și i-am spus că, dacă mai încearcă ceva de genul acesta 
vreodată cu Teddy, o să-i aduc personal întregul sistem 
legal american pe cap. 

- Nu pot decât să-mi imaginez cum a reacționat la 
asta, răspunse ea sec. 

- Îţi voi face un serviciu şi te voi scuti de detalii. 

Merseră către Toyota închiriată de Gerry. 

- Ştii, e ciudat. De îndată ce am încetat să facem 
schimb de insulte, aproape că m-am trezit că îmi 
place nemernicul. Adică urăsc faptul că el și Holly 
Grace au fost căsătoriți și mai ales faptul că încă mai țin 
unul la celălalt, dar, odată ce am început să vorbim, 
am avut sentimentul acesta foarte ciudat că eu și Dallie 
ne știam de multă vreme. A fost o nebunie. 

-Nu te lăsa păcălit, zise Francesca, în timp ce el des- 
chise portiera mașinii pentru ea. Singurul motiv pentru 
care te-ai simţit confortabil cu el este pentru că atunci 
când eşti cu el pare foarte mult ca şi cum ai fi cu Holly 
Grace. Dacă îţi place unul dintre ei, este destul de greu 
să nu-ți placă şi celălalt. 

Mâncară la un restaurant care servea un vițel minu- 
nat. Înainte să termine felul principal, fură din nou 
implicați în cearta lor obișnuită legată de motivul pen- 
tru care Francesca nu dorea să îl bage pe Gerry în emi- 
siunea ei televizată. 

- Bagă-mă doar o dată, minunato, asta este tot ce 
îţi cer. 

- Lasă-o baltă! Te cunosc eu. Ţi-ai face apariția cu 
arsuri de la radiații false pe tot corpul sau ai anunța 
în direct că rachete ruseşti sunt pe cale să arunce în 
aer Nebraska. 

- Şi ce? Ai milioane de androizi serviabili care se uită 
la emisiunea ta şi care nu înțeleg că trăim pe marginea 

distrugerii. Este treaba mea să-i zgudui pe oamenii de 
genul ăsta. 

- Nu în emisiunea mea, zise ea cu hotărâre. Eu nu-mi 
manipulez telespectatorii. 

- Francesca, în zilele astea nu discutăm despre o bom- 
biță de 13 kilotone ca aceea pe care am lansat-o la 
Nagasaki. Vorbim despre megatone. Dacă 20 000 de 
megatone lovesc New Yorkul, va face mai mult decât 
să strice una dintre seratele lui Donald Trump. Va tri- 
mite radiații pe o suprafață de mii de kilometri pătrați 
şi opt milioane de cadavre prăjite vor rămâne să putre- 
zească în șanțuri. 

- Încerc să mănânc, Gerry, protestă ea, lăsându-și 
furculița jos. 

Gerry vorbea despre ororile războiului nuclear de arâ- 
ta vreme, încât putea distruge o masă cu cinci feluri în 
timp ce descria un caz terminal de otrăvire prin radiații 
şi săpa în cartoful lui copt. 

- Ştii care este singurul lucru care are vreo șansă să 
supravieţuiască? Gândacii. Vor fi orbi, dar vor fi în con- 
tinuare în stare să se reproducă. 

- Gerry, te iubesc ca pe un frate, dar nu te voi lăsa să 
faci un circ din emisiunea mea. Înainte ca el să apuce 
să își lanseze runda următoare de argumente, ea schimbă 
subiectul: Ai vorbit cu Holly Grace în după-amiaza asta? 

El puse jos furculița și clătină din cap. 

- Am trecut pe la casa mamei ei, dar s-a furișat pe ușa 
din spate când m-a văzut venind. 

Împingându.-și la o parte farfuria, luă o gură de apă. 

Arăta atât de nefericit, încât Francesca fu sfâșiată în- 
tre dorința de a-l mângâia și pornirea de a-l pocni ca să îi 
bage mințile în cap. Era evident că Gerry și Holly Grace 
se iubeau unul pe celălalt, iar ea își dori ca ei să încete- 
ze să își mai ascundă problemele. Deși Holly Grace nu 
vorbea aproape niciodată despre asta, Francesca ştia cât 
de mult îşi dorea ea un copil, dar Gerry nici nu voia să 
discute despre această problemă. 

- De ce nu încercați voi doi să veniți cu un compro- 
mis oarecare? propuse într-o doară. 

- Ea nu înţelege cuvântul, răspunse Gerry. l-a intrat 
în cap că i-am folosit numele și... 

Francesca gemu. 

-Nu asta din nou. Holly Grace dorește un copil, 
Gerry. De ce nu dorește nici unul dintre voi să recunoas- 
că care e adevărata problemă? Ştiu că nu e deloc treaba 
mea, dar cred că tu ai fi un tată minunat și... 

- Dumnezeule, tu și Naomi ați luat lecţii de cicăleală 
împreună sau ce? Își împinse brusc farfuria din față. Hai- 
de să continuăm la Roustabout, în regulă? 

Roustabout era ultimul loc în care ea dorea să 
meargă. 

-Chiar nu... 

- Cu siguranţă că iubiții din liceu vor fi acolo. Vom 
intra, ne prefacem că nu-i vedem şi apoi facem sex pe 
bar. Ce spui? 

- Spun nu. 

- Haide, minunato! Ei doi au aruncat cu o tonă de 
rahat în noi. Haide să aruncăm puţin înapoi. 

După cum era de așteptat, Gerry ignoră orice pro- 
test din partea ei și o grăbi să iasă din restaurant. Un 
sfert de oră mai târziu, intrau pe ușa cârciumii. Locul 
arăta la fel cum îşi amintea Francesca, deși cele mai 
multe firme de neon cu berea Leon Star fuseseră înlo- 
cuite cu firme cu Miller Lite, iar unul dintre colțuri era 
acum ocupat de jocuri video. Cu toate acestea, oamenii 
erau aceiași. 

- Măi să fie, ia uite cine tocmai a intrat pe uşă, zise 
tărăgănat o voce guturală de la o masă aflată la cinci 
metri în stânga lor. Dacă nu este însăși regina Angliei cu 
regele bolşevicilor mergând fix alături de ea. 

Holly Grace şedea cu o sticlă de bere în faţa ei, în 
vreme ce, lângă ea, Dallie sorbea un pahar de apă mi- 
nerală. Francesca simți din nou unul dintre acele mici 

salturi ciudate în stomac la vederea acelor ochi albaștri 
reci cercetând-o pe deasupra marginii paharului. 

- Nu, greşesc, continuă Holly Grace după ce studie 
rochia cu tipar negru și alb de la Galanos pe care Fran- 
cesca o purta cu o jachetă supradimensionată roșie. Nu 
este regina Angliei. Este luptătoarea aceea în nămol pe 
care am văzut-o noi în districtul Medina. 

Francesca apucă braţul lui Gerry. 

- Haide să mergem! 

Buzele pline ale lui Gerry deveneau mai subțiri cu fi- 
ecare minut, dar refuză să se miște. Holly Grace își dădu 
pe spate borul pălăriei Stetson, ignorându-l în mod stu- 
diat în timp ce trecea în revistă ținuta Francescăi. 

- Galanos în Roustabout. Drace! Ai putea să faci 
să ne dea pe toți afară. Nu te saturi să fii mereu în cen- 
trul atenției? 

Francesca uită de Gerry și de Dallie şi o privi pe Holly 
Grace cu sinceră îngrijorare. Aceasta chiar se purta ca o 
nemernică. Dând drumul brațului lui Gerry, Francesca 
merse la ea și se strecură pe scaunul de alături. 

- Eşti în regulă? o întrebă. 

Holly Grace privi încruntată în paharul ei de bere, 
dar rămase tăcută. 

- Haide să mergem la baie ca să putem discuta, șopti 
Francesca și, când Holly Grace nu răspunse, adăugă mai 
apăsat: În clipa asta. 

Holly Grace îi aruncă o privire recalcitrantă care se- 
măna cu Teddy în momentele lui cele mai rele. 

- Nu merg nicăieri cu tine. Sunt încă furioasă pe tine 
pentru că nu mi-ai spus adevărul despre Teddy. Se în- 
toarse către Dallie. Dansează cu mine, iubitule! 

Dallie le privise pe amândouă cu interes. Acum se 
ridică din scaunul lui şi îşi trecu brațul peste umerii lui 
Holly Grace. 

- Desigur, dulceaţă. 

Amândoi începură să se îndepărteze, dar Gerry făcu 
un pas înainte, blocându-le drumul. 

-Nu este interesant modul în care se agaţă unul de 
altul? îi zise Francescăi. Este cel mai fascinant caz 
de oprire din evoluţie pe care l-am văzut vreodată. 

- Dă-i drumul și dansează, Holly Grace, zise încetişor 
Francesca, dar, în timp ce o faci, gândește-te la faptul că 
aş putea avea nevoie de tine în clipa asta exact la fel de 
mult ca Dallie. 

Pentru o clipă, Holly Grace ezită, apoi însă se întoar- 
se în brațele lui Dallie şi merseră împreună pe ringul 
de dans. 

În momentul acela, unul dintre clienții de la Roust- 
about veni la Francesca să îi ceară autograful şi, în scurt 
timp, fu înconjurată de admiratori. Pălăvrăgi cu ei în 
timp ce pe dinăuntru era plină de frustrare. Cu coa- 
da ochiului, îl văzu pe Gerry discutând cu o tinerică 
durdulie la bar. Holly Grace trecu pe lângă ea dansând 
cu Dallie, amândoi mişcându-se la unison ca un singur 
trup plin de eleganță, intimitatea lor obişnuită fiind de-a 
dreptul absolută, încât păreau să excludă întreaga lume. 
Obrajii începură să o doară de la atâta zâmbit. Mai sem- 
nă autografe și mai primi complimente, dar clienții de la 
Roustabout refuzau să îi dea drumul. Erau obișnuiți să o 
aibă pe vedeta din China Colt printre ei, dar să o vadă pe 
strălucitoarea Francesca Day era cu totul altceva. Nu tre- 
cu mult şi o zări pe Holly Grace strecurându-se afară pe 
ușa din dos, de una singură. O mână o atinse din spate. 

- Îmi pare rău, oameni buni, dar Francie mi-a pro- 
mis dansul acesta. Îţi mai amintești dansul în doi 
pași, iubito? 

Francesca se întoarse către Dallie şi, după un moment 
de ezitare, merse în braţele lui. El o prinse, lipind-o de 
trupul lui, iar ea avu sentimentul neliniștitor că fusese 
aruncată cu zece ani în urmă, în timpul în care bărbatul 
acesta formase centrul lumii ei. 

- La naiba, mă simt ciudat să dansez cu cineva care 
poartă rochie, zise el. Ai umeri falși în jacheta aia? 

Tonul lui fu moale, blând și amuzant. Era așa de bine 
să fie aproape de el. Mult prea bine. 

- Să n-o lași pe Holly Grace să-ți rănească sentimente- 
le, zise el încetișor. Are doar nevoie de timp. 

Compasiunea lui Dallie, în aceste circumstanţe, o 
surprinse. Reuşi să răspundă: 

- Prietenia ei înseamnă mult pentru mine. 

- Dacă mă întrebi pe mine, felul în care acel vechi 
iubit comunist a profitat de ea o deranjează mai mult 
decât orice altceva. 

Francesca își dădu seama că Dallie nu înțelegea ade- 
vărata natură a necazului dintre Holly Grace și Gerry și 
hotări că nu era treaba ei să îl lumineze. 

- Mai devreme sau mai târziu, se dă ea pe brazdă, 
continuă el. Şi știu că ar aprecia dacă ai fi acolo, să o 
aștepți. Acum, ce-ai zice să încetezi să-ți mai faci griji 
pentru Holly Grace şi să te concentrezi la melodie ca să 
putem să dansăm serios? 

Francesca încercă să îi facă pe plac, dar era atât de 
conştientă de prezenţa lui, încât îi fu imposibil să dan- 
seze serios. Muzica deveni lentă, trecând la o romantică 
baladă country. Obrazul lui îi mângâie creștetul capului. 

- Arăți teribil de frumoasă în seara asta, Francie. 

Vocea lui avea o urmă de răgușeală care o tulbură. 
O trase infinitezimal mai aproape. 

- Eşti atât de micuță. Uitasem cât de mică ești. 

„Nu mă fermeca“, voia ea să îl roage când simţi căldu- 
ra trupului lui pătrunzând prin trupul ei. „Nu fi dulce 
şi sexy și nu mă face să uit tot ce stă între noi.“ Avu sen- 
timentul derutant că sunetele din jurul lor dispăreau, 
muzica se oprea și alte voci dispăreau în așa fel încât ei 
doi se aflau singuri pe ringul de dans. 

O trase mai aproape, și ritmul lor se schimbă sub- 
til, nemaifiind un dans, ci mai degrabă o îmbrăţișare. 
Simţea trupul lui tare și solid lângă al ei și încercă să își 
adune toată energia ca să lupte împotriva atracției față 


de el. 

- Haide... haide să stăm jos! 

- În regulă. 

Dar, în loc să îi dea drumul, el băgă mâinile lor strân- 
se între trupurile lor. Cealaltă mână a lui alunecă sul 
jacheta ei, aşa încât numai mătasea subțire a rochiei îi 
separa pielea de atingerea lui. Cumva obrazul ei păru să 
găsească umărul lui. Se sprijini de el ca şi cum ajunse- 
se acasă. Trăgând aer în piept, îşi închise ochii și pluti 
alături de el. 

- Francie, şopti el în părul ei, va trebui să facem ceva 
în legătură cu asta. 

Ea se gândi să pretindă că nu înţelesese ce voia el să 
spună, dar în clipa aceea cochetăria o depășea. 

- E... e doar o simplă atracţie chimică. Dacă o igno- 
Tăm, va trece. 

O trase mai aproape. 

- Eşti sigură de asta? 

- Absolut. Spera că el nu auzise ușorul tremur din 
vocea ei. Era dintr-odată speriată şi se trezi spunând: 
Dumnezeule, Dallie, asta mi s-a întâmplat de sute de 
ori înainte. De mii de ori. Sunt sigură că ți s-a întâmplat 
şi ţie. 

- Mda, zise el sec. De mii de ori. Se opri brusc din 
mişcare şi își lăsă mâinile să-i cadă. Ascultă, Francie, 
dacă nu te superi, nu prea mai am chef de dans. 

= Bine. 

li aruncă cel mai frumos zâmbet de petrecere al ei şi 
îşi ocupă mâinile îndreptând partea din față a jachetei. 

- Din partea mea este în regulă. 

- Ne vedem mai târziu. 

Se întoarse să plece. 

- Da, pe mai târziu, zise ea în urma lui. 

Despărțirea lor fu cordială. Nu fu rostit nici un cu- 
vânt neplăcut. Nu fu emis nici un avertisment. Dar, 
în timp ce îl privea dispărând în mulțime, avu sentimen- 
tul vag că un nou set de linii de bătălie fuseseră trasate 
între ei. 

Deși Dallie făcuse câteva încercări șovăielnice de a 
îndulci relația sa cu Teddy, cei doi erau ca uleiul şi apa. 
Când tatăl lui se afla prin preajmă, Teddy se lovea de 
mobilă, spărgea vase și se bosumfla. Dallie îl critica 
repede pe copil, şi cei doi deveneau din ce în ce mai 
nefericiți unul în compania celuilalt. Francesca încerca- 
se să servească drept mediator, dar atât de multă tensiu- 
ne se strânsese între ea însăși și Dallie din seara în care 
dansaseră la Roustabout, încât nu reușea decât să își 
piardă propriul cumpăt. 

În după-amiaza celei de-a treia şi ultime zile în Wy- 
nette, îl înfruntă pe Dallie în pivniță, după ce Teddy 
fugise la etaj şi împinsese cu piciorul un scaun până în 
partea cealaltă a bucătăriei. 

- Nu puteai și tu să stai jos şi să faci un puzzle cu el 
sau să citiți o carte împreună! întrebă. Ce anume te-a 
făcut, pentru Dumnezeu, să crezi că ar putea să înveţe 
să joace biliard cu tine ţipând la el tot timpul? 

Dallie se uită încruntat la ruptura zimțată din pâsla 
verde care acoperea masa de biliard. 

-Nu țţipam, iar tu nu te băga. Pleci mâine, iar asta 
nu-mi dă mult timp să recuperez cei nouă ani de prea 
multă influență feminină. 

- Influență feminină doar parțial, replică ea. Nu uita 
că Holly Grace a petrecut şi ea mult timp cu el. 

El îşi îngustă ochii. 

-Şi mai exact ce anume vrei să spui cu remarca asta? 

- Înseamnă că a fost un tată cu mult mai bun decât 
ai fost tu vreodată. 

Dallie se îndepărtă cu pași furioși de ea, cu fiecare 
muşchi din trup încordat de poftă de război, doar ca 
să își facă din nou apariția lângă ea câteva momente 
mai târziu. 

- Şi încă ceva. Credeam că aveai de gând să discuți cu 
el... să-i explici că sunt tatăl lui. 

- Teddy nu are chef de nici un fel de explicaţii. Este 
un puști inteligent. Îşi va da el seama când va fi pregătit. 

Ochii lui îi examinară trupul cu o obrăznicie 
intenționată. 

- Ştii ce cred că este în neregulă cu tine? Cred că încă 
ești un copil imatur care nu suportă să nu se facă aşa 
cum doreşte el! 

Ochii ei îl examinară drept răspuns. 

- lar eu cred că ești un sportiv fără creier, care nu face 
nici doi bani fără o crosă de golf în mână! 

Aruncară cuvinte mânioase unul către celălalt, ca pe 
niște rachete ghidate, dar, chiar şi atunci când ostilitățile 
dintre ei crescură, Francesca avu vaga senzație că nimic 
din ceea ce spunea vreunul dintre ei nu își atingea ținta. 
Vorbele lor nu erau decât un ecran de fum ineficient, 
care ascundea cu greu faptul că aerul dintre ei mocnea 
de dorință. 

- Nu-i deloc de mirare că nu te-ai măritat. Eşti cea 
mai rece femeie pe care am întâlnit-o vreodată în 
viața mea. 

-Sunt numeroși bărbaţi care nu ar fi de acord. 
Bărbaţi adevărați, nu băieţi eleganți care poartă blugii 
atât de strâmți încât nu poți să nu te întrebi ce încearcă 
să demonstreze. 

- Asta doar arată unde ți-au fugit ochii. 

- Arată doar cât de plictisită am fost. 

Vorbele zburară pe deasupra capetelor lor ca niște 
gloanțe, lăsându-i pe amândoi să clocotească de frustra- 
re și să îi facă pe toți ceilalți care se aflau în casă să stea 
ca pe ghimpi. 

În cele din urmă lui Skeet Cooper îi fu de ajuns. 

- Am o surpriză pentru voi doi, zise el, băgând capul 
pe ușa pivniței. Veniți aici sus! 

Fără să se uite unul la celălalt, Dallie şi Francesca 
urcară treptele care duceau la bucătărie. Skeet aștepta 
lângă uşă, ţinând în mâini jachetele lor. 

- Domnișoara Sybil şi Doralee îl vor duce pe Teddy la 
bibliotecă. Voi doi veniți cu mine. 

- Unde mergem? întrebă Francesca. 

- N-am nici un chef, se răsti Dallie. 

Skeet aruncă o jachetă roșie către pieptul lui Dallie. 

- Nu-mi pasă nici cât negru sub unghie dacă ai sau nu 
chef, pentru că garantez că nu vei avea cărăuș dacă nu te 
înghesui în mașina mea în următoarele 30 de secunde. 

Mormăind în bărbie, Dallie o urmă pe Francesca afa- 
ră, către Fordul lui Skeet. 

- Mergi în spate, îi spuse Skeet. Francie merge aici, 
cu mine. 

Dallie mormăi din nou, dar făcu cum i se spuse. 

Francesca se strădui din răsputeri să îl înnebunească 
şi mai mult pe Dallie în timpul călătoriei, răsfățându-se 
într-o conversaţie plăcută cu Skeet şi lăsându-l dinadins 
pe dinafară. Skeet ignoră întrebările lui Dallie despre 
locul spre care se îndreptau, spunând doar că avea o 
soluţie la cel puţin o parte dintre problemele lor. Se 
aflau la aproape 30 de kilometri în afara orășelului 
Wynette, pe un drum care îi păru Francescăi vag famili- 
ar, când Skeet trase mașina pe marginea drumului. 

- Am ceva cu adevărat interesant în portbagajul 
mașinii mele, pe care doresc să îl vedeți amândoi. 

Întorcându-se pe un şold, scoase o cheie de rezervă 
din buzunar și o aruncă în spate lui Dallie. 

- Mergi și tu să vezi, Francie. Cred că asta vă va face 
pe amândoi să vă simţiţi mult mai bine. 

Dallie îl privi cu suspiciune, dar deschise portiera și 
ieși din mașină. Francesca își ridică fermoarul jachetei 
şi făcu același lucru. Merseră de o parte și de alta a 
mașinii până în spate, iar Dallie întinse cheia către încu- 
ietoarea portbagajului. Însă, înainte să apuce să o atingă, 
Skeet apăsă acceleraţia și porni în trombă, lăsându-i pe 
cei doi pe marginea drumului. 

Francesca căscă uimită ochii la mașina care dispărea 
rapid. 

-Ce... 

- Nemernicule! strigă Dallie, agitând pumnul în urma 
Fordului. Îl omor! Când voi pune mâna pe el, va regreta 
ziua în care s-a născut. Ar fi trebuit să-mi dau seama... 
Nemernicul ăla bun de nimic... 

- Nu înţeleg, întrerupse Francesca. Ce face? De ce ne 
lasă aici? 

- Pentru că nu mai suportă să te asculte pe tine 
comentând, de asta! 

- Pe mine! 

Urmă o pauză scurtă înainte ca el să o apuce de par- 
tea de sus a braţului. 

- Haide! 

- Unde mergem? 

- La mine acasă. Este la vreo doi kilometri pe drumul 
următor. 

-Cât de convenabil, zise ea sec. Eşti sigur că nu ați 
pus asta la cale împreună? 

- Crede-mă, mârâi el, începând din nou să meargă, 
ultimul lucru pe care îl doresc pe lume este să fiu blocat 
cu tine în casa aceea. Nu există nici măcar un telefon. 

- Priveşte partea plină a paharului, răspunse ea cu sar- 
casm. Cu regulile alea de doi bani pe care le-ai stabilit, 
nu vom fi în stare să ne certăm odată ajunși în casă. 

- Da, ei bine, ai face bine să te ţii de acele reguli sau 
te vei trezi că petreci noaptea pe verandă. 

- Să petrec noaptea? 

- Doar nu crezi că se va întoarce să ne ia înainte de 
dimineață, nu-i aşa? 

- Glumești. 

- Așa ți se pare? 

Merseră pe jos câtăva vreme și apoi, doar ca să îl ener- 
veze, ea începu să fredoneze cântecul lui Willie Nelson 
On the Road Again. El se opri și o privi încruntat. 

- Ei, nu fi aşa de morocănos, îl mustră. Trebu- 
ie să recunoşti că cel puțin chestia asta este un pic 
amuzantă. 

- Amuzantă! Încă o dată își înfipse mâinile în șolduri. 
Aş dori să aflu ce este atât de al naibii de amuzant în 
treaba asta! Ştii la fel de bine ca mine ce se va întâmpla 
între noi doi în casa aceea în noaptea asta. 

O camionetă trecu în viteză pe lângă ei, aruncându-i 
Francescăi părul pe obraz. Simți cum pulsul o ia la goa- 
nă în gâtlejul ei. 

- Nu ştiu un asemenea lucru, răspunse ea cu aroganță. 

El îi aruncă o privire dispreţuitoare, spunându-i fără 
vorbe că o credea cea mai mare ipocrită de pe lume. Îl 
privi încruntată și apoi hotărî că cea mai bună cale era 
să avanseze, în loc să se retragă. 

- Chiar dacă ai dreptate - şi nu ai - nu este nevoie să 
te porți ca și cum te-ai duce să-ți scoţi o măsea. 

- Probabil că ar fi mult mai puţin dureros, la naiba! 

Unul dintre ghimpii lui înţepă în sfârșit, iar acum ea 
fu cea care se opri din mers. 

- Chiar vorbeşti serios? întrebă, rănită cu adevărat. 

El își vâri o mână în buzunarul gecii şi lovi o piatră 
cu piciorul. 

- Bineînţeles că vorbesc serios. 

- Ba nu. 

- Cu siguranţă da. 

Probabil că arăta la fel de necăjită cum se simțea, 
pentru că expresia lui se înmuie și apoi el făcu un pas 
către ea. 

- O, Francie... 

Înainte ca vreunul dintre ei să ştie ce se petrece, ea 
fu în braţele lui, iar el își cobori gura către a ei. Săru- 
tul începu delicat şi dulce, dar erau amândoi atât de 
flămânzi unul după celălalt, încât se schimbă aproape 
imediat. Degetele lui îi brăzdară părul, dându- la o parte 
de pe tâmplele ei și lăsându-l să cadă pe mâinile lui. Ea 
îşi înfășură braţele în jurul gâtului lui și, ridicându-se 
pe vârfurile picioarelor, își depărtă buzele ca să îi întâm- 
pine limba. 

Sărutul îi spulberă. Fu ca și cum un taifun le alungă 
toate neînțelegerile cu puterea lui. Una dintre mâinile 
lui ajunse sub șoldurile ei, ridicând-o de la pământ. Să- 
rutul lui se mută de la gura la gâtul ei şi apoi din nou 
înapoi la gură. Mâna lui găsi pielea dezgolită din locul 
în care jacheta și puloverul ei se ridicaseră deasupra pan- 
talonilor și o mângâie în sus, de-a lungul șirei spinării. 
În câteva secunde, amândoi erau înfierbântați și umezi, 
plini de sevă, gata să se mănânce unul pe celălalt. 

O mașină trecu în viteză, claxonând şi de la fereastră 
se auziră strigăte. Francesca își retrase brațele din jurul 
gâtului lui. 

- Opreşte-te, gemu. Nu putem... O, Dumnezeule... 

El o lăsă uşurel pe pământ. Pielea ei era fierbinte. 
Încet, Dallie își retrase mâna de sub puloverul ei şi îi 
dădu drumul. 

- Chestia este că, zise el, cu vocea ușor sugrumată, 
atunci când astfel de lucruri se întâmplă între oameni - 
genul acesta de chimie sexuală - aceștia își pierd bu- 
nul-simţ. 

- Genul acesta de lucruri ţi se întâmplă adeseori? se 
răsti ea, pe neașteptate la fel de agitată ca o pisică a cărei 
blană era mângâiată în răspăr. 

- Ultima oară a fost când aveam 17 ani și mi-am pro- 
mis că am învățat o lecţie după aceea. La naiba, Francie, 
am 37 de ani, iar tu ai... cât... 30? 

- 31 de ani. 

- Amândoi suntem destul de în vârstă ca să știm 
mai bine de atât și iată-ne purtându-ne ca un cuplu de 
adolescenţi înfierbântați. Clătină cu dezgust din capul 
lui blond. Va fi un miracol dacă nu sfârșești cu un semn 
din amor pe gât. 

- Nu da vina pe mine pentru ce s-a întâmplat, replică 
ea. Am fost abstinentă atât de mult timp încât orice mi 
se pare atrăgător în clipa asta - chiar și tu. 

- Credeam că tu și prinţul acela Stefan... 

- O vom face. Doar că încă n-am apucat. 

- Probabil că n-ar trebui să amâni pentru prea mult 
timp un astfel de lucru. 

Incepură din nou să meargă. Nu peste mult timp, 
Dallie îi luă mâna și îi strânse blând degetele. Gestul 
lui ar fi trebuit să fie prietenesc și liniştitor, însă trimise 
unde de căldură care urcară pe braţul Francescăi. Hotări 
că cel mai bun mod de a împrăștia electricitatea dintre 
ei era să folosească vocea rece a logicii. 

- Totul este deja atât de complicat pentru noi. Aceas- 
tă... această... atracție sexuală va face ca lucrurile să 
devină imposibile. 

- Ştiai să săruţi bine cu zece ani în urmă, iubito, dar 
de atunci ai trecut la liga mare. 

-Nu fac asta cu toată lumea, răspunse ea cu iritare. 

- Fără supărare, Francie, dar îmi amintesc că, în urmă 
cu atâția ani, odată ce am trecut la treburile serioase, 
aveai încă vreo câteva lucruri de învăţat - nu că n-ai fost 
o elevă cu adevărat bună. Spune-mi de ce am impresia că 
ai cam ajuns pe panoul de onoare de atunci? 

- Nu este adevărat! Sunt groaznică când vine vorba de 
sex. Îmi... îmi deranjează părul. 

El chicoti. 

- Nu cred că îți mai pasă prea mult de părul tău - nu 
că nu arăta deosebit de bine - și nici de machiaj, că 
veni vorba. 

- O, Doamne, gemu ea. Şi apoi spuse: Poate că ar 
trebui să ne prefacem că nimic din toate astea nu s-a în- 
tâmplat, doar să ne întoarcem la cum mergeau lucrurile. 

Își băgă mâna, cu tot cu a ei, în buzunarul gecii sale. 

- lubito, tu şi eu ne-am dat ocol unul altuia încă din 
secunda în care am ajuns din nou împreună - adulme- 
când şi arătându-ne colții ca două corcituri de câini. 
Dacă nu lăsăm lucrurile să-şi urmeze cursul destul de 
curând, amândoi vom sfârși pe jumătate nebuni. Tăcu 
pentru o clipă. Sau orbi. 

În loc să îl contrazică, așa cum ar fi trebuit să facă, 
Francesca se trezi spunând: 

- Presupunând că ne hotărâm să mergem mai departe 
cu asta, cât timp crezi că ne va lua până să... ne stingem? 

- Nu ştiu. Suntem oameni cu totul diferiți. Bănuiesc 
că, dacă o facem de două sau de trei ori, misterul va 
dispărea și cu asta totul va cam lua sfârşit. 

Oare avea dreptate? Se mustră în sinea ei. Desigur că 
avea dreptate. Genul acesta de chimie sexuală era exact 
ca un foc de paie - ardea fierbinte și rapid, dar nu avea 
putere adevărată de a dura. Încă o dată, făcea prea mare 
caz din sex. Dallie se purta complet degajat în legătură 
cu toată treaba asta şi așa trebuia să facă și ea. Asta era 
ocazia perfectă pentru a-l scoate din sângele ei, fără să își 
piardă demnitatea. 

Merseră în tăcere tot restul drumului până la casă. 
Când ajunseră înăuntru, el săvârși toate ritualurile unei 
gazde: agăță jachetele, ajustă termostatul pentru ca tem- 
peratura din casă să fie confortabilă și îi turnă un pa- 
har de vin dintr-o sticlă pe care o adusese din bucătărie. 
Tăcerea dintre ei începuse să fie apăsătoare, iar ea se 
refugie în sarcasm. 

- Dacă sticla aceea are un dop cu filet, nu vreau 
să beau. 

- Am scos dopul de plută cu propriii dinți. 

Ea îşi reținu un surâs și se așeză pe canapea, doar ca 
să descopere că era prea agitată ca să șadă locului. Se 
ridică din nou în picioare. 

- Merg până la toaletă. Și, Dallie... nu am... adus ni- 
mic cu mine. Ştiu că este trupul meu și mă consider res- 
ponsabilă pentru el, dar nu am plănuit să ajung în patul 
tău — nu că am luat cu adevărat o decizie în legătură cu 
asta încă - dar dacă o voi face - dacă o vom face - dacă 
nu ești mai bine pregătit decât sunt eu, mai bine mi-ai 
spune în clipa asta. 

El zâmbi. 

- Mă voi ocupa eu de asta. 

- Ar fi bine. 

Îi aruncă cea mai feroce încruntare a ei pentru că to- 
tul se mișca mult prea iute pentru ea. Ştia că se pregătea 
să facă un lucru pe care avea să îl regrete, dar părea să 
nu aibă puterea voinței de a se opri. Era din cauză că era 
abstinentă de un an întreg, se justifică în sinea ei. Asta 
era singura explicaţie. 

Când se întoarse de la baie, el era așezat pe canapea, 
cu o cizmă petrecută pe genunchi și bând un pahar de 
suc de roșii. Se așeză la capătul opus al canapelei, nu 
chiar lipită de brațul acesteia, dar nici cuibărită alături 
de el. El își aruncă un ochi către ea. 

- Doamne, Francie, mi-aş dori să te destinzi un pic. 
Începi să mă faci să fiu nervos. 

- Nu mă lua cu asta, ripostă ea. Eşti la fel de nervos 
ca şi mine. Doar că tu o ascunzi mai bine. 

El nu negă. 

- Vrei să facem un duș împreună, ca să ne încălzim? 

Ea clătină din cap. 

- Nu vreau să-mi scot hainele. 

- Va fi destul de dificil... 

- Nu la asta mă refer. Probabil că îmi voi scoate hai- 
nele... în cele din urmă... poate... dacă mă hotărăsc să... 
doar că plănuiesc să fiu deja încălzită înainte de a o face. 

Dallie zâmbi larg. 

- Ştii ceva, Francie? Este cam distractiv să stăm pur şi 
simplu aici, discutând despre asta. Aproape că-mi displa- 
ce să încep să te sărut. 

Aşa că începu ea să îl sărute în schimb, pentru că ea 
cu siguranță nu mai rezista să discute. 

Acest sărut fu chiar şi mai plăcut decât cel de pe mar- 
ginea drumului. Preludiul lor verbal îi adusese pe 
amândoi la capătul răbdării şi în mângâierile lor există 
o asprime care păru total potrivită pentru o întâlnire 
care era absurd de nesăbuită pentru amândoi. În timp ce 
gurile lor se apăsară una de alta și limbile li se atinseră, 
Francesca avu din nou senzația că restul lumii dispăruse. 

Își băgă mâinile sub cămașa lui. În doar câteva secun- 
de, puloverul ei fu scos şi nasturii din partea din față a 
bluzei ei de mătase desfăcuţi. Lenjeria ei era superbă - 
cochilii de scoică dantelate îi cuprindeau sânii. El dădu 
la o parte una dintre cochilii ca să îi descopere sfârcul 
catifelat şi să îl sugă. 

Când nu mai putu să reziste, ea îi trase capul în sus 
şi începu un atac asiduu asupra buzei lui inferioare, 
urmărind cu limba curba acesteia şi tachinând-o blând 
cu dinţii. În cele din urmă își lăsă degetele să alunece pe 
şira spinării lui şi le băgă în betelia blugilor lui. El gemu 
şi o trase în picioare, apoi îi dădu jos pantalonii și îi 
scoase pantofii şi ciorapii. 

- Vreau să te văd, zise el cu glas răgușit, eliberându-i 
umerii de bluza de mătase. 

Materialul se simţi ca o mângâiere când alunecă în jos 
pe braţele ei. Lui Dallie i se opri respirația. 

- Toată lenjeria ta arată ca și cum locul ei ar fi într-un 
spectacol de striptease de înaltă clasă? 

- Până la ultima. 

Se ridică pe vârfurile picioarelor ca să îl muște ușor 
de ureche. Degetele lui se jucară cu cele două şnururi de 
pe şoldurile ei, care țineau la locul lui micul triunghi de 
mătase al chiloţilor, lăsând goală curba coapsei. Pe pielea 
ei se târâră fiori. 

- Du-mă la etaj în braţe, şopti ea. 

El își strecură brațele pe sub genunchii ei, o ridică și 
o strânse aproape de piept. 

- Nu cântărești nici măcar cât un sac cu crose, iubito. 

Dormitorul lui era mare și confortabil, cu un şemineu 
la un capăt și un pat ascuns sub un tavan înclinat. O în- 
tinse cu blândeţe pe cuvertură și apoi întinse mâna către 
legăturile delicate de pe șoldurile ei. 

- Nu, nu. li împinse mâna la o parte și arătă către 
mijlocul încăperii. Scoate-le mai întâi, soldat. 

O privi cu suspiciune. 

- Ce să scot? 

- Hainele tale. Distrează trupele. 

- Hainele mele? El se încruntă. Mă gândeam că poate 
ai dori să faci tu asta pentru mine. 

Ea clătină din cap și se lungi pe un cot, aruncându-i 
zâmbetul ei cel mai ticălos, de vrăjitoare. 

- Dezbracă-te! 

- Ascultă aici, Francie... 

Ridicând languros o mână, ea arătă din nou către 
mijlocul încăperii. 

- Fă-o foarte încet, frumosule, toarse ea. Vreau să mă 
bucur de fiecare minut. 

- Oh, Francie... 

Privi cu jind către cochiliile gemene care acopereau 
sânii ei și apoi mai jos, către micul triunghi de mătase. 
Ea își depărtă ușor picioarele ca să îl inspire. 

- Mă simt prost să fac un spectacol din a-mi da hai- 
nele jos, mormăi el în timp ce se îndreptă către mijlo- 
cul încăperii. 

Ea îşi lăsă degetele să treacă delicat peste triunghiul 
de mătase. 

- Păcat. În ceea ce mă privește, bărbații ca tine au fost 
puși pe lumea asta pentru a distra femeile ca mine. 

Ochii lui urmăriră degetele ei. 

- Chiar așa? 

Ea se jucă cu micul şnur. 

- Numai mușchi, fără pic de creier, la ce altceva sun- 
teți buni? 

Ridicând privirea, el îi aruncă un zâmbet larg leneș și 
începu încet să își desfacă încet nasturii. 

- Ei bine, bănuiesc că ești pe cale să afli. 

Francesca simți un val de fierbinţeală care îi inun- 
dă sângele. Simpla acţiune de a desface un nasture de 
cămașă o lovi ca fiind cel mai erotic lucru pe care îl vă- 
zuse vreodată. Dallie probabil observase cum respirația 
ei se accelerase, pentru că un zâmbet îi flutură în colțul 
gurii şi apoi acesta dispăru când începu să se joace cu ea 
din toată inima. Desfăcu și restul nasturilor cămășii fără 

să se grăbească şi apoi o lăsă să atârne deschisă pentru o 
clipă înainte de a şi-o scoate. Buzele ei se întredeschiseră 
ușor. Studie jocul mușchilor de pe pieptul lui în timp ce 
el se aplecă pentru a-și scoate cizmele și șosetele. Îmbră- 
cat doar în blugi și o centură lată de piele, se îndreptă de 
spinare și își agăță unul dintre degetele mari de betelie. 

- Dă-ţi jos sutienul, zise el. Nimic nu mai dispare 
de-aici până nu văd ceva bun. 

Ea se prefăcu a stă pe gânduri şi apoi întinse alene 
mâna la spate şi deschise mica închizătoare. Bretelele 
alunecară pe umerii ei, dar ea ținu cu mâinile cochiliile 
pe sâni. 

- Mai întâi scoateţi cureaua, zise, cu glasul plin și gu- 
tural. Și apoi deschide fermoarul. 

El trase cureaua din găicile blugilor. Pentru un mo- 
ment, o lăsă să-i atârne la brâu, cu catarama înfășurată 
în jurul pumnului. Apoi o surprinse aruncând-o pe pat, 
unde căzu peste gleznele ei. 

- În cazul în care e nevoie s-o folosesc pe tine, zise el, 
cu glasul plin de amenințare erotică. 

Ea înghiţi în sec. El desfăcu capsa de sus a blugilor 
săi și împinse în jos fermoarul cu doar câțiva centimetri, 
dezvăluindu-și abdomenul neted. Apoi își odihni ușor 
mâna pe fermoar, așteptând-o. Încetișor, ea își dădu jos 
cochiliile de mătase de pe sâni, arcuindu-și cu delicateţe 
spatele ca el să poată privi după pofta inimii. Acum fu 
rândul lui să înghită în sec. 

- Blugii, soldățelule, șopti ea. 

El cobori fermoarul până la capăt, apoi își vâri ambele 
degete mari în betelie, apucând blugii și chiloţii împreu- 
nă și și-i scoase. În cele din urmă rămase în picioare gol 
înaintea ei. 

Fără a se preface vreun pic rușinată, îl privi pe înde- 
lete. Era puternic și mândru, suplu, strălucitor şi splen- 
did. Ea își lăsă capul pe perne, părul revărsându-i-se ca o 
coroană în jurul ei şi privi cum el veni până la marginea 

patului. Întinzând degetul arătător, el trasă o linie lungă 
de la gâtul ei până la triunghiul chiloților de pe ea. 

- Desfă legăturile, îi porunci. 

- Fă-o tu, îi răspunse ea. 

El se așeză pe marginea patului și se întinse către una 
dintre panglicile de satin. Ea îi opri mâna. 

- Cu gura. 

El râse, apoi se aplecă și făcu așa cum i se poruncise. 

n timp ce trase triunghiul de mătase dintre picioare- 
le ei, o sărută și apoi începu să îi mângâie interiorul 
coapselor. Ea porni într-o misiune proprie de explorare, 
mâna ei fiind lacomă să îl atingă. După câteva minute, 
el gemu și se îndepărtă ca să bage mâna în sertarul nop- 
tierei de lângă pat. Când se întoarse cu spatele către ea, 
ea izbucni în râs şi se ridică pe genunchi ca să își lipească 
nasul de gâtul lui. 

- Să nu trimiţi niciodată un bărbat să facă o treabă 
de femeie, şopti. 

Înconjurându-l cu mâna, îi preluă sarcina, tărăgă- 
nând și tachinându-l până când pielea lui deveni umedă 
de transpirație. 

- La naiba, Francie, zise el cu glasul răgușit, dacă o ţii 
așa nu vei mai căpăta nimic din această întâlnire în afară 
de o amintire plictisitoare. 

Ea zâmbi şi alunecă din nou pe perne, depărtându-şi 
picioarele pentru el. 

- Cumva mă îndoiesc de asta. 

El profită de ceea ce ea îi oferea, chinuind-o cu mân- 
gâieri experte până când ea îi cerşi să înceteze și apoi 
o sărută până o lăsă fără suflare. Când o pătrunse, în 
cele din urmă, ea își înfipse mâinile în șoldurile lui și 
strigă. El se cabră, pătrunzând și mai adânc. Începură 
să rostească cuvinte scurte, fără suflare. 

- Te rog... 

-Atât de plăcut... 

- Da... cu putere... 

- Dulce... 

Fiecare era obișnuit să fie un amant rece - atent și 
darnic, dar întotdeauna stăpân pe situație. Acum erau 
înfierbântaţi și uzi, dependenţi de pasiune și nepăsă- 
tori față de toate mai puţin de strigătul nebun al unui 
trup superb întinzându-se după un altul. Ajunseră 
amândoi la climax, la câteva secunde diferență, revăr- 
sându-se într-un abandon zgomotos şi plin de entuzi- 
asm, umplând aerul cu strigăte, gemete și obscenități 
spuse fără suflare. 

După aceea, nici unul nu ar fi putut să spună cine 
era mai stânjenit. 


capitolul 29 


Mâncară tensionaţi, amândoi făcând glume care nu 
erau chiar atât de amuzante. Apoi merseră înapoi în pat 
şi făcură din nou dragoste. Cu gurile lipite și trupurile 
împreunate, nu putură discuta, dar discuţiile erau un 
lucru pe care nici unul dintre ei nu prea dorea să îl facă. 
Dormiră agitaţi, trezindu-se la primele ore ca să descope- 
re că încă nu se săturaseră unul de celălalt. 

-A câta oară a fost asta? oftă Dallie după ce terminară. 

Ea îşi lipi nasul mai aproape, sub bărbia lui. 

- Mm... a patra, cred. 

li sărută creștetul capului și mormăi: 

- Francie, nu cred că focul acesta care arde între noi 
va fi chiar atât de uşor de stins cum ne-am gândit noi. 

A doua zi de dimineaţă, trecu de ora opt înainte ca 
vreunul dintre ei să facă vreo mișcare. Francesca se întin- 
se leneș, și Dallie o trase aproape pentru o îmbrăţișare. 
Tocmai începeau să se prostească un pic când auziră pași 
care veneau pe scări. Dallie înjură printre dinţi. Fran- 
cesca întoarse brusc capul către ușă și apoi privi alarmată 
cum clanța începu să se miște. O viziune urâtă îi trecu 
fugitiv prin minte, imaginea unei armate formate din 
foste prietene ale lui Dallie intrând mânioase, fiecare 


Vino și sărută-mă! 475 


cu câte o cheie a casei legănându-se pe deget. Exact în 
clipa aceea auzi ușa deschizându-se. 

Dallie păru ușor exasperat. 

- Pentru numele lui Dumnezeu, nu puteai măcar să 
ciocăni!? 

- Îmi era teamă să nu-mi vărs cafeaua. Sper că este 
Francie acolo, dedesubt, altfel voi fi stânjenită. 

- De fapt, nu este Francie, zise Dallie. Și ar trebui să 
te simţi stânjenită. 

Salteaua se lăsă când Holly Grace se așeză pe mar- 
ginea patului, șoldul ei atingând gambele Francescăi. 
Mirosul slab de cafea se infiltră prin cearșaf. 

- Puteai măcar să-mi aduci și mie o cană, se plânse 
Dallie. 

Holly Grace își ceru scuze. 

- Nu m-am gândit; am multe pe cap. Glumeai, nu-i 
așa, că acolo, dedesubt, nu este Francesca? 

Dallie bătu ușurel șoldul Francescăi prin cuverturi. 

- Rămâi unde te afli, iubită Rosalita. Persoana aceasta 
nebună va pleca în câteva minute. 

Holly Grace trase de capătul cearceafului. 

- Francie, trebuie să discut cu voi amândoi. 

Francesca strânse mai tare cearceaful și mormăi ceva 
în spaniolă, ceva despre a face la stânga la colț ca să 
ajungi la oficiul poștal. Dallie izbucni în râs. 

- Haide, Francie, știu că tu ești, zise Holly Grace. Len- 
jeria ta este împrăștiată pe podea - atâta câtă este. 

Francesca nu văzu nici o cale elegantă de ieșire. Cu 
câtă demnitate se putea, cobori cearceaful până la băr- 
bie și o privi încruntată pe Holly Grace, care şedea pe 
marginea patului purtând o pereche de blugi vechi și un 
hanorac cu Cowboys. 

- Ce dorești? întrebă. Timp de trei zile ai refuzat să 
vorbeşti cu mine. De ce a trebuit să alegi dimineața asta 
ca să devii vorbăreață? 

- Aveam nevoie de puţin timp ca să mă gândesc. 

- Nu ai fi putut să alegi un loc mai potrivit să ne în- 
tâlnim? întrebă Francesca. 

Lângă ea, Dallie se sprijini de tăblia patului, sorbind 
din cafeaua lui Holly Grace şi părând la fel de relaxat ca 
întotdeauna. Fiind singura persoană care stătea lungită, 
Francesca își dădu seama că se afla într-o poziție deza- 
vantajoasă. Fixându-și cearceaful sub braţe, își înghiți 
jena și se împinse în mâini până când ajunse și ea în 
capul oaselor. 

- Doreşti o gură? întrebă Dallie, întinzându-i cana 
de cafea. 

Își dădu părul la o parte de pe față și îi mulțumi cu 
o politețe exagerată, hotărâtă să îi întreacă pe amândoi 
în atitudinea degajată. În timp ce ea luă cana de cafea, 
Holly Grace se ridică în picioare și merse către fereas- 
tră, iar mâinile îi săriră din buzunarele din faţă în cele 
de la spate. Privind la gestul acela, Francesca își dădu 
seama că prietena ei era mult mai emoționată decât se 
prefăcea. Privind-o mai îndeaproape, văzu semnele care 
trădau tensiunea în poziția umerilor lui Holly Grace. 
Holly Grace se jucă cu marginea draperiei. 

- Vezi tu, treaba este că... situația care a avut loc între 
voi doi a cam intervenit în calea unor planuri pe care 
mi le-am făcut. 

-Ce situaţie? întrebă Francesca în defensivă. 

- Ce planuri? întrebă Dallie. 

Holly Grace se întoarse. 

- Francie, trebuie să înţelegi că nimic din toate astea 
nu are de-a face cu dezaprobarea. Ţi-am tot spus ani în 
șir că ai ratat una dintre oportunitățile vieții nepetre- 
când mai mult timp în pat cu Dallas Beaudine. 

- Holly Grace! protestă Francesca. 

- Mulţumesc, dulceaţă, zise Dallie. 

Francesca își dădu seama că aceştia începeau să o 
copleșească din nou și sorbi încetișor din cafea, calmân- 
du-se. Holly Grace înaintă până la piciorul patului și îl 
privi lung pe fostul ei soț. 

- Dallie, ceasul meu biologic este pe cale să bată de 
miezul nopţii. Am continuat să cred că, mai devreme 
sau mai târziu, voi găsi pe cineva cu care să doresc să mă 
căsătoresc. Ba pentru o vreme chiar am sperat că eu și 
Gerry... Oricum, am plănuit să mă așez la casa mea și să 
îi las pe producătorii de la China Colt să mă filmeze 
de la piept în sus la câteva sezoane, cât timp voi avea 
vreo doi copii. Însă în ultima vreme mi-am dat seama 
că asta nu este decât o fantezie și treaba este că... Am o 
durere înlăuntrul meu. 

Ocoli până în partea de pat a Francescăi, punându-și 
brațele în jurul ei, ca și cum i-ar fi fost frig. Francesca 
văzu tristețea de pe trăsăturile frumoase și mândre ale 
prietenei sale şi putu să ghicească cât o costase pe Holly 
Grace să fie atât de deschisă în legătură cu nevoia ei de 
a avea un copil. Îi trecu cana de cafea lui Dallie şi lovi 
ușor cu mâna patul, alături de ea. 

- Stai jos, Holly Grace, şi spune-mi ce nu este în 
regulă. 

Holly Grace luă loc, ochii ei albaștri fixându-se în cei 
verzi ai Francescăi. 

- Ştii cât de mult îmi doresc să am un copil, Francie, 
şi bănuiesc că tot ceea ce s-a întâmplat cu Teddy m-a 
făcut să mă gândesc la asta și mai mult. M-am săturat să 
nu fiu în stare decât să iubesc copiii altor oameni; îmi 
doresc unul care să fie al meu. Dallie îmi zice de ani 
întregi să nu-mi înfăşor toată fericirea într-o bancnotă 
de un dolar și bănuiesc că, în sfârșit, mi-am dat seama 
că are dreptate. 

Francesca întinse mâna și îi atinse braţul înțelegă- 
toare. Își dori ca Gerry să nu fi zburat spre casă ieri, 
deși, după trei zile în care acesta încercase fără succes 
să o facă pe Holly Grace să vorbească cu el, nu putea să 
îl învinuiască. 

- Când te întorci în New York, tu şi Gerry trebuie 
să fiți împreună. Ştiu că îl iubeşti, şi el te iubește și... 

- Lasă-l pe Gerry! ripostă ea. El este Peter Pan. Nu se 
va maturiza niciodată. Gerry a arătat foarte limpede că 
dorește să se căsătorească cu mine. Dar, de asemenea, 
a spus clar că nu-mi va dărui nici un copil. 

-Nu mi-ai spus niciodată nimic despre asta, zise 
Dallie, în mod clar surprins de această dezvăluire. 

- Tu şi Gerry trebuie să începeţi să fiți deschiși unul 
cu celălalt, insistă Francesca. 

- Nu voi cerși. Holly Grace își îndreptă spinarea, în- 
cercând să își păstreze demnitatea. Sunt independentă 
din punct de vedere financiar, sunt cel puţin pe jumă- 
tate matură și nu văd nici un motiv pe lume pentru 
care ar trebui să mă leg de picioare într-o căsătorie doar 
ca să am un copil. Numai că am nevoie de ajutorul tău. 

- Voi face tot ce pot, ştii asta. După felul în care m-ai 
ajutat când... 

- Mi vei împrumuta pe Dallie? întrebă pe neașteptate 
Holly Grace. 

Dallie țâșni din pat. 

- Hei, aşteaptă o clipă! 

- Dallie nu-mi aparține ca să-l împrumut, răspunse 
încet Francesca. 

Holly Grace ignoră indignarea lui Dallie. Fără să îşi 
ia ochii de la Francesca, zise: 

- Ştiu că sunt zeci de bărbaţi cărora aş putea să le 
cer asta, dar nu-mi stă în fire să am copilul oricui. 
Îl iubesc pe Dallie şi încă îl avem pe Danny între noi. 
În momentul de faţă el este singurul bărbat în care am 
încredere. O privi pe Francesca cu o mustrare blândă. El 
ştie că nu aș încerca să îl exclud așa cum ai făcut-o tu. 
Înţeleg cât de importantă este familia pentru el, iar co- 
pilul ar fi al lui exact la fel de mult ca al meu. 

- Asta este între voi doi, zise cu fermitate Francesca. 

Holly Grace privi înainte şi înapoi între Francesca 
şi Dallie. 

- Nu prea cred. Își întoarse atenţia către Dallie. Îmi 
dau seama că ar fi un pic ciudat să merg din nou cu tine 

în pat după tot acest timp - cam ca și cum m-aș culca cu 
fratele meu. Dar m-am gândit că, dacă aș bea ceva și aș 
întocmi o fantezie despre mine și Tom Cruise... 

Încercarea ei slabă de a glumi nu funcționă. Dallie 
arăta ca şi cum fusese lovit în stomac de către ea. 

- Asta pune capac! 

Se aplecă și ridică un prosop care zăcea pe covor lângă 
pat. Holly Grace îl privi rugătoare. 

-Ştiu că ai ceva de spus în toate astea, dar pentru 
câteva minute, crezi că ai putea să ne lași, pe mine şi pe 
Francesca, să discutăm? 

- Nu, nu pot, răspunse el cu răceală. Nu-mi vine să 
vă cred pe voi două. Acesta este un exemplu perfect de 
cum au scăpat de sub control femeile din ţara asta. Vă 
purtați ca şi cum bărbaţii nu sunt nimic mai mult decât 
niște distracții lipsite de importanţă, jucărioare care să 
vă amuze. Sub cuverturi, înfășură prosopul în jurul lui. 
Şi, indiferent ce spune oricine, nu cred că tot necazul 
acesta a început când femeile au obținut dreptul de a 
vota. În ceea ce mă privește, a început când v-aţi învățat 
una pe alta să citiți. Se ridică din pat, strângând mai tare 
prosopul din talie. Şi încă un lucru: mă cam satur ca voi 
două să mă trataţi ca pe o bancă de spermă ambulantă! 

Spunând asta, intră mânios în baie și trânti ușa. 
Neimpresionată de mânia lui Dallie, Holly Grace o privi 
din nou pe Francesca. 

- Presupunând că aș putea să îl fac pe Dallie să gân- 
dească ca mine, ce ai avea de spus în legătură cu asta? 

Ideea o deranjă pe Francesca mai mult decât dorea 
să recunoască. 

- Holly Grace, doar pentru că eu şi Dallie am cedat 
unei nopți de nebunie temporară, nu înseamnă că am 
de luat vreo decizie în treaba asta. Orice s-ar întâmpla 
este între voi doi. 

Holly Grace privi la lenjeria împrăștiată pe podea 
a Francescăi. 

- Ipotetic vorbind, dacă ai fi cu adevărat îndrăgostită 
de Dallie, ce ai simți în legătură cu asta? 

Pe chipul lui Holly Grace exista o nevoie atât de au- 
tentică, încât Francesca hotări că trebuia să răspundă 
cinstit. Cugetă preț de câteva momente. 

- Oricât de mult te iubesc, Holly Grace, oricât de 
mult simpatizez cu dorința ta de a avea un copil, dacă 
l-aș iubi cu adevărat pe Dallie, nu te-aș lăsa să-l atingi. 

Holly Grace nu răspunse pe moment și apoi aruncă 
un zâmbet trist. 

- Este exact ceea ce aș spune și eu. Cu toată nestator- 
nicia ta, Francie, momente ca ăsta mă fac să-mi amintesc 
motivul pentru care suntem cele mai bune prietene. 

Holly Grace îi strânse mâna, iar Francesca se bucură 
să vadă că fusese, în sfârșit, iertată pentru că minţise în 
legătură cu Teddy. Dar, când se uită la chipul prietenei 
sale, se încruntă. 

- Holly Grace, este ceva în toată treaba asta care nu 
sună prea adevărat pentru mine. Ştii foarte bine că 
Dallie nu va fi de acord. Nu sunt convinsă nici măcar 
că tu îl dorești. 

-Ar putea, zise ea în defensivă. Dallie este plin de 
surprize. 

Dar nu de genul acesta de surprize. Francesca nu cre- 
zu nici măcar pentru un minut că el ar fi fost de acord 
cu ideea lui Holly Grace și se îndoi și de faptul că Holly 
Grace o credea. 

- Ştii de ce anume îmi aminteşti? zise gânditoare 
Francesca. Îmi aminteşti de cineva cu o durere cruntă 
de dinţi și care se loveşte cu un ciocan ca să își distragă 
atenția de la durerea din gură. 

- Este ridicol! se răsti Holly Grace, răspunzând atât de 
iute, încât Francesca știu că atinsese un punct sensibil. 

Îi trecu prin minte că lui Holly Grace îi era teamă. 
Începuse să se agaţe de un fir de pai, sperând să găseas- 
că un lucru care să o distragă și să îi ușureze durerea 
din inimă cauzată de pierderea lui Gerry. Francesca 

nu putea să facă nimic pentru a o ajuta pe prietena ei 
în afară de a-i dărui o îmbrățișare plină de compătimire. 

- Măi să fie, nu este asta o priveliște care să încălzeas- 
că inima unui bărbat! zise tărăgănat Dallie când ieși din 
baie închizându-şi nasturii de la cămașă. 

Arăta ca un bărbat care arsese mocnit în ultimele câ- 
teva minute și fu imediat vizibil faptul că mânia lui se 
transformase dintr-o indignare justificată într-un serios 
incendiu forestier în toată regula. 

- Voi două aţi hotărât deja ce veţi face cu mine? 

- Francie spune că nu te pot avea, răspunse Holly 
Grace. 

Alarmată, Francesca strigă: 

- Holly Grace, nu asta am... 

- O, chiar aşa? Dallie îşi băgă cămașa în blugi. La 
naiba, urăsc femeile! Arătă furios cu degetul către Fran- 
cesca. Doar pentru că am aprins un milion de artificii 
azi-noapte, nu înseamnă că ai vreun drept să iei vreo 
decizie personală pentru mine. 

Francesca fu revoltată. 

- N-am făcut nici o alegere personală... 

El se întoarse împotriva lui Holly Grace. 

- lar dacă tu doreşti să-ți faci un copil, mergi și caută 
în pantalonii altcuiva, pentru că, la dracu’, nu-ţi voi ofe- 
ri servicii de montă. 

Francesca simţi față de el o mânie despre care înțelese 
că nu era cu totul lipsită de noimă. Dar nu putea el să 
vadă că Holly Grace suferea cu adevărat și că nu gândea 
foarte limpede? 

-Nu ești doar un pic insensibil? întrebă încetişor. 

- Insensibil? 

Chipul lui deveni palid de mânie. Mâinile i se strân- 
seră pumn și semăna foarte tare cu un bărbat care dorea 
să distrugă una dintre formele de viață superioare. 

Când se îndreptă către ele, Francesca se micșoră în 
mod instinctiv în cearșaf, și până şi Holly Grace păru 
să dea înapoi. Mâna lui țâșni către capătul patului. 

Francesca scăpă un mic șuierat de panică doar ca să vadă 
că acesta apucase geanta lui Holly Grace din locul în 
care ea o aruncase. Deschizând-o, îi vărsă conținutul şi 
înșfăcă cheile mașinii ei. 

Când vorbi, vocea îi fu sumbră: 

- În ceea ce mă privește, voi două puteţi să vă duceți 
direct în iad. 

Spunând asta, ieși furios din încăpere. 

Câteva momente mai târziu, auzind la distanță su- 
netul mașinii care se îndepărta, Francesca simți un 
junghi de regret față de pierderea unei case în care nu era 
voie să fie rostite vreodată cuvinte neplăcute. 


capitolul 30 


Șase săptămâni mai târziu, Teddy cobori din lift și 
merse pe coridor către apartamentul lui, târându-și tot 
drumul ghiozdanul după el. Ura școala. Toată viața 
lui o îndrăgise, dar acum o ura. Astăzi domnişoara Pear- 
son spusese clasei că aveau de făcut un proiect la educație 
civică pentru sfârșitul anului, iar Teddy știa deja că pro- 
babil avea să îl pice. Domnișoara Pearson nu îl plăcea. 
Spusese că urma să îl dea afară din clasa celor supradotați 
dacă atitudinea lui nu avea să se îmbunătățească. 

Numai că... Încă de când fusese în Wynette, nimic 
nu mai părea amuzant. Se simțea confuz tot timpul, ca 
și cum exista un monstru care se ascundea în șifonierul 
lui, gata să sară afară la el. lar acum putea să fie dat afară 
din clasa copiilor supradotaţi. 

Teddy știa că trebuia să se gândească cumva la un 
proiect minunat la educaţie civică, cu atât mai mult cu 
cât dăduse greș atât de tare cu proiectul lui cu gândacii. 
Proiectul acesta trebuia să fie mai bun decât cele ale 
tuturor celorlalți - chiar și decât cel al bietului tocilar 
Milton Grossman, care avea de gând să îi scrie prima- 
rului Ed Koch și să îl întrebe dacă putea să petreacă o 
parte din zi alături de el. Domnişoarei Pearson îi plăcuse 

grozav ideea aceea. Spusese că inițiativa lui Milton ar 
trebui să fie o inspirație pentru întreaga clasă. Teddy 
nu înțelegea cum de putea cineva care se scobea în nas 
şi care mirosea a naftalină să fie o inspirație. 

Când el intră pe ușă, Consuelo ieși din bucătărie și 
îi spuse: 

- Astăzi a venit un pachet pentru tine. Se află în dor- 
mitorul tău. 

- Un pachet? 

Teddy îşi scoase jacheta în timp ce mergea de-a lun- 
gul coridorului. Crăciunul venise și trecuse, ziua lui de 
naștere era abia în iulie, iar Ziua Îndrăgostiților era încă 
la două săptămâni depărtare. De ce primea un pachet? 

Intrând în dormitorul lui, observă o cutie enormă 
din carton, a cărui adresă de expediere era Wynette, 
Texas, zăcând în mijlocul podelei. Își lăsă jacheta să îi 
alunece, își împinse ochelarii înapoi pe nas și își roase 
unghia degetului mare. O parte din el dorea ca acea 
cutie să fie de la Dallie, dar celeilalte părți din el nici mă- 
car nu îi plăcea să se gândească la Dallie. De fiecare dată 
când o făcea, se simţea ca și cum monstrul din șifonier 
stătea chiar alături de el. 

Tăind banda adezivă cu cea mai ascuţită foarfecă pe 
care o avea, deschise cutia și căută un bilet. Tot ceea ce 
văzu fu o grămadă de cutii mai mici și, una câte una, 
începu să le desfacă. Când termină, se așeză amețit, 
privind la abundența care îl înconjura, un număr de 
cadouri atât de admirabil de potrivite pentru un băiețel 
de nouă ani, încât fu ca și cum cineva îi citise gândurile. 

De o parte a lui se odihnea un mic maldăr format 
din lucruri minunat de grețoase, cum era o pernă care 
făcea pârț, o gumă de mestecat cu ardei iute și un cub 
de gheață fals, din plastic, cu o muscă moartă la mijloc. 
Unele dintre cadouri făcură apel la inteligența lui - un 
calculator şi seria completă din Cronicile din Narnia. 
O altă cutie conținea obiecte care reprezentau o lume 
întreagă de masculinitate: un briceag elvețian adevărat, 

o lanternă cu un mâner negru de cauciuc și un set de 
şurubelnițe Black & Decker pentru oameni mari. Dar 
cadoul lui preferat se afla la fundul cutiei. Desfăcând 
hârtia în care era învelit, lăsă să îi scape un strigăt de plă- 
cere când inspectă cel mai bun, grozav și nemaipomenit 
hanorac pe care îl văzuse vreodată. 

Împodobind faţa bleumarin, se vedea caricatura 
unui motociclist bărbos, care se holba cu ochii ieşiţi 
din orbite și cu saliva curgându-i din gură. Sub motoci- 
clist se afla numele lui Teddy, scris cu litere portocalii 
şi inscripția „Născut pentru a aduce iadul pe pământ“. 
Teddy strânse hanoracul la piept. Pentru o fracțiune de 
secundă își îngădui să creadă că Dallie îi trimisese asta, 
apoi însă înțelese că acestea nu erau genurile de lucruri 
pe care i le trimiteai unui puşti despre care credeai că 
este un pămpălău și, din moment ce ştia ce părere avea 
Dallie despre el, știu și că acele cadouri erau de la Skeet. 
Strânse și mai tare la piept hanoracul și își spuse în sinea 
sa că era norocos să aibă un prieten ca Skeet Cooper, 
cineva care să vadă dincolo de ochelarii lui şi de alte 
lucruri până la adevăratul puști. 

„Theodore Day - Născut pentru a aduce iadul pe 
pământ!“ Îi plăcea grozav de tare cum sunau aceste 
cuvinte, sentimentul dat de ele, scrâșnitul din dinţi și 
scuiparea lor, întreaga idee că un puști subdezvoltat ca 
el însuși, care era un fraier la sport și putea chiar să fie 
dat afară din clasa pentru copii supradotați, era Născut 
pentru a aduce iadul pe pământ! 


În vreme ce Teddy își admira hanoracul, Francesca 
încheia filmarea emisiunii sale. Când lumina roșie se 
stinse pe cameră, Nathan Hurd veni să o felicite. Pro- 
ducătorul ei chelea și era plinuţ, neimpresionant din 
punct de vedere fizic, dar mintal era un dinam. Într-un 
fel îi amintea de Clare Padgett, care acum făcea departa- 
mentul de ştiri al unui post de televiziune din Houston 
să se gândească la suicid. Amândoi erau înnebunitor 

de perfecționiști și știau cu exactitate ce funcționa pen- 
tru ea. 

- Îmi place la nebunie când ies aşa din emisiune, zise 
Nathan, cu bărbia dublă tremurând de plăcere. Vom 
transmite emisiunea așa cum este - audienţele vor trece 
direct prin tavan. 

Tocmai terminase o emisiune despre evanghelismul 
electronic în care invitatul de onoare, reverendul Johnny 
T. Platt, ieşise valvârtej după ce ea îl fermecase, făcându-l 
să dezvăluie mai multe decât acesta dorea despre câteva 
căsătorii eșuate și atitudinea lui neandertaliană față 
de femei. 

- Slavă Domnului că nu mai aveam decât câteva mi- 
nute pe care să le umplu, altfel ar fi trebuit să înregis- 
trăm din nou, zise ea, în timp ce îşi scoase microfonul 
de sub eșarfa înfășurată în jurul decolteului rochiei sale. 

Nathan merse la pas cu ea şi ieșiră împreună din stu- 
dio. Acum, că înregistrarea era gata, şi Francesca nu era 
nevoită să își concentreze toată atenția asupra a ceea ce 
făcea, apăsarea obișnuită se așternu asupra ei. Trecuseră 
şase săptămâni de când se întorsese din Wynette. Nu îl 
mai văzuse pe Dallie de când acesta ieșise ca o furtună din 
casa lui. Cam atât cu îngrijorarea ei despre cum avea să 
facă să îl aducă înapoi în viața lui Teddy. Se simțea la fel 
de confuză ca una dintre adolescentele ei fugare. 

De ce un lucru care era atât de greşit pentru ea se 
simţise atât de corect? Şi apoi își dădu seama că Nathan 
vorbea cu ea. 

- ... așadar comunicatul de presă despre ceremonia 
de la Statuia Libertăţii a ieșit astăzi. Vom programa o 
emisiune despre imigrare pentru luna mai - cei bogați 
și cei săraci, genul ăsta de lucruri. Ce crezi? 

Ea dădu aprobator din cap. Își luase examenul de 
cetățenie la începutul lui ianuarie și, la scurt timp după 
aceea, primise o scrisoare de la Casa Albă prin care era 
invitată să participe la o ceremonie specială care 
urma să aibă loc în luna mai la Statuia Libertății. Mai 

multe figuri publice, care recent aplicaseră toate pentru 
cetățenia americană, aveau să depună împreună jură- 
mântul. Pe lângă Francesca, grupul includea câțiva atleți 
latino-americani, un creator de modă coreean, un bale- 
rin rus și doi foarte respectaţi oameni de știință. Inspi- 
rată de succesul din 1986 a rededicării Statuii Libertății, 
Casa Albă plănuise ca președintele să ţină un discurs de 
bun venit, dând naștere unei mici fervori patriotice, pre- 
cum și întărindu-și poziţia în rândul votanților de etnie. 

Nathan se opri din mers când ajunseră la biroul lui. 

-Am niște planuri grozave pentru sezonul următor, 
Francesca. Mai multe chestii politice. Ai cel mai afurisit 
mod de a tăia prin... 

- Nathan. Ezită preț de o clipă și apoi, știind că amâ- 
nase deja prea mult timp, se hotărî. Trebuie să discutăm. 

El îi aruncă o privire îngrijorată înainte să o invite 
înăuntru printr-un gest. Ea o salută pe secretara lui şi 
apoi intră în biroul lui personal. El închise uşa şi se 
cocoță cu un şold durduliu pe colțul biroului, întinzând 
cusăturile deja suprasolicitate ale pantalonilor. 

Francesca inspiră adânc şi îi spuse despre decizia la 
care ajunsese după luni întregi de deliberare. 

- Ştiu că nu vei fi deloc încântat de asta, Nathan, dar 
la primăvară, când contractul meu cu rețeaua va trebui 
reînnoit, i-am spus agentului meu să renegocieze. 

- Bineînţeles că vei renegocia, răspunse precaut 
Nathan. Sunt sigur că rețeaua va veni cu câțiva dolari în 
plus ca să îndulcească hapul. Nu prea mulți, ţine minte. 

Nu banii erau problema, iar ea clătină din cap. 

- Nu voi mai face o emisiune săptămânală, Nathan. 
Doresc să reduc la 12 emisiuni speciale pe an - o emi- 
siune pe lună. 

Un sentiment de ușurare o inundă când, în sfârșit, 
rosti vorbele cu voce tare. Nathan ţâșni de pe colțul bi- 
roului său. 

-Nu te cred. Reţeaua nu va accepta asta niciodată. 
Vei comite un suicid profesional. 

- Îmi voia suma riscul ăsta. Nu mai doresc să tră- 
iesc așa, Nathan. M-am săturat să fiu obosită tot tim- 
pul. M-am săturat să privesc cum alți oameni îmi 
cresc copilul. 

Nathan, care își vedea propriile fiice doar la sfârşitul 
săptămânii şi lăsase creșterea copiilor în seama soției 
sale, nu păru să aibă nici cea mai vagă idee la ce se re- 
ferea ea. 

- Femeile se uită la tine ca la un model de urmat, zise 
el, aparent hotărând să atace mustrările ei de conștiință. 
Unele dintre ele vor spune că le-ai trădat. 

- Poate... nu sunt sigură. Împinse în lături un teanc de 
reviste şi se aşeză pe canapeaua lui. Cred că femeile 
își dau seama că își doresc să fie mai mult decât copii 
la indigo epuizate ale bărbaţilor. Timp de nouă ani am 
făcut totul după modelul bărbaţilor. Am lăsat creșterea 
copilului meu pe mâinile altor oameni, mi-am făcut un 
program atât de ocupat, încât atunci când mă trezesc 
într-o cameră de hotel trebuie să scot o foaie de hâr- 
tie din sertar ca să-mi amintesc în ce oraș sunt și merg 
la culcare cu un nod în stomac gândindu-mă la tot ce 
trebuie să fac a doua zi. M-am săturat de asta, Nathan. 
Îmi iubesc slujba, dar m-am săturat să o iubesc 24 de 
ore pe zi, şapte zile pe săptămână. Íl iubesc pe Teddy și 
nu mai am decât nouă ani înainte să plece la facultate. 
Doresc să fiu mai mult cu el. Asta este singura viață care 
mi-a fost dată și, ca să-ți spun adevărul, n-am fost chiar 
așa de fericită de felul în care o trăiesc. 

El se încruntă. 

- Presupunând că rețeaua va fi de acord cu asta, lu- 
cru de care mă îndoiesc cu toată seriozitatea, vei pierde 
mulți bani. 

- Corect, zise în zeflemea Francesca. Voi fi nevoită 
să-mi reduc bugetul anual pentru îmbrăcăminte de la 
20 000 de dolari la 10 000. Parcă văd un milion de 
mame care lucrează până la epuizare neputând să doar- 
mă din cauza asta, în vreme ce încearcă să găsească 

o cale prin care să cumpere copiilor lor pantofi noi pen- 
tru şcoală. 

De câţi bani avea nevoie o femeie? se întrebă în sinea 
ei. Câtă putere? Era oare singura femeie din lume care 
se săturase să creadă toate etaloanele acelea bărbătești 
legate de succes? 

-Ce vrei cu adevărat, Francesca? întrebă Nathan, 
schimbându-și tactica din confruntare la împăciuire. 
Poate reușim să ajungem la un compromis. 

- Vreau timp, răspunse obosită Francesca. Vreau să 
pot citi o carte doar pentru că doresc s-o citesc, nu pen- 
tru că autorul va fi în emisiunea mea în ziua următoa- 
re. Vreau să pot trece printr-o săptămână întreagă fără 
să-mi înfigă cineva nici măcar un singur bigudiu fier- 
binte în păr. Vreau să supraveghez una dintre excursiile 
cu clasa ale lui Teddy, pentru numele lui Dumnezeu. 
Şi apoi dădu glas unei idei care crescuse treptat în min- 
tea ei: Vreau să iau o parte din energia care a mers în 
slujba mea și să mă gândesc serios la cum să fac ceva 
substanţial pentru toate acele fete în vârstă de 14 ani 
care își vând trupurile pe străzile acestei țări din cauză 
că n-au nici un loc în care să se ducă. 

- Vom face mai multe emisiuni despre fugari, zise el 
iute. Voi găsi o cale prin care să-ți poți lua vacanță mai 
mult timp. Ştiu că te-am muncit din greu, dar... 

- Nu m-ai convins, Nathan, zise ea, ridicându-se de pe 
canapea. Caruselul acesta încetinește pentru o vreme. 

- Dar, Francesca... 

li dădu un sărut rapid pe obraz și apoi părăsi biroul, 
înainte ca el să apuce să mai spună ceva. Ştia că popu- 
laritatea ei nu era nici o garanție că rețeaua nu avea să 
o concedieze dacă simțeau că ea nu era rezonabilă, dar 
trebuia să își asume riscul. Evenimentele din ultimele 
șase săptămâni îi arătaseră care erau prioritățile ei şi, de 
asemenea, o învățaseră un lucru important despre ea 
însăși: nu mai avea nimic de dovedit. 


+ 

Odată ajunsă în biroul ei, Francesca găsi un teanc de 
mesaje telefonice care o așteptau. Îl luă pe cel dintâi, 
apoi îl puse deoparte, fără să se uite la el. Privirea îi alu- 
necă către dosarul de pe biroul ei, care conținea un re- 
zumat detaliat al carierei de jucător de golf profesionist 
a lui Dallas Beaudine. În acelaşi timp în care încerca să 
şi-l scoată din minte pe Dallie, începuse să adune mate- 
rialul. Deși se jucă gânditoare cu paginile, nu se deranjă 
să recitească ceea ce studiase deja pe îndelete. Fiecare 
articol, fiecare apel telefonic pe care îl dăduse, fiecare 
informaţie pe care reușise să o adune, toate indicau în 
aceeași direcție. Dallas Beaudine avea talentul necesar 
pentru a fi campion; doar că nu părea să îşi dorească 
asta destul de tare. Se gândi la ceea ce îi spusese Skeet 
şi se întrebă ce aveau toate astea de-a face cu Teddy, dar 
răspunsul continuă să îi scape. 

Stefan se afla în oraș, iar ea promisese să meargă cu el 
la o petrecere privată la Cote Basque în seara aceea. În 
ceea ce privea restul după-amiezii, se gândi că anuleze, 
dar ştia că acesta ar fi fost un mod laş de a scăpa. Stefan 
dorea de la ea un lucru pe care ea înțelegea acum că nu 
îl putea oferi și nu era cinstit să mai amâne să discute 
cu el despre asta. 

Stefan fusese în New York de două ori de când ea se 
întorsese din Wynette și îl văzuse de ambele dăți. 
El știa de răpirea lui Teddy, desigur, așa că fu obligată 
să îi spună câte ceva despre cele întâmplate în Wynette, 
deşi omisese să îi dea vreun detaliu legat de Dallie. 

Studie fotografia lui Teddy aflată pe biroul ei. Îl 
înfățișa plutind într-un colac cu Flintstone, cu picioare- 
le lui mici și slăbănoage strălucind de apă. Dacă Dallie 
nu dorea să o mai contacteze vreodată, ar fi trebuit cel 
puţin să facă o încercare de a lua legătura cu Teddy. 
Se simți tristă și decepționată. Crezuse că Dallie era o 
persoană mai bună decât se dovedise a fi. În timp ce 
se îndrepta către casă în seara aceea, îşi spuse în sinea 

ei să trebuia să accepte faptul că făcuse o greşeală gigan- 
tică și apoi să uite de ea. 

Înainte să se îmbrace pentru întâlnirea ei cu Stefan, 
şezu alături de Teddy în vreme ce el își mâncă cina și se 
gândi la cât de lipsită de griji fusese cu doar două luni 
mai înainte. Acum se simţea ca și cum ar fi cărat pe 
umeri toate necazurile lumii. Nu ar fi trebuit nicicând 
să fi avut acea ridicolă aventură de o noapte cu Dallie, se 
pregătea să îl rănească pe Stefan, iar rețeaua putea foarte 
bine să o concedieze. Era prea nefericită ca să o învese- 
lească pe Holly Grace și era îngrozitor de îngrijorată în 
legătură cu Teddy. Era atât de retras şi atât de evident 
nefericit. Nu dorea să discute despre ceea ce se petrecuse 
în Wynette și se împotrivi tuturor eforturilor ei de a-l 
scoate din necazul pe care îl avea la școală. 

- Cum au mers astăzi lucrurile între tine şi domni- 
şoara Pearson? îl întrebă într-o doară, privindu-l cum as- 
cunde o furculiță plină de mazăre sub cartoful lui copt. 

- Bine, cred. 

- Doar bine? 

El își împinse scaunul de lângă masă și îşi luă farfuria 
de pe masă. 

- Am nişte teme de făcut. Nu prea mi-e foame. 

Ea se încruntă când el părăsi bucătăria. Își dori ca 
profesoara lui Teddy să nu fi fost atât de rigidă şi de 
severă. Spre deosebire de foştii profesori ai lui Teddy, 
domnișoara Pearson părea mai preocupată de note decât 
de învățătură, o calitate pe care Francesca o credea de- 
zastruoasă atunci când era vorba despre lucrul cu copiii 
supradotaţi. Teddy nu își făcuse niciodată griji despre 
note până anul acesta, dar acum părea că doar la asta se 
gândea. În timp ce se strecură într-o rochie Armani cu 
mărgele pentru seara cu Stefan, se hotărî să programeze 
o altă vizită cu administratorul școlii. 


Petrecerea de la Cote Basque era plină de viață, cu 
mâncare minunată și un număr satisfăcător de chipuri 

faimoase în mulțime, dar Francesca era prea distrasă 
pentru a se simţi bine. Un grup de paparazzi aștepta 
când ea şi Stefan ieșiră din restaurant la scurtă vreme 
după miezul nopții. Îşi ridică gulerul de blană al hainei 
sus, în jurul bărbiei, şi își feri privirile de bliţurile care 
străluceau. 

- Zibelina nu este bună de nimic, mormăi ea. 

- Nu este tocmai o opinie populară, scumpo, răspun- 
se Stefan, conducând-o către limuzină. 

- Circul acela mediatic a avut loc din cauza acestei 
haine, se plânse ea după ce limuzina se strecură în tra- 
ficul de pe East Fifty-fifth Street. Pe tine presa nu te de- 
ranjează aproape niciodată. E vorba despre mine. Dacă 
aș fi purtat vechea mea haină de ploaie... 

Continuă să bată câmpii despre zibelină, trăgând de 
timp cât încercă să își găsească curajul de a-l răni. În 
cele din urmă rămase tăcută și lăsă vechile amintiri care 
începuseră să o necăjească toată seara să preia contro- 
lul - gândindu-se la copilăria ei, la Chloe şi la Dallie. 
Stefan o tot privea, aparent pierdut în propriile gânduri. 
Când limuzina trecu pe lângă Cartier, ea se hotărî că nu 
mai putea amâna şi îl atinse pe braţ. 

- Te deranjează dacă discutăm un pic? 

Era trecut de miezul nopții, noaptea de februarie era 
rece și Stefan o privi neliniștit - ca și cum ar fi putut 
bănui ce urma -, dar cu toate astea ordonă șoferului 
să oprească. Când ieșiră pe trotuar, trecu pe lângă ei o 
birjă taximetru, copitele calului lovind ritmic pavajul. 
Începură să meargă împreună de-a lungul Fifth Avenue, 
scoțând aburi pe gură. 

- Stefan, zise ea, odihnindu-și obrazul pentru un scurt 
moment pe mâneca de lână fină a pardesiului lui. Știu 
că ești în căutarea unei femei alături de care să-ți petreci 
viaţa, dar mă tem că nu eu sunt aceea. 

Îl auzi cum trage adânc aer în piept şi apoi oftează. 

- Eşti obosită în seara asta, scumpo. Poate că discuția 
asta ar trebui să mai aștepte. 

- Cred că a aşteptat destul de mult, zise ea cu 
blândete. 

Vorbi o vreme și în cele din urmă putu să vadă că îl 
rănise, dar poate că nu aşa de tare cum se temuse. Bănu- 
ise că undeva, în sinea lui, el ştiuse tot timpul că ea nu 
era femeia potrivită pentru a fi prințesa lui. 


Dallie o sună pe Francesca a doua zi, la birou. Începu 
conversaţia fără nici un preambul, ca și cum abia ar fi 
vorbit cu ea cu o zi înainte și nu în urmă cu șase săptă- 
mâni și ca și cum nu ar fi existat nici un fel de gânduri 
rele între ei. 

- Hei, Francie, ai jumătate din Wynette gata să 
te linșeze. 

Avu o viziune neașteptată a tuturor acelor istericale 
minunate pe care obişnuia să le aibă în tinereţea ei, dar 
îşi păstră vocea calmă și nepăsătoare, deși șira spinării 
sale era țeapănă din cauza încordării. 

- Vreun motiv anume? întrebă. 

- Felul în care l-ai călcat în picioare pe preotul 
acela de la TV săptămâna trecută a fost mare păcat. 
Oamenii de aici își iau evangheliştii foarte în serios, iar 
Johnny Platt este un adevărat favorit. 

- E un şarlatan, răspunse ea, cât putu de calmă. 

Unghiile i se înfipseră în palmă. De ce nu putea 
Dallie să spună măcar o singură dată ce avea în minte? 
De ce trebuia să treacă prin toate aceste ritualuri camu- 
flate în mod elaborat? 

- Poate, dar l-au programat alături de reluările seria- 
lului Insula lui Gilligan, aşa că, atunci când oamenii se 
gândesc la alternativă, nimeni nu este prea nerăbdător 
să îi vadă emisiunea anulată. Urmă o pauză scurtă de 
gândire. Spune-mi ceva, Francie - și ar trebui să ştii 
asta foarte bine -, cum Gilligan și amicii lui au rămas 
naufragiați pe insula aceea atâta vreme, femeile acelea 
cum de nu au rămas fără farduri pentru ochi? Și hârtie 

igienică? Crezi că Gilligan şi căpitanul au folosit frunze 
de bananier tot timpul acela? 

Îi venea să urle la el, dar refuză să îi dea satisfacție. 

- Am o ședință, Dallie. Ai sunat cu vreun motiv 
anume? 

- Ca să fiu sincer, săptămâna viitoare zbor la New 
York ca să mă întâlnesc din nou cu băieţii de la rețeaua 
de televiziune și mă gândeam că aș putea să trec marți 
seara pe la ora şapte ca să-l salut pe Teddy și poate să te 
scot la cină. 

- Nu pot, zise ea rece, ranchiuna prelingându-se din 
fiecare por al ei. 

- Doar pentru cină, Francie. Nu trebuie să faci mare 
caz din asta. 

Dacă el nu avea de gând să spună ce avea în minte, 
atunci urma să o facă ea. 

- Nu mă voi întâlni cu tine, Dallie. Ai avut șansa și 
ai ratat-o. 

Urmă o tăcere lungă. Ea îşi impuse să închidă, dar nu 
prea reușea să își coordoneze mișcările. Când Dallie vor- 
bi, în cele din urmă, tonul lui nepăsător dispăru. Părea 
obosit şi chinuit. 

-Îmi pare rău că nu te-am sunat mai devreme, Fran- 
cie. Aveam nevoie de puțin timp. 

- lar acum am eu. 

- În regulă, zise el încetișor. Atunci lasă-mă doar să 
trec să-l văd pe Teddy. 

- Nu prea cred. 

- Trebuie să încep să repar lucrurile cu el, Francie. 
O voi lua uşor. Doar câteva minute. 

Ea devenise dură odată cu trecerea anilor; fusese ne- 
voită să o facă. Dar acum, când avea cel mai mult nevoie 
de acea duritate, tot ce reuși fu să îl vadă în minte pe 
băieţelul acela ascunzând mazăre sub cartoful lui copt. 

- Doar pentru câteva minute, cedă ea. Doar atât. 

- Grozav! Păru la fel de exuberant ca un adolescent. 
Este minunat, Francie. Şi apoi adăugă iute: După ce îl 
văd pe Teddy, te scot la o cină rapidă. 

Înainte ca ea să apuce să deschidă gura ca să protes- 
teze, el închise. 

Ea îşi puse capul pe birou şi gemu. Nu avea coloană 
vertebrală; avea un fir moale rămas de la spaghete. 


Când portarul o sună marţi seara ca să o anunţe de 
venirea lui Dallie, Francesca era cu nervii la pământ. 
Încercase trei dintre cele mai conservatoare ţinute ale 
ei înainte să se hotărască, răzvrătindu-se, asupra uneia 
dintre cele mai nebunești pe care le avea: o bustieră din 
satin verde ca menta, completată de o fustă scurtă 
din catifea de culoarea smaraldului. Culorile adânceau 
verdele ochilor ei şi, în imaginaţia ei, cel puţin, o făceau 
să pară mai periculoasă. Faptul că probabil era prea ele- 
gantă pentru o seară cu Dallie nu o descurajă. Chiar 
dacă bănuia că aveau să sfârșească într-o tavernă ca vai 
de ea, cu meniuri trase în plastic, acesta era în conti- 
nuare orașul ei, iar Dallie avea să fie nevoit să fie cel care 
să se acomodeze. 

După ce își umflă părul într-o dezordine nonşalantă, 
îşi agăță în jurul gâtului o pereche de pandantive de 
cristal de la Tina Chow. Deși avea mai multă încredere 
în propriile puteri decât în cele mistice date de coliere- 
le moderne ale Tinei Chow, se hotărî că nu trebuia să 
ignore nimic care ar fi putut-o ajuta să treacă cu bine 
prin ceea ce putea fi o seară dificilă. Ştia că nu era obli- 
gată să meargă la cină cu Dallie - nici măcar nu trebuia 
să fie prezentă când el sosea -, dar dorea să îl revadă. 
Simplu ca bună ziua. 

O auzi pe Consuelo deschizând ușa de la intrare și 
aproape că îi sări inima din piept. Se chinui să aștepte 
în camera ei pentru câteva minute, până când avea să 
se simtă mai calmă, dar sfârși doar prin a-şi face și mai 
multe emoții, așa că ieși în camera de zi ca să îl salute. 

El ducea un pachet învelit și stătea în picioare lângă 
șemineu, admirând dinozaurul roșu care atârna deasu- 
pra acestuia. Se întoarse la auzul paşilor ei care se apro- 
piau şi o privi îndelung. Ea băgă de seamă costumul 
lui cenușiu bine croit, cămașa cu butoni franțuzeşti și 
cravata albastru intens. Nu îl văzuse niciodată într-un 
costum și, în mod inconştient, se trezi așteptându-se ca 
el să înceapă să tragă de guler și să își desfacă nodul 
cravatei. El nu făcu nici una, nici alta. 

Ochii lui măsurară fustița scurtă din catifea și bustie- 
ra din mătase verde și clătină admirativ din cap. 

- La naiba, Francie, arăţi mai bine în haine de prosti- 
tuată decât orice altă femeie pe care o cunosc. 

Ei îi veni să râdă, dar păru mai prudent să recurgă 
la sarcasm. 

- Dacă vreuna dintre vechile mele probleme legate 
de vanitatea personală mai iese vreodată la suprafaţă, 
aminteşte-mi să petrec cinci minute în compania ta. 

El zâmbi larg, apoi merse lângă ea și îi atinse buzele 
cu un sărut ușor care avea un gust vag de gumă de mes- 
tecat. Pielea de pe gâtul ei i se înfioră. Privind-o direct 
în ochi, el spuse: 

- Eşti cam cea mai frumoasă femeie din lume, și o ştii. 

Se îndepărtă iute de el. El începu să se uite prin încă- 
pere, privirea lui plutind de la fotoliul de vinil portoca- 
liu al lui Teddy la oglinda Ludovic al XVI-lea. 

- Îmi place locul ăsta. Este foarte confortabil. 

- Multumesc, răspunse ea un pic înțepată, încercând 
încă să proceseze faptul că se aflau din nou față în față 
şi că el părea mult mai în largul lui decât ea. 

Ce aveau să își spună unul altuia în seara asta? Nu 
aveau absolut nimic de vorbit care nu era fie con- 
troversat, fie stânjenitor, fie exploziv din punct de ve- 
dere emoțional. 

- Teddy este prin preajmă? 

Trecu pachetul ambalat din mâna stângă în cea 
dreaptă. 

- Este în camera lui. 

Nu văzu nici un rost să îi explice că Teddy făcuse o 
criză de nervi când ea îi spusese că Dallie avea să vină 
în vizită. 

-Crezi că ai putea să-l rogi să iasă până aici pentru 
un minut? 

- Eu... mă îndoiesc că va fi aşa de ușor. 

O umbră căzu peste chipul lui. 

- Atunci arată-mi care e camera lui. 

Ea ezită o clipă, apoi dădu din cap și îl conduse de-a 
lungul coridorului. Teddy şedea la pupitrul lui împin- 
gând leneș un jeep militar înainte și înapoi. 

- Ce vrei! zise când ridică privirea şi îl văzu pe Dallie 
stând în spatele Francescăi. 

- Ți-am adus ceva, răspunse Dallie. Un fel de cadou 
întârziat de Crăciun. 

-Nu îl vreau, replică bosumflat Teddy. Mama îmi 
cumpără tot ce-mi trebuie. 

Împinse jeepul peste marginea pupitrului și îl lăsă să 
se prăbușească pe covor. Francesca îi aruncă o privire de 
avertizare, dar Teddy se prefăcu că nu observă. 

- În cazul ăsta, de ce nu îl dai prietenilor tăi? 

Dallie înaintă și așeză cutia pe patul lui Teddy. Teddy 
o măsură din ochi cu suspiciune. 

-Ce este înăuntru? 

-Ar putea să fie o pereche de cizme de cowboy. 

Ceva sclipi în ochii lui Teddy. 

-Cizme de cowboy? Skeet le-a trimis? 

Dallie clătină din cap. 

-Skeet mi-a mai trimis alte lucruri, anunță Teddy. 

- Ce lucruri? întrebă Francesca. 

Teddy ridică din umeri. 

- Doar o pernă care face pârț și alte lucruri. 

- A fost un lucru drăguţ din partea lui, răspunse 
ea, întrebându-se de ce Teddy nu îi pomenise nimic des- 
pre asta. 

- Hanoracul ți s-a potrivit? întrebă Dallie. 

Teddy își îndreptă spatele în scaun și îl privi fix pe 
Dallie, cu ochii alertați în spatele ochelarilor. Fran- 
cesca se uită curioasă la amândoi, întrebându-se despre 
ce vorbeau. 

- Mi s-a potrivit, spuse Teddy, cu o voce atât de moale 
încât de-abia se auzi. 

Dallie dădu din cap, atingând uşor părul lui Teddy, 
apoi se întoarse și părăsi încăperea. 


Drumul cu taxiul fu relativ liniştit, cu Francesca cui- 
bărită în gulerul din catifea al unei jachete cu mărgele, 
iar Dallie privindu-l încruntat pe şofer. Dallie îi ignorase 
întrebarea legată de incidentul cu Teddy și, chiar dacă 
era împotriva firii sale, ea nu insistă. 

Taxiul trase în fața restaurantului Lutece. Ea fu sur- 
prinsă și apoi, într-un mod lipsit de logică, dezamăgită. 
Deşi Lutece era probabil cel mai bun restaurant din 
New York, nu putu să se abțină să nu îl desconsidere 
pe Dallie pentru faptul că încerca într-un mod atât de 
evident să o impresioneze. De ce nu o dusese pur şi 
simplu într-un loc în care el s-ar fi simţit confortabil, 
în locul unui restaurant atât de evident de străin na- 
turii lui? El îi ținu ușa când intrară și apoi îi luă jacheta 
şi i-o dădu să fie dusă la vestiar. Francesca prevăzu o 
seară inconfortabilă, în care va încerca să îi deslușească 
atât meniul, cât și lista de vinuri, fără să îi afecteze 
orgoliul masculin. 

Recepţionera de la Lutece o văzu pe Francesca și îi 
dărui un zâmbet primitor. 

- Mademoiselle Day, este întotdeauna o plăcere să vă 
avem alături de noi. Apoi se întoarse către Dallie. Mon- 
sieur Beaudine, au trecut aproape două luni. Ne-aţi lip- 
sit. V-am reținut masa dumneavoastră obişnuită. 

Masa obișnuită! Francesca căscă ochii la Dallie, 
în timp ce acesta și madame făceau schimb de 
amabilități. Ea o făcuse din nou! Încă o dată se lăsase 
păcălită de imaginea pe care Dallie i-o crease şi uitase 

că acesta era un bărbat care își petrecuse cea mai mare 
parte a ultimilor 15 ani în cele mai exclusiviste cluburi 
din America. 

- Scoicile sunt deosebit de gustoase în seara asta, 
anunță madame în timp ce îi conduse prin coridorul în- 
gust de cărămidă de la Lutece către grădină. 

- Cam totul e bun aici, i se destăinui Dallie după ce 
se așezară pe fotoliile din răchită. Numai că am grijă să 
capăt o traducere în engleză pentru orice arată suspect 
înainte să îl mănânc. Ultima dată aproape că mi-au bă- 
gat pe gât ficat. 

Francesca izbucni în râs. 

- Eşti o minune, Dallie, chiar ești. 

- Ei, şi de ce, mă rog? 

- Este greu să-ți imaginezi prea mulți oameni care 
sunt exact la fel de în largul lor la Lutece ca şi într-o 
cârciumă din Texas. 

El o privi gânditor. 

-Mie mi se pare că tu te simți foarte confortabil în 
ambele locuri. 

Comentariul lui o cam dădu peste cap pe Francesca. 
Se obișnuise atât de mult să cugete asupra diferențelor 
dintre ei, încât era greu să se adapteze la sugestia că 
aveau vreo similaritate. Discutară despre meniu pentru 
o vreme, cu Dallie făcând observaţii lipsite de respect 
faţă de orice mâncare care i se părea lui din cale-afară de 
complexă. Ín tot timpul în care vorbea, ochii lui păreau 
să o soarbă. Ea începu să se simtă frumoasă într-un fel 
în care nu se simţise niciodată până atunci - un gen 
visceral de frumuseţe care venea din adâncul ființei. 
Blândețea stării ei de spirit o alarmă și fu bucuroasă de 
distragere atunci când chelnerul își făcu apariţia ca să le 
ia comanda. 

După ce chelnerul plecă, Dallie își trecu din nou pri- 
virea peste trupul ei, cu zâmbetul discret și intim. 

- M-am simţit bine cu tine în noaptea aceea. 

„O, nu, nu o vei face“, se gândi în sinea ei. Nu avea 
să o cucerească atât de ușor. Jucase cu cei mai buni, şi 
acesta era un pește care avea să fie nevoit să se legene în 
cârlig pentru o vreme. Îşi lărgi ochii inocent, deschizând 
gura ca pentru a-l întreba despre ce noapte vorbea, dar 
se trezi, în schimb, că îi zâmbea. 

-Şi eu m-am simțit bine. 

El se întinse peste masă şi îi strânse mâna, apoi însă 
i-o eliberă aproape la fel de repede cum i-o atinsese. 

- Îmi pare rău că am strigat la tine în felul acela. Holly 
Grace m-a făcut să mă supăr destul de tare. N-ar fi tre- 
buit să dea buzna peste noi. Ceea ce s-a întâmplat n-a 
fost din vina ta și nu ar fi trebuit să mă răzbun pe tine. 

Francesca dădu din cap, fără să îi accepte cu adevă- 
rat scuzele, dar nici chiar aruncânduei-le înapoi în față. 
Conversaţia devie către direcții mai sigure, până când 
chelnerul apăru cu primul lor fel de mâncare. După ce 
fură serviţi, Francesca îl întrebă pe Dallie despre întâl- 
nirea lui cu cei de la rețeaua de televiziune. El fu precaut 
în a răspunde, lucru care o interesă destul cât să o facă 
să sondeze un pic mai în adâncime. 

- Înţeleg că, dacă semnezi cu rețeaua de televiziune, 
va trebui să nu mai joci în cele mai multe dintre turne- 
ele mai mari. 

Scoase un melc dintr-un mic vas ceramic în care ză- 
cea îmbăiat într-un sos de unt plin de ierburi. El ridică 
din umeri. 

- Nu va trece mult până când voi fi prea în vârstă 
pentru a mai participa la competiții. Mai bine semnez 
afacerea cât banii sunt frumoşi. 

Datele și cifrele carierei lui Dallie îi fulgerară prin 
minte. rasă un cerc pe fața de masă și apoi, ca un călă- 
tor lipsit de experienţă care pune cu grijă piciorul pe un 
teritoriu străin, comentă: 

- Holly Grace mi-a spus că probabil anul acesta nu vei 
juca în Turneul US Classic. 

- Probabil că nu. 


500 Susan Elizabeth Phillips 


- Nu m-aș fi gândit că te vei retrage înainte să câştigi 
un turneu major. 

- M-am descurcat destul de bine. 

Încheieturile degetelor i se strânseră imperceptibil 
în jurul paharului de apă minerală pe care îl ridicase. 
Şi apoi începu să îi spună cât de bine se înțelegeau 
domnişoara Sybil şi Doralee. Din moment ce Francesca 
tocmai vorbise la telefon cu ambele femei, fu mult mai 
interesată de felul în care el schimbase subiectul decât 
de ceea ce spunea el. 

Chelnerul sosi cu aperitivele lor. Dallie alesese scoici 
servite într-un sos bogat de roșii cu usturoi, iar ea, un 
aluat crocant umplut cu un amestec aromatizat de carne 
de crab şi ciuperci sălbatice. Îşi luă furculița și încercă 
din nou. 

- Turneul US Classic devine aproape la fel de impor 
tant precum cel de Masters, nu-i așa? 

- Da, bănuiesc. Dallie prinse una dintre scoici cu 
furculița și o trase prin sosul gros. Ştii ce mi-a spus 
Skeet mai zilele trecute? A spus că, din punctul lui de ve- 
dere, tu ești cel mai interesant vagabond pe care lam luat 
vreodată. Este chiar un compliment, mai ales că nu era 
în stare să te suporte. 

-Sunt flatată. 

- Vreme îndelungată te-a considerat astfel acest pier- 
de-vară cu un singur braț, care putea să râgâie Tom Do- 
oley, dar cred că l-ai făcut să se răzgândească în timpul 
memorabilei tale vizite recente. Desigur, există întot- 
deauna șansa să se răzeândească. 

Continuă să bată câmpii. Ea zâmbi și dădu din cap, 
așteptând ca el să termine, dezarmându-l cu manierele ei 
naturale şi aplecarea atentă a capului, liniștindu.-l atât de 
complet, încât el uită că stătea de cealaltă parte a mesei 
cu o femeie care își petrecuse ultimii zece ani din viață 
scoțând la iveală secrete pe care cei mai mulți oameni 
doreau să le țină ascunse, o femeie care putea să atace 
mortal cu atâta pricepere și fără pic de vinovăție, încât 

adesea victima murea cu un zâmbet pe față. Decapită cu 
blândeţe o tulpină de sparanghel alb. 

- De ce nu aștepți până după US Classic înainte să 
intri în cabina crainicilor? De ce anume ţi-e teamă? 

El se zbârli ca un arici încolțit. 

- De ce să-mi fie teamă? De când ai ajuns expertă 
în golf ca să știi de ce s-ar putea teme sau nu un jucă- 
tor profesionist? 

- Atunci când eşti gazda unei emisiuni de televiziune 
ca a mea, ajungi să cunoşti câte ceva din toate, răs- 
punse ea evaziv. 

- Dacă aș fi ştiut că ăsta avea să fie un afurisit de in- 
terviu, aş fi stat acasă. 

- Dar atunci am fi ratat o minunată seară împreună, 
nu-i așa? 

Fără nimic altceva în afară de dovada dată de în- 
cruntarea întunecată de pe chipul lui, Francesca deveni 
absolut, complet convinsă că Skeet Cooper îi spusese 
adevărul și că nu numai fericirea fiului ei depindea de 
jocul de golf, ci foarte posibil și a ei. Ce nu ştia era cum 
să folosească această nouă descoperire. Pe gânduri, îşi 
ridică paharul de vin, luă o gură şi schimbă subiectul. 

Francesca nu plănuise să ajungă în pat cu Dallie în 
seara aceea, dar, pe măsură ce cina înainta, simțurile 
ei părură să se supraîncarce. Conversaţia lor deveni mai 
sporadică și privirile dintre ei mai persistente. Era ca și 
cum luase un drog puternic şi nu putea să rupă vraja. 
Când le sosi cafeaua, nu își mai puteau lua ochii unul 
de la celălalt și, înainte să își dea seama, se aflau în patul 
lui Dallie de la Essex House. 

- Mm, ai un gust atât de bun, murmură el. 

Ea își arcui spatele și un geamăt de plăcere pură veni 
din adâncul gâtlejului ei, în timp ce el o iubea cu gura 
şi cu limba, dăruindu-i tot timpul de care avea nevoie, 
ridicând-o pe munţii propriei ei pasiuni, dar fără să o 
lase vreodată să treacă cu adevărat dincolo de vârf. 

- Ah... te rog, îl rugă ea. 

- Nu încă, îi răspunse. 

- Nu... nu mai pot să rezist. 

- Mă tem că nu ai încotro, scumpo. 

- Nu... te rog... 

Ea dădu să se atingă, dar el îi prinse încheieturile mâi- 
nilor și i le ţintui pe lângă corp. 

- Nu ar fi trebuit să faci asta, iubito. Acum mă văd 
nevoit să o iau de la început. 

Pielea ei era umedă și degetele țepene în părul lui, 
când el în cele din urmă îi oferi eliberarea după care ea 
tânjea cu disperare. 

- Ceea ce ai făcut a fost un lucru îngrozitor, oftă 
ea după ce reveni pe pământ. Vei plăti pentru tortura 
aceea. 

- Ai observat vreodată că clitorisul este singurul organ 
sexual care nu are ca poreclă un cuvânt obscen? Îşi vâri 
nasul în sânii ei, fără să o grăbească, chiar dacă el însuși 
nu fusese încă satisfăcut. Are o abreviere, dar nu o pore- 
clă cu adevărat mizerabilă, ca toate celelalte. Gândeşte-te 
la asta. Ai... 

- Probabil pentru că bărbaţii n-au descoperit decât 
de curând clitorisul, zise ea răutăcioasă. N-a fost des- 
tul timp. 

- Nu prea cred, răspunse el, căutând subiectul 
discuţiei. Cred că este din cauză că este un organ mai 
degrabă neimportant. 

- Un organ neimportant! 

I se opri respiraţia când el începu din nou să își exer- 
seze magia. 

- Sigur, șopti el răgușit. Mai degrabă ca una dintre 
acele pricăjite claviaturi electronice decât un atotputer- 
nic și bun Wurlitzer. 

- Dintre toate lucrurile egoiste și șoviniste... 

Cu un râset plin și gutural, se rostogoli deasupra lui. 

- Ai grijă, domnule! Această mică claviatură este pe 
cale să-ți facă vechiul atotputernic Wurlitzer să cânte 
simfonia vieţii sale. 

Pe parcursul următoarelor câteva luni, Dallie găsi nu- 
meroase scuze să vină în New York. Mai întâi fu nevoit 
să se întâlnească cu niște directori de publicitate pentru 
o reclamă pe care o făcea pentru o linie de crose de golf. 
Apoi se afla „în drum“ din Houston către Phoenix. Mai 
târziu avu o poftă nebună să stea în trafic bară la bară 
și să respire gaze de eșapament. Francesca nu își amintea 
să fi râs vreodată atât de mult sau să se fi simțit atât de 
impertinentă și de plină de sine. Când Dallie își pu- 
nea mintea la contribuţie, era irezistibil și, din moment 
ce de multă vreme ea renunţase la obiceiul de a-și mai 
spune minciuni, încetă să mai încerce să își înjosească 
sentimentele față de el, ascunzându-le sub eticheta con- 
venabilă a dorinței carnale. Indiferent de cât de posibil 
era să ducă la o inimă frântă - îşi dădu seama că se 
îndrăgostea de el. Îi iubea înfățișarea, râsul și natura de- 
gajată a bărbăției sale. 

Cu toate astea, obstacolele dintre ei păreau să se con- 
tureze deasupra lor ca niște zgârie-nori, iar dragostea ei 
avea o latură dulce-amăruie. Nu mai era o tânără idealis- 
tă de 21 de ani și nu își mai putea imagina un viitor de 
poveste. Deşi știa că Dallie ținea la ea, sentimentele lui 
păreau mult mai degajate decât ale ei. 

lar Teddy continuă să fie o problemă. Ea simțea 
cât de mult dorea Dallie să îl atragă de partea lui, însă 
rămânea rigid şi protocolar cu fiul ei - ca și cum i-ar fi 
fost teamă să fie el însuși. Ieşirile lor se sfârșeau prea 
des în dezastru, căci Teddy nu se purta cum trebuie, 
şi Dallie îl certa. Deși îi displăcea să recunoască, une- 
ori se trezea că se simte ușurată când Teddy avea alte 
planuri, iar ea și Dallie puteau să își petreacă singuri 
timpul împreună. 


Într-o zi de duminică de la sfârşitul lunii aprilie, Fran- 
cesca o invită pe Holly Grace să vină în vizită și să ur- 
mărească împreună runda finală a unuia dintre cele mai 

importante turnee de golf. Spre încântarea lor, Dallie 
era la doar două lovituri distanță de cel care se afla în 
frunte. Holly Grace era convinsă că, dacă el reușea un 
final puternic, avea să sfârșească prin a juca finala sezo- 
nului în loc să intre în cabina crainicilor în două săptă- 
mâni pentru a comenta pentru US Classic. 

-O s-o dea în bară, zise Teddy când intră în cameră 
și se trânti pe podea în fața televizorului. Întotdeauna 
o face. 

-Nu şi de data asta, îi spuse Francesca, iritată de ati- 
tudinea lui atotștiutoare. De data asta va reuși. 

„Ar face bine să reuşească“, se gândi în sinea ei. Cu 
o noapte înainte, îi promisese la telefon o varietate de 
recompense erotice dacă se descurca astăzi. 

- De când ai ajuns așa o admiratoare a golfului? 
întrebase el. 

Nu avea nici cea mai mică intenţie să-i povestească 
despre orele pe care le petrecuse analizând fiecare de- 
taliu al carierei lui profesionale sau de săptămânile pe 
care le petrecuse privind înregistrări video ale vechilor 
lui turnee în încercarea de a găsi cheia care să descuie 
secretele lui Dallie Beaudine. 

- Am devenit admiratoare după ce am căpătat această 
incredibilă pasiune pentru Seve Ballesteros, răspunse- 
se ea cu nonşalanţă, în timp ce se lăsa pe pernele de 
satin de pe patul ei și își sprijinea receptorul pe umăr. 
Este atât de splendid. Crezi că ai putea să-mi faci lipeala 
cu el? 

Dallie pufnise auzind-o menţionându-l pe chipeșul 
spaniol cu pielea oacheşă care era unul dintre cei mai 
buni jucători profesioniști de golf din lume. 

- Continuă să vorbeşti astfel și o să-ți fac lipeala, cum 
să nu. Uită de bătrânul Seve mâine și fii cu ochii pe 
Puștiul American. 

Acum, când îl privea pe Puștiul American, îi plăcea 
cu siguranță ceea ce vedea. El lovi cum trebuie la a 14-a 
şi a 15-a gaură și apoi dădu cu o lovitură mai puțin 

la cea de-a 16-a. Clasamentul se modifică, iar el fu la 
diferență de o lovitură de primul loc. Camera îi surprin- 
se pe Dallie şi pe Skeet mergând către cea de a 17-a gaură 
şi apoi tăie pentru o reclamă Merrill Lynch. 

Teddy se ridică de la locul lui din fața televizorului și 
dispăru în dormitorul lui. Francesca scoase o farfurie cu 
brânzeturi și biscuiţi, dar atât ea, cât și Holly Grace erau 
prea agitate ca să mănânce. 

- Va reuși, spuse Holly Grace pentru a cincea oară. 
Când am vorbit cu el aseară a spus că se simțea foar- 
te bine. 

- Mă bucur că voi doi vorbiţi unul cu altul din nou, 
remarcă Francesca. 

- A, ne ştii pe mine și pe Dallie. Nu putem sta 
supăraţi unul pe celălalt pentru multă vreme. 

Teddy se întoarse din dormitor purtând cizmele lui 
de cowboy și un hanorac bleumarin care îi trecea de 
şolduri. 

- De unde Dumnezeu ai luat chestia aia hidoasă? 

Cercetă din priviri motociclistul căruia îi curgeau ba- 
lele și inscripția cu vopsea Day-Glo cu dezgust. 

- Este un cadou, mormăi Teddy, aruncându-se din 
nou pe covor. 

Așadar, acesta era hanoracul despre care auzise ea. 
Se uită gânditoare la ecranul televizorului, care îl arăta 
pe Dallie așezându-și mingea la gaura a 17-a, și apoi din 
nou la Teddy. 

- mi place, zise. 

Teddy își împinse ochelarii înapoi pe nas, atent cu 
totul la turneu. 

- Va rata. 

- Nu spune asta, se răsti Francesca. 

Holly Grace privi concentrată la ecran. 

- Trebuie să o așeze imediat după obstacolul cu nisip, 
în partea stângă a axului de tragere. Asta îi va permite o 
vedere foarte bună la steag. 

Pat Summerall, comentatorul de la CBS, vorbi peste 
imagine cu partenerul său, Ken Venturi. 

- Ce crezi, Ken? Va reuși Beaudine să nu se piardă cu 
firea pentru încă două găuri? 

-Nu știu, Pat. Jocul lui Dallie a arătat foarte bine 
astăzi, dar trebuie să simtă presiunea în momentul de 
față și nu joacă niciodată cât poate de bine în timpul 
acestor turnee mari. 

Francesca își ținu respirația când Dallie lovi și apoi 
Pat Summerall rosti cu rău augur: 

- Nu pare să o fi lovit cum trebuie. 

- Se apropie teribil de mult de obstacolul acela din 
partea stângă, observă Venturi. 

- O, nu, strigă Francesca, cu degetele strânse cu 
putere în timp ce privea fix mingea care zbura pe mi- 
cul ecran. 

-La naiba, Dallie! ţipă ascuțit Holly Grace către 
televizor. 

Mingea căzu din cer și se îngropă în obstacolul de 
nisip din partea stângă. 

- V-am spus că o s-o dea în bară, zise Teddy. 


capitolul 31 


Dallie avea o vedere excelentă asupra Central Park 
din camera lui de hotel, dar se întoarse cu nerăbdare 
de la fereastră şi începu să se plimbe înainte și înapoi. 

ncercase să citească în avionul care zbura la JFK, dar 
descoperise că nimic nu îi reținea atenția și acum, când 
ajunsese la hotel, se simțea claustrofobic. Încă o dată 
lăsase victoria unui turneu să-i zboare. Gândul la Fran- 
cesca şi la Teddy șezând în fața televizorului și privindu-l 
cum pierde era mai mult decât putea să suporte. 

Dar pierderea turneului nu era tot ceea ce îl deranja. 
Indiferent cât de tare încerca să se distragă, nu putea să 
înceteze să se gândească la Holly Grace. Se împăcaseră 
de la cearta pe care o avuseseră la casa de la fermă, iar 

ea nu mai pomeni nimic despre a-l folosi pe post de 
armăsar, dar o parte din vioiciune dispăruse din ea, iar 
lui asta nu îi plăcea absolut deloc. Cu cât se gândea mai 
mult la ceea ce i se întâmplase ei, cu atât dorea mai mult 
să își bage pumnul în fața lui Gerry Jaffe. 

ncercă să uite de necazurile lui Holly Grace, dar o 
idee îl sâcâia în fundul minții încă de când urcase în 
avion și acum se trezi luând bucata de hârtie pe care 
se afla adresa lui Jaffe. O obținuse de la Naomi Perl- 
man cu mai puţin de o oră în urmă și încă de atunci 
încerca să se hotărască dacă să o folosească sau nu. 
Aruncând un ochi la ceas, văzu că era aproape șapte 
şi jumătate. Urma să o întâlnească pe Francie la nouă, 
pentru cină. Era obosit și amețit, nu avea deloc chef 
să fie rezonabil și, cu siguranță, nu se afla în starea de 
a încerca să pună la punct necazurile lui Holly Grace. 
Totuși, se trezi băgând adresa lui Jaffe în buzunarul 
hainei sale sport de culoare bleumarin și îndreptân- 
du-se către recepție ca să cheme un taxi. 


Jaffe locuia într-o clădire de apartamente nu depar- 
te de Naţiunile Unite. Dallie plăti șoferul și începu să 
meargă către intrare, doar ca să îl vadă pe Gerry ieșind 
pe ușă. 

Gerry îl observă imediat, și Dallie își putu da seama 
după expresia de pe faţa acestuia că avusese parte de 
surprize mai bune în viaţa lui. Totuși reuși să dea poli- 
ticos din cap. 

- Salut, Beaudine. 

- Măi să fie, dacă nu este chiar cel mai bun prieten al 
Rusiei, răspunse Dallie. 

Gerry cobori mâna pe care o întinsese pentru o strân- 
gere de mână. 

- Replica asta începe să devină plictisitoare. 

- Eşti cu adevărat un nemernic, ştii asta, Jaffe? zise 
încet Dallie, fără să vadă nevoia de preliminarii. 

Gerry avea şi el, la rândul lui, un temperament fier- 
binte, dar reuși să îi întoarcă spatele lui Dallie și începu 
să meargă pe stradă. Dallie însă nu avea nici cea mai 
mică intenţie de a-l lăsa să scape cu atâta ușurință, nu 
atunci când în joc se afla fericirea lui Holly Grace. Nu se 
ştia din ce motiv, ea îl dorea pe tipul acesta, iar el putea 
să fie în stare să îi dea o șansă de a-l avea. 

Începu să înainteze și în curând ajunse în dreptul lui 
Gerry. Era întuneric și erau puţini oameni pe stradă. 
Pubele de gunoi erau aliniate la marginea trotuarului. 
Trecură pe lângă ferestrele acoperite cu gratii ale unei 
brutării şi ale unui bijutier. 

Gerry grăbi pasul. 

- De ce nu te duci să te joci cu mingile tale de golf? 
zise. 

- De fapt, tocmai treceam pe la tine ca să avem o mică 
discuţie înainte să merg s-o văd pe Holly Grace. Era o 
minciună. Dallie nu avea deloc intenția de a o vedea 
pe Holly Grace în seara aceea. Vrei să-i transmit salută- 
rile tale? 

Gerry se opri din mers. Lumina dată de un felinar 
stradal îi căzu pe chip. 

- Vreau să stai departe de Holly Grace. 

Dallie avea încă în minte înfrângerea din ziua trecută 
şi nu avea chef de subtilități, așa că luă taurul de coarne 
rapid și fără milă. 

- Ei, ar fi cam greu pentru mine să fac asta. E cam im- 
posibil să lași o femeie însărcinată dacă nu te afli acolo, 
deasupra, ca să faci treaba. 

Ochii lui Gerry deveniră negri. Mâna lui țâșni și apu- 
că partea din față a hainei sport a lui Dallie. 

- Spune-mi în clipa asta despre ce vorbeşti. 

- Este hotărâtă să aibă un copil, atâta tot, zise Dallie, 
fără să facă vreo încercare să se elibereze, şi se pare că 
doar unul dintre noi este destul de bărbat să facă treaba. 

Pielea măslinie a lui Gerry păli în timp ce dădu dru- 
mul jachetei lui Dallie. 

- Nemernic nenorocit ce eşti! 

Răspunsul tărăgănat al lui Dallie fu amenințător: 

- Regulatul este un lucru la care sunt foarte bun, 
Jaffe. 

Gerry încheie două decenii consacrate de nonviolență 
luându-și avânt și trântind pumnul în pieptul lui Dallie. 
Gerry nu era cine știe ce luptător, și Dallie văzu lo- 
vitura, dar se hotări să îl lase pe Gerry să aibă parte 
de unica lui lovitură, pentru că ştia al naibii de bine că nu 
urma să îi mai accepte o alta. Îndreptându-se, Dallie în- 
cepu să meargă către Gerry. Holly Grace putea să îl aibă 
pe nemernicul acesta dacă dorea, dar mai întâi el avea 
să îi rearanjeze faţa. 

Gerry stătu cu mâinile pe lângă corp, cu pieptul ri- 
dicându-se și coborându-se și îl privi pe Dallie venind 
către el. Când pumnul lui Dallie îl lovi în bărbie, zbură 
de partea cealaltă a trotuarului și se lovi de pubelele de 
gunoi, făcându-le să cadă cu zgomot pe stradă. Un băr- 
bat și o femeie care veneau pe trotuar văzură lupta și se 
întoarseră iute înapoi. Gerry se ridică alene, ridicându-și 
dosul mâinii ca să șteargă sângele care îi curgea din buză. 

Apoi se întoarse și începu să se îndepărteze. 

- Luptă-te cu mine, nemernicule! strigă Dallie în 
urma lui. 

- Nu mă voi bate, strigă Gerry înapoi. 

- Măi să fie, dacă nu eşti un exemplu de primă mână 
al bărbăției americane? Vino și luptă! Își voi dărui o altă 
lovitură gratuită de pumn. 

Gerry continuă să meargă. 

- Din capul locului n-ar fi trebuit să te lovesc şi n-o 
voi face din nou. 

Dallie scurtă rapid distanţa dintre ei, întorcându-l 
brusc de umăr pe Gerry. 

- Pentru numele lui Dumnezeu, tocmai ţi-am spus că 
mă pregătesc să o las gravidă pe Holly Grace! 

Pumnii lui Gerry se încleştară pe lângă corp, dar el 
nu se mișcă. Dallie apucă partea din față a jachetei de 
piele a lui Gerry și îl împinse într-un stâlp de iluminat. 

- Ce dracu” e în neregulă cu tine? Eu m-aș fi luptat cu 
o armată pentru femeia aceea. Tu nu te poți lupta nici 
măcar cu o singură persoană? 

Gerry îl privi cu dispreţ. 

- Asta este singura modalitate prin care știi să rezolvi 
o problemă? Cu pumnii? 

- Eu cel puţin încerc să-mi rezolv problemele. Tot ce 
ai făcut tu a fost să o faci să se simtă mizerabil. 

-Nu știi nimic, Beaudine. De săptămâni întregi în- 
cerc să discut cu ea, dar ea nu dorește să mă vadă. Ul- 
tima oară când am reușit să trec de paza de la studio, a 
chemat polițiștii. 

- Chiar aşa? Dallie zâmbi neplăcut și dădu încet 
drumul jachetei lui Gerry. Ştii ceva? Nu te plac, Jaffe. 
Nu-mi plac oamenii care se poartă ca şi cum ar avea 
toate răspunsurile. Cel mai mult îmi displac făcătorii 
de bine încrezuți, care fac tot felul de zgomote nobile 
despre salvarea lumii, dar îi trag în ţeapă pe oamenii 
cărora le pasă de ei. 

Gerry respira mai greu decât Dallie și reuși cu greu să 
îşi scoată vorbele. 

-Asta n-are nimic de-a face cu tine. 

-Oricine se încurcă în viața lui Holly Grace dă de 
mine mai devreme sau mai târziu. Ea vrea un copil 
şi, dintr-un motiv pe care al dracului de sigur nu pot 
să-l înțeleg, te vrea şi pe tine. 

Gerry se sprijini cu spatele de stâlpul de iluminat. 
Pentru o clipă, îşi cobori capul și apoi îl ridică din nou, 
cu ochii întunecaţi de nefericire. 

- Spune-mi de ce este așa o afurisită de crimă să nu 
dorești să aduci un copil pe lumea asta. De ce trebuie ca 
ea să fie atât de încăpăţânată? De ce nu putem fi decât 
noi doi? 

Durerea evidentă a lui Gerry îl înduioșă pe Dallie, 
dar se strădui din răsputeri să o ignore. 

- Doreșşte un copil, atâta tot. 

- Aş fi cel mai rău tată din lume. Nu ştiu nimic des- 
pre a fi tată. 

Râsul lui Dallie fu moale și amar. 

- Crezi că vreunul dintre noi ştie? 

- Ascultă, Beaudine! Am avut destui oameni care mă 
bat la cap despre asta. Mai întâi Holly Grace, apoi sora 
mea și apoi Francesca. Acum ești și tu pe capul meu. Ei 
bine, nu este absolut deloc treaba ta, mă înţelegi? Asta 
este între mine și Holly Grace. 

- Răspunde-mi la o întrebare, Jaffe, zice încetișor 
Dallie. Cum vei continua să îţi trăiești restul vieţii ştiind 
că ai lăsat să-ţi scape cel mai bun lucru care ți s-a întâm- 
plat vreodată? 

- Crezi că nu încerc să mă înțeleg cu ea? strigă Jaffe. 
Nici măcar nu vrea să vorbească cu mine, nemernic ne- 
bun ce eşti! Nu pot nici măcar să intru în aceeaşi încă- 
pere cu ea. 

- Poate că nu încerci destul de mult. 

Ochii lui Gerry se îngustată, și fălcile i se încleștară. 

- Lasă-mă dracului în pace! Și stai departe de Holly 
Grace. Voi doi sunteţi o poveste epuizată deja și, 
dacă te gândeşti măcar să o atingi, voi veni după tine, 
mă înţelegi? 

- Tremur în cizme, răspunse Dallie cu o obrăznicie 
voită. 

Gerry îl privi direct în ochi și pe chipul bărbatului se 
vedea o asemenea amenințare, încât Dallie chiar simți 
pentru o clipă un respect ranchiunos. 

- Nu mă subestima, Beaudine, spuse Gerry, cu tonul 
plat și aspru. Susţinu privirea lui Dallie pentru câteva 
momente lungi, fără să clipească, și apoi se îndepărtă. 

Dallie rămase privindu-l pentru o vreme; apoi 
merse înapoi de-a lungul trotuarului. Când cobori 

de pe trotuar ca să cheme un taxi, un zâmbet şters şi 
satisfăcut îi trase de colţurile gurii. 


Francesca se înţelesese să se întâlnească cu Dallie la 
ora nouă la un restaurant din vecinătate, care le plă- 
cea amândurora și care servea mâncare din sud-vest. Se 
schimbă într-un tricou negru din cașmir și pantaloni 
largi cu model zebră. Din impuls, își atârnă o pereche de 
cercei de argint nebunește de asimetrici, având o plăcere 
diavolească de a purta ceva scandalos pentru a-l tachina. 
Trecuse o săptămână de când nu îl văzuse și avea chef să 
sărbătorească. Agentul ei încheiase negocierile dificile 
care duraseră aproape trei luni, şi rețeaua cedase, în cele 
din urmă. Începând din iunie, Francesca astăzi avea să fie 
o emisiune specială lunară în locul uneia săptămânale. 

Când ajunse la restaurant, îl văzu pe Dallie șezând 
într-un separeu cu spătar înalt aflat în spate, departe de 
mulțime. Observând-o, se ridică și, pentru o fracțiune 
de secundă, un zâmbet de cățeluș îi trecu pe chip, o ex- 
presie mai potrivită unui adolescent decât unui bărbat 
în toată firea. Inima ei tresări ciudat drept răspuns. 

- Bună, scumpo. 

- Bună, Dallie. 

Atrăsese multă atenţie atunci când mersese prin resta- 
urant, așa că el o sărută foarte scurt când ajunse lângă 
el. Însă, de îndată ce ea luă loc, el se aplecă peste masă 
şi făcu treaba așa cum se cuvenea. 

- La naiba, Francie, mă bucur să te văd. 

- Și eu pe tine. 

ÎL sărută din nou, închizându-și ochii şi bucurându-se 
de senzaţia de ameţeală dată de apropierea de el. 

- De unde ai luat cerceii ăia? De la feroneria Ace? 

- Nu sunt cercei, replică ea țanțoșă, așezându-se 
comod în separeu. Potrivit spuselor artistului care 
i-a făcut, sunt abstracții lipsite de formă a anxietății 
conceptualizate. 

- Serios? Ei bine, sper că i-ai exorcizat înainte să 
ți-i pui. 

Ea zâmbi, iar ochii lui părură să îi soarbă chipul, 
părul și forma sânilor sub tricoul de cașmir. Pielea ei înce- 
pu să se încălzească. Stânjenită, își dădu părul la o parte 
de pe față. Cerceii ei se legănară. El îi dărui un zâmbet 
strâmb, ca şi cum ar fi putut să vadă fiecare imagine 
erotică care fulgera prin mintea ei. Apoi se așeză comod 
pe scaunul lui, haina lui sport de culoare bleumarin des- 
chizându-se peste cămașă. În ciuda zâmbetului lui, ei i se 
păru că arăta obosit și tulburat. Se hotări să amâne să îi 
spună veştile bune despre contractul ei până când avea 
să afle ce era ceea ce îl îngrijora. 

- Teddy a urmărit ieri turneul? o întrebă. 

- Da. 

- Ce a spus? 

- Nu prea multe. Totuși a purtat cizmele de cowboy 
pe care i le-ai dat tu și acest incredibil de hidos hanorac pe 
care nu-mi vine să cred că l-ai cumpărat. 

Dallie râse. 

- Pun pariu că-i place la nebunie hanoracul acela. 

- Când l-am învelit în noaptea aceea, îl purta cu pan- 
talonii de pijama. 

El zâmbi din nou. Chelnerul se apropie, și ei îşi în- 
toarseră atenția către tabla care afișa specialităţile zilei. 
Dallie optă pentru pui cu chili cu garnitură de fasole 
prăjită. Francescăi nu îi era foame când ajunsese, dar 
mirosul delicios al restaurantului îi crescuse apetitul și 
se hotărî asupra unor creveţi fripți și o mică salată. 

El se jucă cu solnița, părând mult mai puţin relaxat. 

- Au încurcat poziţionarea steagurilor, altfel m-aș fi 
descurcat mult mai bine. Lucrul ăsta m-a dat peste cap. 
Şi, din partea mulțimii, a fost un zgomot cu mult mai 
mare decât ar fi trebuit. Un nemernic a făcut o poză 
exact când am ajuns la partea superioară a loviturii me- 
le. La naiba, urăsc asta! 

Fu surprinsă de faptul că el simţea nevoia de a-i expli- 
ca, dar până acum devenise deja familiară cu tiparul cari- 
erei lui profesionale pentru a mai crede în vreuna dintre 
scuzele lui. Sporovăiră o vreme despre Teddy, și apoi el o 
rugă să îi rezerve puţin timp în săptămâna aceea. 

- Voi fi în oraș pentru o vreme. Ei vor să-mi dea lecţii 
despre cum să găsesc lumina roşie de pe cameră. 

Îl privi cu asprime şi buna ei dispoziție se evaporă. 

- Vei accepta slujba de crainic pe care ţi-au oferit-o? 

El nu o privi direct. 

- Lipitoarea mea îmi aduce mâine contractele, să 
le semnez. 

Le sosi mâncarea, dar Francesca își pierduse pofta de 
mâncare. Ceea ce el era pe cale să facă era greşit - mai 
greşit decât părea să își dea seama. Avea un aer înfrânt, 
iar ea ura felul în care el evita să o privească. Impunse 
un crevete cu furculița și apoi, incapabilă să se abțină, 
îl înfruntă. 

- Dallie, ar trebui ca măcar să termini sezonul. Nu-mi 
place ideea să renunți astfel la Classic, la distanță de 
doar o săptămână până la final. 

Putea să observe că se încordase când strânse din 
dinţi și privi pe deasupra capului ei. 

- Trebuie să-mi pun crosele în cui mai devreme sau 
mai târziu. Acum e un moment la fel de bun ca oricare.. 

- Cariera de crainic de televiziune va fi una minunată 
pentru tine într-o zi, dar ai doar 37 de ani. Mulţi jucători 
de golf câștigă încă turnee importante la vârsta ta sau 
chiar mai vârstnici. Uite-te la ce a făcut Jack Nicklaus la 
Mastersul de anul trecut. 

Ochii lui se îngustară și, în sfârșit, o privi. 

- Tu ştii ceva, Francie. Mi-ai plăcut al naibii mai mult 
înainte să devii o afurisită de expertă în golf. Ţi-a trecut 
vreodată prin cap că am destui oameni care să-mi spună 
cum să joc și, la naiba, nu am nevoie de un altul? 

Precauția îi spuse că venise momentul să îl lase în 
pace, dar nu putu să o facă, nu când simțea că ceva 

important era în pericol. Se jucă cu piciorul paharului 
ei de vin, apoi îi întâlni privirea ostilă în mod direct. 

- Dacă aş fi în locul tău, aș câștiga Classicul înainte 
să renunţ la joc. 

- O, așa ai face? 

Un mic mușchi tresări în falca lui. 

- Da. Îşi scăzu vocea până când fu o șoaptă abia audi- 
bilă şi îl privi direct în ochi. Aș câștiga acel turneu doar 
ca să ştiu că o pot face. 

Nările lui se umflară. 

- Din moment ce abia ştii diferenţa între o crosă pe 
care o folosești la prima lovitură și una de fier numărul 
unu, aș fi din cale-afară de interesat să te văd încercând. 

- Nu vorbim despre mine. Vorbim despre tine. 

- Uneori, Francesca, ești cea mai ignorantă femeie pe 
care am cunoscut-o vreodată în întreaga mea viață. Trân- 
tind furculița, se uită la ea și linii subțiri și aspre formară 
paranteze în jurul gurii sale. Pentru informaţia ta, Clas- 
sicul este unul dintre cele mai dure turnee ale anului. 
Terenul este ucigaș. Dacă nu loveşti în ultima parte exact 
în locul care trebuie, poți ajunge de la un scor cu două 
lovituri mai puţin la unul cu o lovitură în plus fără să-ți 
dai seama cum. Ai vreo idee cine joacă în Classic anul 
acesta? Cei mai buni jucători de golf din lume, la naiba! 
Greg Norman se va afla acolo. I se spune Marele Rechin 
Alb şi nu doar pentru că are părul alb - ci pentru că îi 
place la nebunie gustul de sânge. Ben Crenshaw joacă - 
dă lovitura finală mai bine decât oricine din turneu. 
Apoi mai este Fuzzy Zoeller. Bunul Fuzzy face glume și 
se poartă ca şi cum ar face o plimbare de duminică prin 
pădure, dar tot timpul se gândește cât de adânc să-ţi sape 
afurisitul de mormânt. Și amicul tău Seve Ballesteros 
îşi va face apariția, mormăind în barbă în spaniolă și 
brăzdând direct printre toți cei care îi stau în cale. Apoi 
ajungem la Jack Nicklaus. Deşi are 47 de ani, este încă 
în stare să ne sufle pe fiecare dintre noi de pe traseu. 
Nicklaus nici măcar nu este uman, Francie. 

- Și apoi mai este Dallas Beaudine, zise ea încetișor. 
Dallas Beaudine, care a jucat unele dintre cele mai bune 
runde de deschidere din turneele de golf, dar întotdeau- 
na se duce totul de râpă la sfârșit. De ce anume, Dallie? 
Nu ţi-o dorești destul de mult? 

Ceva păru să se frângă înlăuntrul lui. Își trase șervetul 
din poală și îl mototoli pe masă. 

- Haide să ieşim de aici! Nu-mi mai este foame. 

Ea nu se clinti. În schimb, îşi încrucișă brațele la 
piept, ridicându-și bărbia și îl provocă în tăcere să încer- 
ce să o miște. Avea de gând să îl înfrunte o dată pentru 
totdeauna - chiar dacă asta însemna să îl piardă. 

- Nu merg nicăieri. 

În momentul acela Dallie Beaudine păru să înţeleagă 
în cele din urmă ceea ce pricepuse numai vag când 
privise o pereche de cercei cu diamante incomparabi- 
le de patru carate zburând în adâncimile unei cariere 
de piatră. În sfârşit înţelese puterea voinţei. De luni 
întregi alesese să ignore inteligenţa profundă care se 
afla sub acei ochi verzi de pisică, hotărârea de oţel as- 
cunsă sub zâmbetul acela îndrăzneţ, puterea invincibilă 
a inimii femeii care stătea în faţa lui, totul împachetat 
atât de absurd ca o minge frivolă de puf. Se lăsase să 
uite faptul că ea venise în țara asta fără nimic - nici 
măcar prea multă putere de caracter - și că fusese în 
stare să privească fiecare dintre slăbiciunile ei direct 
în ochi și să le învingă. Uitase că ea se transformase sin- 
gură într-o campioană, în vreme ce el era încă doar pe 
locul doi. 

Văzu că ea nu avea nici cea mai mică intenție de a 
părăsi restaurantul și simpla forță a dorinței ei îl făcu 
să se clatine. Simți un moment de panică, ca și cum ar 
fi fost din nou copil şi pumnul lui Jaycee se îndrepta 
direct spre faţa lui. ÎL simţi pe Urs respirânduri -i în ceafă. 
„Ai grijă, Beaudine! Te-a prins acum.“ 

Așa că făcu singurul lucru pe care îl putea face - 
singurul lucru la care se putea gândi care ar fi putut 

să o distragă pe această femeie încăpățânată și autoritară 
înainte să îl facă felii. 

- Jur, Francie, m-ai adus într-o stare aşa de proastă, 
încât mă gândesc să-mi schimb planurile din seara asta. 

Pe ascuns, își strecură șervetul înapoi în poală. 

- O? Ce planuri aveai? 

- Ei bine, toată sâcâiala asta aproape că m-a făcut să 
mă răzgândesc, dar - la dracu’ - bănuiesc că oricum îţi 
voi cere să te căsătorești cu mine. 

- Să mă căsătoresc cu tine? 

Buzele Francescăi se depărtară de uimire. 

- Nu văd de ce nu. Cel puţin nu până în urmă cu 
câteva minute, când te-ai transformat într-o afurisită 
de pisăloagă. 

Francesca se lăsă pe spate în separeu, cuprinsă de 
sentimentul îngrozitor că ceva dinlăuntrul ei se frângea. 

- Nu scoţi pur și simplu pe gură o cerere în căsăto- 
rie în felul ăsta, zise ea tremurând. Și, cu excepţia unui 
băiat de nouă ani, nu avem nici măcar un singur lucru 
în comun. 

- Mda, ei bine, nu mai sunt chiar așa de sigur de asta. 

Băgând mâna în buzunarul hainei costumului, scoase 
o cutiuță de bijuterii. Întinzând-o către ea, deschise ca- 
pacul cu degetul mare, dezvăluind un superb diamant. 

- Am cumpărat asta de la un tip cu care am fost în 
liceu, dar cred că este corect să-ți spun că a petrecut o 
vreme ca oaspete al statului Texas împotriva dorinţei lui 
după ce a intrat într-un Piggy Wiggly! cu o pocnitoare în 
mână. Cu toate astea, mi-a spus că în închisoare l-a găsit 
pe lisus, așa că nu cred că inelul este furat. Dar bănuiesc 
că nu poți fi prea sigur cu genul ăsta de lucruri. 

Francesca, care deja observase ambalajul distinct 
de culoare albastră ca oul de măcăleandru al celor de la 
Tiffany, era doar vag atentă la ceea ce spunea el. De ce 
nu pomenise nimic despre dragoste? De ce o făcea 
în felul acesta? 


' Un lanţ de supermarketuri în SUA (n.red.) 

- Dallie, nu pot lua inelul acela. Nu... nu-mi vine să 
cred nici măcar că sugerezi asta. 

Pentru că nu ştia cum să spună ceea ce avea cu ade- 
vărat în minte, expuse toate piedicile logice dintre ei. 

- Unde am locui? Slujba mea este în New York; a ta 
este pretutindeni. Și despre ce am discuta odată ce ieşim 
din dormitor? Doar pentru că există acest... acest nor 
de poftă carnală care atârnă între noi, nu înseamnă că 
suntem calificați pentru a construi împreună un cămin. 

- Vai, Francie, complici totul atât de mult. Eu și Holly 
Grace am fost căsătoriți timp de 15 ani şi am creat un 
cămin doar la început. 

Mânia începu să formeze o ceaţă în capul ei. 

- Asta este ceea ce-ţi dorești? O altă căsnicie ca aceea 
pe care ai avut-o cu Holly Grace? Tu mergi pe calea ta, 
eu pe a mea, dar o dată la două luni ne întâlnim ca să 
privim câteva partide de golf și să facem un concurs 
de scuipat. Nu voi fi amica ta, Dallas Beaudine. 

- Francie, eu şi Holly Grace n-am făcut în viața noas- 
tră un concurs de scuipat și nu se poate să nu fi obser- 
vat că băiatul acela al nostru este, din punct de vedere 
tehnic, un bastard. 

- La fel ca tatăl lui, șuieră ea. 

Fără să clipească, el închise cutia de la Tiffany şi o 
strecură înapoi în buzunar. 

- În regulă. Nu suntem obligați să ne căsătorim. Era 
doar o sugestie. 

Ea îl privi îndelung. Trecură secunde. El duse la gură 
o furculiță cu pui și începu să mestece alene. 

- Asta este tot? 

- Nu prea pot să te oblig. 

Mânia și durerea luară naștere atât de profund înlă- 
untrul ei încât avu impresia că avea să se sufoce. 

-Atunci asta este tot? Eu spun nu, iar tu îţi iei jucă- 
riile și pleci acasă? 

El luă o gură din apa minerală, expresia din ochii 
lui fiind la fel de abstractă precum cerceii de argint din 
urechile ei. 

- Ce ai dori să fac? Chelnerii m-ar arunca afară dacă 
m-aș așeza în genunchi. 

Sarcasmul lui în fața unui lucru atât de important 
pentru ea fu ca un cuțit între coaste. 

-Nu ştii cum să lupţi pentru nimic din ceea ce-ţi 
doreşti? șopti ea cu înverșunare. 

Tăcerea care se așternu peste el fu atât de totală, în- 
cât ea ştiu că atinsese un punct sensibil. Dintr-odată, 
ea simți că perdeaua îi căzu de pe ochi. Asta era. Asta 
era ceea ce încercase Skeet să îi spună. 

- Cine a spus că te doresc? Lei totul prea în serios, 
Francie. 

El o minţea și se mintea pe el însuși. Îi simţi nevoia 
la fel de mult cum o simțea pe a ei. O dorea, dar nu știa 
cum să o obţină și, mai important, nici măcar nu avea 
să încerce. La ce se aștepta, se întrebă cu amărăciune, 
de la un bărbat care jucase unele dintre cele mai bune 
runde de deschidere din turneele de golf, dar care întot- 
deauna se prăbușea la sfârșit? 

- Vei mai avea loc de desert, Francie? Au chestia asta 
de ciocolată. Dacă este să mă întrebi pe mine, i-ar prinde 
bine câteva picături de Cool Whip pe deasupra, dar este 
totuși foarte bun. 

Ea simți față de el un dispreț care se învecina cu an- 
tipatia reală. Dragostea ei părea acum să fie o povară 
opresiv de grea, prea mult pentru ca ea să o poată duce. 
Întinzând mâna peste masă, îl apucă de încheietură şi o 
strânse până când unghiile i se înfipseră în pielea lui, şi 
fu sigură că el știa fără urmă de tăgadă că trebuia să as- 
culte fiecare cuvânt pe care ea trebuia să îl spună. Cuvin- 
tele ei fură joase şi acuzatoare, cuvintele unei luptătoare. 

- Ţi-e atât de teamă de eșec încât nu poţi să lupți pen- 
tru nici un lucru pe care îl doreşti? Un turneu? Fiul tău? 

Eu? Asta este ceea ce te-a reţinut în tot acest timp? Tie 
atât de teamă de eșec încât nici măcar nu încerci? 

-Nu ştiu despre ce vorbeşti. 

Încercă să își retragă mâna, dar strânsoarea ei era atât 
de puternică, încât nu o putu face fără să atragă atenția 
asupra lor. 

- Nici măcar nu ai ieșit din boxa de start, nu-i aşa, 
Dallie? Pur și simplu, stai pe margine. Eşti gata să joci cât 
timp nu ești nevoit să transpiri prea mult și să faci destu- 
le glume deştepte pentru ca toată lumea să înțeleagă că 
nu-ți pasă cu adevărat. 

- Asta este cea mai stupidă... 

- Dar ție îți pasă, nu-i așa? Îți doreşti să câştigi atât de 
tare, încât, la naiba, aproape că poți să-i simţi gustul. Îţi 
doreşti și fiul, dar te ţii departe de el, doar pentru cazul 
în care Teddy nu vrea să te aibă - minunatul meu băiețel 
care își poartă inima la vedere și ar da orice pe lume 
pentru un tată care să îl respecte. 

Chipul lui Dallie pălise, şi pielea de sub degetele ei 
era umedă și rece. 

- ÎL respect, zise el cu asprime. Cât voi trăi nu voi uita 
ziua aceea în care s-a repezit la mine pentru că a crezut 
că îţi făceam rău... 

- Eşti un plângăcios, Dallie - dar o faci cu atâta stil, 
încât toată lumea te lasă să scapi basma curată. Își slăbi 
strânsoarea, dar nu îi dădu drumul. Ei bine, prefă căto- 
ria cam începe să fie cusută cu aţă albă. Devii prea în 
vârstă ca să continui să te descurci doar cu frumusețea 
şi farmecul tău. 

- Ce dracu’ știi tu despre asta? 

Vocea lui fu liniștită și uşor răgușită. 

- Ştiu totul despre asta pentru că am pornit cu unele 
dintre aceleași handicapuri. Dar m-am maturizat și am 
dat cu șutul în fund afurisitei mele vieți până când a 
făcut ceea ce-am vrut eu. 

- Poate că a fost mai ușor pentru tine, ripostă el. 
Poate că tu ai avut câteva șanse care ţi-au ieșit în cale. 

Eu am fost pe cont propriu de când aveam 15 ani. În 
vreme ce tu te plimbai în Hyde Park cu bona, eu mă fe- 
ream de pumnii babacului meu. Când eram foarte mic, 
ştii ce obişnuia să-mi facă atunci când se îmbăta? Să mă 
întoarcă cu picioarele în sus și să-mi țină capul sub apă 
în vasul de toaletă. 

Chipul ei nu se înmuie nici măcar cu un singur mo- 
ment de milă. 

- Nasoală treabă! 

Văzu că răceala ei îl înfuriase, dar nu se dădu bătută. 
Mila ei nu avea să îl ajute. La un moment dat, oamenii 
fie trebuiau să arunce rănile copilăriei lor, fie să treacă 
prin viață schilodiți permanent. 

- Dacă doreşti să te joci cu tine însuți, este alegerea 
ta, dar nu face asta cu mine, pentru că îți voi spulbera 
afurisita de cacealma. Se ridică din separeu și apoi îl pri- 
vi de sus stăruitor, spunându-i cu glas glacial din cauza 
disprețului: Am hotărât să mă căsătoresc cu tine. 

- Las-o baltă, zise el, rece de furie. Nu vreau. Nu te-aş 
lua nici dacă ai fi împachetată ca un cadou. 

- O, ba sigur că mă vrei. Şi nu este doar pentru Teddy. 
Mă doreşti atât de tare, încât te sperie. Dar ţi-e teamă să 
lupți. Ți-e frică să pui ceva la bătaie de teamă că iarăși 
capul îți va fi scufundat în acea toaletă. Se plecă uşor 
înainte, odihnindu-și o mână pe masă. Am decis că mă 
voi căsători cu tine, Dallie. Îi aruncă o privire lungă și 
rece de apreciere. Mă voi căsători cu tine în ziua în care 
vei câştiga turneul US Classic. 

- Asta este cea mai prostească... 

- Dar trebuie să-l câștigi, nemernicule, șuieră ea. Nu 
locul al treilea, nu locul al doilea - primul loc. 

El îi aruncă un hohot de râs dispreţuitor și nesigur. 

- Eşti nebună! 

- Vreau să ştiu din ce ești făcut, rosti ea cu dispreț. 
Vreau să ştiu dacă ești destul de bun pentru mine - des- 
tul de bun pentru Teddy. Nu m-am mulțumit cu mâna 
a doua de multă vreme și n-am de gând să încep acum. 

- Ai o părere prea bună despre cât valorezi. 

Ea îi aruncă şervetul direct către piept. 

- Ba bine că nu. Dacă mă doreşti, va trebui să mă 
câştigi. Și, domnule, nu sunt ieftină. 

- Francie... 

- Pune trofeul acela de locul unu la picioarele mele, 
nemernic afurisit, sau nu te mai deranja să te mai apro- 
pii de mine vreodată! 

Înşfăcându-și geanta, trecu pe lângă oamenii surprinși 
care luau cina la mesele din față și ieși în fugă pe ușă. 
Noaptea devenise rece, dar mânia ei ardea atât de tare, 
încât ea nu simţi răcoarea. Mergând furioasă pe tro- 
tuar, fu împinsă înainte de furie, de durere și de teamă. 
Ochii o înțepau și nu putea să clipească destul de ra- 
pid încât să își oprească lacrimile. Două picături stră- 
lucitoare se strânseră pe rimelul rezistent la apă care îi 
acoperea genele inferioare. Cum de se putuse îndrăgosti 
de el? Cum de permisese să se întâmple un lucru atât de 
absurd? Dinţii începură să îi clănțăne. Pentru aproape 
11 ani, nu simţise nimic mai mult decât o afecțiune pu- 
ternică față de o mână de bărbați, umbre ale iubirii care 
se stingea aproape la fel de iute cum apărea. Dar acum, 
tocmai când viaţa ei se liniştea, permisese din nou 
unui jucător profesionist de golf de mâna a doua să îi 
frângă inima. 


Francesca trecu prin săptămâna următoare cu senti- 
mentul că ceva luminos și minunat dispăruse din viața 
ei pentru totdeauna. Ce făcuse? De ce îl provocase cu 
atâta cruzime? Nu era jumătate din plăcintă mai bine 
decât deloc? Dar știa că nu putea trăi cu jumătate din ni- 
mic și nu dorea nici ca Teddy să trăiască în felul acesta. 
Dallie trebuia să înceapă să își asume riscuri sau avea să 
fie inutil pentru amândoi - un miraj pe care nici unul 
dintre ei nu se putea baza vreodată. Cu fiecare respirație, 
plânse pierderea iubitului ei, pierderea dragostei în sine. 

Lunea următoare, în vreme ce îi turna lui Teddy un 
pahar de suc de portocale înainte ca acesta se plece 
la școală, încercă să își găsească consolare în gândul 
că Dallie era la fel de nefericit ca ea. Dar îi era greu să 
creadă că oricine își proteja emoțiile cu atâta grijă putea 
să aibă sentimente care să fie atât de profunde. 

Teddy îşi bău sucul şi apoi își îngrămădi abecedarul 
în ghiozdan. 

- Am uitat să-ți spun. Holly Grace a sunat aseară și 
mi-a zis să-ți spun că Dallie joacă mâine în US Classic. 

Capul Francescăi țâșni în sus de la paharul de suc pe 
care începuse să şi-l toarne. 

- Eşti sigur? 

- Asta a spus. Totuși, nu văd care e marea scofală. Nu 
va face decât s-o dea în bară. Și, mamă, dacă primeşti 
vreo scrisoare de la domnișoara Pearson, să nu-i dai nici 
o atenție. 

Carafa cu suc de portocale rămase suspendată în 
aer deasupra paharului. Ea își închise ochii pentru o 
clipă, obligându-și mintea să zboare de la Dallie Beau- 
dine ca să se poată concentra la ceea ce Teddy încerca să 
îi spună. 

- Ce fel de scrisoare? 

Teddy închise fermoarul ghiozdanului, ocupându-se 
de asta cu o concentrare încăpățânată, ca să nu fie obli- 
gat să ridice privirea către ea. 

- S-ar putea să primești o scrisoare care să spună că 
nu-mi folosesc potențialul... 

- Teddy! 

- ... dar nuci face griji. Proiectul meu pentru educație 
civică trebuie terminat săptămâna viitoare şi am pregătit 
ceva atât de grozav, încât domnișoara Pearson îmi va da 
vreun milion de A plus şi mă va ruga să rămân în clasă. 
Gerry a spus... 

- Vai, Teddy! Trebuie să discutăm despre asta. 

El își înșfăcă ghiozdanul. 

- Trebuie să plec, altfel întârzii. 

Înainte să apuce să îl oprească, el fugise din bucătărie, 
iar ea auzi ușa de la intrare trântindu-se. Dorea să se 
bage înapoi în pat și să își tragă cuverturile peste cap ca 
să poată să se gândească, dar avea o ședință programată 
peste o oră. Nu putea face nimic legat de Teddy pentru 
moment, dar, dacă se grăbea, putea să aibă timp pen- 
tru o scurtă oprire la studioul unde se filma China Colt 
ca să se asigure că Teddy înțelesese corect mesajul lui 
Holly Grace. Dallie chiar avea să joace în Classic? Oare 
vorbele ei chiar ajunseseră până la el? 

Când Francesca ajunse acolo, Holly Grace filma- 
se deja prima scenă a zilei. Pe lângă o despicătură 
poziționată cu atenţie pe partea din față a rochiei, care 
îi dezvăluia partea superioară a sânului stâng, avea și o 
julitură falsă pe frunte. 

- O zi grea! zise Francesca, venind către ea. 

Holly Grace ridică privirea de pe scenariul pe care 
îl citea. 

- Am fost atacată de această prostituată dementă care 
se dovedeşte a fi un psihopat travestit. Filmează cu înce- 
tinitorul scena asta grozavă cu Bonnie şi Clyde la sfârşit, 
în care îi trag tipului ăstuia două gloanţe direct în im- 
plantele de silicon. 

Francesca abia o auzi. 

- Holly Grace, este adevărat că Dallie joacă în Classic? 

- Așa mi-a spus și nu sunt prea mulțumită de tine în 
clipa asta. şi aruncă scenariul pe scaun. Dallie nu mi-a 
dat nici un detaliu, dar bănuiesc că i-ai dat papucii. 

-Ai putea spune asta, răspunse cu precauţie 
Francesca. 

O expresie de dezaprobare traversă chipul lui Holly 
Grace. 

- Sincronizarea ta este de rahat, ştii asta? Ar fi fost 
prea mult pentru tine să aştepţi până după Classic înain- 
te să-ți faci numărul cu el? Nici dacă ţi-ai fi pus în minte 
să faci asta, nu cred că ai fi putut să găsești o cale mai 
bună de a-l nenoroci. 

Francesca începu să-i explice, dar apoi, cu un senti- 
ment de șoc, își dădu seama că ea îl înțelegea pe Dallie 
mai bine decât Holly Grace. Ideea fu atât de surprin- 
zătoare, atât de nouă pentru ea, încât abia putu să o 
înțeleagă. Făcu niște comentarii evazive, ştiind că, dacă 
încerca să îi explice, Holly Grace nu ar înțelege nicioda- 
tă. Apoi dădu un adevărat spectacol privind la ceas și 
grăbindu-se să plece. 

Când plecă de la studio, gândurile îi erau o harababu- 
ră. Holly Grace era cea mai bună prietenă a lui Dallie, 
prima lui iubire, sufletul lui pereche, dar ei doi erau 
atât de asemănători, încât deveniseră orbi la defectele ce- 
luilalt. De fiecare dată când Dallie pierduse un turneu, 
Holly Grace inventase scuze pentru el, îl compătimea 
şi, în general, îl trata ca pe un copil. Oricât de bine îl 
cunoștea Holly Grace, nu înțelesese cum teama lui de 
eșec îi distrugea jocul de golf. Şi, dacă ea nu înțelegea 
asta, nu avea să înțeleagă nicicând cum aceeaşi teamă îi 
ruina viața. 


capitolul 32 


După ce fusese jucat pentru prima oară în 1935, 
turneul US Classic crescuse ca prestigiu până ajunse- 
se să fie considerat „al cincilea turneu major“ - alături 
de Masters, British Open, PGA și US Open. Terenul pe 
care se ținea Classicul devenise legendar, un loc care 
să fie pomenit într-o singură respiraţie ca Augusta, Cy- 
press Point şi Merion. Jucătorii de golf îl numeau Ve- 
chiul Testament și asta cu un motiv întemeiat. Traseul 
era unul dintre cele mai frumoase din sud, îmbogățit 
de pini şi magnolii străvechi. Bărbi de licheni spanioli 
înveşmântau stejarii care serveau drept fundal pentru 
iarba mică, perfect tăiată, și nisipul alb ca scoica și 
fin ca pudra care umplea obstacolele. Când ziua era 
liniștită și soarele cald, traseul lucea de o lumină atât 
de pură, încât părea divină. Dar frumusețea naturală 

a traseului făcea parte din perfidia acestuia. În vreme ce 
îți încălzea inima, putea şi să îţi adoarmă simțurile, în 
așa fel încât jucătorul orbit nu își dădea seama decât 
cu o fracțiune de secundă prea târziu că Vechiul Testa- 
ment nu ierta nici un păcat. 

Jucătorii mârâiau la el, îl blestemau și jutau că nu 
aveau să mai joace niciodată pe el, dar cei mai buni din- 
tre ei reveneau întotdeauna, pentru că acele eroice 18 
găuri furnizau ceva ce viața însăși nu putea niciodată 
să ofere. Ofereau justiția perfectă. Loviturile bune erau 
întotdeauna recompensate, iar cele rele se întâlneau cu o 
pedeapsă iute și teribilă. Acele 18 găuri nu ofereau o a 
doua şansă, nici timp pentru improvizații şi nici ocazia 
de a face un târg. Vechiul Testament îi făcea să dispa- 
ră pe cei slabi, în vreme ce asupra celor puternici re- 
vărsa glorie şi onoare veşnică. Sau cel puţin până în 
ziua următoare. Ă 

Dallie ura Classicul. Înainte să renunțe la băutură 
și să i se îmbunătățească jocul, nu se calificase întot- 
deauna. În ultimii câţiva ani însă, jucase destul de bine 
încât să se regăsească pe listă. De cele mai multe ori 
îşi dorea să fi rămas acasă. Vechiul Testament era un 
teren de golf care cerea perfecțiunea, iar Dallie ştia 
al naibii de bine că era prea imperfect ca să se ridice 
la asemenea aşteptări. Își spunea în sinea lui că Classic 
era un turneu ca oricare altul, dar, atunci când acest 
traseu îl înfrângea, părea să îi micșoreze însuși sufletul. 

Fiecare parte din el își dori ca Francesca să fi ales un 
alt turneu când își pronunțase provocarea. Nu că o lua 
în serios. Nicidecum. În ceea ce îl privea, ea îşi luase 
adio de la el când făcuse criza aceea mică de istericale. 
Totuşi, altcineva se afla în cabina crainicilor atunci când 
Dallie așeză mingea pentru prima gaură, rupându-și câ- 
teva secunde să arunce un zâmbet larg către o frumușică 
blondă care îi zâmbea din rândul din față al galeriei. 
Le spusese barosanilor de la rețeaua de televiziune că 
erau nevoiți să îl mai aștepte un pic și le dăduse înapoi 

contractul nesemnat. Pur şi simplu nu putuse să stea 
la o parte de data asta. Nu anul acesta. Nu după ce îi 
spusese Francesca. 

Strânsoarea de pe crosa din mână se simți plăcut când 
atinse mingea, solidă și liniștitoare. Se simți destins. Se 
simțea bine. Și al naibii să fie dacă nu avea să îi arate 
Francescăi că nu știa despre ce vorbea. Prima lovitură fu 
frumoasă şi mingea zbură în cer - purtată de rachetă, o 
cursă specială cu NASA. Galeria aplaudă. Mingea acce- 
leră prin spaţiu pe drumul ei către eternitate. Şi apoi, în 
ultima clipă dinainte de a cobori, coti imperceptibil... 
destul cât să rateze marginea traseului și să aterizeze 
într-un pâlc de magnolii. 


Francesca trecu de secretara ei și formă direct numă- 
rul legăturii ei din departamentul de sport, sunându-l 
pentru a patra oară în după-amiaza aceea. 

- Acum cum se descurcă? întrebă când vocea bărbă- 
tească răspunse. 

- Îmi pare rău, Francesca, dar a pierdut o altă lovitură 
la gaura a 17-a, ceea ce îl aduce la trei lovituri peste nor- 
mal. Este de abia prima rundă, aşa că - presupunând că 
va supraviețui şi va trece mai departe - mai are încă trei 
runde, dar nu-i cel mai bun mod de a începe un turneu. 

Ea își închise strâns ochii când el continuă: 

- Desigur, acesta oricum nu-i genul lui de turneu, 
ştii asta. Classicul înseamnă presiune crescută și vol- 
taj mare. Îmi amintesc când Jack Nicklaus a fost stă- 
pânul locului. 

Ea abia ascultă când el continuă să vorbească, 
amintindu-și de jocul lui preferat. 

- Nicklaus este singurul jucător de golf din istorie 
care putea să pună în mod regulat Vechiul Testament în 
genunchi. An după an, de-a lungul anilor '70 și chiar la 
începutul anilor '80, venea în Classic şi-i spulbera 
pe toți, mergând pe traseele alea de parcă le stăpânea 


528 Susan Elizabeth Phillips 


şi făcând micile fire de iarbă să ceară milă de la loviturile 
lui supraumane... 

Până la sfârşitul zilei, Dallie se afla la patru lovituri 
peste normă. Francesca simți că o doare inima. De ce 
îi făcuse ea asta? De ce îi dăduse o provocare atât de 
ridicolă? În seara aceea, aflată acasă, încercă să citească, 
dar nimic nu îi captă intenţia. Incepu să facă ordine în 
dulapul de pe hol, dar nu reuși să se concentreze. La 
ora zece în seara aceea, începu să sune la companiile 
aeriene, încercând să găsească un zbor târziu. Apoi îl 
trezi cu blândețe pe Teddy și îi spuse că vor face o excur- 
sie împreună. 

În dimineaţa următoare, Holly Grace bătu în ușa ca- 
merei de motel a Francescăi. Teddy tocmai se trezise, 
dar Francesca începuse din zori să se plimbe de colo-co- 
lo în perimetrul cămăruţei sărăcăcioase care fusese 
cel mai bun loc de cazare pe care putuse să îl găsească 
într-un oraș care exploda de jucători de golf şi de ad- 
miratorii acestora. Aproape că se aruncă în braţele lui 
Holly Grace. 

- Slavă Domnului că ești aici! Îmi era teamă că s-a 
întâmplat ceva. 

Holly Grace își puse valiza imediat lângă uşă și se lăsă 
epuizată pe cel mai apropiat scaun. 

- Nu știu de ce te-am lăsat să mă convingi să fac asta. 
N-am terminat de filmat decât aproape de miezul nopții 
şi a trebuit să iau un zbor la ora șase dimineața. Abia 
dacă am dormit o oră în avion, venind încoace. 

- [mi pare rău, Holly Grace. Ştiu că este un lucru 
absolut mizerabil pe care ţi-l fac. Dacă n-aş fi crezut că 
era atât de important, nu te-a fi rugat niciodată. Ridică 
valiza lui Holly Grace până la piciorul patului și desfăcu 
încuietorile. Cât timp faci un duș, eu voi scoate niște 
haine curate, și Teddy poate să-ți ia un mic dejun de 
la cafenea. Ştiu că este groaznic din partea mea să te 
grăbesc în halul ăsta, dar Dallie are prima lovitură într-o 

oră. Am luat deja biletele. Ai doar grijă să vă vadă pe 
amândoi imediat. 

- Nu înţeleg de ce nu-l poți duce tu pe Teddy să vadă 
jocul, se plânse Holly Grace. Este ridicol să mă târăști 
tot drumul până aici doar ca să-l însoțesc pe fiul tău la 
un turneu de golf. 

Francesca o trase pe Holly Grace în picioare și apoi 
o împinse către baie. 

- Am nevoie de puțină încredere oarbă din partea ta 
în clipa asta. Te rog! 


Trei sferturi de oră mai târziu, Francesca stătu depar- 
te de ușă când le deschise lui Holly Grace și lui Teddy, 
asigurându-se că nici unul dintre oamenii care mişunau 
prin parcare nu putea să o vadă destul de clar încât 
să o recunoască. Ştia cât de repede se duceau veştile 
şi, doar dacă nu era absolut necesar, nu avea nici cea 
mai mică intenție să îl lase pe Dallie să afle că ea se afla 
prin apropiere. De îndată ce cei doi dispărură, se grăbi 
la televizor ca să poată fi gata și să aștepte ca reportajul 
despre turneu să înceapă. 

Seve Ballesteros conducea turneul după prima run- 
dă, așa că Dallie nu era în cea mai bună stare de spirit 
când ieşi de pe terenul de antrenament. Dallie obişnuise 
să îl placă pe Seve, asta până când Francesca începuse să 
facă glume despre cât de arătos era. Acum simpla ve- 
dere a acelui spaniol cu părul negru îl făcea să își iasă 
din sărite. Aruncă un ochi către tabela pe care era afișat 
clasamentul şi confirmă ceea ce ştia deja, şi anume că, 
în ziua precedentă, Jack Nicklaus terminase cu cinci lovi- 
turi în plus, având o rundă chiar mai proastă decât cea a 
lui Dallie. Dallie simți o satisfacție răutăcioasă. Nicklaus 
îmbătrânea; anii făceau în sfârșit ceea ce ființele umane 
nu putuseră: puneau capăt domniei incomparabile a Ur- 
sului de Aur din Columbus, Ohio. 

Skeet merse în fața lui Dallie până la primul punct 
de lovire. 

- Te așteaptă o mică surpriză acolo, zise el, făcând 
semn către stânga sa. 

Dallie urmă direcţia privirii acestuia și apoi zâmbi larg 
când o zări pe Holly Grace stând în picioare chiar în 
spatele corzilor. Începu să meargă către ea, doar ca să 
îngheţe la jumătatea pasului când îl recunoscu pe Teddy 
stând lângă ea. 

Mânia îl cuprinse. Cum putea o femeie micuță să fie 
atât de răzbunătoare? Ştia că Francesca îl trimisese pe 
Teddy şi știa şi de ce. Îl trimisese pe băiat ca să îl ia peste 
picior, ca să îi amintească de fiecare vorbă răutăcioasă 
pe care ea i-o aruncase în față. În mod normal i-ar fi 
plăcut ca Teddy să îl urmărească jucând, dar nu în tur- 
neul Classic - nu într-un turneu în care nu se descurcase 
niciodată prea bine. Îi dădu prin cap că Francesca dorea 
ca Teddy să îl vadă învins, şi gândul acesta îl înfurie 
atât de tare, încât abia fu în stare să se abțină. Ceva din 
sentimentele lui trebuie să se fi văzut, pentru că Teddy 
își cobori privirea asupra picioarelor și apoi o ridică din 
nou cu acea expresie de catâr încăpățânat pe care Dallie 
ajunsese să o recunoască mult prea bine. 

Dallie îşi reaminti sieși că nu era vina lui Teddy, însă 
avu în continuare nevoie de tot controlul de sine ca să 
meargă la ei și să îi salute. Admiratorii săi din galerie 
începură imediat să îi adreseze întrebări și să strige în- 
curajări. El glumi un pic cu ei, bucuros de diversiune, 
pentru că nu știa ce să îi spună lui Teddy. „Îmi pare rău 
că am dat-o în bară în ceea ce ne privește“ - asta trebuia 
să spună. „Îmi pare rău că n-am fost în stare să discut cu 
tine, să-ți spun ce însemni pentru mine, să-ți spun cât de 
mândru am fost când ţi-ai protejat mama în ziua aceea, 
în Wynette.“ 

Skeet îi întinse lui Dallie crosa specială când acesta se 
întoarse de la galerie. 

- Asta este prima oară când bătrânul Teddy te vede 
jucând, nu-i așa? zise Skeet, dându-i crosa. Ar fi păcat să 
nu-ți vadă cel mai bun joc. 

Dallie îi aruncă o privire întunecată și merse până la 
locul din care trebuia să lovească. Își simți muşchii spa- 
telui și ai umerilor încordaţi ca niște coarde de oţel. În 
mod obişnuit, glumea cu mulțimea înainte să lovească, 
dar astăzi nu reuși să o facă. Crosa îi părea străină în 
mână. Privi către Teddy și văzu micul rid de încordare 
de pe fruntea lui, o încruntare de totală concentrare. 
Dallie se strădui să își concentreze atenţia asupra a ceea 
ce trebuia să facă - asupra a ceea ce putea să facă. Inspiră 
adânc, cu ochii pe minge şi genunchii ușor îndoiți, duse 
crosa în spate și apoi lovi, folosindu-și toată forța puter- 
nicei sale părți stângi. Mingea zbură prin aer. 

Mulțimea aplaudă. Mingea trecu peste luxuriantul 
traseu verde, un punct alb care accelera pe un cer fără 
nori. Începu să coboare, îndreptându-se direct către pâl- 
cul de magnolii care îi venise de hac lui Dallie cu o zi 
mai înainte. Și apoi, la final, mingea viră la dreapta așa 
încât ateriză pe traseu în poziție perfectă. Dallie auzi o 
ovaţie texană sălbatică din spatele lui și se întoarse ca să 
îi zâmbească larg lui Holly Grace. Skeet îi arătă un deget 
mare ridicat, și chiar și Teddy avea un surâs pe chip. 


În noaptea aceea, Dallie merse la culcare știind că, 
în sfârșit, adusese Vechiul Testament în genunchi. În 
vreme ce conducătorii turneului căzuseră victime unui 
vânt puternic, Dallie avea trei lovituri în minus, destul 
cât să compenseze dezastrul din prima zi şi să îl împingă 
sus în clasament, destul cât să îi arate fiului său puţin 
din modul în care se juca o partidă bună de golf. Seve se 
afla în continuare acolo, alături de Fuzzy Zoeller și Greg 
Norman. Watson și Crenshaw ieşiseră. Nicklaus avusese 
o altă rundă mediocră, dar Ursul de Aur nu renunța 
niciodată cu ușurință și tocmai avusese un scor destul 
de bun ca să supraviețuiască eliminărilor. 

Încercând să adoarmă în noaptea aceea, Dallie își 
spuse în sinea lui să se concentreze asupra lui Seve şi 
a celorlalți, nu să îşi facă griji din cauza lui Nicklaus. 

Jack avea un handicap de opt, prea în urmă pentru a fi 
între primele locuri și prea în vârstă pentru a reuși vreo 
schimbare miraculoasă în ultimul minut. Dar, în timp 
ce Dallie îşi lovea cu pumnii perna ca să o aranjeze, auzi 
vocea Ursului șoptindu-i ca și cum acesta ar fi stat chiar 
acolo, în încăpere: „Să nu mă excluzi niciodată, Beau- 
dine. Eu nu sunt ca tine. Eu nu renunţ niciodată“. 


Dallie păru să nu își poată păstra concentrarea în cea 
de-a treia zi. În ciuda prezenţei lui Holly Grace și a lui 
Teddy, jocul lui fu mediocru și încheie cu un handicap 
de trei lovituri. Fu de ajuns să îl plaseze la egalitate de 
trei concurenţi pentru locul al doilea, dar era condus cu 
două lovituri. 

La sfârșitul partidei din cea de-a treia zi, pe Fran- 
cesca o durea capul din cauză că privise cu atâta încor- 
dare micul ecran al televizorului de la motel. Pe CBS, 
Pat Summerall începu să facă un sumar al acțiunii de 
peste zi. 

- Dallie Beaudine n-a jucat niciodată bine sub presiu- 
ne și mi se pare că a arătat încordat acolo. 

- Zgomotul venit din mulțime l-a deranjat în mod 
evident, observă Ken Venturi. Trebuie să-ți aminteşti că 
Jack Nicklaus a jucat în grupul aflat imediat în spatele 
lui Dallie și, atunci când Jack arde, așa cum a făcut as- 
tăzi, galeria o ia razna. De fiecare dată când se ridicau 
uralele, fii sigur că ceilalți jucători puteau să audă şi 
ştiau cu toții că Jack a avut o altă lovitură spectaculoasă. 
Asta nu poate decât să-i zdruncine pe cei care conduc 
în clasament. 

- Va fi interesant să vedem dacă Dallie poate să îşi 
schimbe tiparul de înfrângeri în runda finală și să revină 
mâine, zise Summerall. Este un mare jucător, are una 
dintre cele mai bune lovituri și a fost întotdeauna po- 
pular printre admiratori. Ştii că acestora nu le-ar plăcea 
nimic mai mult decât să îl vadă învingând în sfârșit. 

- Dar astăzi, povestea adevărată este Jack Nicklaus, 
concluzionă Ken Venturi. La vârsta de 47 de ani, Ursul 
de Aur din Columbus, Ohio, a obținut un scor incre- 
dibil de 67 - cu cinci puncte sub normă -, ajungând 
astfel la o egalitate cu trei jucători pentru locul al doilea, 
alături de Seve Ballesteros și Dallas Beaudine... 

Francesca închise televizorul. Ar fi trebuit să se bu- 
cure că Dallie era unul dintre conducătorii turneului, 
dar runda finală era întotdeauna cea mai slabă rundă a 
lui. Din ceea ce se întâmplase în runda de astăzi, trebu- 
ia să tragă concluzia că doar prezența lui Teddy nu era 
de ajuns să îi dea pinteni. Ştia că se impuneau măsuri 
mai puternice și îşi muşcă buza inferioară, refuzând să 
îşi îngăduie să se gândească la cât de uşor ar fi putut 
să se întoarcă împotriva lor singura măsură puternică la 
care fusese în stare să se gândească. 


- Pur şi simplu stai departe de mine, zise Holly Grace 
a doua zi de dimineață, când Francesca mergea grăbită 
după ea şi Teddy pe pajiștea clubului, către mulțimea 
care înconjura punctul de pornire. 

- Ştiu ce fac, strigă Francesca. Cel puțin, așa cred. 

Holly Grace se răsuci cu fața când Francesca o ajunse 
din urmă. 

-Atunci când te va vedea, Dallie își va pierde defini- 
tiv concentrarea. Nu ai fi putut inventa o cale mai bună 
de a strica runda finală pentru el. 

-O va da în bară de unul singur dacă nu sunt acolo, 
insistă Francesca. Uite, l-ai cocoloşit ani la rând şi n-a 
funcționat. Fă ca mine măcar o dată. 

Holly Grace își șterse ochelarii de soare și o privi 
încruntată pe Francesca. 

- L-am cocoloșit! Nu l-am cocoloșit niciodată în 
viața mea. _ 

- Ba da, ai făcut-o. Îl cocoloșești tot timpul. Francesca 
apucă braţul lui Holly Grace şi începu să o împingă 
către punctul de pornire. Fă doar ce te-am rugat. Știu 

mult mai multe decât obișnuiam despre golf, dar tot nu 
înțeleg subtilitățile. Trebuie să stai lipită de mine şi să-mi 
explici fiecare lovitură. 

- Eşti nebună, știi asta... 

Teddy își lăsă capul într-o parte în timp ce privea 
cearta care avea loc între mama lui și Holly Grace. Nu 
vedea deseori adulți certându-se şi era interesant de pri- 
vit. Nasul lui Teddy era ars de soare, şi picioarele îi erau 
obosite din cauză că fusese nevoit să meargă atât de mult 
în ultimele două zile. Dar aştepta cu nerăbdare runda 
finală de astăzi, chiar dacă se plictisea un pic stând în pi- 
cioare degeaba, așteptând ca jucătorii să lovească. Totuși, 
așteptarea merita, pentru că, uneori, Dallie mergea până 
la cordon şi îi spunea ce se petrecea și apoi toată lumea 
îi zâmbea, și ştia că el era un puști foarte special, din 
moment ce primea atâta atenţie din partea lui Dallie. 
Chiar și după ce avusese câteva lovituri proaste în ziua 
trecută, Dallie mersese și vorbise cu Teddy, explicându-i 
ce se petrecuse. 

Ziua era însorită și plăcută, temperatura fiind prea 
crescută pentru hanoracul lui cu „Născut pentru a 
aduce iadul pe pământ“, dar Teddy se hotărâse să îl 
poarte oricum. 

- Va fi iadul pe pământ din cauza asta, spuse Holly 
Grace, clătinând din cap. Și de ce nu puteai să-ți pui 
şi tu pantaloni largi sau scurți cum poartă o persoană 
normală la un turneu de golf? Atragi toată atenţia. 

Francesca nu își bătu capul să îi spună lui Holly 
Grace că asta era exact ceea ce avusese de gând când 
trăsese pe ea rochia aceea ca un furou roșu ca tomatele. 
Tubul simplu de jerseu din bumbac se adâncea la decol- 
teu, îi cuprindea ușurel şoldurile și se termina mult dea- 
supra genunchilor cu un cochet volan cu buline. Dacă 
calculase bine, rochia, alături de cerceii ei fără pereche 
din argint, cei numiți „anxietate“, ar fi trebuit să îl înne- 
bunească pe Dallie. 

În toți anii lui de turnee de golf, Dallie jucase arareori 
în același grup cu Jack Nicklaus. In cele câteva dăți în 
care o făcuse, runda fusese un dezastru. Jucase în fața 
şi în spatele lui; luase cina cu el, împărțise același po- 
dium cu el, făcuseră schimb de câteva povestioare despre 
golf. Dar rareori jucase cu el, iar acum mâinile lui Dallie 
tremurau. Își spuse să nu facă greşeala de a-l confunda 
pe adevăratul Jack Nicklaus cu Ursul din capul lui. Își 
reaminti în sinea lui că Nicklaus era o ființă umană 
în carne şi oase, vulnerabil ca oricine altcineva, dar 
asta nu făcu nici o diferență. Chipurile celor doi erau la 
fel, şi asta era tot ce conta. 

- Cum o duci astăzi, Dallie? 

Jack Nicklaus zâmbi plăcut în timp ce mergea către 
prima lovitură, cu fiul său Steve în urma sa, pe post 
de cărăuș. „Te voi mânca de viu“, zise Ursul în capul 
lui Dallie. 

„Are 47 de ani“, își reaminti Dallie în timp ce strânse 
mâna lui Jack. Un bărbat în vârstă de 47 de ani nu poate 
concura cu unul de 37 de ani, aflat în formă maximă. 

„Nici măcar nu mă voi deranja să-ți scuip oasele“, răs- 
punse Ursul. 


Seve Ballesteros era din nou lângă cordon, vorbind 
cu cineva din mulțime, pielea lui bronzată şi obrajii 
sculptați atrăgând atenția multora dintre femeile care 
alcătuiau galeria lui Dallie. Dallie ştia că trebuia să fie 
mai îngrijorat din cauza lui Seve decât a lui Jack. Seve 
era campion internaţional, considerat de mulți ca fiind 
cel mai bun jucător de golf din lume. Lovitura lui direc- 
tă era la fel de robustă ca a oricui din turneu şi avea o 
lovitură ușoară aproape supraumană în jurul găurilor. 
Dallie se strădui să își mute atenţia de la Nicklaus și 
merse să strângă mâna lui Seve ~ doar ca să îngheţe când 
văzu cu cine vorbea Ballesteros. 

La început, nu îi veni să creadă. Nici măcar ea nu 
putea fi atât de malefică. Stând acolo în picioare într-o 

rochie de culoare roşu aprins care arăta a lenjerie și zâm- 
bindu-i lui Seve de parcă acesta era vreun zeu spaniol, 
se afla însăși Domnișoara Şic. Holly Grace stătea într-o 
parte, părând din cale-afară de nefericită, iar Teddy se 
afla de cealaltă parte. În cele din urmă, Francesca își 
rupse atenţia de la Seve și privi către Dallie. li aruncă 
un zâmbet care era la fel de rece ca interiorul unei halbe 
de bere înghețate, un zâmbet atât de arogant și de supe- 
rior, încât lui Dallie îi venea să meargă până la ea şi să 
o zgâlțâie. Ea își ridică ușor capul, și cerceii ei de argint 
captară soarele. Ridicându-și mâna, își dădu la o parte 
de pe ureche cârceii castanii, înclinându-și capul în așa 
fel încât gâtul ei formă o curbă perfectă şi se împăună 
pentru el - se împăună, pentru numele lui Dumnezeu! 
Lui nu îi veni să creadă. 

Dallie începu să meargă apăsat către ea, ca să o sugru- 
me până la moarte, dar fu nevoit să se oprească pentru 
că Seve venea spre el, cu mâna întinsă, tot numai ochi 
strălucitori și farmec latin. Dallie se ascunse în spatele 
unui fals zâmbet larg texan și scutură mâna lui Seve de 
câteva ori. 

Jack fu primul. Dallie era atât de tulburat, încât abia 
dacă își dădu seama că Nicklaus lovise, până nu auzi 
mulțimea aplaudând. Fusese o lovitură bună - nu chiar 
la fel de lungă precum cele monstruoase din tinerețea 
lui, dar într-o poziție perfectă. Lui Dallie i se păru că îl 
vede pe Seve aruncând pe furiș o privire către Francesca 
înainte să își așeze mingea. Părul lui lucea negru-albăs- 
trui în lumina dimineţii, un pirat spaniol venit să prade 
malurile americane și poate să plece cu câteva dintre 
femeile lor dacă tot se afla acolo. Trupul zvelt al lui Seve 
se încordă cu putere când retrase crosa şi lovi lung până 
în centrul suprafeței, unde mingea se rostogoli cu nouă 
metri dincolo de cea a lui Nicklaus și se opri. 

Dallie aruncă pe furiș o privire către galerie, dorin- 
du-și apoi să nu o fi făcut. Francesca aplauda cu entu- 
ziasm lovitura lungă a lui Seve, sărind în sus și în jos 

pe vârfurile unei perechi de sandale mici şi roşii care nu 
păreau că aveau să reziste mersului pe jos până la trei 
găuri, darămite până la 18. Îşi smulse crosa din mâna 
lui Skeet, cu chipul întunecat ca un nor de furtună și 
emoțiile şi mai întunecate. Ocupându-şi poziția, aproa- 
pe că nu se gândea la ce făcea. Trupul lui trecu pe pilot 
automat în timp ce privi ţintă în jos, la minge, și vizuali- 
ză frumoasa față a Francescăi imprimată exact în vârful 
simbolului mărcii Titleist. Şi apoi lovi. 

Nici măcar nu știu ce făcuse până când auzi strigătul 
de bucurie al lui Holly Grace şi privirea i se limpezi des- 
tul cât să vadă mingea zburând 290 de metri şi rostogo- 
lindu-se până se opri cu mult în fața celei lovite de Seve. 
Fusese o lovitură grozavă, iar Skeet îl plesni jubilând pe 
spate. Seve şi Jack dădură politicos din cap. Dallie se 
întoarse către galerie şi aproape că se înecă din cauza 
celor văzute. Francesca avea năsucul ei mucos ridicat în 
aer, ca şi cum se pregătea să ofteze de plictiseală, ca 
şi cum spunea în felul acela exagerat al ei: „Asta este 
cel mai bun lucru pe care îl poţi face?“ 

- Scapă de ea, mârâi Dallie printre dinţi către Skeet. 

Skeet ştergea crosa cu un prosop și nu păru să îl fi 
auzit. Dallie merse până la cordon și spuse cu glasul 
plin de venin, dar destul de scăzut încât să nu poată fi 
auzit de nimeni altcineva cu excepția lui Holly Grace. 

- Vreau să pleci imediat de pe terenul ăsta, îi spuse 
Francescăi. Ce dracu' crezi că faci aici? 

Încă o dată, ea îi aruncă zâmbetul acela arogant. 

-Îți amintesc doar care este miza, dragule. 

- Eşti nebună! explodă el. În cazul în care eşti prea 
ignorantă ca să-ți fi dat seama, mă aflu la egalitate între 
trei concurenţi pentru locul al doilea într-unul dintre 
cele mai mari turnee ale anului și n-am nevoie de genul 
acesta de distragere a atenţiei. 

Francesca își îndreptă spinarea, se aplecă înainte și îi 
şopti în ureche: 

- Locul al doilea nu este destul de bun. 

După aceea, Dallie se gândi că nici un juriu din lume 
nu l-ar fi acuzat dacă ar fi sugrumat-o până și-ar fi dat 
duhul chiar acolo, pe loc, dar partenerii lui de joc pă- 
răseau porțiunea de joc, urma o altă lovitură și nu avea 
timp de pierdut. 

La următoarele nouă găuri făcu mingea aceea să ceară 
îndurare, îi porunci să îi urmeze dorințele, o pedepsi cu 
fiecare dram de putere și fiecare bucăţică din hotărârea 
lui. Cu puterea voinţei făcu ca mingea să intre în cupe 
dintr-o singură lovitură. O singură lovitură - nu două, 
nici trei! Fiecare lovitură fu mai grozavă decât cea de 
dinainte și, de fiecare dată când se întorcea către galerie, 
o vedea pe Holly Grace vorbind furioasă cu Francesca, 
traducând magia lucrurilor pe care el le făcea, spunân- 
du-i Domnișoarei Șic că privea cum se scria istoria. Dar, 
indiferent ce făcea el, indiferent de cât de uimitoare era 
lovitura lui, cum îţi tăiau respirația loviturile lui fina- 
le și cât de eroic juca el - de fiecare dată când el se 
uita la ea, Francesca părea să spună: „Asta este tot ce 
poţi face?“ 

Era atât de prins în furia lui, atât de cufundat în 
disprețul ei, încât nu putu să înțeleagă cu adevărat 
consecinţele schimbării rapide a clasamentului. Ah, 
înţelegea ce spunea acesta, desigur. Văzuse numerele. 
Ştia că cei care conduceau în turneu și jucau în spatele 
lui rămăseseră în urmă; ştia că Seve abandonase. Putea 
să citească numerele foarte bine, dar abia atunci când 
avu o lovitură în minus la cea de-a 14-a gaură reuși de 
fapt să înțeleagă instinctiv faptul că ajunsese înainte, 
că atacul lui furios și nemilos pe teren îl adusese la un 
avantaj de două lovituri în turneu. Cu patru găuri ră- 
mase în joc, era la egalitate pentru primul loc la turneul 
US Classic. 

La egalitate cu Jack Nicklaus. 

Dallie clătină din cap, încercând să şi-l limpezească 
în timp ce mergea către cel de-al 15-lea loc de pornire. 

Cum de i se putuse întâmpla asta? Cum se întâm- 
plase ca Dallas Beaudine din Wynette, Texas, să fie 
unu-la-unu cu Jack Nicklaus? Nu putea să se gândească 
la asta. Dacă se gândea, Ursul ar fi început să îi vorbeas- 
că în cap. „Vei eşua, Beaudine. Vei dovedi tot ceea ce 
Jaycee obişnuia să spună despre tine. Tot ceea ce spun 
de ani buni. Nu eşti destul de bărbat ca să reușești să faci 
asta. Nu împotriva mea.“ 

__ Se întoarse din nou către galerie și văzu că ea îl privea. 
În timp ce el o privea încruntat, ea își puse un picior în 
fața celuilalt și își îndoi ușor genunchiul, în așa fel încât 
acel ridicol volănaș cu buline din partea de jos a rochiei 
i se ridică mai sus pe picioare. Ea își dădu umerii pe 
spate, făcând ca jerseul din bumbac moale să i se agaţe 
de sâni, scoțânduri în evidență cu detalii memorabile. 
„lată trofeul tău“, îi spuse foarte simplu acel trup micuț. 
„Nu uita pentru ce joci.“ 

El lovi mingea pe traseul celei de-a 15-a găuri, 
promițându-și în sinea lui că, atunci când toate acestea 
luau sfârşit, nu avea să îşi mai îngăduie vreodată să se 
afle lângă o femeie cu o inimă ticăloasă. De îndată ce 
turneul se sfârșea, el urma să o învețe pe Francesca Day 
lecţia vieții ei, căsătorindu-se cu prima fată de la țară cu 
glas dulce care avea să îi iasă în cale. 

Reuși cu greu să nu depășească numărul regula- 
mentar de lovituri la găurile cu numărul 15 și 16. La 
fel şi Nicklaus. Fiul lui Jack fu alături de acesta tot 
drumul, înmânându-i crose și ajutându-l să înțeleagă 
terenul. Fiul lui Dallie stătea lângă cordon, purtând un 
tricou cu „Născut pentru a aduce iadul pe pământ“ și o 
expresie de hotărâre furioasă pe chip. Inima lui Dallie 
se umfla de fiecare dată când se uita la el. La naiba, era 
un puşti bătăios! 

Cea de-a 17-a gaură fu scurtă și afurisită. Jack vorbi 
un pic cu mulțimea în timp ce se îndrepta către zona res- 
pectivă. Se călise cu lovituri sub presiune şi nu îi plăcea 
nimic mai mult decât un joc dificil. Dallie transpirase 

prin cămaşa sa de golf și prin două mănuși. Era faimos 
pentru faptul că glumea cu mulțimea, dar acum păstră 
o tăcere de rău augur. Nicklaus juca una dintre cele mai 
bune partide de golf din viața lui, mâncând porțiunile 
de teren și arzând iarba. 47 de ani era o vârstă prea îna- 
intată pentru a juca astfel, dar cineva uitase să îi spună 
şi lui Jack. Și acum doar Dallie Beaudine stătea între cel 
mai mare jucător din istoria sportului și încă un titlu. 

Cumva Dallie reuși din nou numărul regulamentar 
de lovituri, dar la fel făcu și Jack. Erau în continuare la 
egalitate atunci când se îndreptară către gaura finală. 

Cameramani cu unități video portabile echilibrate pe 
umeri urmăriră fiecare mișcare în timp ce ambii jucători 
se îndreptară către gaura cu numărul 18. Crainicii de 
televiziune îngrămădiră asupra lor un superlativ după al- 
tul, în vreme ce vestea despre întrecerea sângeroasă care 
avea loc pe Vechiul Testament se împrăștia prin toată 
lumea sportului, făcând ca butoanele să se răsucească 
şi audienţele după-amiezii de duminică ale postului de 
televiziune să se înalțe în stratosferă. Mulțimea din ju- 
rul jucătorilor crescuse la ordinul miilor, entuziasmul 
acestora fiind febril, pentru că ştiau că, orice avea să 
se întâmple, ei nu puteau să piardă. Mulțimea aceasta 
fusese fermecată de Dallie pe când era încă începător, 
iar ei aşteptaseră de ani întregi ca el să câștige un titlu 
important. Dar gândul de a fi la fața locului când Jack 
avea să câștige din nou era și el irezistibil. Era din nou 
turneul Masters din 1986, cu Jack înaintând ca un taur 
către sfârșit, la fel de neoprit ca o forţă a naturii. 

Dallie și Jack avură amândoi lovituri solide la startul 
celei de-a 18-a găuri. Gaura se afla la capătul a cinci lovi- 
turi, cu un lac așezat diabolic în fața a toate, mai puţin a 
colțului stâng al porțiunii. Îl numeau Lacul lui Hogan, 
pentru că îl costase pe marele Ben Hogan campionatul 
US Classic din 1951, când acesta încercase să lovească pe 
deasupra lui, în loc să îl ocolească. Ar fi putut la fel de 
bine să îl fi numit Lacul lui Arnie, sau Lacul lui Watson, 

sau Lacul lui Snead, pentru că, la un moment dat, toți 
dintre ei căzuseră victime perfidiei sale. 

Lui Jack nu îi displăceau jocurile de noroc, dar nu 
câștigase toate campionatele importante din lume 
asumându-și riscuri nesăbuite şi nu avea nici cea mai 
mică intenţie să atace direct steagul, încercând o 
lovitură sinucigașă peste lacul acela. Își direcționă cea 
de-a doua lovitură în siguranță la stânga Lacului lui 
Hogan și efectuă o lovitură frumoasă care ateriză foarte 
aproape de cupă. Mulțimea scoase un urlet și apoi își 
ţinu respirația colectivă când mingea sări în aer şi se 
opri la marginea porțiunii finale, la 18 metri de steag. 
Zgomotul fu asurzitor. 

Nicklaus reuşise o lovitură spectaculoasă, o lovitu- 
ră magică, o lovitură pentru un posibil avantaj de un 
punct la acea gaură - o lovitură care îi oferea chiar șansa 
nemaipomenită de a avea un avantaj de două lovituri. 

Dallie simți cum panica, perfidă ca otrava, i se strecura 
prin vene. Pentru a ține pasul cu Nicklaus era nevoit să 
efectueze aceeași lovitură - să lovească la stânga lacului 
şi apoi să facă mingea să țopăie pe ultima porțiune a 
terenului. Era o lovitură dificilă chiar şi în cele mai bune 
circumstanțe, dar, cu mii de oameni privind din galerie, 
alte milioane privind de acasă, la televizoarele lor, cu 
un titlu de turneu la mijloc și mâini care nu voiau să 
se oprească din tremurat, știa că nu putea să reușească. 

Seve lovi la stânga lacului cea de-a doua lovitură a 
sa, dar mingea nu reuși să ajungă pe porţiunea regu- 
lamentară. Panica se ridică în gâtlejul lui Dallie până 
când păru să îl sufoce. Nu putea să facă asta - pur 
şi simplu nu putea! Se răsuci, căutând-o în mod in- 
stinctiv pe Francesca. Desigur, bărbia ei țâşni în aer, iar 
năsucul ei mucos ridicat mai sus - provocându-l, impin- 
gându-l de la spate... 

Și apoi, în vreme ce el privea, totul se prăbuși pentru 
ea. Nu mai putu să reziste. Bărbia îi cobori, expresia 
i se înmuie și îl privi cu niște ochi care văzură direct 

în sufletul lui, ochi care înțeleseră panica lui şi îl ru- 
gară să o lase deoparte. Pentru ea. Pentru Teddy. Pentru 
ei toți. 

„O vei dezamăgi, Beaudine“, îl chinui Ursul. „I-ai de- 
zamăgit pe toți cei pe care i-ai iubit vreodată în viața ta 
şi te pregăteşti să o faci din nou.“ 

Buzele Francescăi se mișcară, formând doar două 
cuvinte. „Ie rog.“ 

Dallie privi în jos la iarbă, gândindu-se la tot ce îi 
spusese Francie și apoi merse lângă Skeet. 

- Lovesc direct către steag, zise. Voi lovi peste lac. 

Așteptă ca Skeet să ţipe la el, să îi spună că era 
un prost. Dar Skeet păru doar să cadă pe gânduri. 

- Va trebui să duci mingea aceea 260 de metri şi să o 
faci să se oprească la fix. 

- Ştiu asta, răspunse încetișor Dallie. 

- Dacă reușești o lovitură sigură - să ocoleşti lacul - ai 
o şansă bună de a-l egala pe Nicklaus. 

- M-am săturat de lovituri sigure, zise Dallie. Lovesc 
direct către steag. 

Jaycee era mort de ani întregi, iar Dallie nu mai avea 
nimic de demonstrat acelui nemernic. Francie avea 
dreptate. Să nu încerce deloc era un păcat mai mare 
decât să eșueze. Aruncă o ultimă privire către Francesca, 
dorindu-și respectul ei mai mult decât își dorise vreodată 
ceva. Ea şi Holly Grace își strângeau mâinile una alteia, 
ca şi cum se pregăteau să cadă de pe marginea lumii. 
Picioarele lui Teddy obosiseră, și el se așezase pe iarbă, 
dar expresia de hotărâre nu dispăruse de pe chipul lui. 

Dallie își concentră toată atenția asupra a ceea ce tre- 
buia să facă, încercând să controleze valul de adrenalină 
care mai mult i-ar fi făcut rău decât să îl ajute. 

„Hogan n-a putut să lovească peste lac“, şopti Ursul. 
„Ce te face să crezi că tu poți?“ 

„Pentru că eu doresc asta mai mult decât a dorit-o 
Hogan vreodată“, răspunse Dallie. „Pur și simplu o do- 
resc mai mult.“ 

Când își aşeză mingea, și spectatorii își dădură sea- 
ma ce avea el de gând să facă, scoaseră un murmur de 
neîncredere. Chipul lui Nicklaus era la fel de lipsit 
de expresie ca întotdeauna. Dacă credea că Dallie făcea 
o greșeală, o ținu pentru sine. 

„Nu vei reuși niciodată“, șopti Ursul. 

„Stai doar să vezi“, răspunse Dallie. 

Crosa lui biciui mingea. Aceasta țâșni în cer pe o tra- 
iectorie înaltă și puternică și apoi coti ușor spre dreapta 
în așa fel încât pluti pe deasupra apei - peste mijlocul 
lacului care îl învinsese pe Ben Hogan şi pe Arnold Pal- 
mer și multe alte legende. Zbură prin aer pentru o eter- 
nitate, dar încă nu trecuse de lac atunci când începu să 
coboare. Spectatorii își ținură respirația şi trupurile le 
îngheţară în poziţiile în care se aflau ca nișe figuranți 
dintr-un vechi film SF. Dallie rămase ca o statuie privind 
coborârea înceată și prevestitoare de rele. Pe fundal, un 
steag cu numărul 18 imprimat pe el prinse o adiere de 
briză și se ridică foarte uşor, așa încât în întregul univers 
nu se mişcau decât acel steag și mingea. 

Țipete se ridicară din mulțime și apoi un zid de zgo- 
mot asurzitor îl lovi pe Dallie când mingea lui trecu de 
marginea lacului și atinse iarba, sărind ușor înainte de a 
se opri brusc la trei metri de steag. 

Seve își puse mingea pe iarbă și lovi cu o crosă numă- 
rul doi, apoi clătină descurajat din cap în timp ce ieși pe 
margine. Lovitura eroică de nouă metri a lui Jack atinse 
cupa, dar nu căzu în ea. Dallie rămase singur. Avea doar 
o lovitură de trei metri, dar era epuizat atât din punct de 
vedere mintal, cât şi fizic. Știa că, dacă îi reușea lovitura, 
urma să câştige turneul, dar, dacă o rata, avea să fie la 
egalitate cu Jack. 

Se întoarse către Francesca și, încă o dată, frumoasele 
ei buze formată acele două cuvinte: „Te rog“. 

Oricât era de obosit, Dallie nu avu inima să o 
dezamăgească. 

Braţele lui Dallie țâşniră în aer, unul dintre pumnii 
săi ținând crosa în aer ca pe un stindard medieval al 
victoriei. Skeet plângea ca un copil, atât de copleşit de 
bucurie, încât nu se putea mișca. Ca urmare, prima per- 
soană care ajunse la Dallie fu Jack Nicklaus. 

- Grozav joc, Dallie, zise Nicklaus, punându-și brațul 
pe umărul lui Dallie. Eşti un campion adevărat. 

Apoi Skeet îl îmbrățișă şi îl bătu pe spinare, iar Dallie 
îl îmbrățișă la rândul lui, numai că ochii i se mișcau 
în tot acest timp, cercetând mulțimea până când găsi 
ceea ce căuta. 

Holly Grace fu cea care se desprinse prima; apoi Fran- 
cesca, cu Teddy pe urmele ei. Holly Grace alergă către 
Dallie pe picioarele ei lungi - picioare care își câștigaseră 
prima oară faima în timp ce alergau de la o bază la alta 
la Liceul Wynette, picioare care fuseseră concepute 
americăneşte atât pentru viteză, cât şi pentru frumusețe. 
Holly Grace alergă către bărbatul pe care îl iubise cam 
toată viața ei şi apoi se opri înghețată când văzu ochii 
aceia albaştri ai lui trecând direct pe lângă ea şi oprin- 
du-se să se odihnească asupra Francescăi. Un spasm de 
durere îi traversă pieptul, un moment de inimă frântă 
şi apoi durerea se stinse când simți că îi dădea drumul. 

Teddy se împinse în ea, nefiind încă pregătit să se ală- 
ture unei emoții atât de ieşite din comun. Holly Grace 
își trecu brațul peste umerii lui, și amândoi priviră cum 
Dallie o ridică pe Francesca sus, deasupra pământului, 
ţinând-o de talie în aşa fel încât capul ei era mai sus 
decât al lui. Pentru o fracțiune de secundă, ea rămase 
agățată acolo, înclinându-și fața către soare şi râzând 
la cer. Şi apoi îl sărută, mângâindu-i chipul cu părul ei 
şi lovindu-i obrajii cu legănarea veselă a cerceilor ei de 
argint. Micuţele ei sandale roșii îi alunecară de pe dege- 
tele picioarelor, una dintre ele ținându-se în echilibru pe 
pantoful lui de golf. 


Vino și sărută-mă! 545 


Francesca fu prima care se întoarse, căutând-o pe 
Grace în mulțime şi întinzând braţul. Dallie o așeză 
pe Francesca jos, fără să îi dea drumul și întinse și el 
mâna, pentru ca Holly Grace să li se poată alătura. 
Le îmbrățișă pe amândouă - aceste două femei care în- 
semnau totul pentru el - una dragostea copilăriei lui, 
cealaltă dragostea maturității sale; una înaltă şi puterni- 
că, cealaltă micuță și ușurică, cu o inimă de bezea și o 
şiră a spinării din oțel călit. Ochii lui Dallie îl căutară 
pe Teddy, dar, chiar și în momentul lui de victorie, văzu 
că băiatul nu era pregătit şi nu îl obligă. Deocamdată era 
destul că puteau face schimb de zâmbete. 

Un fotograf de la International United Press captură 
fotografia care a doua zi avea să onoreze primele pagini 
ale secțiunilor sportive ale națiunii: un Dallie Beaudine 
câștigător ridicând-o de la pământ pe Francesca Day, 
în vreme ce Grace Beaudine stătea deoparte. 

Francesca trebuia să fie înapoi la New York în 
dimineața următoare, iar Dallie trebuia să își facă da- 
toriile care cădeau în cârca câştigătorului imediat după 
un campionat major. Drept urmare timpul lor împre- 
ună după turneu fu mult prea scurt și din cale-afară 
de public. 

- Te voi suna, șopti el când ea fu luată pe sus. 

Drept răspuns, ea îi zâmbi, apoi presa îl înghiți. 


Francesca şi Holly Grace călătoriră împreună înapoi 
la New York, dar zborul lor avu întârziere și nu ajunseră 
în oraş decât târziu. Era trecut de miezul nopții până 
când Francesca îl băgă pe Teddy în pat, prea târziu să 
se aștepte la un apel telefonic din partea lui Dallie. În 
ziua următoare, ea participă la o ședință de informare 
legată de ceremonia de acordare a cetățeniei care urma 
să aibă loc la Statuia Libertăţii, la un prânz pentru fe- 
meile din difuziune, precum și la două şedinţe. Lăsă o 
serie de numere de telefon secretarei sale, asigurându-se 

că nu rămânea fără o cale de contact oriunde ar fi mers, 
dar Dallie nu telefonă. 

Când ajunse la studio, era toată numai indignare, și 

pe bună dreptate. Ştia că el era ocupat, dar cu siguranță 
că ar fi putut să îşi rupă câteva minute ca să o sune. 
Asta dacă nu cumva se răzgândise, îi şopti o voce micuță. 
Dacă nu cumva avea îndoieli. Dacă nu cumva îi interpre- 
tase greșit sentimentele. 
__ Când ajunse acasă, Consuelo şi Teddy erau plecaţi. 
Își puse jos geanta și servieta, apoi se dezbrăcă obosită 
de jachetă și se îndreptă de-a lungul coridorului către 
dormitorul ei, doar ca să se oprească în pragul uşii. Un 
trofeu din cristal și argint înalt de aproape un metru 
zăcea exact în mijlocul patului ei. 

- Dallie! ţipă. 

El ieși din baia ei, cu părul ud încă după duș, purtând 
unul dintre prosoapele ei roz pufoase în jurul șoldurilor. 
Zâmbindu-i larg, ridică trofeul de pe pat, merse până la 
ea și i-l așeză la picioare. 

- Asta este cam ce aveai în minte? o întrebă. 

- Afurisitule! Se aruncă în brațele lui, aproape dărâ- 
mându-l și pe el, şi trofeul făcând asta. Afurisit drag, 
imposibil şi minunat! 

Şi apoi el o săruta, iar ea îl săruta pe el, și se țineau 
unul pe altul atât de strâns, încât părea că forța vitală 
dintr-un trup se revărsa în celălalt. 

- La naiba, te iubesc, murmură Dallie. Dulcea mea 
micuță Domnișoară Șic, care aproape mă înnebuneşti, 
cicălindu-mă de moarte. O sărută din nou, îndelung și 
încet. Eşti aproape cel mai bun lucru care mi s-a întâm- 
plat vreodată. 

- Aproape? murmură ea, lipită de buzele lui. Care este 
cel mai bun? 

- Să fiu născut arătând bine. 

Apoi o sărută din nou. 

Făcură dragoste cu multe râsete și tandreţe, fără nici 
un lucru interzis și fără nici o reţinere. După aceea, 


Vino și sărută-mă! 547 


stătură lungiţi față în față, cu trupurile lipite unul de 
altul ca să îşi poată șopti secrete. 

- Am crezut că voi muri, îi spuse el, când ai spus că 
nu te vei căsători cu mine. 

- Am crezut că voi muri, îi spuse ea, când n-ai spus 
că mă iubeşti. 

- Mi-a fost atât de teamă. Cu siguranță ai avut drepta- 
te în legătură cu asta. 

- Trebuia să am tot ce este mai bun din tine. Sunt o 
persoană mizerabilă și egoistă. 

- Eşti cea mai bună femeie din lume. 

ncepu să îi povestească despre Danny și despre Jaycee 
Beaudine și despre sentimentul pe care îl avusese încă 
de la începutul vieții că nu avea să ajungă prea departe. 
Era mai ușor să nu încerce prea tare, descoperise el, de- 
cât să îi fie dovedite toate defectele. 

Francesca spuse că Jaycee Beaudine părea o persoană 
absolut odioasă și că Dallie ar fi trebuit să aibă destulă 
minte mai înainte încât să își dea seama că nu se putea 
baza pe părerile oamenilor îngrozitori ca tatăl lui. 

Dallie râse şi apoi o sărută din nou înainte să o între- 
be când aveau să se căsătorească. 

- Te-am câștigat în mod cinstit, zise. Acum este timpul 
să-ți plăteşti datoria. 


Erau îmbrăcați şi stăteau în camera de zi când Con- 
suelo şi Teddy se întoarseră câteva ore mai târziu. Cei 
doi petrecuseră o seară minunată în Grădina Madison 
Square, unde Dallie îi trimisese mai devreme cu o pe- 
reche de bilete în primul rând la Cel mai mare spectacol 
de pe Pământ. 

Consuelo observă chipurile îmbujorate ale Francescăi 
şi al lui Dallie şi nu fu păcălită nici măcar pentru un 
minut cu privire la ceea ce se petrecuse în timp ce ea și 
Teddy priveau jocul cu tigrii al lui Gunther Gebel-Wil- 
liams. Teddy și Dallie se măsurară din ochi unul pe celă- 
lalt politicos, dar cu precauţie. Teddy era în continuare 

foarte sigur că Dallie se prefăcea doar că îl place din 
pricina mamei sale, în vreme ce Dallie încerca să își dea 
seama cum să repare tot răul pe care îl făcuse. 

- Teddy, ce-ai spune că mă duci în vârful clădirii 
Empire State mâine după școală? întrebă. Cu siguranță 
că mi-ar plăcea să o văd. 

Pentru o clipă, Dallie avu impresia că Teddy avea să 
refuze. Teddy își luă programul circului, îl rulă într-un 
tub și suflă prin el cu o nepăsare elaborată. 

- Cred că ar fi în regulă. Transformă tubul într-un 
telescop și privi prin el. Atâta vreme cât ajung înapoi 
la vreme pentru a putea vedea Tâlharii la televiziunea 
prin cablu. 


A doua zi merseră împreună pe platforma obser- 
vatorului. Teddy se opri la o depărtare sănătoasă de 
grilajul de metal protector de pe margine, pentru că 
înălțimile îl ameţeau. Dallie se opri chiar lângă el pentru 
că nici el nu se dădea în vânt după înălțimi. 

- Astăzi nu e destul de senin ca să vedem Statuia 
Libertăţii, zise Teddy, arătând cu degetul către port. 
Uneori o poți vedea într-acolo. 

- Voiai să-ți iau una din figurinele de cauciuc cu King 
Kong care se vând la chioșc? întrebă Dallie. 

Lui Teddy îi plăcea foarte tare King Kong, dar clătină 
din cap. Un individ care purta o canadiană cu emble- 
ma lowa State îl recunoscu pe Dallie și îi ceru autogra- 
ful. Teddy era expert în a aştepta răbdător în vreme ce 
adulții semnau autografe, dar întreruperea îl irită pe 
Dallie. Când admiratorul se îndepărtă în cele din urmă, 
Teddy îl privi pe Dallie şi îi spuse cu înțelepciune: 

- Vine cu teritoriul. 

- Poți să repeți? 

- Atunci când ești o persoană faimoasă, oamenii simt 
că te cunosc, chiar dacă nu este așa. Ai anumite obligații. 

- Parcă ar vorbi mama ta. 

-Suntem întrerupți adesea. 

Dallie îl privi. 

- Ştii că aceste întreruperi vor deveni din ce în ce mai 
rele, nu-i așa, Teddy? Mama ta se va supăra dacă nu voi 
mai câștiga câteva turnee de golf pentru ea și, oricând 
vom ieşi noi trei, vor fi şi mai mulți oameni care se 
vor uita la noi. 

-Tu și mama vă căsătoriţi? 

Dallie dădu din cap afirmativ. 

- O iubesc mult pe mama ta. Este cea mai bună 
doamnă din lume. Inspiră adânc, continuând exact aşa 
cum ar fi făcut-o Francesca: Şi pe tine te iubesc, Teddy. 
Ştiu că ar putea să-ţi fie greu să crezi asta după felul în 
care m-am purtat, dar e adevărat. 

Teddy îşi scoase ochelarii și își supuse lentilele unei 
curăţiri elaborate cu tivul tricoului. 

- Cum rămâne cu Holly Grace? zise el, ridicând len- 
tilele în lumină. Asta înseamnă că nu o vom mai vedea 
pe Holly Grace, din cauză că tu și ea ați fost căsătoriți? 

Dallie zâmbi. Poate că Teddy nu voia să recunoască 
ceea ce tocmai auzise, dar, cel puţin, nu plecase. 

- N-am putea să scăpăm de Holly Grace nici dacă am 
încerca. Eu şi mama ta o iubim amândoi; va face în- 
totdeauna parte din familia noastră. La fel și Skeet, și 
domnișoara Sybil. Alături de orice fugari pe care mama 
ta reuşeşte să îi adune. 

-Şi Gerry? întrebă Teddy. 

Dallie ezită. 

- Bănuiesc că asta depinde de Gerry. 

Teddy nu se mai simțea atât de ameţit acum și făcu 
câțiva paşi mai aproape de gratiile protectoare de pe 
margine. Dallie nu fu la fel de dornic să înainteze, dar 
o făcu și el. 

- Noi doi încă avem niște lucruri de discutat, știi, 
zise Dallie. 

- Vreau una dintre figurinele alea cu King Kong, de- 
clară brusc Teddy. 

Dallie văzu că Teddy încă nu era gata pentru nici o 
revelație tată-fiu, și îşi înghiți dezamăgirea. 

- Trebuie să te întreb ceva. 

- Nu doresc să discut despre asta. 

Revoltându-se, Teddy își trecu degetele prin grilajul 
de metal. Dallie își trecu și el degetele, sperând să nime- 
rească cum trebuia următoarea parte. 

-Ai fost vreodată să te joci cu un prieten și, când ai 
ajuns acolo, ai aflat că a construit ceva special când tu 
nu erai prin preajmă! Un fort poate sau un castel? 

Teddy dădu precaut din cap. 

- Poate a făcut un leagăn când nu erai prin preajmă 
sau a construit o pistă de curse pentru maşinile lui? 

- Sau poate a construit planetariul acesta grozav din 
saci de gunoi și o lanternă, interveni Teddy. 

- Sau un planetariu din saci de gunoi, adaptă rapid 
Dallie. În orice caz, poate te-ai uitat la planetariul acesta 
şi te-ai gândit că era atât de grozav încât te-ai simţit un 
pic gelos că nu L-ai făcut tu însuți. 

Dallie dădu drumul grilajului, aținându-şi privirea 
asupra lui Teddy ca să se asigure că băiatul îl urmărea. 

- Așadar, pentru că erai gelos, în loc să îi spui priete- 
nului tău ce planetariu minunat a făcut, ţi-ai ridicat na- 
sul în aer şi i-ai spus că nu crezi că ceea ce a făcut el era 
chiar așa de grozav, chiar dacă era cel mai bun planetariu 
pe care îl văzuseși vreodată. 

Teddy dădu încetișor din cap, interesat de faptul că 
un adult ştia despre așa ceva. Dallie își odihni braţul pe 
un telescop îndreptat către New Jersey. 

- Cam asta s-a întâmplat când te-am văzut pe tine. 

- Chiar așa? declară uimit Teddy. 

- lată acest puști, și este un puşti cu adevărat minu- 
nat - deștept și curajos -, dar eu n-am avut nimic de-a 
face cu felul în care a ajuns așa, şi am fost gelos. Așa că, în 
loc să îi spun mamei lui: „Hei, ai crescut de una singură 
un puști destul de grozav“, m-am purtat ca și cum n-aş 
fi crezut că puştiul era cine ştie ce şi că ar fi fost mult 

mai bun dacă eu aș fi fost prin preajmă ca să ajut la 
creşterea lui. 

Cercetă chipul lui Teddy, încercând să citească după 
expresia acestuia dacă îl urmărea, dar băiatul nu lăsa să 
se vadă nimic. 

- Ai putea să înţelegi un lucru ca ăsta? întrebă în cele 
din urmă. 

Un alt copil ar fi putut da din cap, dar un copil cu un 
coeficient de inteligență de 168 avea nevoie de timp să 
pună lucrurile cap la cap. 

- Acum am putea să mergem să ne uităm la figurinele 
alea de cauciuc? întrebă el politicos. 


Ceremonia de la Statuia Libertăţii avu loc în luna 
mai, de ziua unui poet, completată de o briză delicată și 
plăcută, de un cer albastru precum cicoarea și de plon- 
jarea leneșă a pescăruşilor. Trei ambarcaţiuni decorate 
cu fanioane colorate în roșu, alb și albastru traversaseră 
Portul New York către Liberty Island în dimineața aceea 
şi ancoraseră la docurile unde de obicei feribotul Circle 
Line își debarca turiştii. Dar, pentru următoarele câteva 
ore, nu aveau să existe turiști și doar câteva sute de oa- 
meni populau insula. 

Doamna Libertate se profila deasupra unei platforme 
care fusese special ridicată pe pajiştea din partea sudică 
a insulei, lângă baza statuii. În mod normal, ceremoni- 
ile publice erau ţinute într-o zonă îngrădită din spatele 
statuii, dar echipa avangardă a Casei Albe se gândise că 
locația aceasta, sub chipul statuii și cu o priveliște neîn- 
grădită asupra portului, era mai fotogenică pentru presă. 
Francesca, într-o rochie verde fistic-deschis şi o jache- 
tă ivoar din mătase chinezească, şedea într-un rând cu 
ceilalți premiaţi, diverşi demnitari din guvern și un ju- 
decător de la Curtea Supremă. La pupitru, preşedintele 
Statelor Unite vorbi despre promisiunea Americii, vor- 
bele lui răsunând din boxele așezate în copaci. 

- Sărbătorim aici astăzi - vârstnici şi tineri, negri şi 
albi, unii cu rădăcini umile, alții născuţi în prosperita- 
te. Avem religii diferite și diferite crezuri politice. Dar, 
stând în umbra măreței Doamne a Libertăţii, suntem cu 
toții egali, cu toții moștenitori ai flăcării... 

Inima Francescăi era atât de plină de bucurie, încât 
avea impresia că avea să îi explodeze. Fiecărui partici- 
pant i se îngăduise să invite 20 de oaspeți și, în timp ce 
privi la grupul ei divers, îşi dădu seama că aceşti oameni 
pe care ajunsese să îi iubească reprezentau un microcos- 
mos al țării înseși. 

Dallie, purtând o insignă cu steagul american la 
reverul hainei costumului său bleumarin, stătea cu 
domnişoara Sybil de o parte a sa și cu Teddy și Holly 
Grace de cealaltă. În spatele lor, Naomi se aplecă într-o 
parte ca să şoptească ceva în urechea soțului ei. Arăta 
sănătoasă după ce dăduse naştere, dar părea agitată, 
fără îndoială îngrijorată fiind de faptul că își părăsise 
fetița de patru săptămâni fie și pentru o jumătate de zi. 
Atât Naomi, cât şi soțul ei purtau banderole negre pe 
braț pentru a protesta împotriva apartheidului. Nathan 
Hurd stătea cu Skeet Cooper, o combinaţie interesan- 
tă de personalități în opinia Francescăi. De la Skeet 
până la capătul rândului se întindea un grup de chipuri 
tinere de femei: negre și albe, unele cu prea mult ma- 
chiaj, dar toate având o sclipire de speranță față de pro- 
priul viitor. Acestea erau fugarele Francescăi, şi fusese 
emoționată când atât de multe doriseră să fie alături de 
ea astăzi. Până chiar şi Stefan o sunase de dimineaţă din 
Europa ca să o felicite, iar ea scosese de la el veşștile bineve- 
nite că la momentul actual se bucura de afecțiunea ftu- 
moasei văduve tinere a unui industriaș italian. Numai 
Gerry nu îi confirmase invitația, iar Francesca îi simţea 
lipsa. Se întrebă dacă era încă supărat pe ea pentru că îi 
refuzase ultima cerere de a apărea în emisiunea ei. 

Dallie o prinse privindu-l şi îi dărui un zâmbet intim 
care îi spuse la fel de clar ca şi când ar fi rostit cuvintele 

cât de mult o iubea. În ciuda diferențelor lor superficia- 
le, descoperiseră că sufletele le erau pereche. 

Teddy se ghemuise aproape de Holly Grace în loc de 
tatăl lui, dar Francesca se gândi că situația avea să se 
rezolve de la sine în curând și nu permise acestui lucru 
să îi strice plăcerea zilei. Într-o săptămână, ea și Dallie 
aveau să fie căsătoriți, iar ea era mai fericită decât fusese 
vreodată în viața ei. 

Preşedintele se pregătea pentru un final măreț. 

- Şi astfel, America este în continuare tărâmul 
oportunităţilor, este în continuare căminul inițiativei 
individuale, cum a fost atestat de succesul celor pe 
care îi onorăm în această zi. Suntem cea mai mare țară 
din lume... 

Francesca realizase emisiuni despre oamenii străzii 
din America, despre sărăcie și nedreptate, rasism și mi- 
soginism. Cunoștea toate defectele țării, dar în momen- 
tul de față nu putea decât să fie de acord cu președintele. 
America nu era o ţară perfectă; era mult prea des ego- 
istă, violentă şi lacomă. Dar era o ţară care avea adesea 
inima acolo unde trebuia, chiar dacă nu putea întot- 
deauna să facă ca toate detaliile să funcționeze corect. 

Președintele încheie în ovaţii răsunătoare, filmat de 
camerele rețelelor de televiziune pentru a fi difuzat la 
ştirile din seara aceea. Apoi judecătorul Curţii Supreme 
păși în față. Deși nu putea să vadă Ellis Island din spa- 
tele ei, Francesca îi simți prezența ca o binecuvântare şi 
se gândi la toată mulțimea acelor imigranţi care veniseră 
pe pământul acesta doar cu hainele de pe ei şi hotă- 
rârea de a-şi crea o nouă viață pentru ei înșiși. Dintre 
toate milioanele care trecuseră prin aceste porți aurite, 
cu siguranţă că ea fusese cea mai lipsită de valoare. 

Francesca se ridică alături de ceilalți, cu un zâmbet în 
colțul buzelor în timp ce își aminti de o fată în vârstă de 
21 de ani îmbrăcată într-o rochie antebelică roz cărând 
pe un drum din Louisiana o valiză Louis Vuitton. Ridică 

mâna şi începu să repete cuvintele rostite de judecătorul 
Curţii Supreme. 

- Astfel declar, sub jurământ, că în mod absolut şi în 
totalitate renunţ şi mă lepăd de toate loialitățile față de 
orice prinț, monarh, stat sau suveranitate străină... 

„Rămas-bun, Anglia“, se gândi ea. „N-a fost vina ta 
că am făcut așa un talmeș-balmeș din lucruri. Eşti o bă- 
trână țară bună, dar eu aveam nevoie de un loc dur, 
de un bătăuş tânăr, care să mă înveţe să stau pe propri- 
ile picioare.“ 

-... că voi susține şi apăra Constituţia şi legile Sta- 
telor Unite ale Americii împotriva tuturor inamicilor, 
străini şi domestici... 

Avea să încerce din răsputeri, deși responsabilitățile 
cetățeniei o copleşeau. Dacă o societate urma să rămână 
liberă, cum își putea asuma acele îndatoriri cu uşurinţă? 

-... că voi purta arme în numele Statelor Unite... 

Dumnezeule, cu siguranță că spera să nu! 

-... că voi presta munci de importanță națională sub 
îndrumare civilă atunci când legea o va cere... 

Luna următoare trebuia să depună mărturie în fața 
unui comitet congresional pe tema problemelor fuga- 
rilor şi începuse deja să formeze o organizaţie pentru a 
strânge fonduri ca să construiască adăposturi. Cu Fran- 
cesca astăzi transmisă doar o dată pe lună, avea în sfârşit 
ocazia să dea ceva înapoi țării care îi dăduse deja atât 
de multe. 

-... că îmi asum acest angajament de bunăvoie, fără 
nici o rezervă sau scop ascuns; așa să mă ajute Dumnezeu. 

Când ceremonia luă sfârșit, o serie de urale texane se 
ridicară din audienţă. Cu lacrimi în ochi, Francesca îşi 
privi invitaţii dându-se în spectacol. Apoi preşedintele 
îi felicită pe noii cetăţeni, urmat de judecătorul Curţii 
Supreme de Justiţie și de alți demnitari guvernamentali. 
O trupă începu să cânte primele măsuri din Stars and 
Stripes Forever, şi angajatul Casei Albe, care era însărci- 
nat cu ceremonia, începu să îi împingă pe participanţi 

către mesele drapate cu fanioane, aşezate sub copaci și 
pline de punci și sendvişuri pentru ceai, exact ca la un 
picnic de 4 Iulie. 

Dallie ajunse prin mulțime primul la ea, cu un zâm- 
bet larg de dimensiunea Texasului întins pe tot chipul. 

- Ultimul lucru de care are nevoie țara asta este un 
alt liberal care să voteze, dar sunt oricum foarte mândru 
de tine, scumpo. 

Francesca râse şi îl îmbrățișă. Pe partea estică a insulei 
se auzi un vuiet puternic de pe pajişte când elicopterul 
prezidențial se înălță, luându-i cu el pe șeful executiv 
şi pe unii dintre ceilalți demnitari care participaseră la 
ceremonie. Cu președintele plecat, starea de spirit a eve- 
nimentului se relaxă. Când elicopterul dispăru, fu făcut 
un anunț cum că statuia fusese deschisă pentru o vizită 
privată pentru cei care doreau să intre. 

- Sunt mândru de tine, mama, spuse Teddy. 

Ea îl strânse în brațe. 

-Ai arătat aproape la fel de bine acolo sus ca şi crea- 
torul acela de rochii coreean, îi spuse Holly Grace. Ştii 
că avea șosete roz cu fluturi din strasuri? 

Francesca aprecie încercarea lui Holly Grace de a face 
glume, mai ales că ea ştia că era, în cea mai mare parte, 
prefăcătorie. Prea mult din strălucirea lui Holly Grace se 
stinsese pe parcursul ultimelor câteva luni. 

- Aici, domnişoară Day, strigă unul dintre fotografi. 

Zâmbi către cameră şi vorbi cu toată lumea care veni 
să o felicite. Fostele ei fugare se aliniară să îl întâlnească 
pe Dallie. Flirtară scandalos cu el, iar el flirtă cu ele la 
rândul lui, până când le făcu pe toate să chicotească. 
Fotografii doreau fotografii cu Holly Grace, și fiecare 
reţea de televiziune ceruse să filmeze un interviu scurt 
cu Francesca. După ce îl termină pe ultimul, Dallie îi 
vâri un pahar cu punci în mâini. 

- L-ai văzut pe Teddy? 

Francesca aruncă un ochi împrejur. 

- Nu de ceva vreme. Ea se întoarse către Holly Grace 
care tocmai venise lângă ei. L-ai văzut pe Teddy? 

Holly Grace clătină din cap. Dallie păru îngrijorat, iar 
Francesca îi zâmbi. 

- Ne aflăm pe o insulă, zise. Nu poate să intre în prea 
multe buclucuri. 

Dallie nu păru convins. 

- Francie, este şi fiul tău. Cu o moştenire genetică ca 
asta, mi se pare că ar reuși să intre în necazuri oriunde. 

- Haide să mergem să-l căutăm! 

Făcu sugestia mai mult din dorinţa de a fi singură 
cu Dallie decât din cauza grijii pentru Teddy. Insula 
era închisă turiștilor pentru încă o oră. Ce rău i s-ar fi 
putut întâmpla? 

În timp ce își puse jos paharul cu punci, observă că 
Naomi strângea mâna lui Ben Perlman și privea înspre 
cer. Umbrindu-și ochii cu palma, Francesca ridică și ea 
privirea, dar tot ce văzu fu un mic avion învârtindu-se 
deasupra capetelor lor. Și apoi observă că ceva părea să 
fi căzut din avion. În timp ce privea, o parașută pătrată 
se deschise. Unul câte unul, oamenii din jurul ei privi- 
ră către cer şi observară coborârea parașutistului către 
Liberty Island. 

În timp ce cădea, un banner lung alb se desfășura 
treptat în urma lui. Avea pe el litere imprimate cu negru, 
dar erau imposibil de citit căci vântul biciuia bannerul 
când într-o direcţie, când în cealaltă, amenințând să se 
încurce în echipamentul parașutistului. Dintr-odată, 
bannerul se îndreptă. 

Francesca simți o pereche de unghii ascuțite înfigân- 
duri-se în mâneca jachetei sale din mătase chinezească. 

- Vai, Dumnezeule, șopti Holly Grace. 

Ochii tuturor celor care priveau - precum și cei ai 
camerelor de televiziune - erau lipiți de pancartă și de 
mesajul pe care aceasta îl purta: 


CĂSĂTOREȘTE-TE CU MINE, HOLLY GRACE 

Deși era ascuns sub o cască şi o salopetă albă, parașu- 
tistul nu putea fi decât Gerry Jaffe. 

- Îl voi ucide, zise Holly Grace, venin picurând din 
fiecare silabă rostită. De data asta a mers prea departe. 

Şi apoi vântul își schimbă direcţia și fu vizibilă cealal- 
tă parte a pancartei. 

Avea desenul unei haltere. 

Naomi veni alături de Holly Grace. 

-Îmi pare rău, spuse. Am încercat să îl conving să nu 
o facă, dar te iubeşte atât de mult şi refuză să facă ceva 
pe calea uşoară. 

Holly Grace nu răspunse. Își ținu ochii lipiți pe co- 
borâre. Parașutistul se apropie de insulă şi apoi începu 
să fie luat de curent. Naomi scăpă un chițăit de alarmă 
şi degetele lui Holly Grace se adânciră și mai mult în 
brațul Francescăi. 

- Se îndreaptă către apă! strigă Holly Grace. O, Dum- 
nezeule, o să se înece. O să se încurce în parașută sau în 
bannerul acela idiot... 

Se desprinse de lângă Francesca și începu să alerge 
către dig, țipând cât o ţineau puterile. 

- Idiot comunist! Tâmpit, idiot... 

Dallie își așeză brațul pe umărul Francescăi. 

- Ai vreo idee de ce are un desen cu două mânere 
rotunde pe bannerul ăla? 

- Este o halteră, răspunse ea, ținându-și respirația, în 
timp ce Gerry tocmai trecea cu bine de dig şi ateriza pe 
pajiştea aflată la vreo cincizeci de metri distanță. 

- Holly Grace chiar o să-i facă zilele un iad pentru 
asta, comentă el, amuzându-se copios. La naiba, este 
scoasă din minți. 

„Scoasă din minţi“ nu era expresia potrivită. Holly 
Grace era furioasă. Era atât de înfuriată, încât abia putea 
să se abţină. În timp ce Gerry se chinuia să își strângă 
parașuta, ea ţipă către el toate cuvintele vulgare care îi 
veniră în minte. 

El făcu ghem parașuta și bannerul laolaltă şi le aruncă 
pe iarbă, ca să aibă în sfârșit două mâini libere ca să se 
poată ocupa de ea. Când îi văzuse chipul înroșit şi simți 
arșița furiei ei, își dădu seama că urma să aibă nevoie de 
ambele mâini. 

-Nu te voi ierta niciodată pentru asta, strigă ea, dân- 
du-i un pumn în braţ, spre deliciul cameramanilor de la 
posturile de televiziune. N-ai destulă experiență pentru 
a sări în halul ăsta. Ai fi putut să mori. Imi doresc să 
fi murit! 

El își scoase casca, iar părul lui ondulat îi era ciufulit 
ca al unui înger întunecat. 

- Am tot încercat să-ți vorbesc de săptămâni bune, dar 
n-ai vrut să mă vezi. Şi apoi m-am gândit că o să-ți placă. 

- Să-mi placă! Aproape că îl scuipă. N-am fost nicio- 
dată în viața mea atât de umilită! Ai făcut un circ din 
mine. N-ai nici un gram de minte. Nici măcar un gram. 

- Gerry! 

O auzi pe Naomi strigând și, cu coada ochiului, văzu 
oamenii de pază ai statuii alergând către el. 

Ştia că nu avea mult timp. Ceea ce făcuse era cu 
siguranță ilegal şi nu se îndoia nici măcar o clipă că 
aveau să îl aresteze. 

- Tocmai ce m-am angajat față de tine în mod public, 
Holly Grace. Ce vrei mai mult de la mine? 

- Te-ai făcut de râs în public. Sărind dintr-un avion şi 
aproape înecându-te cu bannerul acela idiot. Şi de ce 
ai pus pe el un os de câine? Te deranjează să-mi spui 
ce-ai vrut să zici cu asta? 

-Os de câine? 

Gerry îşi aruncă brațele în aer de frustrare. Indiferent 
de ceea ce făcea, nu părea să o poată mulțumi pe această 
femeie şi, dacă o pierdea de data asta, nu avea să o mai 
recapete vreodată. Numai la gândul că o putea pierdea 
îl cuprindeau fiori reci. Holly Grace Beaudine fusese 
singura femeie pe care nu reușise niciodată să o facă să 
îl urmeze, singura femeie care îl făcea să simtă că putea 


Vino și sărută-mă! 559 


cuceri lumea şi avea nevoie de ea așa cum avea nevoie 
de oxigen. 

Paznicii aproape că ajunseseră la el. 

- Eşti oarbă, Holly Grace? Nu e un os de câine. Dum- 
nezeule, tocmai am făcut cel mai îngrozitor angajament 
din întreaga mea viață şi tu ai ratat întreaga idee. 

- Despre ce vorbeşti? 

- Era o jucărie pentru copii! 

Primii doi paznici îl apucară. 

- O jucărie pentru copii? Expresia ei aprigă se topi 
de surpriză, și vocea i se înmuie. Aceea era o jucărie 
pentru copii? 

Un al treilea ofițer de securitate o împinse pe Holly 
Grace într-o parte. Aparent hotărând că Gerry nu 
avea să le dea cu adevărat nici o bătaie de cap, ofițerul 
încătuşă mâinile lui Gerry în față. 

- Căsătorește-te cu mine, Holly Grace, zise Gerry, 
ignorând faptul că i se citeau drepturile. Căsătorește-te 
cu mine şi fă-mi un copil - fă-mi o duzină! Numai nu 
mă părăsi niciodată. 

- O, Gerry... 

Stătu acolo privindu-l cu inima în ochi și dragostea pe 
care el o simţea pentru ea se umflă în pieptul lui până 
când îl duru. Oamenii de la pază nu doreau să arate ca 
tipii răi în fața presei, așa că îl lăsară să își ridice încheie- 
turile încătușate și să își strecoare braţele peste capul ei. 
O sărută atât de intens, încât uită să se asigure că erau 
întorși cu fața la camerele de televiziune. 

Din fericire, Gerry avea un partener care nu era la fel 
de ușor distras de femei. 

Mult deasupra capetelor, de la o mică fereastră din 
coroana Statuii Libertăţii, un alt banner începu să se 
desfășoare, acesta de culoare galben strălucitor ca penele 
unui canar. Era făcut dintr-un material sintetic conceput 
pentru programul spațial - un material care era uşor și 
putea fi compactat pentru portabilitate într-un pachet 
nu mai mare decât un portofel și care apoi se putea 

extinde generos odată ce era desfăcut. Bannerul galben 
ca un canar alunecă peste fruntea Doamnei Libertate, 
se desfăcu de-a lungul nasului ei și se desfăcu treptat 
până când se opri la baza bărbiei acesteia. Mesajul ei era 
ușor de citit de pe pământ, imprimat simplu cu litere 
negre groase. 


FĂRĂ ARME NUCLEARE 


Francesca fu cea care îl văzu întâi. Și apoi Dallie. 
Gerry, care îşi încheie fără tragere de inimă îmbrățişarea 
cu Holly Grace, zâmbi când îl zări și o sărută iute pe nas. 
Apoi își ridică încheieturile încătușate către cer, își dădu 
capul pe spate și îşi făcu mâinile pumn. 

- Bravo Teddy! strigă. 

Teddy! 

Francesca şi Dallie se uitară unul la celălalt alarmaţi 
şi apoi începură să alerge pe pajişte către intrarea 
în statuie. 

Holly Grace clătină din cap la Gerry, nefiind sigură 
dacă să plângă sau să râdă, ştiind doar că avea o viaţă 
interesantă înaintea ei. 

- Era o oportunitate prea bună să o ratez, începu el 
să-i explice. Toate aceste camere... 

- Taci din gură, Gerry, şi spune-mi cum fac să te scot 
din închisoare. 

Era o competenţă de care Holly Grace bănuia că avea 
să se folosească de multe ori în anii care aveau să vină. 

- Te iubesc, scumpo, zise el. 

-Şi eu te iubesc, răspunse ea. 

Acţiunile politice nu erau un lucru necunoscut 
la Statuia Libertăţii. În anii '60, exilați cubanezi se 
înlănţuiseră de picioarele Libertăţii; î în anii '70, vete- 
rani antirăzboi atârnaseră de coroană un steag cu capul 
în jos; în anii '80 doi cățărători urcaseră pe suprafața 
statuii ca să protesteze împotriva întemnițării continue 
a unuia dintre membrii Panterelor Negre. Acţiunile 

politice nu erau necunoscute, dar nici una dintre ele nu 
implicase vreodată un copil. 

Teddy şedea singur în holul pe care se afla biroul pa- 
zei. Din spatele ușii închise, putea să audă vocea mamei 
sale și, ocazional, pe cea a lui Dallie. Unul dintre paznici 
îi adusese o cutie de 7-Up, dar el nu putu să o bea. 

Cu o săptămână în urmă, când Gerry îl dusese pe 
Teddy în vizită la Naomi ca să îl vadă pe nou-născutul 
acesteia, Teddy îi auzise fără să vrea pe Gerry și Naomi 
certându-se și așa aflase despre planul lui Gerry de a se 
parașuta pe insulă. Când Gerry îl dusese acasă, Teddy 
îl luase la întrebări. Se simţise important când Gerry 
i se confesase în cele din urmă, chiar dacă se gândise că 
lucrul acesta se datorase faptului că Gerry se simțea trist 
pentru că o pierduse pe Holly Grace. 

Discutaseră despre bannerul cu „Fără arme nucle- 
are“, și Teddy îl rugase pe Gerry să îl lase să îl ajute, 
dar Gerry spusese că era prea tânăr. Teddy nu se lăsase 
bătut. De două luni încercase să se gândească la un pro- 
iect pentru educație civică destul de spectaculos încât 
să o impresioneze pe domnişoara Pearson şi își dăduse 
seama că acesta era. Când încercase să îi explice asta, 
Gerry îi ţinuse o lungă prelegere despre cum disidenţa 
politică nu trebuia să fie adoptată din motive egoiste. 
Teddy îl ascultase cu atenţie şi se prefăcuse că era de 
acord, dar dorea cu adevărat un zece la proiectul lui 
pentru educaţie civică. Tocilarul de Milton Grossman 
nu făcuse decât să viziteze biroul primarului Koch, şi 
domnișoara Pearson îi dăduse un zece. 

Să se gândească la cum ar fi reacționat ea în fața unui 
copil care ajutase la dezarmarea lumii sfida imaginaţia 
lui Teddy! 

Acum însă, când trebuia să înfrunte consecinţele, 
Teddy ştia că fusese o prostie să spargă fereastra din 
coroană. Dar ce altceva ar fi putut să facă? Gerry îi 
explicase că ferestrele din coroană se deschideau cu 
o cheie specială pe care o purtau unii dintre oamenii 

de la curățenie. Unul dintre oamenii aceştia era un 
prieten de-al lui Gerry, şi tipul acesta promisese să se 
strecoare în coroană de îndată ce oamenii din paza 
președintelui plecau și să le deschidă fereastra din mij- 
loc. Dar, când Teddy ajunsese în coroană, transpirat tot 
şi cu respirația tăiată după ce urcase scările cât putuse 
de repede ca să ajungă înaintea tuturor, ceva nu mersese 
cum trebuie, pentru că fereastra era încă încuiată. 

Gerry îi spusese lui Teddy că, dacă era vreo proble- 
mă cu fereastra, trebuia să coboare imediat și să uite 
de bannerul cu „Fără arme nucleare“, dar Teddy consi- 
dera că erau prea multe în joc. lute, înainte să aibă timp 
să se gândească la ceea ce făcea, luase capacul de metal 
al unui coş de gunoi și îl lovise de câteva ori de mica 
fereastră din centru. După patru încercări, spărsese în 
cele din urmă fereastra. Probabil că nu fusese decât un 
ecou în coroană, dar, atunci când sticla se spărsese, lui i 
se păruse că auzise statuia strigând. 

Uşa de la birou se deschise și ieşi omul care se ocupa 
de securitate. Nici măcar nu se uită la Teddy; înaintă 
direct pe coridor, fără să spună nimic. Atunci mama 
lui se ivi în pragul uşii, iar Teddy văzu că era într-adevăr 
supărată. Mama lui nu se supăra prea des, cu excepția ca- 
zului în care era într-adevăr speriată de ceva, dar când se 
întâmpla, el avea o senzaţie de rău în stomac. El înghiți 
în sec şi cobori privirea, pentru că îi era frică să o pri- 
vească fix în ochi. 

- Vino aici, tinere, spuse ea, vorbind de parcă ar fi 
mâncat numai cuburi de gheață. Acum! 

El simţi un gol în stomac. Chiar avea probleme. Se 
așteptase să intre în mici necazuri, dar nu atât de mult. 
Nu o auzise niciodată pe mama lui părând atât de supă- 
rată. I se părea că stomacul i se întorcea cu susul în jos 
şi se gândi că era în pericol să verse. Încercă să tragă de 
timp târșâindu-și pantofii buni în drumul lui spre ușă, 
dar mama lui îl prinse de braţ şi îl trase în birou. Ușa se 
închise apăsat în urma lui. 

Nici unul dintre oamenii statuii nu era acolo. Doar 
Teddy, mama lui și Dallie. Dallie stătea în picioare lân- 
gă fereastră, cu brațele încrucișate la piept. Din cauza 
soarelui, Teddy nu-i putea vedea chipul prea bine și era 
bucuros de asta. La ultimul etaj al Empire State Buil- 
ding, Dallie spusese că îl iubeşte pe Teddy, și Teddy își 
dorise atât de tare să îl creadă, numai că îi fusese teamă 
că Dallie o spusese doar pentru că mama lui îl pusese. 

- Teddy, îmi este atât de ruşine cu tine, începu mama 
lui. Ce Dumnezeu te-a făcut să te implici în așa ceva? Ai 
vandalizat statuia. Cum ai putut face asta? 

Vocea mamei tremura puţin, de parcă era chiar foarte 
supărată, iar accentul îi devenise mai persistent decât de 
obicei. El îşi dori să nu fie prea mare pentru a primi o 
palmă, pentru că știa că o palmă nu durea la fel de mult 
ca asta. 

-E o minune că nu o să depună acuzații împotriva 
ta. Am avut întotdeauna încredere în tine, Teddy, dar o 
să treacă mult timp până când o să pot să am din nou. 
Ceea ce ai făcut a fost ilegal... 

Cu cât ea vorbea mai mult, cu atât capul lui Teddy 
se apleca mai tare. Nu ştia ce era mai rău... să rănească 
Statuia sau să o supere atât de mult pe mama lui. Începu 
să simtă un nod în gât şi își dădu seama că va plânge. 
Chiar acolo, în fața lui Dallie Beaudine, va plânge 
ca un ticălos. Îşi păstră privirea aţintită în podea și se 
simţi de parcă cineva îi arunca pietre în piept. Trase 
adânc şi tremurător aer în piept. Nu putea să plângă în 
faţa lui Dallie. S-ar fi înjunghiat în ochi înainte să facă 
un asemenea lucru. 

O lacrimă se prelinse și desenă o bulină mare pe unul 
dintre vârfurile pantofilor lui buni. Își trecu celălalt pan- 
tof peste ea pentru ca Dallie să nu o vadă. Mama lui 
continuă să vorbească despre cum nu mai putea să aibă 
încredere în el, cât de dezamăgită era, şi o altă lacrimă 
ateriză pe celălalt pantof. Îl durea stomacul, își simţea 
tot mai apăsător nodul în gât şi voia doar să se așeze 

pe podea și să-şi ia în braţe unul dintre foștii lui ursuleți 
şi să plângă din toată inima. 

- Gata, Francie! Vocea lui Dallie nu se auzi foarte 
tare, dar era serioasă, iar mama lui se opri din vorbit. 
Teddy îşi șterse nasul cu mâneca. Du-te un minut afară, 
scumpo, spuse Dallie. 

- Nu, Dallie, eu... 

- Hai, scumpo! Noi terminăm într-un minut. 

„Nu pleca!“ ar fi vrut Teddy să urle. „Nu mă lăsa 
singur cu el!“ Dar era prea târziu. După vreo câteva 
secunde, picioarele mamei începură să o ia din loc, 
apoi el auzi ușa închizându-se. O altă lacrimă i se pre- 
linse pe bărbie și scoase un mic sughiţ în timp ce încercă 
să respire. 

Dallie veni lângă el. Printre lacrimi, Teddy putea să 
vadă manșeta de la pantalonii lui Dallie. Şi atunci simți 
cum un braţ îl cuprinde pe după umeri și îl trage aproape. 

- Nu te sfii și plângi cât vrei, fiule, spuse Dallie încet. 
Uneori este greu să plângi foarte tare cu o femeie în 
preajmă, iar tu ai avut o zi grea. 

Ceva tare și dureros, ce Teddy ținuse cu hotărâre prea 
mult timp înăuntrul lui, păru să se frângă. 

Dallie îngenunche şi îl îmbrăţișă pe Teddy. Teddy 
își înfăşură brațele în jurul gâtului lui Dallie și îl ţinu 
cât putu de strâns și plânse atât de tare, încât nu își 
mai putu trage sufletul. Dallie îl frecă pe spate pe sub 
cămașă, îi spuse „fiule“ şi îi zise că, mai devreme sau mai 
târziu, totul va fi bine. 

- N-am vrut să rănesc statuia, plânse Teddy cu 
sughiţuri în gâtul lui Dallie. Îmi place statuia. Mama 
a spus că n-o să mai aibă niciodată încredere în mine. 

- Femeile nu sunt întotdeauna de încredere atunci 
când sunt supărate ca mama ta acum. 

-O iubesc pe mama. Teddy sughiță din nou. N-am 
vrut să o supăr atât de tare. 

- Știu asta, fiule. 

- Ideea că am supărat-o atât de tare pe mine mă face 
să mă simt speriat pe dinăuntru. 

- Pun pariu că și pe ea o sperie pe dinăuntru. 

În cele din urmă, Teddy găsi curajul să ridice privirea. 
Faţa lui Dallie părea toată neclară printre lacrimile lui. 

- O... să-mi ia alocația pentru un milion de ani. 

Dallie dădu din cap. 

- Probabil ai dreptate în privința asta. 

Apoi Dallie cuprinse capul lui Teddy între mâini, îl 
lipi de pieptul lui și îl sărută chiar lângă ureche. 

Teddy se ținu pe poziții, fără să spună nimic preţ de 
câteva secunde, doar obișnuindu-se cu senzaţia de obraz 
aspru peste al lui, în locul unuia neted. 

- Dallie? 

- Da. 

Teddy își îngropă gura în gulerul cămășii lui Dallie, 
astfel încât cuvintele să răsune înfundat. 

- Cred... cred că tu ești tatăl meu adevărat, nu-i așa? 

Dallie rămase tăcut pentru o clipă și, atunci când vor- 
bi, în sfârşit, părea că și el avea un nod în gât. 

- Fii sigur de asta, fiule. Fii sigur. 

Mai târziu, Dallie și Teddy ieşiră pe hol pentru a o 
înfrunta împreună pe mama. Numai că de astă dată, 
când văzu cum Teddy se ținea de Dallie, ea fu cea care 
începu să plângă și, înainte să-și mai dea seama, mama 
lui îl îmbrățișă şi Dallie o îmbrățișa pe ea, iar toți trei 
rămaseră chiar acolo, în mijlocul holului de la biroul de 
securitate al Statuii Libertăţii, îmbrățișându-se unul pe 
altul şi plângând ca o adunătură de bebeluşi. 


epilog 


Dallie era așezat pe scaunul pasagerului din marele 
său Chrysler New Yorker, cu marginea șepcii trasă 
peste ochi ca să pareze soarele dimineții, în timp ce 
Domnişoara Şic trecu de două camioane și de un au- 
tobuz Greyhound în mai puțin timp decât aveau ma- 
joritatea oamenilor ca să spună „amin“. La naiba, 
îi plăcea cum conducea mașina. Un bărbat putea să 
se relaxeze cu o femeie ca ea la volan, căci ştia că are 
șansa să ajungă la destinație înainte ca arterele sale să 
apuce să îmbătrânească. 

- Ai de gând să-mi spui unde mă duci? întrebă el. 

Când îl luase de la cafeaua lui de dimineață, el nu 
se împotrivise prea mult pentru că trei luni de viață 
în cuplu îl învățaseră că era mult mai distractiv să fie de 
acord cu frumoasa lui soție decât să-și petreacă jumătate 
din timp certându-se cu ea. 

- La depozitul ăla vechi, răspunse ea. Dacă reușesc să 
găsesc drumul. 

- La depozit? Locul este închis de ultimii trei ani. Nu 
e nimic acolo. 

Francesca coti iute la dreapta pe un vechi drum 
de asfalt. 

- Asta a spus domnişoara Sybil. 

- Domnișoara Sybil? Ce treabă are ea cu toate astea? 

- Ea este femeie, răspunse Francesca misterios. Şi 
înţelege nevoile unei femei. 

Dallie hotărâse că cea mai bună acțiune într-o ase- 
menea situație era să nu mai pună întrebări, ci doar să 
lase evenimentele să-și urmeze cursul firesc. Zâmbi larg 
şi mai trase puţin în jos de cozorocul şepcii. Cine s-ar fi 
gândit vreodată că a fi căsătorit cu Domnișoara Şic se va 
dovedi atât de distractiv? 

Viaţa lor se desfăşura chiar mai bine decât se aștep- 
tase. Francie îl dusese pe Riviera franceză pentru o lună 
de miere care fusese cea mai extraordinară perioadă din 
viața lui, iar apoi veniseră la Wynette peste vară. În tim- 
pul anului școlar, deciseseră să își concentreze viața în 
New York pentru că era cel mai bun loc pentru Teddy și 
Francie. Din moment ce Dallie urma să joace în turne- 
ele mai mari în toamna aceea, el putea să se stabilească 
aproape oriunde. Și, de fiecare dată când se plictiseau, 
puteau să se ducă să stea într-una din acele case pe care 
le aveau împrăștiate prin toată țara. 

- Trebuie să ne întoarcem în Wynette peste exact 
45 de minute, spuse ea. Ai un interviu cu reporterul 
ăla de la Sports Illustrated, iar eu am o conferinţă te- 
lefonică programată cu Nathan și cu oamenii mei 
de producţie. 

Ea nu arăta destul de bătrână ca să ştie ceva despre 
conferințele telefonice, cu atât mai puţin ca să aibă 
oameni de producţie. Părul îi era strâns într-o coadă 
drăguță, care o făcea să pară că are vreo 14 ani, şi purta 
un top alb mulat, cu o fustă denim scurtă pe care i-o 
cumpărase el, pentru că știa că nu va face cu mult mai 
mult decât să îi acopere posteriorul. 

- Am crezut că ne ducem pe terenul de golf, spuse 
el. Fără să te jignesc, Francie, dar lovitura ta la golf mai 
trebuie șlefuită.. 

Ceea ce era un mod politicos de a pune problema. 
Avea cea mai cruntă lovitură de golf din câte văzuse vreo- 
dată la vreo persoană, bărbat sau femeie, dar lui îi plăcea 
să se prostească alături de ea atât de mult, încât se purta 
de parcă ea făcea progrese. 

- Nu-mi dau seama cum se va îmbunătăți vreodată 
lovitura mea dacă tu îmi spui că trebuie să fac atâtea 
lucruri, mormăi ea. Ţine capul în jos, Francie! Trage cu 
partea stângă, Francie! Lasă-te uşor pe genunchi, Fran- 
cie! Sincer, nici un om cu mintea întreagă nu-şi putea 
aminti toate chestiile astea. Nu este de mirare că nu poţi 

să-l înveţi pe Teddy să lovească o minge de baseball. Tu 
faci totul să pară atât de complicat. 

- Acum, nu-ţi face tu griji de jocul de baseball al bă- 
iatului. Ar trebui să fi știut deja până acum că sportul 
nu este totul, mai ales când fiul meu are mai multă ca- 
pacitate intelectuală decât toate Ligile din Wynette la 
un loc. 

În privinţa lui Dallie, Teddy era cel mai bun băiat din 
lume și nu l-ar fi schimbat nici pentru toți copiii sportivi 
din America. 

- Apropo de terenul de golf, începu ea. Acum că se 
apropie Campionatul PGA... 

- Aha. 

- Scumpule, nu spun că ai avut o problemă cu lo- 
viturile lungi săptămâna trecută. Doamne, ai câștigat 
turneul, aşa că nu putea să fie o mare problemă. Totuși, 
am crezut că poate vrei să-ți petreci câteva ore după in- 
terviu ca să vezi dacă nu le poți îmbunătăți puţin. Ea se 
uită în direcția lui, aruncându-i una dintre acele priviri 
blânde, inocente, care nu îl păcăleau niciodată. Sigur că 
nu mă aștept să câștigi PGA, continuă ea. Ai câștigat deja 
două titluri în vara asta și nu trebuie să câştigi fiecare 
turneu, dar... 

Vocea rămase suspendată în aer, de parcă şi-ar fi dat 
seama că deja spusese suficient. Mai mult decât sufi- 
cient. Un lucru pe care el îl descoperise despre Francie 
era că era aproape de nepotolit când venea vorba de titluri 
de golf. 

Scoase mașina de pe drumul îngust de asfalt și ajun- 
seră pe o alee cu pământ care probabil nu mai fusese 
folosită de pe vremea apașilor. Vechiul depozit de gunoi 
Wynette se afla la o jumătate de kilometru în direcția 
opusă, dar el nu menţionă detaliul. Jumătate din dis- 
tracția de a fi cu Francie era să o privească improvizând. 

Ea își prinse buza de jos între dinți şi se încruntă. 

- Depozitul ar trebui să fie pe aici, pe undeva, deşi nu 
cred că este foarte important. 

El îşi încrucișă brațele la piept și se prefăcu că adoar- 
me. Ea chicoti. 

- Nu mi-a venit să cred că Holly Grace a apărut la 
Roustabout aseară într-o rochie de gravidă - abia dacă 
are trei luni de când este însărcinată. Și Gerry nu avea 
nici cea mai vagă idee cum să se poarte. Și-a petrecut 
toată seara bând vin alb și vorbind cu Skeet despre be- 
neficiile nașterii naturale. Francesca coti pe un drum 
chiar mai accidentat. De asemenea, nu sunt deloc sigu- 
ră că Holly Grace a făcut bine aducându-l pe Gerry la 
Wynette. Voia ca el să-i cunoască mai bine părinții, dar 
biata Winona este absolut îngrozită de el. 

Francesca se uită la Dallie și își dădu seama că se pre- 
făcea că doarme. Zâmbi în sinea ei. Probabil era mai 
bine. Dallie încă nu era absolut rațional apropo de su- 
biectul Gerry Jaffe. Bineînţeles, nici ea nu mai fusese 
atât de raţională o vreme. Gerry nu ar fi trebuit să im- 
plice pe Teddy în planul lui, indiferent cât de mult i-ar 
fi cerut fiul ei să participe. De la incidentul de la Statuia 
Libertăţii, ea, Dallie și Holly Grace se asigurau că Teddy 
și Gerry nu erau niciodată lăsaţi singuri mai mult de 
cinci minute. 

Apăsă uşor frâna și îndreptă mașina pe o potecă 
înfundată care se închidea într-o mulțime de cedri. 
Mulțumită că zona era complet pustie, ea apăsă butoa- 
nele care coborau geamurile din față şi opri motorul. 
Aerul de dimineaţă care pătrunse înăuntru era cald și 
plăcut de prăfuit. 

Dallie încă se prefăcea că doarme, cu brațele 
încrucișate peste tricoul lui de un cenușiu decolorat 
şi cu una dintr-o serie de șepci cu un drapel american 
trasă peste ochi. Amână momentul în care îl va atinge, 
de fapt, bucurându-se de așteptare. Cu toate râsetele şi 
tachinările care se întâmplau între ei, ea şi Dallie găsi- 
seră împreună o seninătate, un sentiment de revenire 
perfectă acasă, care nu se putea întâmpla decât după ce 
cunoşteai partea cea mai întunecată a celeilalte persoane 
şi după ce ieşeați împreună la liman. 

Întinzându-se spre el, îi scoase șapca și o lăsă pe 
bancheta din spate. Apoi îi sărută pleoapele închise, 
trecându-şi degetele prin părul lui. 

- Trezeşte-te, scumpule, ai ceva de făcut. 

El îi mușcă ușor buza de jos. 

- Te gândești la ceva anume? 

- Aha. 

El își strecură mâna pe sub topul ei alb și mulat și îi 
urmări cu vârful degetelor micile umflături ale coloanei. 

- Francie, avem un pat perfect la Wynette și încă unul 
la vreo 40 de kilometri spre vest de aici. 

- Al doilea este prea departe și primul este prea 
aglomerat. 

El chicoti. Teddy bătuse la ușa dormitorului lor în 
acea dimineaţă şi apoi se urcase în pat cu ei pentru a-i 
întreba dacă trebuia să se facă detectiv sau savant când 
creştea mare. 

- Oamenii căsătoriți nu trebuie să facă dragoste într-o 
mașină, spuse el, închizând din nou ochii în timp ce ea i 
se așeză în poală şi începu să-i sărute urechea. 

- Majoritatea oamenilor căsătoriți nu au o întâlnire a 
Bibliotecii Publice „Prietenii din Wynette“ într-o cameră 
şi o armată de fete adolescente în cealaltă, răspunse ea. 

- Aici ai dreptate. 

El îi ridică puţin fusta pentru ca ea să îl încalece cu 
coapsele. Apoi începu să mângâie una dintre acele coap- 
se, alunecând treptat în sus. Deschise brusc ochii. 

- Francie Day Beaudine, nu ai lenjerie. 

- Nu? murmură ea cu vocea aceea de sărmana fată 
bogată plictisită. Ce obraznic din partea mea! 

Ea își freca sânii de el, îi săruta urechea, îl înnebunea 
intenționat. El hotări că trecuse de mult vremea când 
trebuia să îi arate Domnișoarei Șic cine era şeful în casă. 
Deschizând portiera mașinii, ieși afară, luând-o cu el. 

- Dallie... protestă ea. 

El își înfășura braţul în jurul mijlocului ei și o ridică 
de pe sol. În timp ce o duse spre portbagajul mașinii, 

ea îl încântă începând să se lupte, deşi Dallie credea 
că ar fi putut să depună ceva mai mult efort dacă s-ar fi 
concentrat mai tare. 

- Nu sunt genul de femeie cu care să faci dragoste pe 
bancheta unei mașini, spuse ea cu o voce atât de arogan- 
tă, încât ai fi zis că vorbea regina Angliei. 

Doar dacă Dallie nu își închipuia că regina Angliei 
şi-ar fi mișcat mâna în sus și în jos pe partea din față a 
blugilor lui în același fel. 

- Pe mine nu mă poți păcăli cu accentul ăsta al tău, 
doamnă, spuse el tărăgănat. Ştiu exact cum le place fete- 
lor americane să facă dragoste. 

Când ea deschise gura ca să răspundă, el profită 
de buzele întredeschise pentru a-i oferi genul de sărut 
care garanta câteva minute de tăcere. În cele din urmă, 
ea începu să se ocupe de fermoarul blugilor lui, ceea ce nu 
dură deloc mult... Francie se pricepea de minune la 
tot ce avea de-a face cu hainele. 

Momentul lor de dragoste începu vulgar, cu câteva 
vorbe murdare şi multe mișcări, dar apoi totul deveni 
tandru şi dulce, exact ca sentimentele pe care le aveau 
unul pentru celălalt. Nu trecu mult timp și rămaseră 
întinşi în partea din spate a mașinii, chiar pe cearşaful 
din satin roz pe care Francesca îl păstrase în mașină pen- 
tru asemenea situaţii de urgență. 

După aceea, se uitară unul în ochii celuilalt, fără să-și 
spună vreun cuvânt, doar privindu-se și apoi se sărutară 
cu atâta dragoste și înțelegere, încât le fu greu să-și amin- 
tească că existaseră vreodată bariere între ei. 

Dallie fu cel care conduse la întoarcerea în Wynette. 
Când reveni la autostrada principală, Francesca era ghe- 
muită lângă el, iar Dallie se simțea leneș și satisfăcut, 
mulțumit de sine pentru că avusese inspiraţia să se în- 
soare cu Domnişoara Şic. Tocmai atunci Ursul își făcu 
una dintre aparițiile sale tot mai rare. 

„Se pare că ești într-un real pericol de a te face de râs 
cu femeia asta.“ 

„Aici ai dreptate“, răspunse Dallie, apăsând un sărut 
pe creștetul ei. 
Şi apoi Ursul chicoti. „Bună treabă, Beaudine!“ 


Pe partea opusă a Wynette, Teddy și Skeet erau aşezaţi 
unul lângă celălalt pe o bancă de lemn, duzii de deasu- 
pra lor protejându-i de soarele verii. Stăteau liniștiți, nici 
unul dintre ei nesimțind nevoia de a vorbi. Skeet privea 
spre panta cu iarbă unduitoare, iar Teddy sorbea dintr-o 
cola. Purta pantalonii de camuflaj preferați, prinși cu o 
curea joasă pe șolduri, cu o șapcă de baseball cu un steag 
american. O insignă cu „Fără arme nucleare“ ocupa un 
loc de onoare exact în centrul tricoului său. 

Teddy se gândea că vara acea la Wynette fusese cea 
mai frumoasă perioadă din viaţa lui. Avea o bicicletă 
aici, pe care nu o avea la New York, iar el și tatăl lui 
construiseră un solar foarte frumos în curtea din spate. 
Totuşi, îi era dor de unii dintre prietenii lui și nu detesta 
complet ideea de a se întoarce la New York peste câteva 
săptămâni. Domnișoara Pearson îi dăduse un A la pro- 
iectul despre imigrație făcut la ştiinţele sociale. li spu- 
sese că povestea pe care o scrisese el despre cum mama 
lui ajunsese în această țară și tot ceea ce i se întâmplase 
odată ajunsă aici era cea mai interesantă lucrare pe care 
o citise vreodată de la un elev. lar profesoara sa de anul 
viitor era cea mai bună din toată școală. De asemenea, 
erau multe muzee şi lucruri în New York pe care voia să 
i le arate tatălui lui. 

- Eşti gata? întrebă Skeet, ridicându-se de pe banca 
pe care se aşezară. 

- Cred. Teddy sorbi zgomotos ultimele picături de 
cola, apoi se ridică să arunce doza goală în coșul de gu- 
noi. Nu înțeleg de ce trebuie să facem așa un secret din 
asta, mormăi el. Dacă povestea asta nu ar fi un secret 
atât de mare, am veni aici mai des. 

- Nu-ţi bate capul, răspunse Skeet, protejându-și ochii 
ca să se uite în jos pe panta cu iarbă. O să îi spunem 

tatălui tău despre asta când decidem să-i spunem și 
nu înainte. 

Lui Teddy îi plăcea să vină pe terenul de golf cu Skeet, 
așa că nu mai comentă. Luă crosa trei dintr-o geantă cu 
crose prăfuite pe care Skeet le găsise pentru el. După ce 
își şterse palmele pe pantaloni, așeză mingea, bucurân- 
du-se de echilibrul ei perfect pe suportul roșu de lemn. 
În timp ce îşi luă poziţia, privi peste versantul înverzit 
spre verdele îndepărtat. Părea atât de drăguţ de acolo, 
scânteind în lumina soarelui. Poate că pentru că el era 
un copil de oraș, dar îi plăceau la nebunie terenurile de 
golf. Adulmecă uşor aerul curat, se echilibră și se legănă. 

Crosa imprimă mingii o traiectorie satisfăcătoare. 

-Cum a fost? întrebă Teddy, aruncând o privire 
spre cărare. 

- Aproximativ 163 de metri, spuse Skeet chicotind. 
N-am văzut niciodată un copil care să trimită o minge 
atât de departe. 

Teddy deveni deosebit de grav. 

- Nu este mare lucru, Skeet. Nu știu de ce mereu faci 
atâta caz din asta. Este ușor să loveşti o minge de golf. 
Nu este ca și cum ai încerca să prinzi una de fotbal sau 
să lovești una de baseball sau ceva cu adevărat greu. Ori- 
cine poate să lovească o minge de golf. 

Skeet nu spuse nimic. li ducea crosele lui Teddy pe 
cărare şi râdea prea tare ca să mai poată vorbi. 


mulțumiri 


Mulţumirile mele deosebite următorilor oameni 
şi organizații: 

Bill Phillips - care joacă grozav golf și m-a ținut depar- 
te de băutură. Te iubesc. 

Steve Axelrod - cel mai bun din câți există. 

Claire Zion - un editor bun este o necesitate; unul 
care are și simţul umorului este o binecuvântare. 

Asociaţia Jucătorilor Profesioniști de Golf - pentru că 
au răspuns cu atâta răbdare întrebărilor mele. 

Fundației Statuia Libertăţii - Ellis Island - apărătorii 
flăcării. 

Conducerii și angajaților WBRW, Bridgewater, New 
Jersey - un post de radio mic cu o inimă de 50 000 

e wați. 

Dr. Lois Lee și Copiilor Nopţii - Dumnezeu să vă 
binecuvânteze. 

Charlotte Smith, dr. Robert Pallay, Glen Winger, 
Steve Adams. 

Rita Hallbright de la Compania Kenya Safari. 

Linda Barlow - pentru prietenia ei continuă și pentru 
numeroasele sugestii utile. 

Ty și Zachary Phillips - care îmi luminează cu adevă- 
rat viața. 

Lydia Kihm - sora mea preferată. 


